
Άκη Γαβριηλίδη
Η δημοκρατία κατα του φιλελευθερίσμου

Η έννοια του φυσικού δικαίου στη φιλοσοφία του Σπινόζα

ΕΙΣΑΓΩΓΗ

1. Πραγματολογικό πλαίσιο

- Βιογραφικά. Ο Baruch d' Espinosa ή, εκλατινισμένα, Benedictus de Spinoza γεννήθηκε στο Άμστερνταμ το 1632 από γονείς σεφαραδίτες, οι οποίοι είχαν εγκαταλείψει την καθολική Πορτογαλία για να εγκατασταθούν στην ανεκτικότερη Ολλανδία - στις Ηνωμένες Επαρχίες των Κάτω Χωρών, όπως ήταν τότε το επίσημο όνομα του κράτους. Μικρός διδάχθηκε την ταλμουδική παράδοση, αλλά από αρκετά νωρίς διαμόρφωσε ίδιες απόψεις αντίθετες προς την ορθοδοξία των ραββίνων, οι οποίοι, μετά από μια αποτυχημένη προσπάθεια συνδιαλλαγής, τον απέπεμψαν από την εβραϊκή κοινότητα το 1656. Στη συνέχεια, παρακολούθησε μαθήματα λατινικών και φυσικών επιστημών στη σχολή του Ιησουίτη Franciscus van den Enden. Ο van den Enden αργότερα έμελλε να εκτελεστεί στη Γαλλία για "ανατρεπτική δραστηριότητα". 

Το 1660, μετά και από μία δολοφονική απόπειρα που φέρεται ότι έγινε εναντίον του από φανατικό Εβραίο, μετακινείται προς το Rijnsburg (σήμερα προάστιο του Λέιντεν) και, έχοντας παραιτηθεί από τα κληρονομικά του δικαιώματα στην εμπορική επιχείρηση του πατέρα του, κερδίζει τα προς το ζην επισκευάζοντας φακούς - πράγμα που τον κάνει έναν από τους λίγους χειρώνακτες φιλοσόφους στην ιστορία. 

Το 1670, ο Σπινόζα μετακομίζει ακόμη μια φορά στο Voorburg της Χάγης. στο σπίτι αυτό, το οποίο, όπως και το προηγούμενο, σώζεται ακόμη σήμερα, θα τον επισκεφθεί ο Λάιμπνιτς. Τρία χρόνια αργότερα, ο εκλέκτορας του Παλατινάτου τού προτείνει έδρα φιλοσοφίας στο Πανεπιστήμιο της Χαϊδελβέργης, την οποία όμως αρνείται. Το 1677 πεθαίνει από φθίση, αφήνοντας ημιτελή την Πολιτική Πραγματεία του. 

Ο Σπινόζα, μολονότι ζούσε στην πιο προωθημένη από την άποψη της ελευθεροτυπίας χώρα της Ευρώπης, δεν κατάφερε εν ζωή να εκδώσει με το δικό του όνομα κανένα από τα κυρίως φιλοσοφικά έργα του (πέρα από τις Αρχές της φιλοσοφίας του Ντεκάρτ, αποδειγμένες με γεωμετρική τάξη). Η Θεολογικο-πολιτική Πραγματεία εκδόθηκε ανώνυμα, την Ηθική την απέσυρε ο ίδιος από το τυπογραφείο για προληπτικούς λόγους, ενώ η Πολιτική Πραγματεία περιλήφθηκε μετά το θάνατό του στα Opera Posthuma, τα οποία εξάλλου καταδικάστηκαν αμέσως ως αιρετικά και αθεϊστικά από τις αρχές των Κάτω Χωρών.

- Ιστορικά. Ο 17ος αιώνας στην Ολλανδία υπήρξε μια εποχή τρομερά πυκνή σε ιστορικά γεγονότα: εποχή εντυπωσιακής οικονομικής ανάπτυξης και έντονων πολιτικών αγώνων. Μετά την κατάκτηση της ανεξαρτησίας τους από το ισπανικό στέμμα (το 1648), οι Κάτω Χώρες καθίστανται παγκόσμια δύναμη και βάση ανάπτυξης της ισχυρότερης εμπορικής, αλλά και πρώιμα βιομηχανικής αστικής τάξης της Ευρώπης. "Η μεγαλύτερη τράπεζα της Ευρώπης βρίσκεται στο Άμστερνταμ. Στο Λέιντεν, το Χάρλεμ και την Ουτρέχτη αναπτύσσεται η υφαντουργία, στο Ντελφτ ανοίγει μια χειροτεχνία πορσελάνης. στο ίδιο το Άμστερνταμ κόβεται το διαμάντι και μετασχηματίζονται τα αποικιακά προϊόντα"
.

Οι κοινωνικοοικονομικές ανακατατάξεις είχαν τον αντίκτυπό τους στις πολιτικές μορφές που υιοθετεί το νεότευκτο κράτος, καθότι γέννησαν και έφεραν στο προσκήνιο κάποιες νέες δυνάμεις, φιλελεύθερων-αντιμοναρχικών τάσεων. Οι πρώτες δεκαετίες της ζωής των Ηνωμένων Επαρχιών σημαδεύονται από τον θανάσιμο ανταγωνισμό μεταξύ των δυνάμεων αυτών και της δυναστείας της Οράγγης. Το 1650, οι πρώτες φάνηκε προσωρινά να επικρατούν, αναδεικνύοντας ως πρωθυπουργό (pensionaris) τον Jan de Witt - για τον οποίο αναφέρεται ότι υπήρξε προσωπικός φίλος του Σπινόζα. Τέσσερα χρόνια αργότερα, καταργήθηκε και το ανώτατο αξίωμα του stadhouder - κατά λέξη, "τοποτηρητή" - το οποίο υφίστατο ήδη από την περίοδο της ισπανικής επικυριαρχίας και δινόταν κατά παράδοση σε εκπρόσωπο της οικογένειας της Οράγγης. (Σημειωτέον πάντως ότι, ήδη πριν την κατάργησή του, το αξίωμα αυτό δεν ήταν από τυπική άποψη κληρονομικό, οπότε το πολίτευμα δεν χαρακτηριζόταν επισήμως μοναρχικό).

Μετά από αρκετές αποτυχημένες απόπειρες επανόδου, οι μοναρχικοί το 1672 εκμεταλλεύονται την εισβολή του Λουδοβίκου του 14ου της Γαλλίας και τις καταστροφές που επακολούθησαν, πείθοντας τους Ολλανδούς ότι γι' αυτές ευθύνονται οι επιλογές των αδελφών de Witt. Οι τελευταίοι σφαγιάζονται από το οργισμένο πλήθος και η δυναστεία της Οράγγης παλινορθώνεται στην εξουσία. Stadhouder αναδεικνύεται ο Γουλιέλμος ο Γ΄, ο οποίος δεκαέξι χρόνια αργότερα επρόκειτο να κληθεί στον αγγλικό θρόνο μετά την "ένδοξη επανάσταση"
.

2. Προδιάθεση

Για να αποκτήσει κανείς μια πρώτη ιδέα του τρόπου με τον οποίο αντιλαμβάνεται ο Σπινόζα το φυσικό δίκαιο και της θέσης που του επιφυλάσσει στην πολιτική του θεωρία, μπορεί να λάβει κατ' αρχάς ως βάση δύο χαρακτηριστικά "μεταγλωσσικά" χωρία, στα οποία μιλά για τον τρόπο με τον οποίο αντιλαμβάνεται ο ίδιος το έργο του. 

Το πρώτο είναι η 4η παράγραφος του εισαγωγικού πρώτου κεφαλαίου της Πολιτικής Πραγματείας, στην οποία προειδοποιεί τον αναγνώστη: "Όταν λοιπόν καταπιάνομαι να στοχαστώ την πολιτική, δεν επιδιώκω να πω τίποτε που να είναι νέο ή πρωτάκουστο, αλλά να αποδείξω με σαφείς και αναντίρρητους συλλογισμούς και να συναγάγω από την ίδια τη συνθήκη της ανθρώπινης φύσης αυτά τα οποία συνάδουν καλύτερα με την πρακτική". 

Το δεύτερο είναι ένα απόσπασμα από την επιστολή 50 προς τον Jarig Jelles, στην οποία (όπως εξάλλου γίνεται αμέσως σαφές από το κείμενο) ο Σπινόζα αυτο-σχολιάζεται μετά από σχετική παράκληση του αλληλογράφου του, λέγοντας τα εξής: 

"Με ερωτάς ποια διαφορά υπάρχει μεταξύ του Hobbes και εμού ως προς την πολιτική: η διαφορά αυτή είναι ότι εγώ διατηρώ πάντοτε σε ισχύ το φυσικό δίκαιο και ότι, σε μια πολιτεία, δεν αναγνωρίζω στην υπέρτατη εξουσία δικαίωμα επί των υπηκόων, παρά μόνο στο μέτρο που η ισχύς της υπερβαίνει την ισχύ εκείνων. πρόκειται για μια συνέχιση της φυσικής κατάστασης".

Οι δύο αυτές φαινομενικά αντιθετικές περιγραφές οριοθετούν συμπληρωματικά το πεδίο της σπινοζικής παρέμβασης και τη θέση της στην ιστορία των θεωριών φυσικού δικαίου, αποδίδοντάς της ταυτόχρονα μια ιδιαιτερότητα και μια έλλειψη πρωτοτυπίας. Και οι δύο, με μια ιδιαίτερη έννοια, είναι αληθείς. Από εννοιολογική άποψη, ο Σπινόζα δεν κομίζει κάποια συγκλονιστική καινοτομία. Χρησιμοποιεί το λίγο-πολύ παγιωμένο, στην εποχή του, οπλοστάσιο εννοιών κάθε πολιτικής θεωρίας "που σεβόταν τον εαυτό της", δηλαδή το γνωστό θεωρητικό πλαίσιο των θεωριών φυσικού δικαίου: διάκριση φυσικής/πολιτειακής κατάστασης, μεταβίβαση δικαιωμάτων, υπέρτατη εξουσία κ.ο.κ. 

Από την άλλη πλευρά, όμως, από τις έννοιες αυτές άλλες χρησιμοποιούνται με σημασία διαφορετική από τη συνηθισμένη (πράγμα για το οποίο ο ίδιος είχε σαφή συνείδηση, όπως μόλις παραπάνω είδαμε) και άλλες εντάσσονται σε μια τελείως νέα προοπτική, με αποτέλεσμα η σπινοζική θεωρία, παρά τη σύμπτωση στην ορολογία, κατ' ουσίαν να διαφέρει σε πολλά σημεία από το σύνολο των υπόλοιπων θεωριών φυσικού δικαίου. Θα μπορούσαμε λοιπόν γι' αυτή να επαναλάβουμε ότι, "όπως γίνεται συχνά σε μεταβατικές εποχές, όταν ανανεωτικές και συντηρητικές αντιλήψεις και προθέσεις διασταυρώνονται πολλαπλά και κάποτε παράδοξα, έτσι κι εδώ μια έννοια παραδοσιακή φορτίζεται με περιεχόμενο όχι μόνο καινούριο, αλλά και αντίθετο προς το προηγούμενό της, ενώ παράλληλα η ριζοσπαστικότητα της αλλαγής καλύπτεται από τη γλωσσική χρήση"
.

Σε αυτό ακριβώς, στο γεγονός δηλαδή ότι η σπινοζική γραφή συνιστά κατά κάποιον τρόπο "οίνο νέο σε ασκούς παλαιούς", έγκειται ο κίνδυνος και, ταυτόχρονα, η γοητεία της ανάγνωσής της. Ο εντοπισμός της σχέσης αυτών των παραδοσιακών εννοιών με το καινούριο περιεχόμενό τους, δηλαδή η ανάδειξη αυτής της ριζοσπαστικότητας της αλλαγής, θα αποτελέσει το αντικείμενο της παρούσας εργασίας. Σημείο εκκίνησής της, κατά τα ανωτέρω, συνιστά η υπόθεση ότι ο Σπινόζα χαρακτηρίζεται από μια βασική ιδιαιτερότητα σε σχέση με τους υπόλοιπους στοχαστές της περιόδου, κατά την οποία εγκαινιάζεται η νεότερη πολιτική θεωρία, και ιδιαίτερα σε σχέση με τους υπόλοιπους στοχαστές που αναφέρθηκαν στην έννοια του φυσικού δικαίου. Aπό τώρα ας σημειώσουμε ότι η ιδιαιτερότητα αυτή θα μπορούσε να διατυπωθεί ως εξής: 

Κάνοντας αφαίρεση των επιμέρους διαφορών, μπορούμε σχηματικά να ισχυριστούμε ότι το έργο των περισσότερων από τους προαναφερθέντες στοχαστές απολήγει στη διατύπωση ορισμένων αιτημάτων σχετικών με την οργάνωση της πολιτείας, τα οποία επικράτησε να κωδικοποιούνται υπό το γενικό όνομα του πολιτικού φιλελευθερισμού. Η σπινοζική σκέψη σαφώς συμμερίζεται, και μάλιστα σε ένα αρκετά πρώιμο στάδιο, ορισμένα τουλάχιστον από τα πρακτικά αυτά αιτήματα: ενδεικτικά, συνηγορεί ρητά υπέρ της δημοκρατικής διακυβέρνησης, υπέρ του περιορισμού του ρόλου της εκκλησίας και του διαχωρισμού της από το κράτος και υπέρ του δικαιώματος δημόσιας έκφρασης της γνώμης. Επίσης, για την ελευθερία οικονομικής δραστηριότητας, μολονότι τα πράγματα είναι πιο πολύπλοκα, μπορούμε σίγουρα να πούμε ότι, πάντως, δεν αντιτίθεται σε αυτή. Αν όμως επί του πρακτέου συχνά τοποθετείται από την ίδια πλευρά με τους λοιπούς θεωρητικούς του φυσικού δικαίου, ωστόσο η θεωρητική διαδρομή μέσω της οποίας οδηγείται να τοποθετηθεί εκεί είναι συνήθως η ακριβώς αντίθετη από τη διαδρομή εκείνων. 
Για να το εκφράσουμε επιγραμματικά, στο Σπινόζα βρίσκουμε μια δημοκρατική πολιτική θεωρία, θεμελιωμένη σε μία φιλοσοφία της οποίας κεντρική έννοια, από άποψη οντολογική, ηθική, ακόμα και δικαιική
, είναι η δύναμη (potentia).

Για κάποιον που προσπαθεί στο παρόν να στοχαστεί πάνω στα αντίστοιχα προβλήματα των σύγχρονων κοινωνιών, πιστεύω ότι δεν στερείται ενδιαφέροντος να μελετήσει ένα έργο, στο οποίο ανευρίσκονται τα ίδια (εν μέρει) πρακτικά προτάγματα, με άλλη όμως θεωρητική θεμελίωση. Τόσο μάλλον που, για τα ανωτέρω προβλήματα, καλό είναι να υπενθυμίσουμε - αν δεν καταντά υπερβολικά κοινότοπο - ότι, κατά το συνήθως λεγόμενο, "διατηρούν και σήμερα την επικαιρότητά τους" και ότι η λύση τους κάθε άλλο παρά δεδομένη ή αυτονόητη πρέπει να θεωρείται, τόσο από θεωρητική όσο και, κυρίως, από πρακτική άποψη, στο πλαίσιο της κυρίαρχης δυτικής σκέψης. Σε περιόδους κατά τις οποίες υποστηρίζεται γενικώς ότι αυτός ο τρόπος σκέψης αντιμετωπίζει "αδιέξοδα" και "κρίσεις" (έστω και αν λίγες περιόδους μπορούμε να σκεφτούμε κατά τις οποίες κάτι τέτοιο δεν συνέβαινε - ή ίσως κατά μείζονα λόγο γι' αυτό), διαφορετικές θεωρητικές προτάσεις καθίστανται ίσως περισσότερο άξιες της προσοχής και της μελέτης μας.

Αυτό ακριβώς, κατά συνέπεια, αποτέλεσε το βασικό έναυσμα για τη θεωρητική ενασχόληση με μια σκέψη, η οποία κατά τα λοιπά, δηλ. τόσο ως προς τη λογική της συγκρότηση όσο και ως προς το περιεχόμενό της, δείχνει εκ πρώτης όψεως αρκετά απομακρυσμένη από τις τρέχουσες έγνοιες του νομικοπολιτικού στοχασμού. Μέσα από αυτήν έκρινα ότι μπορεί να αποκτηθεί μια καλύτερη κατανόηση για την απαρχή της πορείας, η οποία οδήγησε στη διαμόρφωση του θεωρητικού πεδίου όπως έχει σήμερα. 

Θεωρώ λοιπόν ότι η γνωριμία με τη σκέψη αυτή είναι σκόπιμη και χρήσιμη για το παρόν. Όχι κατ' ανάγκην με την έννοια ότι καλούμαστε να την υιοθετήσουμε αυτούσια. ο Σπινόζα, όπως είπαμε, προσεγγίζει την πολιτική και το δίκαιο από ένα πρίσμα που μοιάζει αρκετά ξένο για την ύστερη νεωτερικότητά μας. Ωστόσο, η προσέγγιση αυτή εκβάλλει ενίοτε σε σημεία που μας φαίνονται εξαιρετικά οικεία και σύγχρονα, και από το πρίσμα αυτό μπορούμε να δούμε κριτικά και να κατανοήσουμε ίσως καλύτερα ορισμένες πτυχές σημερινών πολιτικών και φιλοσοφικών αντιπαραθέσεων.

- Περιεχόμενο και διάρθρωση της εργασίας. Η διαφορετική θεωρητική θεμελίωση, η οποία αναφέρθηκε επιγραμματικά προηγουμένως, έχει ήδη τις ρίζες της, σε τελευταία ανάλυση, στον τρόπο με τον οποίο ο Σπινόζα ορίζει το φυσικό δίκαιο και, κατά μία έννοια, μπορεί να λεχθεί ότι αποτελεί απόρροια του ορισμού αυτού. Αυτό αποτελεί το αντικείμενο του πρώτου κεφαλαίου. Εκεί επισημαίνεται ότι ο ορισμός που δίδει ο ίδιος ο Σπινόζα για το φυσικό δίκαιο αφενός τελεί σε σχέση με τις πρόσφατες τότε επιστημονικές ανακαλύψεις και, αφετέρου, ότι μπορεί να γίνει κατανοητός μόνο μέσα στο πλαίσιο της συνολικής οντολογίας του Σπινόζα, της οποίας αποτελεί βασική έννοια, στενά συνδεδεμένη με άλλες έννοιες, όπως είναι ιδίως η δύναμη, η επιθυμία, η ελευθερία και το αγαθό (=ωφέλιμο). Η σημασία των εννοιών αυτών και η σχέση τους με τη σπινοζική έννοια του φυσικού δικαίου αναλύεται αντίστοιχα στις ενότητες 3, 4, 5-6 και 7-8. Επισημαίνονται επίσης οι θεωρητικές συνέπειες που έχει ο ορισμός αυτός, ιδίως δε οι ομοιότητες και οι διαφορές που παρουσιάζει σε σχέση με αντίστοιχους ορισμούς της προηγούμενης φιλοσοφικής παράδοσης, αφενός, και των νεωτερικών τάσεων αφετέρου. Συγκεκριμένα, θα δειχθεί ότι, με τον ορισμό του για το φυσικό δίκαιο, ο Σπινόζα έρχεται σε ρήξη με τη σχολαστική οντολογία, κατά τρόπο όμως διαφορετικό απ' ό,τι το πράττουν οι περισσότεροι σύγχρονοι ή λίγο μεταγενέστεροι απ' αυτόν στοχαστές. 

Η προαναφερθείσα διαφορά έχει σημαντικότατες συνέπειες για τον τρόπο με τον οποίο νοείται η συγκρότηση της κοινωνίας και του κράτους. Μια πρώτη αναφορά στις συνέπειες αυτές γίνεται στην 9η ενότητα, ενώ η ανάπτυξή τους αποτελεί το κυρίως αντικείμενο του δεύτερου κεφαλαίου. Εκεί εξετάζεται η σπινοζική εκδοχή για την περίφημη έννοια της πολιτειακής κατάστασης, η οποία αποτέλεσε εκ των ων ουκ άνευ στοιχείο για όλες τις θεωρίες σύστασης του πολιτικού το 17o και το 18o αιώνα. Στη συνέχεια αναλύεται η σημασία που αποκτούν, με βάση τη εκδοχή αυτή, για τη λειτουργία του κράτους ορισμένοι παράγοντες που, κατά τους Νέους Χρόνους, θεωρούνται βασικές ορίζουσες για το ζήτημα της εξουσίας. Τέτοιοι παράγοντες, για να τους προσδιορίσουμε με σημερινή βεβαίως και όχι σπινοζική ορολογία, είναι οι κατασταλτικοί μηχανισμοί (ενότητα 5), το πολιτικό επίπεδο ή επίπεδο της αντιπροσώπευσης (ενότητα 6), η οικονομία (ενότητα 7) και, τέλος, η ιδεολογία και οι μηχανισμοί της (ιδίως ενότητες 8 και 9).

Στο κεφάλαιο αυτό αναπτύσσεται η κατά τη γνώμη μου εξαιρετικά ενδιαφέρουσα αντίληψη περί δημοκρατίας που μπορούμε να βρούμε - εν σπέρματι - στο Σπινόζα, και επιχειρείται μια συγκριτική ανάγνωσή της με την αντίστοιχη του Ζαν-Ζακ Ρουσώ. Η ανάλυση αυτή οδηγεί στην επιγραμματική φράση που χρησίμευσε και ως τίτλος της εργασίας υπό την παρούσα μορφή της.

Αφού λοιπόν προηγηθεί, σε ένα γενικότερο φιλοσοφικό επίπεδο, η έκθεση των θέσεων του Σπινόζα για το φυσικό δίκαιο και την πολιτειακή κατάσταση, στο τρίτο κεφάλαιο θα εξετάσουμε, συνδυάζοντας τις γενικές αυτές θέσεις με ειδικότερες και πιο περιορισμένου εύρους αναφορές των έργων - καθώς και της αλληλογραφίας - του Σπινόζα, ποια αντίληψη μπορεί να αποδοθεί σ' αυτόν σχετικά με τη λειτουργία του δικαιικού μηχανισμού μέσα στην πολιτεία. Ως τέτοιος, βέβαια, στις σχετικές αναφορές νοείται κατ' εξοχήν ο κολαστικός μηχανισμός, γι' αυτό και οι αναπτύξεις του συγκεκριμένου κεφαλαίου επιχειρούν κάποιες συσχετίσεις με νεότερες θεωρίες που έχουν εκφραστεί στο πλαίσιο ιδίως του ποινικού δικαίου - στο βαθμό τουλάχιστον που είναι δυνατό να συγκρίνουμε έννοιες και όρους που χρησιμοποιούνται σε διαφορετικά συμφραζόμενα. Προς τούτο, περισσότερο απ' ό,τι στα προηγούμενα, θα χρειαστεί να επιχειρηματολογήσουμε με βάση την αναλογία ή την αντιδιαστολή ή, απλώς, να προεκτείνουμε λογικά σκέψεις διατυπωμένες ελλειπτικά ή παρεμπιπτόντως, προκειμένου να συναγάγουμε τη θέση του Σπινόζα για θέματα, για τα οποία αυτός δεν έχει εκφρασθεί.

Το ίδιο ισχύει και για το τέταρτο κεφάλαιο, στο οποίο, παραμένοντας στο ιδιαίτερο επίπεδο του δικαίου, θα προσπαθήσουμε να δούμε ποια αντίληψη προκύπτει από το σπινοζικό έργο για ένα κεντρικό ζήτημα της σύγχρονης φιλοσοφίας του δικαίου "εν στενή εννοία", το ζήτημα της ερμηνείας του νόμου, εκκινώντας ιδίως από τις θέσεις που ρητά διατυπώνει ο Σπινόζα σχετικά με την ερμηνεία της Αγίας Γραφής στο περίφημο 7ο κεφάλαιο της Θεολογικο-πολιτικής Πραγματείας. Η σημασία των θέσεων αυτών για το προαναφερθέν ζήτημα θα εξαρτηθεί, προφανώς, από το κατά πόσο ο πρώτος τύπος ερμηνείας μπορεί, με βάση τις σπινοζικές προκείμενες, να θεωρηθεί ανάλογος με τον δεύτερο. Αναλύεται λοιπόν εδώ η σπινοζική προσέγγιση για τη σχέση μεταξύ των διαφόρων τύπων ερμηνειών, καθώς και - στην τελευταία ενότητα - για το ρόλο των ερμηνευτών. 

Στο πέμπτο και τελευταίο κεφάλαιο, αναλύεται η σχετική ένταση που φαίνεται να δημιουργείται, στο εσωτερικό τής κατά τα λοιπά απολύτως μονιστικής φιλοσοφίας του Σπινόζα, μεταξύ πολιτικού και ηθικού πράττειν - ένα φαινόμενο χαρακτηριστικό μιας τυπικά νεωτερικής θεωρητικής τάσης. Τέλος, επανερχόμαστε στο ζήτημα που τέθηκε στην αρχή της μελέτης, δηλ. το ζήτημα του ιδιαίτερου στίγματος της σπινοζικής φιλοσοφίας σε σύγκριση με τις υπόλοιπες νομικοπολιτικές θεωρίες των νεότερων χρόνων, ώστε, υπό το φως όσων θα έχουν αναπτυχθεί στα τέσσερα προηγούμενα, να επιχειρήσουμε να δώσουμε μια πληρέστερη διατύπωση των στοιχείων της διαφοράς, την οποία απλώς επισημάναμε εδώ με τρόπο κάπως αξιωματικό. Εκεί θα υποστηριχθεί ότι η διαφορά αυτή εκδηλώνεται, μεταξύ άλλων, στην εκατέρωθεν σύλληψη της έννοιας της ελευθερίας: η ελευθερία, ενώ στις ανωτέρω θεωρίες εξετάζεται ως επί το πλείστον ως πρόβλημα νομικοπολιτικό, για το Σπινόζα αντίθετα αποτελεί κατά βάση έννοια ηθική-οντολογική. Αυτό εξάλλου τελεί σε άμεση λογική σχέση με το γεγονός ότι η έννοια που αποτελεί αφετηρία της παρούσας εργασίας, δηλ. η έννοια του φυσικού δικαίου, εντάσσεται απολύτως στο πλέγμα των εννοιών, με βάση τις οποίες συγκροτείται η οντολογία του, όπως αναφέραμε στα σχετικά με το πρώτο κεφάλαιο.

Σημειωτέον ότι ανάλογα ισχύουν και για την έτερη εκ των δύο βασικών εννοιών, υπό τις οποίες κυρίως νοείται το ζήτημα της πολιτικής στις νεότερες κοινωνίες, δηλ. την έννοια της ισότητας. Η διαφορά βέβαια είναι ότι, ενώ η ελευθερία καθίσταται ρητά αντικείμενο αναλύσεων, και μάλιστα εκτεταμένων, εκ μέρους του Σπινόζα (πρβλ. π.χ. το 5ο κεφάλαιο της Ηθικής), η ισότητα σχεδόν δεν αναφέρεται καν ως όρος. Και εδώ, όμως, από οντολογική-ηθική άποψη ο Σπινόζα σαφώς δέχεται ότι η φύση των ανθρώπων είναι κοινή, και η παραδοχή αυτή παίζει σημαντικό ρόλο στην εκ μέρους του αποδοχή της δημοκρατίας ως βέλτιστου πολιτεύματος, όπως θα δειχθεί στην ενότητα Β.6.

***
- Από μεθοδολογική άποψη, είναι σκόπιμο να σημειωθούν προκαταρκτικά τα εξής:
Ο βασικότερος λόγος για τον οποίο το έργο του Σπινόζα αξίζει να μελετηθεί σήμερα είναι, όπως διατυπώθηκε σχηματικά προηγουμένως, η αντιφατική σχέση που διατηρεί με το κύριο ρεύμα σκέψης του πρώιμου φιλελευθερισμού, το γεγονός δηλαδή ότι χαρακτηρίζεται από θεωρητική απόκλιση και εν μέρει, ταυτόχρονα, από πρακτική σύγκλιση με το ρεύμα αυτό. Βασικό επομένως μέλημα της παρούσας εργασίας αποτελεί η ανάλυση της εν λόγω αντιφατικής σχέσης, η λεπτομερής εξέταση του εν λόγω έργου, ώστε να δειχθεί πού και πώς εκδηλώνεται συγκεκριμένα αυτή η απόκλιση και αυτή η σύγκλιση. 

Κατά την εξέταση αυτή, κρίσιμη σημασία αποδίδω στη συγκεκριμένη διατύπωση την οποία χρησιμοποιεί εκάστοτε ο Σπινόζα. Εάν λοιπόν η εργασία δείχνει μια προσήλωση στα κείμενα, είναι διότι θεωρεί σημαντική και τη γλωσσική μορφή. Χωρίς να χρειάζεται εδώ να επικαλεστώ τη "συμπτωματική" ανάγνωση της ψυχανάλυσης, υπενθυμίζω ότι, αν μη τι άλλο, ο ίδιος ο Σπινόζα εισηγήθηκε τη φιλολογική ερμηνεία προκειμένου για την Αγία Γραφή. Αυτό μας οδηγεί να σκεφθούμε ότι και ο ίδιος θα πρέπει να επέλεγε προσεκτικά τις λέξεις όταν διατύπωνε τη δική του θεωρία και ότι, αν κρίνει προτιμότερο να χρησιμοποιήσει αυτόν και όχι κάποιον άλλο όρο, αυτό πρέπει να δηλώνει κάτι για το ίδιο περιεχόμενο της θέσης του. Κατ' ανάλογο τρόπο, θεωρώ ιδιαίτερα δηλωτικό για μια φιλοσοφία το στοιχείο των εικόνων και των μεταφορών που αυτή χρησιμοποιεί για να εικονογραφήσει τις θέσεις της. Αυτό, όπως είναι φυσικό, επιβάλλει ενίοτε την αυτούσια παράθεση των οικείων χωρίων, ώστε να αναδειχθούν τα δύο προαναφερθέντα στοιχεία. 

Γενικότερα, κατά την έκθεση των θέσεων του Σπινόζα επιδίωξα, τρόπον τινά ως ένα στοίχημα, να ακολουθήσω μια μέθοδο που να είναι η ίδια σπινοζική ή, τουλάχιστο, να εμπνέεται από μια βασική ιδέα της σπινοζικής φιλοσοφίας: την ιδέα ότι η ουσία ενός πράγματος είναι η δύναμή του 
. 

Με όσα λοιπόν ακολουθούν επιδιώκεται να εκτεθεί, στη θετικότητά της, η σπινοζική αντίληψη για τα πολιτικά και τα νομικά φαινόμενα και να συγκριθεί με άλλες σύγχρονές της. Επισημαίνονται επίσης, συνήθως υπό μορφή νύξεων ή μέσω υποσημειώσεων, τυχόν συσχετισμοί με νεότερες προβληματικές ή δυνατότητες αξιοποίησης κάποιων επιχειρημάτων στο πλαίσιο τρεχουσών θεωρητικών συζητήσεων. 

Ενίοτε, επιχειρείται η συναγωγή τής (καθ' υπόθεσιν) σπινοζικής θέσης για ένα σημερινό πρόβλημα. Επιχειρείται δηλαδή να δειχθεί τί θα συνέβαινε, εάν κανείς αποδεχόταν τις προκείμενες του Σπινόζα και τις εφάρμοζε, κατά λογική προέκταση, σε θεωρητικά προβλήματα για τα οποία ο Σπινόζα δεν ήταν δυνατόν (ή δεν ενδιαφέρθηκε ή δεν πρόλαβε) να εκφράσει ρητή άποψη. Στα πλαίσια των στόχων της εργασίας, όπως αυτοί εκτέθηκαν ανωτέρω, η συναγωγή αυτή στόχο έχει να φωτίσει πληρέστερα το χαρακτήρα της σπινοζικής φιλοσοφίας και τη θέση της μέσα στο γενικότερο φιλοσοφικό τοπίο - και όχι βεβαίως να συμβάλει στην "επίλυση" του αντίστοιχου σύγχρονου προβλήματος. 

Πράγματι, ο έλεγχος της σπινοζικής θεωρίας με βάση το αν οι επιμέρους θέσεις της μπορούν σήμερα να παράσχουν λύσεις σε τρέχοντα προβλήματα της φιλοσοφίας ή της επιστήμης του δικαίου, δεν εμπίπτει στα ζητούμενα της εργασίας. Π.χ. στο τρίτο και το τέταρτο κεφάλαιο, όπως αναφέρθηκε, αναπτύσσονται ιδέες σχετικά με το δίκαιο και την ερμηνεία του, οι οποίες δεν ανευρίσκονται αυτούσιες στα σπινοζικά κείμενα. Εάν λέγαμε ότι τα όσα προκύπτουν από τις αναπτύξεις αυτές δεν μπορούν να ερμηνεύσουν τη λειτουργία των σύγχρονων δικαιικών συστημάτων, θα ήταν σαν να παραβιάζαμε θύρες ανοικτές - εφόσον ο σκοπός τους δεν ήταν ποτέ αυτός
. 

Ανάλογα θα ίσχυαν και για τις σπινοζικές θέσεις που τυχόν εμφανίζονται να συμπίπτουν με τις αντίστοιχες τωρινές μας αντιλήψεις ή, κατά το συνήθως λεγόμενο, να τις "προαναγγέλλουν". Όταν λοιπόν αναφέρομαι π.χ. στον αντιθεολογικό αγώνα του Σπινόζα ή στην πεποίθησή του ότι καλύτερο πολίτευμα είναι το δημοκρατικό, θεωρώ ότι εξίσου παρέλκει η έκφραση "επαίνου" προς αυτόν για τις ανωτέρω θέσεις του. Αντ' αυτού, πολύ χρησιμότερο θα ήταν να μελετήσουμε πώς αυτές οι θεμελιώδεις πολιτικές τοποθετήσεις, οι οποίες στη γενικότητά τους μπορούν να αποδοθούν σε πλήθος άλλων εκπροσώπων της πολιτικής σκέψης (αλλά και πρακτικής), μεταφράζονται στην ιδιαίτερη γλώσσα της σπινοζικής φιλοσοφίας, πώς καθορίζουν την ειδική διάρθρωση που αυτή προσλαμβάνει ως θεωρητικό μόρφωμα.

Η τήρηση λοιπόν της προαναφερθείσας αφηρημένης αρχής έχει ως συνέπεια την αποχή από την άσκηση κριτικής, με την αυστηρή έννοια του όρου, στις απόψεις του Σπινόζα. Όχι βέβαια διότι η εργασία "συμφωνεί" ως προς όλα με το Σπινόζα, αλλά διότι φρονεί πως, αν διατυπώσουμε μια κριτική, δηλαδή τελικά μια επίκριση, αποδίδουμε στο αντικείμενο μια έλλειψη. βάσει όμως της ανωτέρω αρχής, η έλλειψη δεν είναι τίποτε, δεν μας παρέχει καμία γνωστική πρόσβαση επί του εν λόγω αντικειμένου. Ο "ορισμός" ενός πράγματος, για να παραμείνουμε πιστοί στη σπινοζική ορολογία - η θεωρητική του πραγμάτευση, θα λέγαμε σήμερα -, οφείλει να συλλαμβάνει και να αποδίδει αυτή την ουσία (=δύναμη) του οριζομένου. Μια πρόταση όμως του τύπου "η Χ φιλοσοφία δεν μπορεί να επιλύσει το Α ή το Β πρόβλημα" είναι πρόταση αρνητική και, ως τέτοια, ακατάλληλη για να ορίσει την περί ης πρόκειται φιλοσοφία, καθότι δεν μας μαθαίνει κάτι θετικό για αυτή, δεν αποδίδει πρωτογενώς αυτό που είναι παρόν στο εσωτερικό της και τη χαρακτηρίζει
.

Καλό είναι λοιπόν να διευκρινιστεί ότι, όποτε στα ακόλουθα απαντώνται τυχόν χαρακτηρισμοί "αξιολογικής" φύσεως, αυτοί βασικά απορρέουν από μια αξιολόγηση εσωτερική και όχι εξωτερική του συστήματος: εκφέρονται από την άποψη της συνοχής τής σπινοζικής θεωρίας και όχι από την άποψη της υπεροχής της έναντι άλλων εναλλακτικών. Κατά τα λοιπά, για το πνεύμα της εργασίας αυτής θα μπορούσαμε, τηρουμένων των αναλογιών, να επαναλάβουμε τη φράση, με την οποία ο ίδιος ο Σπινόζα περιέγραψε την προσέγγισή του για τα ανθρώπινα πάθη: δεν θέλει να επικρίνει, να οικτίρει ή να περιγελάσει, αλλά να κατανοήσει - και, προσθέτω εγώ, να βοηθήσει και άλλους να κατανοήσουν. Αν αυτό επιτευχθεί σε ικανοποιητικό βαθμό, δηλ. αν η εδώ επιχειρούμενη ανάλυση της σπινοζικής σύλληψης περί φυσικού δικαίου είναι κατά το δυνατόν ακριβής, τότε η τυχόν έκφραση της δικής μας έγκρισης ή αποδοκιμασίας δεν πρόκειται να προσθέσει οτιδήποτε στην ακρίβειά της. Διότι η αξιολόγηση δεν εξηγεί τον τρόπο με τον οποίο είναι συγκροτημένο το αντικείμενό της, αλλά μάλλον τον τρόπο με τον οποίο είναι συγκροτημένη η φαντασία του υποκειμένου της
. 

Για λόγους λοιπόν μεθοδολογικούς, και όχι από συμπάθεια ή "επιείκεια" προς το Σπινόζα, ούτε από αξιολογική ουδετερότητα, κρίνεται ότι, για την εδώ ακολουθούμενη προσέγγιση, αυτό που θα ήταν σήμερα γονιμότερο είναι να προσπαθήσουμε να αντιληφθούμε ποια είναι τα βασικά στοιχεία αυτής της σύλληψης του φυσικού δικαίου και, κυρίως, οι "αρμοί" που εγκαθιδρύονται μεταξύ των στοιχείων αυτών και τα συγκροτούν σε ένα θεωρητικό οικοδόμημα. 

Το πεδίο που καλύπτει το οικοδόμημα αυτό είναι βέβαια σαφώς διαφορετικό από εκείνο που επιβλήθηκε αργότερα και μέχρι την εποχή μας στη νομικοπολιτική σκέψη. Τη διαφορά αυτή δεν παραλείπω να την επισημαίνω. Το ενδιαφέρον όμως που μπορεί κατά τη γνώμη μου να παρουσιάζει για μας η σπινοζική φιλοσοφία δεν έγκειται στο κυριολεκτικό περιεχόμενο των συγκεκριμένων θέσεών της. Ούτως ή άλλως, από τις επιμέρους αυτές θέσεις αρκετές έχουν χάσει σήμερα το νόημά τους, ή, ακόμη χειρότερα, έχουν αποκτήσει ένα άλλο
. Το ενδιαφέρον αυτό εντοπίζεται μάλλον στη συνολική φιλοσοφική στρατηγική που προκύπτει από το συνδυασμό των εν λόγω θέσεων. Είναι πάντοτε διδακτικό να δούμε ποιες ιδέες ή μεθόδους επιστράτευσε μια φιλοσοφία για να υπερνικήσει κάποια θεωρητικά προβλήματα, κάνοντας προσωρινά αφαίρεση των κατ' ιδίαν τοποθετήσεων στις οποίες επενδύθηκαν κατά περίπτωση αυτές οι ιδέες και οι μέθοδοι. Αυτό θα μας βοηθήσει να κατανοήσουμε πώς θεματοποιούνται τα προβλήματα αυτά μέσα στην αρχιτεκτονική του σπινοζικού συστήματος, ποια πρακτική της φιλοσοφίας βρίσκεται επί το έργον μέσα στο σύστημα αυτό και παράγει τις συγκεκριμένες απαντήσεις. Αν το επιτύχουμε αυτό, ίσως τελικά να διαπιστώσουμε ότι αυτή η πρακτική, ακόμη και αυτές οι συγκεκριμένες απαντήσεις, εμφανίζουν μια παράδοξη επικαιρότητα και συνάφεια με απολύτως σύγχρονες προβληματικές.

Μια τελευταία διευκρίνιση: μια που, στα προηγούμενα, έγινε επίκληση της διαφοράς του ιστορικού χρόνου, θα πρέπει να σημειωθεί ότι αυτή λαμβάνεται σαφώς υπόψη ως μια αναγκαία διάσταση του φιλοσοφικού λόγου, όχι όμως κατά τρόπο ιστοριστικό/εξελικτιστικό. Καλό είναι, δηλαδή, να μη χάνουμε από τα μάτια μας αυτή την "διαφορετική ιστορική και φιλοσοφική συγκυρία", για την οποία έγινε λόγος προηγουμένως· αυτό όμως νοείται απλώς με την έννοια ότι πρέπει να είμαστε εξαιρετικά προσεκτικοί όταν μεταφέρουμε στη συγκυρία εκείνη σχήματα σκέψης που αρμόζουν αποκλειστικά στη δική μας. Δεν σημαίνει ωστόσο ότι θα πρέπει να αντιμετωπίζουμε κάθε προγενέστερη φιλοσοφία ως ένα, ανολοκλήρωτο ακόμη, σχεδίασμα αυτού που μόνο η εποχή μας έχει το προνόμιο να γνωρίζει. Η διαφορά του ιστορικού χρόνου δεν νοείται εδώ ως διαφορά σταδίων ανάπτυξης, ως διαφορά του ατελέστερου από το τελειότερο, διότι, για να προσφύγουμε ακόμη μια φορά στη σπινοζική διατύπωση, κάθε πράγμα - άρα και κάθε φιλοσοφία - είναι πάντοτε τόσο τέλειο όσο θα μπορούσε να είναι. Ή, με μία άλλη πάλι διατύπωση, διότι η φιλοσοφία κατά μία έννοια δεν έχει ιστορία - τουλάχιστον όχι με τον τρόπο που έχουν ιστορία οι επιστήμες, στις οποίες π.χ. πραγματοποιούνται ανακαλύψεις, προηγούμενες αντιλήψεις αποδεικνύονται ψευδείς κ.ο.κ. - και διότι στη φιλοσοφία "δεν υπάρχει σφάλμα"
.

***
- Βιβλιογραφικά. Για τον τρόπο, με τον οποίο γίνονται οι παραπομπές στα έργα του Σπινόζα, διευκρινίζονται τα εξής:
Χρησιμοποιήθηκε η έκδοση των van Vloten και Land (Benedicti de Spinoza, Opera quotquot reperta sunt, Μ. Νijhoff, Hagae Comitum MDCCCVC [Χάγη 1895]). Τα τρία βασικά έργα του Σπινόζα αναφέρονται με τις εξής συντομογραφίες: Η (Ηθική), Θ.-π. Π. (Θεολογικο-πολιτική Πραγματεία), Π. Π. (Πολιτική Πραγματεία). Στις παραπομπές που αφορούν τη Θεολογικο-πολιτική Πραγματεία, αναφέρεται ο τόμος (καθότι το έργο αυτό είναι μοιρασμένο μεταξύ του Α και του Β τόμου) και ο αριθμός της σελίδας, στην οποία απαντάται το παρατιθέμενο χωρίο στην προαναφερθείσα έκδοση. Στα άλλα δύο έργα, αντιθέτως, δεν κρίθηκε σκόπιμο να δίδεται αριθμός σελίδας, διότι σε αυτά, λόγω της "γεωμετρικής μεθόδου" που ακολουθεί ο Σπινόζα ακόμη και στον τρόπο έκθεσής τους, είναι πάντοτε εύκολο να εντοπίσει κανείς το αντίστοιχο χωρίο με βάση μόνο τις συντεταγμένες της εσωτερικής διάρθρωσης του κειμένου. Έτσι, η παραπομπή π.χ. "Η Α΄ Θ. 28 Σχ." σημαίνει "Ηθική, Μέρος Πρώτο, σχόλιο του θεωρήματος 28". Ομοίως, η μνεία του κεφαλαίου και της παραγράφου της Πολιτικής Πραγματείας αποτελεί επαρκή προσδιορισμό της θέσης ενός αποσπάσματος, ασχέτως της σελίδας στην οποία βρίσκεται σε κάθε συγκεκριμένη έκδοση. Προκειμένου τέλος για τις παραπομπές στην αλληλογραφία του Σπινόζα, αναφέρεται ο αριθμός της επιστολής καθώς και η σελίδα των Opera (και, ειδικότερα, του 2ου πάντοτε τόμου) στην οποία αυτή απαντάται.

Ειδικά ως προς την Ηθική, λήφθηκε υπόψη - χωρίς όμως να ακολουθείται σχεδόν ποτέ ως έχει - και η ελληνική μετάφραση της Μίνας Ζωγράφου (εκδ. Πέλλα, Αθήνα χ.χρ.). Στα υπόλοιπα έργα, πρόκειται για δική μου απόδοση. 

***
Καλό είναι να αναφερθεί ότι η εργασία αυτή πιθανότατα δεν θα είχε καν αναληφθεί χωρίς την άμεση ή έμμεση συμβολή τριών ανθρώπων, οι οποίοι μάλιστα κατά ευτυχή σύμπτωση - ή ίσως και να μην είναι τόσο σύμπτωση - αποτέλεσαν ακριβώς και την τριμελή εποπτική της επιτροπή. Ο καθηγητής Ιωάννης Μανωλεδάκης είναι "υπεύθυνος" για το ότι μου ξύπνησε, από πολύ νωρίς, τη θεωρητική περιέργεια και το ενδιαφέρον για μια βαθύτερη, μη τυποκρατική προσέγγιση του δικαίου. Η συνάντησή μου με τον Γεράσιμο Βώκο ήταν αυτή που μου μετέδωσε το μικρόβιο του πάθους για τη φιλοσοφία, γενικά, και για τη σπινοζική φιλοσοφία ειδικότερα. Για τη μορφοποίηση όλων των ανωτέρω σε μια διδακτορική διατριβή στη φιλοσοφία του δικαίου, αλλά και για το συγκεκριμένο περιεχόμενό της, καθοριστική ήταν η αρχική παρακίνηση, η διδασκαλία, ακόμη και - αν όχι ιδίως - οι κριτικές παρατηρήσεις του καθηγητή μου στο μεταπτυχιακό και, στη συνέχεια, επιβλέποντος Κώστα Σταμάτη. Ιδιαίτερες ευχαριστίες οφείλω επίσης στα μέλη της επταμελούς επιτροπής, τους καθηγητές Παύλο Σούρλα, Δημήτρη Κοτρόγιαννο, Γιώργο Πάσχο και Ζήση Παπαδημητρίου για τις χρήσιμες παρατηρήσεις τους, καθώς και στον Δημήτρη Δημούλη για το χρόνο που είχε την καλοσύνη να αφιερώσει στην ανάγνωση της εργασίας· η παρέμβασή του απάλλαξε την εργασία από αρκετές ατέλειες, ιδίως όσον αφορά το τρίτο κεφάλαιο. Όσες παρέμειναν πρέπει να αποδοθούν αποκλειστικά σε μένα, διότι κατά τα λοιπά είναι ευνόητο ότι η ευθύνη για όσα εκτίθενται στη συνέχεια δεν βαρύνει κανέναν από τους προαναφερθέντες, παρά μόνο αυτόν που την υπογράφει.

KΕΦΑΛΑΙΟ Α΄

Ο ΣΠΙΝΟΖΙΚΟΣ ΟΡΙΣΜΟΣ ΤΟΥ ΦΥΣΙΚΟΥ ΔΙΚΑΙΟΥ

1. Οι έννοιες του νόμου

Ο Σπινοζα χρησιμοποιεί ευρέως τους όρους "φυσικός νόμος" και "φυσικό δίκαιο" (ορθότερα, "δίκαιο της φύσης". στο έργο του είναι πολύ συνηθέστερος ο τύπος jus naturae απ' ό,τι jus naturale). Tην ακριβή έννοια των όρων αυτών μπορούμε να συναγάγουμε γενικά μεν από τη χρήση τους μέσα στο σπινοζικό έργο ως σύνολο, αλλά και, ειδικότερα, από ορισμένα χωρία του έργου αυτού όπου κυρίως αντικείμενο ανάπτυξης καθίσταται, ακριβώς, ο ορισμός του νόμου. Από τον ορισμό λοιπόν αυτό θα έπρεπε λογικά να ξεκινήσει κανείς. 

Τέτοιο χωρίο είναι ιδίως το τέταρτο κεφάλαιο της Θεολογικο-πολιτικής Πραγματείας, το οποίο επιγράφεται Περί του θείου νόμου
. "Η λέξη νόμος," διαβάζουμε στην αρχή του κεφαλαίου αυτού, "εάν ληφθεί απόλυτα, δηλώνει αυτό σύμφωνα με το οποίο τα ιδιαίτερα άτομα, είτε όλα είτε τα άτομα ενός και του αυτού είδους, ενεργούν κατά ένα και τον αυτό σαφή και καθορισμένο τρόπο". 
Αμέσως μετά την απόλυτη, ακολουθούν οι "σχετικές" - όπως θα μπορούσαμε κατ' αντιδιαστολή να τις χαρακτηρίσουμε - έννοιες, και δη αυτές ακριβώς που μας ενδιαφέρουν εδώ. Πρώτον, ένας νόμος μπορεί να εξαρτάται είτε από μια αναγκαιότητα της φύσης, είτε από το θέλημα των ανθρώπων. Στην τελευταία αυτή περίπτωση, όταν δηλαδή "οι άνθρωποι, για να ζουν ασφαλέστερα και ανετότερα, ή για άλλους λόγους, τον επιβάλλουν στους εαυτούς τους και σε άλλους", ο νόμος αποκαλείται, ορθότερα, κανόνας δικαίου [Jus].

Η ανωτέρω (πιστή στη μεθοδολογική επιλογή περί αποφυγής των καινοφανών διατυπώσεων
) διάκριση μοιάζει να υιοθετεί μία αντιδιαστολή που, στη σημερινή ιδίως νομικοπολιτική σκέψη, φαίνεται ιδιαίτερα οικεία: οι φυσικοί νόμοι απορρέουν από μια αναγκαιότητα, οι κανόνες δικαίου από μία απόφαση. Απ' αυτό όμως δεν πρέπει να βιαστούμε να συμπεράνουμε ότι η σπινοζική θεωρία του δικαίου συνίσταται σε μια βουλησιαρχική θεωρία της απόφασης. Εν πρώτοις, πρέπει να σημειώσουμε ότι η ακριβής διατύπωση στο πρωτότυπο αναφέρει ότι ο κανόνας δικαίου "ab hominum placito dependet". Η λατινική λέξη placito ενέχει ταυτόχρονα το στοιχείο της αρέσκειας, της επιθυμίας, και πάντως δεν ταυτίζεται με την voluntas - ιδίως όπως αυτή χρησιμοποιήθηκε ως όρος με φιλοσοφική σημασία
. 

Εκτός όμως απ' αυτό, αν κανείς διαβάσει και την αμέσως επόμενη πρόταση του κειμένου, θα δει ότι εκεί ο Σπινόζα, για να προλάβει, θα έλεγε κανείς, ακριβώς μια τέτοια παρανόηση, σπεύδει να διευκρινίσει ότι, αν απέδωσε την ύπαρξη των κανόνων δικαίου στο "θέλημα των ανθρώπων", αυτό το έκανε "επειδή οφείλουμε να ορίζουμε και να εξηγούμε τα πράγματα δια των εγγύτερων αιτιών τους"
. Στη συγκεκριμένη λοιπόν περίπτωση, η άμεση προέλευση του νόμου μπορεί να αναχθεί στη βούληση των ανθρώπων. Αυτό όμως προσδίδει στο νόμο απλώς ένα εξωτερικό, περιγραφικό χαρακτηριστικό και όχι την αυτοτελή του αιτία (για να χρησιμοποιήσουμε τους τεχνικούς φιλοσοφικούς όρους της εποχής, πρόκειται για ονομαστικό και όχι γενετικό ορισμό του νόμου
). Από γενική άποψη δεν παύει να ισχύει το γεγονός ότι κάθε εγγύτερη αιτία έχει και αυτή κάποια άλλη αιτία, αυτή άλλη κ.ο.κ. μέχρι την αναγωγή στην άπειρη δύναμη της φύσης (του Θεού)
. Άρα, και οι πολιτειακοί νόμοι αποτελούν εξίσου έκφραση και προϊόν της άπειρης δύναμης (δηλαδή της αναγκαιότητας) του Θεού, όχι όμως κατά άμεσο τρόπο, παρά καθόσον η δύναμη αυτή εξηγείται και εκφράζεται μέσω της δύναμης ενός κατ' ιδίαν (πεπερασμένου) πράγματος. 

Στο ερώτημα γιατί, από μια τέτοια χρήση του όρου "θέλημα των ανθρώπων", δεν μπορούμε να συναγάγουμε μία βολονταριστική θεωρία περί του δικαίου ως απόφασης, θα αναφερθούμε εκτενέστερα σε άλλο σημείο
. Αυτό που αρκεί να συγκρατήσουμε εδώ είναι ότι ο φυσικός και ο ανθρώπινος νόμος, για το Σπινόζα, διαφορίζονται μέσα στην ενότητά τους. Δεν τελούν δηλαδή σε σχέση αμοιβαίου αποκλεισμού, αλλά σε σχέση γενικού προς ειδικό και, ταυτόχρονα, αιτίου προς αιτιατό: ο πρώτος μπορεί να μας παράσχει τη γνώση του μηχανισμού που παράγει τον δεύτερο. Με άλλα λόγια, ο (πολιτειακός) νόμος έχει και αυτός τους νόμους του, και οι νόμοι αυτοί είναι φυσικοί.

Αλλά στο τέταρτο αυτό κεφάλαιο της Θ.-π. Π. γίνεται μία ακόμη διάκριση. Η ακριβής σημασία του όρου φυσικός νόμος στο Σπινόζα δεν μπορεί παρά να αποτελεί συνάρτηση της τελείως ιδιαίτερης έννοιας που προσλαμβάνει στο έργο του η φύση. Όπως μόλις προηγουμένως υπαινιχθήκαμε, και όπως μπορούμε εξάλλου να διαβάσουμε σε οποιοδήποτε εγχειρίδιο ιστορίας της φιλοσοφίας, ένα από τα βασικότερα χαρακτηριστικά της σπινοζικής σκέψης είναι ότι ταύτισε τη φύση με το Θεό - πράγμα που ώθησε αρκετούς να μιλήσουν για τον πανθεϊσμό του Σπινόζα. Ασχέτως αν ο χαρακτηρισμός αυτός ευσταθεί ή όχι, αυτό που ενδιαφέρει εδώ είναι ότι, με βάση την ταύτιση αυτή και απλώς με μια μαθηματικού τύπου αντικατάσταση, ποριζόμαστε τη διατύπωση ότι δίκαιο της φύσης δεν μπορεί παρά να είναι το δίκαιο του Θεού. Αυτό όντως ισχύει - υπάρχουν χωρία όπου ο Σπινόζα χρησιμοποιεί εναλλακτικά τις δύο διατυπώσεις, συνδεόμενες μόνο με ένα διαζευκτικό ή -, αλλά από την άλλη ο νόμος του Θεού ενίοτε χρησιμοποιείται και με μία στενότερη έννοια. Την έννοια αυτή την ορίζει επίσης στο συγκεκριμένο κεφάλαιο: "ως θείο νόμο εννοώ τον κανόνα που αφορά μόνο το ύψιστο αγαθό, ήτοι την αληθή γνώση και αγάπη του Θεού". 

Ο θείος νόμος λοιπόν υποδεικνύει τον τρόπο με τον οποίο πρέπει να ενεργήσουν οι άνθρωποι, προκειμένου να οδηγηθούν στην ευδαιμονία. Και αυτή η διάκριση δεν είναι διάκριση υποστάσεων, αλλά μεθοδολογική. Ο εν λόγω νόμος δεν παύει, και αυτός, να είναι φυσικός. Ή μάλλον, είναι ο φυσικός νόμος, θεωρημένος απλώς υπό διαφορετικό πρίσμα - υπό το πρίσμα του ότι επιβάλλει στους ανθρώπους μια συμπεριφορά, την οποία αυτοί πρέπει να ακολουθήσουν, αν θέλουν να φθάσουν στον ύψιστο βαθμό τελειότητας. Κατ' αυτή την έννοια συνιστά βέβαια μια δεοντολογία, δεν είναι όμως γι' αυτό λιγότερο αναγκαίος. Επομένως, και ο θείος νόμος διατηρεί μια σχέση ενότητας/διαφοράς με τον φυσικό, όχι ως προϊόν του, όπως ο ανθρώπινος, αλλά ως μια μερική έκφανσή του
. Εκφράζει την ίδια αναγκαιότητα, καθόσον αυτή διέπει όχι "την αιώνια τάξη ολόκληρης της φύσης, της οποίας μικρό μόνο μέρος είναι ο άνθρωπος", αλλά "την αληθή ωφέλεια και τη συντήρηση των ανθρώπων"
.

2. Ο επιστημονικός νόμος

και οι φιλοσοφικές χρήσεις του 

Σε αυτά, λοιπόν, τα σύντομα αποσπάσματα ο Σπινόζα εκθέτει πώς συλλαμβάνει τις τρεις έννοιες του νόμου - ως τρεις διαφορετικές εκδηλώσεις μιας ενιαίας σύλληψης. Η έκθεση αυτή, από μία άποψη, συμπυκνώνει σε παραδειγματική μορφή το σύνολο του σπινοζικού έργου, καθότι περιλαμβάνει τα βασικά θέματα που αναπτύσσονται μέσα στο υπόλοιπο έργο, ως οντολογία, ηθική και πολιτική αντίστοιχα. 

Πέραν τούτου, όμως, περιέχει, επίσης σε συμπυκνωμένη μορφή, και το στοιχείο που, περισσότερο από οτιδήποτε άλλο, συνιστά τη σπινοζική ιδιαιτερότητα. Δηλαδή το στοιχείο εκείνο που, σε πείσμα των εντυπώσεων - αλλά και των δηλώσεων ακόμη και του ίδιου - κάνει τη φιλοσοφία του Σπινόζα να διαφέρει, και μάλιστα κατά διπλή έννοια: τόσο έναντι των παλαιότερων, όσο και έναντι των σύγχρονων και μεταγενέστερων απ' αυτόν θεωριών.

Η φιλοσοφική συγκυρία του 17ου αιώνα, όπως είναι γνωστό, διαπερνιόταν από δύο αντιτιθέμενες τάσεις: τη μακραίωνη σχολαστική παράδοση της μεσαιωνικής φιλοσοφίας και την ανάδυση του νεότερου κοσμοειδώλου της σύγχρονης εποχής, που επικράτησε να αποδίδεται γενικά με το χαρακτηρισμό του μηχανικισμού. 

Το μεσαιωνικό κοσμοείδωλο ήταν βαθιά διαποτισμένο από μία γενικά ενιαία παράσταση φύσης και κοινωνίας, καθώς και μία αντίληψη ιεραρχικής διάταξης των ανθρώπων μέσα στον κόσμο και την κοινωνία. Ειδικότερα ως προς το θέμα που μας ενδιαφέρει εδώ, τη σύλληψη του φυσικού νόμου, η αντίληψη αυτή συγκεκριμενοποιείται στη γνωστή θεωρία των δεύτερων αιτιών. Κατά την εν λόγω θεωρία, ο Θεός, ενεργώντας μέσω αυτών των αιτιών ("mediantibus causis secundis"
), "εφοδιάζει" κάθε είδος πράγματος με τους νόμους του, οι οποίοι και συγκροτούν την ιδιαίτερη φύση του
. Βάσει των νόμων αυτών, όλα τα όντα κινούνται προς τον κατ' αυτό τον τρόπο καθορισμένο σκοπό τους, προς την ολοκλήρωσή τους
.

Η σχολαστική φιλοσοφία, ιδιαίτερα όπως κωδικοποιείται στον Θωμά Ακινάτη, αποδεχόταν έτσι την αριστοτελική θεωρία περί του σκοπού ως ουσίας και περί της τάξης (=ιεραρχίας) των όντων
, προσαρμόζοντάς την στη χριστιανική πίστη μέσω της συναρμογής της με την υπόθεση ενός παντοδύναμου νομοθέτη, στη βούληση του οποίου μπορούσε να αναχθεί η όλη διαδικασία
. Όπως το εξέφρασε ο Λουί Αλτουσέρ, "ο Θεός είχε δώσει τις εντολές του σε ολόκληρη τη φύση και στους ανθρώπους και, κατ' αυτό τον τρόπο, είχε καθορίσει τους σκοπούς τους ... Καθώς ο νόμος είχε μία και μόνο δομή, μπορούσε κανείς να μιλά για τον θείο νόμο, για τους φυσικούς νόμους, για τους θετικούς (ανθρώπινους) νόμους με μία και την αυτή έννοια" 
. 

Αυτήν ακριβώς την ενότητα θα επιχειρήσουν (και, όπως γνωρίζουμε, τελικά θα επιτύχουν) να διαρρήξουν οι μεγάλοι στοχαστές της νεότερης πολιτικής και ηθικής φιλοσοφίας του 17ου και 18ου αιώνα, με πρώτο σκαπανέα τον Χομπς. Τη στιγμή βέβαια που αναλαμβάνουν το εγχείρημά τους, στο θεωρητικό τοπίο έχει εισβάλει ένας νέος παράγοντας τεράστιας σημασίας: η επανάσταση της νεότερης φυσικής και οι μεγάλες επιστημονικές ανακαλύψεις του 16ου αιώνα
. Η αλλαγή που επήλθε έτσι σε αυτό που αποκλήθηκε αργότερα "επιστημολογικό παράδειγμα" είχε μεταξύ άλλων ως αποτέλεσμα να αναδυθεί μια νέα σημασία της λέξης "νόμος": εκείνη της σταθερής σχέσης μεταξύ μεταβλητών όρων
.

Η νέα αυτή σημασία έπαιξε κεφαλαιώδη ρόλο στην προσπάθεια των εκπροσώπων της νεωτερικής σκέψης για την κατάρριψη της σχολαστικής σύλληψης του κόσμου. Κατ' αυτούς, η φύση διακρίνεται πλέον ριζικά από την κοινωνία, κατά το ότι η μεν πρώτη διέπεται αποκλειστικά από σχέσεις αναγκαιότητας, η δε δεύτερη αποτελεί πεδίο ανάπτυξης της ανθρώπινης βούλησης και σκόπιμης δραστηριότητας. 

Η προαναφερθείσα μεταβολή εμφανώς συνδέεται με τους τεράστιους μετασχηματισμούς που γνωρίζουν οι δυτικές κοινωνίες την ιστορική αυτή περίοδο, η οποία γενικώς ορίζεται ως η περίοδος συγκρότησης της αστικής κοινωνίας. Η ανάλυση των μετασχηματισμών αυτών δεν πρόκειται βεβαίως να γίνει εδώ. αυτό που μας ενδιαφέρει είναι ότι, από νοητική άποψη, ως κρίσιμο εργαλείο γι' αυτό τον "αναδιπλασιασμό" τού είναι, για τη διάκριση μεταξύ των δύο περιοχών, αναδεικνύεται ακριβώς ο νέος ορισμός του νόμου ως σταθερής σχέσης μεταβλητών.

Η τύχη της νέας αυτής σημασίας του νόμου αποτελεί χαρακτηριστικό παράδειγμα εκμετάλλευσης επιστημονικών εννοιών για τους σκοπούς μιας φιλοσοφικής και/ή ιδεολογικής πολεμικής. Προβαίνοντας σε μια ακραία σχηματοποίηση, θα μπορούσαμε να συνοψίσουμε την αντίθεση ως εξής: 

Η σχολαστική αντίληψη μπορεί να αναλυθεί σε δύο στοιχεία, την ενιαία θεώρηση φύσης και κοινωνίας (και των αντίστοιχων νόμων τους) συν μια ριζικά τελεολογική σύλληψη των νόμων αυτών. Στην πολεμική τους κατά της αντίληψης αυτής, οι κορυφαίοι εκπρόσωποι της αστικής πολιτικής φιλοσοφίας χρησιμοποίησαν ως όπλο τη νέα έννοια του νόμου ώστε να ανασκευάσουν το πρώτο από τα δύο αυτά στοιχεία. Κρίνοντας αυτή την ενιαία θεώρηση ως το πιο αδύνατο σημείο του μετώπου της κυρίαρχης θεολογικής κοσμοαντίληψης, άρχισαν από αυτό την επίθεσή τους, προβάλλοντας τη θέση ότι τα φυσικά δεν μπορούν να εξετασθούν ομοιότροπα με τα ανθρώπινα, καθότι τα πρώτα υπακούουν σε νόμους αναγκαιότητας και μόνο σ' αυτούς
. 

Από κει και πέρα, βέβαια, τα συγκεκριμένα θεωρητικά συστήματα στα οποία κατά καιρούς μορφοποιήθηκε η πολεμική αυτή τάση είναι ποικίλα και ενίοτε αποκλίνοντα μεταξύ τους. Δεν πρέπει όμως να μας διαφεύγει ότι όλα τους, στο βαθμό που στηρίζονται σε αυτό τον αναδιπλασιασμό της πραγματικότητας σε φυσική και κοινωνική, διατηρούν ουσιαστικά ανέπαφο το στοιχείο της τελεολογίας: δεν το εξαλείφουν, αλλά απλώς περιορίζουν την ισχύ του στο δεύτερο μόνο σκέλος της διάκρισης. Πράγματι, έστω και αν προφανώς δεν πρόκειται για την ίδια τελεολογία, δηλαδή για τη συμμόρφωση στις επιταγές ενός παντοδύναμου και πανάγαθου υποκειμένου εξωτερικού ως προς τον κόσμο, τον οποίο εκείνο φέρεται ότι δημιούργησε, πάντως δεν θίγεται η αντίληψη ότι τα (κοινωνικά τώρα πια) πράγματα μπορούν να κατανοηθούν με βάση τους σκοπούς προς τους οποίους κατευθύνονται. Κατ' αυτό τον τρόπο αναδύεται ένας χαρακτηριστικός δυισμός, ο οποίος σημαδεύει, κατά διάφορους βαθμούς και τρόπους, το σύνολο σχεδόν της νεότερης φιλοσοφικής σκέψης, από τον Hobbes μέχρι τον Kant
. Ας μην ξεχνάμε άλλωστε ότι, ακόμα και στον Μαρξ, απαντάται η διφορούμενη διατύπωση περί του "βασιλείου της ελευθερίας" και εκείνου της αναγκαιότητας
.

Στο Σπινόζα, αντιθέτως, δεν υπάρχουν δύο, αλλά μόνο ένα "βασίλειο", στο οποίο "παίζουν" τόσο η ελευθερία όσο και η αναγκαιότητα. Υπάρχει συναφώς μια χαρακτηριστική φράση, την οποία επαναλαμβάνει με τα ίδια λόγια σε δύο διαφορετικά σημεία του έργου του
, κατά την οποία "ο άνθρωπος δεν αποτελεί μέσα στη φύση κράτος εν κράτει (imperium in imperio)". Ο Σπινόζα επιτίθεται με το ίδιο ακριβώς όπλο (το νέο ορισμό του φυσικού νόμου) κατά του ίδιου αντιπάλου (της σχολαστικής αντίληψης του κόσμου), επεξεργαζόμενος όμως μία ριζικά διαφορετική εκδοχή ανασκευής της αντίληψης αυτής. Πράγματι, με το όπλο αυτό σημαδεύει ψηλότερα απ' ό,τι οι περισσότεροι ομόλογοί του: το στρέφει εναντίον όχι του πρώτου, αλλά του δεύτερου από τα στοιχεία στα οποία αναλύσαμε σχηματικά το σχολαστικισμό. Από το δίπολο ενότητα του κόσμου/τελεολογία θεωρεί ως κύριο το στοιχείο της τελεολογίας, στη θέση του οποίου υποκαθιστά τη νέα σύλληψη του νόμου, διατηρώντας αυτούσια την παραδοχή περί ενότητας φύσης και κοινωνίας. Η ενότητα όμως αυτή, όπως είναι προφανές, αποκτά τελείως διαφορετικό νόημα υπό τις νέες συνθήκες. Πρόκειται πλέον για μια ενότητα που εξασφαλίζεται από την καθολική ισχύ αναγκαίων σχέσεων που διέπουν τόσο τα φυσικά όσο και τα ανθρώπινα φαινόμενα και όχι από μια βούληση που καθορίζει κυριαρχικά τους σκοπούς τους. 

Βλέπουμε λοιπόν ότι το Deus sive natura του Σπινόζα δεν πρέπει να γίνει αντιληπτό ως θεολογικό ή πανθεϊστικό κατάλοιπο. Μολονότι οι απόλυτες οντολογικές διατυπώσεις του πρώτου μέρους της Ηθικής οδήγησαν πολλούς στην αντίθετη κατεύθυνση
, είναι αναμφίβολο ότι το - τιθέμενο ως κοινό - εννοιολογικό περιεχόμενο των δύο αυτών εννοιών το παρέχει αποκλειστικά η (νέα, επιστημονική) έννοια της φύσης. Από την παντοδύναμη κατευθυντήρια βούληση της μεσαιωνικής θεολογίας δεν έχει απομείνει παρά το όνομα. "Ο Θεός δεν δρα με βάση την ελευθερία της βούλησης"
, αλλά "από μόνους τους νόμους της φύσης του"
. Επομένως ο Θεός δεν βρίσκεται εκτός της καθολικής αιτιότητας που διέπει τον κόσμο, αλλά είναι εμμενής σε αυτόν. Ο Σπινόζα προσπαθεί με κάθε ευκαιρία να αντικρούσει αυτό που κατά τη γνώμη του αποτελεί τη θεμελιώδη ανθρώπινη πλάνη: την εικόνα του Θεού-νομοθέτη
. 

Η φράση "το δίκαιο του Θεού" δεν πρέπει συνεπώς να νοηθεί, με την υποκειμενική έννοια της γενικής, ως το δίκαιο το οποίο παρήγαγε ο Θεός, μεταξύ άλλων δραστηριοτήτων του. Ο θείος νόμος δεν τελεί ως προς το Θεό σε σχέση εξωτερικότητας, στη σχέση που συνδέει ένα υποκείμενο με το δημιούργημά του. Εφόσον ο Θεός ταυτίζεται με τη φύση, δηλαδή με ό,τι υπάρχει, το δίκαιό του αποτελεί το σύνολο των νόμων, με βάση τους οποίους υπάρχει ό,τι υπάρχει. Ο Θεός είναι αυτοί οι ίδιοι οι νόμοι του - και, ταυτόχρονα, όλα όσα καταλαμβάνονται από τους νόμους αυτούς. Ο Θεός δεν είναι παρά ένα άλλο όνομα για την πραγματικότητα, αποτελεί ένα γενικό όρο ο οποίος καλύπτει τα "μέσα παραγωγής", το προϊόν και την πρώτη ύλη της αναγκαίας διαδικασίας με βάση την οποία συμβαίνει ό,τι συμβαίνει. 

Yπάρχει ένα σημείο, στο οποίο η συναίσθηση της νέας νοηματοδοσίας των παλαιών εννοιών εμφαίνεται στο ίδιο το κείμενο της Θεολογικο-πολιτικής Πραγματείας - κατά τρόπο σχεδόν συντομογραφικό, σε σχέση με την τεράστια σημασία της, αλλά σαφή. Πρόκειται για το σημείο όπου ο Σπινόζα αναγνωρίζει ότι η λέξη νόμος φαίνεται να χρησιμοποιείται μεταφορικά (per translationem) στα φυσικά πράγματα, διότι "ως νόμος δεν νοείται κοινώς παρά μια εντολή, την οποία οι άνθρωποι μπορούν είτε να εκπληρώσουν είτε να αγνοήσουν"
. Το δικό του λοιπόν εγχείρημα, η δική του εννοιολογική μετατόπιση (translatio) συνίσταται ακριβώς στη γενικευμένη χρήση του όρου "νόμος" με μία έννοια διάφορη από αυτή της εντολής, στη σύλληψή του με όρους μη κανονιστικούς.

Η φιλόδοξη αυτή επιλογή του Σπινόζα, να οδηγήσει στις ακραίες της συνέπειες τη νέα σύλληψη του νόμου και, έτσι, να προσβάλει, κατά τρόπο ριζικότερο - και ριζοσπαστικότερο - τον ισχυρό και όχι τον αδύνατο κρίκο του αντιπάλου, είτε οφείλεται σε διαφορετική αντίληψη της θεωρητικής στρατηγικής είτε "στη μέθη της λογικής συνέπειας που συνεπαίρνει τους παθιασμένους στοχαστές ... [ώστε] να αδιαφορούν για το ηθικό σκάνδαλο που προκαλούν"
, είναι γνωστό ότι στέρησε από το εγχείρημά του την κοινωνική αποδοχή και επικράτηση. Πράγματι, στη δυτικοευρωπαϊκή σκέψη, η αντίληψη που κυριάρχησε, τόσο στο φιλοσοφικό όσο και στο ιδεολογικό/πρακτικό επίπεδο, είναι η διχοτομία ή, πάντως, η διάκριση φυσικής αναγκαιότητας/ανθρώπινης ελευθερίας και όχι η ενότητά τους. Παρά ταύτα, η κυριαρχία αυτή δεν στέρησε καθόλου από το Σπινόζα το θεωρητικό του ενδιαφέρον, όπως είχαμε σημειώσει και στην ενότητα 2 της Εισαγωγής. 

Στη συνέχεια της εργασίας θα επιχειρήσω να δείξω αναλυτικότερα τί ακριβώς συνεπάγεται η μεθοδολογική αυτή επιλογή στο πεδίο της συγκεκριμένης ανάλυσης και πώς καλείται να επιλύσει ορισμένα θεμελιώδη προβλήματα που τέθηκαν και εξακολουθούν να τίθενται για την πολιτική σκέψη.

3. Το δικαίωμα ως δύναμη

Μια πρώτη άμεση συνέπεια της απόλυτης εμμένειας και της ομοιότροπης (univoce) σύλληψης του Είναι στην οντολογία του Σπινόζα, η οποία εκτέθηκε στην προηγούμενη ενότητα, είναι το τελείως ιδιότυπο νόημα που προσλαμβάνει στο έργο του ο όρος jus. Ένα νόημα που, εξίσου όπως και εκείνη, αποτελεί τυπική περίπτωση κατά την οποία μια έννοια, νοούμενη με την παραδοσιακή μάλλον παρά με τη νεωτεριστική της σημασία, εντάσσεται σε ένα πλαίσιο μέσα στο οποίο παράγει θεωρητικά αποτελέσματα κάθε άλλο παρά παραδοσιακά. 

Σε αντιστοιχία με τις leges naturae, οι οποίες αποτελούν το σύνολο των αναγκαίων σχέσεων που συνέχουν την καθολική τάξη της φύσης, για κάθε ιδιαίτερο άτομο υπάρχει ένα ιδιαίτερο jus naturae, ένα σύνολο κανόνων σύμφωνα με τους οποίους το άτομο αυτό υπάρχει και δρα
 και οι οποίοι τρόπον τινα εξασφαλίζουν στο άτομο αυτό ένα "μερίδιο στο Είναι". Έτσι, αυτή η γλωσσική χρήση του όρου jus κατ' αρχήν παρουσιάζει περισσότερα κοινά με την προ-αστική έννοια του δικαιώματος. Κατά την έννοια αυτή, όπως είναι γνωστό, "το jus σήμαινε το ιδιαίτερο status κάθε ανθρώπου ή και πράγματος. Δεν ενέκλειε κάποια αφηρημένη και κοινή σε όλους δυνατότητα έννομης συμπεριφοράς (΄υποκειμενικό δικαίωμα'), αλλά μία πραγματική κατάσταση, ένα σύνολο συγκεκριμένων ιδιοτήτων και σχέσεων"
. Με τη σημασία αυτή φαίνεται να εναρμονίζεται περισσότερο η χρήση του όρου σε αποφάνσεις όπως: "τα ψάρια π.χ. προσδιορίζονται από τη φύση να κολυμπούν, τα δε μεγάλα να τρώνε τα μικρά. Επομένως, τα ψάρια κυριαρχούν στο νερό και τα μεγάλα τρώνε τα μικρά, δυνάμει υπέρτατου φυσικού δικαιώματος (summo naturali jure)"
. 

Παρ' όλη όμως τη φαινομενική ταύτιση του περιεχομένου του όρου αυτού με τον παραδοσιακό ορισμό του δικαιώματος, στην ουσία η λειτουργία που καλείται να εκπληρώσει στο εσωτερικό της σπινοζικής θεωρίας τού προσδίδει μια τελείως νέα σημασία. Είδαμε ότι ο Σπινόζα αναδέχεται τη σχολαστική ανάγνωση της αριστοτελικής παραδοχής περί της ενότητας του κόσμου, αποσπώντας την όμως από το έδαφος της τελεολογίας. Κατά τον ίδιο τρόπο, και στο επίπεδο των κατ' ιδίαν πραγμάτων προεκτείνει τη σκέψη ότι κάθε άτομο χαρακτηρίζεται από μια ιδιαίτερη ουσία, η οποία συνίσταται στο σύνολο των νόμων που διέπουν την ύπαρξη και δράση του ατόμου, με την ίδια όμως διαφοροποίηση: ότι δηλαδή οι νόμοι αυτοί δεν αποτελούν παραγγέλματα του Θεού προς το αντίστοιχο άτομο, αλλά αναγκαίες σχέσεις. 
Προσαρμόζοντας λοιπόν την κατά τα λοιπά αμετάβλητη σύλληψη του jus στη νεότερη έννοια του φυσικού νόμου, ο Σπινόζα φέρει σε πέρας μια φιλοσοφική μετατόπιση κεφαλαιώδους σημασίας, καθότι μετακινείται από μία ουσιοκρατική προς μία σχεσιακή αντίληψη των ουσιών
. Η νέα αυτή αντίληψη αποτυπώνεται κατά τον σαφέστερο τρόπο στο Λήμμα εκείνο της Ηθικής, στο οποίο ο Σπινόζα απορρίπτει ρητά την υποστασιοποίηση των διαφορών μεταξύ των πραγμάτων και εισάγει τη σύλληψη της ιδιαίτερης φύσης κάθε πράγματος ως σχέσης - και συγκεκριμένα σχέσης κίνησης/ακινησίας
. Σύμφωνα με τη σύλληψη αυτή, η ουσία κάθε πεπερασμένου πράγματος - κάθε τρόπου (modus), κατά την ορολογία του Σπινόζα - εκφράζεται στη χαρακτηριστική σχέση μεταξύ των διαφόρων εκτατών μερών του
. Έγκειται στη ratio με βάση την οποία συναρθρώνονται απλούστερα σώματα, ώστε να συναποτελέσουν κάθε πράγμα
. 

Κατ' αυτό τον τρόπο, η ουσία εγκαταλείπει τη θεία ακινησία της και εισέρχεται στο πεδίο της δύναμης. Αφενός ορίζεται ως συσχετισμός δυνάμεων (συγκεκριμένα, των δυνάμεων των απλούστερων αυτών σωμάτων) και, αφετέρου, αποτελεί η ίδια ένα βαθμό δύναμης, ένα δείκτη της ικανότητας του πράγματος να επηρεάζει κατά ορισμένο τρόπο τα άλλα σώματα, να επενεργεί μάλλον σε αυτά παρά να πάσχει. 

Κατά τα ανωτέρω, οι ουσίες των πραγμάτων εντάσσονται σε ένα σύστημα αναγκαστικών και όχι τελικών αιτίων, οπότε έχουν εκφύγει πλέον από το στοιχείο της εντελέχειας. Αυτή όμως δεν είναι η μόνη διαφορά προς την αριστοτελική οντολογία και γνωσεολογία. Για την τελευταία, τη γνώση αυτών των ουσιών των πραγμάτων την ποριζόμαστε δια της υπαγωγής τους σε ένα ανώτερο γένος και της προσθήκης μιας ειδοποιού διαφοράς. Ο Σπινόζα συνεχίζει μεν να διατηρεί μια ειδική σχέση με τη σχολαστική σκέψη, αλλά η σχέση αυτή αφορά προνομιακά ένα ιδιαίτερο ρεύμα της και, συγκεκριμένα, το νομιναλισμό. Από τη νομιναλιστική παράδοση λοιπόν κατάγεται μία βασική του θέση, κατά την οποία οι ουσίες είναι ατομικές και μόνον ως ατομικές μπορούν να γνωσθούν (αυτό μάλιστα συνιστά το πληρέστερο είδος γνώσης, δηλαδή το τρίτο
). Και ο ορισμός (δηλ. αυτό που συλλαμβάνει και αποδίδει ό,τι συνιστά την ιδιαίτερη φύση) ενός πράγματος δεν μπορεί να προκύψει από την τοποθέτησή του μέσα στην κλίμακα των γενών και των ειδών. Η χαρακτηριστική σχέση, που συνιστά την ουσία κάθε τρόπου, εκφράζει μια αιώνια αλήθεια, η οποία υπάρχει ως τέτοια ενεργώς μέσα στο Θεό και δεν αποτελεί εξειδίκευση κάποιου ανώτερου επιπέδου αφαίρεσης.

Ήδη στο επίπεδο του ορισμού των ουσιών, επομένως, η οντολογία του Σπινόζα αφίσταται ριζικά από την παραδοσιακή. Πέραν τούτου, όμως, ο νομιναλισμός του τον απομακρύνει από μια ουσιοκρατική θεώρηση και κατά το ότι, επιπλέον, τον οδηγεί να υποστηρίξει ότι η γνώση των ουσιών δεν είναι επαρκής προκειμένου να συλλάβουμε το ιδιαίτερο jus κάθε πράγματος. αυτό μπορούμε να το ποριστούμε μόνο από τη σύλληψη της συγκεκριμένης ύπαρξης των ιδιαίτερων πραγμάτων. Η essentia ενός πράγματος εκφράζει βεβαίως ιδεατά τη χαρακτηριστική σχέση που το συνιστά, αλλά, γι' αυτόν ακριβώς το λόγο, δεν αποτελεί η ίδια την αιτία της υλικής εμφάνισης του εν λόγω πράγματος σε ορισμένο τόπο και χρόνο. Η existentia αυτή, εάν και όταν προκύψει, θα είναι αποτέλεσμα της υλικής διάταξης άλλων, εξωτερικών ως προς την ουσία σωμάτων, διάταξη χάρη στην οποία καθίσταται δυνατό και αναγκαίο να υλοποιηθεί από την άποψη της διάρκειας η "αιώνια αλήθεια" την οποία περιέχει η χαρακτηριστική σχέση. 

Συνεπώς, το ιδιαίτερο δικαίωμα κάθε πράγματος προκύπτει από την ένταξή του όχι σε μία πάγια ιεραρχία των όντων, αλλά στην αδιάκοπη αλυσίδα αιτίων και αποτελεσμάτων, δηλαδή στην αλληλουχία των συναντήσεων μεταξύ σωμάτων, η οποία δεν υπακούει σε κάποιο ιδιαίτερο σκοπό και δεν είναι προσδιορίσιμη εκ των προτέρων. Αυτό σημαίνει μεταξύ άλλων ότι, για να γνωρίσουμε τη φύση ενός πράγματος, το στοιχείο το οποίο συγκροτεί την ιδιαίτερη ταυτότητά του και το διακρίνει από άλλα πράγματα, απαιτείται και αρκεί να γνωρίσουμε τις αιτίες του, τις δυνάμεις που συναντώνται κάθε φορά και το παράγουν.

Η πλήρης έκθεση του σημείου αυτού θα προϋπέθετε εκτενή προσφυγή σε ορισμένες πολύπλοκες αναπτύξεις της σπινοζικής οντολογίας και γνωσεολογίας, η οποία θα παρεξέκλινε των ορίων της παρούσας εργασίας
. Η αναφορά στις ανωτέρω αναπτύξεις έγινε εδώ με σκοπό να αναδειχθούν οι συνέπειες που αυτές συνεπάγονται για τη δικαιική θεωρία του Σπινόζα γενικά. Επίσης, προκειμένου να καταστεί σαφές σε ποιο βαθμό και κατά ποία έννοια εμφανίζονται στη θεωρία αυτή δύο αλληλένδετες έννοιες, των οποίων η χρήση αποτέλεσε κομβικό σημείο για τις θεωρίες φυσικού δικαίου και σύνηθες κριτήριο για την κατάταξή τους: η ανθρώπινη φύση και τα φυσικά δικαιώματα. Αυτές θα αποτελέσουν αντικείμενο της επόμενης και της μεθεπόμενης αντιστοίχως υπο-ενότητας.

3α. Η "γενική ιδέα του ανθρώπου" και η ουσία του

Μεταξύ των ιδιαίτερων πραγμάτων, περί των οποίων ισχύουν όλα τα ανωτέρω, για το Σπινόζα είναι αυτονόητο ότι περιλαμβάνονται και οι άνθρωποι. Με άλλη διατύπωση, και αυτοί είναι modi: "τροποποιήσεις των κατηγορημάτων του Θεού"
. Έτσι, και στους ανθρώπους δεν μπορεί παρά να αντιστοιχεί μια ιδιαίτερη natura humana. Είναι γεγονός ότι υπάρχουν αρκετά χωρία, κυρίως στην Ηθική, τα οποία τείνουν να συγκροτήσουν ένα λόγο περί ανθρώπου, να εντοπίσουν τα στοιχεία που προσιδιάζουν στον άνθρωπο ως τέτοιο. Αυτό όμως δεν σημαίνει αυτομάτως ότι θα μπορούσαμε να μιλήσουμε για μια σπινοζική ανθρωπολογία - τουλάχιστον όχι περισσότερο απ' ό,τι θα μπορούσαμε, χωρίς αυτό να αποτελεί παράδοξο, να μιλήσουμε για μια ζωο-λογία. Διότι μέσα από τη συγκεκριμένη επιλογή των παραδειγμάτων και των εικόνων που χρησιμοποιούνται σε σύνδεση με το ζήτημα του ορισμού της ουσίας, προκύπτει συνηθέστατα μια αντιδιαστολή του ανθρώπου με τα ζώα. Π.χ.: 

-"Πρέπει ιδίως να σημειωθεί ότι, όταν λέω πως κάτι μεταβαίνει από μικρότερη σε μεγαλύτερη τελειότητα, και το αντίστροφο, δεν εννοώ ότι από μία ουσία ή μορφή μεταπηδά σε μία άλλη. Διότι ένα άλογο, π.χ., καταστρέφεται τόσο αν μεταβληθεί σε άνθρωπο, όσο και αν μεταβληθεί σε έντομο"
. 

- "Και, γι' αυτό το λόγο, [οι άνθρωποι] δεν είναι υποχρεωμένοι να ζουν κατά τους νόμους του υγιούς νου περισσότερο απ' όσο είναι υποχρεωμένη μία γάτα να ζει κατά τους νόμους της φύσης ενός λεονταριού"
.

Παρατηρούμε ότι η αντιδιαστολή αυτή εγκαθιδρύει μια διαφορά - ενδεχομένως και μια υπεροχή
 - του ανθρώπου έναντι των ζώων. Ταυτόχρονα, όμως, προϋποθέτει μια ισομορφία, χάρη στην οποία ακριβώς τα πράγματα καθίστανται συγκρίσιμα. Κατά τούτο, δεν ευρίσκεται σε αντίφαση με την αντίληψη για το ομοιότροπο του Είναι, καθότι πρόκειται για διαφορά στο εσωτερικό του ίδιου επιπέδου και όχι για διαφορά επιπέδων: όπως είδαμε, η καθ' υπόθεσιν μετατροπή ενός ζώου σε άνθρωπο δεν συνεπάγεται άνοδό του στην ιεραρχία των όντων, αντιθέτως συνεπάγεται την καταστροφή του. 

Εν πάση περιπτώσει, ο Σπινόζα δεν απορρίπτει την έννοια της ουσίας εν γένει, εφόσον μέριμνά του παραμένει να σχεδιάσει ένα πλήρες φιλοσοφικό σύστημα, συστατικό μέρος του οποίου είναι η οντολογία. Επιπλέον, δεν αποκρούει ούτε την ειδικότερη έννοια της ουσίας του ανθρώπου, η οποία χρησιμοποιείται ρητά αρκετές φορές στο πλαίσιο της οντολογίας αυτής
. Κατ' αυτή την έννοια, επομένως, το ερώτημα που τέθηκε προηγουμένως φαίνεται ότι πρέπει να απαντηθεί καταφατικά ως προς τον πρώτο τουλάχιστον εκ των δύο όρων: η φύση του ανθρώπου όντως απαντάται στη θεωρία του Σπινόζα. Ταυτόχρονα όμως πρέπει να διευκρινίσουμε ότι απαντάται υπό μία έννοια τελείως ιδιαίτερη σε σχέση με αυτήν που συνήθως έχει στο πλαίσιο της λοιπής φυσικοδικαιικής παράδοσης. 

Αντί άλλης ανάπτυξης, καλό είναι να παρατεθεί κατωτέρω αυτούσιο ένα απόσπασμα του Gueroult το οποίο συνοψίζει επιτυχώς την έννοια αυτή: 

"Η ουσία του Ανθρώπου, η οποία είναι η ουσία κάθε ανθρώπου, δεν πρέπει να συγχέεται με την ατομική ουσία αυτού του συγκεκριμένου ανθρώπου, η οποία είναι πραγματικό πράγμα [chose réelle] συγκείμενο από την αιώνια ουσία της ψυχής του και την αιώνια ουσία του σώματός του. Η ουσία του Ανθρώπου είναι, αντιθέτως, ένα ον του Λόγου [(tre de raison], όπως η ουσία του τριγώνου είναι ον του Λόγου σε σχέση με τα τριγωνικά σώματα και τις ατομικές ουσίες τους, που αυτές είναι πραγματικά πράγματα. Σε αντίθεση όμως με τη γενική ιδέα του ανθρώπου, δεν είναι ον της φαντασίας. διότι εκφράζει αυθεντικά μια δομή παρούσα σε κάθε ατομικό άνθρωπο"
.

Ο λόγος λοιπόν αυτός περί της ουσίας του ανθρώπου αναδεικνύει τη natura humana σε ιδεατή ουσία ενός ιδιαίτερου πράγματος και, άρα, σε αιώνια αλήθεια. Ωστόσο, και παρά την έντονα ιδεαλιστική χροιά που εκ πρώτης όψεως του προσδίδει η τελευταία διατύπωση, δεν έχει τίποτε το κοινό με μία ουσιοκρατική ανθρωπολογία, όπως αυτή εμφανίζεται ως συστατικό μέρος των θεωριών φυσικού δικαίου. Και αυτό διότι η ίδια αυτή ένταξη του ανθρώπου, υπό τους ίδιους κατ' αρχήν όρους, σε μια απόλυτη οντολογία, είναι ακριβώς το στοιχείο που, παραδόξως, απαλλάσσει τη σπινοζική ανάλυση από το ιδεαλιστικό βάρος και την ανοίγει προς μία ριζοσπαστική σύλληψη των ανθρώπινων ατομικοτήτων. Πράγματι, αν δεχθούμε ότι και ως προς τον άνθρωπο θα ισχύουν όσα μόλις εκθέσαμε για τις ουσίες εν γένει, αυτό συνεπάγεται ότι:
α) Η "αιώνια αλήθεια" που εκφράζεται στην ουσία του ανθρώπου δεν είναι μια υπόσταση
, ένας αριθμός αμετάβλητων κατηγορημάτων. Είναι απλώς ο συγκεκριμένος τρόπος, σύμφωνα με τον οποίο πρέπει να συναρμοσθεί μία απειρία απλούστερων σωμάτων - και ιδεών, εφόσον ο άνθρωπος μετέχει όχι μόνο της έκτασης αλλά και της νόησης -, ώστε να συναποτελέσουν ένα ανθρώπινο άτομο. Με άλλα λόγια, η ουσία (και) του ανθρώπου δεν είναι παρά μια σχέση. Η ουσία του ανθρώπου είναι το σύνολο, ίσως όχι των "κοινωνικών του σχέσεων", όπως θα το ήθελε ο αφορισμός του νεαρού Μαρξ δύο αιώνες αργότερα, αλλά μάλλον των φυσικών σχέσεων, τις οποίες πρέπει αναγκαία να διατηρούν μεταξύ τους τα μέρη που συγκροτούν το ανθρώπινο υποκείμενο, ώστε το τελευταίο να διατηρείται στην ύπαρξη και να μην καταστρέφεται. 

β) Σε κάθε συγκεκριμένη υλοποίηση αυτής της σχέσης αντιστοιχεί επίσης μια ουσία, δηλ. οι ουσίες και των ανθρώπων, όπως και των λοιπών πραγμάτων, είναι ατομικές
. Στο ατομικό αυτό επίπεδο, η ουσία ενός ανθρώπου μπορεί κάλλιστα να διαφέρει από την ουσία ενός άλλου
.

Ως προς το σημείο αυτό, με βάση την ιδιότυπη αξιοποίηση του νομιναλιστικού επιχειρήματος
, ο Σπινόζα ασκεί οξεία κριτική, με το χαρακτηριστικό, συγκρατημένα ειρωνικό ύφος του, κατά των φιλοσοφικών τάσεων που υποστασιοποιούν κάποια, διαφορετική εκάστοτε, μερική ιδιότητα, ανάγοντάς την σε "προεχόντως" ανθρώπινο κατηγόρημα, σε έσχατη αλήθεια του ανθρώπινου είδους. Στην πολεμική του κατά των λεγόμενων καθολικών εννοιών (Universalia), επικρίνει και ανασκευάζει το σχηματισμό μιας τέτοιας γενικής παράστασης περί του ανθρώπου ως κατ' εξοχήν Universalium
.

Τα δύο παραπάνω στοιχεία βρίσκονται στη βάση της κριτικής του Σπινόζα προς αυτό που θα μπορούσαμε να αποκαλέσουμε ανθρωποκεντρική αυταπάτη. Η προσέγγιση της ουσίας του ανθρώπου, την οποία αυτά ορίζουν, αναιρεί πλήρως μια βασική παραδοχή της ανθρωπολογικής σκέψης, που συνδέεται αναπόσπαστα με κάθε εκδοχή της, τόσο τη σχολαστική όσο και τη νεωτερική: μια ορισμένη πεποίθηση περί της ανωτερότητας, του προνομίου του ανθρώπου έναντι των άλλων όντων. Πράγματι, όσο και αν από αρκετά νωρίς παύει πλέον να υποστηρίζεται υπ' αυτή τη μορφή η θεολογική κοσμοεικόνα του ανθρώπου ως κορωνίδας και σκοπού της δημιουργίας, ωστόσο και στο πλαίσιο της σύγχρονης κοσμοαντίληψης παρουσιάζει αξιοθαύμαστη αντοχή η θεώρησή του ως όντος τελειότερου και υπέρτερου. Η θεώρηση αυτή βέβαια συνδυάζεται τώρα όχι με την, αριστοτελικής καταγωγής, αναπαράσταση του Είναι ως ενιαίας ιεραρχικής πυραμίδας με τον άνθρωπο στην κορυφή της, αλλά με μία κατανομή του γύρω από δύο μόνο βασικούς πόλους: τον φυσικό και τον ανθρώπινο. 

3β. Το φυσικό δικαίωμα του ανθρώπου

Η ίδια ακριβώς διπλή διαφοροποίηση, έναντι τόσο της θεολογικής παράδοσης όσο και της νεωτερικής ανατροπής της, ισχύει και προκειμένου για τον τρόπο με τον οποίο ο Σπινόζα χρησιμοποιεί τη δεύτερη εκ των δύο βασικών εννοιών που αναφέρθηκαν προηγουμένως, το φυσικό δικαίωμα. 

Με βάση τον ορισμό της ουσίας ως βαθμού δύναμης, η κατά Σπινόζα ουσία του ανθρώπου δεν μπορεί παρά να μαρτυρεί πόσα μπορεί - ή πόσο ισχυρό είναι - το σώμα του: quid Corpus possit
. Όλα όσα τώρα μπορεί το σώμα του, ο άνθρωπος απλούστατα τα πράττει - στο βαθμό τουλάχιστον που δεν εμποδίζεται από εξωτερικά σώματα. Αυτό - και τίποτε άλλο - συνιστά το φυσικό του δικαίωμα
. 

Πρόκειται εδώ για την περίφημη σπινοζική ταύτιση του δικαιώματος με τη δύναμη, αλλά και, ταυτόχρονα, για την ταύτιση και των δύο με την ουσία. Στις φυσικοδικαιικής έμπνευσης φιλοσοφίες, η ανθρώπινη φύση αποτελεί ένα άθροισμα λίγο-πολύ σταθερών ιδιοτήτων και κλίσεων, με βάση τις οποίες συνάγεται ένας αριθμός "φυσικών δικαιωμάτων" που πρέπει να κατοχυρώνονται δικαιικά. Ως τέτοια, τα δικαιώματα αυτά είναι προφανώς διακριτά και δευτερογενή ως προς την ίδια την ουσία του ανθρώπου, ανήκουν σε ένα άλλο επίπεδο. Με βάση όμως την προαναφερθείσα σπινοζική ταύτιση, η ουσία του ανθρώπου δεν χρησιμεύει για να του παράσχει "εξωδίκως", δηλ. πριν την έλευση του κράτους, τη θεμελίωση του φυσικού του δικαιώματος, αλλά είναι η ίδια το φυσικό του δικαίωμα. 

Κατά τα ανωτέρω, η χρήση της έκφρασης "φυσικά δικαιώματα του ανθρώπου" προκειμένου για το Σπινόζα επιβάλλει ανάλογες επιφυλάξεις. Με την έκφραση αυτή δεν νοείται ένας αριθμός έννομων αξιώσεων, ένα σύνολο βασικών αγαθών των οποίων θεμιτά απολαύει "ο" άνθρωπος δυνάμει μιας προ-πολιτικής κανονιστικής τάξης και τα οποία η πολιτική εξουσία έχει νομική ή, έστω, ηθική υποχρέωση να σεβαστεί, όπως συμβαίνει στον Locke
 (αλλά και όπως έχει καθιερωθεί να γίνεται αντιληπτό υπό τον όρο αυτό στη σύγχρονη νομικοπολιτική ορολογία). Και αυτό διότι, σύμφωνα με όσα είπαμε στην προηγούμενη ενότητα, η φυσική κατάσταση ακριβώς δεν έχει τίποτε το κοινό με μια έννομη τάξη ή, έστω, με το πρόπλασμά της. Έτσι, το ανθρώπινο jus, μακράν του να αποτελεί κάποια "αφηρημένη δυνατότητα" δράσης που να ανήκει σε όλους ανεξαιρέτως τους ανθρώπους από μόνο το γεγονός ότι είναι άνθρωποι, ταυτίζεται αντιθέτως με την πραγματική δύναμη δράσης που προσιδιάζει σε κάθε ανθρώπινο άτομο. Ακόμη περισσότερο, αυτό προφανώς σημαίνει ότι, όχι μόνον η ουσία, αλλά και το φυσικό δικαίωμα δεν είναι το ίδιο για όλους τους ανθρώπους.
Στο σημείο αυτό ας σημειώσουμε, παρενθετικά, ότι, ακριβώς επειδή το jus ως έννοια διατηρεί στα μέχρι τώρα εκτεθέντα ένα καθεστώς καθαρά οντολογικό και όχι κανονιστικό ή πολιτικό, η μόλις εκτεθείσα ταύτιση δικαιώματος και δύναμης δεν ισοδυναμεί με θεωρητική αποδοχή ενός υποτιθέμενου "δικαίου του ισχυροτέρου", όπως ιδίως αυτό που διαρρήδην απορρίπτει ως θεμέλιο της θεωρίας της πολιτικής υποχρέωσης ο Ρουσώ
. Παρ' όλη την εντύπωση περί του αντιθέτου, η οποία μάλιστα ενισχύεται και από τη χρήση της γνωστής - και πλούσιας σε συναφείς συμπαραδηλώσεις - εικόνας των "μεγάλων ψαριών που τρώνε τα μικρά", σε αυτό το επίπεδο δεν έχει τεθεί ακόμη το ζήτημα της σχέσης των ανθρώπων μεταξύ τους - και πάντως όχι της σχέσης τους στο πλαίσιο της πολιτείας ως σχέσης εξουσίασης/ υποταγής. 

Βεβαίως, και όταν τίθεται, θα δούμε ότι απαντάται κατά τρόπο που δεν θα ικανοποιούσε απόλυτα τον Ρουσώ
. Πάντως, προς το παρόν αρκεί να σημειώσουμε ότι η δύναμη για την οποία πρόκειται εδώ, η potentia, δεν νοείται με όρους ηθικής, αλλά μάλλον φυσικής. Στην απόφανση του Σπινόζα "το δικαίωμα του καθενός ανθρώπου ορίζεται από τη δύναμή του"
 η δύναμη δεν πρέπει να νοηθεί ως πολιτική κυριαρχία, ως ικανότητα επιβολής σε άλλους, αλλά απλώς ως ικανότητά του να ενεργεί, δηλαδή να επιδρά αυτός επί των εξωτερικών πραγμάτων παρά να υφίσταται τη δράση τους. 

Σε αυτά τα εξωτερικά πράγματα βέβαια περιλαμβάνονται και οι άλλοι άνθρωποι, αλλά υπό τους ίδιους όρους με τους υπόλοιπους τρόπους, δηλ. ως ισάριθμα ποσά δύναμης εκφραζόμενα σε χαρακτηριστικές σχέσεις και όχι ως πιθανοί κύριοι ή δούλοι. Εξετάζονται μόνο υπό το πρίσμα τού αν είναι ικανοί να συμβάλλονται με την οικεία δύναμη και να την ενισχύουν ή, αντιθέτως, να την παρεμποδίζουν
. 

Ο Ρουσώ, στο προαναφερθέν χωρίο, ισχυρίζεται ότι "η δύναμη (force) είναι μια φυσική ισχύς (puissance). δεν βλέπω ποια ηθικότητα θα μπορούσε να προκύψει από τα αποτελέσματά της". Ο Σπινόζα ως προς μεν το πρώτο μέρος της ένστασης αυτής δεν θα είχε καμία αντίρρηση, το δε δεύτερο δεν θα τον καταλάμβανε, αφού αυτός δεν επιχειρεί να συνάγει καμία ηθικότητα - με την έννοια που δίνει στον όρο αυτό ο Ρουσώ - από τα αποτελέσματα της potentia
. 

Με βάση τα ανωτέρω, αρχίζει να διαφαίνεται ότι τo σπινοζικό διάβημα συνίσταται στην εγκαθίδρυση μιας σειράς ταυτοτήτων, και μάλιστα μεταξύ εννοιών οι οποίες στην παράδοση της φιλοσοφικής σκέψης συνήθως διαφοροποιούνται ή και διακρίνονται ριζικά. Είδαμε μέχρι τώρα ότι, προκειμένου για τους modi εν γένει, η ουσία, η δύναμη και το δικαίωμα αποτελούν διαφορετικές εκφράσεις για το ίδιο πράγμα, θεωρούμενο απλώς υπό άλλο πρίσμα κάθε φορά. Ειδικά ως προς τον άνθρωπο, πρέπει να προσθέσουμε ότι ένα τέταρτο και τελευταίο στοιχείο που εισέρχεται σε αυτή την εξίσωση είναι η επιθυμία.
Από τη σύλληψη της ουσίας με όρους δύναμης, όπως είδαμε, προκύπτει ότι η ουσία κάθε ατομικού πράγματος συνίσταται όχι τόσο στην κατοχή μιας ορισμένης ποσότητας σταθερών χαρακτηριστικών, όσο σε έναν modus operandi, στη δράση σύμφωνα με κάποιους νόμους που απορρέουν αναγκαία από τον ορισμό του συγκεκριμένου πράγματος. Από αυτή την άποψη, η ουσία (=δράση) κάθε πράγματος ταυτίζεται με το περίφημο conatus, το οποίο ο Σπινόζα (όπως εξάλλου και, πριν απ' αυτόν, ο Χομπς) ανάγει σε βασική οντολογική σταθερά της θεωρίας του. Το conatus, όπως είναι γνωστό, δηλώνει την προσπάθεια κάθε πράγματος να εμμείνει, όσο εξαρτάται απ' αυτό, στο Είναι του
. Η ενεργός ουσία κάθε ιδιαίτερου πράγματος είναι ένα και το αυτό με αυτή την προσπάθεια
 - και, ταυτόχρονα, με το αποτέλεσμά της. 

Με την αυστηρή φιλοσοφική κυριολεξία, το να πούμε ότι "η ουσία κάθε πράγματος είναι η προσπάθειά του να διατηρήσει την ουσία του" φαίνεται ίσως ως ταυτολογικός ορισμός. Δεν πρόκειται όμως περί αυτού, διότι η συγκεκριμένη φράση δεν φιλοδοξεί να δώσει τον φιλοσοφικό ορισμό της έννοιας της ουσίας, δηλ. να προσδιορίσει, σε μια οντολογική/ουσιοκρατική οπτική, το πάγιο περιεχόμενό της, αλλά, αντίθετα, να επισημάνει, σε πολύ γενικό επίπεδο, ότι η ουσία υπάρχει μόνο in actu, μέσα από τη δραστικότητά της, και δεν είναι τίποτε άλλο πέρα από αυτήν. Κατά τα λοιπά, δεν θεωρείται ότι μας παρέχει την πλήρη γνώση της ουσίας του ανθρώπου, αλλά απλώς υποδεικνύει την κατεύθυνση στην οποία πρέπει να την αναζητήσουμε
. Ούτως ή άλλως, σύμφωνα με τη σπινοζική γνωσεολογία, τέλεια γνώση μπορεί να είναι μόνο η γνώση του συγκεκριμένου και όχι του γενικού
.

Προκειμένου για τον άνθρωπο, το conatus έχει ένα πολύ συγκεκριμένο όνομα: είναι, πολύ απλά, η όρεξη (appetitus). Όταν δε ο εν λόγω άνθρωπος έχει συνείδηση της όρεξής του, τότε αυτή καλείται ειδικότερα επιθυμία (cupiditas)
. H σπινοζική επιθυμία, μολονότι βέβαια μπορεί κάλλιστα να είναι ασαφής για το ίδιο το υποκείμενό της (καθότι συνηθέστατα οι άνθρωποι "έχουν συνείδηση της όρεξής τους και δεν έχουν καμία γνώση για τις αιτίες που τους κάνουν να ορέγονται"
), κατά τη φύση της είναι απόλυτα σαφής και καθορισμένη: δεν ανάγεται σε κάποια έλλειψη, αλλά στην παρουσία των αναγκαίων προσδιορισμών που εκφράζουν κατά βέβαιο τρόπο την ανθρώπινη φύση
. Έτσι, η επιθυμία δεν είναι κάτι που μπορεί, κατά την τρέχουσα έκφραση, να "έλθει" στο υποκείμενο (από κάπου αλλού), αλλά είναι ακριβώς αυτό που το συγκροτεί ως τέτοιο.

Οι συνέπειες της εισαγωγής του τέταρτου αυτού στοιχείου θα εξεταστούν στην επόμενη ενότητα. Έχοντας αναφερθεί και στα τέσσερα σκέλη της εξίσωσης, μπορούμε εδώ να συγκεφαλαιώσουμε τα μέχρι τώρα: 

- Η ιδεατή ουσία κάθε πράγματος δεν είναι τίποτε άλλο από μια σχέση μεταξύ ορισμένων τρόπων του κατηγορήματος της έκτασης. Η ουσία αυτή είναι μια αιώνια αλήθεια. Στην περίπτωση του ανθρώπου, πρόκειται για τη σχέση που διατηρούν μεταξύ τους τα απλούστερα μέρη (corpora simplicissima) που πρέπει να ενωθούν για να συναποτελέσουν το ανθρώπινο σώμα. 

- Όταν κάποιοι συγκεκριμένοι τρόποι, χάρη στο ασταμάτητο παιχνίδι των υλικών συναντήσεων, συμβεί να συνδυαστούν πραγματικά σύμφωνα με τη σχέση αυτή, τότε αποκτούν ύπαρξη συγκεκριμένοι ατομικοί άνθρωποι (ο Πέτρος, ο Παύλος κ.ο.κ. - για να χρησιμοποιήσουμε ως παράδειγμα τα ίδια πλασματικά πρόσωπα των Σχολίων της Ηθικής), που και αυτοί είναι, πάντα, τρόποι του Θεού. 

- Θεωρημένη από τη σκοπιά της δύναμης, η ενεργός ουσία των ανθρώπων συνεπάγεται, για αυτούς, μια ορισμένη ικανότητα του σώματός τους να επενεργεί επί των άλλων σωμάτων, αλλά και - επειδή μόνο ο Θεός είναι καθαρή ενέργεια - ταυτόχρονα να επηρεάζεται κατά ορισμένο τρόπο από εκείνα. 

- Εν πάση περιπτώσει, ως τρόποι, οι άνθρωποι προσπαθούν να διατηρήσουν το Είναι τους. Για να το επιτύχουν αυτό, ωθούνται κατά αναγκαίο τρόπο να πράξουν ορισμένα πράγματα, τα οποία αποτελούν το αντικείμενο της όρεξής τους.

- Τα πράγματα αυτά που ορέγονται, οι άνθρωποι έχουν και το (φυσικό) δικαίωμα να τα πράξουν, στο βαθμό που αυτό απορρέει από τη δύναμή τους.

4. Ο νόμος της επιθυμίας

Ο ορισμός της ανθρώπινης ουσίας με βάση το conatus και, συνακόλουθα, με βάση την επιθυμία θα μπορούσε να θεωρηθεί ως μια "στρατηγική ένταξης της απροσδιοριστίας σε έλλογα πλαίσια"
, ή, αντιστρόφως, ως μια στρατηγική ανοίγματος του απόλυτου ντετερμινισμού στη σύλληψη του αστάθμητου και ιδιαίτερου (όσο και αν ο "νομιναλιστικός ντετερμινισμός" του Σπινόζα όχι μόνο δεν αποκρούει τη σύλληψη του ιδιαίτερου, αλλά αντίθετα την περικλείει ως αναγκαία στιγμή, χωρίς την οποία δεν υπάρχει πλήρης γνώση). Αυτό όμως στο οποίο κατ' εξοχήν εκδηλώνεται η ιδιαιτερότητα και η διαφορά των ουσιών των ατόμων είναι οι affectiones (διαθέσεις ή πάθη) των ατόμων αυτών, το αποτέλεσμα της ανάπτυξης του conatus τους και της συνάντησής του με τη δύναμη των εξωτερικών σωμάτων. Σύμφωνα με το προαναφερθέν Θ. 57 Γ΄ της Ηθικής, "μια οποιαδήποτε διάθεση κάθε ατόμου αφίσταται από τη διάθεση ενός άλλου τόσο, όσο η ουσία τού ενός διαφέρει από την ουσία τού άλλου". 
Βέβαια, η λέξη "άτομο" στο Σπινόζα δεν δηλώνει κατανάγκην (μόνο) ανθρώπους. Στο προαναφερθέν θεώρημα, ωστόσο, πρόκειται σαφώς για τη διαφορά ουσίας που υπάρχει όχι μόνο μεταξύ του ανθρώπου και του αλόγου, των εντόμων, των ψαριών και των πτηνών
, αλλά και μεταξύ διαφορετικών ανθρώπων, δηλαδή στη διαφορά "της ηδονής, από την οποία καθοδηγείται π.χ. ένας μέθυσος, από την ηδονή την οποία κατακτά ένας φιλόσοφος"
.

Σε αυτή τη σύγκριση, την οποία κάνει "παρεμπιπτόντως" (in transitu) - ο Σπινόζα, φαίνεται καθαρά η λειτουργία άρθρωσης που επιτελεί στο εσωτερικό της θεωρίας του η έννοια της επιθυμίας. Πράγματι, η έννοια αυτή αποτελεί ταυτόχρονα κοινό παρονομαστή και παράγοντα διαφοροποίησης: τόσο ο μέθυσος, όσο και ο φιλόσοφος καθοδηγούνται από την επιθυμία τους, από την επιδίωξη της ηδονής. Μόνο που πρόκειται ασφαλώς για τελείως διαφορετική επιθυμία κάθε φορά.

Η ταύτιση αυτή της ανθρώπινης ουσίας με την επιθυμία έχει ακόμη μία σημαντική συνέπεια για τη φιλοσοφία του Σπινόζα. Στο πλαίσιο της τότε - αλλά, εν πολλοίς, και της νυν - φιλοσοφικής συγκυρίας, ο συνειρμός που αυτόματα ανακαλεί η ίδια η εκφορά του όρου επιθυμία είναι η αντιδιαστολή προς το Λόγο. Όντως, με βάση την προαναφερθείσα ταύτιση, η σπινοζική ηθική θα πρέπει ανεπιφύλακτα να τοποθετηθεί στον αστερισμό των ευδαιμονιστικών και όχι των ορθολογιστικών ηθικών θεωριών.

Ας διευκρινίσουμε όμως με ποια έννοια: όχι ότι η σπινοζική ηθική είναι (μεθοδολογικά ή κανονιστικά) ανορθολογική. αντιθέτως, από μεν γνωσεολογική άποψη δεν παύει ούτε στιγμή να εντάσσεται στον απόλυτο ορθολογισμό, στο δε πραξεολογικό επίπεδο σαφώς πρεσβεύει ότι ο ύψιστος βαθμός τελειότητας για τον άνθρωπο συνίσταται στη γνώση των πραγμάτων μέσω του Λόγου. Ακριβώς όμως επειδή έχει απορρίψει τη σύλληψη της ουσίας των όντων με βάση την τελειότητά τους - νοούμενη ως συμμόρφωση με ένα σύστημα σκοπών - και επειδή, σε αντίθεση με τους προηγούμενους από αυτόν φιλοσόφους, επιδιώκει να συλλάβει τους ανθρώπους όπως είναι και όχι όπως θα ήθελε να είναι
, ο Σπινόζα αρνείται να θεμελιώσει την ηθική του σε μια ορθολογιστική ανθρωπολογία κατά την οποία η ουσία του ανθρώπου θα οριζόταν από τον Ορθό Λόγο, προκρίνοντας αντιθέτως το στοιχείο της επιθυμίας ως κρίσιμο για τον ορισμό αυτό
.

Πρόκειται λοιπόν ακριβέστερα για μια θεωρία ορθολογική, αλλά όχι ορθολογιστική. Μια ηθική που είναι απόλυτα ορθολογική και, ταυτόχρονα, ευδαιμονιστική αποτελεί παράδοξο μόνο για όποιον συλλαμβάνει το Λόγο και την Επιθυμία ως δύο πεδία στεγανώς διαχωρισμένα, τα οποία αντιμάχονται μεταξύ τους για την καθοδήγηση του ανθρώπινου πράττειν
. Στο Σπινόζα, όμως, ο φιλόσοφος ναι μεν διαφέρει ως προς την ουσία του από τον μέθυσο, αλλά η διαφορά αυτή ουδόλως έγκειται στο γεγονός ότι ο πρώτος έχει "απομακρυνθεί" από την ηδονή και την αναζήτησή της. αντιθέτως, αυτός είναι που βρίσκεται πλησιέστερα προς την ηδονή. Αυτό υποδηλώνει ότι Ratio και cupiditas δεν νοούνται ως δύο απολύτως εναλλακτικές ορίζουσες της ανθρώπινης δράσης: το ότι ο άνθρωπος ζει - εάν και στο βαθμό που ζει - υπό την καθοδήγηση του Λόγου, δεν είναι κάτι που συμβαίνει σε πείσμα της επιθυμίας του, αλλά αποτελεί απλώς μία ειδική εκδήλωσή της. Ακριβώς όπως, σύμφωνα με την προηγούμενη ενότητα, η ανθρώπινη δραστηριότητα δεν είναι κάτι που συμβαίνει σε πείσμα της καθολικής αναγκαιότητας της φύσης, αλλά αποτελεί απλώς μία ειδική εκδήλωσή της. 

Βλέπουμε λοιπόν ότι η στάση του Σπινόζα απέναντι στον παραδοσιακό αυτό δυισμό της φιλοσοφικής σκέψης είναι, ως προς τη μορφή της, ταυτόσημη με τη στάση του απέναντι στο δυισμό φυσικών και ανθρώπινων πραγμάτων που εκθέσαμε στην προηγούμενη ενότητα. Πράγματι, τόσο στη μια, όσο και στην άλλη περίπτωση ο Σπινόζα υποκαθιστά μια σχέση συνόλων με μηδενική (ή, έστω, περιορισμένη) τομή με μια σχέση υπερσυνόλου προς γνήσιο υποσύνολο. Δεν πρόκειται βέβαια για συμπτωματική ομοιότητα, αλλά για λογική και αναγκαία σχέση. Η υποκατάσταση αυτή αποτελεί τη συνέπεια, στο πεδίο της ηθικής, της ομοιότροπης και αντι-τελεολογικής σύλληψης του Είναι. Εξάλλου, δυνάμει ακριβώς αυτής της σύλληψης, το πεδίο της ηθικής δεν είναι ουσιωδώς διακριτό από εκείνο της οντολογίας
.

Ως εκ τούτου, από τη λειτουργία που επιτελεί η έννοια της επιθυμίας στο εσωτερικό της ηθικής τού Σπινόζα μπορούν να συναχθούν ορισμένα συμπεράσματα ως προς τη (μη) σχέση του με την υπόλοιπη φιλοσοφική παράδοση, τα οποία είναι τελείως ανάλογα με όσα επισημάνθηκαν σχετικά με το ρόλο της έννοιας του νόμου στο πλαίσιο της οντολογίας του. Και στη λειτουργία αυτή λοιπόν μπορούμε να δούμε να εκδηλώνεται η ίδια "διμέτωπη" διαφοροποίηση που επισημάναμε στην προηγούμενη ενότητα, και συγκεκριμένα:

1) Μια αντίθεση προς τη θεμελιώδη σχολαστική ηθική παραδοχή (διαμορφωμένη με βάση αριστοτελικές και, εν μέρει, πλατωνικές επιδράσεις), κατά την οποία ο άνθρωπος τείνει εκ φύσεως προς το αγαθό
. Εναντίον της βαθιά ριζωμένης αυτής πεποίθησης φαίνεται να επιτίθεται κατά μέτωπο ο Σπινόζα, όταν διαβεβαιώνει ότι "δεν επιδιώκουμε, δεν θέλουμε, δεν ορεγόμαστε και δεν επιθυμούμε τίποτε επειδή κρίνουμε ότι είναι καλό, αλλά αντίθετα κρίνουμε ότι κάτι είναι καλό ακριβώς επειδή το επιδιώκουμε, το θέλουμε, το ορεγόμαστε και το επιθυμούμε"
. 

2) Πέραν τούτου, στο προηγούμενο χωρίο βλέπουμε ότι ο Σπινόζα ανάγει τις ηθικές κρίσεις στο μηχανισμό που επρόκειτο αργότερα να κωδικοποιηθεί στην ψυχαναλυτική θεωρία ως εκλογίκευση. Απορρίπτει δηλαδή στο σύνολό της την υπόθεση ότι, πάντως, οι πράξεις των ανθρώπων είναι αναγώγιμες σε αξίες, προς τις οποίες αυτοί συνειδητά προσανατολίζουν τη δράση τους επειδή τις προτιμούν έναντι άλλων εναλλακτικών, που θα ήταν επίσης δυνατό να επιλέξουν εάν το ήθελαν. 

Το στοιχείο αυτό τον διαφοροποιεί και από νεότερες ηθικές θεωρίες που βασίζονται στην υπόθεση αυτή. τέτοιες θεωρίες είναι:

α) Όπως έχουμε ήδη υπαινιχθεί, η καντιανή αναγόρευση της αυτόβουλης συμμόρφωσης προς την ιδέα του καθήκοντος σε γνώμονα του ηθικού πράττειν
.

β) Οι πλέον πρόσφατες θεωρήσεις - που και αυτές εξάλλου επικαλούνται, με τον ένα ή τον άλλο τρόπο, το δίδαγμα του Καντ - κατά τις οποίες βαρύνοντα ρόλο στον προσανατολισμό του ανθρώπινου πράττειν διαδραματίζει η χρήση του Ορθού Λόγου, νοούμενη ως ικανότητα επιλογής του πλέον πρόσφορου μέσου - όπως και αν ορίζεται εκάστοτε η προσφορότητα αυτή, δηλ. από άποψη θεωρητική, κανονιστική, εργαλειακή κ.ο.κ. Σε αυτές θα πρέπει ιδίως να περιλάβουμε την τάση της λεγόμενης ηθικής της επικοινωνίας - στο βαθμό, τουλάχιστον, που και αυτή προϋποθέτει την παραδοχή ότι οι άνθρωποι πράττουν (ή οφείλουν να πράττουν) αυτό για το οποίο έχουν πειστεί, βάσει ορθολογικών ή γενικεύσιμων επιχειρημάτων, ότι είναι ορθό 
. 

Εν όψει των σύγχρονων συζητήσεων που διεξάγονται συναφώς, καλό είναι να υπενθυμιστεί ότι ο Σπινόζα διαφοροποιείται από την προαναφερθείσα σύλληψη χωρίς καθόλου να μεταπίπτει στον ανορθολογισμό
. Η λογική πρωταρχικότητα της επιθυμίας στο Σπινόζα δεν έχει καμία σχέση με μία ρομαντική και αναρχοφιλελεύθερη εξύμνηση της επιθυμίας και των "δικαιωμάτων" της απέναντι σε κάποια υποτιθέμενη "τυραννία του Λόγου". Ούτε βέβαια, από την άλλη, και με μία απαισιόδοξη ανθρωπολογία που θα πρέσβευε πως, ό,τι και να κάνουμε, ο άνθρωπος είναι ανεπανόρθωτα δέσμιος των ηδονών και ότι δεν έχει ελπίδα να ζήσει σύμφωνα με το Λόγο. Αντίθετα, έχει την έννοια ότι ο άνθρωπος δεν έχει ελπίδα να ζήσει σύμφωνα με το Λόγο παρά μόνο στο βαθμό που σε αυτό θα τον οδηγήσει η επιθυμία του - και όχι στο βαθμό που θα υπερνικήσει την επιθυμία του. 

Γι' αυτό θα ήταν παραπλανητικό να εντοπίσουμε την ιδιαιτερότητα του Σπινόζα μόνο και μόνο στο ότι απορρίπτει από την ηθική το υπερβατικό στοιχείο. Βεβαίως, η εμμένεια της σπινοζικής οντολογίας και (άρα) ηθικής και η συνακόλουθη αυτοτέλεια του conatus τη φέρνει σε αντιπαράθεση αφενός με την "τελεολογική εμμένεια" της αριστοτελικής ηθικής (για την οποία εμμενής σκοπός κάθε πράξης είναι η ιδέα της ευπραξίας ως τέτοια
) και, αφετέρου, με κάθε θεωρία περί υπερβατικότητας των αξιών, κατά την οποία το κριτήριο αξιολόγησης της ανθρώπινης δράσης θα βρισκόταν έξω από την ίδια τη δράση ή θα ήταν λογικά προγενέστερο (a priori)
. Όχι όμως μόνο με αυτές: δεχόμενος ότι "κανείς δεν προσπαθεί να διατηρήσει το Είναι του εξαιτίας άλλου πράγματος"
, ο Σπινόζα φτάνει στο σημείο να αναιρέσει αυτό που φαίνεται να αποτελεί την ελάχιστη προϋπόθεση για τη διατύπωση όχι μόνο της υπερβατικής, αλλά, εν τέλει, οποιασδήποτε ηθικής - με την έννοια μιας αυτόνομης διδασκαλίας περί των σκοπών της ανθρώπινης πράξης. 

Η σπινοζική ηθική απορρίπτει την ορθολογιστική αυταπάτη ότι οι άνθρωποι ακολουθούν μια πρακτική επειδή αποδέχονται πρώτα την ορθότητά της και θέτει την ίδια την ουσία - ήτοι δράση - των ανθρώπων όχι απλώς ως "πηγή" όλων των αξιών, ούτε καν ως υπέρτατη αξία, αλλά, οριακά, ως μοναδική αξία. Για μια τέτοια ηθική, ορθά πράττει όχι εκείνος που, μεταξύ διάφορων εναλλακτικών πρακτικών, επιλέγει ελεύθερα να ενταχθεί σε εκείνη που συμφωνεί με κάποιο ορθ(ολογικ)ό ηθικό κριτήριο, αλλά εκείνος που, από την αναγκαιότητα της φύσης του, πράττει αυτό που συνάδει κατά τον καλύτερο τρόπο με την πρακτική του - στην οποία είναι ήδη ενταγμένος, από μόνο το γεγονός ότι ζει
.

Στο χαρακτήρα όμως αυτό της σπινοζικής ηθικής θα επανέλθουμε κατωτέρω, στην ενότητα 8.

5α. Το παράδειγμα του παιδιού

Είναι ενδιαφέρον να σημειώσουμε ότι, όπως προκύπτει από το απόσπασμα της Θεολογικο-πολιτικής Πραγματείας που παρατέθηκε στην προηγούμενη ενότητα (σημ. 66), ο λόγος, για τον οποίο η επιθυμία προτιμάται έναντι του Λόγου κατά τον ορισμό της ουσίας του ανθρώπου, είναι το γεγονός ότι η πρώτη είναι μονιμότερα παρούσα στη ζωή των ανθρώπων απ' ό,τι ο δεύτερος. Ακριβέστερα, είναι μονίμως παρούσα, ήδη από την αρχή της, ενώ ο δεύτερος εισέρχεται - εάν εισέλθει - σε κάποιο ύστερο στάδιο. Άρα, ο ρόλος του Λόγου στην ανθρώπινη ζωή αποτελεί "υποσύνολο" εκείνου της επιθυμίας και με την ποσοτική-χρονική έννοια. 
Θέτοντας το θέμα με αυτό τον κάπως απρόσμενα ρεαλιστικό τρόπο, αναφερόμενος δηλαδή όχι στο επίπεδο των αφηρημένων ουσιών αλλά στην σχέση Λόγου/επιθυμίας μέσα στην πραγματική, υλική ζωή των ανθρώπων, έρχεται κανείς αμέσως αντιμέτωπος με το ζήτημα της παιδικής ηλικίας. 
Στο σπινοζικό έργο υπάρχουν ορισμένες (αν και όχι πολλές) αναφορές στην κατάσταση του παιδιού. Οι περισσότερες από αυτές βρίσκονται στην Ηθική και, ειδικότερα, στα Σχόλιά της. Φυσικά δεν μπορούμε να πούμε ότι οι αναφορές αυτές συγκροτούν κάποια ιδιαίτερη θεωρία για την παιδική ηλικία. Χαρακτηρίζονται ωστόσο από αξιοσημείωτη συνοχή, καθότι το παράδειγμα του παιδιού χρησιμοποιείται πάντοτε κατά μία συγκεκριμένη έννοια, και δη ακριβώς αυτή που υποβάλλει το πνεύμα του ανωτέρω αποσπάσματος.

Ενδεικτικά, στο Σχόλιο που ακολουθεί το Πόρισμα του Θ. 44 Β΄ της Ηθικής
, ο Σπινόζα, δραματοποιώντας την κατάσταση που διατυπώνεται αφηρημένα σε αυτό, "σκηνοθετεί" ένα παιδί να ενσαρκώνει το τυπικό παράδειγμα ανθρώπου που λειτουργεί με βάση τους συνειρμούς της φαντασίας (του) και όχι με βάση το Λόγο
. Δηλαδή ανθρώπου που νοεί τα πράγματα όχι sub specie aeternitatis, αλλά με βάση την τυχαιότητα και τη διάρκεια μέσα στο χρόνο - και αυτό ενώ λογικά δεν φαίνεται να υπάρχει κανένας ιδιαίτερος θεωρητικός λόγος που να αναγκάζει το Σπινόζα να υποθέσει ειδικά ένα παιδί και όχι έναν άντρα ή λ.χ. μία γυναίκα που φαντάζεται τον Πέτρο, τον Παύλο κ.ο.κ. Η παιδική ηλικία επομένως εμφανίζεται εδώ ως προνομιακά συνδεόμενη με τη λειτουργία της φαντασίας: η φαντασία του θα ταλαντεύεται ... (Σχ. του Θ. 44, ό.π.). Αυτός ακριβώς είναι κατ' εξοχήν ο τρόπος λειτουργίας της φαντασίας: στο Σπινόζα, η φαντασία από μία άποψη το μόνο που κάνει είναι ακριβώς να ταλαντεύεται, οδηγώντας την ψυχή να θεωρεί τα πράγματα ως παρόντα ενώ δεν είναι και να τα αναφέρει άλλοτε στο παρελθόν και άλλοτε στο μέλλον. 

Στο Ε΄ της Ηθικής, εξάλλου, ο Σπινόζα επανέρχεται ακόμη μία φορά στην προαναφερθείσα ιδιότητα του Λόγου, συνδέοντάς την τώρα με το ηθικό του πρόγραμμα. Στο πλαίσιο αυτού, άλλωστε, η εν λόγω ιδιότητα αποκτά θεμελιώδη σημασία, δεδομένου ότι "καθόσον η ψυχή νοεί όλα τα πράγματα ως αναγκαία, έχει απέναντι στα πάθη μεγαλύτερη δύναμη"
. Εκεί, λοιπόν, είναι εξαιρετικά ενδιαφέρον ότι προσφεύγει και πάλι στο παράδειγμα του παιδιού. Συγκεκριμένα, στο Σχόλιο που ακολουθεί το παρατεθέν θεώρημα, προσπαθώντας να δείξει γιατί ένα πράγμα μάς προξενεί λιγότερη λύπη αν το θεωρήσουμε ως αναγκαίο, αναφέρει ότι "κανείς δεν οικτίρει ένα νήπιο επειδή δεν μπορεί να μιλήσει, να περπατήσει, να σκεφθεί λογικά ...". 

Από τις δύο προαναφερθείσες χρήσεις του παραδείγματος ήδη οριοθετείται μια σαφής θέση για την εικόνα του παιδιού στο εσωτερικό της σπινοζικής θεωρίας. Το παιδί όχι μόνον υπόκειται πιο έντονα στη φαντασία του - και, ως εκ τούτου, στερείται στον αντίστοιχο βαθμό της χρήσης του Λόγου -, αλλά και υπόκειται αναγκαία σε αυτή, κατά τρόπο ώστε όλοι να θεωρούν (δικαίως) φυσιολογική την κατάσταση αυτή και να μην την αντιλαμβάνονται ως κάτι εξαιρετικό.

Κατά βασική παραδοχή της σπινοζικής ηθικής, όπως αυτή αναπτύσσεται ιδίως στο Ε΄ της Ηθικής, η ζωή σύμφωνα με το Λόγο συνιστά όπως είναι γνωστό την ίδια την ανθρώπινη ευδαιμονία. Στη συνέχεια της εργασίας θα επανέλθουμε στην ταυτότητα αυτή. Από την άποψη που μας απασχολεί εδώ, έχει σημασία διότι οδηγεί στο εξής ενδιαφέρον συμπέρασμα: για το Σπινόζα, η παιδική ηλικία, μακράν του να νοείται υπό τη συνήθη εικόνα της αθωότητας και της ευτυχίας, αντιθέτως αποτελεί παραδειγματική έκφραση της κατάστασης κατά την οποία ο άνθρωπος είναι περισσότερο έκθετος στη δύναμη των παθών του - κυριαρχείται μάλιστα σε υψηλό βαθμό από τη μίμηση των παθών 
.

Η σπινοζική σύλληψη για την κατάσταση του παιδιού χαρακτηρίζεται από εντυπωσιακή συγγένεια με την ψυχαναλυτική θεωρία, κατά το ότι σε αυτήν ανευρίσκουμε μια θεματοποίηση της παιδικής επιθυμίας. Μολονότι εδώ πρόκειται για την cupiditas και όχι για τη libido
, από την ίδια τη γλωσσική εκφορά του σπινοζικού κειμένου σαφώς προκύπτει ότι οι άνθρωποι, κατά τα πρώτα έτη της ζωής τους, ζουν καθοδηγούμενοι από την επιθυμία. Το θέμα αυτό, βέβαια, δεν αναλύεται με επιστημονικές ή, ακόμη λιγότερο, θεραπευτικές αξιώσεις. Αυτό όμως δεν θα ήταν λογικό να το αναμένουμε παρά μόνο, ακριβώς, από κάποιον που στοχάζεται κατά το τέλος του 19ου - αρχές του 20ού αιώνα.

Στο παράδειγμα του παιδιού εκφράζεται σε καθαρή μορφή η "διακύμανση της ψυχής" και η υποταγή στα πάθη και στη μίμησή τους. Γι' αυτό δεν είναι περίεργο ότι ο Σπινόζα αξιοποιεί κατ' εξοχήν το παράδειγμα αυτό, προκειμένου να τεκμηριώσει μία άλλη βασική θέση του - την οποία, παρεμπιπτόντως, επίσης μοιράζεται με την ψυχανάλυση: την απόρριψη της ελευθερίας της βούλησης
. Δεν είναι περίεργο, επί παραδείγματι, ότι οι αναφορές στην παιδική ηλικία αφθονούν στο (εκτενέστατο) Σχόλιο του Πορίσματος του Θ. 49 Β΄, το οποίο είναι αναμφίβολα ένα από τα πιο "φροϋδικά" κείμενα που έχουν γραφεί πριν από τον Φρόιντ. 

Κατά το ανωτέρω Πόρισμα, "η βούληση και η νόηση είναι ένα και το αυτό". Στο σημείο αυτό βέβαια δεν θα μας απασχολήσει η εξαιρετικά σημαντική αυτή πτυχή της σπινοζικής φιλοσοφίας. Αυτό που ενδιαφέρει εδώ είναι ότι, στο Σχόλιο που ακολουθεί, ο Σπινόζα θέτει ρητορικά στον εαυτό του μια πιθανή αντίρρηση: είναι πιθανό να μπορούμε να αναστείλουμε την κρίση μας κατά βούληση
. Αν αυτό ευσταθεί, η βούληση θα ήταν διακριτή και, μάλιστα, υπέρτερη από τη νόηση, εφόσον θα μπορούσε να κυριαρχήσει επ' αυτής. Προσπαθώντας τώρα να αποκρούσει την αντίρρηση αυτή, ο Σπινόζα καταφεύγει ξανά στο concipiamus puerum: 

"Η αναστολή της κρίσης λοιπόν είναι στην πραγματικότητα αντίληψη και όχι ελεύθερη βούληση. Για να γίνει σαφώς νοητό αυτό, ας υποθέσουμε ένα παιδί που φαντάζεται ένα άλογο και δεν αντιλαμβάνεται τίποτε άλλο. Αφού λοιπόν αυτή η φαντασία περικλείει την ύπαρξη του αλόγου και το παιδί δεν αντιλαμβάνεται τίποτε που να αποκλείει την ύπαρξη του αλόγου, θα θεωρήσει οπωσδήποτε το άλογο ως παρόν και δεν θα αμφιβάλλει για την ύπαρξή του".

Και στο παράδειγμα αυτό, λοιπόν, το παιδί ενδιαφέρει θεωρητικά καθόσον φαντάζεται αναγκαία και, χάρη ακριβώς στον αναγκαίο χαρακτήρα της φαντασίας του, μπορεί να χρησιμεύσει και ως επιχείρημα κατά του φιλοσοφικού βολονταρισμού. Το ίδιο ακριβώς συμβαίνει και στο κείμενο του Σχολίου του Θ. 2 Γ΄
, στο οποίο ο Σπινόζα επιχειρεί να ανασκευάσει την αυθόρμητη εντύπωση των ανθρώπων ότι η ψυχή είναι αυτή που προσδιορίζει το σώμα στην κίνηση ή την ηρεμία
. Πράγματι, εκεί το παράδειγμα του παιδιού επανεμφανίζεται, συνδυασμένο αυτή τη φορά με μία άλλη μεγάλη πηγή πορισμού των σπινοζικών παραδειγμάτων: την εικόνα της τροφής. Έτσι, ως τυπική κατάσταση στην οποία καταδεικνύεται το παράλογο της πίστης των ανθρώπων ότι όλες οι πράξεις μας είναι ελεύθερες αναφέρεται ένα νήπιο που πιστεύει ότι ορέγεται ελεύθερα το γάλα.
Η αναφορά αυτή στο πρώιμο στάδιο εκδήλωσης της ανθρώπινης επιθυμίας - στο στοματικό στάδιο, όπως ίσως θα έλεγε ο Φρόιντ - δεν είναι ο μόνος λόγος για τον οποίο τα δύο προαναφερθέντα Σχόλια πρόσκεινται στην ψυχαναλυτική θεωρία. Σε αυτά, ο Σπινόζα, στην προσπάθειά του να βρει επιχειρήματα κατά της αυταπάτης περί της παντοδυναμίας της ψυχής και της κυριαρχίας της επί του σώματος, ανατρέχει σε τρεις ακόμη χαρακτηριστικές περιπτώσεις, πέραν της παιδικής ηλικίας, κατά τις οποίες εκδηλώνεται ένας αυτοματισμός του σώματος:
α) την κατάσταση του ενήλικα όταν κοιμάται και, ειδικότερα, i) όταν υπνοβατεί και ii) όταν ονειρεύεται. 

β) Τη λειτουργία της μνήμης.

γ) Τη χρήση της γλώσσας - εφόσον "οι άνθρωποι δεν έχουν τίποτε λιγότερο στην εξουσία τους απ' ό,τι τη γλώσσα". Ο Σπινόζα προσθέτει: "ένας μεθυσμένος πιστεύει πως λέει από ελεύθερη απόφαση της ψυχής του πράγματα που, όταν είναι νηφάλιος, θα ήθελε να είχε αποσιωπήσει". 

Μεταξύ μάλιστα των στοιχείων αυτών, η ομιλία φαίνεται ότι παίζει κεντρικό ρόλο, εφόσον εμφανίζεται τουλάχιστον μία φορά σε συνδυασμό και με κάποιο από τα άλλα τρία (δηλ. την παιδικότητα, τη μνήμη και το όνειρο)
. Αυτό δεν είναι τυχαίο, δεδομένου ότι το ενδιαφέρον του Σπινόζα ελκύουν έντονα οι περιπτώσεις όπου η γλώσσα φαίνεται, κατά τη γνωστή μεταγενέστερη διατύπωση, να μιλάει αυτή τα υποκείμενα παρά να μιλιέται από αυτά
, όπως π.χ. οι περιπτώσεις των ολισθημάτων της γλώσσας
.

Η συγγένεια δεν συνίσταται μόνο στο ότι ο Σπινόζα θεωρεί, όπως και ο Φρόιντ, τα παραπάνω στοιχεία ως φαινόμενα της ίδιας τάξης, αλλά και στο ότι συμπίπτει με εκείνον ως προς το ποια είναι αυτή η τάξη. Eάν αυτό που πάνω απ' όλα διαψεύδει την ψευδαίσθηση για την ελευθερία της ψυχής είναι η όρεξη, και εάν όρεξη είναι "η επιθυμία χωρίς αυτοσυνείδηση"
, τότε δεν συνιστά κανενός είδους αυθαιρεσία, αλλά σχεδόν κατά γράμμα ερμηνεία του σπινοζικού κειμένου να ισχυριστεί κανείς ότι τα φαινόμενα που περιγράφονται στο Σχ. 2 ανήκουν στην τάξη της ασυνείδητης επιθυμίας 
. 

Κατά τα ανωτέρω, η επιθυμία, είτε ο άνθρωπος έχει είτε δεν έχει συνείδηση για αυτήν
, παραμένει η ουσία του ανθρώπου. η ουσία δε αυτή εκδηλώνεται καθαρότερα στην αρχή της ύπαρξής του. Γι' αυτό και το παιδί αποτελεί το κατ' εξοχήν παράδειγμα της αδυναμίας του ανθρώπου απέναντι στα πάθη του, δηλαδή απέναντι στη δύναμη των εξωτερικών αιτίων. Κι ωστόσο, αυτό δεν συνιστά παρέκκλιση, αλλά είναι κάτι "φυσικό και αναγκαίο"
. Τηρουμένων των αναλογιών, θα μπορούσαμε να πούμε ότι, με βάση τις δύο ανωτέρω ορίζουσες, το παιδί ανάγεται σε ένα είδος "φυσιολογικού" προτύπου για να σκεφτούμε τον "προβληματικό"
 ενήλικα, κατά τον ίδιο ακριβώς τρόπο που, στον Φρόιντ, το παιδί είναι ένα πρότυπο για να συλλάβουμε το μηχανισμό της νεύρωσης στους ενήλικες. 

(Η σύλληψη αυτή είναι κοινός τόπος στα φροϋδικά κείμενα. Από μία άποψη, ο ορισμός του νευρωτικού κατά την ψυχαναλυτική θεωρία θα μπορούσε να είναι: αυτός, του οποίου ο ψυχισμός παρέμεινε στο στάδιο του παιδιού. Εντελώς ενδεικτικά παραθέτω ένα από τα πολλά δυνατά παραδείγματα: "Είμαι της γνώμης ότι η επίδραση της παιδικής ηλικίας γίνεται αισθητή ήδη στην κατάσταση της έναρξης του σχηματισμού μίας νεύρωσης, αφού παίζει αποφασιστικό ρόλο στον καθορισμό του ζητήματος αν και σε ποιο σημείο το άτομο θα φανεί ανίκανο να αντιμετωπίσει τα πραγματικά προβλήματα της ζωής" 
).

Το μόνιμο θέμα λοιπόν των αναφορών του Σπινόζα στην κατάσταση του παιδιού ήταν ακριβώς τo ευάλωτο μπροστά ακριβώς σ' αυτά τα "πραγματικά προβλήματα της ζωής" του Φρόιντ, ή μπροστά στη δύναμη των εξωτερικών αιτίων, όπως την αποκαλεί ο ίδιος. Σε μερικές μάλιστα από τις αναφορές αυτές επισημαίνεται ρητά η σύνδεση παιδικής ηλικίας και ψυχικής πάθησης
.

5β. Η "εκ γενετής ελευθερία"

Η ψυχική αυτή πάθηση, βέβαια, νοείται διαφορετικά σε κάθε περίπτωση, όπως ήδη αναφέρθηκε στην προηγούμενη υπο-ενότητα. Αν όμως ο χαρακτηρισμός "νευρωτικός" είναι ξένος προς το λεξιλόγιο του Σπινόζα, ο σχετικός όρος που απαντάται σε αυτόν μας ανοίγει το δρόμο για έναν άλλο συσχετισμό. Ένας άνθρωπος, στην ψυχή του οποίου το μεγαλύτερο μέρος καταλαμβάνει η φαντασία, ενώ ο Λόγος είναι υποταγμένος ή απών, χαρακτηρίζεται ως δούλος (των παθών του). Αυτό επομένως το οποίο λείπει κατ' ανάγκην από όλα τα παιδιά - και από όσους ενήλικες εξομοιώνονται με αυτά - είναι κάτι πολύ πιο απλό και, ταυτόχρονα, πολύ πιο σύνθετο: η ελευθερία. 

Ως προς το σημείο αυτό, μπορούμε να επιχειρήσουμε ακόμη μια συγκριτική ανάγνωση της φιλοσοφίας του Σπινόζα σε σχέση με ένα μεταγενέστερο ρεύμα σκέψης, από την οποία θα προέκυπτε όχι αναλογία αλλά, αυτή τη φορά, αντίθεση. Με βάση το συσχετισμό που μόλις αναφέρθηκε, η θεωρία του Σπινόζα τοποθετείται σε θέση αντιδιαμετρική προς εκείνην ενός άλλου κλασικού στοχαστή των νεότερων χρόνων: του Ζαν-Ζακ Ρουσώ. Πράγματι, ο Ρουσώ, ένα περίπου αιώνα από την εποχή που γραφόταν η Ηθική, άρχιζε το διασημότερο πολιτικό έργο του με την ακριβώς αντίθετη διαβεβαίωση:

"Ο άνθρωπος γεννήθηκε ελεύθερος και παντού είναι μέσα στα σίδερα [...]. Πώς συνέβη αυτή η αλλαγή; Το αγνοώ. Τί μπορεί να την κάνει νόμιμη; Νομίζω πως μπορώ να επιλύσω αυτό το ζήτημα"
.

Βλέπουμε ότι ο Ρουσώ ακολουθεί την ίδια οδό, πιστεύοντας ότι η ουσία του ανθρώπου αποκαλύπτεται όσο το δυνατόν πιο καθαρά κατά τη γέννησή του. μόνο που η ουσία την οποία ανακαλύπτει αυτός είναι τελείως διαφορετικής υφής. Κατ' αυτόν λοιπόν η ελευθερία είναι κάτι εγγενές (με την πιο κυριολεκτική σημασία του όρου) στον άνθρωπο, κάτι δεδομένο σε αυτόν από μόνο το γεγονός ότι είναι άνθρωπος. 

Η αναγωγή αυτή της ελευθερίας σε ουσία του ανθρώπου δεν σημαίνει βέβαια άρνηση κάθε πραγματικότητας στο φαινόμενο της δουλείας - κάθε άλλο, μάλιστα. Δηλώνει απλώς αντιστροφή του τρόπου με τον οποίο αντιλαμβάνεται κανείς τη σχέση μεταξύ των δύο. Πράγματι, στο ίδιο το παρατεθέν απόσπασμα γίνεται ευδιάκριτο ότι το ζήτημα της δουλείας όχι μόνο δεν παρακάμπτεται, αλλά αντιθέτως είναι αυτό που αναδεικνύεται ως κατ' εξοχήν ενδιαφέρον πρόβλημα. Με την παραδοχή ότι η αρχική, η αφετηριακή κατάσταση του ανθρώπου είναι η ελευθερία, αυτό που υπολείπεται να συλληφθεί νοητικά είναι η δουλεία, καθότι δευτερογενής, άρα αφύσικη, κατάσταση. 

Για να επιλύσει το πρόβλημα αυτό, ο Ρουσώ προσφεύγει σε μία θεωρία που θα μπορούσαμε να αποκαλέσουμε θεωρία της αλλοτρίωσης
. H πρωτογενής, "κατ' ιδέαν" ελευθερία, με την οποία είναι προικισμένος ο άνθρωπος τη στιγμή της γέννησής του, χάνεται στην πορεία, στο πέρασμα του ανθρώπου στις πραγματικές ιστορικές συνθήκες ύπαρξής του - ιδίως με την ένταξή του στις ιστορικά υπαρκτές οργανωμένες κοινωνίες. Αυτά ως προς την ερμηνεία της εμφάνισης του φαινομένου. Αυτό όμως που πρωτίστως ενδιαφέρει είναι η δικαίωσή του. Αγνοούμε πώς παρήχθη πραγματικά η δουλεία, γνωρίζουμε όμως ότι συνιστά μία πτώση, μία παρέκκλιση, η οποία οφείλει να αποκατασταθεί. Καθώς η ανελευθερία των ιστορικά υπαρκτών κοινωνιών αποτελεί την άρνηση, την απουσία en fait αυτού που ο άνθρωπος θα έπρεπε να κατέχει en droit, το ζήτημα της πολιτικής συνίσταται στο να οργανώσουμε το θεσμικό σύστημα κατά τέτοιο τρόπο που να αίρει την απώλεια και να αποκαθιστά τα δικαιώματα της αρχικής ελευθερίας. Κάτι σαν άρνηση της άρνησης, θα τολμούσε να πει κανείς. 

Ας μην παρανοούμε λοιπόν το σημείο της διαφωνίας: ούτε ο Ρουσώ αρνείται βεβαίως πως στην πραγματικότητα οι άνθρωποι - μεταξύ αυτών αναμφίβολα και τα παιδιά - είναι συχνά ανελεύθεροι. Σε αυτό όμως δεν βλέπει, όπως ο Σπινόζα, κάτι φυσικό και αναγκαίο για το οποίο κανείς δεν θα έπρεπε να λυπάται, αλλά βλέπει το θλιβερό αποτέλεσμα της εκ των υστέρων άνομης παρέμβασης των καταπιεστικών συνθηκών, το οποίο η πολιτική θεωρία οφείλει να "κάνει νόμιμο". 

Αυτό σημαίνει ότι η διαφορά είναι ριζικότερη: 

α) Από την άποψη της ομοιότροπης - αιτιοκρατικής σύλληψης του νόμου, όπως αυτή εκτέθηκε στη δεύτερη ενότητα, ο δυισμός αυτός μεταξύ ενός "πραγματικού" συμβάντος και της θεωρητικής νομιμοποίησής του, η ίδια η θεώρηση των ανωτέρω ερωτημάτων ως δύο ζητημάτων, από τα οποία να είναι δυνατό να επιλύσουμε το ένα χωρίς κατ' ανάγκη να γνωρίζουμε την απάντηση του άλλου, θα ήταν παντελώς αδιανόητη. Κατά τη σύλληψη αυτή δεν πρόκειται παρά για ένα και το αυτό ζήτημα: αυτό που προκάλεσε μία αλλαγή, όποια κι αν είναι αυτή, το ίδιο το γεγονός ότι συνέβη, αυτό είναι που την καθιστά νόμιμη. Και, εν πάση περιπτώσει, εάν δεν ήταν "νόμιμη" (ό,τι κι αν εννοεί κανείς με αυτό τον όρο) όταν συνέβη το πρώτον, δεν έχει κανένα νόημα να αναρωτιόμαστε πώς θα την "καταστήσουμε" εκ των υστέρων. Το να εξετάζει κανείς τους τίτλους νομιμότητας της πραγματικότητας συνιστά για το Σπινόζα την κατ' εξοχήν αδύναμη σκέψη.

β) Πέρα από την προαναφερθείσα γνωσεολογική διαφορά, προκύπτει και μια πολύ σημαντική αντίθεση περιεχομένου με την απόφανση του Ρουσώ. Μια αντίθεση που αφορά τον ίδιο τον τρόπο με τον οποίο νοείται η ελευθερία.

Η διάκριση μεταξύ της "κατ' αρχήν" ελευθερίας και της πραγματικής ύπαρξης σιδηροδέσμιων ανθρώπων εισάγεται βέβαια από τον Ρουσώ για προφανείς λόγους πολεμικής. Η ερμηνεία της ανελευθερίας ως επιγενόμενης αλλοτρίωσης της ουσίας από τους παρόντες καταπιεστικούς θεσμούς έχει ένα σημαντικό πρακτικό πλεονέκτημα: επιτρέπει την ιδεολογική καταγγελία των θεσμών αυτών και, άρα, μπορεί να καθοδηγήσει έναν πολιτικό αγώνα για την ανατροπή τους. Ο καθένας εξάλλου γνωρίζει σήμερα ότι αυτό πράγματι συνέβη ιστορικά. Έχει επίσης ένα θεωρητικό τίμημα: την αρνητική σύλληψη της ελευθερίας. Ο Ρουσώ βέβαια στο Κοινωνικό συμβόλαιο σημειώνει ότι "η φιλοσοφική σημασία της λέξης ελευθερία δεν είναι εδώ το θέμα μου"
, αλλά τη λέξη αυτή δεν παύει να τη χρησιμοποιεί. Και, από τον τρόπο που το κάνει, φαίνεται έμπρακτα ότι, γι' αυτόν, ελευθερία σημαίνει απλώς απουσία καταναγκασμού: ο άνθρωπος, μη υποβαλλόμενος σε εξωτερικούς προσδιορισμούς, δεν χάνει την ελευθερία την οποία ήδη έχει από τη γέννησή του, από το γεγονός ότι είναι άνθρωπος
. 

Για τη σκέψη του Σπινόζα, ο ορισμός αυτός της ελευθερίας ως απουσίας καθορισμών είναι αδιανόητος. Και αυτό διότι προσκρούει στα ίδια αυτά στοιχεία της οντολογίας του, τα οποία αποκλείουν τον ορισμό της ουσίας του ανθρώπου ως ελευθερίας: στον απόλυτα ενιαίο και αιτιοκρατικό χαρακτήρα της.

Πράγματι, με βάση τη συγκεκριμένη σύλληψη του Είναι, την οποία εκθέσαμε στη 2η ενότητα, η ίδια η έκφραση "απουσία καθορισμών" στερείται νοήματος: στη φύση δεν υπάρχει τίποτε που να μην υπόκειται σε κανέναν καθορισμό. Από τη στιγμή που κάτι υπάρχει, από αυτό και μόνο συμπεραίνουμε ότι καθορίστηκε ώστε να υπάρχει από κάτι άλλο, είναι προϊόν μιας αιτίας. Διαφορετικά, θα είχε προκύψει κάτι από το τίποτε, όπερ άτοπο
. Η ιδέα ότι κάποιος μπορεί να δρα χωρίς να επηρεάζεται από τίποτε αποτελεί αντίφαση όρων: η απουσία καθορισμών δεν μπορεί παρά να συνεπάγεται και απουσία δράσης, ακινησία. 

Αυτή βέβαια η καθολική και ομοιότροπη ισχύς των νόμων (=αναγκαίων σχέσεων) δεν συνεπάγεται ότι η σπινοζική θεωρία "καταργεί" την ανθρώπινη ελευθερία. Αυτή την εντύπωση αποκομίζει μόνο όποιος διαβάζει το Σπινόζα υπό το πρίσμα του βαθιά ριζωμένου, στα πλαίσια της δυτικής φιλοσοφικής παράδοσης, διλήμματος που αντιπαραθέτει τον ντετερμινισμό στην "ελευθερία του ανθρώπου"
. Για το Σπινόζα, όμως, είναι ακριβώς ο απόλυτος ντετερμινισμός του που του επιτρέπει - και του επιβάλλει - να παραγάγει τη δική του, θετική σύλληψη της ελευθερίας. 

Η σύλληψη αυτή, δεδομένου ότι αφορά ένα ζήτημα στο οποίο αισθάνθηκαν υποχρεωμένες να αναφερθούν ουσιαστικά όλες οι πολιτικές φιλοσοφίες των τελευταίων τριών τουλάχιστον αιώνων, προσφέρεται κατ' εξοχήν για να αναδείξει τη φύση της διπλής διαφοροποίησης της σπινοζικής φιλοσοφίας η οποία παράγεται, όπως δείξαμε στην αρχή της εργασίας, από τις δύο κεντρικές συνιστώσες της οντολογίας του, δηλ. την ενότητα και την αναγκαιότητα του Είναι. Στη συνέχεια, λοιπόν, αφού εκθέσουμε σε τί συνίσταται η σπινοζική σύλληψη της ελευθερίας, θα δούμε πού ακριβώς διαφοροποιείται η σύλληψη αυτή αφενός από την παραδοσιακή σκέψη και, αφετέρου, από τις περισσότερες συναφείς θεωρίες της νεωτερικότητας. 

Η έννοια με την οποία χρησιμοποιείται ο όρος ελευθερία στο σπινοζικό έργο (κυρίως στην Ηθική), χωρίς να κομίζει κατ' αρχήν κάποια συνταρακτική εννοιολογική καινοτομία, προκύπτει από την "τετραπλή εξίσωση" που επισημάνθηκε ανωτέρω
. Προς αυτήν τελεί σε απόλυτη συνέχεια και θα μπορούσε να προστεθεί ως ένα πέμπτο στοιχείο: οι άνθρωποι είναι ελεύθεροι όταν (και στο βαθμό που) χρησιμοποιούν εμπράκτως τη δύναμή τους, πράττοντας αυτό που απορρέει από την ουσία τους - με άλλα λόγια, όταν ενεργούν σύμφωνα με τους νόμους της φύσης τους ή με το δίκαιο/δικαίωμά τους, δηλαδή είναι, ακριβώς, sui juris. Ελευθερία λοιπόν δεν σημαίνει απουσία καθορισμών, αλλά, με θετικό τρόπο, παρουσία και επενέργεια των δικών μας, εσωτερικών και προσίδιων σ' εμάς καθορισμών. 

Κατ' αυτή την έννοια, η θεματοποίηση της ανθρώπινης ελευθερίας στο Σπινόζα δεν συνιστά κανενός είδους "παράδοξο", ούτε επιβάλλει καμία παραχώρηση από την απόλυτη αιτιοκρατία, εφόσον η αυτενέργεια δεν αποτελεί έξοδο από την αιτιακή αλυσίδα, αλλά επιβεβαίωσή της. Για να αποδώσουμε τη σχέση μεταξύ των δύο, θα ήταν χρήσιμο να καταφύγουμε και πάλι στην ίδια εικόνα που χρησιμοποιήσαμε προηγουμένως προκειμένου για τους παραδοσιακούς δυισμούς κοινωνίας/φύσης και Λόγου/επιθυμίας. Πρόκειται, και εδώ, για μια σχέση υπερσυνόλου προς υποσύνολο και όχι για σχέση αλληλοαποκλειομένων επιπέδων.

Επειδή στη φύση δεν υπάρχει κενό, και επειδή ο άνθρωπος είναι μέρος της φύσης και όχι κράτος εν κράτει μέσα σε αυτήν, δεν υπάρχει κάποιος ιδιαίτερος χώρος που να επιφυλάσσεται για την ελευθερία μας, παρά μόνο ο χώρος που εμείς κατακτάμε (εάν και στο βαθμό που κατακτάμε)· δηλαδή ο χώρος από τον οποίο η ψυχική και σωματική μας δύναμη κατορθώνει να εκτοπίσει τους εξωτερικούς καθορισμούς. Σε οποιαδήποτε δράση, οι αιτιακοί μηχανισμοί βρίσκονται εν λειτουργία· η διαφορά είναι ότι οι αιτίες που καθορίζουν τις ενέργειες και, κατά μείζονα λόγο, τα παθήματα ενός ανελεύθερου ανθρώπου είναι εξωτερικές ως προς αυτόν, ενώ στις πράξεις του ελεύθερου εκδηλώνεται το "ίδιό του δίκαιο", το σύνολο των νόμων που διέπουν την ιδιαίτερη φύση του. Και αυτό συμβαίνει, όταν πράττει όλα όσα "μπορεί το σώμα του" με βάση το φορτίο δύναμης που διαθέτει (ή μάλλον που είναι), το οποίο έτσι υπερισχύει της δύναμης των εξωτερικών αιτίων.

Εάν βέβαια ορίσουμε ως ελεύθερο "εκείνον που πράττει σύμφωνα με την ουσία του", ίσως σκεφθεί κανείς ότι, τελικά, δεν φαίνεται να απομακρυνόμαστε και τόσο πολύ από τη σύλληψη της ελευθερίας ως ουσίας του ανθρώπου. Πρόκειται όμως για δύο τελείως διαφορετικά πράγματα: αν για το Ρουσώ, και για πολλούς άλλους
, η ελευθερία είναι αφετηριακή κατάσταση, για το Σπινόζα δεν είναι ούτε κατάσταση - διότι είναι ενέργεια -, ούτε αφετηρία - διότι δεν είναι αυτό από το οποίο ξεκινά ο άνθρωπος· είναι αυτό στο οποίο, αν συντρέξει ένα σύνολο τελείως εξαιρετικών προϋποθέσεων, "αντικειμενικών και υποκειμενικών", όπως θα λέγαμε σήμερα, έχει ελπίδες να καταλήξει αυτός ή εκείνος ο συγκεκριμένος άνθρωπος. 

Συνεπώς, το πράττειν σύμφωνα με την ουσία δεν είναι μια τάση άμεσα δεδομένη στον άνθρωπο, αλλά είναι κάτι προς κατάκτηση. Το τί μπορεί ένα σώμα "κανείς ως τώρα δεν το έχει προσδιορίσει"
. Η σπινοζική ουσία όπως είπαμε δεν είναι ένα σύνολο αμετάβλητων ιδιοτήτων, που να επανεμφανίζεται παγίως σε κάθε ατομική εκδήλωση του ανθρώπινου είδους. Επομένως, η ελεύθερη δράση που ορίζεται με βάση την ουσία αυτή δεν συνίσταται σε μία ενύπαρκτη ροπή, η οποία να πραγματώνεται αυθόρμητα μόλις ο άνθρωπος αφεθεί ανεμπόδιστος, αλλά προκύπτει ως αποτέλεσμα μιας επίπονης προσπάθειας, η οποία δεν είναι σίγουρο ότι ευοδώνεται πάντοτε. αντίθετα, με την αυστηρή έννοια του όρου δεν ευοδώνεται σχεδόν ποτέ
. Με άλλα λόγια είναι ένα ανοιχτό στοίχημα, που παίζεται ανά πάσα στιγμή για τον καθένα από μας. δεν είναι καθόλου κάτι δια παντός δεδομένο σε όλους - και πολύ λιγότερο κατά τη γέννηση και την παιδική ηλικία. 

Μια σημαντική συνέπεια των ανωτέρω είναι επίσης ότι η ελευθερία, για το Σπινόζα, δεν μπορεί να είναι κατηγόρημα της ανθρώπινης βούλησης
. Κατά τρόπο χαρακτηριστικά αντι-φιλελεύθερο, η σπινοζική ελευθερία δεν σημαίνει "πολλαπλότητα επιλογών"
. Ελεύθερος δεν είσαι όταν έχεις τη δυνατότητα να επιλέξεις κατά βούληση μεταξύ πολλών εναλλακτικών τρόπων δράσης, αλλά όταν ακολουθείς πραγματικά τον σαφώς καθορισμένο τρόπο δράσης που απορρέει από τους νόμους (=αναγκαίες σχέσεις) της φύσης σου. 

6. Ο Θεός και ο δικαστής

Σύμφωνα με έναν πολεμικό αφορισμό του Νίτσε, η έννοια της ελευθερίας της βούλησης είναι "το πιο ολοκληρωμένο κατασκεύασμα των θεολόγων που θέλει να κάνει 'υπεύθυνη' την ανθρωπότητα με τη δική τους έννοια, δηλαδή να την κάνει να εξαρτάται απ' αυτούς"
.

Η ανωτέρω φράση θα μπορούσε κάλλιστα να χρησιμεύσει ως συμπύκνωση της κριτικής του Σπινόζα στη συνήθη σύλληψη της ελευθερίας που απαντάται στη φιλοσοφική παράδοση. Πράγματι, στην κριτική αυτή ξαναβρίσκουμε (ίσως όχι την ίδια οξύτητα διατύπωσης, αλλά πάντως) την απόρριψη των ίδιων δύο στοιχείων που τίθενται και εκεί στο στόχαστρο, δηλ. της καταγωγής μιας ορισμένης σύλληψης της ελευθερίας από τη θεολογική προβληματική και της σύνδεσής της με μια πρακτική ελέγχου και απόδοσης ευθυνών
. 

Σε αντίθεση προς τον Νίτσε, ο Σπινόζα στο καθεαυτό έργο του κατά κανόνα αποφεύγει, αν αυτό δεν είναι απολύτως απαραίτητο, να επεκταθεί σε ζητήματα που άπτονται των διαφορών ή των αντιρρήσεών του έναντι άλλων θεωριών. Ως προς τούτο, χρήσιμα στοιχεία μπορεί κανείς να αντλήσει από την αλληλογραφία του, δηλαδή μια μορφή λόγου κατ' εξοχήν ιδιωτική: σε αυτήν, τόσο ο ίδιος όσο και - πράγμα εξίσου ενδιαφέρον - οι επιστολογράφοι του, εκθέτουν αμεσότερα και με μεγαλύτερη ευθύτητα την εικόνα που σχημάτιζαν για τη θεωρία του και για την τυχόν σχέση της προς άλλες, χωρίς να δεσμεύονται από το σαφώς διαφορετικό πλέγμα συμβάσεων που επιβάλλει μια δημόσια τάξη του λόγου. 

Ιδιαίτερα διαφωτιστική από αυτή την άποψη είναι η σύντομη αλληλογραφία που είχε ο Σπινόζα το χειμώνα του 1664-65 με τον Βίλλεμ Μπλέιενμπερχ [Willem Blyenbergh], έμπορο σιταριού από το Ντόρντρεχτ και - κατά δήλωσή του - ερασιτέχνη φιλόσοφο. Τις επιστολές αυτές έχει σχολιάσει κατά εξαντλητικό τρόπο ο Ζιλ Ντελέζ
, σε σχέση όμως με το πρόβλημα του καλού και του κακού. Για το ζήτημα που μας απασχολεί εδώ, μπορούμε να κρατήσουμε δύο από τις πολλές ερωτήσεις που υποβάλλει με καταιγιστικό ρυθμό προς "τον κύριο και άγνωστο φίλο του B.d.S." ο ανωτέρω επιστολογράφος (συνολικά, oι ερωτήσεις στις επιστολές του είναι ίσως περισσότερες και από τις καταφατικές προτάσεις). Στις δύο συγκεκριμένες ερωτήσεις αποτυπώνεται χαρακτηριστικά η εικόνα που αυτός επιστρέφει στο Σπινόζα ως προς τις επιπτώσεις της θεωρίας του για την ουσία επί της ανθρώπινης ελευθερίας
.

Η πρώτη: 

"Αν δεν παρανοώ το πνεύμα σου, ο άνθρωπος δεν μπορεί να έχει ούτε λιγότερη ούτε περισσότερη τελειότητα από όση ουσία έθεσε σε αυτόν ο Θεός. Έτσι όμως κάνουμε τον άνθρωπο να εξαρτάται κατά τέτοιο τρόπο από το Θεό, όπως και τα στοιχεία της φύσης, τα φυτά, οι πέτρες κ.ο.κ." 

Η δεύτερη: 
"Αν εξαρτώμαι τόσο πολύ από το Θεό, [...] πώς θα μπορούσα, αν το εξετάσουμε σε βάθος, να χρησιμοποιήσω την ελευθερία της βούλησής μου; Αν ο άνθρωπος είναι όπως τον περιγράφεις, δεν φαίνεται να δηλώνεις τίποτε άλλο, παρά ότι οι ασεβείς τιμούν το Θεό με τα έργα τους όσο και οι ευσεβείς. Σε τί χρησιμεύει τότε η νόησή μας; Αν πραγματικά ο Θεός δεν έχει καμία γνώση του κακού, θα ήταν πολύ λιγότερο πιστευτό ότι τιμωρεί το κακό. Ποιοί λόγοι υπάρχουν τότε ώστε να μη διαπράττω με απληστία κάθε είδος εγκλήματος (αρκεί μόνο να ξεφύγω από το δικαστή);"
. 

Υπάρχουν λοιπόν δύο στοιχεία της σπινοζικής θεωρίας
, τα οποία, όπως εκτιμά ο ίδιος ο Μπλέιενμπερχ χρησιμοποιώντας παραδόξως τη χαρακτηριστικά σπινοζική μεταφορά της τροφής, του φάνηκαν "δυσκολοχώνευτα" (concoctu difficilia). 

Η πρώτη, "οντολογική" δυσκολία του έγκειται σε ότι ο άνθρωπος, έτσι όπως προκύπτει από την περιγραφή των Cogitata metaphysica, εξομοιώνεται προς την ανόργανη ύλη, τίθεται στο ίδιο επίπεδο με τους "κορμούς των δένδρων"
. Αφορά επομένως, κατά καθόλου παράδοξο τρόπο, το πρώτο εκ των δύο στοιχείων στα οποία είχαμε εντοπίσει την ανατροπή του θεολογικού κοσμοειδώλου εκ μέρους του Σπινόζα: το ομοιότροπο της οντολογίας του
. Και αυτό καθόσον το εν λόγω στοιχείο εξαλείφει τη διάκριση όχι μόνο μεταξύ των ανθρώπων συνολικά και των λοιπών όντων, αλλά και μεταξύ διάφορων τύπων ανθρώπων. Πράγματι, η ταύτιση της ουσίας με τη δύναμη και την τελειότητα καταργεί το προνόμιο του ευσεβούς έναντι του ασεβούς. Αν ο καθένας με τον τρόπο του δρα όπως θέλησε ο Θεός, τότε δεν μπορεί η δράση του ενός να ευχαριστεί περισσότερο το Θεό απ' ό,τι η δράση του άλλου.

Από αυτό προκύπτει ότι, αν το στοιχείο αυτό δεν "φαίνεται ιδιαίτερα εύγευστο" (palato arridebat) στον επιστολογράφο, αυτό δεν οφείλεται απλώς σε θεωρητική διαφορά de gustibus et coloribus, αλλά σε μια ηθικής τάξεως αντίδρασή του απέναντι σε αυτό που παρέχει τη βάση της εξομοίωσης. Πέρα από την παρομοίωση των ανθρώπων με κορμούς, πέτρες κ.ο.κ., ένας δεύτερος παραλληλισμός που χρησιμοποιείται στην επιστολή είναι και ότι, αν ίσχυε ο συγκεκριμένος ορισμός της ουσίας, "όλες οι πράξεις μας θα εξομοιώνονταν με τις κινήσεις των ρολογιών"
. Αυτό δείχνει ότι, αν ο όρος μηχανικισμός δεν εμφανίζεται στο λεξιλόγιο του επιστολογράφου, η απαξία με την οποία σήμερα χρησιμοποιείται μπορεί να αποδοθεί και με περιγραφικό τρόπο, με τη χρήση ακριβώς της εικόνας ενός μηχανισμού. Οι μηχανισμοί, ως γνωστόν, δεν επιδέχονται υποβολή σε ηθικό έλεγχο: υπάρχουν και λειτουργούν κατά ένα σαφώς προσδιορισμένο τρόπο. Αν δεχθούμε ότι και οι άνθρωποι δρουν υπό συνθήκες αναγκαιότητας, συνεχίζει η αντίρρηση, τότε τους απαλλάσσουμε από το δικαιοδοτικό έλεγχο του Θεού και, με τον τρόπο αυτό, τους καθιστούμε ασύδοτους. 

Το δεύτερο λοιπόν στοιχείο που προκαλεί τη δυσπεψία του Μπλέιενμπερχ είναι το έτερο των βασικών χαρακτηριστικών της σπινοζικής οντολογίας, η καθολική ισχύς της αιτιότητας. Αυτή φέρεται ότι, αναιρώντας κάθε περιθώριο προσωπικής δράσης των κατ' ιδίαν ατόμων, καθιστά αδύνατη τη διάκριση των ηθικών από τους ανήθικους - και, εννοείται, τη συνακόλουθη ανταμοιβή των μεν και τιμωρία των δε. 

O Μπλέιενμπερχ διατυπώνει εδώ τις δύο αντιρρήσεις του χρησιμοποιώντας τη γλώσσα των θεολογικών συγκρούσεων της εποχής του. Υπενθυμίζεται ότι τα μέσα του 17ου αιώνα, στο δυτικό χριστιανικό κόσμο συνολικά και στις Κάτω Χώρες ακόμη περισσότερο, ήταν εποχή έντονων θρησκευτικών ζυμώσεων και διαμαχών. Σε αυτές αντιπαρετίθεντο όχι μόνο τα δύο "μεγάλα στρατόπεδα" του καθολικισμού και της μεταρρύθμισης, αλλά και πολυάριθμες μικρότερες εκκλησίες, κοινότητες ή ομάδες, οι οποίες μπορούσαν ανά πάσα στιγμή να περάσουν από τη μία στην άλλη πλευρά της διαχωριστικής γραμμής μεταξύ νομιμότητας και αίρεσης
. Πικρή προσωπική πείρα των συγκρούσεων αυτών εξάλλου απέκτησε πολύ νωρίς και ο ίδιος ο Σπινόζα
. Βασικό επίδικο αντικείμενο των αντιπαραθέσεων αυτών ήταν προ πάντων το ζήτημα της θείας πρόνοιας και του ρόλου της για τη σωτηρία του ανθρώπου
. 

Τα (ρητορικά) ερωτήματα της επιστολής που παραθέσαμε εγγράφουν λοιπόν τη διαφωνία σε αυτό το θεολογικό πλαίσιο, διατυπώνοντάς την με τους όρους του παραδοσιακού διλήμματος: η σωτηρία της ψυχής μας εξαρτάται άραγε από την εσωτερική μας τελειοποίηση και από τις αγαθές μας πράξεις, δηλαδή απ' αυτά που θα κάνουμε εν ζωή, ή από μόνο το δώρο της θείας χάριτος, δηλαδή από την απόλυτη βούληση και την πρόνοια του Θεού; Και, εκ πρώτης όψεως, η επιστολή υπεραμύνεται του παραδοσιακού κοσμοειδώλου έναντι της αμφισβήτησής του από το Σπινόζα, απορρίπτοντας την αιτιοκρατική σύλληψη του νόμου και εμμένοντας στο βουλησιαρχικό ορισμό του ως εντολής του Θεού. 

Η απόρριψη αυτή, όμως, διατηρεί μια διττή σχέση με την έννοια της ελευθερίας. Προσάπτει στη σπινοζική θεωρία ότι παραχωρεί στους ανθρώπους ταυτόχρονα υπερβολική και υπερβολικά λίγη ελευθερία: λίγη καθότι τους απαλλάσσει από το αδέσμευτο της βούλησης, υπερβολική δε καθότι τους απαλλάσσει από τον δεσμευτικό ηθικό έλεγχο του θείου. Κατ' αυτή την έννοια, η αντίρρηση προσλαμβάνει ένα περιεχόμενο όχι απλώς ηθικό αλλά σχεδόν νομικό, αφού σε αυτήν η ελευθερία ταυτίζεται με την ευθύνη. Αν οι πράξεις του ανθρώπου δεν ρυθμίζονται από ένα μηχανισμό, αλλά εξαρτώνται απόλυτα από τη βούλησή του, τότε οι πράξεις αυτές μπορούν να του αποδοθούν, μπορεί να θεωρηθεί υπόλογος γι' αυτές. Αν είμαστε ελεύθεροι, αυτό οφείλεται στην αγαθή βούληση του Θεού. Συνεπώς, αφού ο Θεός μάς παραχώρησε την ελευθερία, τότε έχει δικαίωμα να μας ζητά λογαριασμό για το πώς διαχειριστήκαμε αυτό που μας δόθηκε - και εμείς αντίστοιχα υποχρέωση να δίνουμε λόγο.

Συνεπώς, αν ο Μπλέιενμπερχ κατηγορεί το Σπινόζα ότι η θεωρία του "κάνει τον άνθρωπο να εξαρτάται από το Θεό όπως οι πέτρες, τα χόρτα ... κ.ο.κ.", αυτό δεν αποδίδει - παρά μόνο εν μέρει - την ουσία της διαφωνίας. Δεν πρόκειται για την αντιπαράθεση της εξάρτησης με τη μη εξάρτηση, αλλά για δύο διαφορετικούς τύπους εξάρτησης: ο ίδιος δεν θέτει τους ανθρώπους εκτός πάσης εξαρτήσεως, αλλά τους εξαρτά και αυτός από τη βούληση του Θεού με διαφορετικό τρόπο - με τον τρόπο που οι υπήκοοι ενός κράτους εξαρτώνται από τον ηγεμόνα του. Στο Σπινόζα, αντίθετα, ο άνθρωπος, ακόμη και όταν είναι ελεύθερoς, ακολουθεί όντως μία αναγκαιότητα της φύσης του. Κατ' αυτή την έννοια, ναι μεν μοιάζει με τα χόρτα και τις πέτρες, αλλά - ή μάλλον ακριβώς γι' αυτό - "δεν είναι υποχρεωμένος να αρέσει σε κανέναν παρά μόνο στον εαυτό του"
. Όντας sui juris, δεν οφείλει λογοδοσία σε καμία jurisdictio. Για το Σπινόζα, ο άνθρωπος δεν είναι ελεύθερος να επιλέξει ή να μην επιλέξει την αρετή, αλλά είναι ελεύθερος στο βαθμό που κατέχει την αρετή· η δυνατότητα να επιλέξει κανείς το κακό δεν μπορεί να ανάγεται στην ελευθερία του ανθρώπου, αλλά στη δουλεία του.

Γι' αυτό και, στην απάντησή του, ο Σπινόζα αφήνει προκλητικά αναπάντητη την αυθόρμητη αντίδραση του Μπλέιενμπερχ: "αν ο Θεός δεν τιμωρεί το κακό, τί με εμποδίζει να εγκληματώ;". Στα λόγια του επιστολογράφου του δεν παραλείπει να εντοπίσει αυτό που ο ίδιος θεωρεί ως τη συνηθέστερη μορφή εκδήλωσης της τελεολογικής αυταπάτης μεταξύ των ανθρώπων: την ταύτιση του Θεού με το δικαστή
.

Ο πραγματικά ελεύθερος λοιπόν δεν εγκληματεί, όχι για να αποφύγει την τιμωρία, αλλά διότι αυτό τον οδηγεί αναγκαία να κάνει η ιδιαίτερη φύση του. Ο πραγματικά ελεύθερος είναι ελεύθερος διότι δεν μπορεί να κάνει αλλιώς. Αντίστοιχα, ο ανήθικος είναι δυστυχής όχι διότι τον τιμωρεί ο Θεός για τα ανομήματά του, αλλά διότι τα ίδια τα "ανομήματά του" γεννούν τη δυστυχία του. Ακόμα περισσότερο: είναι αυτά η ίδια η δυστυχία του. 

Αυτή η εμμενής αιτιοκρατία, λοιπόν, όχι μόνο δεν σχετικοποιεί, αλλά αντίθετα κάνει ακόμη ριζικότερη τη διαφορά μεταξύ ενάρετων και ανήθικων. Η διαφορά όμως αυτή δεν συνίσταται στο ότι οι μεν δυσαρεστούν το Θεό ο οποίος τους τιμωρεί, ενώ οι δε ικανοποιούν το Θεό ο οποίος τους ανταμείβει. Οι ενάρετοι άνθρωποι είναι όντως ευτυχέστεροι, αλλά "η μακαριότητά τους δεν είναι η αμοιβή της αρετής, παρά είναι η ίδια η αρετή"
. Η ευτυχία τους δηλαδή δεν είναι αποτέλεσμα της εξωτερικής παρέμβασης μιας αγαθής βούλησης (οπότε θα μπορούσε να επέρχεται ή να μην επέρχεται, ανάλογα με τις διαθέσεις της βούλησης αυτής). "Η ανταμοιβή που ακολουθεί την πράξη είναι μία συνέπειά της, η οποία απορρέει απ' αυτή με την ίδια αναγκαιότητα που απορρέει από τη φύση τού τριγώνου το άθροισμα των γωνιών του να ισούται με δύο ορθές"
.

Έτσι, η προσέγγιση του Σπινόζα δεν εξομοιώνει αυθαίρετα ευσεβείς και ασεβείς, ίσως όμως δείχνει ότι μερικοί τουλάχιστον ευσεβείς δεν είναι όσο ευσεβείς πιστεύουν. Αν η αρετή σου βασίζεται στο φόβο της τιμωρίας και στην ελπίδα της ανταμοιβής, ισχυρίζεται εμμέσως πλην σαφώς η επιστολή 21, τότε απλούστατα δεν είσαι ενάρετος. Οι ενέργειές σου ρυθμίζονται από ένα πάθος
, άρα από κάτι που εξ ορισμού μειώνει τη δύναμή σου, δηλαδή την αρετή ή ελευθερία σου. 

Στην επισήμανση αυτή δεν θα πρέπει να δούμε την αποστομωτική απάντηση με την οποία κατατροπώνεται άνετα ένας ίσως λίγο αφελής αντίπαλος· ο λόγος για τον οποίο μας ενδιαφέρει εδώ είναι ότι μας δείχνει πώς αντιδρά ο Σπινόζα όταν έρχεται αντιμέτωπος, ήδη σε αυτό το πρώιμο στάδιο, με τις συγκεκριμένες επικρίσεις προς το έργο του. Παρόμοιες επικρίσεις δεν έπαψαν να επαναλαμβάνονται, με λιγότερο ή περισσότερο επεξεργασμένη μορφή, με μικρότερη ή - συνήθως - μεγαλύτερη εμπάθεια κατά τους επόμενους αιώνες, στο εσωτερικό άλλων λόγων που αναφέρονταν στη θεωρία του και διακατέχονταν από τον ίδιο περίεργο συνδυασμό έλξης και επιθυμίας για αντίκρουση, που διαπιστώνουμε στις επιστολές τού Μπλέιενμπερχ
. 

Η αντίδρασή του αυτή αποτελεί χαρακτηριστική ένδειξη για τον τελείως ιδιαίτερο τρόπο με τον οποίο ο ίδιος αντιδιαστέλλεται προς την παραδοσιακή θεολογική αντίληψη
. Σήμερα, συνηθίζουμε ενίοτε να περιγράφουμε συλλήβδην τις προ-νεωτερικές θεωρητικές τάσεις με το συνοπτικό χαρακτηρισμό "θεολογικές", συνηθέστατα μάλιστα υπονοώντας με αυτό "σκοταδιστικές", "οπισθοδρομικές" κ.ο.κ. Έτσι υποστασιοποιούμε τρόπον τινα τη χρήση θρησκευτικής ορολογίας που όντως χαρακτηρίζει τις τάσεις αυτές, ανάγοντάς την σε ουσιώδες και καθολικό γνώρισμά τους, μέσω του οποίου τις αντιπαραθέτουμε στις προοδευτικές και διαφωτισμένες ιδέες της νεότερης εποχής. Ακόμη και όπου η πρόθεση δεν είναι απολογητική, αλλά κριτική έναντι των ιδεών αυτών, βλέπουμε και πάλι να ταυτίζεται χονδρικά ο μεσαίωνας με τη θεολογική και η νεότερη εποχή με τη νομική σκέψη
. Από άλλη πάλι σκοπιά αναδεικνύεται, κατά συμμετρική αντιστροφή, το θέμα της "νομικής-πολιτικής θεολογίας"
. Το ενδιαφέρον με το Σπινόζα είναι ότι δείχνει πώς η ίδια η θεολογική κοσμοαντίληψη δομείται με βάση το νομικό πρότυπο της παράβασης και της τιμωρίας. Η κριτική επομένως που ασκεί στην παραδοσιακή φιλοσοφία δεν επικεντρώνεται σε ό,τι "αναχρονιστικό" έχει αυτή, αλλά αντίθετα σε κάτι που χαρακτηρίζει εξίσου, αν όχι περισσότερο, τη σύγχρονη.

Η συγκεκριμένη ανταλλαγή επιστολών λαμβάνει χώρα σε μια μεταιχμιακή χρονική στιγμή, κατά την οποία οι νοητικές προϋποθέσεις της νέας κοσμοαντίληψης ήταν μεν παρούσες, αλλά όχι ακόμη κυρίαρχες· κατά την οποία οι νέες ιδέες είχαν εμφανιστεί, αλλά οι κοινωνικές πρακτικές στις οποίες αυτές επενδύονται υλικά δεν είχαν καθολικά επικρατήσει. Αυτό έχει ως αποτέλεσμα στις επιστολές αυτές να συντίθενται και να αντιπαρατίθενται ιδέες και ρεύματα κατά τρόπο που ίσως φαίνεται απρόσμενος με βάση τη μεταγενέστερη παγίωσή τους. Έτσι, ο Σπινόζα, χωρίς να αποδέχεται μια χρονική/εξελικτιστική οπτική ή μια ριζική τομή μεταξύ δύο σαφώς διακριτών εποχών, ασκεί κριτική στον σύγχρονό του ηγεμονικό θεωρητικό λόγο στη βάση ενός στοιχείου που χαρακτηρίζει το ίδιο το περιεχόμενο του λόγου αυτού και που (δεν μπορούσε να γνωρίζει ότι) επρόκειτο επίσης να χαρακτηρίζει, με διάφορες μορφές, μεταγενέστερους "σχηματισμούς του λόγου". Στη διατύπωση της κριτικής αυτής, βέβαια, δεν παύει εξ ανάγκης να χρησιμοποιεί σε μεγάλο βαθμό το παγιωμένο λεξιλόγιο της σχολαστικής και μετασχολαστικής φιλοσοφίας. η φαινομενική ενότητα ορολογίας, όμως, δεν θα πρέπει να μας κάνει να παραγνωρίσουμε το ουσιαστικό εννοιολογικό ρήγμα που έχει χωρήσει, όπως αναφέραμε και στην αρχή της εργασίας
. 

Αντίστοιχα ισχύουν εξάλλου, τηρουμένων των αναλογιών, και για τις επιστολές τού Μπλέιενμπερχ. Πράγματι, σε αυτές, με βάση την ίδια την αυτοσυνείδηση του επιστολογράφου, κυρίαρχη παραμένει η απολογία τού θεολογικού προτύπου. Ταυτόχρονα, όμως, στην επιχειρηματολογία του περί του ανθρώπου ως όντος προικισμένου με βούληση και συνείδηση, οι οποίες του επιτρέπουν να υπερβαίνει την απόλυτη εξάρτησή του από το πλέγμα των αιτιωδών καθορισμών και να αυτενεργεί, αναδεικνύεται και μορφοποιείται η νεότερη προβληματική τού υποκειμένου.
Περί αυτής στην επόμενη ενότητα.

7. Το συμφέρον και το ωφέλιμο

Αν αυτές τις αντιρρήσεις απηύθυνε προς τον Σπινόζα ο ολλανδός XE "  Αν αυτές τις αντιρρήσεις πρόβαλλε προς το Σπινόζα ο ολλανδός "αστός και "ερασιτέχνης φιλόσοφος" των μέσων του 17ου αιώνα, οι "επαγγελματίες" συνάδελφοί του έθεσαν το θέμα σε διαφορετική βάση. Η ιδέα περί ελευθερίας που κυριαρχεί στη νεότερη φιλοσοφική παράδοση - για την οποία, στην 6η ενότητα, αναφέραμε τον Ρουσώ ως τυπικό, αλλά όχι αποκλειστικό εκπρόσωπο - θα μπορούσε να αποδοθεί με μια συνοπτική φράση όπως: "λέγοντας ελευθερία νοούμε, σύμφωνα με την κυριολεκτική σημασία της λέξης, την απουσία εξωτερικών εμποδίων"
. Κατ' αυτήν ο άνθρωπος, μη υποβαλλόμενος σε εξωτερικούς προσδιορισμούς, δεν χάνει την ελευθερία που ήδη έχει (ως δυνατότητα έστω) από τη γέννησή του, από το γεγονός ότι είναι άνθρωπος.

Κατά τη θεμελιωδώς αρνητική αυτή σύλληψη, ως ελευθερία νοείται η κατάσταση XE "  Κατά την θεμελιωδώς αρνητική αυτή σύλληψη,  ως ελευθερία νοείτ"κατά την οποία δεν παρεμβάλλονται προσκόμματα εκ των έξω στη δραστηριότητα με την οποία το άτομο οικειοποιείται τον κόσμο. Ήδη πολλές φορές έχει παρατηρηθεί ότι η σύλληψη αυτή, άλλοτε άμεσα και άλλοτε με πιο διαμεσολαβημένο τρόπο, θεωρητικοποιεί και μεταφέρει στο φιλοσοφικό επίπεδο την πρακτική ιδεολογία του οικονομικού φιλελευθερισμού, και ειδικότερα τη βασική της ιδέα ότι το κράτος οφείλει να απέχει από παρεμβάσεις στην ιδιωτική οικονομική σφαίρα
. Δεν τίθεται ζήτημα να επαναλάβουμε εδώ την κριτική αυτή στην παραγωγή της έννοιας της ελευθερίας από τη μήτρα της οικονομικής δραστηριότητας· θα κρατήσουμε όμως δύο από τα επιμέρους στοιχεία που αυτή συνεπάγεται και τα οποία έχουν σημασία για το θέμα της παρούσας εργασίας. Πρόκειται για το φορμαλισμό και το ριζικό ατομικισμό που την χαρακτηρίζουν.

Πράγματι, με αυτήν η φιλελεύθερη σύλληψη
 προσλαμβάνει κατ' αρχάς έναν χαρακτήρα XE "Πράγματι, με αυτήν η φιλελεύθερη σύλληψη αποκτά κατ' αρχάς ένα χ"καθαρά μορφικό, καθότι θέτει την ελευθερία ως ένα εξωτερικό πλαίσιο, ως μια προϋπόθεση για τη δράση των υποκειμένων αυτή καθεαυτή. Η τελευταία εναπόκειται στη διακριτική ευχέρεια των δρώντων και, ως εκ τούτου, είναι όχι μόνον ανέλεγκτη, αλλά και ουσιωδώς άσχετη προς το ίδιο το ζήτημα της ελευθερίας, η εξέταση του οποίου αρχίζει και τελειώνει πριν καν εισέλθουμε στο ερώτημα για τί είδους δραστηριότητα πρόκειται. 

Η σπινοζική φιλοσοφία είναι θεμελιωδώς αντίθετη προς την παραπάνω σύλληψη XE "Η σπινοζική φιλοσοφία είναι θεμελιωδώς αντίθετη προς την παραπάν"κατά το ότι, κατ' αυτήν, η ελευθερία του ανθρώπου - ή μάλλον, η ελευθερία ενός ανθρώπου - δεν τελεί σε σχέση εξωτερικότητας ως προς τη δράση του. Με άλλα λόγια, ο Σπινόζα θεματίζει φιλοσοφικά το συγκεκριμένο περιεχόμενο της εν λόγω δράσης: η ελευθερία δεν είναι μια προϋπόθεση που να προηγείται οποιασδήποτε ενέργειας του υποκειμένου, αλλά αντιθέτως μπορεί να προκύψει μόνο ως αποτέλεσμά της. Έτσι, οι ιδιαίτερες μορφές που θα προσλάβει το ανθρώπινο πράττειν δεν επαφίενται στην ανεξιχνίαστη βούληση των ατόμων, αλλά εισάγονται οι ίδιες στο πεδίο της φιλοσοφικής εξέτασης. Και αυτό διότι, για τη σπινοζική ηθική, ορισμένες από τις μορφές αυτές συντείνουν στην απελευθέρωσή μας, ενώ οι άλλες μας υποδουλώνουν ακόμη περισσότερο. Δεν έχουμε δηλαδή από τη μια πλευρά την ελευθερία μας ως έναν κενό χώρο που προϋπάρχει και, από την άλλη, τις πρακτικές μας που έρχονται να τοποθετηθούν μέσα σ' αυτό το χώρο και να τον "γεμίσουν" - οι οποίες πρακτικές θα ήταν καθεαυτές ένα φιλοσοφικά αδιάφορο ή, πάντως, διακριτό ζήτημα: και στη μία και στην άλλη περίπτωση πρόκειται για ένα και το αυτό ζήτημα.

XE "[DUSSEL - πρακτικά colloque ?]"Βέβαια, και στο φιλελεύθερο μοντέλο οι σκοπούμενες ανθρώπινες XE "Βέβαια, και στο φιλελεύθερο υπόδειγμα οι σκοπούμενες ανθρώπινες "συμπεριφορές δεν είναι γενικώς οποιεσδήποτε, άνευ άλλου προσδιορισμού. Η φιλελεύθερη ελευθερία είναι απεριόριστη και ταυτόχρονα περιορισμένη από ένα όριο, όχι τόσο κανονιστικό όσο οντολογικό ή, ορθότερα, ανθρωπολογικό: την περίφημη έννοια του συμφέροντος. Ο άνθρωπος είναι ελεύθερος να επιδιώκει το συμφέρον του. Η κρίση αυτή όμως δεν διατυπώνεται για να προσθέσει κάποιον επιπλέον καθορισμό, δεδομένου ότι το συμφέρον, στον οικονομικό ιδίως φιλελευθερισμό, τίθεται ακριβώς ως ο ορισμός εκείνου που θα είχε την τάση να επιδιώξει ο άνθρωπος ως τέτοιος. Η ελευθερία δράσης νοείται στο εσωτερικό του συμφέροντος, αλλά εκτός αυτού ούτως ή άλλως δεν νοείται δράση διότι η έννοια του συμφέροντος είναι ο ορίζοντας του ανθρώπινου πράττειν, συνοψίζει υπό ένα γενικό όρο όλα τα δυνατά περιεχόμενα που αυτό προσλαμβάνει. Ενώ, όπως είδαμε, έχει ως πρότυπο ένα συγκεκριμένο είδος δραστηριότητας, την εμπορική, καλείται να περιγράψει τους πολλούς διαφορετικούς σκοπούς της ανθρώπινης δραστηριότητας.

Το δεύτερο αυτό στοιχείο της φιλελεύθερης κοσμοαντίληψης, η θεώρηση του XE "Το δεύτερο αυτό στοιχείο της φιλελεύθερης κοσμοαντίληψης, η θεώρ"ανθρώπινου πράττειν μέσα από το ατομιστικό πρίσμα του συμφέροντος, είναι κρίσιμο για τις απόπειρες διατύπωσης ηθικής θεωρίας των νεότερων χρόνων. Σε αυτές βέβαια εισέρχεται κυρίως με αρνητικό τρόπο, στο βαθμό που η επιδίωξη του ιδίου συμφέροντος ταυτίζεται με το ιδιοτελές, ενώ ως ηθική συμπεριφορά προκρίνεται παγίως η ανιδιοτέλεια.

Ακόμη και όταν δημιουργείται η XE "Είναι πάντως ενδιαφέρον να προσέξουμε ότι, ακόμη και όταν δημιου"αίσθηση πως η γενικευμένη χρήση της έννοιας του συμφέροντος μπορεί να οδηγήσει σε θεωρητικές ή πρακτικές απορίες, συνηθέστατα αυτό που καλείται να θεραπεύσει τις απορίες αυτές είναι και πάλι το συμφέρον - μεταφερμένο απλώς σε καθολική κλίμακα. Σε μια πρώτη φάση, μέσω του ισχυρισμού ότι, αν ο ριζικός ατομικισμός πρέπει να ανεχθεί κάποιους περιορισμούς, αυτό γίνεται ακριβώς για να μπορέσει να λειτουργεί ανεμπόδιστα. Ιδίως στους Χομπς και Λοκ, η ίδια η ύπαρξη της κοινωνίας φαίνεται ως μια τακτική παραχώρηση των "κτητικών ατόμων", προκειμένου να επιτύχουν το στρατηγικό στόχο τους
. Ακόμη και στον Ρουσώ, η απομάκρυνση από το πρότυπο του οικονομικού φιλελευθερισμού συντελείται μέσω της κατασκευής της περίφημης έννοιας του κοινού (μεν), συμφέροντος (δε), η οποία, χρησιμοποιούμενη ως θεμέλιο της πολιτικής συγκρότησης
, επιχειρεί να λύσει τα προβλήματα που γεννά η κυριαρχία του ατομικού συμφέροντος με τα νοητικά εργαλεία που παρέχει η ίδια.

Επομένως, αυτό που θα μπορούσαμε να αποκαλέσουμε "ανθρωπολογία του XE "Επομένως, αυτό που θα μπορούσαμε να αποκαλέσουμε \"ανθρωπολογία τ"συμφέροντος" ορίζει ένα θεωρητικό πεδίο στο οποίο η επιδίωξη ίδιας ωφέλειας είναι πρωταρχική, φυσική και, κατ' αρχήν, θεμιτή, δευτερευόντως δε μπορεί να οδηγήσει σε υπερβολές, ενώ η ηθική συμπεριφορά συνίσταται σε απομάκρυνση από την ούτως οριζόμενη φύση του ανθρώπου και αποτελεί άρνηση, περιορισμό, απόρριψη - ακριβώς των ανωτέρω υπερβολών. 

Στο εσωτερικό του πεδίου αυτού βεβαίως οι συνδυασμοί ποικίλλουν, από την καθαγίαση της ατομικής δράσης στις θεωρίες περί "αόρατου χεριού" μέχρι την απεικόνιση της κοινωνίας των συμφεροντολόγων ανθρώπων ως "κοινωνίας διαβόλων" ή μία (έως και ηθικολογική) υπογράμμιση της ανάγκης για υποταγή της επιδίωξης του ατομικού συμφέροντος στις ανάγκες του συνόλου, στις επιταγές τού Λόγου και της Ηθικής κ.ο.κ. Φυσικά, μεγάλη απόσταση χωρίζει τις εκδοχές που αποδίδουν πρωταρχική αξία στην επιδίωξη του ιδίου συμφέροντος, τη δε έμμεση εξ αυτής εξυπηρέτηση του γενικού τη χρησιμοποιούν ακριβώς ως επιχείρημα που δικαιώνει την πρώτη, αφενός, και εκείνες π.χ. που θέτουν ως αυταξία την εγκαθίδρυση μιας κοινωνίας που να απονέμει γενικά το δίκαιο αφετέρου
. Το ίδιο το γεγονός, όμως, ότι τις χωρίζει απόσταση, δηλώνει ακριβώς ότι, πάντως, κινούνται στον ίδιο άξονα - έναν άξονα που, όπως κάθε ευθεία, ορίζεται από δύο σημεία, τα οποία βρίσκονται ακριβώς στη βάση όλων των φιλελεύθερων θεωριών: τον εγωισμό ως φύση του ανθρώπου και την "ηθική ως αντι-φύση"
, δηλαδή ως υπέρβαση του εγωισμού. 

Πρόκειται όχι τόσο για μια ριζική τομή, όσο για χάραξη της διαχωριστικής γραμμής σε διαφορετικό σημείο κάθε φορά, για μια άλλη ισορροπία μεταξύ των ίδιων στοιχείων. Πάντα υπάρχει ένα όριο, το οποίο ακόμα και η καθαγιασμένη επιδίωξη της ίδιας ωφέλειας δεν είναι σωστό να υπερβεί
, ενώ πάντα υπάρχει επίσης ένα όριο, εντεύθεν του οποίου το συμφέρον είναι - σύμφωνα και με την τρέχουσα παγιωμένη έκφραση - έννομο. Π.χ. στην πρώτη περίπτωση, η επιδίωξη του ιδίου συμφέροντος δικαιώνεται με την καθησυχαστική διαβεβαίωση ότι, ενώ φαινομενικά είναι εγωιστική, τελικά έχει κοινωνικά αποτελέσματα έστω και εν αγνοία του επιδιώκοντος. Στη δε δεύτερη, ο παράγοντας που κατ' εξοχήν αντιτίθεται στη μερικότητα και την ιδιοτέλεια του "κακώς νοούμενου" συμφέροντος έχει και αυτός τα "συμφέροντά" του - όπως υποδηλώνει η ίδια η έκφραση συμφέροντα του Λόγου
. Τα συμφέροντα μάλιστα αυτά θεωρείται ότι επίσης εξυπηρετούνται με πράξεις, των οποίων οι δράστες αγνοούν τον απώτερο αυτό σκοπό, πράγμα που γίνεται αντιληπτό σε διατυπώσεις όπως: 

"Οι κατ' ιδίαν άνθρωποι, ακόμη και ολόκληροι λαοί, λίγο σκέπτονται ότι, όταν ο XE "\"Οι κατ' ιδίαν άνθρωποι, ακόμη και ολόκληροι λαοί, λίγο σκέπτοντ"καθένας ακολουθεί κατά την κρίση του τη δική του πρόθεση, συχνά μάλιστα ο ένας εναντίον του άλλου, χωρίς να το αντιλαμβάνονται, πορεύονται προς τα εκεί που τους κατευθύνει η άγνωστη πρόθεση της Φύσης"
.

Προκειμένου τώρα για τη σπινοζική θεωρία, η XE "Προκειμένου τώρα περί της σπινοζικής θεωρίας, ως ενδεικτική διατ"σχέση μεταξύ Λόγου, φύσης και ηθικής υποχρέωσης διατυπώνεται με ακρίβεια σε μια φράση του Σχολίου τού Θ. 18 Δ΄ της Ηθικής:
"Καθώς ο Λόγος δεν απαιτεί τίποτε παρά φύσιν [contra naturam], απαιτεί λοιπόν XE "\"Καθώς ο Λόγος δεν απαιτεί τίποτε παρά φύσιν [contra naturam], α"να αγαπά ο καθένας τον εαυτό του, να αναζητά το ωφέλιμο, αυτό που είναι πραγματικά ωφέλιμο γι' αυτόν και να ορέγεται όλα εκείνα, που οδηγούν πραγματικά τον άνθρωπο σε μεγαλύτερη τελειότητα" (η υπογράμμιση δική μου).

Σε σχέση με το θεωρητικό πλαίσιο που ορίζει η ανθρωπολογία του συμφέροντος,XE "Σε σχέση με το θεωρητικό πλαίσιο που ορίζει η ανθρωπολογία του σ" είναι κατ' αρχάς σαφής η αντίθεση ως προς το πρώτο σκέλος. Ο Λόγος δεν μας επιβάλλει να πράττουμε τίποτε που να είναι αντίθετο προς τους κανόνες της φύσης, για τον απλούστατο λόγο ότι, με βάση την ομοιότροπη σύλληψη του φυσικού δικαίου, δεν είναι καν νοητό να πράξουμε κάτι τέτοιο. Συνεπώς, οι κανόνες του Λόγου δεν είναι "αντι-φύση": δεν οδηγούν τον άνθρωπο να υπερβεί τη φύση ούτε συνιστούν ένα κρυφό πρόγραμμα που πραγματώνεται μέσω αυτής και σε πείσμα της, αλλά επιτάσσουν ακριβώς ό,τι και αυτή. 

Ναι, αλλά τί ακριβώς; Ως προς το ερώτημα αυτό, η σπινοζική θέση φαίνεται αντιθέτως να XE "Ναι, αλλά τι ακριβώς; Ως προς τούτο, η σπινοζική θέση φαίνεται α"ευθυγραμμίζεται και, μάλιστα, να υπερθεματίζει ως προς το δεύτερο σκέλος του συγκεκριμένου θεωρητικού πλαισίου, κατά το ότι δικαιώνει ηθικά και ανάγει σε επιταγή του Λόγου την επιδίωξη της ίδιας ωφέλειας. Βεβαίως, το συμφέρον ως όρος απουσιάζει τελείως από το λεξιλόγιο του Σπινόζα. Αντ' αυτού όμως απαντάται ο όρος ωφέλιμο, ο οποίος είναι γνωστό ότι έχει δώσει και το όνομά του σε ένα ολόκληρο θεωρητικό ρεύμα που εκφράζει, με τον καθαρότερο ίσως τρόπο, τη λογική του κτητικού ατομικισμού. Η υποψία μάλιστα περί "ωφελιμισμού" θα επιτεινόταν, αν κανείς διάβαζε στο πνεύμα της ανωτέρω εκτεθείσας επιχειρηματολογίας μια ακόμη διατύπωση της Ηθικής, κατά την οποία "όταν ένας άνθρωπος επιζητά περισσότερο εκείνο που είναι ωφέλιμο για τον XE "\"΄Οταν ένας άνθρωπος επιζητά περισσότερο εκείνο που είναι ωφέλιμ"εαυτό του, τότε είναι περισσότερο ωφέλιμοι οι άνθρωποι ο ένας στον άλλο" (Η Θ. 35 Δ΄, Πόρισμα 2)
.

Ωστόσο, αυτή η φαινομενικά κοινή χρήση του επιχειρήματος περί της συνολικής XE "Ωστόσο, αυτή η φαινομενικά κοινή χρήση του επιχειρήματος περί τη"ωφέλειας που προκύπτει από την ατομι(στι)κή δράση μόνο φαινομενικά έχει (δηλαδή δεν έχει) ως αποτέλεσμα μια προσέγγιση του Σπινόζα με θεωρίες όπως του Τζέρεμι Μπένθαμ
. Αν η σπινοζική ηθική είναι ευδαιμονιστική, ωστόσο πρόκειται για ευδαιμονισμό τελείως άλλης τάξεως.

Πρώτα απ' όλα, μέσα στην ίδια τη φράση του Θ. 18 Δ΄ που παρατέθηκε υπάρχει ένα XE "Πρώτα απ' όλα, μέσα στην ίδια τη φράση του Θ 18 Δ' που παρατέθηκ"στοιχείο, στο οποίο εκδηλώνεται η βασικότερη διαφορά μεταξύ των δύο οπτικών γωνιών. Σε αυτήν, το επίθετο
 ωφέλιμο συνοδεύεται από το επίρρημα πραγματικά (revera), το οποίο εμφανίζεται ακόμα μια φορά αμέσως παρακάτω (ως προσδιορισμός της μεγαλύτερης τελειότητας). Η εμφατική αυτή χρησιμοποίηση αποτελεί ένδειξη του ότι από τη σπινοζική προσέγγιση απουσιάζει τελείως το στοιχείο του σχετικισμού που χαρακτηρίζει τον αγγλοσαξωνικό ωφελιμισμό, κατά τον οποίο το ωφέλιμο ανάγεται σε ένα αίσθημα υποκειμενικής ικανοποίησης
. Αν για κάθε φιλελεύθερη θεωρία ελεύθερος είναι εκείνος ο οποίος μπορεί - με την έννοια ότι δεν του απαγορεύεται - να επιδιώξει αυτό που (ο ίδιος κρίνει ότι) τον συμφέρει, για το Σπινόζα, αντίθετα, ελεύθερος γίνεται εκείνος που επιδιώκει - και επιτυγχάνει - να κατακτήσει αυτό που του είναι όντως ωφέλιμο. Το οποίο, βεβαίως, εφόσον το επιδιώκει, προφανώς το κρίνει και ο ίδιος ως ωφέλιμο. δεν είναι όμως η δική του κρίση που το καθιστά τέτοιο
.

Ποιο συγκεκριμένα είναι αυτό το revera utile, ο Σπινόζα το καθορίζει στην Ηθική XE "Ποιο συγκεκριμένα είναι αυτό το revera utile, ο Σπινόζα το καθορ"του βασιζόμενος κατ' αρχήν στο φυσικό (με την έννοια της μηχανικής φυσικής) πρότυπο στο οποίο είναι θεμελιωμένη η ηθική του σκέψη. Ο ορισμός τού ωφελίμου έχει χαρακτήρα πρωτίστως υλικό, σωματικό: 

"Αυτό που διαθέτει το ανθρώπινο σώμα έτσι, ώστε να μπορεί να επηρεαστεί με XE "\"Αυτό που διαθέτει το ανθρώπινο σώμα έτσι, ώστε να μπορεί να επη"πολλούς τρόπους, ή που το καθιστά ικανό να επηρεάζει τα εξωτερικά σώματα με πολλούς τρόπους, είναι ωφέλιμο για τον άνθρωπο. [...] και αντιθέτως βλαβερό είναι αυτό που καθιστά το σώμα λιγότερο ικανό προς τούτο"
.

Όπως είδαμε στην 3η ενότητα, στη σπινοζική οντολογία κάθε άτομο ορίζεται XE "΄Οπως είδαμε στην 3η ενότητα"από μία ορισμένη αναλογία κίνησης και ηρεμίας μεταξύ κάποιων απλούστερων σωμάτων. Καθ' όσον εξαρτάται απ' αυτό, προσπαθεί (conatur) να διατηρήσει αυτή τη σχέση, η οποία συνιστά την ιδιαίτερη φύση του και μαρτυρεί μια ορισμένη ικανότητα δράσης επί των εξωτερικών σωμάτων. Ως ωφέλιμο ορίζεται, ακριβώς, οτιδήποτε ευνοεί το conatus αυτό, οτιδήποτε αυξάνει αυτή την ικανότητα δράσης. Με άλλα λόγια, το utile του Σπινόζα, μολονότι προκύπτει από μία σχέση, δεν είναι καθόλου "σχετικό" με τη φιλελεύθερη έννοια (=υποκειμενικό, ευμετάβλητο), αλλά έχει περιεχόμενο σαφώς καθορισμένο. Καθορισμένο όχι από έναν "ορθολογικό υπολογισμό των συνεπειών", αλλά από το καθεστώς του ως έννοιας της οντολογίας (του Σπινόζα). Και, με βάση το ούτω καθοριζόμενο περιεχόμενό της, η έννοια του ωφελίμου αναδεικνύεται ταυτόχρονα ως η θεμελιώδης έννοια της σπινοζικής ηθικής
.

Το συγκεκριμένο λοιπόν πρόβλημα αποτελεί χαρακτηριστική περίπτωση, κατά την XE "Το συγκεκριμένο λοιπόν σημείο αποτελεί χαρακτηριστική περίπτωση "οποία η χρήση παραπλήσιας ή και ακριβώς της ίδιας ορολογίας υποκρύπτει όχι απλώς μια διαφορά, αλλά μια πλήρη αντιστροφή προβληματικής μεταξύ δύο θεωριών. Ο τρόπος με τον οποίο νοείται στο Σπινόζα το ωφέλιμο συνιστά πραγματικά μια διάρρηξη του θεωρητικού πλαισίου που ορίζει για τη νεότερη ηθική θεωρία το δίπολο ατομικισμός/αυτοπεριορισμός.

Στις δύο αμέσως επόμενες ενότητες θα προσπαθήσουμε να δείξουμε σε τί XE "Στις δύο αμέσως επόμενες ενότητες θα προσπαθήσουμε να δείξουμε σ"ακριβώς συνίσταται η διάρρηξη αυτή.

8. Εντεύθεν του καλού και του κακού

Το ωφέλιμο και το βλαβερό δεν μπορούν να θεμελιώσουν μια ηθική θεωρία, παρά XE "Το ωφέλιμο και το βλαβερό δεν μπορούν να θεμελιώσουν μια ηθική θ"μόνο αν μέσω αυτών ορίσουμε τις έννοιες του καλού και του κακού.

Όντως, στο κείμενο της Ηθικής, οι αναφορές στις δύο τελευταίες έννοιες επισημαίνουν ότι το XE "΄Οντως, στο κείμενο της Ηθικής, οι αναφορές στους όρους αυτούς δ"περιεχόμενό τους δεν μπορεί να προκύψει οντολογικά και να ορισθεί κατά τρόπο θεωρητικά αυστηρό.

"Το καλό και το κακό δεν δηλώνουν τίποτε το θετικό στα πράγματα, εφ' όσον XE "\"Το καλό και το κακό δεν δηλώνουν τίποτε το θετικό στα πράγματα,"θεωρούνται καθεαυτά, και δεν είναι τίποτε άλλο παρά τρόποι της σκέψης ή έννοιες που σχηματίζουμε ενόσω συγκρίνουμε τα πράγματα μεταξύ τους. Διότι ένα και το αυτό πράγμα μπορεί να είναι ταυτόχρονα και καλό και κακό και, επίσης, αδιάφορο. Π.χ. η μουσική είναι καλή για τον μελαγχολικό, κακή για τον πενθούντα, ενώ για τον κουφό δεν είναι ούτε καλή ούτε κακή" (Η Δ΄, Πρόλογος. η υπογράμμιση δική μου).

Ο ισχυρισμός όμως ότι το αγαθό δεν έχει απόλυτο περιεχόμενο δεν προβάλλεται XE "Ο ισχυρισμός όμως ότι το αγαθό δεν έχει απόλυτο περιεχόμενο δεν "για να θεμελιώσει την ανυπαρξία σταθερού ηθικού κριτηρίου και, άρα, την αδυναμία διατύπωσης ηθικών κρίσεων, ούτε για να προκρίνει ένα υπερβατολογικό (π.χ. την ιδέα του καθήκοντος) έναντι ενός ουσιοκρατικού κριτηρίου. Αντίθετα, στόχος παραμένει η παραγωγή μιας περιεκτικής ηθικής, όπως μαρτυρεί η συνέχεια του ίδιου του ανωτέρω κειμένου:

"Όμως, μολονότι έτσι έχει το πράγμα, τα ονόματα αυτά [ενν. το καλό και το κακό] XE "\"Όμως, μολονότι έτσι έχει το πράγμα, τα ονόματα αυτά [ενν. το κα"πρέπει πάντως να τα διατηρήσουμε. Διότι, καθώς επιθυμούμε να σχηματίσουμε μία ιδέα του ανθρώπου ως πρότυπο της ανθρώπινης φύσης στο οποίο να αποβλέπουμε, θα μας είναι χρήσιμο να διατηρήσουμε τα ονόματα αυτά με την έννοια που ανέφερα. Ως 'καλό' λοιπόν στα επόμενα θα εννοώ αυτό που γνωρίζουμε με βεβαιότητα ότι είναι μέσο, ώστε να προσεγγίζουμε όλο και περισσότερο το πρότυπο της ανθρώπινης φύσης που θέτουμε στον εαυτό μας" (ibid., αμέσως παρακάτω. η υπογράμμιση δική μου).

Εδώ, όπως γίνεται φανερό, ανακτά τα πλήρη δικαιώματά της η νομιναλιστική XE "Εδώ, όπως γίνεται φανερό, ανακτά τα πλήρη δικαιώματά της η νομιν"καταγωγή της σκέψης του Σπινόζα. Το καλό και το κακό είναι ονόματα (vocabula) που εμείς αποδίδουμε στα πράγματα, όχι ουσίες με αυτόνομη ύπαρξη
. Μέλημα του Σπινόζα δεν είναι να εξορίσει από την ανάλυσή του τις έννοιες του καλού και του κακού, ούτε - πολύ λιγότερο - να τις καταγγείλει ως "ιδεολογικές" και "μεταφυσικές", με τη μειωτική σημασία που θα έπαιρναν μεταγενέστερα οι όροι αυτοί με το θετικισμό. Ο νομιναλισμός αυτός, εφαρμοζόμενος στα ηθικά ζητήματα, δεν οδηγεί σε αυτό που επρόκειτο αργότερα να αποκληθεί "αξιολογική ουδετερότητα", αλλά σε μία επαναξιολόγηση όλων των αξιών. 

Κάθε αξία δεν είναι αξία καθεαυτήν, αλλά αξία για κάποιον (για τον κουφό, για το XE "Κάθε αξία δεν είναι αξία καθεαυτήν, αλλά αξία για κάποιον (για τ"λυπημένο κ.ο.κ.). Συνεπώς, οποιαδήποτε πράξη δεν είναι a priori περισσότερο ούτε λιγότερο τέλεια ή ενάρετη από οποιαδήποτε άλλη. Ακόμη και η πράξη π.χ. του ξυλοδαρμού δεν μπορεί να χαρακτηριστεί κακή παρά μόνο σε σχέση με μια συγκεκριμένη οπτική
. Μία πράξη μπορεί να αποκληθεί τέλεια ή μη μόνο σε αναφορά με κάποιο σκοπό - δηλαδή με κάποια επιθυμία
. Ο ηθικός λόγος (discourse) είναι παρ' όλα αυτά δυνατός διότι υπάρχει ένας σκοπός-επιθυμία, ο οποίος μπορεί να αποβεί μέτρο της τελειότητας μιας πράξης. ο σκοπός όμως αυτός είναι εμμενής, ανήκει στο ίδιο επίπεδο με την πράξη και τον πράττοντα. Σύμφωνα με αυτό το εσωτερικό ηθικό κριτήριο, καλό είναι απλούστατα ό,τι γνωρίζουμε με βεβαιότητα πως είναι ωφέλιμο
, δηλαδή ό,τι ευνοεί τη "χαρακτηριστική μας σχέση" την οποία ορίσαμε ως ιδέα και, συνάμα, ως πρότυπο της ανθρώπινης φύσης.

Αποτελεί όντως αφετηριακή θέση του Σπινόζα, ότι καμία αξία και κανένα αγαθό δεν είναι καθεαυτά ανώτερα από οποιοδήποτε άλλο. Αν έμενε μόνο σε αυτό, ή αν κατέληγε στο συμπέρασμα ότι, γι' αυτό το λόγο, κάθε αγαθό ανάγεται στην ανεξιχνίαστη και μη αναγώγιμη επιλογή της βούλησης καθενός επιμέρους υποκειμένου, μπροστά στην οποία η θεωρία σιωπά, τότε θα επρόκειτο για ηθικό σχετικισμό. Το σπινοζικό εγχείρημα, όμως, βαίνει προς την ακριβώς αντίθετη κατεύθυνση: δεν μένει στην κριτική αποκάλυψη της σχετικότητας
 των ηθικών κρίσεων, αλλά τη διασχίζει και βγαίνει από την άλλη μεριά της
. 

Για το Σπινόζα, το ότι κάποιο υποκείμενο "επιλέγει" αυτή την αξία και όχι την άλλη, δεν οφείλεται σε μία "αδέσμευτη" απόφασή του η οποία, ως τέτοια, δεν θα υπέκειτο σε καμία νοητική σύλληψη και θα εξέφευγε του λογικού ελέγχου, αλλά είναι κάτι που συμβαίνει αναγκαία. Και ο τόπος της σπινοζικής ηθικής κρίσης είναι ακριβώς η διερεύνηση αυτής της αναγκαιότητας. H κρίση αυτή δεν παρεμβαίνει ανάμεσα στο υποκείμενο και στις αξίες που (πρέπει να) το δεσμεύουν, αλλά ανάμεσα στο αξεδιάλυτο σύνολο που αποτελούν το υποκείμενο και οι αξίες που ούτως ή άλλως έχει, αφενός, και στις επιθυμίες από τις οποίες αυτές πηγάζουν αφετέρου· αφορά το αν αυτές οι επιθυμίες πηγάζουν από τα πάθη, δηλαδή από την αδυναμία και την ανελευθερία του πράττοντος, ή αν αντίθετα πηγάζουν από το Λόγο, κατατείνοντας στη μεγαλύτερη τελειότητά του
.

Ορίζοντας λοιπόν το καλό κατ' αυτό τον τρόπο, ο Σπινόζα εντάσσει απόλυτα την XE "Ορίζοντας λοιπόν το καλό κατ' αυτό τον τρόπο, ο Σπινόζα εντάσσει"αρετή στην "αλυσίδα ταυτίσεων" στην οποία έχουμε αναφερθεί ήδη
: η ηθική συμπεριφορά βρίσκεται από την ίδια πλευρά με το φυσικό δικαίωμα/δύναμη/ουσία/ όρεξη. "Καθώς αρετή δεν είναι τίποτε άλλο από το πράττειν σύμφωνα με τους νόμους της οικείας φύσεως [...], απ' αυτό έπεται ότι θεμέλιο της αρετής είναι η ίδια η προσπάθεια διατήρησης του οικείου είναι"
.

9. Η θεολογία ως ασθένεια και ως φάρμακο

Η διαφοροποίηση της σπινοζικής ηθικής, όπως εκτέθηκε προηγουμένως, προς την αντίστοιχη χριστιανική είναι εμφανής. Η XE "Η διαφοροποίηση προς τη χριστιανική ηθική είναι προφανής. Η σπιν"ταύτιση της αρετής με τη δύναμη
 θα μπορούσε ίσως φραστικά να θεωρηθεί συμβατή με το χριστιανισμό, αλλά αυτό θα ίσχυε αποκλειστικά με την "ψυχική" έννοια της δύναμης (και φυσικά σύμφωνα με τη χριστιανική αντίληψη της ψυχής). Σε ένα τέτοιο πλαίσιο, όμως, η "ψυχική δύναμη" θα γινόταν αντιληπτή ως δύναμη άρνησης - ως ικανότητα να κατανικάς τον πειρασμό, να υπερβαίνεις τη σωματικότητα της ύπαρξής σου. Στο Σπινόζα, αντίθετα, η δύναμη έχει χαρακτήρα απόλυτα σωματικό
 και, εξ αυτού, η ηθική έχει ένα χαρακτήρα απόλυτα θετικό, καθότι ταυτίζεται με αυτό που θέτει τη δύναμη του δρώντος και όχι με αυτό που την αναιρεί. Η ηθική, στην ιδεαλιστική-χριστιανική σύλληψή της, ταυτιζόταν πάντα με έναν αγώνα και μία νίκη επί του εαυτού. ως ηθικός αναγνωρίζεται εκείνος που κατορθώνει να περιορίζει το εγώ του, να είναι ταπεινός. Αυτό που αντιδιαστέλλει το σπινοζισμό από την ανωτέρω σύλληψη είναι ότι σε αυτόν βρίσκουμε διατυπωμένη, δύο αιώνες πριν από τον Νίτσε (και με τρόπο συστηματικότερο απ' ό,τι σε αυτόν), μια ριζική κριτική και απόρριψη του οίκτου, της ταπεινότητας και της μετάνοιας
 ως θεμελίων της ηθικής, στη βάση του ότι αποτελούν πάθη λύπης, άρα στοιχεία αδυναμίας. 

Στο πεδίο της ηθικής θεωρίας εκδηλώνονται ίσως καθαρότερα από οπουδήποτε αλλού οι συνέπειες του ότι ο Σπινόζα συμμερίζεται μεν με τους περισσότερους νεότερους φιλοσόφους τον αντιθρησκευτικό αγώνα, αλλά τον διεξάγει κατά τρόπο διάφορο και, συχνά, αντίθετο απ' ό,τι αυτοί. Απέναντι στο ισχυρό σημείο της εκκλησίας, που ήταν το μονοπώλιό της να υποδεικνύει κατά δεσμευτικό τρόπο την ηθική συμπεριφορά, η κυρίαρχη τάση της αντι-θεολογικής σκέψης ήταν να προβάλει το επιχείρημα ότι τα ηθικά ζητήματα είναι αδιάφορα ή προσωπικά και, κατ' αυτό τον τρόπο, να μεταθέσει την αντιπαράθεση σε ένα άλλο, ευνοϊκότερο γι' αυτήν πεδίο. Ο Σπινόζα αντίθετα θέτει (και, από την άποψη τουλάχιστον της λογικής συνοχής, επιτυγχάνει) έναν πιο τολμηρό στόχο: προχωρεί ο ίδιος στη διατύπωση ενός εναλλακτικού κριτηρίου για τον καθορισμό της ηθικής συμπεριφοράς. Το κριτήριο αυτό, μάλιστα, καλείται όχι μόνο να υποκαταστήσει, αλλά και να αποτιμήσει την ίδια τη χριστιανική ηθική της αυτοταπείνωσης. Και η αποτίμηση αυτή καταλήγει στο σκανδαλώδες συμπέρασμα, ότι η χριστιανική ηθική είναι η ίδια επιβλαβής και (άρα) ανήθικη. 

Η σπινοζική αυτή κριτική της θρησκείας θέτει κάποια ζητήματα που μόνο πολύ αργότερα αναδείχθηκαν με συστηματικό τρόπο και μελετήθηκαν θεωρητικά, όπως η σωματικότητα του θρησκευτικού φαινομένου και η άμεση σύνδεσή του με τη στέρηση, την περιφρόνηση της "επιμέλειας εαυτού" και την επιθυμία αυτοτιμωρίας, την οποία αναδεικνύει π.χ. το Σχόλιο του Πορίσματος 2 του Θ. 45 Δ΄ της Ηθικής
. Εν αντιθέσει προς τις υπαγορεύσεις της "άξεστης και θλιβερής δεισιδαιμονίας" του ανωτέρω σχολίου, "ίδιον ενός σοφού άνδρα" είναι "να συντηρείται και να αναζωογονείται με λελογισμένη και εύγευστη τροφή και ποτό, όπως επίσης και με τα αρώματα, την ομορφιά της πράσινης φύσης, τον καλλωπισμό, τη μουσική, τα αθλήματα, το θέατρο και άλλα τέτοιου είδους πράγματα ..."
. 

Το υπόδειγμα της ηθικής (με τη σπινοζική έννοια) συμπεριφοράς είναι ο άνθρωπος που συντηρεί το σώμα του. Kατά συνεκδοχή, θα μπορούσαμε να πούμε ότι είναι ο άνθρωπος της τροφής - μια παράσταση που υποβάλλεται ήδη από τη στοίχιση του ορθού πράττειν στην ίδια σειρά εννοιών με την όρεξη (appetitus). Kατά την ίδια συνεκδοχή, το ακριβώς αντίθετο προς αυτόν μοντέλο είναι ο άνθρωπος του δηλητηρίου
. Τέτοιος τύπος ανθρώπου, ανθρώπου που εμμένει σε ό,τι αποικοδομεί, αποδιαρθρώνει, λιγοστεύει τη διάθεση για ζωή, είναι κατ' εξοχήν ο άνθρωπος που εμπνέει έναν "ψευδή θρησκευτικό ζήλο", δηλαδή ο θεολόγος
.

Ο ευδαιμονισμός λοιπόν του Σπινόζα ισχύει απολύτως, δηλαδή όχι μόνο ως προς την κατανόηση, αλλά και ως προς την καθοδήγηση του ανθρώπινου πράττειν. Αυτό προσδίδει μια ξεχωριστή διάσταση στην πολεμική του κατά της θρησκείας. Η πολεμική αυτή δεν επικεντρώνεται στο "σκοταδιστικό" χαρακτήρα της θρησκευτικής αντίληψης του κόσμου, αλλά στοχεύει πρωτίστως στο στοιχείο της άρνησης και της δυσφήμησης της ζωής (και, άρα, της δυστυχίας) που προϋποθέτει και ταυτόχρονα επιφέρει μία τέτοια αντίληψη. 

Κατά τούτο, διαφοροποιείται από μια πολεμική που θα διεξαγόταν από θέσεις διαφωτιστικές-ορθολογιστικές. Το πρωταρχικό γι' αυτόν είναι ότι η θρησκευτική ιδεολογία αποτελεί εμπόδιο όχι στην πρόοδο της επιστημονικής γνώσης (και, ως εκ τούτου, του ανθρώπινου γένους), αλλά στη γνώση του τρίτου είδους, εκείνη δηλαδή από την οποία "γεννιέται η υπέρτατη χαρά που μπορεί να υπάρξει"
. Κατά τούτο επίσης αποφεύγει, ταυτόχρονα, την παγίδα μιας εργαλειακής αντίληψης της ιδεολογίας. Είναι βέβαια γεγονός ότι, σε κάποιες πιο άμεσα πολιτικές αιχμές της σπινοζικής κριτικής, ανευρίσκονται διατυπώσεις που θα μπορούσαν να ενταχθούν σε μια τέτοια προοπτική
. Στο βαθμό όμως που χρησιμοποιεί την αναφερθείσα εδώ επιχειρηματολογία, ο Σπινόζα αναδεικνύει ότι, αν οι θεολόγοι, όπως τους προσάπτει, συκοφαντούν και επιτιμούν ό,τι έχει σχέση με τη γνώση και (έτσι) με τη χαρά, αυτό το κάνουν διότι "δεν επιδιώκουν τίποτε άλλο παρά να γίνουν και οι άλλοι όσο δυστυχείς είναι οι ίδιοι"
. Aυτό δείχνει ότι η θρησκευτική κοσμοαντίληψη δεν συλλαμβάνεται ως κυνική επινόηση των ιερέων ή απλώς ως μια θεωρία που επεξεργάστηκαν και διέδωσαν στους υπόλοιπους ανθρώπους για να μπορούν να κυριαρχούν επ' αυτών, αλλά καταλαμβάνει πρώτα απ' όλα τους ίδιους
. Στην οπτική αυτή, το πρόβλημα για το Σπινόζα δεν ξεκινά από το ότι οι άνθρωποι βρίσκονται υπό την εξουσία των θεολόγων, αλλά από το ότι οι θεολόγοι βρίσκονται υπό την εξουσία των παθών τους. 

Στο νεαρό Μαρξ η θρησκεία παρομοιάζεται με όπιο
, δηλαδή της αποδίδεται πρωτίστως ρόλος αναλγητικού. Στο Σπινόζα, κατά τα ανωτέρω, υπάρχει επίσης μια ανάλογη σύλληψη της θρησκείας με όρους ιατρικής σημειολογίας, η οποία όμως πηγαίνει ακόμα πιο μακριά. Για το Σπινόζα (όπως ακριβώς και για τον Νίτσε) η θρησκεία μπορεί και εμφανίζεται ως θεραπεία, ακριβώς επειδή προηγουμένως προκαλεί η ίδια την αρρώστια - οριακά, είναι η ίδια η αρρώστια
. Και σε αυτόν, ο θεολόγος σκιαγραφείται ως ο άνθρωπος που προβάλλει για αρετή ό,τι οδηγεί στην αδυναμία, στη δυστυχία, ό,τι κάνει τους ανθρώπους να υποφέρουν - για να μπορεί μετά να τους προσφέρει "παρηγοριά". 

Αν λοιπόν οι θεολόγοι προσπαθούν να κάνουν τους άλλους δυστυχισμένους, είναι επειδή είναι ήδη οι ίδιοι δυστυχισμένοι. Θα λέγαμε μάλιστα κάτι περισσότερο: γίνονται θεολόγοι ακριβώς επειδή είναι δυστυχισμένοι και ανυπόφοροι στον εαυτό τους. Κατ' αυτή την έννοια ο "ψευδής θρησκευτικός ζήλος" δεν γεννά μόνο (εκ του μη όντος) την ανθρώπινη αδυναμία, αλλά μαρτυρεί μία ήδη υπάρχουσα αδυναμία. Η ανάγκη για ένα παυσίπονο δηλώνει προφανώς ότι υπάρχει πόνος, ότι υπάρχει ήδη μία α-σθένεια, δηλαδή μία ελάττωση της δύναμης. Από την άλλη μεριά, η παραγωγή του θεολογικού λόγου δεν αποτελεί αυτό το παυσίπονο, αλλά αποτελεί, ακριβώς, όπιο: καταστέλλει και αποκοιμίζει. Προσπαθεί να πείσει τον ασθενή ότι η αδυναμία του δεν είναι στην πραγματικότητα αδυναμία, αλλά αρετή.

Ο θεολογικός λόγος, λοιπόν, δεν συνιστά θεραπεία, αλλά απλώς μια άλλη εκδήλωση της ασθένειας. με άλλα λόγια, συνιστά σύμπτωμα. Αυτή την ορολογία θα χρησιμοποιούσε σχετικά ένα άλλο μεγάλο παράδειγμα σκέψης που στοχάστηκε το θρησκευτικό φαινόμενο με όρους παθολογίας. Πρόκειται βέβαια για την ψυχαναλυτική θεωρία, για την οποία η θρησκεία αφενός "προφυλάσσει από πολλές νευρώσεις" και, αφετέρου, αποτελεί ταυτόχρονα ένα "σχηματισμό αντίδρασης" (Reaktionsbildung) που, ως τέτοιος, φέρει και ο ίδιος τα σημάδια αυτού στο οποίο αντιδρά, δηλαδή ενέχει όλα τα τυπικά χαρακτηριστικά μιας νεύρωσης
. Μια σειρά από καταναγκαστικές ιδέες, τελετουργικά, ενορμήσεις επανάληψης και ένα ολόκληρο πλέγμα από λεπτομερείς τεχνικές χειρισμού του σώματος σχετικών με όλα αυτά που και ο Σπινόζα αναφέρει στο Σχόλιο της σημ. 162 - την τροφή, την ένδυση, τον καλλωπισμό -, αποτελoύν το κοινό έδαφος, αυτό που καθιστά πρακτικά αδύνατο να ξεχωρίσουμε πότε έχουμε μία "γνήσια" θρησκευτικότητα και πότε έχουμε υστερία ή εμμονοληψία
. Το κοινό αυτό έδαφος βέβαια ορίζεται από το στοιχείο εκείνο στο οποίο, για την ψυχανάλυση, ανάγονται όλα τα παραπάνω, δηλ. τη σεξουαλικότητα. 

Σε όλη την έκταση λοιπόν του Zukunft einer Illusion - για να περιοριστούμε σ' αυτό - είναι παρούσες τόσο η σύλληψη της θρησκείας ως φάρμακου όσο και, ταυτόχρονα, ως αρρώστιας, ως παρανοειδούς δομής. Αυτό δεν συνιστά αντίφαση, διότι η θρησκεία, και για τον Φρόιντ, είναι και τα δύο. είναι δηλαδή τόσο παυσίπονο όσο και δηλητήριο
. 

Επί της αναλογίας αυτής, της οποίας ο Φρόιντ δείχνει να έχει πλήρη συνείδηση
, θα μπορούσε να επεκταθεί κανείς πολύ. Εδώ όμως το ζητούμενο ήταν απλώς να αναδειχθεί, μέσω της συσχέτισής της με ανάλογα εγχειρήματα, η ιδιαιτερότητα της πολεμικής του Σπινόζα κατά της θρησκείας, η οποία συνίσταται όχι σε μετατόπιση της μάχης σε άλλο έδαφος, αλλά σε μια απευθείας έφοδο για κατάληψη του εδάφους που κατέχει ο αντίπαλος. Και αυτό ο Σπινόζα το επιχειρεί παράγοντας την ηθική από την οντολογία του και επεξεργαζόμενος μια ηθική τής δύναμης και της επιθυμίας, στο πλαίσιο της οποίας αντιστρέφει πλήρως την παραδοσιακή ταύτιση της ηθικότητας με την ανιδιοτέλεια και τη μη επιδίωξη ικανοποίησης των επιθυμιών. Την επιδίωξη του ωφέλιμου δεν την αποδίδει σε μία πρωτογενή φυσική κατάσταση, δεν την επικαλείται ως ένα αξεπέραστο "κατώφλι" στο οποίο μοιραία σκοντάφτει κάθε προσπάθεια "ηθικοποίησης", αλλά την προβάλλει θετικά ακριβώς ως αρχή της ηθικότητας
.

Η αντιστροφή αυτή στην ουσία αποτελεί αναγκαία συνέπεια της θεμελιώδους αντιστροφής που συντελείται με το Σπινόζα ως προς τον ορισμό της έννοιας του φυσικού δικαίου, όπως είδαμε στην 1η ενότητα. Αν διατηρήσουμε την ενιαία ισχύ των νόμων που διέπουν το Είναι, αλλά μεταβάλουμε το περιεχόμενό τους από κανονιστικό σε αιτιοκρατικό, αυτό λογικά συνεπάγεται ότι ο νόμος-εντολή συνάγεται από το νόμο-αναγκαία σχέση και όχι το αντίστροφο. Άρα το ορθό πράττειν παράγεται λογικά από τη σχέση που συγκροτεί τον πράττοντα και συνάπτεται με αυτό που του είναι ωφέλιμο, δηλ. ευνοϊκό για το συσχετισμό δυνάμεων που είναι ο ίδιος. Γι' αυτό και συνάπτεται όχι προς ένα σύστημα τελικών αιτιών, αλλά προς την όρεξή του. "Η αιτία που καλείται τελική δεν είναι τίποτε άλλο παρά η ίδια η ανθρώπινη όρεξη, καθόσον αυτή θεωρείται ως αρχή ή πρώτη αιτία κάποιου πράγματος"
.

Σε αντίθεση λοιπόν με την καταστολή και τη δυσπιστία, με την οποία αντιμετωπίζεται στη χριστιανική ηθική, η επιθυμία αποκτά στο Σπινόζα καθολική ισχύ· δεν αποτελεί μόνο μέσο ερμηνείας και κατανόησης των XE "Η επιθυμία, επομένως, δεν αποτελεί μόνο μέσο ερμηνείας και καταν"ανθρώπινων πράξεων, όπως είδαμε στην 4η ενότητα, αλλά και αναγορεύεται η ίδια σε μέτρο της ηθικότητάς τους. 

Η καθολικότητα αυτή πρέπει να σημειώσουμε ότι καταλαμβάνει και τους ίδιους τους όρους εκφοράς της σπινοζικής XE "Αυτό ισχύει πρώτα απ' όλα στο επίπεδο των όρων εξαγγελίας τής σπ"ηθικής. Πράγματι, όπως ο ίδιος ο Σπινόζα υπογραμμίζει, πρόκειται για μια ηθική που συνάγεται από τον δικό του ορισμό της ανθρώπινης φύσης, επομένως συνιστά θεωρητική επιλογή. Δεν πρόκειται μόνο για μια θεωρία της επιθυμίας, αλλά και για μια XE "Ως προς το 1ο \\: δεν πρόκειται μόνο για μια θεωρία της επιθυμίας,"επιθυμία της θεωρίας: ο Σπινόζα ισχυρίζεται πως το τί κρίνουμε καλό και τί κακό εξαρτάται από την επιθυμία μας, στο χωρίο δε που παρατέθηκε στην αρχή της παρούσας ενότητας εξηγεί ότι, αν καταλήγει σε αυτήν και όχι σε άλλη θεώρηση, αυτό συμβαίνει επειδή έχει μία συγκεκριμένη επιθυμία και όχι άλλη. Επιθυμεί κάτι πολύ ιδιαίτερο: να σχηματίσει μια θεωρία για την ανθρώπινη φύση. 

Κατ' αυτό τον τρόπο, η σπινοζική ηθική, χωρίς να αξιώνει την αυτοεξαίρεσή της από το πλαίσιο που προτείνει για την κατανόηση των ηθικών φαινομένων, παρέχει η ίδια - όπως κάθε συνεπής (υλιστική) θεωρία
 - τα μέσα με τα οποία μπορεί να ερμηνευθεί η παραγωγή της. Για να το εκφράσουμε αλλιώς, ο τρόπος με τον οποίο διατυπώνεται η ηθική τής επιθυμίας αποτελεί ήδη επιβεβαίωση της λογικής πρωταρχικότητας της επιθυμίας
. 

Ακολουθώντας την απόλυτη εμμένεια μέχρι τις ακραίες συνέπειές της, ο Σπινόζα έρχεται σε σύγκρουση με αυτό που φαίνεται να αποτελεί την ελάχιστη βάση κάθε γνωστής φιλοσοφικής ηθικής. Η συσχέτιση κάθε απόφανσης για το καλό και το κακό με έναν ειδικό σκοπό, μια ιδιαίτερη επιθυμία, εξαλείφει πλήρως κάθε αυτονομία του ηθικού φαινομένου. Με καντιανούς όρους, θα λέγαμε ότι, για το Σπινόζα, δεν υφίσταται καμία κατηγορική προσταγή. Όλες οι επιταγές είναι υποθετικές, ακόμη και εκείνες της ηθικής. Κάθε ηθικής, άρα και της δικής του
.

Από αυτή την άποψη, η σπινοζική ηθική είναι μια ηθική του ιδιαίτερου. Προς αποφυγή παρανοήσεων, όμως, ας επαναλάβουμε πως από την αιτιοκρατική σύλληψη των ανθρώπινων αξιών ο Σπινόζα δεν συνάγει ότι αξίες δεν υπάρχουν
 ή ότι η ενασχόληση με αυτές δεν είναι έργο της θεωρίας. Η θεωρία του δεν είναι ουδέτερη, αλλά "μεροληπτική": είναι μια ηθική γραμμένη από τη σκοπιά της δύναμης. Από τη σκοπιά αυτή προτείνει έναν ακολουθητέο κανόνα ζωής, ο οποίος όμως είναι εμμενής, δηλαδή προκύπτει από τον (μόνο υπαρκτό) κόσμο των conatus, των σωμάτων και των επιθυμιών. Και αυτός ο κανόνας ζωής διαπιστώνουμε ότι, ως προς αυτό που επιτάσσει, είναι καθολικός. Αξιώνει να καθορίσει ως προς το περιεχόμενό της και για όλους την ενδεδειγμένη συμπεριφορά. Ως τέτοια συμπεριφορά κρίνεται όχι εκείνη που συμμορφώνεται προς κάποιον ειδικό (ή, έστω, γενικό ή "γενικεύσιμο") ανάμεσα σε πολλούς δυνατούς σκοπούς, αλλά προς αυτό που είναι η προϋπόθεση της θέσης κάθε άλλου σκοπού. Η επιταγή της σε τελευταία ανάλυση συνοψίζεται σε μία και μόνη εντολή: οφείλεις να XE "Ως προς το 2ο \\:  Η επιταγή της συνοψίζεται σε μία και μόνη εντολ"ζεις. Πράγμα βέβαια που, όπως γίνεται φανερό, δεν είναι καν εντολή: αν θέλεις, μπορείς και να την παρακούσεις, αλλά αν το κάνεις τότε βγαίνεις από το πεδίο όπου τίθεται όλο το ζήτημα της ηθικής, οπότε πλέον δεν έχει κανένα νόημα να διαφωνεί κανείς για το ποια είναι η φύση των επιταγών του Λόγου. 

Σε σχέση με το εγχείρημα του Καντ, ο οποίος αρνείται να υποδείξει αυτήν ή εκείνη τη συγκεκριμένη συμπεριφορά και προκρίνει ως μέτρο ηθικότητας την ιδέα του καθήκοντος ως τέτοια, δηλ. απαξιώνει το ιδιαίτερο περιεχόμενο υπέρ της μορφής του αφηρημένου κανόνα
, ο Σπινόζα διανύει την αντίστροφη πορεία: αναλαμβάνει την επιλογή της εξαγγελίας μιας ηθικής ιδιαίτερης ως προς τη μορφή, ως προς τις προϋποθέσεις εμφάνισής της, και απόλυτης ως προς το περιεχόμενο. Όπου το "απόλυτη" δεν σημαίνει καθόλου "αφηρημένη", δηλ. αποσπασμένη από ιδιαίτερες επιθυμίες και επιδιώξεις, αλλά σημαίνει ριζωμένη στην πιο θεμελιώδη επιδίωξη που μπορεί να υπάρξει, στην επιδίωξη της διατήρησης του οικείου είναι.

10. Η "κοινωνήσιμη ατομικότητα"

Αν λάβουμε υπόψη το συγκεκριμένο αυτό περιεχόμενο της επιταγής της σπινοζικής ηθικής, θα γίνει σαφέστερα αντιληπτό με ποια έννοια ισχυριστήκαμε προηγουμένως ότι ο Σπινόζα διαρρηγνύει το θεωρητικό πλαίσιο που τίθεται για τις περισσότερες από τις νεότερες ηθικές θεωρίες. Διότι τα μέχρι τώρα αναφερθέντα, δηλαδή ότι η ηθική αυτή απορρίπτει το ανιδιοτελές και βασίζεται στο ωφέλιμο, αν μάλιστα συνδυαστούν με το στοιχείο της υλικότητας που χαρακτηρίζει τη φιλοσοφία του, πιθανόν να οδηγήσουν σε κατευθύνσεις άσχετες προς τη σπινοζική θέση, ιδίως αν γίνουν αντιληπτά με την τρέχουσα σημασία που αποδίδεται στους συγκεκριμένους όρους. 

Πράγματι, το "ωφέλιμο" αυτό που αποτελεί γνώμονα της ηθικής συμπεριφοράς, χωρίς καθόλου να αναφέρεται σε αυτό που νοούμε σήμερα ως "υλικό (=χρηματικό) όφελος", στην Ηθική εκπροσωπείται προνομιακά από ένα πολύ συγκεκριμένο κατ' ιδίαν πράγμα. Κατά τη σπινοζική φυσική, ως ωφέλιμο για ένα σώμα ορίζεται αυτό που συντελεί στη διατήρηση του ίδιου συσχετισμού κίνησης/ηρεμίας μεταξύ των εκτατών μερών του
. Αυτό είναι κατ' εξοχήν ικανό να το επιτύχει το σώμα εκείνο, του οποίου η φύση συμφωνεί περισσότερο με τη φύση του πρώτου σώματος
. Με βάση το κριτήριο αυτό, δεν είναι δύσκολο να μαντέψουμε ποιο είναι αυτό το κατ' ιδίαν πράγμα προκειμένου ειδικά για τον άνθρωπο: είναι, απλούστατα, ένας άλλος άνθρωπος
.

Η συγκεκριμένη σειρά συλλογισμών, φαινομενικά απλούστατη από λογική άποψη, που αναπτύσσεται στα θεωρήματα 29 έως 40 του τέταρτου μέρους της Ηθικής, είναι ίσως το κρισιμότερο σημείο από την οπτική που μας ενδιαφέρει. Αποτελεί το σημείο άρθρωσης μεταξύ της οντολογίας, της ηθικής και της πολιτικής στο εσωτερικό της φιλοσοφίας του Σπινόζα, το σημείο στο οποίο εκδηλώνονται με τη μεγαλύτερη σαφήνεια οι συνέπειες που έχουν για την κοινωνική του θεωρία ο ομοιότροπος-αιτιοκρατικός ορισμός τού φυσικού δικαίου και η ευδαιμονιστική ηθική που απορρέει απ' αυτόν.

Οι συνέπειες αυτές έχουν αποφασιστική σημασία για την αντιδιαστολή της σπινοζικής σύλληψης του κοινωνικού από κάθε αντίληψη κτητικού ατομικισμού. Η αντιδιαστολή αυτή μπορεί να παρασταθεί ως εξής: στη φιλελεύθερη θεωρία, η δράση των υποκειμένων και ο δεσμός τους με την κρατική αρχή νοείται προνομιακά μέσω της έννοιας της ιδιοκτησίας, με βάση την οποία ορίζονται, σε τελευταία ανάλυση, και οι προεχόντως πολιτικές έννοιες της ελευθερίας και της ισότητας
. Στο Σπινόζα, αντιθέτως, είναι εμφανές ότι κυριαρχεί συναφώς το θέμα του κοινοτισμού
. Ιδίως στο Θ. 36 του Δ΄ της Ηθικής, το "υπέρτατο αγαθό" της δικής του ηθικής θεωρίας, σε αντίθεση με τα αγαθά της φιλελεύθερης κοσμοαντίληψης, ορίζεται ως κάτι που όλοι μπορούν να απολαύσουν, είναι omnibus commune. 

Κατά γενικό τρόπο, στην ομάδα αυτή θεωρημάτων, το ανθρώπινο πράττειν θεμελιώνεται στην τάση διατήρησης και αύξησης της δύναμης του πράττοντος. Ο προσφορότερος όμως τρόπος να επιτευχθεί ο στόχος αυτός είναι η ύπαρξη "εν κοινωνία", η δράση από κοινού με άλλους και, ακόμη περισσότερο, η δράση που κατατείνει ώστε να εδραιωθεί αυτή η κοινότητα με τους άλλους. Γι' αυτό και την αύξηση της δύναμης, δηλ. το ωφέλιμο, το οποίο, κατά τη σπινοζική ηθική, οφείλει να επιδιώκει ο ορθώς πράττων για τον εαυτό του, δεν μπορεί παρά να το επιθυμεί και για τους άλλους
. Το "κοινοποιήσιμο" (communicabile) του υπέρτατου αγαθού, η δυνατότητα μετάδοσής του στους υπόλοιπους ανθρώπους ώστε να συμμετάσχουν και αυτοί στην ευδαιμονία που χαρίζει η επίτευξή του, αποτελεί μόνιμη μέριμνα του Σπινόζα, ήδη από τις πρώτες απόπειρες διατύπωσης του φιλοσοφικού του σχεδίου
. 

Κατά τα ανωτέρω, η σπινοζική απόρριψη της ανιδιοτέλειας και της αυταπάρνησης ουδόλως εξομοιώνεται με "την άποψη ότι το άτομο είναι κατά βάση ο ιδιοκτήτης του εαυτού του και των ικανοτήτων του, για τα οποία δεν οφείλει τίποτε στην κοινωνία"
, που απαντάται στην αγγλοσαξωνική θεωρία της ίδιας εποχής. Αν η τελευταία θέτει, όπως και ο Σπινόζα, ως θεμελιώδη ορίζουσα της ανθρώπινης συμπεριφοράς την προσπάθεια διατήρησης του οικείου είναι - στον Χομπς, μάλιστα, με τη χρήση και του ίδιου λατινικού όρου conatus -, το Είναι αυτό ορίζεται αποκλειστικά ως property, δηλ. ως άθροισμα ζωής, ελευθερίας και υπαρχόντων
. Επομένως, η διατήρησή του συνίσταται κατά βάση στην απόκτηση πραγμάτων, στην οποία οριακά εξαντλείται η επιταγή της χομπσιανής ή λοκιανής αυτοσυντήρησης
. Με βάση λοιπόν την παραδοχή ότι "η ελευθερία είναι συνάρτηση της ιδιοκτησίας"
, είναι αναμενόμενο να καταλήξει κανείς να θεωρεί ότι αυτή βρίσκεται σε σχετική ένταση με την τάση σχηματισμού ανθρώπινης κοινότητας, ότι απολήγει σε μια "ακοινώνητη κοινωνικότητα". Αντίθετα, με βάση τον μόλις εκτεθέντα προσδιορισμό που δίδουν συναφώς τα Θ. 29 έως 40 του Δ΄ της Ηθικής, προκύπτει ότι το να επιδιώκει κανείς ελεύθερα το ωφέλιμο - ορθότερα: να το επιδιώκει κανείς και, έτσι, να καθίσταται ελεύθερος
 - είναι ακριβώς αυτό που ενισχύει την τάση σχηματισμού της κοινότητας. το σπινοζικό conatus λοιπόν είναι σύστοιχο και όχι αντιτιθέμενο προς την τάση της κοινωνικότητας
. Κατά τούτο, παρουσιάζει κάποια συγγένεια με τον appetitus societatis του συμπατριώτη του Hugo de Groot, πιο γνωστού στην ιστορία της νομικοπολιτικής σκέψης με το εκλατινισμένο όνομα Grotius
.

Αυτό ερμηνεύει εκτός των άλλων γιατί η σπινοζική απόφανση, κατά την οποία ο άνθρωπος που επιδιώκει την ίδια ωφέλεια γίνεται χρησιμότερος στους υπολοίπους, αφίσταται από τις θεωρίες περί αόρατων χεριών ή από οποιαδήποτε προσπάθεια εξορκισμού των ανταγωνισμών που ανακύπτουν από τις εγωιστικές στρατηγικές των ατόμων-ιδιοκτητών. Στις θεωρίες αυτές, η χρησιμοποίηση του επιχειρήματος περί κοινωνικών αποτελεσμάτων της επιδίωξης του ωφελίμου είναι μάλλον αρνητική-αμυντική: λειτουργεί ως άλλοθι ή ως μέσο για να προκαταλάβει και να αποκρούσει την επίκριση περί αντικοινωνικότητας. Αντιθέτως, ο Σπινόζα παίρνει στα σοβαρά την κοινωνική λειτουργία της ατομικής δράσης και της προσδίδει θετικό περιεχόμενο. Σε αυτόν, η ανωτέρω λειτουργία δεν προβάλλεται ως ένα πρόσθετο a posteriori επιχείρημα υπέρ της επιδίωξης του suum utile, αλλά απορρέει λογικά από τον ίδιο τον ορισμό του, στον οποίο μετέχει ήδη ως συστατική διάσταση. Κατά τον ορισμό αυτόν, η συλλογικότητα ορίζει το ίδιο το περιεχόμενο και τον προσανατολισμό της ατομικής δράσης και δεν τίθεται ως θαυματουργό αλλά αθέλητο αποτέλεσμα, ούτε ως εξωτερική προϋπόθεσή της.

Ο Σπινόζα λοιπόν δεν προτείνει απλώς μία "κοινωνική" παραλλαγή του ατομικισμού, αλλά συλλαμβάνει με ολωσδιόλου διαφορετικό τρόπο τη σχέση αυτή καθεαυτή του ατόμου με το "πολιτικό σώμα". Αν απλώς υπερασπιζόταν τα δικαιώματα του κοινωνικού απέναντι στην αχαλίνωτη δράση των ατόμων-ιδιοκτητών, αυτό δεν θα διαρρήγνυε το εννοιολογικό πλαίσιο του βασικού διλήμματος που θέτει ο φιλελεύθερος ατομικισμός (= άτομο ή σύνολο;). Απλώς θα προσέδιδε περισσότερο βάρος υπέρ του δεύτερου όρου. Κάτι τέτοιο όμως δεν συμβαίνει, και αυτό ακριβώς μας επιτρέπει να ισχυριστούμε ότι η ηθική του υπερακοντίζει το πλαίσιο το οποίο θέτει στις νεότερες ηθικοπολιτικές θεωρίες το διώνυμο ατομικισμός/ αυτοπεριορισμός.

Πράγματι, με βάση το τελευταίο, οι φιλελεύθερες ηθικοπολιτικές θεωρίες, στο επίπεδο της κατανόησης της πραγματικότητας, εκκινούν από μία αντίληψη του ανθρώπινου ατόμου ως ιδιοκτήτη του εαυτού του, ως αυτόνομης μονάδας-κέντρου, μη περαιτέρω αναλύσιμης και πάντοτε ταυτόσημης με τον εαυτό της. Υπ' αυτό το πρίσμα, η ανθρώπινη συμβίωση δεν μπορεί να εμφανίζεται παρά ως σχέση που παρεμβαίνει εκ των υστέρων και που επιφέρει αναπόφευκτα έναν περιορισμό της ελευθερίας δράσης των μονάδων που συμβιούν. Ως τέτοια, δύσκολα γίνεται ανεκτή από τα υποκείμενα και, προκειμένου αυτά να πεισθούν να την αποδεχθούν, είναι ανάγκη να καταβληθεί ιδιαίτερη προσπάθεια. 

Οι φιλελεύθερες πολιτικές και ηθικές θεωρίες φαίνεται να έχουν διατυπωθεί για να καλύψουν αυτήν ακριβώς την ανάγκη: για να εξηγήσουν γιατί οφείλει κανείς να εισέλθει στην ύπαρξη εν κοινωνία - προφανώς σε κάποιους που δεν το συναισθάνονται αυθορμήτως ή, ακόμη περισσότερο, που έχουν τη διακριτική ευχέρεια να εισέλθουν ή να μην εισέλθουν. Η "απολογία" αυτή της συνένωσης των ανθρώπων δεν μπορεί παρά να προσλαμβάνει μία μορφή εξωτερικότητας ή υπερβατικότητας ως προς την - προϋποτιθέμενη ως πρωτογενή - τάση για ικανοποίηση του συμφέροντός τους. Οριακά μπορεί να προσλάβει τη μορφή μιας ηθικολογικής έκκλησης, ενός "ασκητικού ιδανικού" υπακοής στα διδάγματα του Λόγου, που να προτείνεται ως αντίβαρο στις "υπερβολές" των συμφεροντολόγων ατόμων.

Στην εσωτερική οργάνωση όμως της φιλοσοφίας του Σπινόζα δεν υπάρχει ανάγκη να επινοηθεί ένα αντίβαρο στην ατομική δράση, διότι απλούστατα σε αυτήν δεν υπάρχει το "βάρος". Σε αυτήν, όλα τα στοιχεία στα οποία θεμελιώνεται η προεκτεθείσα σύλληψη για το ανθρώπινο πράττειν απουσιάζουν. Ειδικότερα:

1) Στο οντολογικό επίπεδο, κατ' αρχάς, η σπινοζική σύλληψη του ατόμου "θραύει" τα όρια της σύλληψης αυτής πρώτα απ' όλα "προς τα κάτω". Για το Σπινόζα, το ανθρώπινο υποκείμενο είναι περαιτέρω αναλύσιμο (οπότε δεν είναι άτομο με την ετυμολογική σημασία του όρου, αλλά "τμητό") και, συγκεκριμένα, συγκροτείται από ένα μεγάλο αριθμό απλούστερων σωμάτων που βρίσκονται σε μια ορισμένη σχέση κίνησης/ηρεμίας - η οποία και αποτελεί την ιδιαίτερη φύση του
. Έτσι, η σπινοζική φιλοσοφία συλλαμβάνει τη φύση του ανθρώπου όχι με πρότυπο το κτητικό άτομο, αλλά με βάση το πρότυπο του jus naturae, δηλ. ως αναγκαία σχέση
. 

2) Αφετέρου, για τη σύσταση του κοινωνικού κατά το Σπινόζα δεν παρεμβαίνει καμία εξωτερική νομοτέλεια. Εξακολουθούν να ισχύουν οι ίδιοι απολύτως νόμοι, όπως και για τη συνάντηση των απλούστερων αυτών σωμάτων που συνιστά την ανθρώπινη ύπαρξη. Μεταξύ της συγκρότησης της υποκειμενικότητας και της συγκρότησης της συλλογικότητας υπάρχει μια συνεχής ροή σύνθεσης και αποσύνθεσης σχέσεων σύμφωνα με τους ίδιους αναγκαίους νόμους
. 

Η θέση που εκτέθηκε στην παρούσα ενότητα, κατά την οποία το ωφέλιμο, σε αντίθεση προς το συμφέρον του φιλελευθερισμού, βρίσκεται σε σχέση συνέχειας και όχι αντίθεσης με την τάση της συλλογικότητας και της ηθικότητας, παράγεται λογικά ακριβώς από την ανωτέρω (υπό 1) θεμελιώδη οντολογική παραδοχή. Αν η ιδιαίτερη φύση του ανθρώπου ορίζεται από μία σχέση, τότε αυτό που πρέπει να κάνει όποιος ενεργεί σύμφωνα με τους αναγκαίους νόμους αυτής της ιδιαίτερης φύσης του (το jus suum) και επιδιώκει την ωφέλειά του, προκειμένου να κατακτά όλο και περισσότερη δύναμη, είναι να προσπαθεί να συναντηθεί με άλλα άτομα που ορίζονται από την ίδια χαρακτηριστική σχέση. Στο βαθμό που το κάνει αυτό, δεν υφίσταται κανένας λόγος να παρέμβει κάποια αρχή για να θέσει περιορισμούς στη δραστηριότητά του - και έτσι εκλείπει η ανάγκη για το δεύτερο σκέλος του διωνύμου στο οποίο αναφερθήκαμε.

Ας διευκρινίσουμε, τέλος, ένα ακόμη σημείο: αν η διαφοροποίηση του Σπινόζα από τις θεωρίες του κτητικού ατομικισμού - και, ιδίως, από εκείνη του Χομπς - βασίζεται όπως είπαμε στους αντίστοιχους ορισμούς τού καθενός για την ανθρώπινη φύση, αυτό ουδόλως πρέπει να μας οδηγήσει να εντάξουμε τη θεωρία του, κατά απλουστευτική αντιδιαστολή, στην κατηγορία των "αισιόδοξων ανθρωπολογιών". Το ότι στη σπινοζική σύλληψη του ανθρώπινου πράττειν μετέχει η τάση της συλλογικότητας ως συστατική διάσταση δεν σημαίνει ότι, για το Σπινόζα, ο άνθρωπος είναι "εκ φύσεως κοινωνικός" (ή "αγαθός"). Όπως είδαμε στην τρίτη ιδίως ενότητα, αντικείμενο της σπινοζικής θεωρίας των ουσιών δεν αποτελεί ο εντοπισμός μιας σειράς ηθικών ιδιοτήτων (είτε αυτές είναι "αίσιες" είτε "απαίσιες"), που να θεωρούνται ως έμφυτες στον άνθρωπο και να συνιστούν την εσώτερη αλήθεια του· αν η ηθική του Σπινόζα είναι αλληλένδετη με την οντολογία του, είναι βεβαίως η δεύτερη που θέτει τη σφραγίδα της στην πρώτη και όχι το αντίστροφο. Η φύση του ανθρώπου, όπως αυτός τη συλλαμβάνει, είναι λογικά πρότερη από τις έννοιες του καλού και του κακού, οι οποίες δεν είναι δυνατό να της αποδοθούν παρά αφού τη συγκρίνουμε με κάτι άλλο
. Επομένως, ο χαρακτηρισμός τής σύλληψης αυτής με όρους αισιοδοξίας ή απαισιοδοξίας και, γενικά, με όρους ανθρωπολογίας στερείται νοήματος.

Αυτό δεν αναιρείται από το γεγονός ότι, σε συγκεκριμένα χωρία του σπινοζικού κειμένου, ενσωματώνονται διατυπώσεις που μοιάζουν να τοποθετούνται στο ίδιο έδαφος με τις σχετικές ανθρωπολογικές προβληματικές ή και να προέρχονται αυτούσιες από αυτές. Γιατί όποτε συμβαίνει αυτό, γίνεται στο πλαίσιο της ad hoc υποστήριξης κάποιου επιχειρήματος (ή της απόκρουσης κάποιου αντεπιχειρήματος) και δεν αποτελεί στοιχείο του εσώτερου πυρήνα της σπινοζικής θεωρίας που να λειτουργεί κατά μόνιμο τρόπο στο εσωτερικό της. Π.χ. στο Σχόλιο του Πορίσματος 2 του Θ. 35 Δ΄ της Ηθικής παρατίθεται το "homo homini deus", δηλ. η ακριβής αντιστροφή του κλασικού χομπσιανού αφορισμού, με σαφή επιδοκιμαστική διάθεση συνοδευόμενη από τη χαρακτηριστική μνεία ότι "βρίσκεται στα στόματα σχεδόν όλων". Αυτό, όμως, αναφέρεται ως μια πρόσθετη εμπειρική επιβεβαίωση του καθαυτό θεωρητικού ισχυρισμού που ο Σπινόζα ενδιαφέρεται να προβάλει στο συγκεκριμένο σημείο, και όχι ως συστατικό μέρος του ισχυρισμού αυτού
.

Η θέση, λοιπόν, κατά την οποία ένας (ελεύθερος) άνθρωπος είναι το χρησιμότερο πράγμα για έναν άλλο άνθρωπο, διατυπώνεται ως φυσικός νόμος με τη σπινοζική έννοια, δηλ. ως αναγκαία σχέση μεταξύ των δύο αυτών συγκεκριμένων ανθρώπων. Δεν εισάγεται ως προσδιορισμός μιας ποιότητας που εκφράζει την ουσία του καθενός εξ αυτών ή του ανθρώπου εν γένει ή, ακόμη λιγότερο, την πραγματική συμπεριφορά που συνήθως επιδεικνύουν (ή που αναμένεται να επιδείξουν στο μέλλον) οι υπαρκτοί άνθρωποι. Ως τέτοια, είναι μια ιδέα της νόησης με βάση την οποία μπορούμε, παράγοντας άλλες ιδέες, να συλλάβουμε και να κατατάξουμε νοητικά τα κατ' ιδίαν πράγματα και τις μεταξύ τους συναντήσεις.

Γι' αυτόν ακριβώς το λόγο, θα πρέπει να αποφύγουμε επίσης τη θεώρηση της σπινοζικής θεωρίας ως μιας ακόμη ουτοπίας. Διαφορετικά, η σύνδεση της φύσης του ανθρώπου με τη διάσταση της συλλογικότητας - ιδίως σήμερα, μετά από τρεις αιώνες "εφαρμοσμένου ατομικισμού", αλλά και στην εποχή του Σπινόζα για διαφορετικούς λόγους -, θα φαινόταν εκ πρώτης όψεως έκθετη στην κατηγορία του ιδεαλισμού: θα μπορούσε να της αντιτείνει κανείς ότι, ασχέτως του τί μπορεί να λέει κάποιος στα συγγράματά του, ο καθένας βλέπει ότι, στην πράξη, όταν οι άνθρωποι προσπαθούν να αποκτήσουν αυτό που πιστεύουν ότι τους είναι χρήσιμο, ξεσπούν οι πιο έντονες συγκρούσεις ανάμεσά τους. Συνεπώς, αν κάποιος επιμένει να υποστηρίξει την παραδοξολογία ότι αντιθέτως τότε είναι που οι άνθρωποι ταιριάζουν μεταξύ τους, τότε αυτό θα ήταν μία - πολύ ευγενική ομολογουμένως - ουτοπία, η οποία όμως λίγη σχέση θα είχε με αυτό που πράγματι συμβαίνει.

Δεν πρόκειται όμως περί αυτού. Σύμφωνα με την τελευταία διευκρίνιση, η εγκαθίδρυση της συσχέτισης μεταξύ ωφελίμου και κοινότητας δεν οδηγεί στο ακριβές αρνητικό της χομπσιανής ανθρωπολογίας, υποκαθιστώντας μια μονοσήμαντα "κοινωνική" φύση του ανθρώπου εκεί που υπήρχε μια εγωιστική. Αντιστοίχως, στο επίπεδο της συγκρότησης του κοινωνικού, η ανατροπή που συντελείται με το Σπινόζα δεν συνίσταται στο ότι, εκεί που ο Χομπς έβλεπε μόνο συγκρούσεις και διχόνοια, αυτός πρεσβεύει την άνευ ετέρου επικράτηση της τάσης της συλλογικότητας. Συνίσταται απλώς στο ότι ερμηνεύει και αξιολογεί κατά τον ακριβώς αντίστροφο τρόπο τη σχέση μεταξύ των δύο περιπτώσεων - υποτιθεμένων ως κατ' αρχήν εξίσου πιθανών από λογική άποψη -, καθώς και - κυρίως - τη σχέση της καθεμιάς από αυτές προς την ουσία/δύναμη του ανθρώπου.
Πράγματι, ο Σπινόζα δεν παραγνωρίζει βεβαίως ότι διαμάχες και αντιθέσεις είναι μονίμως παρούσες σε κάθε ανθρώπινη ένωση - κάθε άλλο μάλιστα. Μια πρόχειρη έστω ματιά στο έργο του, ιδίως στην Πολιτική Πραγματεία, αρκεί να μας πείσει γι' αυτό
. Τις διαμάχες όμως αυτές δεν τις "διαβάζει", όπως ο Χομπς, ως εκδήλωση της ανθρώπινης ουσίας, αλλά ως εκδήλωση των παθών της ουσίας αυτής
. Με βάση τη σύνδεση που εκτέθηκε στην παρούσα ενότητα, αυτό που φέρνει τους ανθρώπους σε αντίθεση μεταξύ τους δεν ανάγεται στην επιδίωξή τους να αυξήσουν τη δύναμή τους, αλλά σε αυτό που μαρτυρεί τη μεγαλύτερη αδυναμία τους. Ως εκ τούτου, η ταύτιση του ωφελίμου με την ομόνοια και τη σύγκλιση των ανθρώπων δεν συνεπάγεται βεβαίως ότι όλες οι ανθρώπινες κοινωνίες χαρακτηρίζονται οπωσδήποτε - ή πρόκειται προσεχώς να χαρακτηρίζονται - από αδιατάρακτη αρμονία. Συνεπάγεται όμως ότι, αν οι άνθρωποι έρχονται σε σύγκρουση μεταξύ τους, αυτό γίνεται καθόσον είναι δέσμιοι των παθών τους - και όχι καθόσον αυτοτελής αιτία των πράξεών τους είναι οι νόμοι της ιδιαίτερης φύσης τους, δηλαδή κάτι το οποίο πηγάζει από μέσα τους από μόνο το γεγονός ότι είναι άνθρωποι, όπως πρεσβεύει ο φιλελευθερισμός. Και, προπαντός, έρχονται σε σύγκρουση όχι λόγω της ελευθερίας τους (ή, έστω, της "υπερβολής" της), αλλά ακριβώς αντίστροφα λόγω της ανελευθερίας τους. Ο Σπινόζα δεν θα είχε τίποτε να προσθέσει ή να αφαιρέσει στις κλασικές αφηγήσεις των συγκρούσεων που αναφύονται μεταξύ των ανθρώπων όταν αυτοί επιδιώκουν το συμφέρον τους, τις οποίες βρίσκουμε στις θεωρίες κοινωνικού συμβολαίου. Από θεωρητική όμως άποψη, τις συγκρούσεις αυτές τις κατηγοριοποιεί όχι ως αυθόρμητη εκδήλωση της απαραμείωτης φύσης τους - π.χ. της τάσης προς απόκτηση πλούτου ή δόξας, όπως στον Χομπς - η οποία να πρέπει να (αυτο)συγκρατηθεί κοινωνικά, αλλά ως (ήδη κοινωνική) εκδήλωση μιας εξωτερικής ορίζουσας αντίθετης προς την ιδιαίτερη φύση τους, ενός πάθους. Με άλλα λόγια, τις συνάπτει με κάτι που δεν τους είναι ωφέλιμο με τη σπινοζική έννοια του όρου. 

(Για να μείνουμε μάλιστα στο συγκεκριμένο παράδειγμα, δηλ. την περίπτωση κατά την οποία δύο ή περισσότεροι άνθρωποι ερίζουν για την κτήση ενός πράγματος, επειδή οι ειδικές αναφορές και οι κατάλληλες έννοιες δεν λείπουν από τη ρητά διατυπωμένη σπινοζική αναλυτική των παθών που περιέχεται στο Γ΄ μέρος της Ηθικής, πρέπει να πούμε ότι σε αυτήν προβλέπεται ένα ειδικό, "ad hoc" πάθος υπό το οποίο το ανωτέρω παράδειγμα μπορεί να υπαχθεί: το πάθος της avaritia
).

Κατά τούτο, η ταύτιση "ιδιοτέλειας" και κοινωνικότητας δεν οδηγεί σε εξωραϊσμό της πραγματικότητας· θα λέγαμε μάλιστα ότι οδηγεί ακριβώς στο αντίθετο: η σπινοζική προσέγγιση, μακράν του να εξαφανίζει με ταχυδακτυλουργικό τρόπο τις υπαρκτές συγκρούσεις μεταξύ των ανθρώπων, τείνει αντίθετα να τις αναγάγει σε κυρίαρχο στοιχείο. "Εφόσον οι άνθρωποι κυριαρχούνται από συναισθήματα που είναι πάθη, μπορούν να είναι αντίθετοι ο ένας προς τον άλλο" (Θ. 34 Δ΄). Αλλά, για το Σπινόζα, οι άνθρωποι σχεδόν πάντοτε κυριαρχούνται από "συναισθήματα που είναι πάθη". Συνεπώς, αν οι δύο τάσεις είναι, όπως είπαμε, ισοδύναμες από λογική άποψη, πάντως από πραγματική άποψη η περίπτωση της αντίθεσης μεταξύ των ανθρώπων εμφανίζεται ως πιθανότερη.

Η συσχέτιση λοιπόν της ελευθερίας με την κοινότητα, αφενός, και της υποδούλωσης στα πάθη με τη διάλυση του κοινωνικού δεσμού και τις συγκρούσεις, αφετέρου, αποτελεί μια ιδέα της νόησης. Πέραν τούτου, βέβαια, επειδή οι ιδέες δεν είναι βουβές αναπαραστάσεις πάνω σε έναν πίνακα, αλλά αποτελούν ενεργήματα της σκέψης
, η ιδέα αυτή συνιστά και μία "επιθυμία της θεωρίας", μια ιδέα την οποία, όπως αναφερόταν στον πρόλογο του Μέρους Δ΄ της Ηθικής, σχηματίζουμε "επειδή έχουμε ένα πρότυπο για τους ανθρώπους" και, εν προκειμένω, για την ένωσή τους. Κατά τούτο, συγκροτεί ακριβέστερα έναν πολιτικό στόχο, και μάλιστα αναδεικνύεται σε κατευθυντήρια ιδέα της σπινοζικής πολιτικής θεωρίας, όπως θα δούμε αναλυτικά στο αμέσως επόμενο κεφάλαιο.

Ούτε αυτό όμως αποτελεί επαρκή λόγο για να τη χαρακτηρίσουμε ως ουτοπική ιδέα, στο μέτρο που δεν συνιστά ένα πρόγραμμα της θεωρίας, που ελπίζεται ότι βαθμιαία θα υλοποιηθεί στην κοινωνική πραγματικότητα. Ούτε η "αξιολογική" υπεροχή της συλλογικότητας, ούτε η αριθμητική (κατά τεκμήριο) υπεροχή της διαίρεσης των ανθρώπων συνιστούν κάποιο ειδικό θεωρητικό προνόμιο υπέρ της μιας ή της άλλης εκδοχής. Στο Σπινόζα δεν απαντάται το homo homini lupus του Χομπς, αλλά δεν υπάρχει και καμία υπόσχεση, καμία αταλάντευτη νομοτέλεια της ιστορίας που να μας εγγυάται ότι χωρίς άλλο οι συγκρούσεις και τα πάθη των ανθρώπων αίρονται ή θα αρθούν διαλεκτικά ή άλλως πως κάποια μαγική στιγμή. Οι άνθρωποι είναι liberi quatenus και diversi quatenus: στο βαθμό που. Αν αυτοί οι συγκεκριμένοι άνθρωποι θα είναι έτσι ή αλλιώς, αυτό είναι ένα ανοιχτό στοίχημα. Το quatenus παραπέμπει στο πάντοτε απρόβλεπτο παιχνίδι των κατ' ιδίαν πραγμάτων, στη μη εκ των προτέρων προσδιορίσιμη - κι ωστόσο πάντα αναγκαία - έκβαση που θα έχουν οι πραγματικές συναντήσεις των σωμάτων και των ιδεών. 

Στο θέμα αυτό θα αναφερθούμε σε μεγαλύτερη έκταση στο τελευταίο κεφάλαιο. Εδώ ας συνοψίσουμε όσα ειπώθηκαν μέχρι τώρα: 

Στην Εισαγωγή αναφέρθηκε ότι, αν στην ανάλυση του Σπινόζα χρησιμοποιούνται ως επί το πλείστον οι ίδιες έννοιες - ή μάλλον, οι ίδιοι όροι - με τις υπόλοιπες θεωρίες της εποχής του, η χρήση αυτή καταλήγει συχνά σε θεωρητικά αποτελέσματα πολύ διάφορα σε σχέση με εκείνες. Σε ολόκληρο το πρώτο κεφάλαιο αναλύσαμε το σπινοζικό ορισμό του φυσικού δικαίου ως αναγκαίας σχέσης. Από αυτόν προκύπτει ότι το δικαίωμα, η ουσία, η δύναμη και η όρεξη αποτελούν έννοιες σύστοιχες και αλληλένδετες. Στην παρούσα ενότητα, τώρα, εκτέθηκε πώς η συστοιχία αυτή απολήγει στη σύνδεση που ο Σπινόζα εγκαθιδρύει μεταξύ της επιδίωξης του ωφελίμου και της ανάδυσης της συλλογικότητας. Δείχθηκε, επιπλέον, πώς η σύνδεση αυτή αποτελεί σε τελευταία ανάλυση το αποφασιστικό στοιχείο για την προαναφερθείσα διαφοροποίηση του Σπινόζα από τους υπόλοιπους στοχαστές του 17ου και του 18ου αιώνα, εφόσον λειτουργεί ως νοητικό εργαλείο, με βάση το οποίο τα όρια και οι σχέσεις μεταξύ των εν λόγω εννοιών που, κατά τα άλλα, μοιράζεται με αυτούς χαράσσονται κατά τελείως διαφορετικό τρόπο.

Θα μπορούσαμε να αναπαραστήσουμε και σχηματικά αυτή τη διαφορά ως προς την κατανομή των συγκεκριμένων όρων, ως προς τις σχέσεις που εγκαθιδρύονται εκάστοτε μεταξύ τους και τους ομαδοποιούν. Προκειμένου για τη φιλελεύθερη προσέγγιση, θα ίσχυε το παρακάτω σχήμα:

	Επιδίωξη ατομικού συμφέροντος

Ελεύθερη δράση 
	 Ένταξη σε συλλογικότητα

 Δράση σύμφωνα με (ηθικούς 

 ή νομικούς) κανόνες


Όπου οι όροι σε κάθε στήλη θεωρούνται ότι συμβαδίζουν μεταξύ τους και αντιπαρατίθενται στους αντίστοιχους που αναφέρονται στην απέναντι στήλη. Αντιθέτως στο Σπινόζα οι όροι αυτοί (έστω το "ισοδύναμό" τους στη δική του θεωρία) συνδέονται με σχέση ταυτότητας (στη μία περίπτωση) ή παραγωγής του ενός από τον άλλο, δηλαδή βρίσκονται από την ίδια πλευρά της γραμμής: 
	Επιδίωξη ίδιας ωφέλειας                   SYMBOL 174 \f "Symbol"  Μεγαλύτερη ωφέλεια για τους άλλους
Ελεύθερη δράση                                =   Δράση σύμφωνα με τους νόμους
                                                                 της δικής μας φύσης 


Στο Σπινόζα, οι έννοιες αυτές συμπλέουν απολύτως μεταξύ τους και δεν μπορεί να συντείνουν παρά μόνο στη συνένωση και την αλληλεγγύη των ανθρώπων. Προσδιορίζουν από κοινού μια και την αυτή "μορφή ύπαρξης", η οποία αντιπαρατίθεται προς τη μορφή ύπαρξης που παράγεται από τη ζωή σύμφωνα με τα πάθη. Η αντιπαράθεση δηλαδή γίνεται μεταξύ του συνδυασμού αυτών των εννοιών στο σύνολό τους και ενός στοιχείου, το οποίο βρίσκεται εκτός του παραπάνω πίνακα και όχι στο εσωτερικό του. 

Για να εκφράσουμε αλλιώς το ίδιο πράγμα: στην 6η ενότητα του παρόντος κεφαλαίου είδαμε ότι η αιτιοκρατική προσέγγιση του Σπινόζα για το φυσικό δίκαιο όχι μόνο δεν εξαλείφει από το θεωρητικό του πεδίο την έννοια της ελευθερίας, αλλά είναι τελικά αυτή που του επιτρέπει να παραγάγει μια θετική σύλληψη της ανωτέρω έννοιας - σε αντιδιαστολή προς την αρνητική σύλληψη που συνδέεται με τις θεωρίες περί δυισμού μεταξύ (αιτιοκρατικής) φύσης και (μη αιτιοκρατικής) ανθρώπινης δράσης. Με βάση τα εκτεθέντα στην παρούσα ενότητα, όπως αυτά συνοψίζονται και στο σχήμα, μπορούμε να προσθέσουμε έναν ακόμη προσδιορισμό στην αντιδιαστολή αυτή: ενώ η φιλελεύθερη ελευθερία χωρίζει, η σπινοζική ελευθερία ενώνει. Κατά την αρνητική της σύλληψη, η ελευθερία αποτελεί ιδιότητα της ανθρώπινης βούλησης και σημαίνει κατά βάση ελευθερία από τις βουλήσεις άλλων ανθρώπων. "Να είναι κάποιος ελεύθερος [...] σημαίνει ότι είναι ελεύθερος οποιωνδήποτε σχέσεων με τους άλλους, εκτός από τις σχέσεις εκείνες, στις οποίες εισέρχεται εκούσια το άτομο, αποβλέποντας στο δικό του συμφέρον"
. Κατά τη γνωστή φράση-κλειδί της αυθόρμητης, καθημερινής μας "εφαρμοσμένης πολιτικής φιλοσοφίας", η ελευθερία-συμφέρον του καθενός σταματά εκεί που αρχίζει η ελευθερία του άλλου. Αυτό προϋποθέτει να αντιλαμβανόμαστε την ανθρώπινη συμβίωση ως ένα χώρο ομοιογενή και με πεπερασμένη έκταση, ο οποίος προσφέρεται στην ανθρώπινη ιδιοκτησία, τρόπον τινα ως ένα άθροισμα οικοπέδων, για τα οποία η επέκταση του ενός δεν μπορεί παρά να γίνεται εις βάρος των άλλων. 

Ο Σπινόζα, μολονότι εκκινεί και αυτός από το αξίωμα της φυσικής ότι "στη φύση δεν υπάρχει κενό", και μάλιστα στηρίζει τη θεωρία του σε αυτό, ωστόσο το αξιοποιεί σε μία τελείως διαφορετική κατεύθυνση. Το αξίωμα αυτό διέπει όχι τη σχέση μεταξύ συνεστημένων υποκειμένων και των ελευθεριών-ιδιοκτησιών τους, αλλά τη σχέση ελευθερίας/υποδούλωσης στο εσωτερικό των υποκειμένων. Πράγματι, το άτομο κατ' αυτόν συνίσταται σε έναν ειδικό τρόπο συνάρθρωσης απλούστερων μερών, ο οποίος εκφράζει μια ορισμένη ικανότητα του αντίστοιχου ατόμου να ενεργεί επί των εξωτερικών σωμάτων ή να επηρεάζεται από αυτά. Ανά πάσα στιγμή, δυνάμει της ασταμάτητης δράσης των φυσικών νόμων που διέπουν τις συναντήσεις των σωμάτων και των ιδεών, η ικανότητα αυτή πληρούται (γι' αυτό εξάλλου η σπινοζική ελευθερία δεν είναι ποτέ ελευθερία της βούλησης, ήτοι ύπαρξη ενός ανοικτού πεδίου εναλλακτικών επιλογών). Όποτε λοιπόν το υποκείμενο δεν δρα κατά τρόπο που να αυξάνεται η ενεργητικότητά του, τότε το κενό, δυνάμει του προαναφερθέντος αξιώματος, καταλαμβάνουν τα θλιβερά ή αρνητικά πάθη
. Αν τώρα ένα υποκείμενο κατακτά μεγαλύτερο βαθμό δύναμης, αυτό δεν εκτοπίζει τη δύναμη των υπόλοιπων υποκειμένων, αλλά τη δική του αδυναμία. Γι' αυτό και η σπινοζική ελευθερία-επιδίωξη του ωφελίμου δεν σταματά στην ελευθερία των άλλων, αλλά αρχίζει μαζί της.

Όσα αναφέρθηκαν στην τελευταία αυτή ενότητα μας εισάγουν έτσι στο ζήτημα της πολιτικής θεωρίας και μας προϊδεάζουν για τη φύση των ιδεών που μπορούν να συναχθούν, με βάση τις εκτεθείσες οντολογικές θέσεις της σπινοζικής φιλοσοφίας, γύρω από το πρόβλημα της συγκρότησης της κρατικής εξουσίας. 

Η ανάδειξη των ιδεών αυτών και η έκθεση της σπινοζικής σύλληψης του πολιτικού θα αποτελέσει το αντικείμενο του επόμενου κεφαλαίου.

ΚΕΦΑΛΑΙΟ Β΄

ΤΑ ΘΕΜΕΛΙΑ ΤΗΣ ΠΟΛΙΤΕΙΑΣ

Στην τελευταια ενοτητα του προηγούμενου κεφαλαίου αναφερθήκαμε στην ομάδα που συγκροτούν τα θεωρήματα 29 έως 40 του Δ΄ μέρους της Ηθικής. Στο πρώτο σχόλιο ενός εκ των θεωρημάτων αυτών, του θ. 37
, εμφανίζεται για πρώτη φορά στην Ηθική η έκφραση "τα θεμέλια της πολιτείας". Συγκεκριμένα, αμέσως μόλις δώσει, στο κείμενο του σχολίου, τους ορισμούς της θρησκείας (religio), της ευσέβειας (pietas) και της χρηστότητας (honestas), ο Σπινόζα σημειώνει παρεμπιπτόντως: "επιπλέον, έδειξα ποια είναι τα θεμέλια της πολιτείας". 

Της φράσης αυτής δεν προηγείται ούτε έπεται καμία λεπτομερέστερη συναφής ανάπτυξη και η εμφάνισή της στο συγκεκριμένο σημείο μπορεί εκ πρώτης όψεως να ξενίσει. Παλαιότερα μάλιστα δεν έλειψαν και κάποιοι μελετητές ή επιμελητές εκδόσεων των έργων του Σπινόζα, οι οποίοι θεώρησαν ότι η θέση της μέσα στο κείμενο της έκδοσης των Opera posthuma δεν είναι η ορθή και προέβησαν σε σχετική διόρθωση, μεταφέροντάς τη σε άλλο σημείο του κειμένου
. 

Ο αιφνιδιασμός όμως που προκαλεί εδώ ο συγκεκριμένος τρόπος έκθεσης της σπινοζικής θεωρίας δεν οφείλεται σε τυπογραφικό λάθος. Κατά την εδώ υποστηριζόμενη άποψη, αποτελεί εκδήλωση ενός ουσιώδους χαρακτηριστικού σχετικού με το ίδιο το περιεχόμενο της θεωρίας αυτής και με τη διάρθρωση των εννοιών στο εσωτερικό της: η σύλληψη της πολιτικής αποτελεί προέκταση των αναλύσεων της Ηθικής σχετικά με τη δυναμική των παθών και την ("όχι απόλυτη"
) εξουσία που έχουν επ' αυτών οι άνθρωποι. Η κατασκευή του αντικειμένου της σπινοζικής πολιτικής θεωρίας γίνεται με υλικά προερχόμενα απολύτως από την οντολογική και ηθική του θεωρία. Ο Σπινόζα, εκκινώντας από τη γενική έννοια του φυσικού δικαίου (ως αναγκαίας σχέσης που διέπει το Είναι), με την παρεμβολή μιας σειράς εννοιών που τοποθετούνται σε κατώτερο κάθε φορά επίπεδο αφαίρεσης, φθάνει να παραγάγει την έννοια της συνένωσης των ανθρώπων με μια αδιάσπαστη σειρά συλλογισμών, χωρίς κάποιο λογικό άλμα και χωρίς να προκύπτει από πουθενά ότι, κατ' αυτόν, η ανάδυση του πολιτικού επιβάλλει τη μεσολάβηση μιας εξωτερικής νομοτέλειας. Επομένως, οι αναλύσεις για τη σχέση παθών και ελευθερίας είναι η φυσική θέση για την αναφορά στα θεμέλια της πολιτείας.

Από την αντικατάσταση λοιπόν της παραδοσιακής-τελεολογικής έννοιας του νόμου με τη νέα, επιστημονική-αιτιοκρατική έννοια, υπάρχει μια συνεχής πορεία που οδηγεί στη λογική παραγωγή του προαναφερθέντος θεωρήματος 37. Σύμφωνα με αυτό, "το καλό, το οποίο ορέγεται για τον εαυτό του όποιος ακολουθεί την αρετή, το επιθυμεί και για τους υπόλοιπους ανθρώπους". Τη λογική αυτή πορεία παρακολουθήσαμε στο πρώτο κεφάλαιο. Στο παρόν θα εξετάσουμε τί ακριβώς σημαίνει να προκύπτουν από το θεώρημα ακριβώς αυτό τα "θεμέλια της πολιτείας", πώς και τί είδους πολιτική θεωρία μπορεί να παραχθεί με βάση αυτό.

Κατά την παρουσίαση των θεωριών φυσικού δικαίου, έχει επικρατήσει να γίνεται συνήθως μία έκθεση των θέσεων του καθενός φιλοσόφου ως προς ορισμένες σταθερές: την ανθρωπολογία του (αν θεωρεί τον άνθρωπο εκ φύσεως αγαθό ή κακό), τις συνθήκες που κατ' αυτόν επικρατούν στη φυσική κατάσταση, τη φύση και τον αριθμό των δικαιωμάτων που συγκαταλέγει στα φυσικά, αν το κοινωνικό συμβόλαιο εμφανίζεται σε αυτόν ως θεωρητική ή ιστορική υπόθεση κ.ο.κ. Με βάση τις απαντήσεις στα ερωτήματα αυτά, ο εκάστοτε φιλόσοφος ταξινομείται και καταλαμβάνει μια θέση σε ένα ομοιόμορφο συνεχές. Βοηθούσης μάλιστα και της εδραιωμένης πεποίθησης ότι η ιστορία (ή, πάντως, η ιστορία από το 17ο ως το 19ο αιώνα) αποτελεί μια πορεία από το σκοταδισμό προς την πρόοδο, η έκθεση αυτή ενίοτε προσλαμβάνει - αν όχι στο ίδιο το κείμενο των σχετικών εγχειριδίων και των θεωρητικών αναλύσεων, πάντως στο μυαλό των περισσότερων αναγνωστών - μια διάσταση εξελικτιστική. Ως προς το φυσικό δίκαιο, οι σχετικές αναλύσεις επικεντρώνουν το συντριπτικά μεγαλύτερο μέρος του ενδιαφέροντος στη γνωστή τριάδα στοχαστών, με τη χρονολογική σειρά εμφάνισής τους: Χομπς, Λοκ, Ρουσώ. Κατά συνέπεια, οι αναλύσεις αυτές υπάρχει άρρητα η τάση να διαβάζονται ως μια αφήγηση του τρόπου με τον οποίο η θεωρία του φυσικού δικαίου - νοούμενη ως ένα αυτοτελές υποκείμενο
 - κινείται βαθμιαία προς τη φιλελευθεροποίησή της, υλοποιούμενη σε εκδοχές αρχικώς "αυταρχικές" και, στη συνέχεια, ολοένα και πιο "δημοκρατικές".

Ο Σπινόζα όμως είναι πραγματικά αδύνατο να ενταχθεί σε κάποιο στάδιο αυτής της γραμμικής εξέλιξης. Αυτό που μπορούμε να βρούμε στο Σπινόζα δεν είναι κάποιες απαντήσεις που να συνιστούν μια εκδοχή "λίγο προοδευτικότερη" από τον προηγούμενο και "όχι ακόμη τόσο προοδευτική" όσο ο επόμενος, αλλά έναν άλλο τρόπο θέσης των ερωτημάτων και έναν άλλο τρόπο οργάνωσης του ίδιου υλικού. 

Παρενθετικά, σημειώνουμε ότι το ασύμβατο της θεωρίας του Σπινόζα με το σύνηθες αυτό σχήμα ίσως μπορεί εν μέρει να εξηγήσει την, κατά τα άλλα, εντυπωσιακή αδιαφορία για την πολιτική του σκέψη που κυριαρχούσε μέχρι τουλάχιστον τη δεκαετία του 1960, οπότε εκδηλώθηκε για πρώτη ουσιαστικά φορά σχετικό ενδιαφέρον ιδίως στη Γαλλία (Matheron, Βalibar, Μοreau) και στην Ιταλία (Negri, Giancotti-Boscherini). Πριν την έκδοση του μνημειώδους Individu et communauté chez Spinoza του Alexandre Matheron (éd. de Minuit, Paris 1969), αν κανείς αναζητήσει, στο πλαίσιο της ακαδημαϊκής μελέτης, κάποια δείγματα όπου ο πολιτικός Σπινόζα να λαμβάνεται σοβαρά υπόψη και να θεωρείται άξιος προσοχής, ελάχιστα πράγματα θα βρει. τις περισσότερες φορές εισάγεται απλώς ως μια υποπερίπτωση της χομπσιανής θεωρίας. Στα συστηματικά έργα ιστορίας της πολιτικής φιλοσοφίας, οι αναφορές στο Σπινόζα, όταν βέβαια υπάρχουν, είναι τελείως ευκαιριακές και περιθωριακές. η έκταση που του αφιερώνεται είναι σαφώς μικρότερη σε σχέση όχι μόνο με τον Μακιαβέλι ή τον Λοκ, αλλά και με στοχαστές όπως π.χ. ο Althusius ή ο Bodin
. 

Ένα σημείο, στο οποίο κατ' εξοχήν διαπιστώνεται η ασυμβατότητα της σπινοζικής θεωρίας με τον προεκτεθέντα τρόπο προσέγγισης, είναι η θέση που αυτή (δεν) επιφυλάσσει στην κεντρική, για όλες τις ανάλογες θεωρίες, έννοια του κοινωνικού συμβολαίου. Ο ίδιος ο όρος "κοινωνικό συμβόλαιο" σχεδόν δεν εμφανίζεται στο σπινοζικό λόγο, παρά μόνο περιθωριακά. 

Είναι κατ' αρχάς ενδιαφέρον να σημειώσουμε ότι αυτή η στάση, ιδιόμορφη σε σχέση με τις υπόλοιπες νεότερες θεωρίες για την ανάδυση του πολιτικού φαινομένου οι οποίες έχει επικρατήσει να περιγράφονται γενικά ως "θεωρίες φυσικού δικαίου", κάνει τη σπινοζική θεωρία να φαίνεται περισσότερο άξια του τελευταίου χαρακτηρισμού, αν ληφθεί στην κυριολεξία του, απ' ό,τι π.χ. εκείνες του Λοκ ή του Ρουσώ.

Πράγματι, το φυσικό δίκαιο, μολονότι είναι ακριβώς αυτό που δίνει στις εν λόγω θεωρίες το όνομά τους, στο εσωτερικό τους θα λέγαμε ότι τελικά καταλαμβάνει μια θέση θεωρητικά δευτερεύουσα και όχι κυρίαρχη - αν όχι από ποσοτική, πάντως από (εννοιο)λογική άποψη. Από την άποψη δηλαδή ότι σε αυτές χρησιμεύει κυρίως ως το "μαύρο φόντο", μέσω του οποίου φωτίζονται, εξ αντιδιαστολής, τα όσα θα είχε να πει η εκάστοτε θεωρία για τη νυν κατάσταση του πολιτειακού (του "θετικού", όπως θα ονομαζόταν αργότερα) δικαίου που ισχύει πλέον στη θέση του. Ακόμη και στους στοχαστές που αναγορεύουν το φυσικό δίκαιο σε πρότυπο, στο οποίο το πολιτειακό οφείλει να παραμένει κατά το δυνατόν πιστό
, αυτή η σχέση αμοιβαίου αποκλεισμού δεν αίρεται. αντίθετα, γίνεται ακόμη εντονότερη: εφόσον οι κρατικές ρυθμίσεις οφείλουν να προσεγγίσουν τις τιθέμενες ως φυσικές, άρα είναι, τουλάχιστον προς το παρόν, διάφορες από αυτές. 

Συνεπώς, οι θεωρίες αυτές, ορίζοντας τη φυσική κατάσταση ως την (είτε πραγματικά υπάρξασα ιστορικά είτε υποθετική-ιδεατή) περίοδο κατά την οποία ίσχυσε το φυσικό δίκαιο, στην ουσία αποτελούν θεωρίες μετάβασης, με την έννοια ότι προϋποθέτουν πως η περίοδος αυτή όπως κι αν έχει λήγει με την ανάδυση της πολιτειακής κατάστασης και τη συγκρότηση των ανθρώπινων κοινωνιών. Ακριβώς για την εννοιολογική απόδοση της μετάβασης αυτής εισάγεται, όπως είναι γνωστό, η περίφημη έννοια του κοινωνικού συμβολαίου, με τη σύναψη του οποίου επισημοποιείται η λήξη της πρώτης περιόδου. 

Για ποιο λόγο η λειτουργία αυτή δεν μπορεί να είναι παρούσα στο εσωτερικό τής σπινοζικής θεωρίας πρέπει να έχει γίνει φανερό απ' όσα είπαμε μέχρι τώρα: στο πλαίσιο της ομοιότροπης σύλληψης του Είναι δεν υπάρχει χώρος για καμία μετάβαση, εφόσον εκτός τού Είναι δεν υπάρχει τίποτε άλλο στο οποίο να "μεταβεί" κανείς. Η ιδέα του ποιοτικού άλματος, του περάσματος σε ένα άλλο στοιχείο, είναι ριζικά ξένη προς το μονισμό της σπινοζικής φιλοσοφίας. Σε αυτήν, λοιπόν, το φυσικό δίκαιο δεν αποτελεί το αρνητικό του πολιτειακού ή αυτό που κυριαρχεί μέχρι την έλευση του τελευταίου, αλλά, σύμφωνα με το ίδιο σχήμα που έχουμε χρησιμοποιήσει στα προηγούμενα, είναι ένα υπερσύνολο, του οποίου γνήσιο υποσύνολο αποτελεί το πολιτειακό.

Πράγμα που αποδεικνύει ότι η φράση από την επιστολή 50 του Σπινόζα, (που παρατέθηκε στην αρχή της Προδιάθεσης), εντοπίζει απολύτως εύστοχα, μολονότι λακωνικά, το στοιχείο που τον αντιδιαστέλλει από τον Χομπς, το μόνο θεωρητικό του φυσικού δικαίου τον οποίο γνώριζε ενόσω ζούσε - αλλά και από τους μεταγενέστερους. Είναι γνωστή η κριτική που απευθύνει ο Ρουσώ προς τον Χομπς, στο κεφάλαιο του Κοινωνικού συμβολαίου που αφορά το "δίκαιο του ισχυροτέρου"
. Σε αυτήν, όπως εξάλλου και σε πολλές μετέπειτα κριτικές προς τη χομπσιανή θεωρία εμπνεόμενες από ανάλογο πνεύμα
, ο βασικός ψόγος είναι η "νατουραλιστική αυταπάτη" (naturalistic fallacy), η απόπειρα συναγωγής τής ηθικής δεσμευτικότητας από το γεγονός της "γυμνής" (δηλ. καθαρά οντολογικής) κυριαρχίας, και η συνακόλουθη παραγνώριση της κανονιστικής διάστασης των φαινομένων. Σε σχέση πάντως με το Σπινόζα, και με βάση την πολιτική θεωρία που συνάγεται από το δικό του ορισμό του φυσικού δικαίου, ο Χομπς θα ελεγχόταν μάλλον για "κανονιστική αυταπάτη". Στον Λεβιάθαν, ο πρώτος "νόμος της φύσης" είναι ως γνωστόν ήδη μια προσταγή
· συνεπώς, δεν αποτελεί "φυσικό νόμο" με τη σπινοζική έννοια του όρου. Η μετάβαση από το επίπεδο της φυσικής (των σχέσεων μεταξύ δυνάμεων) στο επίπεδο της ηθικής υποχρέωσης, για μεν τον πρώτο τύπο κριτικής κρίνεται ως αθέμιτη με την έννοια ότι η ύπαρξη υποχρεώσεων θα έπρεπε να συναχθεί από μία καθαρώς κανονιστική προβληματική, για δε το Σπινόζα με την έννοια ότι δεν θα έπρεπε να χωρήσει καθόλου. 

Εκκινώντας λοιπόν από τον ορισμό του φυσικού νόμου ως αναγκαίας σχέσης μεταξύ δυνάμεων και εμμένοντας μέχρι τέλους σε αυτόν, η σπινοζική θεωρία αν μη τι άλλο εμφανίζεται συνεκτικότερη και συνεπέστερη από εκείνη του Χομπς
. Ταυτόχρονα, εκφεύγει της κατηγορίας περί αυθαίρετης συναγωγής του δέοντος από το ον
. Εκφεύγει βέβαια με τρόπο που, εκ πρώτης όψεως, την καθιστά ακόμη περισσότερο ύποπτη για καθαγίαση του "δικαίου του ισχυροτέρου". Από όσα θα λεχθούν στο παρόν κεφάλαιο θα διευκρινισθεί κατά πόσον η υποψία αυτή μπορεί να θεωρηθεί βάσιμη
.

Μπορούμε να ισχυριστούμε ότι η βασική "ασυμβατότητα" των εννοιών που προέρχονται από το οπλοστάσιο της συμβασιοκρατίας προς το εννοιολογικό πλαίσιο της σπινοζικής θεωρίας ανάγεται, σε τελευταία ανάλυση, στον τρόπο με τον οποίο συλλαμβάνεται σε κάθε περίπτωση η ανθρώπινη βούληση. Έχει κατ' επανάληψη παρατηρηθεί ότι η ερμηνεία της σύστασης της ανθρώπινης κοινωνίας με βάση την έννοια του συμβολαίου έχει ως αναγκαία προϋπόθεση τη σύλληψη των ανθρώπων ως όντων προικισμένων με ελευθερία της βούλησης. Όπως εξηγήσαμε στο πρώτο κεφάλαιο, η σύλληψη αυτή είναι ξένη προς τη λογική της σπινοζικής φιλοσοφίας, η οποία απαξιώνει την έννοια της βούλησης προς όφελος της έννοιας της επιθυμίας
. Η απαξίωση αυτή είναι φυσικό να συμπαρασύρει μια σειρά από έννοιες που αναφέρονται άμεσα ή έμμεσα στη βούληση. 

Αυτό συμβαίνει κατ' εξοχήν με κάποιες ιδέες λίγο-πολύ κοινές στην πολιτικο-θεωρητική προβληματική τού 17ου αιώνα, προερχόμενες από το νομικό υπόδειγμα. Πρόκειται αφενός για το κοινωνικό συμβόλαιο και, αφετέρου, για το δίδυμο εννοιών υποχρέωση υπακοής/δικαίωμα αντίστασης, με βάση το οποίο συλλαμβανόταν συνήθως το πρόβλημα των σχέσεων εξουσίας που συνδέουν τον κυρίαρχο και τους υπηκόους του, αφού συναφθεί το ιδρυτικό της κοινωνίας συμβόλαιο. Οι έννοιες λοιπόν αυτές κείνται εκτός του πνεύματος, ενίοτε δε και του γράμματος της σπινοζικής φιλοσοφίας. Άλλοτε πάλι είναι παρούσες μόνο και μόνο από "κεκτημένη ταχύτητα", ως εκ της καθολικής επιβολής τους στο θεωρητικό λεξιλόγιο της εποχής και ως εκ της ανάγκης του Σπινόζα να καταστήσει κατανοητή τη θέση του και να την εγγράψει σε μια στοιχειωδώς κοινή προοπτική με τις υπόλοιπες θεωρίες.

Αυτή την "απουσία/παρουσία" των ανωτέρω εννοιών θα εξετάσουμε αντίστοιχα στην επόμενη και τη μεθεπόμενη ενότητα.

1. Το "κοινωνικό σύμφωνο"

(και οι φυσικοί περιορισμοί του)

Στην ενότητα 1 του πρώτου κεφαλαίου είχαμε αναφερθεί στη διάκριση που κάνει ο Σπινόζα, στο 4ο κεφάλαιο της Θεολογικο-πολιτικής Πραγματείας, ανάμεσα στους ανθρώπινους και τους φυσικούς και/ή θείους νόμους, ανάγοντας τους πρώτους σε "απόφαση των ανθρώπων" - καθώς και στη σπουδή του να διευκρινίσει, αμέσως μετά, ότι την αναγωγή αυτή την κάνει απλώς επειδή, στο συγκεκριμένο επίπεδο της ανάλυσης, του αρκεί να εξηγεί τα πράγματα με βάση τις εγγύτερες αιτίες τους.

Τελείως ανάλογες προφυλάξεις συνοδεύουν το σημείο, επίσης της Θεολογικο-πολιτικής Πραγματείας, στο οποίο, για πρώτη και τελευταία φορά στο σπινοζικό έργο, γίνεται λόγος για κοινωνικό συμβόλαιο - ή, ορθότερα, για σύμφωνο (pactum) με το οποίο societas formari potest
. 

Στο κεφάλαιο αυτό, η πρώτη σπινοζική έκθεση για τη συγκρότηση του πολιτικού αρχίζει με αναφορά στο φυσικό δικαίωμα/δίκαιο του καθενός, το οποίο εξακολουθεί να ορίζεται απολύτως με βάση την αιτιώδη έννοια του νόμου που εκθέσαμε στο πρώτο κεφάλαιο: κατά την έκθεση αυτή, το jus naturale κάθε ανθρώπου δεν είναι παρά οι κανόνες της φύσης του, με βάση τους οποίους καθορίζεται αναγκαία ώστε να υπάρχει και να δρα κατά ορισμένο τρόπο. Ειδικότερα, το φυσικό δίκαιο των ανθρώπων καθορίζεται όχι από τον ορθό Λόγο, αλλά από την επιθυμία και τη δύναμη
. Ως εκ τούτου, δεν απαγορεύει τίποτε, παρά μόνο αυτά που κανείς δεν επιθυμεί και κανείς δεν μπορεί
.

Ως προς τον Χομπς, έχει υποστηριχθεί ότι η καινοτομία της θεωρίας του για το φυσικό δίκαιο συνίσταται στο ότι, κατ' αυτήν, "από τη φύση υπάρχει απόλυτο δικαίωμα αλλά μη απόλυτο καθήκον"
. Το σπινοζικό φυσικό δίκαιο δεν γεννά ούτε δικαίωμα ούτε καθήκον με την κυριολεξία των όρων - είτε σχετικό είτε απόλυτο. "Δεν απαγορεύει τις έριδες ούτε τα μίση ούτε την οργή ή τις απάτες"
, ούτε όμως επιβάλλει στους ανθρώπους (όπως αντιθέτως συμβαίνει στον Χομπς, έστω κατά τρόπο "μη απόλυτο") την υποχρέωση να εισέλθουν στην πολιτειακή κατάσταση. Η είσοδος αυτή χωρεί, πολύ απλά, επειδή "[κανείς δεν μπορεί να αμφιβάλλει ότι] είναι πολύ πιο ωφέλιμο για τους ανθρώπους να ζουν σύμφωνα με νόμους και με τις σαφείς επιταγές του Λόγου μας"
. 

Ήδη στην πρώτη της αυτή διατύπωση, στην οποία δεν έχει ακόμη εγκαταλείψει το θεωρητικό εργαλείο του κοινωνικού συμφώνου, η σπινοζική σύλληψη του πολιτικού παραμένει συνεπής στη θεωρία τής "κοινωνήσιμης ατομικότητας" και ως μόνο λόγο για την ύπαρξη της συμβίωσης των ανθρώπων προβάλλει τη χρησιμότητά της. Από κει και πέρα, ο Σπινόζα παραθέτει μια δική του παραλλαγή της γνωστής αφήγησης για τη σύναψη του συμφώνου. Εφόσον όμως η αφήγηση αυτή έχει ενταχθεί σε μια τέτοια προοπτική, το καθεστώς της είναι αισθητά διαφορετικό από τις λοιπές χρήσεις του μοντέλου του κοινωνικού συμβολαίου.

Εφόσον τεθεί ότι η ζωή εν κοινωνία είναι για τους ανθρώπους προτιμότερη - από την άποψη της επίτευξης μεγαλύτερης ωφέλειας, δηλ. μεγαλύτερης δύναμης - από τη ζωή κατά μόνας, εκτίθεται ο συγκεκριμένος τρόπος με τον οποίο είναι δυνατή η εκ μέρους τους παροχή και τήρηση της αμοιβαίας υπόσχεσης ότι θα ρυθμίζουν τα πάντα σύμφωνα με το Λόγο και με την κοινή δύναμη και θέληση όλων, και όχι σύμφωνα με την ιδιαίτερή τους όρεξη. Η έκθεση αυτή προσλαμβάνει σχεδόν χαρακτήρα "τεχνικών οδηγιών" και, πάντως, δεν συνιστά θεμελίωση - με τη διπλή έννοια της αιτιολόγησης και της δικαιολόγησης - της ανθρώπινης συμβίωσης, δεν αποβλέπει να παράσχει καθολικής ισχύος απάντηση στο ερώτημα της Προέλευσης της κοινωνίας. 

Από αυτή την άποψη, είναι διαφωτιστική η στάση του Σπινόζα απέναντι στο γνωστό αριστοτελικό ορισμό του ανθρώπου ως "πολιτικού ζώου", ο οποίος είχε αποτελέσει επί αιώνες τη βάση για κάθε στοχασμό της πολιτικής. Στις δύο τουλάχιστον περιπτώσεις που ο Σπινόζα αναφέρεται σε αυτόν μέσα στα κείμενά του, φαίνεται έμμεσα να τον αποδέχεται ή, πάντως, να μην τον αποκρούει
. Επομένως, παρά το γενικό αντι-αριστοτελισμό του, στο συγκεκριμένο σημείο δεν συμμερίζεται τη σπουδή των υπόλοιπων σύγχρονών του φιλοσόφων να υποκαταστήσουν την ανθρώπινη σύμβαση στη θέση της αντίληψης περί της φυσικότητας του κοινωνικού δεσμού, η οποία όπως είναι γνωστό απαντούσε στο πρόβλημα της καταγωγής της κοινωνίας - ορθότερα, το καταργούσε ως πρόβλημα - στην αρχαία και μεσαιωνική φιλοσοφία
. 
Αυτό βέβαια δεν σημαίνει ότι ο Σπινόζα, μέσα στο έργο του, χρησιμοποιεί ως θεωρητική έννοια τον ανωτέρω χαρακτηρισμό του ανθρώπου ή ότι εγγράφει τη θεωρία του στο πλαίσιο της αριστοτελικής παράδοσης. Για λόγους που ήδη εκτέθηκαν στο προηγούμενο και άλλους που θα εκτεθούν στο παρόν κεφάλαιο, η απόφανση "η ανθρώπινη κοινωνία είναι φυσική" στο στόμα του προσλαμβάνει άλλη έννοια από αυτή που είχε στην παραδοσιακή φιλοσοφία. Δηλώνει όμως ότι, και γι' αυτόν, σε αντίθεση προς τις νεότερες θεωρίες φυσικού δικαίου, η γένεση των ανθρώπινων κοινωνιών δεν είναι κάτι που χρήζει ειδικής δικαιολόγησης.

Οι τελευταίες αυτές θεωρίες, εφόσον, όπως είπαμε, εκκινούν από την υπόθεση της ατομικής, αποκομμένης ύπαρξης των ατόμων ως πρωταρχικής κατάστασης, αναπόφευκτα οδηγούνται να βλέπουν την ύπαρξη του κράτους ως θεωρητικό πρόβλημα που πρέπει να εξηγηθεί. Για την κάλυψη αυτού ακριβώς το κενού επιστρατεύεται η υπόθεση της εκ των υστέρων συνάθροισης αυτών των διεσπαρμένων ατόμων και της μεταβίβασης των δικαιωμάτων τους στον κυρίαρχο, με την οποία και παράγεται το πρώτον η ανθρώπινη κοινωνικότητα. Ο Σπινόζα, αντίθετα, μολονότι αναφέρεται - μόνο στη Θ.-π. Π., όπως είπαμε - σε κοινωνικό σύμφωνο, δεν θεωρεί ότι η συμβίωση παράγεται, εκ του μη όντος, μόνον όταν κάποιοι αποφασίσουν να συνάψουν την καθοριστική αυτή πράξη. Είναι συναφώς χαρακτηριστική η εμπιστοσύνη που εκφράζει στην αυθόρμητη τάση των ανθρώπων να ζουν ενωμένοι, αγνοώντας έμπρακτα τις σχετικές μεμψιμοιρίες και τους δισταγμούς των θεωρητικών, καθότι διαπιστώνουν από την ίδια την εμπειρία τους ότι, ακόμη και όταν η συμβίωσή τους αυτή δεν βασίζεται στον ορθό Λόγο, συνεπάγεται περισσότερα πλεονεκτήματα παρά ζημίες
. 

Δεν υφίσταται λοιπόν κάποια δεοντολογική επιταγή, κάποιος "πρώτος κανόνας" (Χομπς) ή κάποιο "αίτημα" (Καντ) του φυσικού δικαίου. Άλλο τόσο όμως είναι αλήθεια ότι "οι άνθρωποι, για να ζουν με ασφάλεια και κατά τον καλύτερο τρόπο, έπρεπε αναγκαία να συσπειρωθούν σε ένα σώμα και να ενεργήσουν έτσι, ώστε το δικαίωμα επί παντός, που είχε εκ φύσεως ο καθένας, να το έχουν κατά συλλογικό τρόπο [collective]"
. Το "έπρεπε" αυτό προφανώς δεν δηλώνει κάποια "κατηγορική προσταγή", αλλά, για να παραμείνουμε στο πλαίσιο της συγκεκριμένης ορολογίας, μάλλον μια υποθετική προσταγή, η οποία υπόκειται στον περιορισμό του πρακτικού της στόχου: ad secure et optime vivendum, και δεν ανάγεται σε αυτόνομο δίδαγμα του ορθού Λόγου. Ο ορθός Λόγος διαδραματίζει βέβαια έναν κρίσιμο ρόλο σε αυτή τη συσπείρωση, όπως θα δούμε αμέσως παρακάτω, όχι όμως ως "υποκινητής" αλλά ως συντελεστής. 

Κατά το πρότυπο κοινωνικού συμφώνου της Θεολογικο-πολιτικής Πραγματείας, η "συσπείρωση σε ένα σώμα" από διαδικαστική άποψη οργανώνεται πολύ απλά ως εξής: ο καθένας μεταβιβάζει όλη τη δύναμη που διαθέτει στην κοινωνία [societatem], η οποία έτσι εξοπλίζεται με απόλυτη εξουσία και απόλυτο δικαίωμα να καθορίζει την ακολουθητέα συμπεριφορά. Με τη μεταβίβαση αυτή οι άνθρωποι υπόσχονται αμοιβαία τα εξής: να μην κάνουν σε κανέναν ό,τι δεν θέλουν να γίνεται στους ίδιους, να υπερασπίζονται το δίκαιο (/δικαίωμα) του άλλου ως δικό τους και να κατευθύνουν τα πάντα σύμφωνα με τις επιταγές του Λόγου. 

Κατά τα ανωτέρω, ο Λόγος δεν λειτουργεί κατ' ανάγκην ως αρχή που υποδεικνύει στους ανθρώπους να εισέλθουν στην πολιτειακή κατάσταση, όπως στον Χομπς και, υπό διαφορετική έννοια, στον Καντ, αλλά κυρίως ως όργανο με το οποίο τα ανθρώπινα πράγματα μπορούν να ρυθμιστούν αποτελεσματικότερα εντός αυτής. Αυτό που εξασφαλίζει την είσοδο αυτή είναι μόνο η επιδίωξη της ίδιας ωφέλειας: ο "καθολικός νόμος της ανθρώπινης φύσης ... [κατά τον οποίο] ο καθένας από δύο αγαθά επιλέγει εκείνο που ο ίδιος κρίνει μεγαλύτερο και από δύο κακά εκείνο που του φαίνεται μικρότερο"
. Αν τώρα κάποιος επιλέγει τη ζωή εν κοινωνία επειδή, με βάση τις αυτοτελείς ιδέες της νόησής του, γνωρίζει ότι είναι προτιμότερη, η κοινωνικότητά του αυτή όντως αποτελεί συμμόρφωση προς το Λόγο· μια τέτοια επιλογή ωστόσο μπορεί κάλλιστα - και έτσι συμβαίνει συνηθέστερα - να οφείλεται στα πάθη (π.χ. την επιθυμία της ειρήνης ή το πολύ οικείο στον Χομπς πάθος του φόβου του θανάτου). Και, εν πάση περιπτώσει, σε ενδεχόμενη σύγκρουση μεταξύ των δύο υπερτερεί ο "καθολικός νόμος", ο οποίος μας υποχρεώνει να υπακούμε ακόμη και σε εντολές της πολιτείας που μας φαίνονται αντίθετες προς το Λόγο, εφόσον αυτό είναι μικρότερο κακό από την ανυπακοή και, άρα, τη διάλυση της πολιτείας
. Περαιτέρω, αφότου το σύμφωνο συναφθεί, η ίδια η τήρησή του δεν είναι απαραίτητο να οφείλεται σε έλλογη συμπεριφορά, αλλά μπορεί να οφείλεται και σε εμπαθή, π.χ. στο φόβο της τιμωρίας ή, ακόμη, στη φιλοδοξία
.

Κάνοντας τώρα αφαίρεση των διαφορών προοπτικής που επισημάνθηκαν παραπάνω, θα μπορούσαμε να πούμε ότι η σπινοζική αυτή εκδοχή του κοινωνικού συμβολαίου, στα τυπικά της στοιχεία, προσεγγίζει αρκετά τη μορφή του ρουσωικού κοινωνικού συμβολαίου, της "πράξης με την οποία ένας λαός γίνεται λαός"
. Αξίζει π.χ. να σημειώσουμε ότι ένα από τα βασικά "πρόσωπα του δράματος" στις αγγλοσαξωνικές εκδοχές του, ο κυρίαρχος, δεν εμφανίζεται καν ως όρος στο συγκεκριμένο ή σε άλλο σπινοζικό χωρίο
. Αντιθέτως, ρητά και πανηγυρικά αναφέρεται, στην αμέσως επόμενη της εξαγγελίας τού "κοινωνικού συμφώνου" πρόταση, ο όρος δημοκρατία (Talis vero societatis jus Democratia vocatur ...). 

Το κοινωνικό σύμφωνο, κατά τα ανωτέρω, είναι η πράξη με την οποία ο καθένας, αντί να ενεργεί σύμφωνα με τη δύναμη και την επιθυμία (του), συμφωνεί όχι βέβαια να δρα σε αντίθεση με αυτές ή να παραιτηθεί από αυτές, αλλά να τις υπαγάγει στον συλλογικό καθορισμό, τον οποίο εξάλλου συνδιαμορφώνει από κοινού με τους υπολοίπους, και έτσι να ακολουθεί την κοινή δύναμη και βούληση όλων. Ως τέτοιο, είναι εξ ορισμού δημοκρατικό
.

Δείγμα της ιδιόμορφης θέσης που καταλαμβάνει ο Σπινόζα ως προς την αντιπαράθεση παραδοσιακής και νεότερης πολιτικής φιλοσοφίας αποτελεί η σημασία που προσλαμβάνει σε αυτόν ο όρος φυσική κατάσταση. Αν αποβλέψουμε στο γράμμα του σπινοζικού κειμένου, θα δούμε ότι, εκεί, χρησιμοποιείται ο όρος αυτός με την έννοια που γενικώς του αποδίδεται στο πλαίσιο των νεωτερικών φιλοσοφιών (με ιδιαίτερες αποχρώσεις φυσικά σε καθεμιά από αυτές), δηλ. της κατάστασης χωρίς πολιτεία. Από την άλλη, όπως έχουμε ήδη υπαινιχθεί, η σύναψη του ανωτέρω συμφώνου και η ζωή εν κοινωνία δεν συνιστά το αρνητικό της φυσικής τάξης· αντιθέτως, θα άρμοζε περισσότερο στο πνεύμα της σπινοζικής ανάλυσης αν λέγαμε ότι η "φυσική κατάσταση" για τους ανθρώπους είναι η πολιτεία. 

Πράγματι, οι λοιπές συμβολαιικές θεωρίες οργανώνονται γύρω από το σενάριο ότι ο άνθρωπος στη φυσική κατάσταση, δηλ. ενόσω δεν έχει έρθει ακόμη σε επαφή με άλλους ανθρώπους, έχει κάποια δικαιώματα, οριζόμενα ως φυσικά, τα οποία πρέπει να εκχωρήσει για να σχηματιστεί η πολιτεία. Ο Σπινόζα φθάνει να ισχυριστεί το ακριβώς αντίστροφο, ότι δηλαδή το φυσικό δικαίωμα εκτός της πολιτείας έχει καθαρά θεωρητική ύπαρξη, ενώ μόνο εντός αυτής αποκτά το πραγματικό νόημά του
. Και ο ισχυρισμός του αυτός δεν έχει την έννοια ότι μόνο εντός της πολιτείας καθίσταται ασφαλέστερη (απ' ό,τι πριν, δηλ. στη μη-πολιτεία) η απόλαυση κάποιων έννομων αξιώσεων που αναγνωρίζονται ως φυσικές: αν ήταν έτσι, δεν θα συνιστούσε καμία ριζική διαφοροποίηση εφόσον θα μπορούσε, στη γενικότητά του, να επαναληφθεί επί λέξει και επ' ευκαιρία π.χ. του Λοκ
 ή - γιατί όχι - και του Καντ
. Το νόημά του είναι ότι οι άνθρωποι έχουν περισσότερες πιθανότητες να ακολουθήσουν μια ζωή σύμφωνη με το φυσικό τους δικαίωμα, δηλ. με τις αναγκαίες σχέσεις που συνιστούν τη φύση τους, εντός της πολιτείας. Η χρήση λοιπόν του πλάσματος της φυσικής κατάστασης δεν πρέπει να συσκοτίσει το γεγονός ότι, για το Σπινόζα, η ζωή στην πολιτεία είναι η ομαλή, η συνήθης κατάσταση για τους ανθρώπους, ενώ η ζωή εκτός αυτής είναι "αφύσικη" κατάσταση.

Η σχετική ασυμμετρία της έννοιας της φυσικής κατάστασης, με τη σημασία που έχει στις συμβολαιοκρατικές θεωρίες, προς το σπινοζικό εννοιολογικό πλαίσιο, σε τελευταία ανάλυση αποτελεί συνέπεια των αντίστοιχων διαφορών στο πεδίο της ανθρωπολογίας, που εκτέθηκαν στο πρώτο κεφάλαιο. Οι θεωρίες αυτές, όπως αναφέραμε, σχεδιάζουν ένα "περιγραφικό", όπως λέγεται, αλλά ταυτόχρονα ιδεατό πρότυπο μιας αμετάβλητης ουσίας του ανθρώπου. Στη συνέχεια, από το πρότυπο αυτό συνάγουν ένα jus, δηλ. ένα πλέγμα ζωτικών συμφερόντων άξιων έννομης προστασίας, και ταυτόχρονα μια διαδικασία με την οποία υποτίθεται ότι συγκροτήθηκε - ή ότι θα πρέπει να συγκροτηθεί - ο φορέας που είναι υπεύθυνος για την προστασία αυτή. Αντίθετα, στο Σπινόζα, η φύση τού (κάθε) ανθρώπου αφενός δεν είναι αναγώγιμη σε κάποια απαρασάλευτη και ταυτόσημη ουσία και, αφετέρου, δεν αποτελεί τη βάση για τη θεωρητική απονομή ή διεκδίκηση κάποιων φυσικών δικαιωμάτων. Απλούστατα ταυτίζεται η ίδια με το φυσικό δικαίωμα του ανθρώπου, οριζόμενο ως συγκεκριμένη ικανότητα παραγωγής αποτελεσμάτων στον εξωτερικό κόσμο.

Κατά παραχώρηση λοιπόν προς το καθιερούμενο λεξιλόγιο της πολιτικής φιλοσοφίας της εποχής του, ο Σπινόζα χρησιμοποιεί και αυτός τον όρο "φυσική κατάσταση", με την έννοια μιας κατά λογική αφαίρεση υποτιθέμενης κατάστασης χωρίς πολιτεία - με τίμημα τον κίνδυνο κάποιων απωλειών στη συνοχή της θεωρίας του ή, τουλάχιστον, κάποιων παρανοήσεων.

Πάντως, "χωρίς πολιτεία" δεν σημαίνει κατ' ανάγκην "πριν από την πολιτεία": είναι ενδιαφέρον να παρατηρήσουμε ότι ο Σπινόζα, αποδεχόμενος την οπτική της φυσικής κατάστασης ως λογικής αφαίρεσης, αποφεύγει να της προσδώσει οποιαδήποτε χρονική-εξελικτιστική χροιά. Το κοινωνικό σύμφωνο δεν νοείται ως σημείο μη επιστροφής ή ως μια εγελιανού τύπου "υπέρβαση που διατηρεί αυτό που αρνείται". Εφόσον δεν είναι μια καθοριστική στιγμή που, άπαξ και επέλθει, γεννά δια παντός κανονιστική υποχρέωση σεβασμού, τελεί πάντοτε υπό την αίρεση του πρακτικού στόχου για τον οποίο συνάπτεται. Επομένως, αν κάποτε, για κάποιο λόγο, το σύμφωνο καταστεί απρόσφορο για την επίτευξη του στόχου αυτού, είναι δυνατόν να απωλέσει την ισχύ του. 

Προς το τέλος της ιστορικής διαδρομής της, η θεωρητική κατασκευή του φυσικού δικαίου και του κοινωνικού συμβολαίου ορίσθηκε από τον Καντ αποκλειστικά ως "ιδέα του πρακτικού Λόγου", η οποία δεν εξετάζεται από την άποψη της αντιστοιχίας της με πραγματικά ιστορικά συμβάντα
. Η προτίμηση της λογικής υπόθεσης έναντι της ιστορικής είναι παρούσα και στη σπινοζική χρήση της θεωρητικής αυτής κατασκευής
, αλλά όχι βεβαίως κατά τον ίδιο τρόπο. Είναι εξάλλου γνωστό ότι ο όρος "ιδέα" νοείται κατά τελείως διαφορετικό τρόπο στους δύο φιλοσόφους. Ως ιδέα της νόησης, το κοινωνικό σύμφωνο στο Σπινόζα εξετάζεται όχι από την άποψη της διάρκειας στο χρόνο, αλλά από την άποψη της αιωνιότητας
. Η θεώρηση αυτή συνεπάγεται ότι είναι "αιωνίως παρόν" - πράγμα που σημαίνει ότι ανανεώνεται κάθε στιγμή, δηλ. είναι άμεσα ανακλητό. 
Αυτή η πολύ σημαντική συνέπεια της σπινοζικής εκδοχής του συμβολαίου θα μας απασχολήσει εκτενέστερα στην επόμενη ενότητα. Προς το παρόν, πάντως, ακόμη μεγαλύτερη σημασία θα είχε να επισημάνουμε ότι στη Θεολογικο-πολιτική Πραγματεία, πέρα από το καθεστώς της λογικής αφαίρεσης που αναγνωρίζεται στη φυσική κατάσταση, είναι παρούσα και η τάση η κατάσταση αυτή να νοείται με πρότυπο ένα εξαιρετικά συγκεκριμένο ιστορικό παράδειγμα. Η συγκεκριμένη αυτή προσέγγιση με βάση τη διάρκεια απομακρύνει το Σπινόζα από το αφηρημένο σενάριο των "θεωριών μετάβασης"
 εξίσου όσο και η άποψη της αιωνιότητας, αν όχι περισσότερο. Το πρότυπο αυτό είναι η περίπτωση του εβραϊκού λαού μετά την έξοδο από την Αίγυπτο
.

Η αντιμετώπιση της ίδρυσης του εβραϊκού κράτους στο 17ο κεφ. της Θεολογικο-πολιτικής Πραγματείας (όπως και, γενικότερα, της ιστορίας του κράτους αυτού στο σύνολο του έργου) με όρους αυστηρά πολιτικοθεωρητικούς και όχι θεολογικούς, φέρνει το Σπινόζα πλησιέστερα σε ένα προγενέστερο εγχείρημα ανάλυσης του πολιτικού φαινομένου: πρόκειται φυσικά για τη θεωρία τού Μακιαβέλι. Πράγματι, παρόλο που, από άποψη ορολογίας, η σπινοζική θεωρία δείχνει να εγγράφεται στο πλαίσιο των συμβολαιοκρατικών θεωριών, ωστόσο ως προς την ουσία της παρουσιάζει πολύ μεγαλύτερη συγγένεια με την προβληματική του "οξυδερκέστατου Φλωρεντινού"
 παρά με τη λογική της συμβατικής θέσμισης.

Η συγγένεια συνίσταται κατ' εξοχήν στη στροφή του ενδιαφέροντος προς τα ιστορικά προηγούμενα της ίδρυσης συγκεκριμένων κρατών, μάλλον, παρά προς την αφηρημένη νοητική ανακατασκευή της
. Ειδικά μάλιστα ως προς το συγκεκριμένο σημείο, η προσέγγιση του Σπινόζα μπορεί ευθέως να συσχετισθεί με ένα συναφές χωρίο από τον "Ηγεμόνα" και να θεωρηθεί ότι συνεχίζει το δρόμο που υπέδειξε εκεί ο συγγραφέας του - ο οποίος υπήρξε ως γνωστόν ένας από τους πρώτους που επιχείρησε το άνοιγμα της ιερής παράδοσης στη λογική ανάλυση και την οικειοποίηση του εδάφους του θρησκευτικού δόγματος προς όφελος της πολιτικής θεωρίας. Στο πλαίσιο αυτού του εγχειρήματος εγγράφεται ένας - κυριολεκτικά και μεταφορικά - "μακιαβελικός" ελιγμός του 6ου κεφαλαίου του Ηγεμόνα, στο οποίο διαβάζουμε:

"Για να έρθω σε εκείνους που, με τη δική τους αρετή και όχι από τύχη, έγιναν ηγεμόνες, λέγω ότι οι πιο εξαίρετοι είναι ο Μωυσής, ο Κύρος, ο Ρωμύλος, ο Θησέας και άλλοι όμοιοι"
.

Ήδη το γεγονός ότι ο Μωυσής, στην παραπάνω πρόταση, τοποθετείται ισοδύναμα στην ίδια κατηγορία με τους άλλους τρεις ιδρυτές κρατών από την κοσμική ιστορία (και με "άλλους ομοίους"), τον καθιστά, ακριβώς, όμοιο με αυτούς, υποκείμενο στους ίδιους καταναγκασμούς και άξιο του ίδιου σεβασμού για τις επιτυχίες του. Αλλά ο Μακιαβέλι, αμέσως μετά, γίνεται ακόμη σαφέστερος: "μολονότι για το Μωυσή, που ήταν ένας απλός εκτελεστής των πραγμάτων που του είχε ορίσει ο Θεός, δεν πρέπει να επιχειρηματολογούμε [...]. Ας εξετάσουμε ωστόσο τον Κύρο και τους άλλους που έχουν κατακτήσει ή ιδρύσει βασίλεια: θα τους βρείτε όλους αξιοθαύμαστους. και αν εξεταστούν οι πράξεις και οι τρόποι που προσιδιάζουν σε αυτούς, δεν θα φανούν διαφορετικοί από εκείνους του Μωυσή, που είχε τόσο μεγάλο διδάσκαλο"
.

Ξαναπιάνοντας λοιπόν το νήμα της ανωτέρω ανάλυσης ειδικά ως προς τον Μωυσή, ο Σπινόζα συνεχίζει με συστηματικότερο τρόπο - όντας ίσως και "καθ' ύλην αρμοδιότερος", καθότι γνώστης της εβραϊκής γλώσσας και παράδοσης - και αξιοποιεί το κεκτημένο του Μακιαβέλι, το έργο του οποίου γνώριζε πολύ καλά
, εντάσσοντας απόλυτα την εβραϊκή εκκλησιαστική παράδοση στο χώρο της ορθολογικής μελέτης του ιστορικού παρελθόντος, χωρίς καμία διαφοροποίηση από την κοσμική. Κατά τούτο, η προσέγγισή του υιοθετεί όπως είπαμε το τρέχον συμβολαιοκρατικό λεξιλόγιο - π.χ. η ίδρυση της εβραϊκής θεοκρατίας περιγράφεται ως απόφαση των Εβραίων να μεταβιβάσουν το δικαίωμά τους στο Θεό και ως υπόσχεση να τον υπακούουν
 -, αλλά από άποψη περιεχομένου απομακρύνεται από το συμβολαιικό σχήμα: χαρακτηρίζει ως φυσική κατάσταση μια υπαρκτή ιστορική περίσταση. Και μάλιστα μια περίσταση η οποία έλαβε χώρα αφού είχε προηγηθεί ζωή μέσα σε οργανωμένο κράτος (το κράτος των Φαραώ) και όχι πριν από οποιαδήποτε πολιτική κοινωνία. 

Για να προσδώσουμε μια γενικότερη διατύπωση στη συγγένεια αυτή με τη μακιαβελική οπτική, πρέπει να πούμε ότι η προσέγγιση του Σπινόζα δεν παύει, ακόμη και όταν μιλά τη γλώσσα του συμβολαίου, να βασίζεται σε μια ανάλυση σχέσεων μεταξύ δυνάμεων και όχι μεταξύ βουλήσεων.

2. Το δίκαιο ως δύναμη

Το ασύμβατο του βουλησιαρχικού λεξιλογίου με την πραγματική ανάπτυξη των εννοιών στο πλαίσιο της σπινοζικής θεωρίας γίνεται αισθητό από τον ίδιο το Σπινόζα, ο οποίος, αμέσως μόλις εξαγγείλει την υπόθεση περί του πρωταρχικού κοινωνικού συμφώνου, σπεύδει να σχετικοποιήσει και να εξουδετερώσει τις "αιχμές" που θα ήταν δυνατό να οδηγήσουν τον αναγνώστη σε διαφορετικούς δρόμους. 

Ήδη κατά την ίδια τη στιγμή της εξαγγελίας, ο Σπινόζα δεν κουράζεται να υπενθυμίζει εμμέσως, μεταξύ άλλων δια της συχνής χρήσης του επιθέτου "φυσικός"
, ότι η εμφανιζόμενη ως απόλυτη δικαιοπαραγωγική εξουσία τής "σύμπτωσης βουλήσεων" στην πραγματικότητα δεν παύει να υπόκειται στους καταναγκασμούς των σταθερών σχέσεων, με βάση τις οποίες τα σώματα συντίθενται και διαλύονται αέναα. Αυτό όμως το διακηρύσσει και ρητά αμέσως μετά το κεφάλαιο όπου εκτίθεται η κατασκευή του κοινωνικού συμφώνου, όταν αναφέρεται στο θεωρητικό καθεστώς της (Θ.-π. Π. κεφ. 17). Η συγκεκριμένη θεώρηση (contemplatio) των δικαιωμάτων της υπέρτατης εξουσίας, λέει εκεί ο Σπινόζα, "μολονότι δεν απέχει πολύ από την πρακτική, και μολονότι η πρακτική μπορεί να οργανωθεί έτσι, ώστε να την προσεγγίζει όλο και περισσότερο, ωστόσο αναπόφευκτα παραμένει πάντοτε εν πολλοίς απλώς θεωρητική".
Μέσα στην ίδια πρόταση λοιπόν ο Σπινόζα αποδίδει στην έκθεσή του για τη σύσταση της πολιτείας και τις τρεις ιδιότητες που κατά καιρούς, και σε διαφορετικούς βαθμούς κάθε φορά, έχουν συνδεθεί με το σενάριο του κοινωνικού συμβολαίου: α) την, έστω απόμακρη και κατά προσέγγιση, απόδοση ενός πραγματικού (προ)ιστορικού γεγονότος. β) το χαρακτήρα "οδηγού της πράξης". γ) το χαρακτήρα αφηρημένης ιδεατής κατασκευής, ως ένα βαθμό με την αρνητική σημασία της θεωρητικολογίας η οποία αδιαφορεί για τα όντως συμβαίνοντα
. 

Η ερμηνευτική ισχύς λοιπόν του ("απλώς θεωρητικού") σχήματος περί εγκαθίδρυσης της πολιτείας δια της μεταβίβασης όλων των δικαιωμάτων των υπηκόων στην υπέρτατη εξουσία προσκρούει στο πραγματικό γεγονός ότι, εν πάση περιπτώσει, οι φυσικοί καθορισμοί δεν αποβάλλουν ποτέ την καθολική δραστικότητά τους. Το συμπέρασμα αυτό συμπυκνώνει παραδειγματικά ο ίδιος ο τίτλος του κεφ. 17 της Θ.-π. Π., κατά τον οποίο κανείς δεν μπορεί να μεταβιβάσει τα πάντα στην υπέρτατη εξουσία, ούτε και είναι απαραίτητο. "Διότι κανείς ποτέ δεν θα μπορέσει να μεταβιβάσει σε κάποιον άλλο τη δύναμή του και, συνεπώς, ούτε το δικαίωμά του κατά τέτοιο τρόπο, ώστε να πάψει να είναι άνθρωπος"
. 

Η ισχύς των παραγγελμάτων της υπέρτατης εξουσίας, η οποία συνιστάται δια της ιδρυτικής σύμβασης, έχει πάντοτε ως όριο την απαραμείωτη ανθρώπινη φύση
. Τα όσα όμως συγκεκριμένα συνάγει ο Σπινόζα από τον προηγούμενο περιορισμό είναι τόσο σοβαρά, ώστε πρακτικά αποβαίνει μάλλον ζήτημα ορολογίας να πούμε εάν οδηγούν σε σχετικοποίηση ή σε πλήρη ακύρωση της συμβολαιοκρατικής λογικής. 

Το ανωτέρω συμπέρασμα, εκφρασμένο στην κανονιστική γλώσσα των συμβολαιικών θεωριών, θα μπορούσε να χαρακτηριστεί ως παραδοχή του δικαιώματος αντίστασης των υπηκόων
. Αν επιδιώκαμε να το διατυπώσουμε σε μια γλώσσα περισσότερο σύμφωνη προς το πνεύμα της σπινοζικής προσέγγισης, θα λέγαμε ότι ο Σπινόζα, εκκινώντας από τη σχεσιακή θεωρία της ουσίας την οποία αναλύσαμε στην αρχή της εργασίας
, πλησιάζει όσο τίποτε άλλο μια σχεσιακή θεωρία της εξουσίας. 
Η σχεσιακή αυτή θεωρία εκφράζεται με τη μεγαλύτερη καθαρότητα σε μία πολύ σημαντική παράγραφο από το "γενικό μέρος" της Πολιτικής Πραγματείας όπου ο Σπινόζα, εκθέτοντας τον τρόπο με τον οποίο συλλαμβάνει τη σχέση (πολιτειακού) δικαιώματος και (φυσικής) δύναμης, προχωρά στην ακόλουθη αποφθεγματική διατύπωση:

"Όταν λέμε ότι κάποιος μπορεί να κάνει ό,τι θέλει με ένα πράγμα που δικαιωματικά τού ανήκει (sui juris est), αυτή η εξουσία (potestas) πρέπει να καθορίζεται όχι μόνο από τη δύναμη (potentia) του δρώντoς, αλλά και από τη δεκτικότητα του υφισταμένου τη δράση"
.

Η σύλληψη του πολιτικού φαινομένου ως συσχετισμού μεταξύ δυνάμεων ήταν ήδη παρούσα στη Θεολογικο-πολιτική Πραγματεία, τελώντας σε σχετική ένταση με την εκεί χρησιμοποίηση της συμβολαιικής ορολογίας. Αυτή ακριβώς η ένταση οδηγεί το Σπινόζα να απαλείψει κάθε αναφορά στο "κοινωνικό σύμφωνο" κατά τη νεότερη - ως γνωστόν ημιτελή - έκθεση της πολιτικής του θεωρίας στη δεύτερη Πραγματεία, κρίνοντας ότι η αναλυτική των παθών, των οποίων η ύπαρξη "ορίζεται από τη δύναμη των εξωτερικών αιτίων συγκρινόμενη με τη δική μας"
, αποτελεί επαρκή βάση για την ανάπτυξη της θεωρίας αυτής. Κατά την έκθεση της Π.Π., η πολιτεία υπάρχει όχι διότι κάποιοι συγκεντρώθηκαν κάποτε και αποφάσισαν να τη δημιουργήσουν, αλλά διότι - και στο βαθμό που - όλοι, ανά πάσα στιγμή, ζουν εντός αυτής και ενεργούν σύμφωνα με τους νόμους της, είτε επειδή φοβούνται τη δύναμή της, είτε επειδή ελπίζουν στα αγαθά που συνεπάγεται η ζωή εν κοινωνία.

Στο δεύτερο λοιπόν κεφάλαιο της Πολιτικής Πραγματείας, το ζήτημα της εξουσίας τίθεται αποκλειστικά στο πλαίσιο μιας τυπολογίας (τεσσάρων) πιθανών περιπτώσεων πραγματικής υπαγωγής στη δύναμη κάποιου άλλου
 και όχι στο πλαίσιο κάποιας υποτιθέμενης πρωταρχικής οικειοθελούς δέσμευσης. Στο συγκεκριμένο κεφάλαιο, όπου εκτίθενται συνοπτικά οι θεωρητικές προϋποθέσεις του "λόγου περί κράτους", η υπόσχεση, έννοια-κλειδί για την κατασκευή του κοινωνικού συμβολαίου, εμφανίζεται μία φορά, μόνο και μόνο για να απορριφθεί ως απρόσφορη και μη αξιόπιστη λύση για τη θεμελίωση της πολιτικής κοινωνίας
. Η απόρριψη αυτή γίνεται προς όφελος της έννοιας της υπακοής (obsequium), μιας έννοιας που ούτως ή άλλως κατείχε κεντρική θέση ήδη στη Θ.-π. Π., υπό το πρίσμα της οποίας και μόνο νοείται πλέον το πρόβλημα της πολιτικής. Πράγματι, αυτήν ακριβώς την έννοια οριοθετούν οι τέσσερις προαναφερθείσες περιπτώσεις, οι οποίες καλύπτουν όλο το φάσμα μεταξύ των δύο θεμελιωδών παθών της Ελπίδας και του Φόβου (ορισμοί 12 και 13 αντίστοιχα στο Γ΄ της Ηθικής), αντιστοιχώντας σε διαφορετικούς κάθε φορά συνδυασμούς τους - από την καθαρά σωματική επιβολή μέχρι την ευγνωμοσύνη λόγω ευεργεσίας. 

Σημειωτέον ότι η κλιμάκωση είναι ανοδική: στην πρώτη περίπτωση (κατά την οποία ο εξουσιάζων "κρατά κάποιον αλυσοδεμένο") η υπαγωγή είναι η χαλαρότερη δυνατή, ενώ η δέσμευση που συνεπάγεται η ανάμνηση των παρελθουσών (και η αναμονή των μελλοντικών) ευεργεσιών είναι η μονιμότερη και η πιο έντονη. 

Στο κρίσιμο αυτό σημείο θα επανέλθουμε αμέσως στη συνέχεια. Επί του παρόντος, ας μείνουμε στη διαπίστωση ότι, με τον αποκλεισμό της προσφυγής στην αμοιβαία υπόσχεση, η σπινοζική ανάλυση μετακινείται οριστικά από το νομικό στο φυσικό πρότυπο. Θεωρεί το κράτος όχι ως σύμπτωση βουλήσεων, αλλά ως συμβολή δυνάμεων
. Και η σκέψη αυτή ωθεί το Σπινόζα να εισαγάγει στην πολιτική θεωρία μια έννοια που του προσδίδει μια μοναδικότητα και που δεν επρόκειτο να ξαναχρησιμοποιηθεί για την ανάλυση του φαινομένου της εξουσίας παρά μόνο δύο αιώνες αργότερα: την έννοια του πλήθους (multitudo)
. 

Kατά τα ανωτέρω, το δίκαιο, το jus civitatis, νοείται στην Π. Π. ως το σύνολο των σχέσεων, υπό τις οποίες συναρθρώνονται τα εκτατά και νοητά μέρη της πολιτείας (δηλ. οι δυνάμεις των μελών της multitudo), ως αυτό που συγκροτεί την πολιτεία ως ιδιαίτερο σύνθετο Άτομο
 και, άρα, ταυτίζεται με την ίδια τη φύση ή δύναμη της πολιτείας, ακριβώς όπως είδαμε στο πρώτο κεφάλαιο (ιδίως ενότητα 3) ότι συμβαίνει με το jus οποιουδήποτε άλλου κατ' ιδίαν πράγματος.

Το κράτος λοιπόν στην Πολιτική Πραγματεία έχει ως μοναδική ορίζουσα τη δύναμη του πλήθους. Πρέπει να σημειωθεί ότι η τελευταία αυτή θέση, στο βαθμό που προκρίνεται στη σπινοζική θεωρία ως βασικό νοητικό εργαλείο σύλληψης του πολιτικού, δεν μπορεί να εξομοιωθεί με την περίφημη αρχή της λαϊκής κυριαρχίας, η οποία, τουλάχιστον από τον Ρουσώ και μετά, θεωρείται συστατικό στοιχείο κάθε δημοκρατικής πολιτικής θεωρίας της νεότερης εποχής
. Εν πολλοίς μάλιστα αποκτά χαρακτήρα ανταγωνιστικό προς αυτήν. Πράγματι, η λαϊκή κυριαρχία αποτελεί αρχή με την κανονιστική σημασία του όρου - και αυτό με μία διπλή έννοια: 

α) Σε θεωρητικό (γνωσεολογικό) επίπεδο, δεν καλείται να εξηγήσει το μηχανισμό με τον οποίο λειτουργούν τα κράτη, για τον απλούστατο λόγο ότι ακριβώς, σύμφωνα με την ίδια την υπόθεση των θεωριών που την εισηγούνται, τα κράτη μέχρι τώρα (τότε) δεν λειτουργούσαν βάσει της αρχής αυτής. κάτι τέτοιο θα πρέπει να επιδιωχθεί από δω και στο εξής. 

β) Επιπλέον, η αρχή αυτή, και όταν κάποτε ισχύσει σε κάποιο κράτος, πάλι θα έχει χαρακτήρα όχι αιτιοκρατικό, αλλά κανονιστικό· θα αποτελεί διάταξη της νομοθεσίας του - μόνο τότε εξάλλου θα είμαστε σε θέση να πούμε ότι όντως ισχύει - και θα απονέμει δικαιώματα και υποχρεώσεις σε κάποια υποκείμενα. 

Η κανονιστική σύλληψη της αρχής της λαϊκής κυριαρχίας μπορούμε να ισχυριστούμε ότι, σε τελευταία ανάλυση, ανάγεται στον πολεμικό χαρακτήρα της, στο ρόλο που αυτή καλείται να παίξει στα πλαίσια ενός ιδεολογικού αγώνα. Με την επιβολή μιας τέτοιας αντίληψης για τη λαϊκή κυριαρχία, το ιδεολογικό αποτέλεσμα που επιδιώκουν (και επιτυγχάνουν) οι αντίστοιχες θεωρίες είναι μια προφανής απαξίωση της μοναρχίας και του ancien régime, που πλέον αυτονόητα εμφανίζονται ως άρνηση και παραβίαση της αρχής αυτής και ως συνώνυμο της αυθαιρεσίας. 

Συνεπώς η έννοια της λαϊκής κυριαρχίας, εφόσον σε αυτή ο πρακτικός χαρακτήρας υπερισχύει του θεωρητικού, είναι κατά βάση μια ιδεολογική έννοια
. Όπως μάλιστα συμβαίνει πολύ συχνά με τις ιδεολογικές έννοιες, φαίνεται να αποτελεί αντιστροφή της παραδοσιακής ιδέας της κυριαρχίας του ηγεμόνα, όπως αυτή εισήχθη στην πολιτική φιλοσοφία ιδίως με τον Μποντέν
, και απόδοσή της σε ένα νέο υποκείμενο, το λαό.

Αντίθετα, η έννοια της δύναμης του πλήθους αποτελεί μια έννοια αναλυτική-θεωρητική, καθότι ανάγεται σε αναγκαία σχέση που διέπει τη λειτουργία κάθε υπαρκτού (και υπάρξαντος) κράτους. Με την ανάδειξή της σε μόνη πραγματική ορίζουσα της πολιτικής εξουσίας, θα μπορούσαμε να ισχυριστούμε ότι συντελείται, για πρώτη φορά με τόση ένταση και τόση σαφήνεια, η είσοδος των μαζών στο προσκήνιο της πολιτικής ανάλυσης. Η είσοδος αυτή δεν αποτελεί την εξαγγελία ενός οράματος, η πραγματοποίηση του οποίου να τέμνει τον ιστορικό χρόνο σε ένα (κακό) πριν και σε ένα (καλό) μετά: όντας μία έννοια του Λόγου, δεν έχει σχέση με τη διάρκεια μέσα στο χρόνο, αλλά με την άποψη της αιωνιότητας (species aeternitatis). Πράγμα που σημαίνει όχι ότι είναι άχρονη αλλά, αντίθετα, ότι θεωρείται ως ισχύουσα για το εδώ και το τώρα - το δικό μας όσο και κάθε προηγούμενο. 

Επομένως, η προσέγγιση της Πολιτικής Πραγματείας ευθυγραμμίζεται πλήρως με την οντολογική θεώρηση της έννοιας του νόμου, την οποία εκθέσαμε στο πρώτο κεφάλαιο, ορίζοντας με όρους δύναμης και τη δεύτερη έννοια του jus: δηλ. όχι μόνο το δικαίωμα
 αλλά και το (πολιτειακό) δίκαιο.

Αυτό δεν σημαίνει ότι, κατ' αυτό τον τρόπο, καθίσταται έκθετη στις αιτιάσεις που διατυπώνει ο Ρουσώ κατά των θεωριών του "δικαίου του ισχυροτέρου", στο ομότιτλο κεφάλαιο (3ο του Α΄ Βιβλίου) του Κοινωνικού Συμβολαίου. Θα ήταν εξαιρετικά χρήσιμο να υποβάλλαμε την ανωτέρω "δυναμική" θεώρηση του δικαίου στη δοκιμασία των αιτιάσεων αυτών ώστε να δούμε γιατί.

Το οικείο κεφάλαιο του Κοινωνικού Συμβολαίου αρχίζει με τη φράση: "Ο ισχυρότερος δεν είναι ποτέ αρκετά ισχυρός ώστε να είναι πάντοτε ο κυρίαρχος, αν δεν μετασχηματίσει την ισχύ του σε δίκαιο και την υπακοή σε υποχρέωση"
. Τη φράση όμως αυτή, η οποία στο ρουσωικό κείμενο
 χρησιμοποιείται ως επιχείρημα κατά των λεγομένων θεωριών του δικαίου του ισχυροτέρου, την παραθέτει ουσιαστικά αυτούσια στο κείμενό του - αποδίδοντάς την μάλιστα στον Σενέκα - και την επικαλείται ο ίδιος ο Σπινόζα, όχι μόνο μία φορά
.

Αυτό πρέπει να μας κάνει να σκεφτούμε ότι πιθανόν άλλα πράγματα να εννοεί ο καθένας με τον όρο δύναμη. Πράγματι, ο Σπινόζα παίρνει κατά γράμμα τον "τόπο" αυτό της πολιτικοφιλοσοφικής παράδοσης και απ' αυτόν συμπεραίνει ότι, αφού οι εξουσίες που βασίζονται στη βία ποτέ δεν διήρκεσαν για πολύ, τότε αυτές θα πρέπει να είναι, ακριβώς, οι λιγότερο ισχυρές. Περισσότερο ισχυρές, αντίθετα, καθότι μονιμότερες, θα ήταν εκείνες που κυβερνούν τους ανθρώπους "έτσι ώστε αυτοί να πιστεύουν ότι δεν κυβερνώνται, αλλά ζουν σύμφωνα με το δικό τους χαρακτήρα και με τη δική τους ελεύθερη απόφαση"
. Γι' αυτό, ως περισσότερο άξιο λόγου αντικείμενο για την πολιτική θεωρία προκρίνει τις δεύτερες. 

Αυτό βρίσκεται σε ευθεία σύνδεση με την "ανοδική κλιμάκωση" των τύπων εξουσίασης, που επισημάναμε νωρίτερα στην παρούσα ενότητα. Ήδη στο 17ο κεφ. της Θ.-π. Π., παρεμπιπτόντως, αναφερόταν ρητά ότι "τη μεγαλύτερη εξουσία την έχει εκείνος που κυβερνά τις ψυχές των υπηκόων του"
. Σε απόλυτη συμφωνία με την εκτίμηση αυτή, ο Σπινόζα, κατά τη συστηματοποίηση των τεσσάρων τύπων πραγματικής υπαγωγής στη δύναμη ενός άλλου, με βάση τους οποίους ορίζει το πλαίσιο της ώριμης σύλληψής του για το πολιτικό, ισχυρίζεται ότι ο πρώτος, ο καθαρά σωματικός, είναι και ο λιγότερο ικανός να επιτύχει την υπακοή, καθότι παράγει μία χαλαρότερη σύνδεση των μερών της πολιτείας μεταξύ τους.
Η θεώρηση αυτή είναι προφανώς η ακριβώς αντίστροφη από μια ορισμένη αρνητική μυθοποίηση της δύναμης που φαίνεται να διέπει τη σύλληψη του Ρουσώ. Ο τελευταίος, τη στιγμή που μέμφεται τους θεωρητικούς του αντιπάλους για εξωραϊσμό και εξύμνηση της ισχύος, ο ίδιος αποδέχεται έμπρακτα μια εξίσου φενακισμένη εκδοχή της, κατά την οποία η "δύναμη" ως "φυσική ισχύς" ταυτίζεται απόλυτα με τη βία. Ως τέτοια, θεωρείται ότι δεν έχει τίποτε το κοινό με την πολιτική και, κατά συνέπεια, αποβάλλεται τελείως από το πεδίο της (εξ ου και ο παραλληλισμός με την εικόνα του "ένοπλου ληστή" που "με αιφνιδιάζει στη γωνία ενός δάσους"
 - δηλ. ακριβώς ενός χώρου που συνειρμικά υποτίθεται ότι κείται εκτός της πόλης, εκτός της ρυθμισμένης κοινωνικής ζωής). 
Είναι γνωστή η περίφημη εικόνα του Κενταύρου που χρησιμοποιεί ο Μακιαβέλι για να περιγράψει τον διφυή, κατ' αυτόν, χαρακτήρα της εξουσίας
. Στον Ρουσώ, τα δύο στοιχεία που φέρεται ότι συγκροτούν το πολιτικό φαινόμενο φαίνεται να υφίστανται μια "σχάση", κατά την οποία υπερτιμάται το ανθρώπινο (=σύννομο, συναινετικό) έναντι του "ζωώδους" (=βίαιου), το οποίο κρίνεται αποκρουστέο.

Στο Σπινόζα κατά μία έννοια υπάρχει μια ανάλογη στροφή του ενδιαφέροντος προς την "ανθρώπινη" όψη της εξουσίας. Μόνο που αυτή, ακριβώς όπως και η εισαγωγή της έννοιας της δύναμης του πλήθους, αφορά το θεωρητικό ενδιαφέρον και δεν συνιστά δήλωση πολιτικής προτίμησης. Εφόσον τα violenta imperia δεν διαρκούν πολύ, η πολιτική θεωρία δεν θα είχε πολλά να πει επ' αυτών. Θα ήταν λοιπόν προτιμότερο να εστιάσει την προσοχή της στις εξουσίες που καταλαμβάνουν όχι μόνο τις βιολογικές, αλλά και τις ψυχικές δυνάμεις των εξουσιαζομένων.

Αυτό προφανώς συνεπάγεται ότι, πάντως, και οι τελευταίες δεν παύουν να είναι εξουσίες, δηλ. σχέσεις δυνάμεων. Όχι μόνο δεν παύουν, αλλά, όπως μόλις προηγουμένως είδαμε, για το Σπινόζα αυτές είναι οι κατ' εξοχήν εξουσίες. Έτσι, η μετατόπιση αυτή του ενδιαφέροντος οδηγεί το Σπινόζα σε μία εξαιρετικά ενδιαφέρουσα σύλληψη της εξουσίας ως ηγεμονίας: όχι αποκλειστικά ως άρνησης, ως καταστολής, αλλά ως οργάνωσης της συναίνεσης, ως ειδικής ικανότητας του ηγεμόνα να επιτυγχάνει κατά θετικό τρόπο μια συμπεριφορά από αυτούς επί των οποίων εξουσιάζει, "να εξασφαλίζει ότι οι υπήκοοι θα κάνουν το καθήκον τους με τη θέλησή τους και όχι από εξαναγκασμό"
. Αν, για τον Ρουσώ, ο κυρίαρχος πρέπει να μετασχηματίσει την ισχύ του σε δίκαιο, για το Σπινόζα δεν τίθεται εν προκειμένω ζήτημα κανενός μετασχηματισμού· και μέσω του δικαίου επιτυγχάνονται επίσης "αποτελέσματα ισχύος", καθότι το δίκαιο δεν είναι παρά η ειδική μορφή εκδήλωσης της εξουσίας.
Για να το εκφράσουμε με έναν ακόμη τρόπο: από την ανεπάρκεια της ισχύος ως θεμελίου της κυριαρχίας, ο Ρουσώ συνάγει το συμπέρασμα ότι ως τέτοιο θεμέλιο θα πρέπει να προκριθεί η "γενική βούληση". Ο Σπινόζα, αντιθέτως, συνάγει το συμπέρασμα ότι η πολιτική θεωρία θα πρέπει ακριβώς να διερευνήσει τους παράγοντες που διαμορφώνουν αυτή τη βούληση και να αναζητήσει τους τρόπους, με τους οποίους θα επιτευχθεί ώστε οι επιθυμίες των μελών της multitudo να είναι όντως τέτοιες που να επιτρέπουν τη σύγκλιση και το σχηματισμό μιας γενικής τάσης. Καθότι αυτό, όπως θα δούμε αναλυτικότερα κατωτέρω
, δεν πρέπει να θεωρείται καθόλου δεδομένο.

Στις αμέσως επόμενες ενότητες θα εξετάσουμε ποιες συνέπειες έχει αυτή η νεότερη, σχεσιακή σύλληψη της εξουσίας για τις θέσεις του Σπινόζα ως προς ορισμένα θεμελιώδη θέματα της νεότερης πολιτικής θεωρίας, και συγκεκριμένα ως προς το ζήτημα της δέσμευσης της υπέρτατης εξουσίας από τους νόμους της και ως προς τα συμμετρικά μεταξύ τους ζητήματα της υποχρέωσης υπακοής και του δικαιώματος αντίστασης.

3. Tο ζήτημα των εγγυήσεων

Σε μια συγκυρία που σημαδευόταν από έντονους πολιτικούς αγώνες για το συνταγματικό περιορισμό των μοναρχιών, στην ημερήσια διάταξη του πολιτικού στοχασμού ετίθετο υποχρεωτικά το κομβικό αυτό ερώτημα: ο κάτοχος της εξουσίας συμπεριλαμβάνεται ο ίδιος στα υποκείμενα τα οποία οφείλουν υπακοή στους νόμους της πολιτείας; Είναι γνωστό ότι η τυπική φιλελεύθερη απάντηση συνίσταται στην αντιστροφή του παλαιού ρωμαϊκού princeps legibus solutus est και στην επιλογή υπέρ της δέσμευσης και του κυρίαρχου από τους νόμους του - με τη σημαντική εξαίρεση τoυ Hobbes, περί του οποίου αμέσως κατωτέρω.

Ο Σπινόζα, αναγνωρίζοντας την καταναγκαστική δύναμη που προσλαμβάνει το ανωτέρω ερώτημα για κάθε λόγο περί πολιτικής (και, ταυτόχρονα, υπονοώντας ίσως ότι διαφορετικά δεν θα το έθετε οδηγημένος από τη λογική της δικής του θεωρίας και μόνο
) καταπιάνεται με αυτό και το απαντά απερίφραστα αρνητικά: η υπέρτατη εξουσία δεν είναι νοητό να δεσμεύεται από το νόμο με τη γνήσια έννοιά του, δηλ. από το πολιτειακό δίκαιο
. 

Από την άλλη, βέβαια, η υπέρτατη εξουσία, όπως και κάθε άλλο πράγμα, δεν είναι νοητό να μη δεσμεύεται από τη "μη γνήσια έννοια" του νόμου, δηλ. το φυσικό δίκαιο
.

Η θέση του ερωτήματος υπό το πρίσμα της διάκρισης αυτής εκ πρώτης όψεως φαίνεται να οδηγεί το Σπινόζα σε μια θέση ταυτόσημη με εκείνη του Χομπς. Πράγματι, και για εκείνον "είναι βεβαίως αλήθεια ότι όσοι διαθέτουν την κυρίαρχη εξουσία ενδέχεται να διαπράξουν κάποια κακοήθεια. ποτέ, όμως, αδικία ή αδίκημα με την κυριολεκτική σημασία"
. 

Η χομπσιανή όμως απόρριψη της νομικής δέσμευσης του κυριάρχου έχει ως διακηρυγμένο στόχο να αποκλείσει τη θεωρητική νομιμοποίηση ενός δικαιώματος των υπηκόων να στραφούν νομικά κατά του κυριάρχου
. Πρόκειται εδώ για τη γνωστή του "στράτευση" στη διατύπωση μιας θεωρίας απολογητικής της απόλυτης μοναρχίας. Από θεωρητική άποψη, πάντως, εκείνο που ενδιαφέρει περισσότερο είναι ότι η τοποθέτηση του Χομπς στην ουσία της δεν απομακρύνεται στο παραμικρό από τον φιλελεύθερο τρόπο σύλληψης των πραγμάτων. Η δική του απάντηση, σε αντίθεση με αυτήν των φιλελεύθερων θεωριών, είναι αρνητική, αλλά το ερώτημά του - και ο τρόπος που το θέτει - είναι το ίδιο. Στον Λοκ μπορούμε να αποδώσουμε, τελείως σχηματικά, τη θέση "ο κυρίαρχος δεσμεύεται από τους νόμους, διότι αυτό περιορίζει την εξουσία του (και ο περιορισμός της εξουσίας είναι κάτι καλό)"
. Η θέση του Χομπς αντίστοιχα θα ήταν "ο κυρίαρχος δεν δεσμεύεται από τους νόμους, διότι αυτό περιορίζει την εξουσία του (και ο περιορισμός της εξουσίας είναι κάτι κακό)"
. Θα ήταν δηλαδή μία απλή αλλαγή προσήμου σε σχέση με το προηγούμενο, βασισμένη σε διαφορετική πολιτική προτίμηση. 

Αντίθετα, στο Σπινόζα, αν επίσης απορρίπτεται η προβληματική της υπαγωγής του κατόχου της εξουσίας στους νόμους του, αυτό δεν συνδέεται καθόλου με τη θεώρηση του περιορισμού της εξουσίας είτε ως "καλού" είτε ως "κακού". (Χωρίς αυτό κατ' ανάγκην να καθιστά τη θεωρία του αξιολογικά ή πολιτικά ουδέτερη. αυτό θα διευκρινιστεί περισσότερο παρακάτω). Αν για το Σπινόζα δεν τίθεται θέμα να επιλέξει υπέρ ή κατά, αυτό συμβαίνει επειδή, κατ' αυτόν, η ίδια η προβληματική του περιορισμού της εξουσίας μέσω του δικαίου δεν έχει κανένα νόημα.
Σύμφωνα με όσα εκθέσαμε στην προηγούμενη ενότητα, ο πολιτειακός νόμος είναι η καθορισμένη λογική (ratio) με βάση την οποία μπορούν να συμβιώνουν οι άνθρωποι/πολίτες και, κατ' αυτή την έννοια, είναι σύμφυτος με τη λειτουργία της πολιτείας. θα μπορούσαμε να πούμε ότι εκφράζει την ίδια τη μορφή ύπαρξής της. Αυτό βέβαια αποτελεί μια τελείως κοινότοπη διατύπωση, με την οποία κανείς δεν θα είχε πρόθεση να διαφωνήσει. Συνδυαζόμενη όμως με την οντολογία του Σπινόζα, η κοινοτοπία αυτή οδηγεί κάπως αιφνιδιαστικά, αλλά αναπόδραστα στο συμπέρασμα ότι, αν υπάρχει κάποιο όριο στην εξουσία της πολιτείας, αυτό δεν μπορεί να είναι οι νόμοι που θεσπίζει η ίδια. Αυτό που εκφράζει τη φύση ενός πράγματος είναι, ακριβώς, δείκτης της δύναμής του και δεν είναι νοητό να αποτελεί περιορισμό της δύναμης αυτής - σε συμφωνία και με τη βασική παραδοχή ότι κάθε άρνηση, κάθε περιορισμός, είναι πάντοτε ριζικά εξωτερικός ως προς το περιοριζόμενο πράγμα
.

Το μόνο ζητούμενο για την πολιτεία, ως υπαγόμενη στους καθολικούς νόμους με βάση τους οποίους υπάρχουν και ενεργούν όλα τα πράγματα, είναι να παραμένει αυτόνομη. Στο βαθμό που εφαρμόζει τους νόμους της, καθίσταται κατά κυριολεξία sui juris, δηλ. η ύπαρξή της τίθεται, δεν περιορίζεται. Ως μόνος επομένως περιορισμός της δύναμης της πολιτείας γίνεται δεκτός ο φυσικός, η δέσμευσή της από το πλέγμα των αναγκαίων σχέσεων που διέπουν τις κινήσεις και τις συναντήσεις των σωμάτων στο εσωτερικό της - ή τις δικές της συναντήσεις με άλλα εξωτερικά σώματα. Με άλλα λόγια, από τους κανόνες εκείνους, "χωρίς τους οποίους η πολιτεία δεν θα ήταν πολιτεία"
. 

Όπως λοιπόν συμβαίνει και με κάθε τι που υπάρχει, η δράση της πολιτείας υπόκειται σε καθορισμένους όρους. Όχι όμως τους όρους κάποιου συμβολαίου που συνήψε η ίδια με τους υπηκόους της, αλλά αυτούς που διέπουν αναγκαία την ύπαρξή της και που, αν δεν τους τηρήσει, απλούστατα θα καταστραφεί.

Κατά μία έννοια, το σύνολο της Πολιτικής Πραγματείας δεν είναι παρά η αναλυτική έκθεση των όρων αυτών. Στην ίδια όμως την προαναφερθείσα παράγραφο (4 κεφ. 4), αναφέρονται ενδεικτικά ορισμένα στοιχεία τα οποία μας δίνουν ήδη μια σαφή ιδέα για το πώς αντιλαμβάνεται ο Σπινόζα τη δεσμευτικότητα των πολιτειακών νόμων:

" ... σ' εκείνους ή σ' εκείνον που κατέχει την εξουσία είναι εξίσου αδύνατο να τρέχει στις πλατείες μεθυσμένος ή γυμνός με πόρνες, να γίνεται υποκριτής, να παραβιάζει ή να περιφρονεί ανοιχτά τους νόμους που ο ίδιος έθεσε και παρ' όλα αυτά να διατηρεί το μεγαλείο του".

Εδώ αξίζει να προσέξουμε ιδιαίτερα: μόλις προηγουμένως, είδαμε το Σπινόζα να ισχυρίζεται ότι ο κυρίαρχος δεν δεσμεύεται από τους νόμους του· στο συγκεκριμένο χωρίο, τον βλέπουμε ξεκάθαρα να δηλώνει ότι εκείνος που κατέχει την εξουσία δεν μπορεί να παραβιάζει τους νόμους που έθεσε! Η αντίφαση όμως είναι μόνο φαινομενική: εδώ, η έκφραση "δεν μπορεί" δεν παραπέμπει σε μία νομική ή - ακόμα λιγότερο - ηθική
 υποχρέωση, αλλά αναφέρεται στην από τα πράγματα επιβεβλημένη ανάγκη να διατηρήσει η πολιτεία την καθορισμένη σχέση μεταξύ των επιμέρους ατόμων που συνενώνονται και τη συγκροτούν ως πολιτεία - σχέση η οποία συνιστά την ιδιαίτερη φύση της. Δεν δηλώνει τη νομικά κολάσιμη παραβίαση των όρων ενός συμβολαίου, αλλά μάλλον ένα "σφάλμα τακτικής": εκείνοι που κατέχουν την εξουσία είναι αδύνατο να κάνουν όλα τα παραπάνω και να διατηρούν ταυτόχρονα την εξουσία. 

Ο κυρίαρχος δηλαδή οφείλει να τηρεί μακροπρόθεσμα τους νόμους που θέτει, όχι καθόσον είναι ο ίδιος ένα από τα υποκείμενα τα οποία καταλαμβάνονται από τις ρυθμίσεις τους, αλλά καθόσον μία παραβίασή τους θα διερρήγνυε τα όρια της δεκτικότητας των υπηκόων του, θα ήταν κάτι παραπάνω απ' ό,τι αυτοί είναι διατεθειμένοι να ανεχθούν - και, στο βαθμό αυτό, θα υπονόμευε τις πραγματικές προϋποθέσεις της κυριαρχίας του. 

Οι προϋποθέσεις αυτές συνίστανται συγκεκριμένα σε μια καθορισμένη συνάρθρωση των παθών που γεννά στους υπηκόους η ύπαρξη και η λειτουργία της πολιτείας. Η ύπαρξη αυτή με τη σειρά της βασίζεται σε αυτή την καθορισμένη ισορροπία, σε συμφωνία εξάλλου με την αποκλειστική συναγωγή του πολιτικού φαινομένου από το μηχανισμό των παθών - και, ιδίως, του φόβου και της ελπίδας - στο πλαίσιο της Π. Π. Αν η ισορροπία αυτή ανατραπεί, η πολιτεία δεν απέχει πολύ από τη διάλυσή της. Αυτό σημαίνει ότι η δεσμευτικότητα των πολιτειακών νόμων για την πολιτεία επενεργεί μόνο διαμέσου της δράσης των φυσικών νόμων και όχι αυτόνομα. Αν η υπέρτατη εξουσία οφείλει να αποφεύγει την παραβίασή τους, αυτή η υποχρέωση (μαζί με πολλές άλλες) της επιβάλλεται μόνο δυνάμει της βασικής επιταγής, η οποία εξάλλου έχει καθολική ισχύ για όλα τα κατ' ιδίαν πράγματα: οφείλεις (να διατηρείς το Είναι σου, δηλαδή) να παραμένεις sui juris. 

Το προηγούμενο θα μπορούσε να διατυπωθεί και με την εξής μορφή: αν υπάρχουν κάποιες ενέργειες της πολιτείας που να μπορούν να χαρακτηριστούν ως αμαρτήματά της, αυτές θα είναι μόνο οι ενέργειες εκείνες που οδηγούν σε μείωση της δύναμής της. Η διατύπωση αυτή είναι ενδιαφέρουσα κατά το ότι, με αυτήν, γίνεται φανερό πώς η σπινοζική θέση οδηγείται σε πλήρη αντιστροφή προοπτικής σε σχέση με τη φιλελεύθερη προσέγγιση. Για την τελευταία, η πολιτεία αμαρτάνει όταν τείνει να αποκτήσει περισσότερη δύναμη από όση θα όφειλε να έχει. το σφάλμα της δεν μπορεί να είναι τίποτε άλλο παρά υπέρβαση εξουσίας. Γι' αυτό ακριβώς χρειάζονται κάποιοι κανόνες που να τη δεσμεύουν και να την εμποδίζουν να φθάσει στο ανώτερο σημείο δύναμης, στο οποίο μοιραία θα έτεινε, αν είχε αφεθεί στον εαυτό της. Για το Σπινόζα, πρώτον, οι κανόνες τους οποίους ακολουθεί η πολιτεία δεν την "εμποδίζουν" κατά κανένα τρόπο, αφού συνιστούν μια άλλη έκφραση για την ελευθερία της, δηλ. τη δύναμή της. Και, δεύτερον και κυριότερο, το να φθάσει η πολιτεία στο ανώτερο σημείο της δύναμής της είναι όχι απλώς θεμιτό, αλλά επιθυμητό. 

Το τελευταίο δεν συνιστά "απολυταρχισμό" - τουλάχιστον όχι με την έννοια, με την οποία ο χαρακτηρισμός αυτός αποδίδεται συνήθως στον Χομπς. Αν, εδώ και τουλάχιστον δύο αιώνες, ο προσδιορισμός της μοναρχίας ως απόλυτης είναι τόσο αυτονόητος, ώστε έχει περάσει στη γλώσσα ως παγιωμένη έκφραση, στο Σπινόζα η αξιολόγηση των πολιτευμάτων είναι ακριβώς η αντίστροφη. Στην Πολιτική Πραγματεία το ζητούμενο για το κράτος είναι πράγματι να προσεγγίσει την απόλυτη μορφή του. η απόλυτη αυτή μορφή του, όμως, είναι η δημοκρατία
. Αυτό αποτελεί ένα πρώτο σημαντικό αποτέλεσμα της θέσης ότι κάθε κράτος καθορίζεται από τη δύναμη του πλήθους. 

Από αυτή την άποψη είναι χαρακτηριστικές οι αναπτύξεις του 6ου κεφαλαίου της Πολιτικής Πραγματείας (παρ. 5 και επ.), στις οποίες, με επίκληση ακριβώς του καθορισμού τού δικαίου από τη δύναμη, υποστηρίζεται ότι η "θεμελιώδης αφήγηση" της φιλελεύθερης ιδεολογίας, η υπόθεση του απόλυτου μονάρχη που διατηρεί τα πάντα υπό τον ολοκληρωτικό έλεγχό του - στην οποία στηρίζεται και η επίκληση της ανάγκης νομικού περιορισμού του -, είναι πριν από οτιδήποτε άλλο αναληθοφανής
.

Για τις αναπτύξεις αυτές, το πρόβλημα με τη μοναρχία δεν έγκειται στο ότι είναι άδικο να ανατίθεται όλη η εξουσία κατά απόλυτο τρόπο σε έναν άνθρωπο, αλλά στο ότι είναι πρωτίστως αναποτελεσματικό να ανατίθεται όλη η εξουσία σε έναν άνθρωπο που αντικειμενικά δεν μπορεί να σηκώσει μόνος του το βάρος της. Η φιλελεύθερη κριτική τής μοναρχικής εξουσίας (και, κατ' επέκταση, κάθε εξουσίας) επικεντρώνεται στον κίνδυνο ενός υπερβολικά ισχυρού κράτους και αναδεικνύει ως επιθυμητή κατάσταση, σύμφωνα και με μία έκφραση του συρμού, το λιγότερο κράτος
. Σε αντίθεση με την οπτική αυτή, ο Σπινόζα στέκεται στη διαπίστωση της φυσικής αδυναμίας εκείνου που διοικεί ένα κράτος μόνος του - και κατά συνέπεια του ίδιου του κράτους
. Είναι χαρακτηριστικό ότι όλοι οι κίνδυνοι δυσλειτουργιών, τους οποίους αναφέρει στο οικείο σημείο ο Σπινόζα, έχουν να κάνουν με ένα έλλειμμα δύναμης που συντρέχει στο πρόσωπο του βασιλιά. Όπως π.χ. η κατάσταση του παιδιού, στην οποία, όπως είδαμε στην ενότητα Α5, ο άνθρωπος υπόκειται στο μεγαλύτερο βαθμό στη δύναμη των εξωτερικών αιτίων. Το ίδιο ισχύει για την κατάσταση του γήρατος (από τον αντίθετο δρόμο), της ασθένειας (εξ ορισμού), καθώς και την κατάσταση κατά την οποία ο βασιλιάς διακατέχεται από το πάθος της libido
 ή από κάποιο άλλο πάθος που ελαττώνει την ικανότητά του για δράση. 

Ασχέτως λοιπόν του αν από νομική άποψη η potestas του είναι απεριόριστη, από την άποψη της φυσικής τής εξουσίας η potentia του μονάρχη είναι - όπως και κάθε ανθρώπου - πεπερασμένη, και αυτό είναι που δημιουργεί το πρόβλημα: στα κράτη εκείνα, όπου η εξουσία ανατίθεται σε έναν ή σε ολίγους, δημιουργείται αναπόφευκτα μια διάσταση ανάμεσα στη θεσμική αυτή συγκρότηση και τα υλικά της θεμέλια, με συνακόλουθη μείωση της αντοχής του οικοδομήματος. Διότι έτσι καθίσταται ιδιαίτερα επισφαλής η διατήρηση της "ισορροπίας των παθών" που είναι αναγκαία ώστε το κράτος να εμμείνει στο Είναι του και, ειδικότερα, η διατήρηση των αιτιών του φόβου και του σεβασμού που οφείλει να εμπνέει στους υπηκόους του. 

Γίνεται εδώ σαφές ότι η σύλληψη της ουσίας του κράτους με βάση τη δύναμη του πλήθους αποκλείει τη σύλληψη, κατά την οποία υφίσταται σχέση "μηδενικού αθροίσματος" μεταξύ της δύναμης του μονάρχη και των δικαιωμάτων των υπηκόων
. Ο Σπινόζα συμμερίζεται την παραδοσιακή αγωνία της φιλελεύθερης θεωρίας για τον κίνδυνο μιας επιβουλής του πρώτου κατά των δεύτερων· το εντυπωσιακό όμως είναι ότι, κατ' αυτόν, ο κίνδυνος δεν προέρχεται από την παντοδυναμία του μονάρχη, αλλά από (το φόβο
, δηλαδή) την αδυναμία του. Η καταπίεσή του είναι άσκηση προληπτικής βίας:½ είναι απόρροια όχι του γεγονότος ότι είναι ανεξέλεγκτος νομικά, αλλά ότι θέλει να προφυλαχθεί από κάτι που αισθάνεται να τον απειλεί πραγματικά.

Ο λόγος, λοιπόν, για τον οποίο το μοναρχικό κράτος είναι το πιο αδύναμο - άρα το λιγότερο απόλυτο - κράτος, είναι ότι σε αυτό φτάνει στο υψηλότερό του σημείο ο φόβος των μαζών
. Αυτό αποτελεί άμεση συνέπεια της σχεσιακής θεωρίας που προκρίνεται στην Π. Π.
. Ο Σπινόζα εισάγει στο κέντρο της ανάλυσής του τα αποτελέσματα που έχουν στην πολιτική διαδικασία οι κινήσεις του πλήθους - ή, ακόμη περισσότερο, οι προσδοκώμενες κινήσεις του -, τη βουβή δραστικότητα της δύναμης που αυτό εξακολουθεί να διατηρεί ακόμη και όταν δεν έχει νομικά κατοχυρωμένο δικαίωμα λόγου στις πολιτικές αποφάσεις, δεδομένου ότι, και τότε, η έμπρακτη δύναμή του δεν παύει να είναι αυτή που ουσιαστικά καθορίζει το δικαίωμα του κράτους
. 

Ο Σπινόζα επομένως απορρίπτει την ιδέα της προστασίας των υπηκόων έναντι του κινδύνου επιβουλής της υπέρτατης εξουσίας μέσω μιας (αυτόνομης) δεσμευτικότητας των πολιτειακών διατάξεων. Πρεσβεύει, από λογική άποψη, ότι είναι ανακόλουθο η φύση, δηλ. ο καθορισμένος τρόπος ύπαρξης και δράσης, ενός πράγματος να αποτελεί ταυτόχρονα μείωση της δύναμής του. Από πρακτική άποψη, πάλι, ότι, εν πάση περιπτώσει, ο ασφαλέστερος τρόπος για να αποτραπεί ο κίνδυνος καταπίεσης των υπηκόων θα ήταν το αίσθημα του (επίδοξου) τυράννου ότι από αυτή θα αποκομίσει περισσότερο κακό παρά καλό, με άλλα λόγια ο φόβος που το πλήθος προξενεί στον κάτοχο της εξουσίας. 

Κατά τούτο, αν ο Σπινόζα δέχεται, όπως και ο Χομπς, το αδέσμευτο της υπέρτατης εξουσίας από τις νομικές διατάξεις, το κάνει για τους αντίστροφους από αυτόν λόγους: όχι διότι αυτές περιορίζουν υπερβολικά, αλλά διότι δεν περιορίζουν αρκετά την εξουσία του κυριάρχου. 

Κατά τα λοιπά, βεβαίως, αυτό δεν σημαίνει ότι θεωρεί τη θεσμική οργάνωση του κράτους δευτερεύουσα ή ανάξια προσοχής. Αντιθέτως, ολόκληρη η Πολιτική Πραγματεία έχει γραφεί ακριβώς με στόχο να προτείνει την πλέον πρόσφορη θεσμική οργάνωση που αντιστοιχεί σε κάθε τύπο κράτους. Οι προτάσεις μάλιστα αυτές (από το 6ο κεφ. και μετά) περιλαμβάνουν ρυθμίσεις που δείχνουν να είναι επεξεργασμένες σε εξαιρετικά λεπτομερειακό βαθμό. Πρόκειται όμως για ρυθμίσεις που δεν παύουν να εγγράφονται στο πλαίσιο των "θεμελίων" κάθε κράτους, τα οποία ορίζονται πάντοτε από μία ορισμένη συνάρθρωση των δυνάμεων της multitudo προσίδια στον τρόπο συγκρότησης του αντίστοιχου κράτους.

Έτσι, οι νομικές εγγυήσεις αποτελούν ίσως αναγκαία, αλλά όχι ικανή συνθήκη για την εξασφάλιση της ειρήνης και της ασφάλειας των υπηκόων. Υπάρχουν μάλιστα περιπτώσεις, στις οποίες μπορεί να έχουν τα αντίστροφα αποτελέσματα
, ενόσω δεν προσμετρούν το συγκεκριμένο αυτό συνδυασμό των δυνάμεων. Τέτοιο παράδειγμα αποτελεί η περίπτωση του (πρώτου) εβραϊκού κράτους. Ο Σπινόζα σημειώνει ότι σε αυτό, λόγω της αποκλειστικής αρμοδιότητας των Λευιτών να ερμηνεύουν το Μωσαϊκό νόμο, και λόγω της ταύτισης θρησκευτικού και κοσμικού νόμου στη θεοκρατία, οι βασιλείς "δεσμεύονταν από τους νόμους όπως και οι υπήκοοι και δεν είχαν δικαίωμα να τους καταργήσουν ή να θέσουν άλλους ίσης ισχύος"
. Εκτιμά λοιπόν ότι η δέσμευση αυτή αποτέλεσε έναν από τους λόγους της καταστροφής του συγκεκριμένου κράτους.

Αν, επομένως, η χομπσιανή απόρριψη των νομικών εγγυήσεων οδηγεί στην απαλλαγή του κυριάρχου από αχρείαστες δεσμεύσεις, η αντίστοιχη σπινοζική οδηγεί στην απαλλαγή των κυριαρχουμένων από τη νομικιστική αυταπάτη. Προφανώς ο όρος αυτός δεν ανήκει στον ίδιο το Σπινόζα, ο οποίος δεν θα ήταν δυνατό να τον έχει χρησιμοποιήσει. Θα ήταν ίσως θεμιτό να κάνουμε αυτόν τον μικρό ορολογικό αναχρονισμό, αν μάλιστα εφαρμόζαμε και στο δικό του κείμενο τον ίδιο τρόπο ανάγνωσης με τον οποίο ο ίδιος ο Σπινόζα προσεγγίζει τον Μακιαβέλι στην Πολιτική πραγματεία. Εκεί, διερωτάται για το σκοπό που αυτός είχε όταν έγραφε και υποθέτει ότι "πάντως είχε ευγενικό σκοπό" (finem bonum habuit), προσθέτοντας ότι "σ' αυτό το συμπέρασμα τείνω να καταλήξω σχετικά με αυτόν τον εξαιρετικά συνετό άνδρα, δεδομένου μάλιστα ότι, όπως είναι γνωστό, υπήρξε οπαδός της ελευθερίας και έδωσε πολύτιμες συμβουλές για τη διαφύλαξή της"
.

Επιλέγοντας λοιπόν μια ανάγνωση ανάλογη με αυτή που θα επιχειρούσε αργότερα ο Ζαν-Ζακ Ρουσώ
, o Σπινόζα αποδίδει στον Μακιαβέλι την πρόθεση "να δείξει πόσο πρέπει να αποφεύγει ένα ελεύθερο πλήθος να εμπιστευτεί τη σωτηρία του κατά απόλυτο τρόπο σε ένα μόνο άνθρωπο. διότι ο άνθρωπος αυτός [...] θα σκέφτεται κυρίως πώς να προφυλαχθεί και πώς να παγιδεύσει το πλήθος αντί να φροντίζει για το καλό του". Ασχέτως αν αυτή η ερμηνεία του Ηγεμόνα είναι η ορθότερη δυνατή
, το γεγονός ότι ο Σπινόζα την υποστηρίζει μας δίνει ένα επιχείρημα για να ισχυρισθούμε, αναλόγως, ότι ο δικός του σκοπός ήταν αντίστοιχα να δείξει πόσο πρέπει να αποφεύγει ένα ελεύθερο πλήθος να εμπιστευτεί τη σωτηρία του κατά απόλυτο τρόπο στην προστασία κάποιων νομικών διατάξεων.
4. Το ζήτημα της επανάστασης

Στο ανωτέρω πνεύμα, αν για την ερμηνεία της καταπίεσης του μονάρχη οι υλικές προϋποθέσεις κρίνονται σημαντικότερες έναντι των θεσμικών, ανάλογα ισχύουν και προκειμένου για την αντίσταση σε αυτήν. 

Το διαζύγιο του Σπινόζα από τη λογική του κοινωνικού συμβολαίου τον ωθεί όπως είδαμε να αντικαταστήσει τη θεωρία της υποχρέωσης υπακοής με μια τυπολογία πραγματικής υπαγωγής, με μια εξέταση των όρων υπό τους οποίους ένα πλήθος οδηγείται να ενεργεί σαν να κατευθύνεται από μια και μόνη σκέψη. Αντίστοιχα ισχύουν για τη συμμετρική έννοια της υποχρέωσης υπακοής, το δικαίωμα αντίστασης.
Αν οι κάτοχοι της εξουσίας δεν τηρήσουν τους θεμελιώδεις όρους, είτε νομικής είτε άλλης φύσεως, στους οποίους στηρίζεται η συγκρότηση της πολιτείας, ο σεβασμός των υπηκόων προς αυτούς μετατρέπεται σε αγανάκτηση. Η αγανάκτηση (indignatio), κατά τη σπινοζική θεωρία των παθών, είναι "το μίσος για έναν που έκανε κακό σε κάποιον άλλο"
. Αν ένα τέτοιο μίσος έναντι του κατόχου της εξουσίας καταλάβει τις ψυχές των μελών της πολιτείας, λόγω των κακών που αυτός προκαλεί στους συμπολίτες τους, και εκτοπίσει το φόβο τους απέναντί του, αυτό και μόνο αποτελεί ικανή συνθήκη ώστε να εκλείψει η υπακοή στα παραγγέλματά του και η ομόνοια στην οποία βασίζεται η πολιτεία
. Όπως λοιπόν η υπακοή, κατά τον ίδιο τρόπο η ανυπακοή στην Π. Π. συνάγεται αποκλειστικά από το μηχανισμό των παθών, νοείται με βάση τις σχέσεις και τις αντιθέσεις τους που αναλύονται στην Ηθική "σαν να επρόκειτο για γραμμές, επιφάνειες και όγκους"
, κατά αποσύνδεση από οποιαδήποτε κανονιστική προβληματική.

Ως εκ τούτου, και για λόγους ανάλογους με εκείνους που εκτέθηκαν προηγουμένως ως προς την απόρριψη της νομικής δέσμευσης του κυριάρχου εκ μέρους του Χομπς, η ρητή αναφορά του Σπινόζα στο ενδεχόμενο αντίστασης των υπηκόων είναι δομικά διαφορετική από το δικαίωμα αντίστασης όπως το νοεί ο Λοκ
. Το να ισχυρίζεσαι ότι οι κυβερνώμενοι, βάσει του κοινωνικού συμβολαίου, έχουν δικαίωμα να εξεγερθούν αν ο κυρίαρχος δεν εκτελέσει όσα του ανατίθενται με αυτό, εκ πρώτης όψεως αποτελεί μια τοποθέτηση εξαιρετικά ευνοϊκή προς την εξέγερση. Την ίδια στιγμή όμως δείχνει να αποτελεί από λογική άποψη αντίφαση όρων, δεδομένου ότι η ανατροπή ή η προσβολή της έννομης τάξης δεν μπορεί να είναι δικαίωμα. Στην αντίφαση αυτή, μάλιστα, από φιλοσοφική άποψη θα μπορούσε κανείς να διαβλέψει μια τάση της δικαιικής προβληματικής να ιδιοποιηθεί και να ελέγξει τον χώρο που υποτίθεται ως κείμενος εκτός του πεδίου της, δηλ. να εντάξει το απρόβλεπτο και μη ρυθμιζόμενο στοιχείο, που φέρνει μαζί της η εξέγερση, σε μία κανονικότητα - εφόσον δικαίωμα είναι ακριβώς αυτό που προβλέπεται από κάποιο δικαιικό κατάλογο.

Το πόσο απάδει η προβληματική του "δικαιώματος αντίστασης" προς τη σπινοζική προσέγγιση γίνεται φανερό σε ένα ακόμη χωρίο, της Πολιτικής Πραγματείας αυτή τη φορά. Σε αυτό ακολουθείται και πάλι το πνεύμα του πρώτου διδάξαντος Μακιαβέλι, με συγκεκριμένη αναφορά στην ιστορία ενός υπαρκτού κράτους, νεότερου αυτή τη φορά και όχι αρχαίου: του κράτους της Αραγωνίας
. Στο χωρίο αυτό, ο Σπινόζα εκθέτει πρώτα τα ιστορικά γεγονότα της ανάκλησης του δικαιώματος που είχαν αρχικά οι Αραγωνέζοι "να εκλέγουν και να κηρύσσουν έκπτωτο το βασιλιά"
, η οποία πάντως συνοδευόταν από την προϋπόθεση ότι "θα μπορούν, όπως και προηγουμένως, να πάρουν τα όπλα κατά οποιουδήποτε επιχειρήσει με τη βία να κινηθεί εναντίον τους και να καταλάβει την εξουσία, ακόμα και κατά του ίδιου του βασιλιά ή του πρίγκηπα και διαδόχου ..." (ibid). Αμέσως μετά δε προσθέτει το εξής πολύ ενδιαφέρον δικό του σχόλιο: "Η προηγούμενη προϋπόθεση φυσικά μάλλον τροποποίησε παρά κατήργησε το δικαίωμα αυτό". 

Στην περίπτωση αυτή ο Σπινόζα, τη στιγμή μάλιστα που δεν τοποθετείται καν στο επίπεδο της αφηρημένης θεωρίας περί φυσικού δικαίου αλλά σε εκείνο της ιστορικής ανάλυσης, θεωρεί ότι το ενδεχόμενο να προβλέπεται ένα είδος "δικαιώματος αντίστασης" στην ίδια τη θετική νομοθεσία ενός κράτους δεν μεταβάλλει και πολύ τον τρόπο με τον οποίο αυτό είναι συγκροτημένο. Το να προβλεφθεί νομικά ("συνταγματικά", θα λέγαμε σήμερα) ότι οι υπήκοοι "μπορούν να κηρύξουν έκπτωτο το βασιλιά" είναι ένα είδος περιττολογίας και μικρή μόνο επίπτωση έχει στην πραγματική πολιτική εξέλιξη: αν οι υπήκοοι είναι αποφασισμένοι να ανατρέψουν το βασιλιά τους, δεν είναι αυτή η πρόβλεψη που θα τους το επιτρέψει - ούτε η απαγόρευση που θα τους αποτρέψει. Γι' αυτό και η κατάργηση της πρόβλεψης - και μάλιστα υπό τη συγκεκριμένη επιφύλαξη με την οποία έγινε - είναι πλεονασμός: αν η δύναμη του πλήθους παραμένει σε τελευταία ανάλυση καθοριστική και στο μοναρχικό κράτος, αυτό σημαίνει ότι οι υπήκοοι "έχουν δικαίωμα (με τη φυσική έννοια του όρου) να πάρουν τα όπλα κατά οποιουδήποτε κινηθεί εναντίον τους με τη βία" ούτως ή άλλως. 

Η δυναμική θεώρηση του πολιτικού λοιπόν δείχνει να καταλήγει εδώ σε ένα απρόσμενο "βία στη βία της εξουσίας": "Ο βασιλιάς μπορεί να στερηθεί την κυριαρχία και την ισχύ του με βάση όχι το πολιτειακό δίκαιο, αλλά το δίκαιο του πολέμου. με άλλα λόγια, τη βία του οι υπήκοοι μόνο δια της βίας δικαιούνται να την αποκρούσουν" (ibid).
Η διαφορά πάντως του Σπινόζα από τη συναφή λοκιανή προβληματική δεν είναι ότι αυτός, βάσει μιας πολιτικής προτίμησης, θα ετοποθετείτο περισσότερο έντονα "υπέρ" της εξέγερσης. Ο Σπινόζα δεν είναι κατά κυριολεξία "επαναστάτης" στοχαστής με τη σημερινή έννοια - στο έργο του δεν εμφανίζεται καν ο όρος "επανάσταση". Ο όρος αυτός εξάλλου μόνο αργότερα απέκτησε τη νεωτερική έννοια με την οποία τον χρησιμοποιούμε - όποτε τον χρησιμοποιούμε - σήμερα, δηλ. την έννοια της ριζικής τομής που αναδιοργανώνει την κοινωνικοπολιτική οργάνωση από μηδενική βάση
. Όσο δε για την αντίστοιχη έννοια που απαντάται στα γραπτά του, τη στάση (seditio), αυτή θα έπρεπε μάλλον να χαρακτηριστεί ως κακή για την πολιτεία, εφόσον προκαλεί μια αποσύνθεση των σχέσεων μεταξύ των εκτατών μερών της. 

Στόχος λοιπόν της σπινοζικής πολιτικής θεωρίας δεν είναι να δικαιώσει την εξέγερση. Από την άλλη πλευρά δεν είναι βέβαια ούτε να την "καταδικάσει", αποδίδοντάς την σε κάποιο ελάττωμα των υπηκόων, π.χ. σε κάποια έμφυτη ροπή τους προς την ανυπακοή. Aποβλέπει να αντιληφθεί όσο το δυνατόν ακριβέστερα τις αναγκαίες αιτίες, με βάση τις οποίες παράγεται. Η ανάλυση λοιπόν των δυνάμεων που γεννούν τη στάση σαφέστατα οδηγεί σε μία κατανόηση και εξήγησή της από τη μεριά του πλήθους (multitudo), δηλαδή από τη μεριά της εξέγερσης, και όχι από τη μεριά της εξουσίας
. 

Ήδη κατά την προηγηθείσα αναφορά στις συνθήκες ίδρυσης του εβραϊκού κράτους, (στο στοιχείο δηλαδή εκείνο που αποτελεί ένδειξη, μέσα στη Θ.-π. Π., μιας μετακίνησης από την αφηρημένη συμβολαιοκρατική λογική σε μια σύλληψη της πολιτικής με όρους υλικούς και συγκεκριμένους
), είχαμε παρατηρήσει ότι το σπινοζικό εγχείρημα βασίζεται σε μια - ενδεχομένως αιρετική - ανάγνωση του Μακιαβέλι. Αυτό ισχύει κατά μείζονα λόγο για τη δεύτερη Πραγματεία, όπου η μετακίνηση αυτή έχει ολοκληρωθεί. Στη θεμελιώδη θεωρητική επιλογή του να αναλύσει τα πολιτικά φαινόμενα από την οπτική γωνία του πλήθους - και, ιδίως, στο συγκεκριμένο πόρισμα που μόλις είδαμε ότι αντλεί από την επιλογή του αυτή - ο Σπινόζα φαίνεται να παίρνει κατά γράμμα την υπόδειξη που εισάγεται, στην "αφιέρωση" του Ηγεμόνα, μέσω της χρήσης της περίφημης μεταφοράς τού τοπιογράφου
 και να υιοθετεί τη "χαμηλή γωνία θέασης" η οποία απαιτείται για να δει κανείς σωστά τις ενέργειες των υψηλά ισταμένων.

Εδώ γίνεται ακόμη περισσότερο σαφές ότι η επιλογή τού γεωμετρικού τρόπου έκθεσης κάθε άλλο παρά ταυτίζεται με μια προβληματική "αξιολογικής ουδετερότητας". Αυτή η επιθυμία αλήθειας, η επιδίωξη να γνωρίσουμε τα πράγματα γεωμετρικά, με βάση τη δυναμική των παθών - αλλά χωρίς προφανώς να δοκιμάζουμε κανενός είδους πάθος απέναντι σ' αυτά - συμβαδίζει με την οπτική τής δύναμης του πλήθους που συνεπάγεται αυτή η ανάγνωση του Μακιαβέλι ως "οπαδού της ελευθερίας".

Το κατ' εξοχήν "επαναστατικό" πάθος, το πάθος της αγανάκτησης, σύμφωνα με τη σπινοζική Ηθική είναι βέβαια άμεσα κακό - καθότι, ως μίσος, ανήκει στα θλιβερά ή αρνητικά πάθη. Δεν πρέπει όμως να ξεχνάμε ότι στην ίδια κατηγορία ανήκει και το νομιμόφρον πάθος του φόβου, ο οποίος, αν και από ηθική άποψη μειώνει αναμφίβολα τη δύναμή μας, ωστόσο στην πολιτεία λειτουργεί ως ενοποιητική δύναμη και άρα γίνεται έμμεσα καλός
. Από αυτή την άποψη, κανένας από τους δύο όρους δεν διαθέτει a priori κάποιο προνόμιο, κάποιο υπέρτερο δικαίωμα έναντι του άλλου
. Και η αγανάκτηση, αν καταλάβει τις ψυχές των περισσότερων ή, πάντως, πολλών από τους πολίτες, μπορεί να αναδειχθεί αυτή σε κύριο παράγοντα συνοχής του πλήθους. Και τότε η υπέρτατη εξουσία, στον αντίστοιχο βαθμό, χάνει το "τεκμήριο νομιμότητας" που κανονικά διαθέτει εκ του γεγονότος ότι αυτή συνεγείρει τους πολίτες και τους κάνει να ενεργούν σαν να οδηγούνται από μια και μόνη σκέψη
. 

Πρόκειται για ένα δίλημμα που δεν επιδέχεται απάντηση σε επίπεδο αφηρημένης de jure θεώρησης. Από αυτή την άποψη, το jus του αγανακτημένου πλήθους δεν είναι κατ' αρχήν υποδεέστερο από εκείνο της υπέρτατης εξουσίας που προκάλεσε την αγανάκτηση. Επιλύεται μόνο στο επίπεδο των συγκεκριμένων συναντήσεων μεταξύ των κατ' ιδίαν πραγμάτων - εν προκειμένω, μεταξύ της potestas της πολιτείας και της potentia του πλήθους. Σε μια τέτοια κατάσταση "διπλής εξουσίας", αυτό που μεταξύ δύο ισοδύναμων φυσικών δικαιωμάτων θα καθορίσει ποιο είναι σε τελευταία ανάλυση υπέρτερο είναι η δύναμη καθενός μέρους. 

Με άλλα λόγια, όταν οι ενέργειες της υπέρτατης εξουσίας στρέφονται ενάντια στην προσπάθεια των υπηκόων να διατηρήσουν το Είναι τους, τότε αυτό που μπορεί να τους προστατεύσει δεν είναι κάποια "νομιμότητα", αλλά μόνο το φυσικό τους δικαίωμα. Το δίκαιο δυνάμει του οποίου μπορούν να αμυνθούν εναντίον της δεν είναι το πολιτειακό, αλλά το δίκαιο του πολέμου.

Η προεκτεθείσα ανάλυση θα μπορούσε να φωτίσει από μια ακόμη οπτική γωνία τη θεμελιώδη διαφορά μεταξύ Ρουσώ και Σπινόζα, ως προς το ζήτημα που εκτέθηκε στο τέλος της ενότητας 2 του παρόντος κεφαλαίου: 

Το δίκαιο του ισχυροτέρου, φρονεί ο Ρουσώ, συνεπάγεται τα εξής άτοπα συμπεράσματα: "κάθε δύναμη που ξεπερνά την πρώτη την διαδέχεται στο δικαίωμά της. Ευθύς μόλις μπορέσει κανείς να παρακούσει ατιμώρητα, είναι θεμιτό να το κάνει"
. Την αντίρρηση αυτή, όπως πολύ σωστά σημειώνει ο Α. Matheron, ο Σπινόζα "σίγουρα δεν θα την θεωρούσε καν ως αντίρρηση: εκφράζει μια θέση την οποία αποδέχεται και της οποίας η διατύπωση, μακράν του να έχει γι' αυτόν οτιδήποτε το ενοχλητικό, συνιστά το ίδιο το αφετηριακό σημείο ολόκληρης της πολιτικής του προβληματικής"
. Μιας πολιτικής προβληματικής που, ακριβώς, δεν είναι καθόλου αυτή του Ρουσώ: "Εφόσον ο ισχυρότερος έχει πάντοτε δίκιο [raison], το όλο ζήτημα είναι να επιδιώκει κανείς να είναι αυτός ο ισχυρότερος", διαπιστώνει ο τελευταίος (ibid). Το συμπέρασμα αυτό τον τρομάζει. επειδή το κρίνει απαράδεκτο, θεωρεί επιβεβλημένο να εγκαταλείψει την προκείμενη στην οποία βασίζεται. Έτσι, προσανατολίζεται στην επεξεργασία μιας θεωρίας, η οποία θα διακρίνει μεταξύ θεμιτών (=δημοκρατικών) και αθέμιτων εξουσιών και θα επιβάλλει την υπακοή μόνο στις πρώτες. Αντιθέτως, ο Σπινόζα αποδέχεται πλήρως το ανωτέρω συμπέρασμα και από αυτό αντλεί περαιτέρω τη θέση ότι, στο βαθμό που κανείς τίθεται υπέρ των δημοκρατικών εξουσιών, το όλο ζήτημα είναι να επιδιώξει ώστε οι δυνάμεις που είναι υπέρ παρόμοιων εξουσιών να καταστούν ισχυρότερες από τις αντίθετες προς αυτές. Τότε μόνο μπορεί να εξασφαλισθεί η υπακοή σε αυτές - και όχι όταν η θεωρία τις χρίσει θεμιτές.

5. Η αρχιτεκτονική του πολέμου

Για να αναλύσουμε τις σχέσεις εξουσίας, έχουμε στη διάθεσή μας αυτή τη στιγμή δύο μοντέλα: το μοντέλο που μας προτείνει το δίκαιο (η εξουσία ως νόμος, απαγόρευση, θεσμός) και το πολεμικό ή στρατηγικό μοντέλο με όρους ενός συσχετισμού δυνάμεων. 

Μισέλ Φουκώ

Η ανάλυση της προηγούμενης ενότητας κατέληξε στο συμπέρασμα ότι, σε ενδεχόμενη επιβουλή της κυρίαρχης εξουσίας επί των υπηκόων, οι τελευταίοι κατά το Σπινόζα μπορούν να προστατευθούν αποτελεσματικά βάσει όχι του jus civitatis, αλλά του jus belli. Στην παρούσα ενότητα θα εξετάσουμε λεπτομερέστερα πώς θεματοποιείται αυτό το δίκαιο (δικαίωμα) του πολέμου στο σπινοζικό έργο και ποια θέση τού αποδίδεται ως προς το ζήτημα της εξουσίας. 

Το σίγουρο είναι ότι ο Σπινόζα δεν εγκαθιδρύει μια μονοσήμαντη σχέση αναγωγής μεταξύ των δύο στοιχείων (π.χ. ο πόλεμος ως "ουσία" της πολιτικής). Όπως είπαμε, αποδίδει κεντρική θέση στο στοιχείο του πολέμου, αλλά αυτό δεν σημαίνει ότι μπορούμε να βρούμε σε αυτόν κάτι σαν το bellum omnium contra omnes του Χομπς, για τον οποίο θα μπορούσε επίσης να ισχύσει η προηγούμενη φράση μέσα στη γενικότητά της. Πρέπει λοιπόν να δούμε από πιο κοντά πώς και σε ποιο βαθμό λειτουργεί αυτό που θα μπορούσαμε να αποκαλέσουμε "πολεμικό μοντέλο" στο Σπινόζα. 

Κατ' αρχάς, στα πολιτικά έργα του πολυάριθμες ενδείξεις καθιστούν "δια γυμνού οφθαλμού" ορατό πόσο σοβαρά υπολογίζει το ζήτημα του (κατά κυριολεξία, με στενή έννοια) πολέμου ως σημαντική παράμετρο της πολιτικής διαδικασίας. Από το φυσικό δίκαιο, η μόνη υποχρέωση του κράτους είναι να διατηρήσει το Είναι του. Βασικότατη απειλή για το "είναι" των κρατών, υπό οποιεσδήποτε συνθήκες αλλά και, ιδιαίτερα, στα ρευστά σύνορα της Ευρώπης του 17ου αιώνα, ήταν φυσικά οι πόλεμοι με άλλα κράτη. Δεν είναι λοιπόν περίεργο ότι από αυτή τη διάσταση ξεκινά ο Σπινόζα π.χ. την έκθεση των θεμελίων του μοναρχικού κράτους
.

Το σημείο όμως στο οποίο κυρίως επιμένει σχετικά με την "άμυνα ολόκληρης της πολιτείας" - συμφωνώντας ακόμα μια φορά με μια ιδέα του "οξυδερκέστατου Φλωρεντινού"
 - είναι η κατηγορηματική απόρριψη του μισθοφορικού στρατού και η συνηγορία υπέρ της βασικής αρχής με βάση την οποία άρχιζαν, από την εποχή εκείνη και εφεξής, να οργανώνονται οι σύγχρονοι εθνικοί στρατοί: τη συγκρότηση ενός στρατεύματος πολιτών (militia ex solis civibus) και, αντίστροφα, τη θέσπιση της εκπλήρωσης της στρατιωτικής θητείας ως προϋπόθεσης για την κτήση της ιδιότητας του πολίτη
. Το ότι το ζήτημα της στρατιωτικής οργάνωσης της πολιτείας τον απασχολούσε σοβαρά φαίνεται και από το γεγονός ότι στα "θεμέλια της πολιτείας" περιλαμβάνει και ορισμένες ιδιαίτερα λεπτομερειακές σχετικές ρυθμίσεις, στις οποίες λαμβάνεται υπόψη π.χ. και το δεδομένο επίπεδο της πολεμικής τεχνολογίας. Ενδεικτικά, στην προαναφερθείσα παράγραφο προβλέπεται ότι "ως διοικητές των λόχων πρέπει να επιλέγονται μόνο όσοι κατέχουν καλά την αρχιτεκτονική του πολέμου [architecturam militarem]"
.

Το να επιμένει κανείς στο ζήτημα της οργάνωσης της άμυνας της πολιτείας απέναντι σε εξωτερικούς εχθρούς δεν είναι κάτι αξιοπερίεργο, ιδίως, όπως είπαμε, σε μία ασταθή ιστορική συγκυρία συνοριακών ανακατατάξεων και ανάδυσης νέων κρατών ή διάλυσης των παλαιών. Αντίθετα, εκείνο που υπ' αυτές τις συνθήκες αιφνιδιάζει στην ανάλυση του Σπινόζα είναι ότι αντιλαμβάνεται τη διάσταση του πολέμου ως πολύ πιο καθοριστική για τις σχέσεις που επικρατούν στο εσωτερικό της πολιτείας απ' ό,τι για τις σχέσεις της με άλλες πολιτείες
. Αν η ιδιότητα του πολίτη στη σκέψη του συνδέεται αναπόσπαστα με την ιδιότητα του οπλίτη, αυτό γίνεται για λόγους όχι μόνο στρατιωτικούς, αναγόμενους στο αξιόμαχο του αντίστοιχου στρατεύματος, αλλά πρωτίστως πολιτικούς. 
Ήδη ο Μακιαβέλι υποδείκνυε στον ηγεμόνα να αποφεύγει τα μισθοφορικά ή βοηθητικά (=ανήκοντα σε άλλο ηγεμόνα) στρατεύματα διότι "όταν νικιούνται, βρίσκεται ηττημένος: όταν νικούν, παραμένει αιχμάλωτός τους"
. Ο Σπινόζα αντλεί τα εναντίον της λύσης αυτής επιχειρήματά του αποκλειστικά από την οπτική γωνία του πλήθους και από την προβληματική του "φόβου των μαζών". Αναφερόμενος π.χ. στη συγκρότηση του εβραϊκού στρατού από τους πολίτες και στην απαγόρευση πρόσληψης μισθοφόρων από το εξωτερικό, επισημαίνει ότι αυτό συνέβαλε σημαντικά στον "περιορισμό της επιθυμίας των ηγεμόνων για κυριαρχία" [Principum libidinem coercendam]
.

Η σύνδεση αυτή είναι εύλογη: εφόσον η δύναμη του πλήθους καθορίζει το δικαίωμα του κράτους, και εφόσον η δύναμη αυτή, πρωτίστως ή σε μια από τις βασικές εκφάνσεις της, πρέπει να νοείται ως ένοπλη δύναμη, είναι επόμενο ο τρόπος οργάνωσης του στρατεύματος μιας πολιτείας να συσχετίζεται άμεσα με τον τρόπο οργάνωσης της ίδιας της πολιτείας
. 

Η σπινοζική υιοθέτηση της "χαμηλής οπτικής γωνίας" των πολιτικών πραγμάτων, εφαρμοσμένη στη στρατιωτική οργάνωση της πολιτείας, οδηγεί στη βασική θέση ότι η εσωτερική διάσταση της σύγκρουσης έχει προτεραιότητα έναντι της εξωτερικής - ή, ακριβέστερα, ότι οι δύο βρίσκονται σε στενή διαπλοκή υπό την πρωτοκαθεδρία της πρώτης. Η θέση αυτή εκφράζεται και στην αποφθεγματική διατύπωση, που απαντάται σε διάφορες παραλλαγές και στις δύο Πραγματείες, ότι μια πολιτεία κινδυνεύει πάντα περισσότερο από τους ίδιους τους πολίτες της παρά από τους εχθρούς της
.

Σύμφωνα με την ανωτέρω διαπλοκή, είδαμε ήδη ότι η διάκριση στρατός μισθοφόρων/στρατός πολιτών αντιστοιχεί απολύτως στη διάκριση τυραννία
/ ελεύθερη πολιτεία. Είναι όμως επίσης φανερό ότι στη σκέψη του Σπινόζα υπάρχει σαφώς και μία προνομιακή σύνδεση της τυραννίας με τον πόλεμο ως τέτοιο. 

Αυτό πρώτα απ' όλα σχετίζεται με την ίδια τη γένεση των μοναρχικών κρατών, τα οποία φαίνεται να εγκαθιδρύονται μόνο μετά από αποτυχία τού "φυσικότερου είδους κράτους", μόνο αφού (και επειδή) το πλήθος, για κάποιο λόγο, δεν κατόρθωσε να ασκήσει για λογαριασμό του την εξουσία
. Η μοναρχία επομένως παράγεται κατ' αρχάς η ίδια από την τάση του πολέμου, όταν, λόγω των εσωτερικών αντιθέσεων που γεννιούνται μέσα στο πλήθος, το τελευταίο "αναθέτει ελεύθερα
 στο βασιλιά εκείνο μόνο το οποίο δεν μπορεί να έχει απόλυτα στην εξουσία του, δηλαδή την επίλυση των συγκρούσεων και την ταχεία λήψη αποφάσεων" (ibid)
.

Περαιτέρω, η εσωτερική κατάσταση ενός τέτοιου κράτους χαρακτηρίζεται από τον παροξυσμό των παθών του μίσους και, άρα, πάντα θυμίζει - ή και σε μερικές περιπτώσεις οδηγεί σε - ανοιχτή σύγκρουση μεταξύ του ηγεμόνα και του πλήθους. Η σύγκρουση αυτή, σύμφωνα και με τα "σοφά λόγια" του Φερδινάνδου της Αραγωνίας
, δεν μπορεί να κοπάσει παρά με την καταστροφή της μιας απ' τις δύο πλευρές - ή και των δύο. Ακόμη και μία τέτοια καταστροφή δεν είναι πιθανό ότι θα επιφέρει τελικά την ειρήνη. καθότι "όταν ένας μονάρχης βγαίνει από τη μέση δεν αλλάζει η μορφή του κράτους, αλλά μόνο του τυράννου"
. 

Πέραν τούτου, από πληθώρα διατυπώσεων (κυρίως της Πολιτικής πραγματείας) προκύπτει σαφώς ότι, ως προς τις εξωτερικές επίσης σχέσεις της πολιτείας, η τυραννία φέρνει μαζί της τον (κυριολεκτικό, με στενή έννοια) πόλεμο - ή ενδεχομένως προεκτείνει προς τα έξω τον πόλεμο που ήδη εμπεριέχει στην εσωτερική της οργάνωση. 

Αυτό, πρώτα απ' όλα, αποτελεί φυσική συνέπεια της προαναφερθείσας τάσης των μοναρχών να προσλαμβάνουν μισθοφόρους. "διότι το εμπόρευμα των ανθρώπων αυτών είναι ο πόλεμος, και τη μεγαλύτερη δύναμή τους την αποκτούν μέσα στις διχόνοιες και τις στάσεις"
. Αλλά και, ανεξάρτητα από την παρέμβαση των μισθοφόρων, οι μονάρχες οι ίδιοι, λόγω της φύσης της εξουσίας τους, λόγω δηλαδή του ότι "η αρετή των βασιλέων αξίζει περισσότερο στον πόλεμο παρά στην ειρήνη"
, συχνά επιδιώκουν συνειδητά τον πόλεμο οδηγημένοι από πολιτικά αίτια
: π.χ. ανοίγουν ένα εξωτερικό μέτωπο προκειμένου να κλείσει - ή να μην ανοίξει - το εσωτερικό
. Αυτή η εγγενής στη μοναρχία τάση προς τον πόλεμο (τόσο μεταξύ ηγεμόνα-πλήθους όσο και της πολιτείας με άλλες πολιτείες) θέτει στην πολιτική θεωρία το δύσκολο καθήκον να σχεδιάσει τα θεμέλια της μοναρχικής πολιτείας κατά τέτοιο τρόπο, ώστε η τάση αυτή να εξουδετερώνεται. 

Αντιθέτως, η δημοκρατία κατά τεκμήριο περιορίζει τα αρνητικά πάθη που ωθούν τους ανθρώπους προς διαφορετικές κατευθύνσεις, άρα εξασφαλίζει κατά τον καλύτερο τρόπο την ενότητα του εσωτερικού μετώπου. Ταυτόχρονα, εξαιτίας αυτού, και εξαιτίας της συγκρότησης του στρατεύματος από τους πολίτες και μόνο, μπορεί να διεξαγάγει πολύ πιο αποτελεσματικά όταν χρειαστεί τον εξωτερικό πόλεμο - χωρίς όμως να τον προκαλεί η ίδια
. 

Οι πολυσχιδείς σχέσεις του "τετραγώνου των εννοιών" που σχηματίζουν τα ζεύγη πόλεμος/ειρήνη, εσωτερικό/εξωτερικό, καθώς και οι επιπτώσεις των σχέσεων αυτών στην πολιτική, συμπυκνώνονται σε μια χαρακτηριστική παράγραφο της Π. Π. στην οποία ο Σπινόζα αντιστρέφει το γνωστό ισχυρισμό του Χομπς ότι οι βασιλείς είναι οι καλύτεροι στρατάρχες
 και τον μεταβάλλει σε επιχείρημα κατά και όχι υπέρ της μοναρχίας: 

"Το να εκλέγεται, όπως κάνουν πολλοί, ένας βασιλιάς ενόψει του πολέμου, με τη σκέψη δηλαδή ότι οι βασιλείς μπορούν να διεξάγουν με πολύ μεγαλύτερη επιτυχία έναν πόλεμο, είναι καθαρή ανοησία. διότι έτσι, προκειμένου να επιτύχουν στον πόλεμο, επιλέγουν να είναι σκλάβοι στην ειρήνη. Αν βέβαια μπορούμε να μιλάμε για ειρήνη σε ένα κράτος, στο οποίο η υπέρτατη εξουσία, μόνο και μόνο εξαιτίας του πολέμου, έχει μεταφερθεί σε έναν, ο οποίος μάλιστα δεν μπορεί να αποδείξει το πόσο ανδρείος και πόσο πολύτιμος για όλους είναι παρά μόνο στον πόλεμο. Ενώ αντίθετα το δημοκρατικό κράτος έχει αυτό το κύριο χαρακτηριστικό: ότι οι αρετές του αξίζουν περισσότερο σε καιρό ειρήνης παρά σε καιρό πολέμου"
.

Τις σχέσεις και τις επιπτώσεις αυτές θα μπορούσαμε να τις συνοψίσουμε σε δύο βασικές ομαδοποιήσεις. Υπάρχει ένα σαφές νήμα το οποίο διαπερνά και συστοιχίζει στον έναν πόλο τις έννοιες στρατός πολιτών - ελεύθερο πλήθος - αγάπη της ελευθερίας (και, γενικά, πάθη της Χαράς) - ειρήνη (εσωτερικά, ως ένωση των ψυχών και συλλογικότητα. εξωτερικά, ως εξάλειψη της επιθετικότητας προς άλλες πολιτείες) - δημοκρατικό κράτος. Στον άλλο πόλο, αντίστοιχα, τοποθετούνται οι έννοιες στρατός μισθοφόρων - υποταγμένο πλήθος - φόβος του θανάτου (και, γενικά, πάθη της Λύπης) - πόλεμος (= εσωτερικά διχόνοια, απομόνωση. εξωτερικά ροπή προς τον διαπολιτειακό πόλεμο) - τυραννία.
5α. Πόλεμος και πολιτική

Η πολυπλοκότητα αυτής της συσχέτισης δείχνει γιατί θα ήταν υπερβολικά απλουστευτικό να λέγαμε ότι, και για το Σπινόζα, ο πόλεμος είναι "η συνέχιση της πολιτικής με άλλα μέσα". Σε αυτόν λοιπόν ο πόλεμος δεν αποτελεί την "κρυμμένη αλήθεια" της πολιτικής, αλλά από την άλλη σαφώς δεν τίθεται κατά γενικό τρόπο και ως η άρνηση, το απόλυτο "άλλο" της. Δυνάμει του πάντοτε παρόντος σπινοζικού νομιναλισμού, δεν υπάρχει "ο πόλεμος" ως ουσία πάντοτε ομοιογενής με τον εαυτό της, αλλά μόνο συγκεκριμένοι πόλεμοι, μεταξύ των οποίων πρέπει να διακρίνουμε κατά περίπτωση. Το ίδιο ακριβώς, εξάλλου, ισχύει και για την ειρήνη: το ότι η πολιτική, ο ίδιος ο λόγος ύπαρξης του κράτους, ανάγεται στην εξασφάλιση της ειρήνης και της ομόνοιας, δεν συνεπάγεται έναν γενικευμένο φιλειρηνισμό, μια άνευ όρων αποδοχή οποιασδήποτε ειρήνης. Διότι, όπως το θέτει με αξιοθαύμαστη θεωρητική και, ταυτόχρονα, πολιτική συνέπεια μια διατύπωση της Π. Π., "ειρήνη δεν είναι η έλλειψη πολέμου, αλλά μια αρετή που πηγάζει από τη δύναμη της ψυχής"
.

Παραμένοντας εν προκειμένω απόλυτα πιστός στον θεμελιωδώς καταφατικό χαρακτήρα διατύπωσης της φιλοσοφίας του και αξιοποιώντας τη βασική αρχή της κατά την οποία "η άρνηση δεν είναι τίποτε", ο Σπινόζα ισχυρίζεται ότι δεν είναι οποιαδήποτε ειρήνη που μας ενδιαφέρει. Μια ειρήνη είναι "καλή" για την πολιτεία - με άλλα λόγια, είναι όντως ειρήνη άξια του ονόματός της - μόνο στο βαθμό που, σε αυτήν, το πάθος του φόβου έχει εκτοπιστεί από εκείνο της ελπίδας: "Μία πολιτεία, της οποίας οι υπήκοοι δεν ξεσηκώνονται να πάρουν τα όπλα επειδή είναι τρομοκρατημένοι από το φόβο, δεν μπορούμε να πούμε ότι είναι ειρηνική. είναι απλώς μια πολιτεία χωρίς πόλεμο" (ό.π.· η υπογράμμιση δική μου). 

Βεβαίως, και ένα κράτος που βασίζεται στην κατατρομοκράτηση και την αδράνεια των υπηκόων του μπορεί να καταφέρνει να διατηρεί το Είναι του, αλλά εν τοιαύτη περιπτώσει το "Είναι" αυτό δεν έχει πλέον μεγάλη σχέση με την ουσία του κράτους - που είναι όπως ξέρουμε η δύναμη του πλήθους
. Νοώντας τα πράγματα με βάση όχι αυτό που τους λείπει, αλλά αυτό που κατέχουν (δηλαδή ως δυνάμεις), βλέπουμε ότι ισορροπία δεν μπορεί να επιτευχθεί μέσω της καταστολής και της συγκράτησης των δυνάμεων αυτών σε όσο γίνεται χαμηλότερο σημείο, αλλά μέσω μιας συναρμογής τους που να επιτρέπει τη μεγαλύτερη δυνατή ανάπτυξή τους. Πράγμα που σημαίνει ότι οι συγκρούσεις και οι πολιτικές διαμάχες, που ίσως συνεπάγεται μια λαϊκή ή δημοκρατική πολιτεία, είναι μικρότερο κακό από την "ηρεμία" που προσφέρει μια τυραννία
. 

Παρεμπιπτόντως, τo συμπέρασμα αυτό δείχνει να αποτελεί θεωρητική επικύρωση ακόμη μιας ιστορικής παρατήρησης του Μακιαβέλι, αυτή τη φορά όχι από τον Ηγεμόνα αλλά από την Πρώτη Δεκάδα του Τίτου Λίβιου, όπου διατυπώνεται η τολμηρή θέση ότι η διαμάχη μεταξύ λαού [plebe] και Συγκλήτου δεν αδυνάτισε, αλλά αντιθέτως ενίσχυσε τη Ρωμαϊκή πολιτεία
. 
Όπως κι αν έχει, αναδεικνύει ότι, για το Σπινόζα, μια (εντός ή εκτός εισαγωγικών) ειρήνη δεν είναι άνευ ετέρου προτιμότερη από τον πόλεμο. Η επιλογή αυτή θα εξαρτηθεί από το κριτήριο του συγκεκριμένου συσχετισμού μεταξύ ελπίδας και φόβου που χαρακτηρίζει καθεμιά από τις δύο καταστάσεις. Αυτό σημαίνει ότι ο πόλεμος, εξίσου όσο και η ειρήνη, εξακολουθεί να διέπεται από το μηχανισμό των παθών. Δεδομένου τώρα ότι, όπως είδαμε και στην προηγούμενη ενότητα, ο ιδιαίτερος συσχετισμός των δύο βασικών παθών παρέχει και τη βάση της σπινοζικής αξιολόγησης της πολιτικής, από την προηγούμενη διατύπωση νομιμοποιούμαστε να αντλήσουμε το εξαιρετικά ενδιαφέρον συμπέρασμα ότι, για το Σπινόζα, η διεξαγωγή του πολέμου υπόκειται στις ίδιες κανονικότητες και στους ίδιους καταναγκασμούς με την πολιτική. Μακράν του να αποτελεί ένα χώρο τυφλής και ανεξέλεγκτης βίας ο οποίος, ως τέτοιος, θα συνιστούσε κατάργηση των νόμων της πολιτικής και δεν θα είχε τίποτε το κοινό με αυτήν, ο πόλεμος εγγράφεται ως μια διαφορετική μεν απάντηση, στο ίδιο πάντως αίνιγμα της συμβίωσης των ανθρώπων και της συνάντησης μεταξύ των δυνάμεών τους
.

Το ότι η πολιτική και ο πόλεμος (με άλλη διατύπωση, η εσωτερική και η εξωτερική διάσταση του πολέμου) αποτελούν συγκοινωνούντα δοχεία, προκύπτει σαφέστατα και από τον ορισμό του εχθρού που βρίσκουμε στην Θ.-π. Π.: εχθρός είναι όποιος δεν αναγνωρίζει το δίκαιο της πολιτείας και δεν υποτάσσεται σε αυτό
. Κατά τούτο, θα μπορούσαμε και προκειμένου για το Σπινόζα να πούμε ότι η πολιτική καθορίζει τον εχθρό (και, κατά συνέπεια, το φίλο)· αυτό, όμως, όχι με την έννοια ενός ορισμού που θα απέδιδε την ουσία της πολιτικής συνδέοντάς την αμετάκλητα με την εχθρότητα αλλά, αντίστροφα, με την έννοια της επισήμανσης ότι η εχθρότητα δεν είναι αυθύπαρκτη, δεν έχει πρωτογενή χαρακτήρα, παρά προϋποθέτει λογικά τη "στιγμή" της πολιτικής: "δεν είναι το μίσος, αλλά το δίκαιο της πολιτείας που κάνει τον εχθρό"
 (Θ.-π. Π., ό.π.).
Άρα, ο πόλεμος ως δραστηριότητα δεν εκφεύγει από τις αιτιώδεις σχέσεις που καθορίζουν τις ειρηνικές δραστηριότητες, ενώ και η ειρήνη - και άρα, μέσω αυτής, η ορθή πολιτική - έχει άμεση σχέση με την κατάλληλη διευθέτηση των δυνάμεων του πολέμου· θα λέγαμε ότι παράγεται απ' αυτήν. Η διευθέτηση αυτή είναι ο κυριότερος παράγοντας που ρυθμίζει τη λειτουργία της αμφίσημης έννοιας του φόβου των μαζών: όταν οι μάζες αυτές είναι ένοπλες, ο φόβος που προκαλούν στους ηγεμόνες (τουλάχιστο σε εκείνους "που θέλουν να καταπιέζουν το λαό") είδαμε ότι φτάνει στο πιο υψηλό σημείο του. Αντίθετα, οι ίδιες οι μάζες σε μια τέτοια περίπτωση βρίσκονται πλησιέστερα από κάθε άλλη φορά στην κατάσταση της αυτονομίας, εφόσον η σωτηρία τους δεν εξαρτάται από κάποιον άλλο αλλά μόνο από τις ίδιες. Μόνον δε μια τέτοια κατάσταση είναι πραγματικά άξια να αποκληθεί ειρήνη. Η ορθή οργάνωση των ενόπλων δυνάμεων συντελεί στην (εσωτερική) ειρήνη καθότι συνάδει με τη συνοχή και την αλληλεγγύη, δηλ. με θετική έννοια. Πάντως, όχι με την έννοια της "αποτρεπτικής λειτουργίας" που συνήθως αποδίδεται στις δυνάμεις αυτές, με την έννοια μιας κατάστασης "ισορροπίας του φόβου" και μιας απλής αποφυγής του πολέμου στο πνεύμα του παλαιού si vis pacem, para bellum. 
Επανερχόμενοι στην - ούτως ή άλλως σχηματική - φράση του Φουκώ που παρατέθηκε στην αρχή της παρούσας ενότητας, διαπιστώνουμε ότι, προκειμένου για το Σπινόζα, δεν είναι πρόσφορο να αναγορεύσουμε τον πόλεμο γενικώς, άνευ άλλου προσδιορισμού, σε "πρότυπο" για τη σύλληψη της πολιτικής. Κατ' αυτόν, δεν είναι η "αρχιτεκτονική του πολέμου", αλλά ο συσχετισμός των δυνάμεων ανάμεσα στην τάση του πολέμου και την τάση της ειρήνης που αποτελεί το καθοριστικό σε τελευταία ανάλυση στοιχείο στην πολιτική. Εξάλλου, λαμβάνεται σοβαρά υπόψη και ο ειδικότερος χαρακτήρας υπό τον οποίο εμφανίζεται κάθε συγκεκριμένη ιστορική κατάσταση, πέραν του γενικού προσδιορισμού της ως ειρηνικής ή εμπόλεμης.

Η τοποθέτηση αυτή αποτελεί έμπρακτη άρνηση μιας διάκρισης που, τους αιώνες που επακολούθησαν, επρόκειτο να χαρακτηρίσει το κύριο ρεύμα της πολιτικής φιλοσοφίας των νεότερων χρόνων. Ο Τόμας Χομπς πιθανόν να μην αποτελεί το αντιπροσωπευτικότερο δείγμα του κύριου αυτού ρεύματος, αλλά, ακριβώς γι' αυτό το λόγο, προσφέρεται ακόμη περισσότερο ως μέτρο σύγκρισης εν προκειμένω. Στον Χομπς, λοιπόν, το bellum omnium contra omnes προσδιορίζει, όπως είναι γνωστό, τη μοίρα των ανθρώπων στη φυσική κατάσταση, η οποία μέλλει να εκλείψει οριστικά με τη σύναψη του κοινωνικού συμβολαίου. Στην υπόθεση περί της πολιτειακής κατάστασης ως υπέρβασης του πολέμου αποτυπώνεται μία θεμελιώδης ιδέα κάθε αστικής σύλληψης της πολιτικής: ότι από τη μια πλευρά έχουμε την κατάσταση της "γυμνής βίας" ή της "επιβολής του ισχυροτέρου" και από την άλλη την κατάσταση του έννομου διακανονισμού και της εξειρήνευσης, που συνιστά την άρνηση, το απόλυτο αντίθετο της προηγούμενης κατάστασης. Μεταξύ των δύο δεν υπάρχει καμιά επικοινωνία. Η εγκαθίδρυση μιας κοινωνίας ρυθμισμένης με κανόνες τίθεται ως σημείο μη επιστροφής, ένα ποιοτικό άλμα με το οποίο υπερβαίνεται μια για πάντα η "εμπόλεμη κατάσταση". 

Πρόκειται εδώ για μια άλλη μορφή εμφάνισης της ίδιας διαφοράς αντίληψης που είχαμε εντοπίσει στο τέλος της δεύτερης ενότητας του παρόντος κεφαλαίου, με αφορμή τα διαλαμβανόμενα στο 3ο κεφάλαιο του Α΄ Βιβλίου του Κοινωνικού Συμβολαίου του Ρουσώ ως προς τη θεωρία περί του δικαίου του ισχυροτέρου. "Αν αυτό σημαίνει: να υποχωρείτε στην ισχύ, η επιταγή αυτή είναι καλή, αλλά περιττή. απαντώ ότι δεν θα παραβιαστεί ποτέ", ισχυρίζεται εκεί μεταξύ άλλων ο γάλλος στοχαστής. Το επιχείρημα αυτό προορίζεται να αποκρούσει τη θεωρητικοποίηση της αξίωσης των μοναρχικών καθεστώτων να θεωρηθεί άνευ ετέρου η ισχύς (τους) ως αυτάρκης πηγή υποχρέωσης υπακοής. Με την κίνηση αυτή, όμως, δεν πρέπει να μας διαφεύγει ότι οι σχέσεις δύναμης παραπέμπονται οριστικά στον άμορφο και σκοτεινό χώρο πέραν των συνόρων της πολιτικής ανάλυσης. Έτσι, η θεωρία παραιτείται από τη δυνατότητα και από τη φιλοδοξία γνωστικής οικειοποίησης των αποτελεσμάτων τους, αποδεχόμενη εξ ορισμού ότι μπροστά στην παρουσία της ισχύος παραλύει κάθε πολιτική σκέψη και δράση. Η επιταγή "δεν θα παραβιαστεί ποτέ", οι άνθρωποι και οι λαοί πάντοτε θα υποχωρούν μπροστά σε όποιον "κατέχει" την ισχύ - νοούμενη, όπως γίνεται προφανές, ως ποσότητα, ως πράγμα και όχι ως σχέση. 

Ο Σπινόζα, από την παρατήρηση τόσο της ηθικής συμπεριφοράς των ανθρώπων όσο και της πολιτικής ιστορίας, πρόσεξε ότι κάποιοι άνθρωποι ενίοτε εξεγείρονται ή αντιστέκονται στη δύναμη. Αυτό συμβαίνει όχι επειδή οι συγκεκριμένοι άνθρωποι χαρακτηρίζονται, σε αντίθεση με τους υπολοίπους, από κάποια ακατανίκητη βούληση ή κάποιο εξαιρετικό θάρρος που θα τους οδηγούσε να "υπερβούν" τους αντικειμενικούς καταναγκασμούς και θα διέψευδε την υπεροχή της "γυμνής βίας", αλλά επειδή έτσι προσπαθούν να αποφύγουν ένα χειρότερο κακό ή να επιτύχουν ένα μεγαλύτερο καλό· με άλλα λόγια, όχι σε αντίθεση προς την καθολική ισχύ του μηχανισμού των παθών και την αρχή του καθορισμού του δικαίου από τη δύναμη, αλλά δυνάμει της αρχής αυτής
. Έτσι, η ανάλυση των δυνάμεων υπεισέρχεται και συνυπολογίζεται στην πολιτική ανάλυση, μέσω της παραδοχής ότι οι άνθρωποι δεν "υποχωρούν πάντοτε" σε κάποιον που έχει ισχύ, αλλά μόνο εφόσον η ισχύς αυτή είναι μεγαλύτερη από τη δική τους - ή από εκείνη των παθών τους.

Όπως έχουμε αναφέρει και στις προηγούμενες ενότητες, για το Σπινόζα δεν τίθεται ζήτημα διχασμού τού Είναι (ούτε διχασμού τού Είναι από κάτι άλλο έξω από αυτό), αλλά απλώς διάκρισης, στο εσωτερικό του ίδιου επιπέδου, μεταξύ δύο στοιχείων που το ένα υπάγεται λογικά στο άλλο. Αν εφαρμόσουμε στην προκείμενη περίπτωση τη βασική αρχή ότι ο άνθρωπος παραμένει πάντα μέρος της φύσης, ότι οι νόμοι της τελευταίας παραμένουν πάντα το σταθερό υπόστρωμα και του πολιτικού/δικαιικού επιπέδου και δεν υπάρχει τρόπος να "γλιτώσουμε" απ' αυτούς, από αυτό προκύπτει το εξής συμπέρασμα: ότι ο πόλεμος δεν συνιστά μεν τον "αναπόδραστο ορίζοντα" μιας ανθρώπινης κοινωνίας για πάντα καταδικασμένης να αποτελεί το θέατρο πολέμου όλων ... κ.λπ., αλλά η αποφυγή ενός τέτοιου πολέμου, αν και όσο επιτευχθεί, θα είναι αποτέλεσμα της λειτουργίας των νόμων με βάση τους οποίους ενεργούν οι άνθρωποι στη φυσική κατάσταση και όχι της "υπέρβασής" τους. 

Ως εκ τούτου, για το Σπινόζα τόσο η τάση του πολέμου όσο και η τάση (όχι του δικαίου, αλλά) της ειρήνης και της ομόνοιας μετέχουν στο ίδιο επίπεδο του Είναι. Δεν υπάρχει καμία καθησυχαστική νομοτέλεια που να εξασφαλίζει ότι η καθιέρωση κάποιων κοινών νόμων - ή οποιοδήποτε άλλο γεγονός - θα σημάνει την οριστική έλευση του "βασιλείου της δικαιοσύνης" (και άρα ενδεχομένως του τέλους της ιστορίας). Ο "ορίζοντας του πολέμου"
, η σύγκρουση μεταξύ δυνάμεων, εγγράφεται στο εσωτερικό κάθε ανθρώπινης κοινωνίας, και δεν μπορεί να απομακρυνθεί παρά εφόσον γίνει κατορθωτή μία συμβολή, μία σύνθεση αυτών των δυνάμεων.

Ας προσέξουμε όμως τί σημαίνει η διατύπωση αυτή: η ειρήνη και η ομόνοια δεν έχουν ελπίδες να επικρατήσουν παρά μόνο στο βαθμό που εκτοπίζουν την κυριαρχία της "τάσης του πολέμου" στις σχέσεις μεταξύ των ανθρώπων. Δηλαδή η τάση του πολέμου και η τάση της ειρήνης μετέχουν μεν ισοδύναμα στο ίδιο επίπεδο, αλλά λογικά ένα σχετικό προνόμιο παραχωρείται στον "πόλεμο" - με την έννοια της σύλληψης του Είναι ως αγώνα για κυριαρχία. Τη σχέση των δύο όρων μπορούμε να τη συλλάβουμε αν βασιστούμε νοητικά στον ένα από αυτούς τους δύο όρους. Η τάση λοιπόν της σύγκρουσης, του συσχετισμού των δυνάμεων είναι αυτή που έχει την προτεραιότητα - όχι κατ' ανάγκην με μία ποσοτική έννοια, με την έννοια δηλαδή ότι στις ανθρώπινες κοινωνίες επικρατεί συχνότερα η διαμάχη απ' ό,τι η συμφωνία, αλλά με μία λογική έννοια: ότι στο μοντέλο της πρώτης είναι που πρέπει να βασιστούμε για να κατανοήσουμε πότε επικρατεί η μία και πότε η άλλη. 
Αυτή εξάλλου είναι η διαφορά που χωρίζει τη σπινοζική προσέγγιση από το "πρότυπο που προσφέρει το δίκαιο", όπως το χαρακτηρίζει ο Φουκώ. Και εκεί, η έννοια της "κυριαρχίας του νόμου" δεν έχει στατιστικό-εμπειρικό χαρακτήρα, αλλά λογικό - θα λέγαμε μάλιστα κανονιστικό. Ουδείς, στα πλαίσια των θεωριών που ακολουθούν το μοντέλο αυτό, διανοήθηκε να υποστηρίξει ότι, με την επικράτηση του νόμου, οι συγκρούσεις εκλείπουν από την ιστορική πραγματικότητα. Όταν όμως εμφανίζονται παρόμοιες συγκρούσεις, ο ενδεδειγμένος τρόπος για να τις οικειοποιηθούμε νοητικά είναι μέσα από το φίλτρο της παραπάνω έννοιας· πράγμα που σημαίνει να τις σκεφτούμε ως εκτροπές, ως παρεκκλίσεις από αυτό που συνήθως (πρέπει να) συμβαίνει. Πρόκειται για μια διαφορετική κατανομή των σχέσεων κανονικότητας/εξαίρεσης μεταξύ των δύο πόλων: πράγματι, η ανωτέρω σύλληψη είναι ο τρόπος που έχει το δίκαιο για να μιλήσει με τους δικούς του όρους για τη σχέση του με το "άλλο" του, με αυτό που συνιστά την ετερότητά του: χαρακτηρίζοντάς το ως παραβίαση.
Με το να χαρακτηρίζει όμως κανείς οτιδήποτε συμβαίνει εκτός της δικαιικής λογικής ως α-νομία, από μεν πρακτική άποψη το εντάσσει και το υποτάσσει στην ιδιαίτερη λογική του δικαίου, από θεωρητική όμως άποψη ουσιαστικά ομολογεί την αδυναμία του να το κατανοήσει. Του αποδίδει έναν αρνητικό χαρακτηρισμό, λέγοντας τί δεν είναι αυτό το πράγμα και όχι τί είναι. Το αντίθετο ισχύει αν εκκινήσει κανείς από την αρχή του tantum juris quantum potentiae και ορίσει την "κατάσταση του δικαίου" ως μια στιγμή της διαδικασίας, μια ειδική περίπτωση της κίνησης και της συνάντησης δυνάμεων - που είναι η ευρύτερη έννοια. 

Η διαφορά λοιπόν δεν έγκειται στην ίδια τη διατύπωση μιας κρίσης περί του αν οι άνθρωποι συγκρούονται συχνότερα απ' ό,τι ενεργούν σύμφωνα με νόμους, αλλά περισσότερο στο "μεταγλωσσικό" ούτως ειπείν επίπεδο. Δεν αφορά τόσο ποιο μοντέλο θα επιλέξουμε μεταξύ του δικαίου και του πολέμου για να περιγράψουμε την εξουσία, όσο το ποιο μοντέλο θα επιλέξουμε μεταξύ των δύο για να περιγράψουμε τη μεταξύ τους σχέση από την οποία ορίζεται η εξουσία. 

Η διάκριση του Σπινόζα είδαμε ότι γίνεται ανάμεσα σε ένα κράτος που οργανώνεται με βάση τη δύναμη του πλήθους και, έτσι, συμφωνεί περισσότερο με την ουσία του, αφενός και, αφετέρου, σε ένα κράτος που οργανώνεται με βάση μια δύναμη αντίθετη με αυτήν του πλήθους, και έτσι είναι αδύναμο εσωτερικά. Δεν υπάρχει κανένα στοιχείο που να μαρτυρεί ότι, στη σκέψη του, η κυριαρχία ειδικά του νόμου συνδέεται προνομιακά με κάποια από τις δύο αυτές καταστάσεις - και πάντως όχι με την κατάσταση του ελεύθερου κράτους. Το κρίσιμο στοιχείο για το Σπινόζα δεν είναι η ύπαρξη ή μη νόμων. Οι νόμοι είναι βεβαίως απαραίτητοι και πρέπει να γίνονται σεβαστοί· τόσο όμως πριν, όσο και μετά τη θέσπισή τους παραμένει ισχυρό και αποφασιστικό το κριτήριο της ισορροπίας των παθών στο εσωτερικό του κράτους
. Η αντιδιαστολή δεν γίνεται ανάμεσα στην κατάσταση του πολέμου όπου επικρατεί η "ισχύς" και στην πολιτειακή κατάσταση όπου επικρατεί το "δίκαιο": γίνεται ανάμεσα στην κατάσταση του πολέμου (στην οποία δεν αποκλείεται να βρίσκονται και κάποια κράτη ακόμα και με πλήρη ισχύ και λειτουργία του δικαίου) και στην κατάσταση της ειρήνης, η οποία δεν σημαίνει "εξάλειψη" ή εξουδετέρωση της ισχύος, αλλά αντίθετα υπερίσχυση των δυνάμεων εκείνων που ευνοούν την ειρήνη. 

6. Η δημοκρατία ως παραγωγή

Η ιδιαίτερη σύνδεση του μοναρχικού (και, mutatis mutandis, του αριστοκρατικού) κράτους με την τάση του πολέμου, η οποία αναδείχθηκε στην προηγούμενη ενότητα, δεν οδηγεί το Σπινόζα σε μία άνευ ετέρου απόρριψη των πολιτευμάτων αυτών. αντίθετα, κατ' αυτόν, η εξασφάλιση της ειρήνης και της ασφάλειας των υπηκόων, χωρίς να επαφίεται αποκλειστικά στην ενδεχόμενη έλευση της δημοκρατίας, είναι κάλλιστα δυνατό - και επιβεβλημένο - να επιτευχθεί στα πλαίσια τέτοιων κρατών. 

Όπως κι αν έχει, όμως, από τη στιγμή που θα εισαχθεί η αναφερθείσα - ή οποιαδήποτε άλλη - διάκριση των πολιτευμάτων, ευνόητα ανακύπτει το ερώτημα: ποιο από αυτά είναι το καλύτερο πολίτευμα; 

Και ο Σπινόζα δεν παραλείπει να θέσει στον εαυτό του το βασικό αυτό πρόβλημα, η λύση του οποίου εμπίπτει παραδοσιακά στα καθήκοντα κάθε πολιτικής θεωρίας. Και η λύση του Σπινόζα έχουμε ήδη αναφέρει ποια είναι: καλύτερο πολίτευμα είναι η δημοκρατία. 

Αυτό απαιτεί κάποια διευκρίνιση. διότι η χρήση της λέξης καλύτερο παραπέμπει αναπόφευκτα σε κάποια αξιολόγηση, συνδέεται με μία κρίση και μία σύγκριση των πολιτευμάτων με κάποιο πρότυπο, το οποίο ρητά ή άρρητα προϋποτίθεται ως το θετικά αξιολογούμενο. Πράγμα το οποίο φαίνεται να είναι - και είναι - ό,τι πιο ξένο προς το σχέδιο της φυσικής τής εξουσίας και προς το σχέδιο της γεωμετρικής μεθόδου. Ωστόσο ο Σπινόζα θέτει και επιλύει το πρόβλημα αυτό απόλυτα μέσα στα πλαίσια της προβληματικής του, χωρίς να κάνει κάποια παραχώρηση απ' το σχέδιο αυτό, χωρίς να προσφεύγει σε εκλεκτικισμό: 

Το ότι η δημοκρατία είναι καλύτερη δεν σημαίνει, γι' αυτόν, ότι συμφωνεί περισσότερο με κάποιο ιδεατό πρότυπο το οποίο επιθυμούμε και το οποίο, για λόγους δικούς μας, εξωθεωρητικούς, προτιμούμε έναντι άλλων πιθανών. Σημαίνει ότι σε αυτήν, δηλαδή σε εκείνο το κράτος το οποίο "εγκαθιδρύεται από ένα ελεύθερο πλήθος"
, υπάρχουν οι ευνοϊκότερες προϋποθέσεις για την επίτευξη του σκοπού του - δηλαδή για την εξασφάλιση της ειρήνης και της ασφάλειας. Kαι, σίγουρα, θα μπορούσε να ισχυριστεί κανείς ότι μια τέτοια απόφανση προϋποθέτει μια "θετική αξιολόγηση" των αγαθών της ειρήνης και της ασφάλειας, που τίθενται έτσι ως "σκοποί" της εγκαθίδρυσης της πολιτικής κοινωνίας. Αυτό όμως δεν συνιστά υποχώρηση του γνωσεολογικού ρεαλισμού, δεδομένου ότι τα "αγαθά" αυτά δεν είναι μία αξία εξωτερική ως προς την πολιτεία, την οποία αυτή οφείλει να προσεγγίσει, αλλά αποτελούν μια άλλη έκφραση της εμμενούς προσπάθειας της πολιτείας να διατηρήσει το Είναι της. αν η πολιτεία δεν πετύχει το "σκοπό" αυτό, δεν μπορεί να θέσει κανέναν άλλο, διότι απλούστατα παύει να υπάρχει ως πολιτεία. 

Σύμφωνα με όσα είπαμε στην προηγούμενη ενότητα, ένα κράτος μοναρχικού τύπου είναι περισσότερο από κάθε άλλο εκτεθειμένο στον φαύλο κύκλο των θλιβερών ή αρνητικών παθών, αυτών που αναλύονται από το Σπινόζα στο τρίτο μέρος της Ηθικής. Η κατάσταση αυτή αναπόφευκτα μειώνει στο κατώτατο επίπεδο την ισχύ και την αυτονομία του κράτους για το οποίο πρόκειται. Το να διατηρεί κανείς το Είναι του είναι συνώνυμο του να βρίσκεται σε συμφωνία με τον εαυτό του. Η κατάσταση όμως μιας πολιτείας σαν αυτή που περιγράφηκε παραπάνω κάθε άλλο παρά αντιστοιχεί προς αυτό τον ορισμό. Σε μια τέτοια περίπτωση, μάλιστα, είναι αμφίβολο αν μπορούμε να μιλάμε καν για πολιτεία: με δεδομένη την καθολική ισχύ της σπινοζικής αρχής για την εξωτερικότητα κάθε κακού
, η δημιουργία δύο πόλων μέσα στην πολιτεία, από τους οποίους ο καθένας βλέπει τον άλλο ως εσωτερικό εχθρό, καθιστά αδύνατη τη θεώρηση της πολιτείας αυτής ως (ενός) Ατόμου με την έννοια του ορισμού του Β΄ μέρους της Ηθικής
. 

Κατά τούτο, η σπινοζική πολιτική θεωρία διαφοροποιείται ριζικά από μία δεοντολογική-αξιολογική προσέγγιση η οποία θα επιζητούσε, κάνοντας αφαίρεση κάθε πρακτικής, να προσδιορίσει γενικά τους σκοπούς που (θα πρέπει να) επιδιώκει το κράτος ή το δίκαιο, ακόμα και στην υποθετική περίπτωση που μια τέτοια προσέγγιση κατέληγε και αυτή επίσης στη θέση της δημοκρατίας (ή π.χ. της "επιδίωξης του κοινού συμφέροντος"
) ως υπέρτατου σκοπού της ύπαρξης της πολιτείας. Διαφοροποιείται όμως ταυτόχρονα και από μία καθαρά τεχνική έκθεση των μέσων με τα οποία θα επιτευχθούν κάποιοι στόχοι οι οποίοι, ως τέτοιοι, να είναι εκτός των ενδιαφερόντων της πολιτικής θεωρίας: η γεωμετρική μέθοδος στην πολιτική δεν έχει καμία σχέση με ένα political engineering
. H ενασχόληση του Σπινόζα με όλα τα είδη κράτους και η αναζήτηση των κατάλληλων θεμελίων και για τα τρία δεν συνιστά μία τεχνοκρατική περιγραφή του τρόπου με τον οποίο μπορεί κανείς να διαχειριστεί τα αντίστοιχα κράτη ανεξαρτήτως της πολιτικής φύσης του καθενός. Αντίθετα, όπως δείξαμε, η ίδια η θεώρηση της εξουσίας με όρους της μηχανικής φυσικής είναι αυτή που επιβάλλει το κριτήριο της δύναμης του πλήθους ως ορίζουσας της πολιτικής εξουσίας, και, μέσω αυτού, την οπτική γωνία των μαζών. 

Η οπτική αυτή, εφόσον διέπει όλα τα είδη κράτους, για μεν το αριστοκρατικό και το μοναρχικό κράτος επιβάλλει κατ' αρχάς την οργάνωσή τους σε μια βάση τέτοια που οι κάτοχοι της εξουσίας να "μεριμνούν για τη σωτηρία του πλήθους". Περαιτέρω, προκειμένου για το δημοκρατικό κράτος, είναι επίσης αυτή που επιβάλλει να το θεωρήσουμε ως καλύτερο κράτος· δηλαδή ως το κράτος εκείνο, στο οποίο ο μηχανισμός της θεσμικής οργάνωσης αντιστοιχίζεται κατά τον πληρέστερο τρόπο στον καθορισμό της εξουσίας από τη δύναμη του πλήθους και, γι' αυτό το λόγο, είναι το πλέον εναρμονισμένο με τον (ενύπαρκτο, εσωτερικό σε κάθε κράτος) σκοπό της διατήρησης της ειρήνης και της ασφάλειας, όπως είναι και το πλέον κατάλληλο για να τον επιτύχει. Η δημοκρατία, (καθότι σε αυτήν περισσότερο από οπουδήποτε αλλού το πλήθος δρα σαν να οδηγείται από μια και μόνη σκέψη και δεν κινείται προς διαφορετικές κατευθύνσεις), είναι εκείνη η σχέση, η οποία επιτρέπει στα εκτατά μέρη της πολιτείας να συμβάλλονται κατά τον καλύτερο τρόπο, πράγμα που σημαίνει: κατ' εκείνο τον τρόπο, με τον οποίο οι δυνάμεις τους να έχουν κατά το δυνατόν την ίδια φορά και, άρα, να μην αλληλοεξουδετερώνονται, η συνισταμένη που δίνουν να είναι όσο το δυνατόν πιο κοντά στο πραγματικό αριθμητικό άθροισμα των δυνάμεων αυτών. Ως εκ τούτου, είναι η πλέον πρόσφορη μορφή για να οργανώσει και να θεσμοποιήσει τη φυσική τάση της πολιτείας να εμμείνει στο είναι της. 

Ποιο ακριβώς περιεχόμενο όμως απέδιδε ο Σπινόζα στον όρο δημοκρατία; 

Η πρόωρη διακοπή της συγγραφής της Πολιτικής πραγματείας από το θάνατο του συγγραφέα της ακριβώς στο 11ο κεφάλαιο, όπου θα αναλύονταν τα περί δημοκρατίας, μας στέρησε μια πιο λεπτομερή έκθεση σχετικά με το ποια θα ήταν αυτή η θεσμική οργάνωση που εναρμονίζεται με τη φύση της πολιτείας ως κοινής δύναμης του πλήθους. Σε ένα από τα προηγούμενα κεφάλαια πάντως υπάρχει ένα χωρίο, στο οποίο μπορούμε να βρούμε μία πολύ συγκεκριμένη - αν και συνοπτική - έκφραση του τί θα σήμαινε η υπεροχή του δημοκρατικού έναντι των άλλων τύπων κράτους. 

Στην παράγραφο 14 του κεφ. 9, η οποία για την παρούσα εργασία είναι μια από τις πλέον σημαντικές παραγράφους του όλου έργου, ο Σπινόζα προβαίνει σε μια εν θερμώ αποτίμηση της σχετικά πρόσφατης γι' αυτόν επαναστατικής εμπειρίας των Ηνωμένων Επαρχιών των Κάτω Χωρών, δηλ. της απόπειράς τους να απαλλαγούν από την επικυριαρχία του ισπανικού θρόνου και, ταυτόχρονα, από τη δυναστεία της Οράγγης. Σε αυτήν την ιστορική εκτίμηση για τα αίτια της τελικής παλινόρθωσης της μοναρχίας βρίσκουμε μια εξαιρετικά χρήσιμη πρακτική εφαρμογή της οπτικής της "δύναμης του πλήθους" σε μια συγκεκριμένη ιστορική κατάσταση. Εκεί ο Σπινόζα ξεκάθαρα υποστηρίζει ότι η τελική κατάρρευση αυτού του πρώιμου δημοκρατικού πειράματος οφειλόταν όχι σε μία "υπερβολή επαναστατικότητας", αλλά αντίθετα στην έλλειψή της: στο γεγονός ότι οι επαναστάτες περιορίστηκαν σε μία "κίνηση κορυφής", στην απαλλαγή από τον τοποτηρητή (τον stadhouder) του Ισπανού μονάρχη Φιλίππου Β΄, και άφησαν άθικτη την υπόλοιπη κρατική μηχανή, αντί να προχωρήσουν σε ένα συνολικό μετασχηματισμό της
.

Ώστε με το να μην οργανώσουν την εξουσία τους σε νέες βάσεις, πρόσφορες για τις νέες συνθήκες (δηλαδή προφανώς δημοκρατικές), οι ηγέτες του αγώνα της ανεξαρτησίας δεν κατόρθωσαν να συσπειρώσουν την multitudo και να την στρατεύσουν στην υποστήριξη του εγχειρήματός τους αλλά, αντίθετα, την οδήγησαν σχεδόν στην αδιαφορία
. Η επικράτηση των μοναρχικών ήταν φυσική συνέπεια αυτής της κακής "πολιτικής συμμαχιών": το αμάρτημα των αδελφών De Witt δεν ήταν το ότι έκαναν κατάχρηση δημοκρατικότητας
, αλλά το ότι δεν υπήρξαν αρκετά δημοκρατικοί. Έτσι, προέβησαν οι ίδιοι - και επέτρεψαν σε άλλους να προβούν - σε πράξεις τέτοιες, που να μπορούν να προκαλέσουν την καταστροφή της νεοσύστατης εξουσίας τους, οι υποστηρικτές της οποίας ήταν απελπιστικά λίγοι - εφόσον ακριβώς δεν ήταν πλήθος - για να εμποδίσουν τις πράξεις αυτές.

Η ανωτέρω ανάλυση της συγκυρίας όμως αναφέρεται ως "παράδειγμα" που πείθει για την ορθότητα μιας γενικού χαρακτήρα εκτίμησης η οποία διατυπώνεται αμέσως προηγουμένως. Η εκτίμηση αυτή συνιστά μια απολογία υπέρ της δεύτερης υπο-κατηγορίας του αριστοκρατικού κράτους, του ομοσπονδιακού
, αλλά αφορά τον αποκεντρωτικό και εξισωτικό του χαρακτήρα - δηλαδή τα στοιχεία εκείνα, που το προσεγγίζουν περισσότερο προς το δημοκρατικό. Το συγκεκριμένο χωρίο, το οποίο για περισσότερους από έναν λόγους είναι πραγματικά αξιοθαύμαστο, έχει επί λέξει ως εξής: 

"Διότι αν είναι αλήθεια ότι, ενώ οι Ρωμαίοι διαβουλεύονται, χάνεται η Ζάκανθα, ωστόσο όταν από την άλλη μεριά για τα πάντα αποφασίζουν λίγοι σύμφωνα με τις διαθέσεις τους και μόνο, τότε χάνεται η ελευθερία και το κοινό καλό. Το μυαλό των ανθρώπων δεν είναι τόσο οξύ ώστε να μπορεί να διεισδύει μεμιάς στην καρδιά όλων των προβλημάτων. όταν όμως οι άνθρωποι συζητούν, ακούνε ο ένας τον άλλο και διαφωνούν, οξύνεται, και όταν δοκιμάζουν όλους τους τρόπους, τελικά βρίσκουν τη λύση που ζητούσαν, η οποία γίνεται αποδεκτή από όλους και την οποία κανείς δεν θα είχε σκεφτεί προηγουμένως"
.

Στο αιώνιο αυτό δίλημμα της παραδοσιακής πολιτικής θεωρίας (πολιτική διαβούλευση ή ταχύτητα στη λήψη της απόφασης;), οι οπαδοί της συγκεντρωτικής εξουσίας ανέκαθεν επέλεγαν, όπως είναι γνωστό, τον δεύτερο όρο του διλήμματος, με το γνωστό επιχείρημα ότι ο δημοκρατικός διάλογος μπορεί να είναι καλός ως ιδέα ή ως "ιδανικό", αλλά είναι και χρονοβόρος· έτσι, επειδή στις πιο κρίσιμες περιπτώσεις απαιτείται να ενεργήσει κανείς σύντομα, στην πράξη θα ήταν σκοπιμότερο η εξουσία να ανατεθεί σε έναν προς χάριν της αποτελεσματικότητας
. 

Ο Σπινόζα, όπως βλέπουμε, επιχειρεί να ανασκευάσει την άποψη αυτή, με το ιδιοφυές επιχείρημα ότι, αν με την ενδεχόμενη κατάχρηση της διαβούλευσης (deliberatio) και την απουσία άμεσης αντίδρασης μπορεί να καταληφθεί από τον εχθρό ολόκληρη πόλη (δηλαδή να χαθεί ακόμη και ένα μέρος του κράτους), από την άλλη, με τη μεταβίβαση όλης της εξουσίας σε έναν ή σε λίγους, ο κίνδυνος είναι να χαθεί η κοινή ειρήνη και ασφάλεια των υπηκόων, πράγμα που τελικά ισοδυναμεί με την απώλεια ολόκληρου του κράτους - εφόσον αυτός είναι ο σκοπός για τον οποίο είναι συνεστημένο.

Η σημασία όμως της παραγράφου αυτής δεν εξαντλείται στο ότι αποτελεί μία θαρραλέα υπεράσπιση της δημοκρατίας. το στοιχείο αυτό μπορούμε να το βρούμε και αλλού. Έγκειται κυρίως στο ότι, παρά το φαινομενικά απλό, σχεδόν κοινότοπο της διατύπωσης, η παράγραφος αυτή εισάγει, σε μη πλήρως επεξεργασμένη βέβαια μορφή, μία κατά τη γνώμη μου εξαιρετικά πρωτότυπη και προωθημένη σύλληψη της δημοκρατίας, η οποία υπερακοντίζει τον ορισμό της έννοιας αυτής από όλους τους υπόλοιπους πολιτικούς στοχαστές της κλασικής εποχής: 

Προκειμένου να αντιστρέψει το επιχείρημα περί μεγαλύτερης αποτελεσματικότητας της αυταρχικής απόφασης, ο Σπινόζα υποστηρίζει ότι η λύση, στην οποία καταλήγουν οι άνθρωποι με τη διαβούλευση, και την οποία όλοι αποδέχονται, είναι μια λύση την οποία κανείς δεν θα είχε σκεφτεί από μόνος του χωρίς αυτήν. Συνεπώς η διαβούλευση, αν νοηθεί με το ουσιαστικό της περιεχόμενο και όχι ως ένα τυπικό δικαίωμα πρότασης διαφόρων λύσεων και ψηφοφορίας επ' αυτών, είναι μια διαδικασία, στο τέλος της οποίας υπάρχει κάτι, το οποίο δεν υπήρχε πριν αυτή αρχίσει: η συλλογική απόφαση δεν είναι η απλή έγκριση κάποιας εκ των πολλών (ή λίγων, δεν έχει σημασία) ιδεών των συμμετεχόντων, δηλαδή των αποφάσεων που θα έπαιρνε ο κάθε ένας από τους συμμετέχοντες αν επρόκειτο να αποφασίσει μόνος του, αλλά είναι το προϊόν της ώσμωσης και του μετασχηματισμού τών ιδεών αυτών. Με άλλα λόγια, στη δημοκρατία παράγεται κάτι νέο, σε αυτήν φθάνει στο υψηλότερο σημείο της η "παραγωγικότητα του Είναι"
. 

Σε αυτήν ακριβώς τη σύλληψη της δημοκρατίας ως παραγωγής, που σκιαγραφείται στην παρατεθείσα παράγραφο, συνίσταται κατά μία έννοια η υπεροχή της δημοκρατίας ως πολιτεύματος: στο ότι δηλαδή αποτελεί την πιο πρόσφορη θεσμική μορφή για να επιτρέψει στη δραστηριότητα, στην παραγωγική δύναμη των ανθρώπων να εκφραστεί, να συναντηθεί με άλλες δυνάμεις και να συμβληθεί μαζί τους κατά τρόπο δημιουργικό.

H διαβούλευση λοιπόν αποτελεί έκφραση (με την έννοια που αναπτύσσει στο σχετικό έργο του ο Gilles Deleuze
) των ιδεών, δηλαδή των δυνάμεων, των μελών της multitudo, έκφραση όχι γραμμική-μηχανική αλλά δυναμική: με άλλα λόγια, αυτό το οποίο εκφράζεται δεν υπάρχει παρά μόνο μέσα σε αυτή του την έκφραση 
. 
Αν τώρα προσφύγουμε ακόμα μια φορά στην πάντα χρήσιμη σύγκριση με τη θεωρία του Ζαν-Ζακ Ρουσώ, ο οποίος γενικά θεωρείται ως ο πλέον ένθερμος υποστηρικτής της πολιτικής δημοκρατίας, θα δούμε ότι σε αυτόν υπάρχει η περίφημη έννοια της γενικής βούλησης· η γενική αυτή βούληση είναι τρόπον τινά το a priori πρότυπο της (δημοκρατικής) πολιτικής απόφασης. "Η γενική βούληση είναι πάντοτε ορθή και τείνει πάντα προς την δημόσια ωφέλεια: αλλά απ' αυτό δεν έπεται ότι οι αποφάσεις (déliberations) του λαού έχουν πάντα την ίδια ορθότητα"
. Συνεπώς η ορθή επιλογή είναι πάντα ήδη δεδομένη πριν από την "απόφαση του λαού", υπάρχει ακόμα και σε πείσμα της απόφασης αυτής: αν το αποτέλεσμα της deliberatio δεν συμφωνεί με τη γενική βούληση, τόσο το χειρότερο για το αποτέλεσμα. 

Εφόσον λοιπόν η ορθή απόφαση δεν παύει να υπάρχει πάντoτε μέσα μας, ακόμα και malgré nous (π.χ. ακόμα και αν δωροδοκηθούμε και ψηφίσουμε διαφορετικά στη συνέλευση
), τότε το μόνο που μένει είναι να βρεθεί η κατάλληλη μέθοδος με την οποία θα μπορέσει να "βγει προς τα έξω". Η δημοκρατία για τον Ρουσώ είναι εκείνη η διαδικασία που επιτρέπει την ανόθευτη εκδήλωση της γενικής βούλησης, η οποία καθεαυτή είναι ήδη συνεστημένη μέσα στον καθένα από τους μετέχοντες στη διαδικασία: "o νόμος της δημόσιας τάξης στις συνελεύσεις δεν είναι τόσο να διατηρείται σ' αυτές η γενική βούληση, όσο να εξασφαλίζεται ότι αυτή θα ερωτάται πάντα και ότι θα απαντά πάντα" (ό.π.). Δεν έχουμε παρά να ερωτήσουμε κατάλληλα τους διαβουλευόμενους, ώστε να εκφράσουν - χωρίς καμία μεταβολή - αυτό που βρίσκεται σε τελειωμένη μορφή μέσα στο μυαλό τους, και που βεβαίως είναι το ίδιο για όλους. 

Η λειτουργία της ώσμωσης και της επικοινωνίας μεταξύ των διαβουλευομένων όχι μόνο δεν συμπεριλαμβάνεται στη λογική ενός τέτοιου ορισμού, αλλά ρητά δηλώνεται ότι πρέπει να αποφεύγεται: προκειμένου "από το μεγάλο αριθμό των μικρών διαφορών να προκύψει η γενική βούληση και η διαβούλευση να είναι πάντοτε καλή", απαραίτητη προϋπόθεση είναι "οι πολίτες να μην έχουν καμία επικοινωνία μεταξύ τους"
.

Στο Σπινόζα αντίθετα η ομοφωνία και η άρση των αντιφάσεων στο εσωτερικό του πλήθους είναι κάτι προς κατάκτηση: όπως σαφώς, αν και υπαινικτικά, συνάγεται από την παρατεθείσα παράγραφο, η δημοκρατία δεν νοείται περιοριστικά ως εκείνη η τεχνική που θα εξασφαλίσει ώστε οι αποφάσεις του λαού να έχουν όντως την "ίδια" ορθότητα με αυτό που αφηρημένα ορίζεται ως περιεχόμενο της γενικής βούλησης, αλλά είναι μια διαδικασία η οποία κατασκευάζει η ίδια το πρώτον αυτή την ορθότητα (εφόσον οδηγεί όχι στην απόσπαση και την εκδήλωση εκείνου που ήδη σκέπτονται όλοι οι διαβουλευόμενοι, αλλά στην παραγωγή εκείνου που "κανείς δεν θα σκεφτόταν από μόνος του"). Για την δημοκρατικά ειλημμένη απόφαση δεν υπάρχει εκ των προτέρων - αλλά ούτε και εκ των υστέρων - κάποιο κριτήριο προς το οποίο να πρέπει ή να μπορεί να συγκριθεί ώστε να χαρακτηριστεί ορθή ή μη ορθή. 

Ούτε εδώ όμως εξαντλείται το σύνολο των νοημάτων που παράγονται απ' την εξαιρετικά πυκνή παράγραφο 14 του κεφαλαίου 9. Κάτι που επίσης προκύπτει - έμμεσα - από τον τρόπο με τον οποίο ο Σπινόζα υπερασπίζεται τη δημοκρατία, είναι ότι αυτή επιτελεί σαφέστατα μία παιδευτική λειτουργία. Το πνεύμα των ανθρώπων είναι αμβλύ (sunt namque humana ingenia hebetiora). Ο μόνος τρόπος που υπάρχει για να καλλιεργηθούν και να γίνουν οξύτερα τα ingenia είναι ακριβώς να συναντηθούν μέσα στη συλλογικότητα, να μιλήσουν, να ακούσουν και να διαφωνήσουν. Με αυτό τον τρόπο το "αντιληπτικό τους πεδίο"
 διευρύνεται και, καθώς πολλές εικόνες σχηματίζονται μέσα τους από τις συναντήσεις με ένα πλήθος άλλων σωμάτων, από τις εικόνες αυτές υπάρχουν περισσότερες ελπίδες να συναγάγουν αυτό που είναι κοινό σε όλες, δηλαδή να τις μετασχηματίσουν σε ιδέες, και, στο βαθμό που το επιτυγχάνουν αυτό, να σκέπτονται με βάση το Λόγο. "Η ανθρώπινη ψυχή (mens) είναι ικανή να αντιλαμβάνεται πολλά πράγματα, και τόσο ικανότερη, όσο το σώμα της μπορεί να διατίθεται με περισσότερους τρόπους (pluribus modis disponi potest)"
. Όσο λοιπόν περισσότερο ζει κάποιος μέσα στη multitudo, τόσο περισσότερο αυξάνει η δεκτικότητά του, η ικανότητα του σώματός του να επηρεάζεται κατά πολλούς τρόπους, και τόσο περισσότερο αυξάνει η ικανότητα της ψυχής του να σκέφτεται σύμφωνα με το Λόγο. 

Αυτό το σημείο έχει κάποια σημασία, διότι στη φιλοσοφική παράδοση υπάρχει η τάση να αναφέρεται ο Σπινόζα ως ένα είδος ιδιότυπου αναχωρητή της σκέψης, πράγμα που ευνόησε μία ιδεαλιστική (και, όπως θα λέγαμε σήμερα, "ελιτίστικη") ανάγνωση του ίδιου του περιεχομένου της φιλοσοφίας του. Εδώ όμως βλέπουμε να τίθεται η ζωή μέσα στην πολιτεία - και, κατά προτίμηση, στη δημοκρατική πολιτεία - ως απόλυτη προϋπόθεση για την ίδια την ανάπτυξη του Λόγου. Παρόλο που ο Σπινόζα δεν έτρεφε μεγάλη εκτίμηση για την αρχαιοελληνική φιλοσοφία
, θα μπορούσε κανείς να πει ότι η σύλληψή του αυτή βρίσκεται αρκετά κοντά στην ευρύτατα αποδεκτή ιδέα της κλασικής αρχαιότητας περί της στενής σχέσης μεταξύ δημοκρατίας και παιδείας.
Υπάρχει μία σαφέστατη αναλογία μεταξύ της πολιτικής διαφοράς του Σπινόζα από τον Ρουσώ, που επισημάναμε εδώ, και της "ανθρωπολογικής" διαφοράς τους που είχαμε επισημάνει στην αρχή της εργασίας
. Προκειμένου να υπερασπιστεί το δικαίωμα του λαού να αποφασίζει, ο Ρουσώ προσφεύγει στο πλάσμα της έμφυτης εξυπνάδας: κατά τον ίδιο ακριβώς τρόπο που ο άνθρωπος για τον Ρουσώ είναι εκ γενετής ελεύθερος, είναι και εκ γενετής έλλογος. Ο Σπινόζα δεν επιχειρεί καθόλου να εξωραΐσει την εικόνα του ανθρώπου της multitudo. κατ' αυτόν ο άνθρωπος εκ γενετής είναι ανόητος: είναι hebetis ingenii
. Η ορθή λύση δεν του είναι εξ αρχής δοσμένη και δεν μπορεί να επιτευχθεί παρά ως αποτέλεσμα επίπονης αναζήτησης, μετά από αλλεπάλληλες - και ενδεχομένως αποτυχημένες - απόπειρες ("όταν οι άνθρωποι δοκιμάζουν όλες τις λύσεις ..."). 

Η σημασία της σπινοζικής υπεράσπισης της δημοκρατίας έγκειται στο ότι παραλαμβάνει την παραδοσιακή θεματική της αντιδραστικής πολιτικής σκέψης, κατά την οποία οι άνθρωποι εκ φύσεως στερούνται την ικανότητα σκέψης και κρίσης που απαιτείται για τις πολιτικές αποφάσεις
, και, χωρίς να την αρνείται, τη μετατρέπει σε επιχείρημα υπέρ και όχι κατά της διακυβέρνησης από το πλήθος. Αυτό ο Σπινόζα το επιτυγχάνει συνδυάζοντας τη δική του εκ πρώτης όψεως "αντιλαϊκή" αφετηριακή θέση, ότι ο άνθρωπος γεννιέται ανελεύθερος και ά-λογος, με τη βασικότερη ίσως πεποίθηση που κομίζει η πολιτική και κοινωνική σκέψη της νεότερης εποχής, την πεποίθηση ότι η φύση των ανθρώπων είναι κοινή, την οποία οδηγεί ως τις ακραίες λογικές της συνέπειες προκειμένου να αποδεσμεύσει απ' αυτήν όλο το κριτικό-επαναστατικό της περιεχόμενο. Σε μία ακόμη πραγματικά ιδιοφυή παράγραφο της Π. Π., στην οποία ασκεί οξεία κριτική στις αντιδημοκρατικές συνεπαγωγές μιας "δυιστικής ανθρωπολογίας"
, από το συνδυασμό των δύο ανωτέρω θέσεων συνάγει το εξής συμπέρασμα: ότι, αν υποθέσουμε πως όλη η εξουσία ανατίθεται σε έναν αντί για το σύνολο της multitudo, υπό ίσες συνθήκες το πιο πιθανό είναι ότι αυτός ο ένας θα είναι εξίσου ανόητος. Καθώς δεν θα συναντάται με πλήθος άλλων σωμάτων και ψυχών (παρά μόνο ίσως με κάποιους συμβούλους του - πράγμα από μόνο του αρκετά ανησυχητικό), και έτσι δεν θα έχει την ευκαιρία να αναπτύξει την αντιληπτικότητά του μιλώντας και - κυρίως - ακούοντας και διαφωνώντας, λογικά το πνεύμα του θα παραμείνει στην ίδια κατάσταση απ' την οποία ξεκινά. Και η κατάσταση αυτή, εξίσου για ένα μονάρχη ή για έναν αριστοκράτη όπως και για έναν πληβείο, είναι η κατάσταση της "αμβλύνοιας"
: μία κατάσταση στην οποία κανείς υπόκειται στον ύψιστο βαθμό στα πάθη του και άρα, στον αντίστοιχο βαθμό, απομακρύνεται από τη χρήση του Λόγου.

Εφόσον λοιπόν δεν υπάρχει κανένας λόγος που να μας κάνει να υποθέσουμε κατ' αρχήν ότι τα ανθρώπινα ελαττώματα χαρακτηρίζουν τους μεν σε μικρότερο ή σε μεγαλύτερο βαθμό απ' ό,τι τους δε, όλα τα επιχειρήματα που θα είχε κανείς να προβάλει κατά της λαϊκής διακυβέρνησης στη βάση αυτών των ελαττωμάτων, αυτόχρημα επεκτείνονται ένα προς ένα και καταλαμβάνουν επίσης τη μοναρχική ή την αριστοκρατική
. Eφόσον "η φύση είναι η ίδια για όλους"
, ο κίνδυνος εμπαθούς και όχι έλλογης διακυβέρνησης υφίσταται κυρίως όταν στην εξουσία βρίσκεται ένας ή όταν βρίσκονται λίγοι
.
Εάν λοιπόν τόσο ο Ρουσώ, όσο και ο Σπινόζα συμμερίζονται τη θέση ότι "ο vulgus θα ήταν περισσότερο άξιος να άρχει παρά να άρχεται", ο καθείς εξ αυτών τη θεμελιώνει με τον ακριβώς αντίθετο τρόπο απ' ό,τι ο άλλος. Για τον πρώτο, η δημοκρατία πρέπει να εγκαθιδρυθεί επειδή ο λαός ήδη κατέχει την απαιτούμενη γνώση. Το πολιτικά ορθό υπάρχει μέσα στον άνθρωπο στην "αρχή" της πορείας του, είναι η "φυσική του κατάσταση", και, αν δεν υπεισέλθει εκ των υστέρων κάποια παραμόρφωση, είναι πάντοτε δυνατό να ξεπροβάλει από μέσα του αγνό και αδιαμεσολάβητο. Για τον δεύτερο ο λαός δεν κατέχει τη γνώση, αλλά, πρώτον, ούτε ο μονάρχης την κατέχει εξ ορισμού και, δεύτερον, η γνώση αυτή δεν μπορεί παρά να παραχθεί από τη δημοκρατία.

Πέραν τούτου, υπάρχει ένα στοιχείο το οποίο ως ένα βαθμό σχετικοποιεί την απόλυτη αυτή διατύπωση της διαφοράς: το στοιχείο της πληροφόρησης. 
Για τον Ρουσώ, προκειμένου να εκμαιευθεί γνησίως από τον πολίτη η γενική βούληση, ο τελευταίος απαιτείται όχι μόνο να ερωτηθεί καταλλήλως αλλά, προηγουμένως, να είναι καλά πληροφορημένος
. Η προϋπόθεση αυτή μας παραπέμπει στο θεμελιώδες αίτημα του διαφωτισμού, το οποίο ως γνωστόν διαπερνάει το έργο του Ρουσώ, και το οποίο τίθεται εδώ ειδικότερα ως απαίτηση πολιτικής διαπαιδαγώγησης του λαού
. Έτσι η θέση του, αν και εκκινά από το δεδομένο της αυτάρκειας του λαού ως προς τα γνωστικά προαπαιτούμενα της ορθής λύσης, με την προϋπόθεση που εισάγει φαίνεται να αφήνει έδαφος για μία αντίληψη περί της αναγκαιότητας μιας εκ των έξω εισαγωγής του Λόγου μέσα στις μάζες. 

Κατά μία έννοια, και στη σπινοζική σύλληψη τίθεται ανάλογη προϋπόθεση. Μολονότι βέβαια ο Σπινόζα δεν επεκτείνεται σε αναλυτική έκθεση των συγκεκριμένων ζητημάτων, από τις υφιστάμενες ρητές διατυπώσεις του συνάγεται ότι ο λαός θα ήταν "περισσότερο άξιος να άρχει" εφόσον είχε περισσότερα στοιχεία στη διάθεσή του ώστε να σχηματίσει μια σωστή κρίση περί των πολιτικών πραγμάτων
. 

Αν όμως και ο Σπινόζα δείχνει να συμφωνεί ότι ο λαός, όταν είναι επαρκώς πληροφορημένος, αποφασίζει σωστά, εδώ αυτή η πληροφόρηση δεν δείχνει να ανάγεται σε αντικείμενο ενός σχεδίου "διαφώτισης" του λαού, σε περιεχόμενο ενός ιδεολογικού προγράμματος και ενός καθήκοντος για τους διανοουμένους, αλλά νοείται απλώς ως διαφάνεια κατά την άσκηση της εξουσίας, ως μη απόκρυψη από το λαό στοιχείων σχετικών με τον τρόπο διακυβέρνησης του κράτους εκ μέρους των κυβερνώντων. Συνίσταται μάλλον στην παροχή όλων εκείνων των πληροφοριών οι οποίες είναι κρίσιμες για να αποφασίσει κανείς εν όψει ενός συγκεκριμένου θέματος, παρά στην εγχάραξη μιας θεωρίας και ενός ορισμένου τρόπου να βλέπει κανείς τα πράγματα. 

Όπως κι αν έχει, σε σύγκριση με την εκτεθείσα ριζική - και ριζοσπαστική - πρόκριση του ορίζοντα της συλλογικότητας ως προνομιακού τόπου για την ανάπτυξη μιας πρακτικής που να παράγει, πέρα από την ορθή πράξη, και την ορθή γνώση του πολιτικού - και, τελικά, για την ανάπτυξη του ίδιου του Λόγου -, η σύλληψη του Ρουσώ εμφανίζεται αμετάκλητα θεμελιωμένη στο στοιχείο του ατομικισμού. Ο ρόλος που αποδίδει ο Σπινόζα στο ελεύθερο πλήθος φαίνεται να είναι απών από την προβληματική της γενικής βούλησης. Και ο Ρουσώ βέβαια δεν παύει να μιλάει για τον peuple ως υποκείμενο της πολιτικής απόφασης. ο peuple αυτός όμως ποτέ δεν δείχνει να είναι τίποτε περισσότερο από μία εκ των υστέρων συνάθροιση των καθεαυτών ήδη συνεστημένων υποκειμένων, προκειμένου αυτά να φανερώσουν την αλήθεια που φέρουν μέσα τους. Η ορθή λύση έτσι ανήκει στο άτομο, στον άνθρωπο ως τέτοιο, από μόνο το γεγονός ότι είναι άνθρωπος. Μέσα στο άτομο αυτό παράγεται πρώτα, και στη συνέχεια το άτομο συναντάται με τα υπόλοιπα άτομα μόνο και μόνο για να ξαναβρεί και σε αυτά την ίδια αλήθεια. Για να επιβεβαιωθεί, δηλαδή, "με την αφαίρεση των συν και των πλην των μικροδιαφορών", η ταυτότητα όλων των παραστάσεων για την ορθή πολιτικά πράξη που είχε σχηματιστεί στον καθένα, ανεξάρτητα και πριν από την επαφή του με όλους τους άλλους. Ενώ στο Σπινόζα, η διαδικασία της συζήτησης μέσα στις μάζες όχι μόνο παράγει την ορθή λύση, αλλά και, πριν απ' αυτό, διαμορφώνει τα ίδια τα άτομα που να είναι κατάλληλα, που να έχουν πνεύμα αρκετά οξύ ώστε να ανεύρουν τη λύση αυτή. Είναι δηλαδή η συλλογικότητα που παράγει την υποκειμενικότητα και όχι το αντίστροφο
.

7. Το χρήμα και οι ανάγκες

Από όσα εκτέθηκαν μέχρι τώρα σχετικά με τα θεμέλια της πολιτείας καθίσταται σαφές ότι, στην κατά Σπινόζα σύσταση του πολιτικού, θεωρήσεις οικονομικού χαρακτήρα παίζουν ρόλο ουσιαστικά αμελητέο - ιδίως σε σύγκριση με τις ανάλογες θεωρίες που αναπτύχθηκαν, ταυτόχρονα ή λίγο μεταγενέστερα, στον αγγλοσαξωνικό χώρο. Το μόνο στοιχείο, στο οποίο μπορεί να ανιχνευθεί μια αναλογία, είναι ο τρόπος με τον οποίο αιτιολογείται η "απόφαση" των κοινωνών να εισέλθουν στην κοινωνία και να ανεχθούν να μη ζουν κατά τη δική τους κρίση, δηλ. η καθολική λειτουργία του "έλλογου ωφελιμισμού". Πράγματι, ο τεκμαιρόμενος ως γενικευμένος προσανατολισμός της δράσης των κοινωνών με βάση τη στάθμιση των αγαθών που προκύπτουν από την πολιτεία και των κακών που συνεπάγεται η έλλειψή της, δείχνει να οφείλει αρκετά στο πρότυπο του homo œconomicus, του υπολογισμού οφέλους και ζημίας. Εκεί όμως εξαντλούνται οι ομοιότητες, γιατί, όπως εξηγήσαμε και στην ενότητα Α.7, για το Σπινόζα το όφελος αυτό νοείται ως αύξηση (όχι της υλικής περιουσίας, αλλά) της ταυτόχρονα υλικής και πνευματικής δύναμης δράσης του υποκειμένου.

Αυτός ο "οιονεί οικονομικός" προσανατολισμός διέπει τη συμπεριφορά των ανθρώπων τόσο εντός, όσο και εκτός της πολιτείας. και στις δύο περιπτώσεις, ο καθένας, βάσει του φυσικού του δικαιώματος, δρα με βάση τα κακά που φοβάται και τα καλά στα οποία ελπίζει. Η βασική διαφορά είναι ότι στη φυσική κατάσταση το φυσικό αυτό δικαίωμα καθορίζεται ατομικά για τον καθένα, ενώ στην πολιτειακή υπόκειται σε συλλογικό καθορισμό
. Και αυτός ο καθορισμός δεν συνίσταται σε έναν λεπτομερώς προσδιορισμένο κατάλογο "βασικών ελευθεριών" τύπου Λοκ, αρθρωμένο δηλ. γύρω από την κεντρική, για τον τελευταίο, έννοια της property
· στην Πολιτική πραγματεία, αυτό που συνήθως αναφέρεται ότι είχε (έχει) ο άνθρωπος ως φυσικό δικαίωμα και ότι αναλαμβάνει για λογαριασμό της η πολιτεία είναι, τελείως γενικά, το να ζει κατ' ιδία κρίση (vivere ex suo decreto ή ex suo ingenio). Συνεπώς, ο μόνος προσδιορισμός που συνδέεται κατά γενικό τρόπο με την άσκηση της πολιτικής εξουσίας είναι η διατήρηση της αυτονομίας και, πάντως, όχι της περιουσίας των υπηκόων
.

Σε αυτό το "φυσικό δικαίωμα" που αναγνωρίζεται στους ανθρώπους να δρουν κατά την (συλλογική) κρίση τους, δεν υπάρχει αμφιβολία ότι μπορεί κάλλιστα να συμπεριλαμβάνεται και η άσκηση οικονομικής δραστηριότητας. Σε αρκετά σημεία ο Σπινόζα αναφέρεται στη λειτουργία του εμπορίου ως παράγοντα που οδηγεί τους ανθρώπους στη συνεργασία και στην ομόνοια και, άρα, που μπορεί και πρέπει να αξιοποιηθεί πολιτικά για τη διαφύλαξη της ειρήνης μέσα στην πολιτεία - αλλά και στις σχέσεις μεταξύ πολιτειών
. Το αντίθετο θα ήταν περίεργο. το εμπόριο αναμφίβολα πρέπει να θεωρήσουμε ότι αποτελούσε συστατικό στοιχείο τού ingenium τόσο των Εβραίων, από τους οποίους ο Σπινόζα καταγόταν, όσο και των κατοίκων του imperium Hollandorum, μέσα στο οποίο έζησε και έγραψε. Ωστόσο, ακριβώς γι' αυτό το λόγο, αυτό που θα αποκαλούσαμε "ελευθερία του εμπορίου" δεν αποτελεί το καθοριστικό, εκ των ων ουκ άνευ στοιχείο των φυσικών/πολιτειακών δικαιωμάτων
. 

Στο επίπεδο αυτής της αφηρημένης θεώρησης, το μόνο που θα είχε να πει ο Σπινόζα σχετικά με αυτό που εμείς, από το 19ο αιώνα και μετά, αποκαλούμε "οικονομία", συνοψίζεται σε δύο σύντομες παραγράφους ("κεφάλαια", όπως τα αποκαλεί) από το Παράρτημα - ανακεφαλαίωση στο τέλος του Δ΄ μέρους της Ηθικής. Σε αυτά βρίσκουμε: 

Πρώτον, μία επίκληση της ανεπάρκειας των ατομικών δυνάμεων των ανθρώπων για να εξασφαλίσουν τα προς το ζην χωρίς αμοιβαία βοήθεια, ως επιχείρημα υπέρ της αναγκαιότητας της ζωής στην πολιτεία (κεφ. 28) - επιχείρημα λίγο πολύ κοινό μεταξύ των περισσότερων θεωρητικών του φυσικού δικαίου. Το θέμα αυτό επανεμφανίζεται στο 5ο κεφάλαιο της Θ.-π. Π., εμπλουτισμένο όμως με ένα σημαντικό νέο στοιχείο: στο εν λόγω σημείο εξηγείται επιπλέον γιατί η κοινωνική ζωή [Societas] είναι "εξαιρετικά χρήσιμη και, ακόμη περισσότερο, απαραίτητη". Αυτό λοιπόν συμβαίνει, κατά το Σπινόζα, όχι μόνο επειδή προστατεύει από τους εχθρούς, αλλά και επειδή επιτρέπει τη συσσώρευση μεγάλου αριθμού αγαθών ("multarum rerum compendium"), μέσω της ανάπτυξης του κοινωνικού καταμερισμού της εργασίας. Χωρίς αυτόν, η διατήρηση της ζωής θα καθίστατο εξαιρετικά δύσκολη λόγω δύο μεγάλων ελλείψεων: της έλλειψης χρόνου και της έλλειψης δεξιοτήτων (ars et tempus deficeret)
.

Δεύτερον, μία εξέταση της σημασίας του χρήματος στην κοινωνική ζωή. Η κοινωνία των Κάτω Χωρών του 17ου αιώνα, μέσα στην οποία ζούσε και έγραφε ο Σπινόζα, σημαδευόταν όπως είναι γνωστό από ολοένα μεγαλύτερο εκχρηματισμό και επέκταση των εμπορευματικών σχέσεων. Η επέκταση αυτή αποτυπώνεται στο λόγο του φιλοσόφου: το χρήμα, σημειώνεται χαρακτηριστικά σε αυτό το 28ο κεφάλαιο, έχει γίνει η συμπύκνωση, το γενικό ισοδύναμο όλων των πραγμάτων (omnium rerum compendium). γι' αυτό και "η εικόνα του συνήθως απασχολεί περισσότερο από κάθε άλλη την ψυχή του απλού λαού (mentem vulgi)", σε βαθμό που "δύσκολα μπορεί να φανταστεί κάποιο είδος χαράς που να μη συνοδεύεται από την ιδέα του χρήματος ως αιτίας". 

Αν αυτή είναι η τάση του vulgus, αυτό δεν σημαίνει ότι η στάση του φιλοσόφου συνίσταται σε μία ασκητικής έμπνευσης αποκήρυξη του χρήματος και σε έναν εξοβελισμό του από τον έλλογο βίο, με βάση το τετριμμένο "το χρήμα δεν φέρνει την ευτυχία" ή κάποια άλλη παρεμφερή ηθικολογία. Η επιδίωξη του χρήματος (όπως εξάλλου και κάθε άλλη επιθυμία) δεν είναι κακή καθεαυτή, αλλά, όπως μας λέει το 29ο κεφάλαιο, είναι ελάττωμα (vitium) "μόνο για εκείνους που αναζητούν τα χρήματα όχι από ένδεια ούτε λόγω των αναγκών τους, αλλά επειδή έχουν μάθει την τέχνη του πλουτισμού"
.

Η αγάπη του χρήματος λοιπόν γίνεται ελάττωμα από τη στιγμή που, ενώ αφορά ένα μερικό αντικείμενο, μία ειδική χρησιμότητα, τείνει να καταλάβει το σύνολο της φαντασίας μας, άρα να απασχολεί ένα δυσανάλογα μεγάλο μέρος των ψυχικών μας δυνάμεων και να παρεμποδίζει την ανάπτυξη των υπολοίπων μερών, αδρανοποιώντας στον αντίστοιχο βαθμό τη δύναμή μας για δράση
. 

Συνεπώς η "εξαιρετικά χρήσιμη" συσσώρευση των αγαθών, την οποία καθιστά δυνατή η πολιτεία, έχει ως μόνο στόχο και όριο - τόσο προς τα πάνω, όσο και προς τα κάτω - την κάλυψη των αναγκών: όποιος ζει σύμφωνα με το Λόγο δρα με γνώμονα όχι τη χρηματική αξία των πραγμάτων, αλλά τη χρησιμότητά τους για τη συντήρηση του σώματός του
. 

7α. Η πολιτική σημασία του πλούτου

Είναι ενδιαφέρον να σημειώσουμε ότι και εδώ, ως προς την ηθική αξιολόγηση του πλούτου, η τοποθέτηση στην οποία καταλήγει ο Σπινόζα βρίσκεται πλησιέστερα προς την αριστοτελική προσέγγιση παρά προς τη φιλελεύθερη/ωφελιμιστική ανατροπή της. Μολονότι δεν κάνει κάποια ανάλογη νύξη, όπως έκανε προκειμένου για τη σχολαστική θεώρηση του ανθρώπου ως κοινωνικού ζώου (βλ. προηγουμένως, σημ. 20), με τα μέχρι τώρα δείχνει να ευθυγραμμίζεται, συνειδητά ή όχι, προς την κλασική προσέγγιση των οικονομικών φαινομένων με βάση τη χρεία. Από κει και πέρα, βέβαια, η δική του απόρριψη της "τέχνης του πλουτισμού" δεν βασίζεται στην αριστοτελική εννοιολογική σκευή, π.χ. δεν επικαλείται την αξία της αυτάρκειας
, αλλά συνάγεται από την προσίδια σπινοζική ηθική της δύναμης και του "έλλογου ωφελιμισμού".

Στην οπτική αυτή, το χρήμα εξετάζεται στο σπινοζικό έργο από την άποψη της επίδρασης που μπορεί να έχει στην κατάκτηση της αρετής. Αυτό όμως δεν σημαίνει ότι πρόκειται για μια θεώρηση "ιδιωτικής" φύσεως: αν, σε γενικό επίπεδο, ο Σπινόζα νοεί την ηθική σε άμεση σχέση με τη ζωή των ανθρώπων μέσα στην κοινωνία, ακόμα περισσότερο στο συγκεκριμένο ζήτημα επιδεικνύει μία πολύ καθαρή συνειδητοποίηση του ουσιωδώς κοινωνικού χαρακτήρα της χρηματικής σχέσης, καθώς και μια έντονη μέριμνα για τις πολιτικές επιπτώσεις που μπορεί να έχουν τα πάθη που γεννιούνται από την έλλειψη και από την επιθυμία του χρήματος: 

"Οι άνθρωποι κατακτώνται επίσης με την ευεργεσία, προπαντός δε εκείνοι οι οποίοι δεν έχουν αρκετά ώστε να πορίζονται αυτά που είναι απαραίτητα για να διατηρούν τη ζωή τους. Ωστόσο, το να συντρέχει κανείς οποιονδήποτε έχει ανάγκη είναι κάτι που υπερβαίνει κατά πολύ τις δυνάμεις και την ωφέλεια ενός ιδιώτη. διότι τα πλούτη του δεν θα επαρκούσαν καθόλου γι' αυτό. Επιπλέον, οι ικανότητες ενός μόνο ανθρώπου είναι τόσο περιορισμένες, ώστε δεν μπορεί να κάνει τους πάντες να συνδεθούν με φιλία μαζί του. γι' αυτό η μέριμνα για τους απόρους βαρύνει ολόκληρη την κοινωνία (integrae societati incumbit) και αφορά μόνο την κοινή ωφέλεια"
.

Με την παράγραφο αυτή, στην κατοχή του πλούτου προσδίδεται μία άμεσα πολιτική σημασία, ως εκ της σύνδεσής της με το θέμα της ευεργεσίας. Η τελευταία υπενθυμίζουμε ότι, με βάση την τυπολογία την οποία ο Σπινόζα θέτει ως πλαίσιο για το πρόβλημα της πολιτικής στη δεύτερη Πραγματεία
, αποτελεί μια μορφή - και μάλιστα την τελευταία και ισχυρότερη - πραγματικής υπαγωγής στο jus κάποιου άλλου. 

Αν συνεχίσουμε τον παραλληλισμό που γεννά αυτή η σύνδεση της ιδέας του χρήματος με την ευεργεσία, αυτό θα μας οδηγούσε στην ακόμη πιο ενδιαφέρουσα συσχέτισή της με τη σύλληψη της εξουσίας ως ηγεμονίας, ως σχέσης που ενδιαφέρεται να παραγάγει κάτι από αυτούς, επί των οποίων ασκείται. Πράγματι, δείξαμε προηγουμένως
 ότι σε αυτή τη σύλληψη οδηγεί ο σχεσιακός ορισμός της εξουσίας. Αν ευσταθούν τα ανωτέρω, θα νομιμοποιούσαν ίσως το συμπέρασμα ότι, για το Σπινόζα, η σχέση μεταξύ όσων κατέχουν και όσων δεν κατέχουν πλούτο είναι η πιο έντονη περίπτωση πραγματικής υπαγωγής, βάσει της οποίας οι μεν επιθυμούν και είναι σε θέση να επιτύχουν από τους δε ορισμένη παραγωγική (για τους ίδιους) συμπεριφορά.

Όλα αυτά βεβαίως δεν σημαίνουν ότι μπορούμε, όση καλή θέληση και αν έχουμε, να ανιχνεύσουμε κάποια θεματοποίηση της "εκμετάλλευσης". Αυτό που είναι άμεσα παρόν στην πολιτική αυτή προσέγγιση του χρήματος είναι η επισήμανση ότι οι κατέχοντες πλούτο μέσα στην πολιτεία μπορούν να τον "εξαργυρώνουν" σε αντίστοιχη επιβολή επί όσων ευεργετούν. Έτσι, σχηματίζουν νησίδες προσωπικής εξουσίας, από τις οποίες αδυνατίζει στον αντίστοιχο βαθμό η ισχύς της πολιτείας. 

Η παραπάνω θερμή συνηγορία υπέρ της καθιέρωσης κρατικών θεσμών κοινωνικής πρόνοιας είναι επομένως μια πρόταση που δεν εκφέρεται από τη σκοπιά της πολιτικής οικονομίας, αλλά έχει πρωτίστως ηθική/πολιτική στόχευση. Σήμερα, ένα ανάλογο αίτημα πιθανόν να συνδεόταν με το στόχο αναθέρμανσης της ζήτησης ή αντιμετώπισης της ανεργίας ή, αντιθέτως, να κρινόταν ότι θα οδηγήσει σε μείωση της παραγωγικότητας, αύξηση των ελειμμάτων κ.ο.κ. Το Σπινόζα δεν τον απασχολεί αυτή η όψη: η προσοχή του επικεντρώνεται στα αρνητικά αποτελέσματα που θα έχει η φιλανθρωπία στην κοινωνική ηθική. 

Και αυτά δεν συνίστανται, βεβαίως, στο ότι θα χαλαρώσει η φιλοπονία των ευεργετουμένων, όπως ενίοτε υποστηρίζεται σήμερα, αλλά βαίνουν στην ακριβώς αντίθετη κατεύθυνση: αν το καθήκον της συνδρομής το αναλάβει ιδιώτης, θα χαλαρώσει ο κοινωνικός δεσμός, η επιθυμία των ανθρώπων να ζουν με έναν κοινό νόμο. Διότι τα αγαθά τού συντρέχοντος, μολονότι καθ' υπόθεσιν πολλά, είναι πάντως πεπερασμένα· και αυτό, πέρα από την άποψη της οικονομικής αποτελεσματικότητας, είναι σημαντικό κυρίως διότι ο ιδιώτης, μη μπορώντας να βοηθήσει τους πάντες, μοιραία θα βοηθήσει μόνο ορισμένους. Τούτο θα έχει ως αποτέλεσμα στην ψυχή αυτών μεν να γεννηθεί το πάθος της εύνοιας
, στην ψυχή δε όλων των υπολοίπων - όπερ και το σημαντικότερο - να γεννηθεί το πάθος του φθόνου
. Και, δεδομένου ότι τα πάθη αυτά θα αναφέρονται σε συγκεκριμένους συμπολίτες των μελλόντων να ευεργετηθούν, είναι ευνόητο ότι αυτό μόνο αρνητικές συνέπειες μπορεί να έχει για τη δύναμη της πολιτείας - εφόσον οι άνθρωποι όταν κυριαρχούνται από τα πάθη είναι αντίθετοι ο ένας προς τον άλλο. Αντίθετα, αν αυτοί που έχουν ανάγκη συνδέουν την ευεργεσία που δέχονται με την ιδέα ολόκληρης της κοινωνίας ως υποκειμένου της, τότε το μεν πάθος του φθόνου θα τείνει να εκλείψει, η δε εύνοια θα αναφέρεται όχι σε κάποιον συγκεκριμένο πολίτη, αλλά συνολικά στην πολιτεία - άρα θα αυξάνει την εμπιστοσύνη των ανθρώπων σε αυτή και την κοινωνικότητά τους. 

Από παρόμοιο πνεύμα διέπονται κάποιες ακόμη λεπτομερέστερες ρυθμίσεις της Π. Π. σχετικά με οικονομικά - με τη σημερινή έννοια - ζητήματα. Έτσι, στο 6ο κεφάλαιο, (προκειμένου δηλαδή για το μοναρχικό κράτος), κηρύσσεται η πλήρης απαγόρευση της ακίνητης ατομικής ιδιοκτησίας
. Όπως εξηγείται ρητά στο αμέσως επόμενο κεφάλαιο (7 παρ. 8), η απαγόρευση αυτή υπαγορεύεται από τη μέριμνα για τη διατήρηση της ειρήνης και της συνοχής στην πολιτεία
. 

Εν προκειμένω όμως τα πράγματα είναι κάπως πιο σύνθετα: ο ισχυρισμός αυτός επιβάλλει την παρέμβαση ενός συλλογισμού πολιτικοοικονομικού τύπου. Στην ανωτέρω παράγραφο, ο Σπινόζα εισηγείται στο μοναρχικό κράτος τον περιορισμό της έγγειας ιδιοκτησίας προς όφελος της ανάπτυξης εμπορικών και πιστωτικών δραστηριοτήτων
. Μια εισήγηση στην οποία φαίνεται να αντανακλάται το βασικό διακύβευμα ολόκληρης της ιστορικής περιόδου στην οποία έζησε, δηλ. η συμμαχία μοναρχίας και αστικής τάξης εναντίον της φεουδαρχίας
. 

H ανάπτυξη των εν λόγω δραστηριοτήτων, όπως είδαμε, κρίνεται ευκταία όχι ως αυτοσκοπός, αλλά ως μέσο για την επίτευξη της ειρήνης. Αυτό φυσικά προϋποθέτει να αποδεχθούμε ως δεδομένο έναν κοινό τόπο της νεότερης κοινωνικής φιλοσοφίας, κατά τον οποίο το εμπόριο απομακρύνει τον πόλεμο. Ο Σπινόζα αποδέχεται την αντίληψη αυτή
, στην Πολιτική Πραγματεία δεν ενδιαφέρεται - και δεν θα ήταν δυνατό - να την υποβάλει σε κριτική. Το θεωρητικά κυρίαρχο στοιχείο του επιχειρήματός του παραμένει πάντως η επιδίωξη της ειρήνης, και αυτό θα παρέμενε ισχυρό ακόμη και αν υποτεθεί ότι η σύνδεση εμπορίου και ειρήνης δεν επαληθεύεται.

Ανάλογα ισχύουν για μία ακόμη λεπτομερέστερη "οικονομική" πρόβλεψη η οποία εισάγει αναγκαστική κρατική ρύθμιση της επιχειρηματικής δραστηριότητας: στο ίδιο επίσης χωρίο, ο Σπινόζα εκφράζεται ευνοϊκά υπέρ της λύσης να απαγορευθεί στους υπηκόους να δανείζουν χρήματα σε οποιονδήποτε άλλο πλην των κατοίκων του βασιλείου. Μολονότι το ίδιο το κείμενο διεκδικεί για τον εαυτό του αρχαιοελληνικά πρότυπα ("ut olim ab Atheniensibus ..."), αυτή η πρόταση απαγόρευσης της διασυνοριακής κίνησης κεφαλαίων φαίνεται να ευθυγραμμίζεται με περισσότερο σύγχρονες προτάσεις και, συγκεκριμένα, με το βασικό παράδειγμα της οικονομικής σκέψης - ή των προδρόμων της - το 17ο αιώνα, τις απόψεις των μερκαντιλιστών
. Και εδώ όμως το μέτρο δεν αιτιολογείται με βάση την αναμενόμενη οικονομική αποτελεσματικότητά του, αλλά με βάση την εξ αυτού ενίσχυση της ιδεολογικής συνοχής στο εσωτερικό του κράτους
.

7β. Από τα πάθη προς το συμφέρον; 
Είναι εν πάση περιπτώσει φανερό, σε χωρία όπως τα παρατεθέντα, ότι οι οικονομικοί παράγοντες συνυπολογίζονται κατά το δυνατόν, έστω και ως παρεπόμενοι, κατά τη θέση των θεμελίων του κράτους. Το ηθικοπολιτικό στοιχείο, μολονότι είναι το κυρίαρχο, δεν είναι και το μόνο που λαμβάνεται υπόψη. Έτσι, δεν οδηγεί π.χ. σε μία αριστοτελικού τύπου καταδίκη της δανειοδοτικής δραστηριότητας ως "παρά φύσιν τόκου", αλλά σε μια προσπάθεια ενσωμάτωσής της στη λογική της ενίσχυσης των θεμελίων του κράτους, μέσω, τρόπον τινά, μιας "πανουργίας του λόγου"
. 

Βεβαίως, μπροστά σε αυτή τη στενή διαπλοκή της οικονομικής και της πολιτικής επιχειρηματολογίας, παραμένει πάντοτε ανοιχτός και ο δρόμος της υπόθεσης ότι, σε πείσμα των όσων γράφει ή, ενδεχομένως, και όσων σκέπτεται ο συγγραφέας, τελικά το πρωτεύον στοιχείο είναι η καθαγίαση της οικονομικής δραστηριότητας, ενώ ο στόχος της ειρήνης προβάλλεται ως απλή εκλογίκευση. Πάντως, κατά την εδώ ακολουθούμενη οπτική, δεν φαίνεται να υπάρχει κανένας λόγος να αποστεί κανείς από το γράμμα του σπινοζικού κειμένου, από το οποίο σαφώς προκύπτει η πρωτοκαθεδρία της πολιτικής έναντι της οικονομικής λογικής
.

Η υπερίσχυση αυτή του πολιτικού πιστοποιείται και σε μερικές πολύ ενδιαφέρουσες "παρεμπίπτουσες" αναφορές της Π. Π. στο imperium Hollandorum, το οποίο διέθετε μία από τις πλέον ανεπτυγμένες κεφαλαιοκρατικές οικονομίες του 17ου αιώνα (και, επομένως, η "διατήρηση του Είναι του", η τήρηση των νόμων της ιδιαίτερης φύσης του, ευλόγως συνδεόταν στενά με τη λειτουργία των μηχανισμών που παρήγαγαν τον πλούτο του). Στην παρ. 31 του κεφ. 8, ο Σπινόζα φαίνεται να χρησιμοποιεί ως επιχείρημα υπέρ της υπεροχής του αριστοκρατικού έναντι του μοναρχικού κράτους το γεγονός ότι το πρώτο ευνοεί περισσότερο την οικονομική ευημερία
 και, ιδιαίτερα, ότι το ολλανδικό κράτος (το οποίο εντάσσει στα αριστοκρατικά) "αύξησε τόσο τα πλούτη του ώστε όλοι ζήλευαν την τύχη του". Και εδώ, όμως, το οικονομικό επιχείρημα το επικαλείται ως μια πρόσθετη και παράλληλη ένδειξη: σε πρώτη φάση στην παράγραφο αυτή προβάλλεται ο ισχυρισμός ότι, ακόμη και αν το αριστοκρατικό κράτος συνεπάγεται υψηλότερους φόρους, ωστόσο οι υπήκοοί του δεν δυσφορούν "διότι τα κρατικά βάρη, τα οποία επιβάλλονται στους πολίτες με σκοπό τη διατήρηση της ειρήνης και της ελευθερίας, όσο μεγάλα και να είναι, αυτοί ωστόσο τα υπομένουν και η ωφέλεια που πηγάζει από την ειρήνη τούς κάνει να τα καταβάλλουν" (= δηλαδή, ακριβώς, αξιολογούν ως σημαντικότερο το πολιτικό από το χρηματικό όφελος). Σε δεύτερο μόνο επίπεδο προστίθεται ότι, ακόμη και έτσι, είναι πιθανό ούτε οικονομική ζημία να μην προκύπτει από το κράτος αυτό, καθότι η βραχυπρόθεσμη απώλεια που συνεπάγεται η καταβολή των φόρων μετατρέπεται μακροπρόθεσμα σε κέρδος - όπως στην περίπτωση της Ολλανδίας
. Και αυτό όμως να μην συνέβαινε, θα αρκούσε η διατήρηση της ελευθερίας και της ειρήνης για να δικαιολογήσει τους φόρους.

Είναι βεβαίως αληθές ότι, στο πλαίσιο των δυτικοευρωπαϊκών κοινωνιών, η καθαυτό οικονομική σκέψη αναδύεται μόνο από κάποια χρονική στιγμή και έπειτα, και συγκεκριμένα από τη στιγμή που εκτοπίζει τις ηθικές θεωρήσεις που κατελάμβαναν προηγουμένως το αντίστοιχο γνωστικό πεδίο. Kρίσιμη ένδειξη για την ανάδυση αυτή αποτελεί η βαθμιαία αντικατάσταση της έννοιας του πάθους από εκείνη του συμφέροντος 
. Ωστόσο, τη περίοδο που γράφει ο Σπινόζα, μολονότι δεν είχε βεβαίως αναπτυχθεί η οικονομική επιστήμη, πάντως είχαν ήδη διατυπωθεί θεωρίες που σαφώς οργανώνονταν με βάση το πρότυπο της κτήσης αγαθών, το οποίο και προέβαλαν ως κατευθυντήρια αρχή για την οργάνωση της κατά τα λοιπά πολιτικής τους σκέψης. Είναι μάλιστα γνωστό ότι ο ίδιος είχε υπόψη του τουλάχιστον μία εξ αυτών, τη θεωρία του Χομπς. Ώστε η εκ μέρους του απόρριψη του εν λόγω προτύπου δεν ανάγεται σε κάποια νομοτελειακή συμμόρφωση στον γνωσεολογικό ορίζοντα της εποχής του, αλλά σε δική του φιλοσοφική επιλογή. Η επιλογή αυτή μάλιστα αποκτά μεγαλύτερη αξία εκ του ότι στο περιβάλλον, στο οποίο διαμόρφωσε τη σκέψη του, η παρουσία και η δράση πραγματικών, υπαρκτών "οικονομούντων υποκειμένων" με σάρκα και οστά, ήταν ίσως ακόμη εντονότερη απ' ό,τι στην έδρα ανάπτυξης των προαναφερθεισών θεωριών, την Αγγλία.

Συνολικά, λοιπόν, αν θεωρήσουμε ότι, κατά την κλασική θέση του οικονομικού φιλελευθερισμού, η επιδίωξη του κέρδους είναι φυσικό και πρωταρχικό δικαίωμα των ατόμων, ενώ η σύσταση του κράτους πρέπει να υποτάσσεται σε αυτό και να το εξυπηρετεί, η σπινοζική θεωρία όχι μόνο δεν ευθυγραμμίζεται με τη θέση αυτή, αλλά φαίνεται να αντιστρέφει τη σχέση μεταξύ των δύο όρων. Ο Σπινόζα δεν βλέπει το πέρασμα στην πολιτειακή κατάσταση ως το μέσο και την οικονομική ελευθερία ως το σκοπό του, αλλά θεωρεί ότι η άσκηση της ελευθερίας αυτής μπορεί, αν ρυθμιστεί κατάλληλα, να συμβάλει στην επίτευξη του μόνου κατ' αυτόν πραγματικού σκοπού της πολιτικής θεωρίας και πρακτικής, δηλαδή της εγκαθίδρυσης ενός ισχυρού και αυτόνομου κράτους.

Επομένως, σε γενικό επίπεδο, η έννοια του esse sui juris μέσα στην πολιτεία, του αιτήματος της συλλογικής αυτονομίας, έχει περιεχόμενο πρωτίστως πολιτικό. Η ελευθερία της οικονομικής δραστηριότητας, η οποία τόσο κεντρική θέση κατέχει σε άλλες θεωρίες φυσικού δικαίου, εδώ αποτελεί απλώς μία από τις πιθανές περιπτώσεις και κατοχυρώνεται μόνο δευτερογενώς. Το καθοριστικό είναι η απόφαση, το decretum ή η sententia με βάση την οποία ζει κανείς, ένας συγκεκριμένος άνθρωπος ή το σύνολο του πλήθους, η οποία ανήκει σαφώς στο στοιχείο του ηθικού/πολιτικού. Από κει και πέρα, αν κανείς ex decreto suo επιδοθεί σε εμπορική δραστηριότητα, αυτό θα είναι συνέπεια και εκδήλωση του προηγουμένου: η οικονομική ελευθερία δεν είναι ο πυρήνας των πολιτειακών δικαιωμάτων, το μοντέλο με βάση το οποίο πρέπει να νοηθούν. Η κοινή απόφαση της multitudo, η κατοχύρωση του vivere ex communi decreto είναι που θα καθορίσει (και) την ελευθερία αυτή. Ή, για να το εκφράσουμε με όρους σύμφωνους με το πνεύμα της προηγούμενης ενότητας, η δημοκρατία νοείται ως παραγωγή με την έννοια της παραγωγικότητας του Είναι
 και όχι βεβαίως της οικονομικής παραγωγικότητας.

8. Το πρόβλημα της ιδεολογίας

Στη γνωστή παράγραφο
 όπου γίνεται μνεία στην ιστορία του κράτους της Αραγωνίας και στα δικαιώματα των κατοίκων του, ο Σπινόζα, αφού εκθέσει πώς ο Φερδινάνδος ο Καθολικός αρνήθηκε να περιορίσει τα δικαιώματα αυτά, παρά τις υποδείξεις περί του αντιθέτου
, προσθέτει στο τέλος και την εξής φράση ως δικό του σχόλιο:

"Αυτά τα σοφά πραγματικά λόγια θα ήταν άξια κάθε θαυμασμού από μέρους μου, αν τα είχε προφέρει ένας βασιλιάς συνηθισμένος να κυβερνά σκλάβους και όχι ελεύθερους ανθρώπους".

Το ανωτέρω απόσπασμα υποβάλλει τη σκέψη ότι, για το Σπινόζα, από το συσχετισμό των (πολιτικών) δυνάμεων δεν καθορίζεται μόνο η κατάσταση της πολιτείας, αλλά και ο λόγος των εμπλεκομένων υποκειμένων για την κατάσταση αυτή, ο τρόπος με τον οποίο αυτά αντιλαμβάνονται και φέρνουν σε πέρας το ρόλο τους μέσα σε αυτή - η πολιτική ιδεολογία τους, θα λέγαμε σήμερα. Το ότι ο Φερδινάνδος σεβάστηκε τόσο πολύ τα δικαιώματα των υπηκόων του καθίσταται λιγότερο αξιοθαύμαστο εκ του γεγονότος ότι αυτός ο σεβασμός τού επιβαλλόταν από την προϊστορία του συγκεκριμένου κράτους, δηλαδή από τη δύναμη που είχε παραδοσιακά κατακτήσει η multitudo του κράτους αυτού, και όχι από τη δική του γενναιοδωρία
. 

Το ζήτημα της ιδεολογίας, όμως, απασχολεί το Σπινόζα κυρίως στην αντίστροφη εκδήλωσή του, δηλαδή στο βαθμό που καθορίζει τον ανωτέρω συσχετισμό και όχι που καθορίζεται από αυτόν. Από την άποψη αυτή, ο ρόλος που διαδραματίζει στη συγκρότηση της πολιτείας κρίνεται ως κεφαλαιώδης ιδίως στο πλαίσιο της ύστερης σπινοζικής θεώρησης του πολιτικού, δηλ. του ορισμού του με βάση το δίπολο ελπίδας/φόβου και, γενικότερα, με βάση το συσχετισμό των παθών που κυριαρχεί στο εσωτερικό του κράτους. Πράγματι, αν το πρωταρχικό ζητούμενο για την ενδεδειγμένη συγκρότηση της πολιτείας είναι "το πλήθος να ενεργεί σαν να κατευθύνεται από μια και μόνη σκέψη", από την ίδια τη διατύπωση αυτή προκύπτει πόσο κεντρική καθίσταται η λειτουργία του κοινωνικού φαντασιακού, της σκέψης που κυριαρχεί μέσα στην multitudo. 

Ο ίδιος συλλογισμός, περί της ανατίμησης που συνεπάγεται η οπτική της δεύτερης Πραγματείας για το ρόλο της ιδεολογίας, μπορεί να διατυπωθεί και ως εξής: κατά την έκθεση της ανωτέρω οπτικής είχαμε αναφέρει ότι, με αυτήν, η ίδια η ύπαρξη του κράτους ανάγεται στην υπακοή - νοούμενη κυρίως ως οικειοθελή συμμόρφωση στον "κοινό τρόπο ενέργειας" που επιβάλλει και προϋποθέτει η ζωή εν κοινωνία. Υπό το πρίσμα λοιπόν της σύλληψης της εξουσίας ως ηγεμονίας, καθίσταται προφανής η κρισιμότητα του παράγοντα, δυνάμει του οποίου οι υπήκοοι μπορούν να οδηγηθούν ώστε αυθόρμητα (sponte, σύμφωνα με τον όρο που χρησιμοποιείται συχνά ιδίως στην Π. Π.) να αντιλαμβάνονται τα πράγματα και να ενεργούν όπως επιβάλλει το jus της πολιτείας. Εξ ού και το ενδιαφέρον του Σπινόζα για όλους εκείνους τους μηχανισμούς, με τους οποίους "η υπέρτατη εξουσία μπορεί να επιτύχει ώστε το μεγαλύτερο μέρος των ανθρώπων να πιστεύει, να αγαπά, να μισεί κ.λπ. ό,τι αυτή θέλει"
.

8α. Η "αληθής θρησκεία"

Όποιος βέβαια θέτει το ζήτημα της ιδεολογίας και των μηχανισμών της, αυτόματα βρίσκεται αντιμέτωπος με το ρόλο της θρησκείας (και, ως εκ τούτου, και της εκκλησίας), η οποία το 17ο αιώνα αποτελεί το προφανέστερο, αν όχι το μοναδικό, παράδειγμα συνεκτικής και κωδικοποιημένης μαζικής ιδεολογίας. Και αυτό όχι με την έννοια ότι αποτελεί ένα σύνολο ιδεών που αφορούν τις εσώτερες πεποιθήσεις των υποκειμένων, αλλά με την έννοια ότι, ακριβώς, έχει την ικανότητα να πείθει τα υποκείμενα να ακολουθούν πραγματικά μια υλική πρακτική. με αυτή τουλάχιστον την έννοια το προσεγγίζει ο Σπινόζα. "Διότι ποιος δεν βλέπει ότι και οι δύο Διαθήκες δεν είναι παρά μια μάθηση στην υπακοή; Και ότι και οι δύο δεν έχουν άλλο σκοπό από το να κάνουν τους ανθρώπους να συμμορφώνονται ειλικρινώς (ex vero animo obtemperent);"
. 

Πράγματι, σήμερα η πίστη έχει καταλήξει να θεωρείται ζήτημα ενδιάθετου φρονήματος του καθενός, το οποίο συνίσταται κυρίως στην αποδοχή ή μη κάποιων δογματικών αληθειών. Η θεώρηση όμως αυτή κατέστη δυνατή μόνο στο πέρας μιας μακράς διαδικασίας, η οποία το 17ο αιώνα βρισκόταν μόλις στο ξεκίνημά της. Και, αν είναι αληθές ότι στο ξεκίνημα αυτό εγγράφεται, από γενική άποψη, η σπινοζική αντιμετώπιση της θρησκείας, πρέπει να παρατηρήσουμε ότι η αντιμετώπιση αυτή βαίνει κατ' αρχήν προς την αντίθετη κατεύθυνση από αυτή τη νεωτερική αναγωγή της σε ζήτημα πνευματικής προσχώρησης: στη Θεολογικο-πολιτική ιδίως Πραγματεία, η πίστη εισέρχεται στο πεδίο εξέτασης καθόσον είναι ικανή, στο πρακτικό επίπεδο, να επιτύχει μια ορισμένη συμπεριφορά από τους πιστούς της.

Το κυρίαρχο λοιπόν στοιχείο στην πίστη/ιδεολογία είναι η σχέση της όχι με την αλήθεια, αλλά με την πρακτική
. Στην περίφημη διάκριση της φιλοσοφίας από την πίστη, η οποία αποτελεί τον διακηρυγμένο κεντρικό στόχο της Θ.-π. Π., οι απόψεις είναι που συνδέονται με την πρώτη, ενώ οι πράξεις με τη δεύτερη. Η τελευταία αυτή σύνδεση εκδηλώνεται στον τρόπο με τον οποίο κατασκευάζεται η περίφημη έννοια της καθολικής ή αληθούς θρησκείας που εκτίθεται στο 14ο κεφ. του έργου. Στην έννοια αυτή ο Σπινόζα υπάγει έναν περιορισμένο αριθμό απλών και γενικότατα διατυπωμένων βασικών παραδοχών περί του θείου και παραγγελμάτων περί του πρακτέου. 

Βλέπουμε λοιπόν ότι, στο Σπινόζα, αν δεν έχουμε φυσικό δίκαιο με την παραδοσιακή έννοια, θα μπορούσαμε να πούμε ότι έχουμε κάτι σαν "φυσική θρησκεία"
, δηλαδή ένα σύνολο βασικών ρυθμίσεων σχετικών με τη θρησκεία, τις οποίες η ορθά οργανωμένη πολιτεία οφείλει να θεσμοποιεί και να ακολουθεί. Σύμφωνα με τη βασική θέση της Θ.-π. Π., το κράτος δικαιούται και οφείλει να απαιτεί από τους υπηκόους του το σεβασμό και τη νομιμοφροσύνη προς αυτά ακριβώς τα paucissima et simplicissima dogmata της "αληθούς θρησκείας", αφήνοντάς τους κατά τα λοιπά ελεύθερους να επιλέγουν οι ίδιοι το συγκεκριμένο τρόπο με τον οποίο θα εκδηλώνουν την πίστη τους αυτή και, κυρίως, να προσχωρούν στην εκκλησία ή τη θρησκευτική κοινότητα της επιλογής τους (ή και, ενδεχομένως, να μην προσχωρούν σε καμία). 

Τη θέση αυτή επιβεβαιώνει και η Π. Π. - στο βαθμό βέβαια που αναφέρεται στο συγκεκριμένο ζήτημα, δηλ. ως προς το μοναρχικό και το αριστοκρατικό κράτος
. Οι "τεχνικο-διοικητικού" χαρακτήρα ρυθμίσεις για ζητήματα λατρείας, που εκτίθενται στη δεύτερη αυτή πραγματεία, μαρτυρούν επιπλέον τη σημασία που αποδίδει ο Σπινόζα στις μαζικές πρακτικές, στις οποίες υλοποιείται το θρησκευτικό φαινόμενο. Φθάνουν μάλιστα να καταλαμβάνουν ακόμη και την οργάνωση του χώρου, μέσα στον οποίο τελούνται οι πρακτικές αυτές
.

Εφόσον τα ανωτέρω δόγματα αποτελούν τρόπον τινά τον "ελάχιστο κοινό παρονομαστή" μεταξύ των διαφόρων αποκλινόντων θρησκευμάτων που αντιμάχονταν και διεκδικούσαν την αφοσίωση και τη στράτευση των πιστών, γίνεται φανερό ότι η προτεινόμενη καθιέρωση της καθολικής αυτής θρησκείας (διατύπωση η οποία προφανώς δεν πρέπει να συγχέεται με τη συνήθη έννοια του όρου, δηλ. την παπική εκκλησία), εγγράφεται σε μια προσπάθεια αποτροπής του ενδεχομένου να επιλεγεί κάποιο συγκεκριμένο δόγμα εκ μέρους του κράτους και να μετατραπεί σε επίσημη (ή σε "επικρατούσα") θρησκεία. Για το Σπινόζα, επ' ουδενί λόγω πρέπει η κρατική εξουσία να ταυτισθεί με μία συγκεκριμένη θρησκευτική ομάδα - ούτε καν με αυτή στην οποία ανήκει ο βασιλιάς, προκειμένου για το μοναρχικό κράτος -, και πολύ περισσότερο βέβαια να αναλάβει η ίδια τη διαχειριστική-διοικητική πλευρά και τη φροντίδα για τις υλικές προϋποθέσεις της τέλεσης της θρησκευτικής λατρείας. Για την πλευρά αυτή υπεύθυνοι καθίστανται κάθε φορά οι ενδιαφερόμενοι, δηλαδή οι πιστοί της αντίστοιχης θρησκείας ή δόγματος
. 

Αυτά τα paucissima et simplicissima dogmata βάσιμα θα μπορούσε κανείς να διερωτηθεί κατά πόσο εναρμονίζονται με τη φιλοσοφική αντίληψη περί του θείου που διατυπώνεται στην Ηθική. Όπως έχουμε δει, από τον τρόπο με τον οποίο ορίζεται η θρησκεία (ή μάλλον, ακριβέστερα, η - φιλοσοφική - έννοια του Θεού) στην Ηθική, δεν είναι δυνατόν να προκύψει καμία καθηκοντολογία και κανένα κανονιστικό περιεχόμενο: αν ο Θεός δεν επιθυμεί τίποτε, άρα δεν μπορεί να επιθυμεί να ζουν οι άνθρωποι έτσι ή αλλιώς. 

Βεβαίως, μια τέτοια διερώτηση παρέλκει, εφόσον τα ανωτέρω δόγματα, από τον ίδιο τον ορισμό τους, καλούνται να οδηγήσουν όχι στην εύρεση της αλήθειας αλλά (στην υπακοή και, μέσω αυτής,) στη σωτηρία
. Παρ' όλα αυτά, το γεγονός ότι στις πολιτικές πραγματείες εισάγεται η έννοια της καθολικής θρησκείας για να θεμελιώσει την υπακοή δεν παύει εκ πρώτης όψεως να ξενίζει
 - ιδίως αν λάβουμε υπόψη μας ότι βασική συνιστώσα της παρέμβασης του Σπινόζα στο χώρο της πολιτικής ήταν o αντιθεολογικός αγώνας
. 

Σε μια πρώτη προσέγγιση, τη χρήση της έννοιας αυτής θα μπορούσαμε να την αποδώσουμε σε ένα είδος "θεωρητικής τακτικής" εκ μέρους του Σπινόζα, ο οποίος επιδίωξε μέσω αυτής να κατευνάσει τρόπον τινά τις αντιρρήσεις που επρόκειτο να εγερθούν από το περιεχόμενο των θέσεών του και να απαντήσει εμπράκτως και εκ των προτέρων σε τυχόν κατηγορίες για αθεϊσμό, δίνοντας ένα δείγμα του σεβασμού του προς τη θρησκεία. 

Αναμφίβολα και αυτός ο ρόλος χαρακτηρίζει τη λειτουργία που επιτελεί η έννοια της αληθούς θρησκείας. Αυτό όμως δεν πρέπει να δημιουργήσει και την εντύπωση ότι η τελευταία αποτελεί απλώς ένα εξωτερικό προκάλυμμα, το οποίο ο Σπινόζα χρησιμοποιεί κατά τρόπο εργαλειακό και εκλεκτικιστικό, προκειμένου να μπορέσει ανεμπόδιστος να αναπτύξει αλλού τις "πραγματικές" και ουσιαστικά άσχετες με την έννοια αυτή απόψεις του. Ο λόγος ο οποίος τον οδηγεί να ρίξει στο παιχνίδι την ανωτέρω έννοια είναι ταυτόχρονα πρακτικός όσο και θεωρητικός. Αφενός, ήταν πεπεισμένος ότι οι ανθρώπινες κοινωνίες δεν μπορούν να σταθούν χωρίς μια συνεκτική πίστη που να οδηγεί τα μέλη τους στην υπακοή, και ο ασφαλέστερος - αν όχι ο μοναδικός - τρόπος με τον οποίο επιτυγχανόταν ιστορικά σε όλες σχεδόν τις γνωστές κοινωνίες η συνοχή αυτή είναι η θρησκεία
. Αφετέρου, όμως, σε όλη την Ευρώπη - και πάντως σίγουρα στην Ολλανδία - η θρησκεία ήδη πριν τον 17ο αιώνα είχε χάσει το δικαίωμα να εμφανίζεται ως ο αναμφισβήτητος πόλος συσπείρωσης, δεδομένου ότι οι θρησκευτικές πεποιθήσεις δίχαζαν και δεν ένωναν τους ανθρώπους. Από την άλλη, εφόσον η υπόθεση μιας κρατικής συγκρότησης χωρίς θρησκεία δεν είναι νοητή, τουλάχιστο στην εποχή του, ο Σπινόζα τρόπον τινά σκέφτεται, θα λέγαμε, ότι η θρησκεία είναι μια υπόθεση "υπερβολικά σοβαρή για να αφεθεί στους θεολόγους" και θεωρεί ότι είναι καθήκον τού πολιτικού θεωρητικού να παρέμβει ενεργητικά και να προσπαθήσει να διατυπώσει κάποιες απλές και γενικές αρχές βάσει των οποίων ενδείκνυται να ρυθμιστεί το ζήτημα της θρησκείας - ή μάλλον, ακριβέστερα, το ζήτημα των πολλών διαφορετικών θρησκειών - κατά τρόπο που να είναι ο πλέον πρόσφορος για την αδιατάρακτη συγκρότηση και λειτουργία του κράτους 
. 

Κατά τούτο, ακολουθεί και στο πρακτικό-κοινωνικό επίπεδο, στο πεδίο του συγκεκριμένου ρόλου των θρησκευτικών ζητημάτων για τη συγκρότηση του κράτους, την ίδια θεωρητική τακτική που είχαμε δει (στην ενότητα Α2) ότι χρησιμοποιεί στο πεδίο της φιλοσοφικής ηθικής: την τακτική της προσβολής του θεολογικού "σχηματισμού του λόγου" στο ισχυρό του σημείο και της διεκδίκησης του εδάφους που καταλαμβάνει, λαμβάνοντας βεβαίως υπόψη τους καταναγκασμούς που επιβάλλουν οι ιδιαίτεροι συσχετισμοί του νέου αυτού πεδίου. 

Εκδήλωση αυτής ακριβώς της τακτικής αποτελεί η προαναφερθείσα διάκριση πίστης/φιλοσοφίας. Στην προσπάθεια αυτή, λοιπόν, η έννοια της αληθούς θρησκείας, μολονότι δεν προκύπτει κατά λογικά αναγκαίο τρόπο από τον ορισμό του Θεού που βρίσκουμε στην Ηθική και τον κανόνα ζωής που αυτός συνεπάγεται, καλείται να παίξει έναν κρίσιμο πολεμικό ρόλο: δεν αποτελεί υποχώρηση του Σπινόζα στον αντιθεολογικό αγώνα του, παρά ένα όργανο με το οποίο επιχειρεί να συνεχίσει τη διεξαγωγή του αγώνα αυτού. 

Σε όλη την έκταση της Θ-π. Π., βλέπουμε το Σπινόζα να τονίζει με κάθε ευκαιρία ότι η Γραφή απευθύνεται σε κάθε άνθρωπο και ότι, συνεπώς, για την κατανόηση των στοιχειωδών αληθειών και διδαγμάτων της δεν απαιτούνται πολύπλοκες νοητικές κατασκευές, αλλά αρκεί το φυσικό φως. Με αυτό τον τρόπο προσπαθεί, όπως τουλάχιστο διακηρύσσει, να απελευθερώσει τη θεολογία από το "φορτίο φιλοσοφίας" με το οποίο αυτή έχει αχρείαστα επενδυθεί
. Ταυτόχρονα όμως, και κατ' ουσίαν, επιδιώκει να αποσπάσει τη φιλοσοφία από τη δικαιοδοσία των θεολόγων και να εκδιώξει τους τελευταίους από το χώρο του φιλοσοφείν, στερώντας έτσι από την πρακτική τους την κοινωνική σημασία της. Διότι αν ευσταθεί ότι για τη σωτηρία δεν είναι απαραίτητη η κατοχή κάποιας ειδικής γνώσης, τότε ευλόγως παύουν να είναι απαραίτητοι και εκείνοι, των οποίων η πρακτική συνίσταται ακριβώς στην παραγωγή της γνώσης αυτής. 

Με άλλα λόγια: αν γίνει δεκτή η διάκριση που επιδιώκει να εγκαθιδρύσει η Θ.‑π. Π., δηλαδή αν γίνει δεκτό ότι "ούτε η θεολογία είναι θεραπαινίδα του Λόγου, ούτε ο Λόγος της θεολογίας"
, τότε αυτό ευνοεί προφανώς το Λόγο και όχι τη θεολογία - καθότι ο ανωτέρω ισχυρισμός εκφέρεται υπό συνθήκες, κατά τις οποίες στην πράξη μόνο το δεύτερο ενδεχόμενο ήταν νοητό. την πρώτη εναλλακτική λύση ουδείς την είχε προτείνει. 

Αλλά και ο συγκεκριμένος ορισμός της έννοιας της αληθούς θρησκείας συντελεί σημαντικά στον περιορισμό του ρόλου των αξιωματούχων της εκκλησίας στα πολιτικά πράγματα: αν η καθολική θρησκεία δεν είναι κάποιο ιδιαίτερο δόγμα, αλλά ό,τι έχουν κοινό μεταξύ τους όλα τα δόγματα, τότε παρακάμπτονται και τίθενται στο περιθώριο οι θεολογικές έριδες. Αν λοιπόν η κρίσιμη διαφορά μεταξύ των ανθρώπων, αυτό το οποίο μοιράζει τα στρατόπεδα, πάψει να είναι η πίστη σε αυτή ή την άλλη ορθοδοξία ή αίρεση, τότε επίσης αποδυναμώνεται στον αντίστοιχο βαθμό ο ρόλος αυτών που ως κύρια αποστολή έχουν να παράγουν τη διάκριση της (θρησκευτικής) ορθοδοξίας από την αίρεση. 

Χαρακτηριστικό της συνοχής μεταξύ των δύο επιπέδων της αντι-θεολογικής κριτικής του Σπινόζα, του θεωρητικού-ηθικοφιλοσοφικού και του πρακτικού-πολιτικοδικαιικού, είναι το γεγονός ότι, σε αυτό ακριβώς το δεύτερο επίπεδο, χρησιμοποιεί αυτούσια τη διάκριση μεταξύ φυσικού (=θείου) και πολιτειακού νόμου όπως αυτή διατυπώνεται, σε αδρές έστω γραμμές, στην Ηθική και την αξιοποιεί κατά υποδειγματικό τρόπο προκειμένου να θεμελιώσει το jus του κράτους ως προς τα θρησκευτικά ζητήματα
. Οι αναλύσεις ιδίως της Θ.-π. Π. για την "αληθή θρησκεία" εξειδικεύουν την ανωτέρω διάκριση, στο πνεύμα βεβαίως της υπόθεσης περί "κοινωνικού συμφώνου" που, όπως αναφέραμε προηγουμένως (βλ. ενότητα 1), υιοθετείται στο συγκεκριμένο έργο. Εξετάζοντας λοιπόν το θρησκευτικό φαινόμενο υπό το πρίσμα της τομής μεταξύ φυσικής και πολιτειακής κατάστασης, ο Σπινόζα οδηγείται να ισχυριστεί ότι αυτό γεννάται αποκλειστικά στο πλαίσιο του κράτους, δηλαδή της ζωής εν κοινωνία. Η φυσική κατάσταση "είναι, τόσο ως προς τη φύση της όσο και χρονικά, προηγούμενη της θρησκείας"
. 

Ήδη ο ισχυρισμός αυτός τείνει ipso facto να αναιρέσει το φωτοστέφανο αιωνιότητας και απόλυτης ισχύος που διεκδικεί για τον εαυτό της η θρησκεία, εμφανίζοντάς την απλώς ως αποτέλεσμα θέσμισης, ως ένα ιστορικό προϊόν ανάμεσα στα άλλα, και όχι ως κάτι "πηγαίο" και έμφυτο τους ανθρώπους. Bεβαίως το συμπέρασμα αυτό δεν υπάρχει διατυπωμένο στο κείμενο της Θ.-π. Π. Αντιθέτως, ο Σπινόζα σπεύδει να διευκρινίσει ότι η θρησκεία είναι άγνωστη στη φυσική κατάσταση μόνο στο βαθμό που με αυτή νοούμε την αναγκαστική ρύθμιση των εξωτερικών πράξεων λατρείας: κατά τα λοιπά, μπορεί κανείς και στην κατάσταση αυτή να τηρεί το θείο νόμο, μόνο όμως αν το επιθυμεί και αν κρίνει ότι αυτό τον ωφελεί (ό.π.· βλ. επίσης κεφ. 19, passim). 

Και η διευκρίνιση αυτή, όμως - η οποία πάντως ιστορικά δεν άρκεσε για να απαλλάξει το Σπινόζα από τις σχετικές υποψίες υπονόμευσης της θρησκείας -, δεν εξουδετερώνει την αντι-θρησκευτική αιχμή. Διότι αν πάρουμε κατά γράμμα την ένταξη της εξωτερικής, έστω, όψης του θρησκευτικού φαινομένου στο πεδίο του πολιτειακού και όχι του φυσικού δικαίου, θα πρέπει εξίσου να δεχθούμε ένα πολύ σημαντικό της συμπέρασμα: ότι η θρησκεία παύει έτσι να αποτελεί βαθμίδα ανώτερη και ικανή να αποτιμήσει τη νομιμότητα (ή, έστω, τη "θρησκευτικότητα") του κράτους. Το τελευταίο αναγορεύεται, όπως είπαμε, σε προϋπόθεση της ύπαρξής της - άρα δεν είναι νοητό το λογικά επόμενο να προβάλλει την αξίωση να κρίνει το λογικά πρότερο. Το ίδιο το γεγονός ότι μια θρησκεία μπορεί να εμφανίζεται δημοσίως και να απευθύνει στους πιστούς της δεσμευτικές υποδείξεις για το πώς να λατρεύουν καλύτερα το Θεό - λέει εμμέσως πλην σαφώς ο Σπινόζα
 - οφείλεται σε παραχώρηση των δημοσίων αρχών. διότι οποιαδήποτε δεσμευτικότητα μόνο εντός του κράτους αποκτά το νόημά της. Ο δικαιούχος της παραχώρησης λοιπόν είναι που οφείλει να συμμορφώνεται και να υπάγεται στον παραχωρούντα, και όχι το αντίστροφο
.

8β. Οντολογία της δύναμης και ανεκτικότητα

Η εξέταση του jus circa sacra δεν πρέπει να θεωρηθεί ότι σήμερα συνιστά πλέον μια περιορισμένου ενδιαφέροντος τοποθέτηση στο εσωτερικό κάποιων θρησκευτικών διαμαχών του 17ου αιώνα, δεδομένου ότι αποτελεί τον ιδιαίτερο τρόπο με τον οποίο μπορεί να τεθεί, στο πλαίσιο του σπινοζικού έργου, το πάντοτε κρίσιμο έκτοτε ζήτημα της ελευθερίας σκέψης και λόγου. Η σημασία της εξέτασης αυτής καταφαίνεται στο γεγονός ότι εκβάλλει στο "ακροτελεύτιο" 20ό κεφ. της Θ.-π. Π., στο οποίο, σύμφωνα με τον τίτλο του, "αποδεικνύεται ότι σε μια ελεύθερη πολιτεία επιτρέπεται στον καθένα και να πιστεύει αυτά που θέλει και να λέει αυτά που πιστεύει". 

Πράγματι, ο Σπινόζα, μολονότι, όπως έχουμε επανειλημμένα σημειώσει μέχρι τώρα, δεν συμμερίζεται τις περισσότερες από τις νοητικές προϋποθέσεις του φιλελευθερισμού, οδηγείται από διαφορετικό δρόμο, σε ένα αρκετά πρώιμο στάδιο της ιστορίας των ιδεών, να αναδείξει ως κεντρικό πρόταγμα της πολιτικής θεωρίας του μια από τις θετικότερες κατακτήσεις που επρόκειτο να εισαγάγει το συγκεκριμένο ρεύμα πολιτικής σκέψης, την ανοχή των διαφορετικών γνωμών. 

Το πρόταγμα αυτό βέβαια είναι προσαρμοσμένο στο ειδικότερο ζήτημα της θρησκείας, δεδομένου ότι αυτήν, στη συντριπτική πλειοψηφία των περιπτώσεων, επρόκειτο να αφορούν οι "σκέψεις" και οι "λόγοι" των πολιτών για τους οποίους ετίθετο ζήτημα αν πρέπει να επιτραπούν ή να απαγορευτούν. Πάντως, στο τέλος ιδίως της πρώτης από τις δύο πραγματείες είναι γεγονός ότι βρίσκουμε μια προκαταβολική επανάληψη, σχεδόν λέξη προς λέξη, όλων των βασικών θεμάτων της σχετικής προβληματικής που συνήθως θεωρείται ταυτόσημη με το Διαφωτισμό, στις αρχές της οποίας βασίστηκαν τα περισσότερα μοντέρνα δικαιικά συστήματα
. 

Κατ' αρχάς, όπως μόλις προηγουμένως υπαινιχθήκαμε, ο Σπινόζα υιοθετεί εδώ μια πολύ σημαντική (και εξαιρετικά οικεία στη σημερινή δικαιική σκέψη) εννοιολογική διάκριση: τη διάκριση μεταξύ φρονήματος και εξωτερικών πράξεων, όπου το πρώτο ανάγεται σε έναν απαραβίαστο ιδιωτικό χώρο του υποκειμένου δικαίου και μόνο οι δεύτερες ενδιαφέρουν από την άποψη της συγκρότησης της πολιτείας
. Η διάκριση αυτή επομένως συμβαδίζει και συνδέεται άμεσα με έναν άλλο εξίσου οικείο σήμερα διαχωρισμό, εκείνον μεταξύ ιδιωτικού και δημοσίου δικαίου (/δικαιώματος)
.

Στο σημείο αυτό, ένα ερώτημα που νόμιμα μπορεί να τεθεί είναι κατά πόσο το πρόταγμα της ελευθερίας σκέψης και γνώμης είναι δυνατό να συναχθεί επαρκώς από τις οντολογικές προκείμενες του Σπινόζα και μόνο, ή αν οι τελευταίες υφίστανται αναγκαστικά κάποια σχετικοποίηση ώστε να είναι δυνατή η θεμελίωσή του.

Κατ' αρχάς, διατυπώνοντας το αναγνωρίσιμο για τους σημερινούς νομικούς αξίωμα ότι με κρατική απόφαση μπορεί και πρέπει να ρυθμίζεται η εξωτερική συμπεριφορά, αλλά όχι η γνώμη των πολιτών, ο Σπινόζα μπορεί να φανεί εκ πρώτης όψεως ότι "ακροβατεί" ή ότι κάνει παραχωρήσεις σε σχέση με τον πυρήνα της ηθικής του θεωρίας. Βασικό στοιχείο της τελευταίας, όπως είναι γνωστό, αποτελεί ο παραλληλισμός μεταξύ (ανθρώπινου) σώματος και νου και, γενικά, μεταξύ σωμάτων και ιδεών
. Η αντίληψη λοιπόν ότι, όταν έχουμε μια ιδέα, αυτομάτως αυξάνει η δύναμη του σώματός μας για δράση, φαίνεται τουλάχιστο να διέρχεται δοκιμασία από την εισαγωγή της διάκρισης σκέψεων και πράξεων. Ωστόσο η ενότητα του σπινοζικού έργου μπορεί εν προκειμένω να διασωθεί, όχι απλώς με τον ισχυρισμό ότι, στα πολιτικά του έργα, ο φιλόσοφος κάνει χρήση της "ουδέτερης" ή της "ανθρωπομορφικής" γλώσσας
 (ισχυρισμός ο οποίος μάλλον θα ενέτεινε και δεν θα απέτρεπε την υποψία περί εκλεκτικισμού), αλλά και με την πρόσθετη διευκρίνιση ότι ακόμη και οι διατυπωμένες στη γλώσσα αυτή σπινοζικές προτάσεις μπορούν πάντα να διαβαστούν υπό το πρίσμα των κατηγοριών της Ηθικής. Στη συγκεκριμένη περίπτωση, μια τέτοια ανάγνωση θα είχε ως εξής: 

Από τη σκοπιά ενός ηθικού ανθρώπου, δηλαδή ενός [σπινοζιστή] φιλοσόφου, το να ενεργεί ("εξωτερικά") σύμφωνα με μια αντίθετη προς τις δικές του ιδέες εντολή της υπέρτατης εξουσίας δεν σημαίνει, κυρίως ειπείν, ότι η πράξη του είναι αντίθετη προς τις ιδέες του. σημαίνει ότι την πράξη του αυτή τη συνδέει με την ιδέα όχι της δικής του δύναμης ή τελειότητας, παρά με την ιδέα της ειρήνης και της ομόνοιας της πολιτείας, μέσα στην οποία ζει και χωρίς την οποία η δική του τελειότητα θα ήταν αδιανόητη. Πρόκειται βέβαια πάντα για σύγκρουση (καθότι ο πολίτης "contra id, quod bonum judicat ... agere debeat"
). αυτό όμως που συγκρούεται δεν είναι μια ιδέα με μια πράξη του πράττοντος, αλλά δύο διαφορετικά συμπλέγματα μιας ιδέας και της αντίστοιχης - και πάντοτε "παράλληλης" προς αυτήν - πράξης. 

Στο υπό εξέταση σημείο του έργου του, όπου καταπιάνεται να αποδώσει τα της πολιτικής στην πολιτική και τα της θρησκείας στη θρησκεία, ο Σπινόζα προχωρά σε μια διατύπωση που φαίνεται να έρχεται σε αμεσότερη σύγκρουση με μια άλλη βασική θέση της οντολογίας του. Όταν εξετάζει τη σχέση θρησκείας και φυσικής κατάστασης, αναφέρει ότι κρίνει τη δεύτερη ως λογικά πρότερη "εν όψει της ελευθερίας με την οποία όλοι γεννιούνται" (Θ.-π. Π. κεφ. 16, σ.129). 

Πρόκειται για το μόνο σημείο, όπου στο λόγο του Σπινόζα παρεισφρέει όντως μια διατύπωση περί ελευθερίας που φαίνεται να έχει περισσότερη σχέση με τη ρουσωική αντίληψη παρά με τη δική του (η οποία, όπως προσπαθήσαμε να δείξουμε στις ενότητες Α5 και Α6, είναι διαμετρικά αντίθετη προς την πρώτη). Πρέπει πάντως να σημειωθεί ότι ως "ελευθερία με την οποία όλοι γεννιούνται" δεν νοείται εδώ η ελευθερία της σκέψης. η διατύπωση αυτή αναφέρεται απλώς στο γεγονός ότι οι άνθρωποι στη φυσική κατάσταση δεν υποχρεούνται να τηρούν τον κανόνα ζωής που επιβάλλει ο θείος νόμος (και αυτό επειδή, απλούστατα, αγνοούν το νόμο αυτό και όχι επειδή κάτι τέτοιο ανήκει στα εγγενή δικαιώματα του ανθρώπου). Επομένως η "παλινδρόμηση" αυτή του σπινοζικού λόγου προς μια φιλελευθερίζουσα γλώσσα δεν επιβάλλεται από την ανάγκη θεμελίωσης των πολιτικών ελευθεριών, αλλά συνδέεται με τη λογική του προτύπου του κοινωνικού συμφώνου που, όπως είδαμε, χρησιμοποιείται ακόμη στην Θ.-π. Π., αλλά εγκαταλείπεται αργότερα - χωρίς όμως να εγκαταλείπεται μαζί της και η προβληματική της ανοχής και της ελευθερίας γνώμης, η οποία είναι πάντοτε - και μάλιστα, ακόμα εντονότερα - παρούσα στην Π. Π.
 

Συμπερασματικά, αν ο λόγος του Σπινόζα, στην προσπάθειά του να βρει ένα αποδεκτό σημείο ισορροπίας ανάμεσα σε αυτά που φρονεί και σε αυτά που του επιτρέπεται να πει, ερωτοτροπεί με μια γλώσσα εξαιρετικά παραπλήσια με την προβληματική του νομικο-πολιτικού φιλελευθερισμού όπως περίπου την γνωρίζουμε και σήμερα, η εισαγωγή του θέματος της ελευθερίας της σκέψης καθαυτού είναι απόλυτα επαρκώς θεμελιωμένη και εναρμονίζεται με τη δική του θεωρία, χωρίς να αποτελεί "εμφύτευση" ξένης προβληματικής
. Αντιθέτως, η πεποίθηση ότι στην πολιτεία καθένας πρέπει να μπορεί να "πιστεύει ό,τι θέλει και να λέει ό,τι πιστεύει" συνάδει θαυμάσια και συμβάλλεται με την ώριμη σπινοζική προβληματική του πολιτειακού δικαίου ως δύναμης του πλήθους, εφόσον συστατικό στοιχείο της "παραγωγικής" αντίληψης για τη δημοκρατία (όπως εκτέθηκε προηγουμένως στην ενότητα 6) είναι η έκφραση και η ακρόαση των γνωμών των πολιτών. 

Κατ' αυτό τον τρόπο, μάλιστα, η ελευθερία του λόγου εισάγεται στη σπινοζική πολιτική θεωρία κατά τρόπο πιθανόν "απορητικό"
, αλλά από μια άποψη πληρέστερο και συνεκτικότερο από τη φιλελεύθερη θεμελίωση, εφόσον δεν νοείται ως ένα αρνητικό δικαίωμα, ως αξίωση μη επέμβασης της κρατικής εξουσίας, αλλά ήδη ως τρόπος συμμετοχής στη συγκρότηση της multitudo και, έτσι, στην άσκηση αυτής της εξουσίας. Η σπινοζική αναφορά στην ελευθερία της σκέψης δεν σημαίνει εγκατάλειψη εκ μέρους του Σπινόζα της θεμελιώδους, γι' αυτόν, σύλληψης του δικαίου ως δύναμης: ακόμη και όταν μιλά για απαραβίαστα ατομικά δικαιώματα, δεν παύει να τα νοεί ως όρια τα οποία, σε τελευταία ανάλυση, καθορίζονται από το απαραμείωτο ποσό δύναμης που προσιδιάζει στον "δικαιούχο". Ο κυρίαρχος λοιπόν δεν πρέπει να έχει το δικαίωμα να υποδεικνύει στους υπηκόους του πώς να σκέπτονται, επειδή αυτό θα ήταν όχι αντίθετο σε κάποια κανονιστική αρχή αλλά, πριν από οτιδήποτε άλλο, εκ των πραγμάτων αδύνατο
, καθότι απρόσφορο και αναντίστοιχο προς την επιβεβλημένη συναρμογή των δυνάμεων των ατόμων μέσα στην πολιτεία
. 

Γι' αυτό και η επιχειρηματολογία που ενεργοποιεί ο Σπινόζα υπέρ της ελευθερίας της σκέψης δείχνει ότι ποτέ δεν την συλλαμβάνει ως εντασσόμενη στο υπερβατικό - και υπερ-θετικό - επίπεδο ενός αριθμού "δικαιωμάτων του ανθρώπου". Τυχόν παραμέλησή της κατά τη θεμελίωση του κράτους κρίνεται ότι θα αποτελούσε όχι παραβίαση των υπαγορεύσεων του πρακτικού λόγου, αλλά απλώς εσφαλμένη πολιτική επιλογή, επιζήμια για την ειρήνη και την ομόνοια στην πολιτεία
. Και εδώ, λοιπόν, ο Σπινόζα δεν απομακρύνεται από την απόλυτη (με την έννοια που εκθέσαμε στην ενότητα Β3) σύλληψη της εξουσίας και της σχέσης της με τους υπηκόους
 και ποτέ δεν παραλείπει να κάνει φανερή τη "γείωση" των αρχών, τις οποίες εισηγείται για τη θεμελίωση του κράτους, στο έδαφος της πολιτικής πρακτικής και της οντολογίας της δύναμης.

8γ. Ελευθερία του λόγου: μια νέα πολιτική της φιλοσοφίας

Πέραν τούτου, όμως, η ανάδυση της έννοιας της ελευθερίας της σκέψης στο λόγο του Σπινόζα δεν μπορεί να εξομοιωθεί με το νομικοπολιτικό πρόγραμμα του Διαφωτισμού και για έναν ακόμη λόγο: ότι, όπως εκθέσαμε μόλις προηγουμένως, συνοδεύεται και συμπληρώνεται από την εισαγωγή της κρατικά προστατευόμενης και επιβεβλημένης καθολικής θρησκείας ως ορίου. Ορίου τόσο "προς τα πάνω" όσο και "προς τα κάτω": όλοι οφείλουν να πιστεύουν σε αυτήν, αλλά ουδείς οφείλει (=μπορεί να εξαναγκαστεί από το κράτος) να πιστεύει σε οτιδήποτε πέρα απ' αυτήν. Δείξαμε επίσης ότι, μέσω της προτεινόμενης θέσπισης της καθολικής αυτής θρησκείας, επιδιώκεται η απορρόφηση, εκ μέρους του κράτους, κάθε αρμοδιότητας προς ρύθμιση των καθηκόντων των υπηκόων του και κάθε διάχυτης διανοητικής εργασίας και (άρα) εξουσίας. 

Τα παραπάνω μπορούμε να σκεφθούμε ότι συνεπάγονται δύο πράγματα:

α) Η ελευθερία της σκέψης δεν αποκρύπτεται ότι νοείται και ισχύει μόνο εντός ορισμένου πλαισίου. Πράγμα που σημαίνει, μπορεί να θεσπιστεί και να κατοχυρωθεί από νομική άποψη από τη στιγμή που εξασφαλιστεί, με κάποιο βαθμό βεβαιότητας, ότι οι περισσότεροι από τους σκεπτόμενους ασπάζονται, από πραγματική άποψη, έναν κοινό τρόπο να προσεγγίζουν τα προβλήματα, ένα κοινό "πεδίο αλήθειας". 

Αυτό δεν έχει την έννοια ότι η ελευθερία σκέψης, όταν θεσπίζεται, είναι "υποκριτική" ή "περιττή", αλλά ότι σημαίνει πάντα ελευθερία να επιλέγεις διαφορετικές απαντήσεις σε ένα λίγο-πολύ καθορισμένο και εκ των προτέρων δεδομένο κύκλο ερωτημάτων, τα οποία υπό κανονικές συνθήκες δεν τίθενται υπό αμφισβήτηση. Στην προκειμένη περίπτωση, για παράδειγμα, είδαμε ότι οι υπήκοοι του σπινοζικού κράτους μπορούν να ασπάζονται όποια θρησκευτική πεποίθηση θέλουν, εντός όμως των ορίων που θέτει χριστιανική θρησκεία - ή, πάντως, η Αγία Γραφή. Και, βέβαια, αρκεί οι πεποιθήσεις αυτές να μην είναι πολιτικά ανατρεπτικές
.

β) Αυτή η"αποκοπή", η προνομιακή επιλογή του συγκεκριμένου αυτού "πεδίου αλήθειας" έναντι κάποιου άλλου εναλλακτικού, σημαίνει ότι η νομική καθιέρωση της ελευθερίας γνώμης συνεπάγεται ως προς ορισμένες μεν γνώμες τη γενικευμένη ανοχή, ως προς άλλες όμως τον αποτελεσματικότερο δυνατό παραμερισμό και, οριακά, την εξάλειψή τους. Κατά τούτο συνιστά όχι την υπέρβαση ή την κατάπαυση της πολεμικής μεταξύ των διαφόρων γνωμών αλλά, αντίθετα, τη συνέχιση και την ειδικότερη εκδήλωσή της. 

Πράγματι, στο συγκεκριμένο παράδειγμα που εξετάσαμε είδαμε ότι η προβολή του αιτήματος αυτού εκ μέρους του Σπινόζα αποτελεί την αντίδρασή του σε έναν δεδομένο πολιτικό συσχετισμό που είχε μπροστά του. Ο συσχετισμός αυτός χαρακτηριζόταν από την ύπαρξη μιας παράλληλης και, συχνά, ανώτερης από το κράτος πηγής ιδεολογικής εξουσίας, που ήταν η θρησκεία. η έγκληση των συγκεκριμένων ατόμων εκ μέρους της ιδεολογίας αυτής επιτυγχανόταν μέσα από τη μεσολάβηση της δραστηριότητας μιας συγκεκριμένης κοινωνικής ομάδας διανοουμένων, των θεολόγων, οι οποίοι εμφανίζονταν ως οι αυθεντικοί ερμηνευτές των επιταγών της. (Δεν πρέπει μάλιστα να ξεχνάμε ότι στη συγκεκριμένη ιστορική συγκυρία, στην Ολλανδία των μέσων του 17ου αι., η δραστηριότητα των θεολόγων εισερχόταν άμεσα και στο υπό στενή έννοια πολιτικό παιχνίδι, καθότι διαπλεκόταν στενά με τη μοναρχική μερίδα των υποστηρικτών της δυναστείας της Οράγγης
). 

Ο Σπινόζα, λοιπόν, ως εκ της πολιτικής του τοποθέτησης, είχε μπροστά του το καθήκον να αντιταχθεί στην εξουσία αυτή και, άρα, να υπονομεύσει το ερμηνευτικό μονοπώλιο του συγκεκριμένου κοινωνικού στρώματος. Και, αν οι συγκεκριμένοι όροι οι οποίοι χρησιμοποιούνται εδώ είναι αναμφίβολα μεταγενέστεροι του Σπινόζα, μπορούμε να υποθέσουμε ότι, πάντως, αυτό το πλέγμα γνώσης/εξουσίας που συνιστούσαν ο εκκλησιαστικός μηχανισμός και οι εκπρόσωποί του ως αποκλειστικοί διαχειριστές της διανοητικής εργασίας, εκείνος το αντιλαμβανόταν ως ένα σύνθετο άτομο - υπό την έννοια του ορισμού μετά το Θ. 13 του Β΄ μέρους της Ηθικής
. Ως εκ τούτου ήξερε ότι, για να φέρει σε πέρας το πολιτικό αυτό καθήκον, έπρεπε να αποσυντονίσει τη "χαρακτηριστική σχέση" με βάση την οποία ήταν συγκροτημένο το άτομο αυτό. Η ανάπτυξη των θεωρητικών θέσεων που εξετάσαμε στην παρούσα ενότητα σε αυτήν ακριβώς την ανάγκη ανταποκρίνεται, και μάλιστα κατά δύο τρόπους: 

- Κατ' αρχάς, ο Σπινόζα επιτίθεται κατά του γνωστικού/νοητικού στοιχείου με το οποίο συνδέεται η εκκλησιαστική εξουσία. Αυτό το κάνει αφενός με την επίμονη άρνησή του να δεχθεί οποιοδήποτε "προνόμιο" ή ειδικό "δώρο" (πέρα από το φυσικό φως) ως αναγκαίο για τη γνώση των αληθειών της Γραφής και για τη σωτηρία και, αφετέρου, με την εισαγωγή της έννοιας "αληθής θρησκεία". Οι δύο αυτές κινήσεις τού επιτρέπουν όχι μόνο να αποκρούσει την αξίωση των θεολόγων να έχουν τον κυρίαρχο λόγο επί παντός του επιστητού αλλά και, ακόμη περισσότερο, να περάσει στην αντεπίθεση και να διεκδικήσει από τους θεολόγους το ίδιο το έδαφος το οποίο μέχρι τότε βρισκόταν αδιαφιλονίκητα υπό τη γνωστική δικαιοδοσία τους. Πράγματι, η θέση ότι, για την κατανόηση της Γραφής, η φιλοσοφία είναι περιττή, φραστικά μεν στρέφεται εναντίον της φιλοσοφίας, κατ' ουσίαν δε εναντίον των θεολόγων - εφόσον αυτοί είναι που "μετέτρεψαν την Εκκλησία σε Ακαδημία" (Θ-π. Π. κεφ. 13. βλ. ανωτέρω, σημ. 218). Ιστορικά, αυτοί που ισχυρίστηκαν ότι στη Γραφή περιέχονται μυστήρια, τα οποία δεν μπορεί να λύσει κανείς (εκτός από τους ίδιους), δεν ήταν βέβαια οι φιλόσοφοι - αν παραβλέψουμε ορισμένες οριακές περιπτώσεις, όπως του Μαϊμονίδη -, αλλά μάλλον οι θεολόγοι υποδυόμενοι τους φιλοσόφους
. 

Ο ελιγμός αυτός λοιπόν ενισχύει, δεν αδυνατίζει τη θέση της φιλοσοφίας: διότι, αν δεχθούμε τον ισχυρισμό (της πολιτικής φιλοσοφίας) ότι η ορθή πίστη ανάγεται σε έναν περιορισμένο αριθμό γενικών επιταγών, προφανώς δεχόμαστε eo ipso και την αρμοδιότητα της φιλοσοφίας αυτής να καθορίσει ποιο ακριβώς είναι το περιεχόμενό τους, όσο κι αν βέβαια διακηρύσσουμε ότι τις επιταγές αυτές μπορούν να τις κατανοήσουν όλοι και όχι μόνο οι φιλόσοφοι. 

- Όσον αφορά τώρα ό,τι νοείται συνήθως ως εξουσία υπό στενή έννοια, δηλαδή την αρμοδιότητα δεσμευτικής υπόδειξης της επιβαλλόμενης συμπεριφοράς, και εδώ είναι προφανές ότι η έννοια της αληθούς θρησκείας, από τον ίδιο τον ορισμό της, αφαιρεί την αρμοδιότητα αυτή από τους θεολόγους και την αποδίδει στην υπέρτατη κρατική αρχή. 

Στο "καλύτερο κράτος", λοιπόν, που σκιαγραφεί η "Πολιτική πραγματεία", βλέπουμε να σχεδιάζεται η υπέρβαση και η εξάλειψη ενός θύλακα αποκρυστάλλωσης μιας προ-καπιταλιστικού τύπου εξουσίας, του εκκλησιαστικού μηχανισμού. Σχεδιάζεται μάλιστα κατά τρόπο όχι πολύ διαφορετικό από την ιστορική εξέλιξη, η οποία αργότερα οδήγησε στην αποδυνάμωση του μηχανισμού αυτού στα περισσότερα υπαρκτά κράτη της Δυτικής Ευρώπης. μέσω δηλαδή μιας διπλής κίνησης: το μεν προς τα πάνω, το δε προς τα κάτω. Το πνευματικό του πρώτα απ' όλα πρωτείο διαχέεται στη γενικευμένη - αλλά και, ταυτόχρονα, εξατομικευμένη - ικανότητα κρίσης που αναγνωρίζεται σε όλους και στον καθένα χωριστά. Έτσι, οι φορείς των διάφορων εκδοχών της θρησκευτικής ιδεολογίας, που βρίσκονταν συσσωματωμένοι σε αντίστοιχες ολιγομελείς ή μεγαλύτερες σέκτες, αποσπώνται από αυτές και εμφανίζονται πλέον ως εξατομικευμένα υποκείμενα μιας ειδικής γνώσης· ως τέτοια, εγκαλούνται από τη νέα καθολικότητα, το κράτος, το οποίο τα αποκόπτει από τις "μερικότητες" - όπως γίνονται τώρα αντιληπτές - των φεουδαρχικών κοινωνικών και ιδεολογικών δεσμών. Προνομιακός φορέας της νέας αυτής έγκλησης είναι πλέον το δίκαιο (/δικαίωμα): πράγματι, είδαμε ότι η εκκλησία αποψιλώνεται του δικαιώματός της να είναι ο έσχατος κριτής της αλήθειας και της σωτηρίας με το επιχείρημα ότι αυτό είναι uniuscujusque juris, ενώ επίσης αποψιλώνεται του δικαιώματός της να απαιτεί την υπακοή επειδή αυτό είναι publici juris.

Υπό αυτή την έννοια, βλέπουμε γιατί η Πολιτική Πραγματεία μπορεί να θεωρηθεί ότι εκπληρώνει απόλυτα τη διακηρυγμένη πρόθεσή της, που ήταν όχι να παραγάγει ακόμη μία θεωρητική ουτοπία, αλλά να παρέμβει άμεσα στην πολιτική πρακτική
. Πράγματι, σε αυτήν βρίσκουμε όχι μόνο μια πολιτική φιλοσοφία, αλλά και μια πολιτική της φιλοσοφίας, δηλαδή μια προσπάθειά της να οικοδομήσει συμμαχίες ώστε να απομονώσει τον μεγάλο της αντίπαλο, τη θεολογία. Κατά πρώτον, ανατιμώντας και προσδίδοντας αξία στο φυσικό φως, αυτό δηλαδή το οποίο "όλοι κατέχουν", η φιλοσοφία (του Σπινόζα) επιδιώκει να προσεταιριστεί τον vulgus και να του δώσει μια νέα εικόνα στην οποία να μπορεί να αναγνωριστεί. Αφετέρου, παράγοντας μια θεωρία σύμφωνα με την οποία ο έλεγχος της διανοητικής εργασίας/εξουσίας ανήκει στο κράτος, είναι σαφές ότι προτείνει επίσης και σε αυτό μια αντίληψη πρόσφορη για την πρακτική του, δηλαδή για την προσπάθεια καθολικής επικράτησής του - και ταυτόχρονα, βέβαια, πρόσφορη για την ανάδειξη του φιλοσόφου ως του κατ' εξοχήν φορέα που μπορεί να εξηγήσει στο κράτος την πρακτική του, ως του "οργανικού διανοουμένου", όπως θα λέγαμε σήμερα, του κράτους, καθ' υποκατάσταση του θεολόγου.

Για να συνοψίσουμε, όλα τα παραπάνω σκιαγραφούν τις αρκετά πολύπλοκες σχέσεις που διατηρεί η σπινοζική φιλοσοφία προς το κύριο ρεύμα της νεότερης δυτικοευρωπαϊκής πολιτικής θεωρίας και πρακτικής. Είναι γεγονός ότι και στη φιλοσοφία αυτή βλέπουμε να αντανακλάται, με έναν ιδιαίτερο βέβαια τρόπο, η διπλή διαδικασία εξατομίκευσης και ομογενοποίησης που χαρακτηρίζει την ανάδυση του σύγχρονου κράτους, η παραγωγή των υποκειμενικοτήτων και η ταυτόχρονη υπαγωγή τους στον "οικουμενικό" λόγο του κράτους
. Από την άλλη, στο Σπινόζα βλέπουμε να διατυπώνεται και να αποτυπώνεται μια ριζικά δημοκρατική εκδοχή του φαινομένου αυτού, σε βαθμό που να μπορούμε να πούμε ότι, οριακά, δεν πρόκειται για μια διπλή αλλά, κατ' ουσίαν, για μια ενιαία διαδικασία: η "φιλοσοφία ζωής" που προτείνεται στον vulgus είναι αυτή που μπορεί να τον συγκροτήσει ως multitudo - με άλλα λόγια, σε αυτήν η κατασκευή της ατομικότητας είναι σύμφυτη με την επιθυμία για κοινωνικότητα
 και για την καθιέρωση κοινών δικαιωμάτων. Από την άλλη, η κατάφαση της απόλυτης ισχύος του κράτους κατ' εξοχήν αφορά και νοείται σε σχέση με το omnino absolutum imperium, που είναι το δημοκρατικό. Συνεπώς, κατά μία έννοια, η κίνηση προς τα άνω και προς τα κάτω είναι στο Σπινόζα μία και η αυτή.

Πέραν τούτου, αν ο Σπινόζα συμμερίζεται και αυτός και θέτει με έμφαση το πολιτικό αίτημα της ελευθερίας της σκέψης, ωστόσο το θεμελιώνει θεωρητικά κατά τρόπο διάφορο απ' ό,τι επρόκειτο αργότερα να το κάνουν οι διαφωτιστές. Πράγματι, οι τελευταίοι έδειχναν να αντιλαμβάνονται την ισότιμη αναγνώριση όλων των γνωμών μέσα σε ένα ρυθμισμένο κοινό πλαίσιο ως μέσο για την εμπέδωση της ιδεολογικής ειρήνης, τρόπον τινα όπως ο Καντ αντιλαμβανόταν την επικράτηση της (δικής του) ορθολογικής φιλοσοφίας ως το οριστικό τέλος των άγονων διαμαχών στo Kampfplatz των προηγούμενων απ' αυτόν θεωριών
 - και πάντως ως μια πράξη, δια της οποίας η εξουσία καθίσταται η ίδια αμερόληπτη και αντικειμενική, παραιτούμενη στον αντίστοιχο βαθμό από την τάση της να καταπολεμά τους αντιπάλους της. Αντίθετα, στο Σπινόζα, (για τον οποίο εξάλλου ενέργεια "ουδέτερη" δεν είναι δυνατόν να υπάρξει), η επιδίωξη περισσότερης ελευθερίας (=δύναμης) των υποκειμένων να σκέπτονται δεν μπορεί παρά να είναι συνώνυμη με την επιδίωξη εκτοπισμού των δυνάμεων που μέχρι τότε τα εμπόδιζαν να σκέπτονται. δηλαδή βρίσκεται απολύτως μέσα στον αγώνα για ιδεολογική κυριαρχία και αποτελεί υλοποίησή του. Δεν κατατείνει στην "υπέρβαση των διαχωριστικών γραμμών", αλλά στη μετατόπισή τους και στην αντικατάσταση μιας συγκεκριμένης μορφής αντιπαράθεσης (της ενδοθρησκευτικής) με μια άλλη μορφή αντιπαράθεσης (του θρησκευτικού τρόπου σκέψης συνολικά προς το κράτος και την πολιτική).

9α. Ο "θρησκευτικός πατριωτισμός"

Αν, λοιπόν, σύμφωνα με όσα αναφέρθηκαν στην προηγούμενη ενότητα, η θρησκεία δεν μπορεί κατά το Σπινόζα να συμμετέχει στην πολιτική διαδικασία, αυτό συμβαίνει όχι τόσο διότι οι ιδέες της κρίνονται ως "οπισθοδρομικές" ή "σκοταδιστικές", αλλά πρωτίστως για υλικούς-πολιτικούς λόγους: προκειμένου ένα πλήθος να θεμελιώσει κατά βιώσιμο τρόπο το κράτος του, πρέπει να ενεργεί σαν να καθοδηγείται από μια και μόνη σκέψη (una veluti mente). Oι θρησκείες όμως δεν μπορούν πλέον να εξασφαλίσουν τον όρο αυτό, καθότι είναι πολλές και κάνουν τους υπηκόους να σκέπτονται διαφορετικά οι μεν από τους δε. 

Μπορούμε όμως άραγε να βρούμε στο έργο του την ανάδυση κάποιου άλλου παράγοντα, στον οποίο να ανατίθεται προνομιακά η αποστολή να δημιουργήσει αυτό το "κοινό πνεύμα" μεταξύ των υπηκόων και έτσι να διευκολύνει τη σύσταση ενός ιδεολογικά ομοιογενέστερου κράτους;

Ιστορικά, βέβαια, γνωρίζουμε σήμερα ότι το ρόλο αυτό, αρχικά στον ευρωπαϊκό χώρο και, βαθμιαία, σε ολόκληρο σχεδόν τον κόσμο, τον ανέλαβε η αρχή των εθνοτήτων. Είναι σαφές ότι στο έργο του Σπινόζα μάταια θα αναζητούσε κανείς μια προβολή της εθνικής ιδέας - ή και οποιασδήποτε άλλης ιδιαίτερης ιδέας - ως του αποκλειστικού πόλου ο οποίος θα συσπείρωνε γύρω του τις μάζες. Η συμπεριφορά που απαιτεί ένα κράτος από τους υπηκόους του έχει ένα μόνο όνομα: υπακοή. Για την επίτευξη της συμπεριφοράς αυτής δεν βλέπουμε να προκρίνεται a priori κάποιο ειδικό μέσο ως προτιμότερο από άλλα - και πάντως όχι η εθνική καταγωγή.

Από την άλλη, στις δύο Πραγματείες υπάρχουν σημεία όπου το στοιχείο του πατριωτισμού καθίσταται αντικείμενο θεωρητικής πραγμάτευσης. Το στοιχείο αυτό, βέβαια, ταξινομείται ρητά ως ένας απλώς παράγοντας μεταξύ πολλών που μπορούν να οδηγήσουν στην υπακοή
. Ωστόσο, αυτό δεν αναιρεί το γεγονός ότι έτσι θεματοποιείται η σημασία που μπορεί να έχει για τη συγκρότηση του κράτους η ιδέα των υπηκόων περί μιας κοινής ένταξης ή η αγάπη τους προς το κράτος, στο οποίο υπάγονται, ως κράτος ενός συγκεκριμένου λαού στον οποίο θεωρούν ότι ανήκουν. 

Το σημείο όπου το πρόβλημα αυτό τίθεται με τη μεγαλύτερη ένταση είναι η ανάλυση του κράτους των Εβραίων. Βέβαια, στην περίπτωση αυτή, η αγάπη προς το έθνος όχι μόνο δεν αντιπαρατίθεται, αλλά αντίθετα συνδυάζεται με τη θρησκευτική πίστη και τρέφεται απ' αυτή
. Aν όμως κάνουμε αφαίρεση του στοιχείου της θρησκείας, θα διαπιστώσουμε ότι η ανάλυση του Σπινόζα για το φαινόμενο του πατριωτισμού δεν χάνει τίποτε από την αξία της. Μια τέτοια αφαίρεση θα ήταν λιγότερο αυθαίρετη απ' όσο φαίνεται, καθότι στην προκειμένη περίπτωση υπάρχει η εξής κρίσιμη διαφορά: στο εβραϊκό κράτος, αντίθετα απ' ό,τι στην Ολλανδία, δεν υπήρχαν πολλές αντιμαχόμενες θρησκείες, αλλά μία και μοναδική, ταυτιζόμενη προς το κράτος ως εκ της συγκρότησής του (η οποία ήταν, ακριβώς, θεοκρατική). 

Tο "κοινωνικό σύμφωνο [των Εβραίων] με το Θεό" όχι μόνο υφίστατο περισσότερο στο μυαλό τους παρά στα πράγματα (opinione magis quam re)
, αλλά και συνιστούσε μια πράξη με αποτελέσματα πρωτίστως πολιτικής και όχι βεβαίως θεολογικής τάξεως
. Aπό αυτό, για το σκοπό που μας ενδιαφέρει εδώ, μπορούμε να συναγάγουμε ότι, στο πλαίσιο της εβραϊκής θεοκρατίας, κυρίαρχο στοιχείο στα μάτια του ίδιου του Σπινόζα ήταν το πολιτειακό, ενώ το θρησκευτικό ήταν ενταγμένο και υποταγμένο στο πρώτο. 

Πριν καν εισέλθουμε στο περιεχόμενο της ανάλυσης αυτής, πρέπει να σημειώσουμε ότι, από την ίδια τη θέση της μέσα στη διάταξη του σπινοζικού λόγου, προκύπτει σαφώς ότι εδώ ο πατριωτισμός εξετάζεται αποκλειστικά ως ένα από τα μέσα με τα οποία εκμαιεύεται η συναίνεση των μαζών προς την κρατική εξουσία. Πράγματι, στο 17ο αυτό κεφάλαιο της Θεολογικο-πολιτικής Πραγματείας, ο Σπινόζα, αφού εκθέσει εν συντομία την constitutio του (πρώτου) εβραϊκού κράτους, στη συνέχεια δηλώνει ότι "είναι καιρός να δούμε σε ποιο βαθμό μια τέτοια κρατική συγκρότηση μπορούσε να μετριάζει τα πάθη και, έτσι, να συγκρατεί τόσο τους άρχοντες όσο και τους αρχομένους, ώστε ούτε οι δεύτεροι να εξεγείρονται, ούτε οι πρώτοι να γίνονται τύραννοι" (ό.π., σ. 141). Αφού λοιπόν εκθέσει πέντε παράγοντες που περιόριζαν τις εξουσιαστικές βλέψεις των αρχόντων, στη συνέχεια αναφέρεται στην αγάπη των Εβραίων προς τη χώρα τους, η οποία έτσι είναι ο πρώτος παράγοντας που μνημονεύεται υπό την κατηγορία των μέσων που περιόριζαν την τάση του πλήθους να εξεγείρεται
. 

Όπως ακριβώς και με τη θρησκεία
, την ιδεολογία της αγάπης προς την πατρίδα ο Σπινόζα δεν την συλλαμβάνει ως απλώς ένα στοιχείο πνευματικό/ιδεατό: το ενδιαφέρον του στρέφεται στις υλικές πρακτικές στις οποίες αυτό επενδυόταν, οι οποίες το παρήγαγαν και το αναπαρήγαγαν διαρκώς - και, κυρίως, παρήγαγαν την αίσθηση της διαφοράς και της μοναδικότητας ως προς τα άλλα έθνη
. Οι πρακτικές μάλιστα αυτές υπογραμμίζει ότι ριζώνουν σε μία "χωρική μήτρα"
: "η λατρεία, την οποία όφειλαν πάντοτε να αποδίδουν στο Θεό, μπορούσε να τελεστεί μόνο στο πάτριο έδαφος" (κεφ. 17, ibid.). 
Σύμφωνα όμως με την ανάλυση του κράτους των Εβραίων, η ιδεολογία της φιλοπατρίας δεν θα μπορούσε από μόνη της να αποτελέσει την αιτία της ισχύος και της μακροβιότητάς του, αν δεν συνδυαζόταν με (και δεν ενισχυόταν από) άλλους δύο παράγοντες. Από αυτούς, ο ένας ήταν πολιτικής και ο άλλος οικονομικής τάξεως. 

Πρώτα απ' όλα, οι Εβραίοι, έχοντας συνάψει σύμφωνο όχι με κάποιον θνητό, αλλά με τον ίδιο το Θεό (έστω και αν αυτή η σύναψη ήταν περισσότερο φαντασιακή παρά πραγματική ή, μάλλον, ακριβώς γι' αυτό), δεν αισθάνονταν ότι όφειλαν υπακοή και σεβασμό σε κάποιον συγκεκριμένο ηγεμόνα ή σε κάποιο συμβούλιο. Από το σύμφωνο αυτό ουδείς μπορούσε να αντλήσει την αξίωση ότι αυτός επικοινωνούσε προνομιακά με το Θεό και διερμήνευε τις βουλήσεις του. Έτσι, στο κράτος των Εβραίων (υπό την αρχική του τουλάχιστο μορφή) ήταν ήδη πραγματικότητα αυτό που, στην προηγούμενη ενότητα, είδαμε να θέτει ο Σπινόζα ως στόχο για το σύγχρονό του κράτος: ο καθένας είχε υπό ίσους όρους με όλους τους άλλους το δικαίωμα να συμβουλεύεται το Θεό· πράγμα που, στην προκειμένη περίπτωση, σήμαινε: η γνώμη του καθενός μετρούσε το ίδιο με οποιουδήποτε άλλου στα πολιτικά πράγματα, "aequo ut in Democratia" (σ. 136).

Ένας ανάλογος εξισωτισμός επικρατούσε ως προς το ιδιοκτησιακό καθεστώς. Πράγματι, μεταξύ των προαναφερθεισών τελετουργικών πρακτικών που γεννούσαν την εβραϊκή ιδιαιτερότητα υπήρχε μία με οικονομικό κατ' ουσίαν χαρακτήρα, η γιορτή του Ιωβηλαίου. Η γιορτή αυτή αποτελούσε έναν "αναδιανεμητικό" όπως θα λέγαμε σήμερα θεσμό, ο οποίος λειτουργούσε αποτρεπτικά για την αποκοπή και την απαλλοτρίωση των Εβραίων πολιτών από την έγγεια ιδιοκτησία τους. Έτσι, εκτός των άλλων, διατηρούσε τον ατομικό σύνδεσμο του καθενός από αυτούς με το "ιερό έδαφος". Αυτός ο αντικειμενικός οικονομικός προσδιορισμός, το γεγονός δηλαδή ότι στους Εβραίους είχε εδραιωθεί η πεποίθηση πως μόνο εντός του κράτους τους μπορούσαν να ευημερούν υλικά, κρίνεται από τον ίδιο το Σπινόζα ως ο σημαντικότερος γενεσιουργός παράγοντας της αγάπης των Εβραίων προς το κράτος αυτό, δεδομένου ότι η συμβολή των λοιπών είναι ζήτημα υποκειμενικής εκτίμησης του καθενός
. 

Οι προηγούμενες αναπτύξεις είναι σημαντικές πρώτα απ' όλα επειδή δείχνουν ότι ο Σπινόζα, μολονότι όπως είπαμε καταχωρίζει την πατριωτική ιδεολογία υπό την κατηγορία των μέσων που εξασφαλίζουν την υπακοή τής multitudo, ωστόσο αποφεύγει και εδώ οποιαδήποτε εργαλειακή αντίληψη της λειτουργίας της. Την παρουσιάζει όχι ως απάτη (όπως η θρησκεία καταλαμβάνει και τους ίδιους τους θεολόγους
, έτσι και η φιλοπατρία καταλαμβάνει και τους άρχοντες), αλλά ως μια αντικειμενική διάσταση της συλλογικής ζωής η οποία χαρακτηρίζεται από μια ιδιόμορφη θετικότητα. Η δραστικότητά της δεν οφείλεται στην "αφέλεια" των μαζών, αλλά στο γεγονός ότι, για τις τελευταίες, ο συγκεκριμένος συσχετισμός και ο συγκεκριμένος τρόπος οργάνωσης των δυνάμεων μέσα στην πολιτεία συνεπάγεται και ορισμένο όφελος, όχι μόνο τυφλή υπακοή. 

Είναι όμως επίσης σημαντικές διότι παραμένουν πιστές στη γνωστή γραμμή της σπινοζικής ανάλυσης, κατά την οποία καθοριστική όψη της κρατικής συγκρότησης είναι η εσωτερική και όχι η εξωτερική
. Δεν περιορίζονται σε μία μονοδιάστατη επισήμανση των σχέσεων εσωτερικού/εξωτερικού, φίλου/εχθρού που δημιουργεί η αγάπη του έθνους, αλλά στρέφουν την προσοχή σε μια ένταση ή, πάντως, μία δυναμική η οποία αναπτύσσεται στο εσωτερικό του έθνους και επηρεάζει τις ανωτέρω σχέσεις ή διαπλέκεται με αυτές. Στο πνεύμα λοιπόν αυτό, οι ανωτέρω αναπτύξεις ως κυρίαρχη λειτουργία του φαινομένου της φιλοπατρίας αναδεικνύουν την ενδοκρατική. 

Η προτεραιότητα της εσωτερικής έναντι της εξωτερικής διάστασης καταφαίνεται ήδη από την ανάλυση του εβραϊκού κράτους και, ιδίως, των λόγων της κατάρρευσής του. Κατά το Σπινόζα, το εβραϊκό κράτος θα μπορούσε να είχε κρατήσει "αιώνια" (aeternum esse), αν στα θεμέλιά του δεν είχε επέλθει εκ των υστέρων, για λόγους σχετικούς με την ιδιαίτερη εξέλιξη και τις περιπέτειες της εβραϊκής ιστορίας, μια μοιραία μεταβολή: η ανάθεση της μέριμνας για τη θρησκευτική λατρεία σε μία εκ των δώδεκα φυλών, τους Λευίτες (αντί των πρωτότοκων γιων κάθε οικογένειας, όπως προβλεπόταν αρχικά). Και όταν σε ένα κράτος επιλεγεί μέσα από το σύνολο του πλήθους μία συγκεκριμένη ομάδα ανθρώπων, στην οποία να ανατεθεί η πνευματική καθοδήγηση, τότε αυτοί δεν αργούν να εκμεταλλευτούν τη θρησκευτική τους εξουσία και να επιδιώξουν να μετατρέψουν αυτό τους το λειτούργημα (ministerium) σε αξίωμα (officium), τους δε εαυτούς τους από διεκπεραιωτές μιας συγκεκριμένης λειτουργίας εντός - και υπέρ - του πλήθους σε κυρίαρχους επί του πλήθους. Πράγμα που καταλήγει αναπόφευκτα να γεννήσει το φθόνο και το μίσος του πλήθους και, έτσι, να πυροδοτήσει τον φαύλο κύκλο της μνησικακίας και της επιθυμίας για εκδίκηση, που προφανώς αποβαίνει μοιραίος για το κράτος - ακόμη περισσότερο όταν στην απλή υπεροχή γοήτρου, όπως ήταν αρχικά η θέση των Λευιτών, προστίθεται βαθμιαία και η οικονομική εκμετάλλευση
. 

Αν λοιπόν το εβραϊκό κράτος κατέρρευσε, αιτία γι' αυτό δεν ήταν η υποδούλωσή του στους Πέρσες και, αργότερα, στους Ρωμαίους (αυτή ήταν απλώς η εκδήλωση, ο συγκεκριμένος τρόπος με τον οποίο συντελέστηκε η κατάρρευση), αλλά η κατάργηση της αρχικής απόλυτης ισότητας και η ανάδειξη μιας κοινωνικής ομάδας ως "ομάδωσης κύρους" υπεράνω του πλήθους, η οποία ανάδειξη δημιούργησε μια κατάσταση διπλής εξουσίας
 στο εσωτερικό του κράτους και το κατέστησε εύκολη λεία για τους εξωτερικούς του αντιπάλους.

Εκφερόμενη στη δεδομένη τότε πολιτική συγκυρία, βέβαια, η επισήμανση αυτή εξυπηρετεί προφανείς πολεμικούς σκοπούς: με το να υπογραμμίζει ότι, όταν οι θρησκευτικοί ηγέτες επιχειρούν να γίνουν και πολιτικοί, επέρχεται η καταστροφή του κράτους, ο Σπινόζα βάλλει ευθέως κατά των υπαρκτών αξιώσεων ισχύος των σύγχρονών του θεολόγων (βλ. και την προηγούμενη ενότητα). Ωστόσο, το γεγονός αυτό δεν συνεπάγεται (απαραίτητα) ότι, έξω από τη συγκυρία αυτή, η ανωτέρω επισήμανση χάνει το νόημά της. Πρώτον διότι, γενικά, κάτι τέτοιο ισχύει ουσιαστικά για όλες τις αποφάνσεις της πολιτικής θεωρίας, οι οποίες πάντοτε αναφέρονται, κατά τρόπο λιγότερο ή περισσότερο διαμεσολαβημένο, στην "ημερήσια διάταξη" που θέτει το πλαίσιο μέσα στο οποίο εκφέρονται. Επιπλέον, όμως, διότι ούτως ή άλλως η συγκεκριμένη απόφανση του Σπινόζα λειτουργεί κατ' αναλογίαν. Στο ίδιο το περιεχόμενο του λόγου του δεν βρίσκουμε παρά μόνο μια αυστηρά ιστορική ανάλυση γεγονότων που, ήδη τότε, ήταν απώτατο παρελθόν. Ο αναγνώστης ήταν αυτός που εκαλείτο να κάνει τις συνεπαγωγές ως προς το τί σήμαινε ο λόγος αυτός για το παρόν που ήταν ο 17ος αιώνας, έστω και αν δεχθούμε ότι η σημασία αυτή ήταν προφανής
.

9β. ΄Εθνη, τάξεις, άτομα

Η συσπείρωση λοιπόν και η ενοποίηση που προκαλεί η αγάπη του έθνους δεν είναι το τέρμα, αλλά μάλλον η αφετηρία της ανάλυσης, στο βαθμό που οι άνθρωποι είναι δυνατόν να συσσωματώνονται και να αποκτούν συλλογικά μεγαλύτερη ισχύ και εντός του gens ή της natio - όπως υπενθυμίζει η προαναφερθείσα ανάλυση της κατάρρευσης του κράτους του Ισραήλ. Η παρατήρηση πάντως αυτή δεν ισχύει μόνο για το συγκεκριμένο κράτος, το οποίο εξάλλου ήταν ήδη χωρισμένο σε φυλές, αλλά και στα σύγχρονα (του Σπινόζα) κράτη. επί παραδείγματι, στο ολλανδικό, για το οποίο παρατηρείται ότι είναι χωρισμένο σε τάξεις (classis), πράγμα που επηρεάζει την κατανομή της εξουσίας:

" ... η εξουσία τόσο λιγότερο ανήκει στους ευγενείς, όσο περισσότερα δικαιώματα διεκδικεί το πλήθος για τον εαυτό του. όπως για παράδειγμα αυτά που είθισται να έχουν οι ενώσεις των χειροτεχνών στην κάτω Γερμανία
, που λέγονται κοινώς Gilden".

Εν πάση όμως περιπτώσει, παρά την ανάδειξη αυτής της εσωτερικής διαίρεσης, ο Σπινόζα δεν δείχνει να αμφισβητεί ότι τα έθνη (ή, πάντως, ορισμένα απ' αυτά), εφόσον σχηματιστούν, επιτυγχάνουν έναν υψηλό βαθμό συνοχής και σύμπνοιας μεταξύ των ανθρώπων που τα συναποτελούν. Αυτό συνάγεται ιδίως από το γεγονός ότι συχνά χρησιμοποιεί, σε σχέση με λαούς ή με έθνη, τον όρο ingenium. 

Το ingenium είναι μια πολύ ενδιαφέρουσα έννοια, της οποίας γίνεται συχνά χρήση στις δύο Πραγματείες. Σε αυτή περιλαμβάνονται όλα εκείνα τα ιδιαίτερα χαρακτηριστικά που δεν ανάγονται στην natura humana αλλά, για κάποιους συγκυριακούς λόγους, συνδέονται με ένα συγκεκριμένο άτομο και του προσδίδουν έναν ιδιαίτερο χαρακτήρα που το διακρίνει από τα υπόλοιπα. Κατ' αυτή την έννοια, λοιπόν, και οι λαοί, ως σύνθετα άτομα, μπορεί να έχουν το δικό τους ιδιαίτερο χαρακτήρα: για τους Εβραίους λέει π.χ. ο Σπινόζα ότι, αμέσως μετά την έξοδο από την Αίγυπτο, ήταν γενικά βάρβαροι και ακαλλιέργητοι ("rudis fere ingenii omnes erant". Θ.-π. Π. κεφ. 5, τ. ΙΙ σ. 17). Ο χαρακτήρας μάλιστα κάθε λαού έχει μεγάλη σημασία και πρέπει να λαμβάνεται υπόψη για τον καθορισμό των κατάλληλων γι' αυτόν το λαό νόμων: π.χ. η ποινή που προβλέπεται για κάθε αδίκημα "pro ingenio uniuscujusque nationis variare potest et debet" (ibid.)
. 

Από την άλλη, η σύνδεση του ingenium με το ιδιαίτερο και όχι με το καθολικό συχνά το καθιστά απρόσφορο για εξαγωγή γενικών συμπερασμάτων. Π. χ. στην Πολιτική πραγματεία, αφού εκθέσει μία συγκεκριμένη ρύθμιση του κράτους της Γένοβας, ο Σπινόζα σχολιάζει στο τέλος: "έχω την πεποίθηση ότι οι Γενοβέζοι, και σε αυτό το ζήτημα, ακολούθησαν αυτό που υπαγόρευε μάλλον ο χαρακτήρας της φυλής τους (suae gentis ingenium respexisse) παρά η φύση αυτού του κράτους. Εμείς όμως πρέπει να θεωρήσουμε αφηρημένα τα πράγματα για να ανακαλύψουμε τα μέσα που ταιριάζουν καλύτερα με τη μορφή αυτού του καθεστώτος" (Π. Π. κεφ. 8 παρ. 37).

Και ως προς αυτό το gentis ingenium, όμως, ο Σπινόζα θέτει το ερώτημα της προέλευσης, αναλύοντάς το υπό το πρίσμα της διάκρισης μεταξύ φύσης και ανθρώπινης θέσμισης. Στο ερώτημα αυτό (όπως και, προηγουμένως, προκειμένου για τη θρησκεία. βλ. προηγούμενη ενότητα), ο Σπινόζα, οδηγούμενος από τον γνωστό του νομιναλισμό, δηλαδή ένα κατ' εξοχήν "προ-μοντέρνο" φιλοσοφικό ρεύμα, καταλήγει σε μια διατύπωση της οποίας οι συνέπειες ηχούν σήμερα εξαιρετικά σύγχρονες: και η φυλετική ή εθνική ένταξη τοποθετείται εντεύθεν της διάκρισης μεταξύ φαινομένων φυσικής και πολιτειακής τάξης, είναι κάτι που ισχύει ex instituto και όχι ex natura.

Η θέση αυτή διατυπώνεται με τον πιο κατηγορηματικό τρόπο - και ίσως όχι τόσο παράδοξα - επ' ευκαιρία του gens Ηebraeorum, του λαού δηλαδή ο οποίος τόσο πριν, όσο και μετά το 17ο αιώνα βρέθηκε στο επίκεντρο σχετικών διαμαχών περισσότερο από κάθε άλλον. Διερωτώμενος λοιπόν για τους λόγους της καταστροφής του εβραϊκού κράτους, ο Σπινόζα, προς το τέλος του προαναφερθέντος 17ου κεφαλαίου, εξετάζει ως πιθανή απάντηση ("ίσως κάποιος να ισχυριζόταν ...") το ότι αυτή οφειλόταν στο ανυπότακτο πνεύμα του εβραϊκού λαού. "Η απάντηση όμως αυτή είναι παιδαριώδης", σπεύδει να αντιτείνει. "Γιατί άραγε ο λαός αυτός υπήρξε πιο ανυπότακτος απ' ό,τι άλλοι; Μήπως εκ φύσεως; Η φύση δεν δημιουργεί έθνη, αλλά άτομα" (σ. 146).

Από την προαναφερθείσα τοποθέτηση, επομένως, συνάγεται ένα συμπέρασμα αντίθετο προς την αυθόρμητη άποψη υπό την οποία συνήθως βιώνεται η εθνική ένταξη, ακόμη και στην ύστερη νεωτερικότητά μας: το συμπέρασμα ότι τα έθνη είναι (ίσως όχι "τεχνητά", με την υποτιμητική έννοια που ενίοτε αποδίδεται στον όρο, αλλά πάντως) ιστορικές κατασκευές και, ακόμη περισσότερο, ότι δεν νοούνται παρά μόνο εντός του κράτους. Πράγματι, αν το gentis ingenium δεν είναι δεδομένο εκ φύσεως, τότε δεν μπορεί παρά να εμφανίζεται στην πολιτειακή κατάσταση, δηλαδή αφού έχει συσταθεί το κράτος
. Αυτή η σύλληψη είναι εμφανής σε διατυπώσεις όπως: "Ένας συγκεκριμένος Εβραίος, αν θεωρηθεί μόνος του εκτός της κοινωνίας και του κράτους [των Εβραίων], δεν κατέχει, έναντι των υπολοίπων, κανένα δώρο του Θεού, ούτε υπάρχει καμία διαφορά μεταξύ αυτού και ενός εθνικού"
. 

Η διαφορά αυτή, ο σχηματισμός συγκεκριμένων φυλετικών/εθνικών ταυτοτήτων (και, ως εκ τούτου, ετεροτήτων) δεν προκύπτει παρά μόνο ως συνέπεια επίπονων ιστορικών διαδικασιών, ως προϊόν δικαιικών, εθιμικών και, σε μικρότερο βαθμό
, γλωσσικών πρακτικών που είναι σύμφυτες με την ύπαρξη πολιτικών θεσμών. Πράγμα που, μεταξύ άλλων, σημαίνει και ότι δεν είναι δεδομένη για πάντα, αλλά παράγεται ανά πάσα στιγμή σε συνάρτηση με τη λειτουργία των αντίστοιχων μηχανισμών και των ενδεχόμενων μετασχηματισμών τους. Αυτό προκύπτει από τη βασική θέση που διατυπώνει ο Σπινόζα στο τρίτο κεφάλαιο της Θ.-π. Π., κατά την οποία η "εκλογή" των Εβραίων από το Θεό πρέπει να νοηθεί όχι από την άποψη της μεγαλύτερης, έναντι άλλων λαών, έφεσής τους προς τη νόηση και την αρετή, αλλά από την άποψη της επιτυχούς θεμελίωσης της πολιτείας τους και της υλικής ευημερίας της
. Με τη λογική αυτή, η διατήρηση της ανωτέρω "εκλογής", δηλ. της εθνικής τους ιδιαιτερότητας, πρέπει να αποδοθεί όχι στον έμφυτο χαρακτήρα της ιδιαιτερότητας αυτής, αλλά στην επίμονη και σχολαστική τήρηση των εθνογενετικών τελετουργιών.

Συναντώντας λοιπόν από έναν άλλο δρόμο το πιο προωθημένο δίδαγμα που μπορεί να συναγάγει κανείς από την ορθολογική-εξισωτική τάση της νεωτερικής σκέψης και από τη βασική της παραδοχή ότι η φύση των ανθρώπων είναι κοινή 
, ο Σπινόζα διατυπώνει το προκλητικό, ιδίως για τους συμπατριώτες του, συμπέρασμα ότι δεν υφίσταται κανενός είδους "εβραϊκή (ή ολλανδική, ιαπωνική κ.ο.κ.) ψυχή". Ο εθνικός χαρακτήρας είναι μεν υπαρκτός, αλλά, πρώτον, σχηματίζεται και εντυπώνεται στα άτομα ανάλογα με το αν (και πώς) αυτά μετέχουν στην αντίστοιχη συλλογικότητα και, δεύτερον και κυριότερον, ακόμη και αφού σχηματισθεί, ανήκει όπως είδαμε στο χώρο τού ingenium. Δεν μετατρέπεται δηλαδή σε ένα είδος σταθερής ουσίας που ανευρίσκεται στο βάθος κάθε ατομικής εκδήλωσης, κάθε συγκεκριμένου εκπροσώπου του αντίστοιχου έθνους· η ουσία κάθε ατόμου εξακολουθεί να ορίζεται με βάση την προσίδια σε αυτό και μόνο χαρακτηριστική σχέση δύναμης και αδυναμίας, η οποία διέπει το σώμα και την ψυχή του, και όχι με βάση την εθνική του ένταξη.

Η προτίμηση λοιπόν του στοιχείου της κατασκευής έναντι της πεποίθησης περί φυσικής προέλευσης της ιδιαιτερότητας του εβραϊκού έθνους (και, κατ' επέκταση, όλων των εθνών), είναι μια πρώτη σημαντική συνέπεια που προκύπτει, ως προς το ζήτημα που μας απασχολεί εδώ, από την ανατίμηση του πολιτικού έναντι του θρησκευτικού στοιχείου στην ανάλυση της εβραϊκής θεοκρατίας. Μια δεύτερη όμως θεωρητική συνέπεια αποτελεί και το γεγονός ότι η ανάλυση των εθνογενετικών πρακτικών στο τρίτο αυτό κεφάλαιο της Θ.-π. Π. αναδεικνύει πώς οι πρακτικές αυτές, παράγοντας την αγάπη των Εβραίων προς το έθνος-κράτος τους, παρήγαγαν αναπόφευκτα με την ίδια κίνηση το μίσος κατά των άλλων εθνών - όπως και το μίσος των άλλων εθνών.
Πράγματι, από έναν φιλόσοφο που έχει αναλύσει με τέτοιο τρόπο τα ανθρώπινα πάθη, δεν μπορεί να διαφεύγει ότι αυτή η απόλυτη αφοσίωση προς την οικεία φυλή αναπόφευκτα συνοδεύεται από έσχατη περιφρόνηση προς τις άλλες φυλές. Βασιζόμενος στις αναλύσεις του για το θεολογικό μίσος (το οποίο είναι "το φοβερότερο και το πλέον επίμονο από όλα τα είδη μίσους"
) και, επιπλέον, εν όψει της σύμπτωσης θρησκευτικής και εθνικής ένταξης προκειμένου για το κράτος του Ισραήλ, ο Σπινόζα οδηγείται επίσης σε μία πρώιμη ανάδειξη του μηχανισμού των εθν(ικιστ)ικών παθών. 

Σύμφωνα με την πολιτική λειτουργία του "θεοκρατικού συμφώνου", όλα ανεξαιρέτως τα υπόλοιπα έθνη ορίζονται δι' αυτού ως απόλυτοι εχθροί ("εχθροί του Θεού"), για τους οποίους οφείλει κανείς να αισθάνεται "αδυσώπητο μίσος". Και καθώς, κατά την ίδια την ηθική θεωρία του, τα αισθήματα μίσους δεν αργούν να γίνουν αμοιβαία
, ο Σπινόζα οδηγείται επίσης να καταστήσει αντικείμενο στοχασμού αυτό που ούτως ή άλλως είχε βιώσει ο ίδιος άμεσα: το μίσος κατά των Εβραίων
.

Το θεολογικό/εθνικιστικό μίσος διευκολύνεται και από ένα άλλο γεγονός: ότι, αν και το gentis ingenium δεν υποκαθιστά στο οντολογικό επίπεδο την ατομική φύση των ανθρώπων, οι τελευταίοι, στο φαντασιακό επίπεδο, αρχίζουν να ακολουθούν την ακατάσχετη τάση τους να σκέπτονται με universalia. Σύμφωνα με το μηχανισμό των παθών, γενικεύουν τις μερικές εικόνες που σχηματίζουν για ένα ή για μερικά άτομα και τις αποδίδουν στο σύνολο στο οποίο (θεωρούν ότι) τα άτομα αυτά ανήκουν. Και το αντίστροφο: αποδίδουν στα ιδιαίτερα άτομα, με τα οποία συναντώνται, την καθολική αυτή ιδέα που έχουν σχηματίσει για το σύνολο. 

Αυτό μάλιστα συμβαίνει σε σχέση όχι μόνο με την natio, αλλά και με την έτερη από τις δύο "διφορούμενες ταυτότητες", την classis. Πράγματι, προς επίρρωση ίσως του βασικού ισχυρισμού του Negri, κατά τον οποίο η παρέμβαση του Σπινόζα στην πολιτική επηρέασε και μετασχημάτισε την ηθική του θεωρία
, υπάρχει ένα τουλάχιστον θεώρημα στην Ηθική που αναφέρεται στην ίδια ακριβώς προβληματική με τις συγκεκριμένες αυτές αναλύσεις και δείχνει να αποτελεί τη μεταφορά τους στο επίπεδο της ηθικής θεωρίας: πρόκειται για το 46 του Γ΄ μέρους. Στο θεώρημα αυτό, οι δύο παραπάνω τρόποι παραγωγής τού ingenium διασταυρώνονται με το βασικό ζεύγος παθών, με αποτέλεσμα να θεωρητικοποιούνται και οι τέσσερις δυνατοί συνδυασμοί που προκύπτουν, από την "ταξική αγάπη" ως το "εθνικό μίσος"
. Και από τη διατύπωσή του γίνεται σαφές ότι, για το Σπινόζα, τα συναισθήματα αυτά βασίζονται σε μικρότερο ή μεγαλύτερο βαθμό σε μια φαντασιακή μετατόπιση (ένα συμπέρασμα το οποίο ενισχύεται και από την απόδειξη του θεωρήματος
). Η μετατόπιση αυτή ακολουθεί το γνωστό μοντέλο του πρώτου είδους γνώσης, κατά το οποίο οι άνθρωποι δεν γνωρίζουν ατομικές ουσίες, αλλά νοούν τα πράγματα με βάση καθολικά ονόματα (nomina universalia). 

Στην Ηθική, κατά τα ανωτέρω, βρίσκουμε τη "γνωσιοθεωρητική" ούτως ειπείν έκθεση του τρόπου με τον οποίο συντελείται, από τυπική άποψη, η παραγνώριση αυτή, την ανάλυση των νοητικών σφαλμάτων στα οποία συνίσταται. Στις συγκεκριμένες αναλύσεις της Θ.-π. Π., αντιστοίχως, βλέπουμε την έκθεση της λειτουργίας του μηχανισμού αυτού στην πράξη, οπότε ερχόμαστε αντιμέτωποι με τις υλικές αιτίες που τον θέτουν κάθε φορά σε λειτουργία. Πράγματι, στην περιγραφή της σύγκρουσης μεταξύ Λευιτών και λοιπών Εβραίων περιλαμβάνεται ένα επεισόδιο, το οποίο δείχνει να αποτελεί την ιστορική εφαρμογή της κωδικοποιημένης στο Η Γ΄ 46 περίπτωσης του "ταξικού μίσους": επειδή οι Λευίτες λειτουργούσαν ως τιμητές και επέπλητταν τους υπολοίπους για τη συμπεριφορά τους, ο λαός άρχισε, σε ανταπόδοση, να παρακολουθεί κι αυτός στενά τις πράξεις των Λευιτών, "οι οποίοι βέβαια ήταν και αυτοί άνθρωποι", και "να τους κατηγορεί όλους για τα σφάλματα ενός"
. 

Αυτό λοιπόν φέρνει στο φως τον πολιτικό καθορισμό της παραγνώρισης και του μίσους που αυτή γεννά. Καθιστά δηλαδή σαφές ότι η ιδεολογική αυτή στάση δεν αποτελεί πρωτίστως ένα φαινόμενο γνωστικής/πολιτιστικής τάξεως, δεν ανάγεται σε μία έλλειψη γνώσης εκ μέρους των υποκειμένων, αλλά στην εμπλοκή τους σε μια συγκεκριμένη αντιπαράθεση και στη διαμάχη τους για την εξουσία.

9γ. Από τη διασπορά στην αφομοίωση 

Σύμφωνα λοιπόν με τα προηγούμενα, ο σχηματισμός της "ιδιοσυγκρασίας του έθνους" και, γενικότερα, η συγκρότηση των συλλογικών ταυτοτήτων δείχνει να απασχολεί σε σημαντική έκταση το Σπινόζα. Ταυτόχρονα, είναι έκδηλο το ενδιαφέρον του και για την εμφάνιση της ετερότητας, για τη στιγμή που η ταυτότητα συναντάται με αυτό που είναι κάτι άλλο από αυτήν ή για την παράλληλη - και ενίοτε προβληματική - συνύπαρξη πολλών τέτοιων ταυτοτήτων. 

Ως ένα βαθμό, το γεγονός αυτό αναμφίβολα δεν μπορεί να είναι άσχετο με την προσωπική κατάσταση του φιλοσόφου, ο οποίος βίωσε πρώτα απ' όλα στην ίδια τη ζωή του την ετερότητα - όντας αντικείμενο ενός διπλού αποκλεισμού, μετά τον αφορισμό του από την εβραϊκή κοινότητα του Άμστερνταμ. Ωστόσο, αυτές οι σχέσεις αγάπης-μίσους με βάση την εθνική ένταξη δεν μελετώνται στο έργο του ως φαινόμενα συναισθηματικής τάξεως ή, έστω, "κοινωνικής ψυχολογίας". Και σε αυτές εξακολουθεί να ισχύει η προτεραιότητα της πολιτικής οπτικής, η οποία ενδιαφέρεται κυρίως για τις επιπτώσεις τους στο σύνδεσμο μεταξύ των υποκειμένων, των μελών της multitudo, και του κράτους. Στην οπτική αυτή, η σχέση μεταξύ διαφορετικών ταυτοτήτων τίθεται σε συνάρτηση με δύο άλλες βασικές όψεις του φαινομένου του σύγχρονου έθνους-κράτους, τη διάσταση του εδάφους και τη διάσταση της ισχύος του πολιτειακού νόμου.

Ενδεικτικά, ένα ζήτημα που ιδιαιτέρως ελκύει την προσοχή του Σπινόζα είναι η κατάσταση κατά την οποία ένα άτομο ή ένας λαός διαβιοί μεταξύ αλλοεθνών, το φαινόμενο της διασποράς. Το φαινόμενο βέβαια αυτό, ιδίως όποτε χαρακτηρίζεται με το συγκεκριμένο όρο, συνδέεται κατ' εξοχήν με τους Εβραίους. Μάλιστα, όπως επισημαίνει ο Σπινόζα, δεν εμφανίστηκε μετά τη διάλυση του κράτους τους, αλλά τους χαρακτήριζε και πριν από την ίδρυσή του
. Στο φως εξάλλου της ιδιότητάς του ως σεφαραδίτη "μετανάστη δεύτερης γενιάς", όπως θα λέγαμε σήμερα, φαίνεται περισσότερο κατανοητή η ευαισθησία του για τη σημασία της εδαφικής διάστασης ως συστατικού στοιχείου της σχέσης των υπηκόων προς το κράτος τους. Για το γεγονός ότι, για παράδειγμα, οι "μακρινοί του πρόγονοι" του πρώτου εβραϊκού κράτους ένιωθαν αποστροφή στην ίδια την ιδέα να ζήσουν σε ξένο έδαφος. Εξίσου κατανοητή φαίνεται η εντύπωση που του προκαλεί το γεγονός - "ιδιαίτερα αξιοσημείωτο", το χαρακτηρίζει ρητά ο ίδιος
 - ότι, για το λόγο αυτό, στους νόμους εκείνου του κράτους δεν προβλεπόταν καν η ποινή της εξορίας, ως υπερβολικά αυστηρή ακόμη και για παραβάτες. 

Η πραγμάτευση όμως των ζητημάτων αυτών στη Θ.-π. Π. δεν οφείλεται σε κάποιου είδους "εθνική ευαισθησία". Ακόμη και όταν αναφέρεται, παρεμπιπτόντως, στο ενδεχόμενο μελλοντικής ανασύστασης ανεξάρτητου εβραϊκού κράτους
, η πραγμάτευση αυτή δεν εκφεύγει από το πλαίσιο της ανάλυσης των πολιτικών επιπτώσεων του φαινομένου, όπως το περιγράψαμε μόλις προηγουμένως. Η διασπορά δηλαδή και η εδαφικότητα εξετάζονται υπό το πρίσμα του πολιτειακού δεσμού, με την έννοια ότι το αν κανείς ζει με το έθνος του ή μεταξύ άλλων εθνών έχει κρίσιμη σημασία για να καθοριστεί αν είναι υποκείμενο δικαίου - και αν ναι, ποιου ακριβώς δικαίου κάθε φορά. Εξάλλου, η ίδια η λύση που δίδει ο Σπινόζα κάθε άλλο παρά εναρμονίζεται με τη λογική που θα επέβαλλε η διατήρηση της "εβραϊκής ιδιαιτερότητας", καθότι συνίσταται στην απόλυτη επικράτηση του lex fori, των νόμων του "φιλοξενούντος" κράτους, έναντι των κωδίκων συμπεριφοράς των αποδήμων, σε περίπτωση σύγκρουσης. 

Αυτό, παρεμπιπτόντως, καθιστά αρκετά ευεξήγητες τις τεταμένες σχέσεις του με την πνευματική ηγεσία της κοινότητάς του: εν όψει και της ταύτισης του Μωσαϊκού νόμου με το πολιτειακό δίκαιο του πρώτου εβραϊκού κράτους, η λύση αυτή δεν μπορεί παρά να σημαίνει ότι οι απανταχού Εβραίοι οφείλουν να τηρούν μόνο τους νόμους του κράτους, στο οποίο ζουν. Διότι δεν είναι νοητό υπήκοοι κάποιου κράτους να ζουν σύμφωνα με τη νομοθεσία κάποιου άλλου, το οποίο μάλιστα δεν υφίσταται πλέον.

Υπάρχουν όμως και άλλες, περισσότερο σύγχρονες περιπτώσεις μετανάστευσης, στις οποίες προκύπτει η "σύγκρουση των δικαίων", για να επιλυθεί πάντοτε υπέρ του γηγενούς δικαίου και εις βάρος εκείνου στο οποίο όφειλαν υπακοή οι "νεήλυδες" (πράγμα που ταυτόχρονα σημαίνει υπεροχή της πολιτικής έναντι της θρησκευτικής νομιμοφροσύνης). Κλείνοντας το 16ο κεφάλαιο της Θ.-π. Π., ο Σπινόζα επικαλείται προς επιβεβαίωση των λεγομένων του την "κοινή εμπειρία" των συνθηκών, τις οποίες "δεν διστάζουν, χάριν της ασφάλειας, να συνάπτουν με τους Τούρκους και τους ειδωλολάτρες" οι κυβερνήτες των χριστιανικών κρατών, διατάσσοντας μάλιστα στη συνέχεια "τους υπηκόους τους, οι οποίοι πηγαίνουν να κατοικήσουν μεταξύ αυτών, να μην επιτρέπουν στους εαυτούς τους μεγαλύτερη ελευθερία, τόσο στα κοσμικά όσο και στα θρησκευτικά ζητήματα, απ' όση καθορίστηκε στη συνθήκη ή παραχώρησε η υπέρτατη εξουσία του αντίστοιχου κράτους".

Πέραν τούτου, δεν παραλείπει να αξιοποιήσει θεωρητικά και μια μορφή "διαβίωσης μεταξύ αλλοεθνών" η οποία την εποχή του ήταν κάτι τελείως πρόσφατο και καινοφανές. Χρησιμοποιεί ως παράδειγμα την κατάσταση των στελεχών και εμπορικών αντιπροσώπων που απέστελνε στην Ιαπωνία η Εταιρία των Ανατολικών Ινδιών, δηλαδή ο "επιχειρηματικός κολοσσός" της εποχής, που ήταν ο βασικός συντελεστής της τεράστιας συσσώρευσης του ολλανδικού εφοπλιστικού κεφαλαίου
. Και στην περίπτωση αυτή, λοιπόν, το συμπέρασμα στο οποίο καταλήγει είναι ότι υπερισχύουν οι "δημοσίας τάξεως", όπως θα λέγαμε σήμερα, διατάξεις του ιαπωνικού δικαίου.

Συνεπώς, η υπαγωγή των νεήλυδων στους νόμους του κράτους υποδοχής και ο σχετικός περιορισμός των δικαιωμάτων τους κρίνεται κατ' αρχήν ως κάτι θεμιτό και, μάλιστα, επιβεβλημένο. Από την άλλη, όμως, σε μία σχεδόν παρενθετική παράγραφο της Πολιτικής πραγματείας, η διαδικασία αυτή συμπλέκεται με την "εσωτερική δυναμική" που αναφέρθηκε προηγουμένως, με τη συγκρότηση του πλήθους και τον τύπο πολιτικής εξουσίας που επικρατεί στο ίδιο το κράτος. Ο συνδυασμός αυτός υποστηρίζεται ότι, υπό ορισμένες προϋποθέσεις, αποτελεί έναν από τους λόγους οι οποίοι κάνουν τα δημοκρατικά κράτη να καταστρέφονται ή, πιο συγκεκριμένα, "να μεταβάλλονται σε αριστοκρατικά και αυτά, τέλος, σε μοναρχικά"
.

Βέβαια, αυτή την κάπως αιφνιδιαστική εκδοχή μιας θεωρίας "ανακύκλισης των πολιτευμάτων" μάλλον δεν θα πρέπει να την συγκαταλέξουμε στο "σκληρό πυρήνα" της σπινοζικής προσέγγισης της πολιτικής. Αφενός διότι εμφανίζεται μόνο μία φορά σε λίγες γραμμές της Πολιτικής πραγματείας και, αφετέρου, διότι και αυτές ακόμη έχουν μάλλον διατυπωθεί χωρίς να τους προσδίδεται η περιωπή μιας γενικής θεωρίας, που να εξηγεί συνολικά το πολιτικό φαινόμενο, αλλά απλώς το καθεστώς μιας εντύπωσης, μιας εμπειρικής παρατήρησης
. (Δεν πρέπει να μας διαφεύγει επίσης ότι, στο τέλος της παραγράφου, ο Σπινόζα προσθέτει: "πέρα απ' αυτές θα μπορούσαμε να προσθέσουμε και άλλες αιτίες για τις οποίες καταστρέφονται κράτη αυτού του είδους. αλλά καθότι αυτές είναι αρκετά γνωστές, τις παραλείπω").

Εν πάση περιπτώσει, όμως, είναι γεγονός ότι αυτό που φαίνεται να αποτελεί μια σταθερά της πολιτικής του ανάλυσης, ο παραλληλισμός της κατάστασης του αλλοδαπού με τη θέση του υπηκόου χωρίς δικαιώματα
, οδηγείται εδώ ένα βήμα παραπέρα και προσλαμβάνει χαρακτήρα γενετικό, χαρακτήρα ιστορικής αναγωγής του ενός στο άλλο. Η φαινομενολογία που εκτίθεται στην παράγραφο 12 του κεφ. 8 της Π. Π. μοιάζει προφανώς να εμπνέεται από κάποια συγκεκριμένη ιστορική εμπειρία (την περίπτωση της Ολλανδίας;). Ωστόσο δεν περιέχει καμία σχετική αναφορά, παρά είναι διατυπωμένη υπό μορφή ενός υποθετικού "σεναρίου" και όχι ως αφήγηση ενός υπαρκτού περιστατικού. Το σενάριο αυτό περιλαμβάνει τις εξής "στιγμές": ιδρύεται αρχικώς ένα κράτος υπό συνθήκες ισονομίας. Στο κράτος αυτό εισρέει - για λόγους οικονομικούς και όχι πολιτικούς - ένας αριθμός ξένων, οι οποίοι ως εκ τούτου δεν διεκδικούν και δεν αποκτούν λόγο στα πολιτικά πράγματα. Βαθμιαία, πάντως, αφομοιώνονται στον γηγενή πληθυσμό, ο οποίος έτσι διακρίνεται σε δύο ομάδες που ακολουθούν αντιστρόφως ανάλογη δημογραφική εξέλιξη: τους έχοντες πολιτικά δικαιώματα, οι οποίοι βαίνουν συνεχώς μειούμενοι και από αυτούς προκύπτουν οι ευγενείς και/ή ο μονάρχης, και τους μη έχοντες, οι οποίοι αυξάνονται και σχηματίζουν τη μεγάλη μάζα της plebs. 

Ασχέτως αν η υποθετική αυτή διαδοχή, η οποία ανάγει την ύπαρξη υπηκόων χωρίς δικαιώματα σε κάποια προγενέστερη εισροή (οικονομικών) μεταναστών, των οποίων ακριβώς απόγονοι πρέπει να είναι αυτοί οι "μη πολίτες", ανταποκρίνεται ή - όπερ και το πιθανότερο - δεν ανταποκρίνεται σε κάποιο γενικής ισχύος νόμο της ιστορικής εξέλιξης, η διατύπωσή της παρουσιάζει εξαιρετικό ενδιαφέρον κατά το ότι, με αυτήν, ο Σπινόζα θέτει στην ουσία το κομβικό ζήτημα της εδαφικότητας
, φέρνει στο επίκεντρο το γεγονός ότι το κράτος κατανέμει αμετάκλητα το χώρο σε ένα εσωτερικό και σε ένα εξωτερικό. Η αναφερθείσα παράγραφος 12 συμπυκνώνει παραδειγματικά μια σειρά από προβλήματα που αρθρώνονται σε τελευταία ανάλυση γύρω από το κεντρικό ερώτημα: ποιος είναι και τί ακριβώς σημαίνει ο τόπος του κράτους; 

9δ. Μετανάστευση και δημοκρατία

Θέτοντας το ζήτημα αυτό σε μία φάση της ευρωπαϊκής ιστορίας κατά την οποία η διαδικασία σχηματισμού των εθνών-κρατών βρισκόταν μόλις σε εμβρυακό στάδιο, φαίνεται να ψηλαφεί επίμονα και να προσπαθεί να ξεδιαλύνει μερικά προβλήματα τα οποία συνέχισαν να τίθενται, με διαφορετικούς όρους βέβαια κάθε φορά, καθ' όλη ουσιαστικά την εξέλιξη της διαδικασίας αυτής, χωρίς να τους έχει δοθεί κάποια τελειωτική απάντηση: την ανάδειξη ενός πληθυσμού ως γηγενούς, την εγκαθίδρυση ενός ιδιαίτερου συνδέσμου μεταξύ αυτού και του κράτους (του κράτους "του") και, βεβαίως, τις σχέσεις που διαμορφώνονται με όσους τυχαίνει να μην εντάσσονται στον πληθυσμό αυτό. 

Η κατανόηση των σχέσεων αυτών, για την οποία κατά καιρούς έχουν επιστρατευθεί πολύπλοκες νοητικές κατασκευές, για το Σπινόζα περνάει μέσα από τις βασικές κατηγορίες της Ηθικής του, τα πάθη, και ειδικότερα ένα συγκεκριμένο πάθος: το φθόνο (invidia)
.

" … παρόλο που ο καθένας από αυτούς [τους γηγενείς] κρίνει δίκαιο να έχει ως προς τον άλλο το ίδιο δικαίωμα που έχει και ο άλλος ως προς αυτόν, ωστόσο θεωρεί ότι είναι άδικο να έχουν οι ξένοι, οι οποίοι συρρέουν στη χώρα τους, το ίδιο με αυτούς δικαίωμα σε ένα κράτος, για το οποίο αυτοί αγωνίστηκαν και κοπίασαν και το οποίο κατέκτησαν με τίμημα το ίδιο τους το αίμα" (ibid.). 

Μολονότι η Π. Π. στόχο έχει την καθοδήγηση της πολιτικής πρακτικής και δεν αποτελεί διακήρυξη αρχών, διακριτικά αλλά σαφώς εδώ ο Σπινόζα εκφράζει τη θέση ότι ο φθόνος αυτός προς τους ξένους και η συνακόλουθη μη χορήγηση πολιτικών δικαιωμάτων σε αυτούς μακροπρόθεσμα οδηγεί στην καταστροφή της δημοκρατίας. Και, αν εδώ δείχνει εν μέρει να τον θεωρεί αν όχι δικαιολογημένο, πάντως κατανοητό, σε άλλο σημείο (προκειμένου για το μοναρχικό κράτος) εισηγείται ευθέως μια ανοικτή, φιλελεύθερη "πολιτική μετανάστευσης": "πρέπει να επινοούνται μέσα με τα οποία να μπορεί να αυξάνεται ευκολότερα ο αριθμός των πολιτών και να συρρέουν περισσότεροι άνθρωποι στην πολιτεία"
. 

Εξάλλου, η σχέση αυτή μεταξύ της εξομοίωσης του νομικού καθεστώτος των αλλογενών και της αφομοίωσής τους είχε ήδη διατυπωθεί στην Θ.-π. Π., επ' ευκαιρία της συγκριτικής εξέτασης της θέσης των Εβραίων στα δύο κράτη της Ιβηρικής χερσονήσου. Παρατηρώντας ότι οι σεφαραδίτες ενσωματώθηκαν πλήρως στο ισπανικό κράτος συνεπεία της πολιτικής του Φερδινάνδου, ο Σπινόζα ισχυρίζεται ότι ο βασικός λόγος γι' αυτό ήταν όχι η κατασταλτική, αλλά η αφομοιωτική πλευρά της πολιτικής αυτής, κατά την οποία όσοι Εβραίοι επέλεγαν να ασπαστούν τον καθολικισμό εξομοιώνονταν πλήρως με τους γηγενείς
. Με την εξομοίωση αυτή, δηλ. με την εξάλειψη του "θεσμοποιημένου φθόνου" απέναντι στους αλλοεθνείς, εξέλιπε ο βασικός παράγοντας που τους έκανε να διακρίνονται από τους ιθαγενείς και σύντομα "δεν είχε μείνει ούτε η ανάμνησή τους" (ibid). Διατηρώντας την αιρετική του στάση απέναντι στα "εθνικά θέματα" των Εβραίων, ο Σπινόζα αφήνει να νοηθεί ότι μάλλον επιδοκιμάζει την πολιτική αυτή.

Εν πάση περιπτώσει, όλα αυτά δεν θα έπρεπε να μας οδηγήσουν να προβάλουμε σημερινές αντιθέσεις στο παρελθόν και να αρχίσουμε να ανακαλύπτουμε "αντιρατσιστές" σε μια εποχή που δεν υπήρχε καν ο ρατσισμός ως τέτοιος και που τα διακυβευόμενα δεν ήταν ακριβώς η "αφομοίωση" ή το "δικαίωμα στη διαφορά". Ο Σπινόζα δεν καταδικάζει το φθόνο εναντίον των ξένων με βάση κάποια αξιολογική οπτική. Ούτε βέβαια τον δικαιώνει, αναμφίβολα. Απλώς τον προσεγγίζει από την άποψη του κατά πόσο μπορεί να αποτελέσει πιθανό υλικό για τη "μηχανική της εξουσίας". 

Από εδώ προκύπτει αυτό που ίσως από κάποιους γίνει αντιληπτό ως "αμφιθυμία" του Σπινόζα απέναντι στο φαινόμενο του εθνικισμού. Διότι η προσέγγιση αυτή τον οδηγεί στο συμπέρασμα ότι όντως, υπό ορισμένες προϋποθέσεις, ο φθόνος αυτός μπορεί να είναι (όχι καλός ή κακός, αλλά) χρήσιμος. "Με την πνευματική εκείνη εντιμότητα, την οποία μονάχα οι μονήρεις στοχαστές μπορούν ίσως να επιτρέπουν στον εαυτό τους"
, ο συγγραφέας της Θεολογικο-πολιτικής Πραγματείας αναδεικνύει τους μηχανισμούς της αγάπης προς το ίδιον έθνος και του αλληλένδετου προς αυτήν μίσους προς τα άλλα έθνη ως μέσα για την οικοδόμηση του κράτους. Από κει και πέρα, αφήνει να νοηθεί ότι, όποιος αποδέχεται το σκοπό, οφείλει να αποδεχθεί και τα μέσα.

Από την άλλη, βέβαια, η ίδια αυτή εντιμότητα τον κάνει να μην χάνει από τα μάτια του και να αναλύει με θαυμαστή ψυχραιμία και τις "σκοτεινές" πλευρές της ψυχικής επένδυσης στην ιδέα της συλλογικής ένταξης. Έτσι, στα "ιδανικά" σπινοζικά κράτη της Π. Π. μπορεί μεν να τονίζεται η ανάγκη να διατηρηθούν τα "πάτρια ήθη" επί ποινή υποδουλώσεως
, παράλληλα όμως υπογραμμίζεται ότι τα ήθη αυτά δεν είναι κάτι στατικό και άπαξ δια παντός δεδομένο, αλλά αποτελούν προϊόντα ιστορικών ανοικτών διαδικασιών. Είναι π.χ. χαρακτηριστικό ότι οι "ξένοι" της υποθετικής αφήγησης της παρ. 12 "σιγά σιγά υιοθετούν τα ήθη της φυλής αυτής [ενν. της γηγενούς], μέχρι που, τελικά, δεν διακρίνονται από καμία άλλη διαφορά, εκτός μόνο από το ότι στερούνται το δικαίωμα να καταλάβουν αξιώματα". Η θερμή του συνηγορία, μάλιστα, υπέρ της πολιτογράφησης των ξένων (και μάλιστα ήδη από τη δεύτερη γενιά, όπως είδαμε στην παρ. 32 του κεφ. 6), δείχνει σαφώς ότι μεταξύ των δύο, δηλαδή μεταξύ της "εθνικής καθαρότητας" και της μεγαλύτερης πολιτικής ισχύος του κράτους, ως σημαντικότερο ιεραρχείται σαφώς το δεύτερο. 

Εξάλλου, η σαφής αποστασιοποίησή του από τη λογική τής πάση θυσία εθνικοθρησκευτικής ομοιογένειας αντανακλάται, μεταξύ άλλων, και στον έπαινό του προς τη γενέθλια πόλη του, σε μία από τις τελευταίες παραγράφους της Θ.-π. Π. Εκεί, το Άμστερνταμ αναγορεύεται σε υπόδειγμα πόλης ("Urbs Amstelodamum exemplo sit"), διότι σε αυτήν "όλοι οι άνθρωποι, οποιουδήποτε έθνους και οποιασδήποτε θρησκευτικής ομάδας [sectae], ζουν με απόλυτη ομόνοια" και "καμία θρησκευτική ομάδα δεν θεωρείται τόσο μισητή, ώστε τα μέλη της [...] να μην τυγχάνουν της προστασίας και της συνδρομής των δημόσιων αρχών"
. 

Τα ανωτέρω αποδεικνύουν ότι, όπως σημειώσαμε στην αρχή της παρούσας ενότητας, το έθνος-κράτος δεν εμφανίζεται στο Σπινόζα ως μονόδρομος, ως αναγκαία επιλογή η οποία να επιβάλλει τη λογική της, αλλά ως ένα από τα μέσα που μπορούν να συνεισφέρουν στο μόνο πραγματικό σκοπό της πολιτικής του ανάλυσης: την εγκαθίδρυση ενός βιώσιμου κράτους που να μπορεί να "εμμείνει στο είναι του"
. Σε αυτό αναμφίβολα συμβάλλει το γεγονός ότι ο Σπινόζα βιώνει μια τελείως ιδιαίτερη στιγμή της ευρωπαϊκής ιστορίας, κατά την οποία οι διαδικασίες εθνογένεσης ήταν μεν ήδη παρούσες ώστε να μπορεί κανείς να τις παρατηρήσει επαρκώς, αλλά δεν είχαν ακόμη επικρατήσει τόσο συντριπτικά ώστε να παραλύουν κάθε κριτική ως προς αυτές διάθεση και να υποχρεώνουν κάθε στοχασμό για την πολιτική να διέλθει μέσα από τις κατηγορίες που αυτές επιβάλλουν, όπως σε μεγάλο βαθμό συνέβη κατά τον επόμενο και - ιδίως - το μεθεπόμενο αιώνα. Περαιτέρω, το θεωρητικό βάρος που προσλαμβάνει η μορφή "έθνος" στη σκέψη του Σπινόζα σχετικοποιείται όχι μόνο λόγω του χρόνου, αλλά και λόγω του τόπου στον οποίο έζησε 
.

Αν, τώρα, η προσέγγιση αυτή δεν μας επιβάλλει οπωσδήποτε να αναγνωρίσουμε στο πρόσωπό του έναν αντιεθνικιστή, μας επιτρέπει όμως, αν μη τι άλλο, να του αποδώσουμε μια οξεία αντίληψη της διαδικασίας συγκρότησης συλλογικών ταυτοτήτων (του συλλογικού ingenium), της δημιουργίας προκαταλήψεων και στερεοτύπων που αναπόφευκτα συνδέονται με τη διαδικασία αυτή και της αναγκαίας σχέσης που συνδέει όλους τους ανωτέρω παράγοντες με τη συγκρότηση του κράτους.

ΚΕΦΑΛΑΙΟ Γ΄

Η ΘΕΣΗ ΤΟΥ ΠΟΛΙΤΕΙΑΚΟΥ ΝΟΜΟΥ

Στο πρωτο κεφαλαιο, και ιδίως στην ενότητα 7, είδαμε ότι ο Σπινόζα απορρίπτει ριζικά ένα δικαστικό πρότυπο θεμελίωσης της οντολογίας και της ηθικής θεωρίας του. Έτσι, κατά τη θεωρία αυτήν όλα όσα μας συμβαίνουν, και γενικά όλα όσα συμβαίνουν, δεν απορρέουν από τις αποφάσεις μιας ανώτατης βούλησης. ο Θεός, δηλαδή το γίγνεσθαι, κινείται από την ίδια την εσωτερική του αναγκαιότητα και μόνο, και όχι με σκοπό να ανταμείψει ή να τιμωρήσει τους ανθρώπους - ή με οποιοδήποτε άλλο σκοπό. 

Αλλά και στο δεύτερο, προκειμένου για το ζήτημα της συγκρότησης του κράτους, είδαμε ότι ο νομικός τρόπος του σκέπτεσθαι ούτε εκεί γνωρίζει κάποια σημαντική ανατίμηση. Από γνωσιοθεωρητική άποψη, δυνάμει του σπινοζικού μονισμού, η αιτιακή/σχεσιακή οπτική εξακολουθεί να ισχύει απολύτως και να εκτοπίζει την κανονιστική/τελεολογική. Από την ειδικότερη δε άποψη της συγκεκριμένης πολιτικής θεωρίας, στην οποία απολήγει η οπτική αυτή, και εκεί ο νόμος ως τέτοιος δεν επενδύεται με κάποια ιδιαίτερα καθοριστική λειτουργία: τα θεμέλια της πολιτείας δεν ταυτίζονται με κάποιες συγκεκριμένες δικαιικές ρυθμίσεις, ούτε με την κυριαρχία του νόμου νοούμενου αφηρημένα. Έχουν την έννοια μιας συνολικής οργάνωσης της πολιτείας, βασισμένης στους υλικούς καταναγκασμούς που κατευθύνουν τον τρόπο δράσης των ατόμων και των μαζών
.

Κατ' αυτή την έννοια, θα μπορούσαμε να πούμε ότι η σπινοζική φιλοσοφία αποτελεί μια "αντι-φιλοσοφία του δικαίου". 

Αν όμως ο Θεός για το Σπινόζα δεν δρα ως δικαστής, αυτό εξ αντιδιαστολής σημαίνει ότι τουλάχιστον ο δικαστής, απ' τη μεριά του, δρα ως δικαστής. Η διατύπωση αυτή, στο βαθμό που δεν αποτελεί απλώς μία ταυτολογία, υπαινίσσεται ότι η σπινοζική φιλοσοφία, όσο κι αν αρνείται να δομηθεί με βάση νομικές κατηγορίες όταν πρόκειται για τη συνολική σύλληψη του όντος ή για την ιδιαίτερη σύλληψη του πολιτικού φαινομένου, δεν παύει να περιλαμβάνει κάποιες διατυπώσεις οι οποίες μαρτυρούν μια αντίληψη για αυτή την ειδική περιοχή τού όντος που, είτε το θέλουμε είτε όχι, συνιστά το νομικό-δικαστικό φαινόμενο - αν όχι λεπτομερειακά διατυπωμένη, ίσως σε πρακτική μορφή. 

Η επισήμανση των διατυπώσεων αυτών και των ενδεχόμενων συνεπαγωγών τους για ορισμένα κρίσιμα σημερινά ζητήματα του νομικοπολιτικού στοχασμού
 θα έπρεπε να είναι ένα από τα πρώτα καθήκοντα για μια εργασία όπως η παρούσα. Όπως έχουμε ήδη αναφέρει σε άλλο σημείο
, σε ένα σημαντικό Σχόλιο της Ηθικής ο Σπινόζα διατυπώνει τη θεμελιώδη θέση του ότι το δίκαιο και το άδικο, η αρετή και το αμάρτημα, δεν είναι έννοιες με αυτόνομη ύπαρξη που να εξηγούν τη φύση του Α ή του Β ανθρώπου, αλλά νοούνται μόνο μέσα στην πολιτεία. Το γεγονός όμως ότι το δίκαιο και το άδικο δεν έχουν αυτόνομη ύπαρξη, δεν σημαίνει πάντως ότι δεν έχουν καμία απολύτως ύπαρξη. Έχοντας κάνει λοιπόν την παραπάνω διευκρίνιση, θα είχε πολύ ενδιαφέρον να εξετάσει κανείς πώς ακριβώς "νοούνται" από το Σπινόζα αυτές οι έννοιες έστω και "μέσα στην πολιτεία" - ιδίως μάλιστα τότε. 

Ως προς την εξέταση αυτή πάντως επιβάλλεται μια μεθοδολογική διευκρίνιση. Τα "θεμέλια" των τριών ειδών κράτους, τα οποία αναλαμβάνει ο Σπινόζα να εκθέσει στην Πολιτική Πραγματεία, ιδίως στα τελευταία κεφάλαια, περιλαμβάνουν μια σειρά προτεινόμενων ρυθμίσεων που θα μπορούσαν κάλλιστα - ή πάντως, που φιλοδοξούσαν - να αποτελέσουν, με σημερινούς όρους, το "σύνταγμα" ενός υπαρκτού μοναρχικού, αριστοκρατικού ή δημοκρατικού αντίστοιχα κράτους. Καθώς οι ρυθμίσεις αυτές είναι συχνά εξαιρετικά λεπτομερειακές, για το σημερινό μελετητή υπάρχει ο πειρασμός να επιδοθεί σε μια περιπτωσιολογική εξέταση των σχετικών αποσπασμάτων και με βάση αυτά να προσπαθήσει, επαγωγικά ή όπως αλλιώς, να συναγάγει κάποια "δικαιική θεωρία του Σπινόζα". Ή, ακόμα χειρότερα, να παραμείνει στο επίπεδο της περιπτωσιολογίας και να αναλωθεί σε μία "αξιολόγηση" των διατάξεων που εισηγείται ο Σπινόζα, σε αντιπαραβολή με αντίστοιχες διατάξεις που ίσχυσαν ιστορικά ή που ισχύουν τώρα. Από το αποτέλεσμα μιας παρόμοιας εργασίας λίγες εκπλήξεις θα είχαμε να περιμένουμε: αργά η γρήγορα θα κατέληγε σε κάποιο συμπέρασμα του τύπου ότι κάποιες διατάξεις "προαναγγέλλουν" πραγματικές δικαιικές ρυθμίσεις που έλαβαν χώρα χρόνια ή δεκαετίες ή αιώνες αργότερα, ή γενικά ότι "ο Σπινόζα σε πολλά σημεία βρίσκεται πολύ μπροστά απ' την εποχή του" (αλλά, φευ, αρκετά πίσω βεβαίως από τη δική μας, κατά την οποία ο εξανθρωπισμός των δικαιικών συστημάτων έχει σημειώσει μια τέτοια πρόοδο, που εξ αντικειμένου δεν θα μπορούσε κανείς να την προβλέψει).

Μια τέτοια προσέγγιση, πέρα απ' το ότι είναι εκτεθειμένη στον εξελικτισμό και την τελεολογία, σε τελευταία ανάλυση ελάχιστο ενδιαφέρον παρουσιάζει, δεδομένου ότι ανάγει με καθησυχαστικό τρόπο την ιστορία της φιλοσοφίας σε έναν ομοιογενή ευθύγραμμο χρόνο, στον οποίο το μόνο που απομένει να καθοριστεί είναι το πού ακριβώς, μέσα στο δεδομένο αυτό συνεχές, πρέπει να τοποθετήσουμε το Σπινόζα - ή οποιονδήποτε άλλο φιλόσοφο. Περισσότερο γόνιμη κατά τη γνώμη μας θα ήταν μία προσέγγιση που θα ξεκινούσε όχι από το περιπτωσιολογικό και το αποσπασματικό, αλλά από ένα υψηλότερο επίπεδο αφαίρεσης: από το επίπεδο στο οποίο έννοιες και όροι που προέρχονται από (ή έχουν σχέση με) τη νομική πρακτική και θεωρία καθίστανται αντικείμενα της σπινοζικής φιλοσοφίας. δηλαδή από το επίπεδο της ίδιας της συγκρότησης της φιλοσοφίας αυτής. 

Παραφράζοντας ένα γνωστό απόφθεγμα
, θα μπορούσαμε να πούμε ότι η πραγματική "φιλοσοφία του δικαίου" των φιλοσόφων ανευρίσκεται όχι τόσο στις συγκεκριμένες απόψεις που οι ίδιοι εξέφρασαν σχετικά με τα επίκαιρα νομικά ζητήματα του καιρού τους, όσο στην ίδια τη διάταξη των θέσεών τους, στη μορφή με την οποία ο ειδικά δικός τους τρόπος σύλληψης της πραγματικότητας (μεταξύ άλλων και της νομικής πραγματικότητας) ιεραρχείται και αρθρώνεται σε φιλοσοφική θεωρία. Οι τυχόν επιλογές υπέρ ή κατά κάποιας συγκεκριμένης ρύθμισης που μπορούμε να βρούμε στα κεφάλαια περί "θεμελίων του κράτους" δεν είναι βέβαια αδιάφορες ή αγνοητέες, είναι όμως λογικά επόμενες.

1α. Περί κολασμού - προκαταρκτικές παρατηρήσεις 

Το ζήτημα της δικαστικής λειτουργίας στο σπινοζικό έργο τίθεται κυρίως υπό τη μορφή του ποινικού ή, γενικότερα, του κυρωτικού μηχανισμού της πολιτείας. 

Αυτό δεν είναι περίεργο: η ίδια η ύπαρξη της πολιτείας κρίνεται από το αν οι υπήκοοι οδηγηθούν, και οδηγούνται ανά πάσα στιγμή, να ενεργούν κατά συγκεκριμένο τρόπο - τον τρόπο που επιβάλλει η ratio της εκάστοτε πολιτείας. Δυνάμει του καθολικού μηχανισμού των παθών, ο οποίος χρησιμοποιείται και ως βάση σύλληψης του πολιτικού φαινομένου, καθένας οδηγείται να ενεργήσει κατά ορισμένο τρόπο είτε από την ελπίδα ενός καλού, είτε από το φόβο ενός κακού. Το πρώτο τώρα κίνητρο, μολονότι είναι ισχυρότερο και σταθερότερο, δεν είναι αύταρκες ούτε μπορεί να λειτουργεί πάντοτε. Ως εκ τούτου, πάντοτε θα έχει κρίσιμη σημασία να εντυπώνεται στους υπηκόους η πεποίθηση ότι, αν δεν ενεργήσουν όπως επιβάλλει ο τρόπος συγκρότησης της πολιτείας, θα τους συμβεί ένα "κακό", δηλ. εν προκειμένω ότι θα τους επιβληθεί μια κύρωση. 

Κατά τούτο, η θέση και η τήρηση κάποιων νόμων, αν δεν είναι ικανή, είναι πάντως σαφώς αναγκαία συνθήκη για τη διατήρηση του Είναι της πολιτείας. Αν, κατά τη σχεσιακή σύλληψη της εξουσίας ως ηγεμονίας
, η καταστολή δεν είναι το αποτελεσματικότερο μέσο για την επίτευξη της επιθυμητής συμπεριφοράς, πολλές φορές είναι το μόνο. Από το γεγονός αυτό, ότι δηλαδή δεν είναι δυνατό να εκλείψουν οι περιπτώσεις, κατά τις οποίες η πολιτεία απαιτείται να προσφύγει και στον πρώτο, τον "σωματικό" τρόπο επιβολής της δύναμής της (και έτσι, κυριολεκτικά, να "κρατά κάποιον αλυσοδεμένο"
), προκύπτει η σημασία της πρόβλεψης ποινών και της πραγματικής επιβολής τους.

Ως προς την ακρίβεια βέβαια του τελευταίου αυτού χαρακτηρισμού του ποινικού κολασμού ως "σωματικού" θα χωρούσαν αρκετές συζητήσεις. Είναι γνωστή η κατά τον Μισέλ Φουκώ διάκριση των κολαστικών συστημάτων σε εκείνα της εποχής της μοναρχίας και στα "πειθαρχικά", όπως τα χαρακτηρίζει, συστήματα της νεότερης εποχής με βάση το ότι τα μεν είχαν ως στόχο τα σώματα των τιμωρουμένων, ενώ τα δε αποβλέπουν κυρίως στην ψυχή τους
. Αν λάβουμε ως βάση τη διάκριση αυτή, θα ήταν αρκετά προβληματικό να εντάξουμε στη μία ή την άλλη πλευρά τις αντιλήψεις του Σπινόζα περί κολασμού. Αυτό όχι τόσο λόγω της χρονικής στιγμής στην οποία γράφει (και η οποία είναι στο μεταίχμιο μεταξύ των δύο συστημάτων), όσο κυρίως για λόγους ουσίας, θεωρητικούς. 

Κατ' αρχάς, με βάση το γνωστό παραλληλισμό της ηθικής του θεωρίας, θα ήταν αδύνατο να συλλάβουμε ένα κακό που να βλάπτει την ψυχή χωρίς να θίγει το σώμα κα το αντίστροφο.

Πέραν αυτής της "a priori" δυσκολίας, η ασυμβατότητα της σπινοζικής προσέγγισης με την ανωτέρω διάκριση θεμελιώνεται και μετά από ειδικότερη εξέταση των συγκεκριμένων αναφορών στο ζήτημα του ποινικού κολασμού που ανευρίσκονται στα κείμενα. 

Ο Φουκώ αναφέρει ότι "παντού βρίσκουμε διαμαρτυρίες ενάντια στα βασανιστήρια, από τα μέσα του δέκατου όγδοου αιώνα"
. Μια τέτοια όμως "διαμαρτυρία" ή, ορθότερα, μια ρητή απόρριψη της χρήσης των βασανιστηρίων απαντάται στην Πολιτική Πραγματεία (δηλ. στα μέσα του δέκατου έβδομου αιώνα), σε μια από τις πλέον ρητές αναφορές στο θέμα του ποινικού κολασμού που υπάρχουν στο εν λόγω έργο. Συγκεκριμένα, όταν εξετάζει τα θεμέλια του μοναρχικού πολιτεύματος, (αυτού ακριβώς δηλαδή στο οποίο, σύμφωνα με τον Φουκώ, προσιδιάζουν κατ' εξοχήν οι σωματικές ποινές ως μέθοδος κολασμού), ο Σπινόζα με τον πιο κατηγορηματικό τρόπο κηρύσσει τα βασανιστήρια αντίθετα προς τη φύση των θεμελίων αυτών. Τα θέτει δηλαδή εκτός των αρχών και των μεθόδων διακυβέρνησης που αρμόζουν σε ένα τέτοιο κράτος και που το οδηγούν στην καλύτερη δυνατή κατάσταση
. 

Βεβαίως η τοποθέτηση αυτή, καθώς είναι συγκεκριμένη, πιθανόν να είναι περιορισμένης ισχύος. Πρώτα απ' όλα, ο Σπινόζα εδώ απορρίπτει τα βασανιστήρια ως ανακριτική τεχνική, ως μέσο απόσπασης ομολογίας από κατηγορούμενο. Όχι βέβαια ότι αυτό είναι ασήμαντο, αλλά πάντως είναι κάτι διακριτό από το ζήτημα της επιβολής μιας ποινής σε κάποιον που έχει ήδη κριθεί ένοχος. Ως προς το τελευταίο αυτό ζήτημα δεν υπάρχει ανάλογη συγκεκριμένη τοποθέτηση του Σπινόζα ακόμα και στα λεπτομερειακά τελευταία κεφάλαια της Πολιτικής Πραγματείας - πέρα βέβαια από το στοιχείο της εκ μέρους του αποδοχής και πρόβλεψης της θανατικής ποινής για ορισμένα αδικήματα
. Το στοιχείο όμως αυτό πραγματικά πολύ μικρή πληροφοριακή αξία έχει. δεν θα περίμενε φυσικά κανείς μια υποστήριξη της κατάργησης της θανατικής ποινής στα μέσα του 17ου αιώνα. 

Υπάρχει βέβαια το ζήτημα της "τεχνολογίας της εκτέλεσης", των συγκεκριμένων τρόπων οι οποίοι χρησιμοποιούνταν για την εφαρμογή των καταδικαστικών σε θάνατο αποφάσεων. Οι τρόποι αυτοί, σύμφωνα με τις μαρτυρίες που έχουμε για εκείνη την εποχή, ήταν πραγματικά ανατριχιαστικοί
. Με βάση τη θέση περί απόρριψης των βασανιστηρίων, μπορούμε αναλογικά να υποθέσουμε ότι παρόμοιες μέθοδοι θα επέσυραν ομοίως την αποδοκιμασία του Σπινόζα. αυτό όμως παραμένει πάντα μια εκ των υστέρων εικασία.

Σύμφωνα όμως και με τη μεθοδολογική επιλογή που εκτέθηκε στην εισαγωγή του παρόντος κεφαλαίου, προτιμότερο θα ήταν να εξετάσουμε τον τρόπο με τον οποίο νοείται η ίδια η έννοια της ποινής στο γενικό επίπεδο της σπινοζικής φιλοσοφίας. Μια τέτοια εξέταση εξάλλου ευνοείται από το γεγονός ότι το ζήτημα της ποινής, κατά κάπως απρόσμενο τρόπο, τίθεται για πρώτη φορά στην Ηθική, δηλαδή στη θεωρία περί παθών, και όχι στην Πολιτική Πραγματεία, στη θεωρία των θεμελίων του κράτους. Η σχετική μνεία γίνεται, με αφορμή το γνωστό μας πάθος της αγανάκτησης
, σε ένα Σχόλιο υπό το Θ. 51 του τέταρτου μέρους της Ηθικής
. Σύμφωνα με το Σχόλιο αυτό, 

"η αγανάκτηση, όπως την ορίσαμε (Ορισμός 20 των παθών), είναι αναγκαία κακή. Πρέπει ωστόσο να σημειώσουμε ότι, όταν η υπέρτατη εξουσία, από επιθυμία να διατηρήσει την ειρήνη στην πολιτεία, τιμωρεί έναν πολίτη που διέπραξε μία αδικία εις βάρος ενός άλλου, τότε δεν θεωρώ πως έχει αγανακτήσει εναντίον του, διότι δεν ωθείται από μίσος για να καταστρέψει τον πολίτη, αλλά τον τιμωρεί κινούμενη από ηθικότητα (pietate)".

1β. Η ποινή και η αγανάκτηση

Πώς θα μπορούσαμε να συσχετίσουμε αυτή την πρώτη νύξη με τις διάφορες οπτικές, οι οποίες έχουν κατά καιρούς προταθεί για την αντιμετώπιση του ποινικού φαινομένου; Αν λάβουμε αρχικά ως βάση την τριμερή περιοδολόγηση της ιστορίας των συλλήψεων της ποινής σε μαγική, φιλοσοφική-μεταφυσική και επιστημονική-κοινωνιστική, την οποία υιοθετεί ο Ι. Μανωλεδάκης
, θα διαπιστώσουμε ότι η σπινοζική άποψη κατ' αρχάς δεν έχει βεβαίως τίποτε το κοινό με τη πρώτη. Κατά τα λοιπά, όμως, έχει κάποια κοινά στοιχεία και κάποιες διαφορές με την καθεμιά από τις άλλες δύο, οπότε δεν μπορεί να ενταχθεί απολύτως είτε στη μία είτε στην άλλη. Κατά τον εν λόγω συγγραφέα, η δεύτερη περίοδος ναι μεν "καλύπτει την άνοδο της αστικής τάξης" και βλέπει την ποινή ως "απάντηση της οργανωμένης κοινωνίας" στο έγκλημα, αλλά ταυτόχρονα σημαδεύεται από το "δόγμα της ελευθερίας της βουλήσεως" (ό.π.). η τρίτη, εξάλλου, ενδιαφέρεται για την κατανόηση των αιτίων, και μάλιστα των "κοινωνικών", του εγκλήματος, αλλά την κατανόηση αυτή τη συνδέει με την "αρχή της επιείκειας"
. 

Σε περεμφερείς απορίες θα καταλήξουμε και αν εξετάσουμε την ανωτέρω νύξη υπό το φως της διδασκόμενης ειδικότερης διάκρισης ανάμεσα στις απόλυτες θεωρίες και τις νεότερες –και ουσιαστικά κρατούσες πλέον - σχετικές θεωρίες περί ποινής. Τελείως συνοπτικά θυμίζουμε ότι
, κατά τις πρώτες θεωρίες, ο εγκληματίας θεωρείται ότι "τραυματίζει" την ιδέα της δικαιοσύνης, η οποία πρέπει τότε να αποκατασταθεί δια της τιμώρησής του, ενώ κατά το δεύτερο ρεύμα η ποινή νοείται πάντοτε σε συνάρτηση με ορισμένο σκοπό. Ως τέτοιος σκοπός τίθεται ιδίως η πρόληψη
. Ειδικότερα, η ποινή θεωρείται ότι αποτελεί μέσο γενικής πρόληψης, δηλ. αποτροπής της τέλεσης παρόμοιων εγκλημάτων και από άλλους, και/ ή μέσο ειδικής πρόληψης και ακινδυνοποίησης του συγκεκριμένου δράστη
, η οποία ιδίως συνδέεται με –και περνά μέσα από- τη βελτίωσή του
. Η δεύτερη αυτή αντίληψη εμφανίζεται, ή τουλάχιστον επί μακρύ διάστημα εμφανίστηκε, ως η "τελευταία λέξη" στην ιστορική διαδρομή του ποινικού φαινομένου, η οποία, τόσο σε ακαδημαϊκό επίπεδο όσο και στον αυθόρμητο λόγο των σχολιαστών ή και των πρωταγωνιστών του, περιγράφεται συνήθως ως πορεία μετάβασης από την αντίληψη της ποινής - ανταπόδοσης προς τις δύο άλλες αντιλήψεις, συνώνυμη της πορείας εξανθρωπισμού
 του ποινικού δικαίου
.

Στη σύγχρονη θεωρία βεβαίως όλες οι ανωτέρω συλλήψεις έχουν υποστηριχθεί είτε εναλλακτικά είτε συμπληρωματικά η μια προς την άλλη σε διάφορους συνδυασμούς - ανάλογα με το υπό εξέταση σύστημα, αλλά και με τις δικαιοπολιτικές αντιλήψεις του εξετάζοντος. Εν πάση περιπτώσει, για να κωδικοποιήσουμε αυτή την πολυμορφία, θα μπορούσαμε να χρησιμοποιήσουμε την επιγραμματική διατύπωση του Μανωλεδάκη
 ότι "βασικά η 'ενωτική' άποψη που επικρατεί είναι ότι η ποινή αποτελεί σύνθεση γενικής και ειδικής προλήψεως, ενώ δεν είναι λίγοι και οι θεωρητικοί που  τ ο λ μ ο ύ ν  να διακηρύξουν πως η ποινή είναι  κ α ι  ανταπόδοση"
.

Αυτό λοιπόν που με βεβαιότητα μπορούμε να συναγάγουμε από το παρατεθέν Σχόλιο του Δ΄ μέρους της Ηθικής είναι ότι ο Σπινόζα δεν συγκαταλέγεται μεταξύ των τελευταίων αυτών θεωρητικών
: σκοπός της ποινής - ακριβέστερα, του κολασμού - δεν είναι η ανταπόδοση στο δράστη του κακού που προξένησε
, εφόσον η πολιτεία τιμωρεί κινούμενη όχι από αγανάκτηση, αλλά από ηθικότητα (pietas). 

Η ηθικότητα, τώρα, δηλώνει "την επιθυμία να κάνουμε το καλό, η οποία γεννιέται από το γεγονός ότι ζούμε υπό την καθοδήγηση του Λόγου"
. Εκ πρώτης όψεως, λοιπόν, θα σχημάτιζε κανείς την εντύπωση ότι ο Σπινόζα, πέραν του ότι δεν ανάγει την ποινή στην επιθυμία να κάνουμε (έστω, να ανταποδώσουμε) κακό, επιπλέον τη συνδέει κατά θετικό τρόπο με την επιθυμία να κάνουμε το καλό. Αν ήταν έτσι, αυτό θα σήμαινε ότι διατυπώνει όχι τόσο μια έκθεση της πραγματικής φύσης της ποινής, όσο μια ευχή ή μια ιδεαλιστική παραδοξολογία η οποία μάλλον τον ωθεί προς τις απόλυτες θεωρίες. 

Για να αποφύγουμε ένα τέτοιο βιαστικό συμπέρασμα, θα πρέπει να έχουμε υπόψη μας ότι ο όρος "ηθικότητα" δεν χρησιμοποιείται με τη γενική σημασία που του προσδίδουμε σήμερα, καθότι, στο πλαίσιο της σπινοζικής θεωρίας, έχει μια πολύ συγκεκριμένη έννοια και λειτουργία: μαζί με τη θρησκεία και τη χρηστότητα [moralitas], των οποίων οι ορισμοί δίδονται αντίστοιχα αμέσως πριν και μετά από την pietas στο ίδιο κείμενο του Σχ. του Θ. 37 Δ΄
, είναι μία από τις τρεις αρετές με βάση τις οποίες ο Σπινόζα θεωρεί ότι "έδειξε ποια είναι τα θεμέλια της πολιτείας". 

Αυτό σημαίνει ότι η υπέρτατη εξουσία παρακινείται να επιβάλλει ποινές στους παραβάτες όχι βεβαίως από μια ατομική ψυχική διάθεση, αλλά από αυτό που, μαζί με άλλα, αποτελεί το θεμέλιο της πολιτειακής κατάστασης· δηλαδή από την έλλογη όρεξη, η οποία ωθεί τους ανθρώπους να επιθυμούν να συνδεθούν με άλλους ανθρώπους και να συνενωθούν σε κράτος. Το ότι συνεπώς η πολιτεία τιμωρεί κάποιον με κίνητρο την ηθικότητα δεν σημαίνει τίποτε άλλο, παρά ότι αποβλέπει στη διατήρηση του δεσμού που συνέχει τους ανθρώπους στην πολιτειακή κατάσταση. Κατ' αυτό τον τρόπο, αποβλέπει στη διατήρηση του ίδιου του κράτους - εφόσον αυτό συνίσταται τελικά σε αυτόν ακριβώς το δεσμό.

Επομένως, η αναφορά του Σπινόζα στο σκοπό της ποινής δεν εκφράζει μια θέση ηθικολογική, αλλά πιστοποιεί την υπεροχή της κοινωνικής λογικής έναντι της οπτικής τής ατομικής αντεκδίκησης. Αυτό δηλώνεται ακόμη σαφέστερα σε ένα απόσπασμα της Θεολογικο-πολιτικής Πραγματείας, όπου, έστω με αφορμή κάποια χωρία της Αγίας Γραφής, επαναλαμβάνεται η ίδια θέση για τη λειτουργία της ποινής που εκτίθεται παρεμπιπτόντως στο Σχόλιο της Ηθικής: 

"Σε μια καλή πολιτεία, όπου τηρείται η δικαιοσύνη, ο καθένας οφείλει, αν θέλει να φανεί δίκαιος, να ζητά από το δικαστή τον κολασμό της αδικίας που υπέστη (βλ. Λευιτ., κεφ. ΧΙΙΙ., στ. Ι), όχι από εκδικητικότητα (βλ. Λευιτ., κεφ. ΧΙΧ, στ. 17, 18) αλλά από επιθυμία να υπερασπιστεί τη δικαιοσύνη και τους πάτριους νόμους και για να μην αντλήσουν οι κακοί όφελος από την αδικία"
. 

Από εδώ λοιπόν προκύπτει ακόμα σαφέστερα μια απόρριψη της τρίτης από τις θεωρίες για τη φύση της ποινής που συνοπτικά αναφέραμε προηγουμένως, δηλαδή της σύλληψης της ποινής ως "θεσμοποιημένης εκδίκησης", ως ανταπόδοσης από την κοινωνία στο δράστη του κακού που προξένησε. 

Προκύπτει επίσης μια, τηρουμένων των αναλογιών, αποδοχή της αντίληψης της ποινής ως αποκατάστασης της διατάραξης που προκαλεί το έγκλημα, νοούμενης όμως όχι ιδεαλιστικά ως "προσβολής της ιδέας της δικαιοσύνης", αλλά εντελώς συγκεκριμένα ως προσβολής του δικαίου, των πολιτειακών νόμων. Οι νόμοι αυτοί είναι η ειδική μορφή του κοινωνικού δεσμού που συνέχει μια πολιτεία, ο ίδιος ο τρόπος ύπαρξής της. Με βάση την ήδη αναφερθείσα σύλληψη της πολιτείας ως σύνθετου ατόμου, κατά την έννοια του ορισμού μετά το Θ. 13 του Β΄ μέρους της Ηθικής
, το έγκλημα είναι κάτι άμεσα κακό για το άτομο "πολιτεία" - είναι ο ορισμός του κακού, εφόσον διαρρηγνύει την "ορισμένη σχέση" κίνησης και ηρεμίας με βάση την οποία συγκρατούνται μεταξύ τους τα διάφορα σώματα που συναποτελούν το άτομο αυτό. 

Το συγκεκριμένο αυτό ζήτημα αποτελεί μια περίπτωση όπου οι δύο έννοιες του νόμου, η φυσική και η πολιτειακή, ταυτίζονται: ο εγκληματίας, ενεργώντας αντίθετα με τη νομοθεσία που έχει θεσπίσει η πολιτεία για τους υπηκόους της, ταυτόχρονα ενεργεί αντίθετα με τους (φυσικούς) νόμους οι οποίοι διέπουν, οντολογικά, τη σύσταση της πολιτείας και τη διατήρησή της στο είναι. Ο ρόλος της ποινής λοιπόν είναι να θεραπεύει αυτό το κακό που απειλεί να βλάψει το jus της πολιτείας, δηλαδή τη δύναμή της. Εφόσον τα άτομα - πολιτείες βρίσκονται σε θέση ανάλογη με τα ανθρώπινα άτομα στη φυσική κατάσταση
, η πολιτεία έχει φυσικό δικαίωμα (δικαίωμα που απορρέει από τους νόμους της φύσης της, από τον τρόπο ύπαρξής της) να αποκρούει κάθε βίαιη επίθεση και να τιμωρεί όπως κρίνει αυτή κάθε κακό που υφίσταται
. Το δικαίωμα αυτό αποτελεί έκφραση του conatus της πολιτείας, της προσπάθειας να διατηρήσει το Είναι της, και εκτείνεται μέχρι εκεί που φτάνει η δύναμή της. 

Ειδικότερα η ποινή, με το να εξασφαλίζει ότι κανείς δεν αντλεί όφελος από την αδικία του, αποτρέπει την ενεργοποίηση του μηχανισμού της μίμησης των παθών 
 αμέσως μετά την τέλεση του εγκλήματος. Όποιος διαπράττει ένα έγκλημα, από ηθική άποψη βρίσκεται υπό την κυριαρχία ενός πάθους. Αυτό όχι κατ' ανάγκην λόγω μιας ουσιαστικής σύμπτωσης των δύο τάξεων, της νομικής και της ηθικής
, αλλά διότι αν ο δράστης εκυριαρχείτο από το Λόγο, θα επιθυμούσε την ομόνοια και τη διατήρηση της πολιτείας. Για το λόγο αυτό, θα ενεργούσε πάντοτε όπως επιβάλλει η νομοθεσία της, έστω και αν, κατ' αφαίρεση της νομοθεσίας αυτής, από την αναγκαιότητα της φύσης του θα είχε την τάση να ενεργήσει αλλιώς σε κάποια μεμονωμένη περίπτωση
. Καθώς λοιπόν οι υπόλοιποι άνθρωποι που ζουν στην πολιτεία είναι οι περισσότεροι και αυτοί εμπαθείς, με την τέλεση του εγκλήματος γεννιέται στην ψυχή τους μία όρεξη ανάλογη με αυτήν του εγκληματία. Το πάθος αυτό της μίμησης μπορεί και πρέπει να καταπολεμηθεί με ένα πάθος ισχυρότερο και αντίθετο - το πάθος του φόβου (της τιμωρίας). Αν η ιδέα του εγκλήματος συνδεθεί στο μυαλό τους με την ιδέα ενός κακού το οποίο να φοβούνται, η μεταδοτική λειτουργία των αδικημάτων περιορίζεται.

Αυτή η σύνδεση μιας εικόνας με μια άλλη στη φαντασία των ανθρώπων μπορεί να επιτευχθεί με τη βοήθεια σημείων
. Η δεύτερη λοιπόν λειτουργία της ποινής, η αποτρεπτική, μπορεί να νοηθεί και ως ταυτόσημη με τη σημειωτική φύση της ποινής: κάθε κολαστικό σύστημα είναι μία γλώσσα, και αποστολή του είναι να μιλήσει στους υπηκόους και να γίνει αντιληπτό από αυτούς. Σε μία από τις λεπτομερειακές ρυθμίσεις του τέλους της Πολιτικής Πραγματείας μπορούμε να βρούμε ένα παράδειγμα για το πόσο στενά συνδέεται στη σκέψη του Σπινόζα η λειτουργία της ποινής με τη λειτουργία των σημείων:

"... για να παραμείνουν αιώνιοι όλοι οι απολύτως θεμελιώδεις νόμοι του κράτους, πρέπει να θεσπιστεί ότι, αν κάποιος εγείρει ζήτημα στο ανώτατο συμβούλιo σχετικά με κάποιο θεμελιώδη νόμο (...), θα παραπέμπεται για εσχάτη προδοσία και όχι μόνο θα καταδικάζεται σε θάνατο και σε δήμευση των αγαθών του, αλλά θα τίθεται και κάποιο σημείο της καταδίκης του σε δημόσιο χώρο, ώστε να διατηρείται αιώνια η ανάμνηση του γεγονότος"
.

Το σημείο, νοούμενο έστω με την αρχιτεκτονική-μνημειακή του έννοια, όπως εδώ, είναι αυτό που, κυριολεκτικά και μεταφορικά, εγκαθιστά την ποινή στον δημόσιο χώρο. η ποινή εκ φύσεως πρέπει να κυκλοφορήσει και να διαβαστεί από το κοινό. Ένα άλλο απόσπασμα δείχνει πόσο ο Σπινόζα, θέτοντας τα "θεμέλια της πολιτείας", υπολόγιζε και λάμβανε υπόψη του αυτή την ανάγκη να γίνεται σωστά αντιληπτό και να έχει την προσδοκώμενη εντύπωση το μήνυμα που συνιστούν οι επιβαλλόμενες ποινές. 

"Γι' αυτό και [οι σύνδικοι - σ.σ.] δεν θα παραλείπουν, όταν τους δίνεται η ευκαιρία, να αναιρούν αποφάσεις που λήφθηκαν κατά παράβαση της διαδικασίας ή να ελέγχουν κάποιο δικαστή και να επιβάλλουν ποινές σε όσους είναι άδικοι. διότι τίποτε δεν συγκινεί το πλήθος περισσότερο από αυτό. Ούτε αποτελεί εμπόδιο το γεγονός ότι σπανίως εμφανίζονται παρόμοια παραδείγματα. αντιθέτως, αυτό είναι ένα τεράστιο πλεονέκτημα. Διότι (...) ένα γεγονός, για να ακουστεί η φήμη του όσο γίνεται περισσότερο, πρέπει να είναι σπανιότατο"
.

Σε αυτή τη σύνδεση της ποινής με μια σημειωτική και, μέσω αυτής, με μια παιδαγωγική λειτουργία θα αναφερθούμε σε περισσότερη έκταση στο επόμενο κεφάλαιο. Για να περιοριστούμε στο αντικείμενο του παρόντος κεφαλαίου και να συνοψίσουμε τα όσα προέκυψαν κατά την παρούσα ενότητα: η σπινοζική σύλληψη της ποινής 

α) συμμερίζεται, με την ειδική έννοια που εξηγήσαμε, μια από τις παραδοχές των απόλυτων θεωριών, ήτοι την θεώρηση της ποινής ως αποκατάστασης, αλλά ταυτόχρονα απορρίπτει την επίσης "απόλυτη" θεώρησή της ως ανταπόδοσης,

β) συμμερίζεται επίσης με τον τρόπο της το στόχο της "διατήρησης της ειρήνης", δηλ. της γενικής πρόληψης. 

Παρά τις παρεκκλίσεις, τα δύο αυτά στοιχεία από μόνα τους δεν δείχνουν να κομίζουν κάτι το ριζικά καινοφανές σε σχέση με τις κυρίαρχες αντιλήψεις περί "εξανθρωπισμού" της διαδικασίας κολασμού στις οποίες, όπως αναφέραμε, συνήθως εντοπίζεται η πρόοδος που σημειώθηκε στο πεδίο αυτό κατά τους νεότερους χρόνους. Η διαφοροποίηση όμως θα γίνει σαφής στην αμέσως επόμενη ενότητα.

2. Ο στόχος της βελτίωσης του ανθρώπου

Αυτό το γεγονός εμφανίστηκε κάποτε με δόλιο τρόπο στη σκέψη του Σπινόζα (προς μεγάλη στεναχώρια των ερμηνευτών του, του Kuno Fischer για παράδειγμα, οι οποίοι κατέβαλαν μεγάλη προσπάθεια για να τον παρερμηνεύσουν σ' αυτό το σημείο), όταν ένα απόγευμα που τον βασάνισε ποιος ξέρει τί είδους ανάμνηση, ασχολήθηκε με το ερώτημα, τι να του είχε απομείνει από την περίφημη morsus conscientiae [...]. O κόσμος για το Σπινόζα είχε ξαναγυρίσει στην κατάσταση της αθωότητας στην οποία βρισκόταν πριν από την επινόηση της κακής συνείδησης: τι απέγινε, λοιπόν, η morsus conscientiae; 

 "Το αντίθετο της gaudium" - σκέφτηκε τελικά - "μια θλίψη συνοδευόμενη από την ανάμνηση ενός παρελθόντος γεγονότος που ματαίωσε κάθε προσδοκία μας" (Ηθική, ΙΙΙ, προτ. XVIII, σχόλιο Ι, ΙΙ). Κακοποιοί που υποβλήθηκαν σε ποινές, ένιωθαν, όσον αφορά τα "παραπτώματά" τους, όπως ακριβώς και ο Σπινόζα: "εδώ κάτι πήγε στραβά χωρίς να το περιμένω" και όχι "αυτό δεν έπρεπε να το κάνω". Υποτάσσονταν στην τιμωρία όπως υποτάσσεται κανείς στην αρρώστια ή σε μια συμφορά ή στο θάνατο".
Φρίντριχ Νίτσε, Γενεαλογία της ηθικής 

Εφόσον η "ηθικότητα" έχει την έννοια που εξηγήσαμε στην προηγούμενη ενότητα, γίνεται σαφές ότι η απόφανση "η πολιτεία τιμωρεί κινούμενη από ηθικότητα" εν πάση περιπτώσει δεν σημαίνει ότι η πολιτεία τιμωρεί με σκοπό να καταστήσει ηθικότερο τον ίδιο τον τιμωρούμενο. Αν λοιπόν ο Σπινόζα αποδέχεται δύο από τις βασικές λειτουργίες που συνήθως αποδίδουν στην ποινή οι νεότερες ποινικές θεωρίες (βλ. προηγούμενη ενότητα), ωστόσο απορρίπτει ριζικά το έτερο εκ των δύο βασικών συστατικών των "ενωτικών" θεωριών: το στόχο της ειδικής πρόληψης, την αντίληψη ότι η ποινή οφείλει - ή μπορεί - να βελτιώσει αυτόν που την υφίσταται.
Το επίρρημα "ριζικά" πρέπει εδώ να νοηθεί στην κυριολεξία του. Από την επικράτηση της αντίληψης περί της φυλακής ως κυρίαρχου τρόπου κολασμού μέχρι και σήμερα, όλοι σχεδόν οι θεωρητικοί της εκπρόσωποι, και πολλοί από τους πρακτικούς, δεν έπαψαν να επισημαίνουν ότι η βελτίωση του δράστη, που θα έπρεπε να είναι ο βασικός στόχος κάθε (το λέει και η λέξη) σωφρονιστικού συστήματος, δυστυχώς σε πολύ μικρό βαθμό επιτυγχάνεται υπό τις παρούσες συνθήκες - πράγμα που βεβαίως επιβάλλει την αναμόρφωση, τον εκσυγχρονισμό κ.ο.κ. του συστήματος αυτού
. Η απόρριψη όμως του Σπινόζα δεν αναφέρεται στην πλημμελή εκπλήρωση ενός καθεαυτό ορθού ιδανικού, αλλά συνίσταται στο ότι, κατ' αυτόν, η βελτίωση του εγκληματία, έστω και ως στόχος, στερείται παντελώς νοήματος.

Πρώτα απ' όλα, υπό το πρίσμα της ηθικής θεωρίας του Σπινόζα, η ίδια η έκφραση "βελτίωση του ανθρώπου" εμφανίζεται τελείως άστοχη. Ακόμη περισσότερο, ως προς το συγκεκριμένο ζήτημα που μας ενδιαφέρει εδώ, θα ήταν πάντως τελείως αδιανόητη η πιθανότητα μια τέτοια βελτίωση να επιτευχθεί μέσω της ποινής: ένας άνθρωπος που ήδη βρίσκεται υπό την κυριαρχία των παθών του, όπως είδαμε ότι συμβαίνει με τον παραβάτη, δεν είναι δυνατό να γίνει καλύτερος μέσω ενός κακού που θα του επιβληθεί, μέσω μιας συνάντησης που εξ ορισμού μειώνει τη δύναμη και (δηλαδή) την ελευθερία του. 

Αυτό γίνεται σαφέστερα αντιληπτό, αν λάβουμε υπόψη ότι το σωφρονιστικό αποτέλεσμα που αναμένεται συνήθως από την επιβολή μιας ποινής συνίσταται στο να προκαλέσει τη μετάνοια του καταδίκου για τα εγκλήματά του. Η μετάνοια, τώρα, όπως ρητά ισχυρίζεται ο Σπινόζα στην Ηθική, όχι μόνο δεν "βελτιώνει" τον άνθρωπο, αλλά τον κάνει δυο φορές χειρότερο. Διότι με αυτήν "αφήνεται κανείς να κυριαρχηθεί πρώτα από την πονηρή επιθυμία και ύστερα από τη Λύπη"
. 

Ο παιδαγωγικός λοιπόν χαρακτήρας της ποινής, τον οποίο επισημάναμε στην προηγούμενη ενότητα, δεν συνίσταται στο ότι, δι' αυτής, ο μέχρι τότε εμπαθής δράστης οδηγείται να ζει σύμφωνα με το Λόγο. Πρώτον διότι αφορά κυρίως τους υπολοίπους (δηλ. η πρόληψη νοείται πρωτίστως ως γενική και όχι ως ειδική) και δεύτερον διότι, ακόμη και σε αυτούς, το αποτέλεσμά της είναι απλώς η αποτροπή του κακού και όχι η θετική καθοδήγηση στο καλό
. Η παιδαγωγική λειτουργία της ποινής βασίζεται αποκλειστικά στο φόβο, ο οποίος ως πάθος ευλόγως μειώνει τη δύναμη των ανθρώπων να σκέπτονται και δεν τους καθιστά σώφρονες. 

Η απόρριψη αυτή του τρίτου προβαλλόμενου στόχου του κολασμού είναι τόσο κρίσιμη, ώστε θα ήταν προφανώς άστοχο να θεωρήσουμε ότι συνεπάγεται μια διαφοροποίηση "κατά το ένα τρίτο". Πράγματι, οι συνέπειές της, από ποιοτική και όχι απλώς ποσοτική άποψη, είναι τόσο σημαντικές, ώστε θέτουν τη συνολική σπινοζική τοποθέτηση εκτός του κυρίαρχου, κατά τους Νέους Χρόνους, πλαισίου που ορίζει ο συνδυασμός γενικής και ειδικής πρόληψης για τη θεωρητική θεμελίωση του ποινικού φαινομένου. 

Πρόκειται μάλιστα για συνέπειες που πηγαίνουν αρκετά μακριά. Πράγματι, το ειδικό αυτό νομικοπολιτικό ζήτημα παρουσιάζει ενδιαφέρον διότι σε αυτό συμπυκνώνονται σε πρακτική μορφή οι περισσότερες από τις θεωρητικές "εντάσεις" που επισημάναμε μέχρις εδώ μεταξύ της σπινοζικής σκέψης και της σκέψης που θα αποκαλούσαμε, εν ευρεία εννοία, φιλελεύθερη. Και, περισσότερο από οποιαδήποτε άλλη, η ένταση μεταξύ της σπινοζικής και της φιλελεύθερης αντίληψης για την ελευθερία. 
Όπως είχαμε δει επ' ευκαιρία της αναφοράς στην αλληλογραφία του Σπινόζα με τον Μπλέιενμπερχ (βλ. ενότητα Α7), ο δεύτερος ενίσταται προς τη σπινοζική θεωρία προβάλλοντας μια σύλληψη της ελευθερίας ως ιδιότητας της ανθρώπινης βούλησης και συνείδησης, ενώπιον της οποίας τοποθετούνται, δίκην αντικειμένων προς επιλογή, οι ενδεχόμενες ανθρώπινες πράξεις. Η βούληση εκδηλώνει την ελευθερία της επιλέγοντας μία από αυτές τις ισοδύναμες επιλογές που βρίσκονται απέναντί της ουδέτερα και ανεξάρτητα από αυτήν, κατ' αυτό δε τον τρόπο καθίσταται υπεύθυνη για την επιλογή της αυτή, εφόσον θεωρείται ως η αυτοτελής αιτία των ανθρώπινων πράξεων.

Η συγκεκριμένη σύλληψη για το ανθρώπινο πράττειν αποτελεί τη βάση των περισσότερων θεωριών περί καταλογισμού
 αλλά, κυρίως, λογικό προαπαιτούμενο της νεότερης πρακτικής του ποινικού κολασμού: για την τιμώρηση μιας πράξης, απαιτείται να είναι αυτή αποδοτέα στο υποκείμενό της. Αν κάποιος διαπράξει ένα έγκλημα, αυτό σημαίνει ότι η βούλησή του, εν τη ελευθερία της, επέλεξε συνειδητά το κακό. Γι' αυτό θα πρέπει να επιβληθεί μία ποινή - όχι όμως στο σώμα του, αλλά στην ψυχή του
: εφόσον το ελάττωμα ξεκινάει από το κέντρο όπου γίνεται η επιλογή, από τη συνείδησή του, η ποινή θα πρέπει όχι να τον εξοντώσει σωματικά, αλλά να του δώσει την ευκαιρία, ακριβώς, να συνειδητο-ποιήσει το σφάλμα του και να αποκτήσει μία σωστή βούληση στη θέση της εσφαλμένης που είχε ως τώρα. Στα νεότερα ποινικά συστήματα, λοιπόν, απόλυτη λογική προϋπόθεση για την επιβολή της ποινής είναι η δυνατότητα επιλογής του υποκειμένου: η ποινή πραγματικά "στέκεται ή πέφτει" ανάλογα με το αν ο δράστης μπορούσε ή δεν μπορούσε να κάνει διαφορετικά
.

Καθώς η θεωρία αυτή της ελευθερίας του ανθρώπου συνδέεται κατά την ίδια την εξαγγελία της με την έννοια της ευθύνης, γι' αυτήν η θέση του απόλυτου ντετερμινισμού δεν μπορεί να γίνει αντιληπτή παρά ως προσπάθεια που έχει ως στόχο - ή, έστω, ως αποτέλεσμα - την απαλλαγή από την ευθύνη
. Όταν κάποιος ισχυρίζεται ότι η αιτία των πράξεων (άρα, και των κακών πράξεων) των ανθρώπων δεν έγκειται στη βούλησή τους, αλλά σε αναγκαίες σχέσεις μεταξύ δυνάμεων, αποκλείει τη λογική δυνατότητα καταλογισμού των πράξεων αυτών στα υποκείμενά τους
. 

Δεν είναι λοιπόν καθόλου περίεργο ότι, όπως είχε εκτεθεί και στην ενότητα Α7, στις ίδιες τις προαναφερθείσες επιστολές γίνεται ήδη σύνδεση με το ζήτημα της τιμωρίας και επίκληση των συνεπειών που μπορεί να έχει ως προς αυτό η σπινοζική θεωρία. Όχι μόνο σε αυτές, εξάλλου: "Αν δρούμε υπό τoν καταναγκασμό των εξωτερικών πραγμάτων, ποιος θα μπορούσε να φτάσει στην κατάκτηση της αρετής;" εξανίσταται ένας άλλος από τους επιστολογράφους του Σπινόζα, ο Tschirnhaus, στην επιστολή αρ. 57 (τ. ΙΙ σελ. 380). "Με αυτή την υπόθεση δεν υπάρχει κακή πράξη που δεν θα καθίστατο συγχωρητέα". 

Στο πλαίσιο αυτό, βέβαια, πρόκειται πάντοτε για το ζήτημα της θείας τιμωρίας. Ωστόσο, δεδομένου ότι ο Σπινόζα ασκεί κριτική προς τη θρησκευτική ιδεολογία κυρίως, όπως είπαμε, στο βαθμό που αυτή είναι δομημένη κατά ένα δικαστικό πρότυπο
, όσα αναφέρει στη συγκεκριμένη ανταλλαγή επιστολών πρέπει να δεχτούμε ότι ισχύουν ανάλογα για την ταυτότητα του λόγου - ίσως και κατά μείζονα λόγο - και για την περίπτωση της ποινής που επιβάλλει η πολιτεία. 

Η επιστολή 58 του Σπινόζα, με την οποία αυτός απαντά κατηγορηματικά με αρνητικό τρόπο στο πρόβλημα που του θέτει ο Tσίρνχάους - ή μάλλον με αφοπλιστική απλότητα το απορρίπτει ως πρόβλημα
 -, δείχνει ότι η απόρριψη της προβληματικής του υποκειμένου δεν συνεπάγεται την απόρριψη ή την αγνόηση του ποινικού κολασμού ως τέτοιου. Αντιθέτως, με βάση ακριβώς αυτή την απόρριψη, η ανάγκη της επιβολής ποινών θεματοποιείται κατά έναν πολύ οξύτερο και απόλυτο τρόπο. 

Το πόσο μόνιμο στοιχείο της σκέψης του Σπινόζα είναι η θεματοποίηση αυτή, εκδηλώνεται χαρακτηριστικά και στο εξής γεγονός: το ίδιο ακριβώς σύμπλεγμα ιδεών, δηλ. αφενός ο αποκλεισμός της ιδέας περί βελτιώσεως του τιμωρουμένου και, αφετέρου, η εμμονή στον ισχυρισμό ότι, για το λόγο αυτό, δεν αίρεται αλλά τίθεται ακόμη περισσότερο η αναγκαιότητα (με διπλή έννοια) των ποινών, αποτυπώνεται και σε δύο άλλα χωρία που κείνται εκτός του κυρίως σώματος των σπινοζικών φιλοσοφικών κειμένων. Το ένα απ' αυτά προέρχεται από την πρώιμη φάση του έργου του φιλοσόφου, ενώ το άλλο γράφεται ένα χρόνο πριν το θάνατό του. Στα χωρία αυτά χρησιμοποιούνται δύο χαρακτηριστικοί παραλληλισμοί του ποινικού φαινομένου, εξαιρετικά συγγενείς άλλωστε ο ένας προς τον άλλο, προερχόμενοι από μια προσφιλή στο Σπινόζα πηγή μεταφορών, το ζωικό βασίλειο. Κατ' αρχάς, στο 8ο κεφάλαιο του Β΄ μέρους του "Παραρτήματός" του στις "Αρχές της φιλοσοφίας του Καρτέσιου", πριν καν χρειασθεί να του τεθεί ρητά η αντίρρηση από κάποιον τρίτο, τη θέτει ο ίδιος στον εαυτό του και απαντά ως εξής: 

"Θα ρωτήσει κανείς πάλι: γιατί λοιπόν τιμωρούνται οι ασεβείς, εφόσον δρουν σύμφωνα με τη φύση τους και δυνάμει μιας θείας απόφασης; Απαντώ πως και η τιμωρία τους είναι επίσης αποτέλεσμα μιας θείας απόφασης και ότι αν έπρεπε να τιμωρούνται εκείνοι μόνο, οι οποίοι φανταζόμαστε ότι αμαρτάνουν δυνάμει της ελευθερίας τους, γιατί οι άνθρωποι προσπαθούν να εξολοθρεύσουν τα δηλητηριώδη φίδια; Εφόσον και αυτά αμαρτάνουν δυνάμει της ίδιας τους της φύσης και δεν μπορούν να κάνουν διαφορετικά". 
Αν είχε κανείς την τάση να εκλάβει την προαναφερθείσα θεμελίωση της ποινής στην ηθικότητα ως μια ευγενών προθέσεων μεν, αλλά ανεδαφική προσέγγιση του ποινικού φαινομένου, ο παραλληλισμός αυτός των παραβατών του ποινικού δικαίου με δηλητηριώδη φίδια και του κολασμού τους με εξολόθρευση εξαλείφει κάθε τέτοια σκέψη. Γεννά μάλλον αισθήματα ανάλογα με εκείνα που δοκίμασε κατά την επαφή του με τη σπινοζική σκέψη ο Henry Oldenburg, αποδέκτης της επιστολής 78, στην οποία ο Σπινόζα επίσης αποσυνδέει το ζήτημα της τιμωρίας από το ζήτημα της ευθύνης και της συγχώρησης και ισχυρίζεται αποφθεγματικά: "Όποιος λυσσάει από το δήγμα ενός σκύλου, πρέπει αληθώς να συγχωρεθεί, μπορεί όμως νόμιμα να στραγγαλισθεί" (τ. ΙΙ σελ. 423). 

Μια διατύπωση η οποία, έστω και πριν μεσολαβήσουν δύο περίπου αιώνες "εξανθρωπισμού" της θεωρίας και πρακτικής της ποινής, κρίνεται ως ένδειξη υπερβολικής ωμότητας [admodum crudele]
: "η θανάτωση ενός λυσσασμένου σκύλου θα κρινόταν ως βαναυσότητα, αν δεν ήταν απαραίτητη για τη διάσωση των υπολοίπων σκύλων ή των άλλων ζώων και των ίδιων των ανθρώπων", αντιτείνει σκανδαλισμένος στην απάντησή του (επ. 79, σ. 425) ο γραμματέας της Βασιλικής Εταιρίας του Λονδίνου. 

Είναι πάντως προφανές ότι η "θανάτωση των λυσσασμένων σκύλων" (=η τιμώρηση των παραβατών) στη σκέψη του Σπινόζα συνδέεται ακριβώς με αυτή την προϋπόθεση - τον κίνδυνο επέκτασης της "λύσσας" τους. Δεν μπορούμε να ξέρουμε αν, γι' αυτό το λόγο, ο Όλντενμπεργκ θα ανακαλούσε το χαρακτηρισμό του, αλλά είναι σίγουρο ότι από τις δύο παρατεθείσες μεταφορές προκύπτει, με εξαιρετική συνέπεια, η ίδια ακριβώς σύλληψη του ποινικού φαινομένου που αναδεικνύουν και οι κυριολεκτικές διατυπώσεις. 

Κατ' αρχάς, η εικόνα ειδικά του φιδιού, συνειρμικά, συνδέεται αμετάκλητα με την "ιστορία του πρώτου ανθρώπου", δηλ. με την ιστορία της πρώτης παράβασης και του κολασμού της, σύμφωνα με τις θρησκευτικές αφηγήσεις. Στη σύνδεση αυτή όμως θα αναφερθούμε εκτενέστερα στο επόμενο κεφάλαιο. Πέραν τούτου, η επιλογή του φιδιού παραπέμπει αναπόφευκτα στη σκέψη του δηλητηρίου - πράγμα που θα ίσχυε ακόμα και αν απουσίαζε από το κείμενό μας το σχετικό επίθετο. Το δηλητήριο αποτελεί το χαρακτηριστικότερο σπινοζικό παράδειγμα συνάντησης που μειώνει τη δύναμή μας, που μας προκαλεί κακό
. Ξαναβρίσκουμε λοιπόν εδώ την ίδια θεμελίωση της ποινής στην οποία είχαμε καταλήξει στην προηγούμενη ενότητα: ο παραβάτης του νόμου είναι αυτός που "δηλητηριάζει" την πολιτεία, που αποσυνθέτει τη χαρακτηριστική σχέση ηρεμίας και κίνησης μεταξύ των εκτατών μερών της που τη συνιστά ως ιδιαίτερο (σύνθετο) πράγμα - και γι' αυτό και μόνο τιμωρείται. Σκέφτηκε ποτέ κανείς να προτείνει τη "βελτίωση" των φιδιών ώστε να πάψουν να είναι δηλητηριώδη; 

Κατά το Σπινόζα, λοιπόν, η ποινή δεν μπορεί να βελτιώσει τον άνθρωπο· μπορεί απλώς να εξαναγκάσει κάποιον να αποδεχτεί τη χαρακτηριστική σχέση υπό την οποία οι άνθρωποι συμβιώνουν μέσα στην πολιτεία, ενώ αυτός άλλως θα ήταν απρόθυμος να το κάνει. 

3. Pietas: μια πολιτική θεμελίωση της ποινής

Στην πρώτη και τη δεύτερη ενότητα του παρόντος κεφαλαίου, εκτέθηκε ότι στόχος της ποινής δεν μπορεί να είναι ούτε η καταστροφή αλλά ούτε και, αντίστοιχα, η ηθικοποίηση του τιμωρουμένου. Με τον αποκλεισμό των δύο αυτών ακραίων ορίων, η ηθικότητα παραμένει έτσι οριστικά το μόνο θεμέλιο της ποινής. 

Με τη θεμελίωση αυτή επιβεβαιώνεται, και ως προς το ζήτημα του κολασμού, ότι η βασική μέριμνα του Σπινόζα είναι να εδραιώσει την αυθεντία της πολιτείας και την προτεραιότητα της πολιτικής οπτικής έναντι άλλων ανταγωνιστικών (θρησκευτικών και ηθικών): εφόσον η μόνη λειτουργία της ποινής συνίσταται στη διατήρηση του δεσμού που συνέχει τους ανθρώπους ώστε να ζουν μαζί στα πλαίσια της πολιτείας, η φύση της είναι αυτονόητα πολιτική. 

Με αυτή την ευρεία διατύπωση, η σύνδεση της ποινής με το πολιτικό στοιχείο δεν φαίνεται ικανή να εγείρει ιδιαίτερες αντιρρήσεις. Η σύνδεση αυτή μπορεί όμως να νοηθεί και με μια ειδικότερη σημασία, η οποία ξαναφέρνει στην επιφάνεια την απόσταση της σπινοζικής προσέγγισης από τη λογική των νεότερων ποινικών συστημάτων.

Σχετικά με τα συστήματα αυτά, το βασικότερο που θα είχε να πει κανείς, πριν από οτιδήποτε άλλο, είναι ότι αποτελούν, ακριβώς, ποινικά συστήματα, τα οποία ως τέτοια όχι μόνο δεν ταυτίζονται, αλλά αντιδιαστέλλονται προς την πολιτική δράση. Η αντιδιαστολή αυτή καθιερώνεται ως γνωστόν μόνο στους νεότερους χρόνους. Προηγουμένως, κανείς π.χ. μονάρχης (για να μην αναφερθούμε στις φεουδαρχικές κοινωνίες), όταν τιμωρούσε έναν παραβάτη του νόμου του, δεν είχε διανοηθεί ότι ενεργούσε στα πλαίσια ενός ειδικά ποινικού πεδίου, σε αντιδιαστολή με κάποια υποτιθέμενη "καθαρά πολιτική" δραστηριότητά του. "Το δικαίωμα της τιμωρίας είναι λοιπόν κάτι το ανάλογο με το δικαίωμα του μονάρχη να κηρύττει τον πόλεμο στους εχθρούς του"
: η λειτουργία κολασμού των εγκληματιών αποτελούσε συστατικό μέρος της ενιαίας δράσης της εξουσίας και ως τέτοια γινόταν αντιληπτή. Αντιθέτως, τώρα θεωρείται πλέον ότι ανήκει σε ένα ιδιαίτερο νομικό-τεχνικό επίπεδο διακριτό από την "καθαυτό" άσκηση της εξουσίας, στο επίπεδο του "κοινού ποινικού δικαίου"
. 

Ο εγκληματίας, όμως, με τον τρόπο που τον συλλαμβάνει ο Σπινόζα, δεν μπορεί να είναι απλώς ένας παραβάτης αυτού του δικαίου, υποκείμενος στη δικαιοδοσία των τεχνικών του: διαταράσσοντας τη χαρακτηριστική σχέση που συνιστά την πολιτεία ως πολιτεία, εμποδίζοντάς την να διατηρήσει το Είναι της, ο εγκληματίας είναι φανερό ότι καθίσταται στον αντίστοιχο βαθμό εχθρός της πολιτείας. Ένα κράτος θεμελιωμένο σύμφωνα με τις προδιαγραφές της Πολιτικής Πραγματείας, απαρνούμενο για λογαριασμό του το μανδύα της "βελτίωσης του ανθρώπου", μπορούμε να υποθέσουμε ότι θα εμφανιζόταν στους υπηκόους του με τη μορφή όχι μιας εξουσίας που τους τιμωρεί για το καλό τους, αλλά "μιας εξουσίας που γι' αυτήν η ανυπακοή είναι πράξη εχθρική, αρχή εξέγερσης, που στην ουσία δεν διαφέρει πολύ από τον εμφύλιο πόλεμο. μιας εξουσίας που δεν έχει ανάγκη να αποδείξει γιατί εφαρμόζει τους νόμους της, αλλά να δείξει ποιοι είναι οι εχθροί της"
.

Κατ' αυτό τον τρόπο, η υπέρτατη εξουσία ενός σπινοζικού κράτους θα ήταν μια εξουσία, για την οποία δεν θα είχε νόημα π.χ. η κατηγορία περί "ποινικοποίησης της πολιτικής", καθότι σε αυτήν δεν έχει εγκαθιδρυθεί καν η διάκριση μεταξύ των δύο χώρων, ώστε να είναι νοητή η παραβίασή της. Σε αντίθεση βεβαίως με τις βασικές αρχές, πάνω στις οποίες οργανώθηκαν τα περισσότερα υπαρκτά δυτικοευρωπαϊκά κράτη των τελευταίων δύο αιώνων, κατά τις οποίες "η έννομη τάξη που οργανώνεται από το δίκαιο δεν αφήνει περιθώρια για να διαμορφωθεί μια 'πολιτική' ή 'οικονομική' ή 'ιδεολογική' παραβατικότητα. Η παράβαση του δικαίου και του νόμου προσλαμβάνει δηλαδή εξ ορισμού το χαρακτήρα του ποινικού αδικήματος, ενός αδικήματος που δεν έχει άλλο κοινωνικό πρόσημο πέρα από το ότι διαπράττεται στο επίπεδο του δικαίου και του ποινικού νόμου και ως τέτοιο καταστέλλεται. (...) Η καταστολή στα πλαίσια της έννομης τάξης του 'κράτους δικαίου' έχει αποκλειστικά ποινικό, δηλαδή 'μη πολιτικό' χαρακτήρα.

Είναι λοιπόν λανθασμένος ο ισχυρισμός ότι η ποινικοποίηση των πολιτικών συγκρούσεων αποτελεί ιδιαίτερο χαρακτηριστικό του σύγχρονου 'αυταρχικού' αστικού κράτους. Η ποινικοποίηση αποτελεί τον ειδικά καπιταλιστικό γενικό τρόπο καταστολής ήδη από την πρώτη στιγμή της γέννησης της καπιταλιστικής εξουσίας"
. 

Γράφοντας λοιπόν αυτήν ακριβώς την περίοδο, την "πρώτη στιγμή της γέννησης της καπιταλιστικής εξουσίας", ο Σπινόζα όχι μόνο δεν περιλαμβάνει στα "θεμέλια της πολιτείας" του την ποινικοποίηση ως γενικό τρόπο καταστολής, αλλά αντίθετα προκρίνει, θα λέγαμε, την "πολιτικοποίηση των ποινικών συγκρούσεων". Η απόρριψη της σύλληψης του ποινικού φαινομένου με όρους υποκειμένου (το έγκλημα ως αποτέλεσμα της ελευθερίας της βούλησης) και η θεμελίωσή του με βάση την pietas οδηγεί στην κατανόησή του με όρους συλλογικότητας, υπό τους οποίους ο πολιτικός χαρακτήρας του παραπέμπει σε ένα συσχετισμό δυνάμεων. 

3α. Το έγκλημα τελείται αναγκαία ... 

Σε προαναφερθέν απόσπασμα
 εκτέθηκε η απάντηση του Σπινόζα στην κατηγορία ότι, με τη θεωρία του, εκλείπει η δυνατότητα ή η αναγκαιότητα επιβολής ποινών: την κατηγορία αυτή την απορρίπτει με το επιχείρημα ότι αν, κατ' αυτόν, ο εγκληματίας εγκληματεί δυνάμει μιας "αιώνιας απόφασης του Θεού" (με άλλα λόγια, δυνάμει κάποιων αναγκαίων αιτίων που καθορίζουν τη δράση του), ωστόσο και η καταδίκη του λαμβάνει χώρα επίσης δυνάμει μιας αιώνιας απόφασης του Θεού. Με αυτό το απλό "επίσης" δηλώνεται εδώ ότι τόσο η δράση του εγκληματία όταν εγκληματεί, όσο και η δράση της πολιτείας όταν τον τιμωρεί, ανάγονται κατ' αρχήν στον ίδιο ακριβώς αιτιώδη μηχανισμό, τοποθετούνται στο ίδιο επίπεδο πραγματικότητας - δηλαδή τελειότητας. Και ως προς τη σχέση της πολιτείας με τον "ατομικό" παραβάτη ισχύει ο ίδιος συλλογισμός που είχαμε διατυπώσει προηγουμένως (ενότητα Β4) ως προς το ζήτημα της αντίστασης των υπηκόων: καμία απ' τις δύο δράσεις δεν επενδύεται θεωρητικά με κάποιο εξ ορισμού "πλεόνασμα νομιμότητας" έναντι της άλλης. Ο μόνος λόγος για τον οποίο η πολιτεία μπορεί να εξαναγκάσει τον παρανομούντα (όχι να "είναι ελεύθερος", όπως ίσως θα έλεγε ο Ρουσώ
, αλλά) να υποταχθεί στο νόμο της, είναι ότι η δύναμή της υπερτερεί σημαντικά έναντι της δικής του. 

Μία τέτοια σκέψη θα μπορούσε άραγε να θεμελιώσει ένα πραγματικό κολαστικό σύστημα κατά τρόπο που να είναι βιώσιμο; Πώς άραγε θα έμοιαζε ένα τέτοιο σύστημα; Ο ίδιος ο Σπινόζα, σε κάποιο σημείο της Πολιτικής Πραγματείας, και συγκεκριμένα αφού έχει εκθέσει τα κατ' αυτόν θεμέλια του αριστοκρατικού κράτους, προσθέτει: "κανένα κράτος, απ' όσο ξέρω, δεν εγκαθιδρύθηκε στη βάση όλων αυτών των προϋποθέσεων που αναφέραμε ..."
. Στο διάστημα που μεσολάβησε από τότε που γράφτηκαν αυτές οι γραμμές, δεν φαίνεται να συνέβη κάτι που να μεταβάλλει την εκτίμηση αυτή. 

Πάντως, με βάση τις επικρατούσες σήμερα νομικές αντιλήψεις, θα τείναμε να θεωρήσουμε αδύνατο να επιτύχει ένα τέτοιο σύστημα το διακηρυγμένο στόχο του, τη διατήρηση της ειρήνης στην πολιτεία, τη στιγμή που με τις θεωρητικές του βάσεις φαίνεται να εισάγει σε αυτή τον πόλεμο. Στην οπτική ενός νομικού των τελών του 20ού αιώνα, γεννιούνται έντονες αντιρρήσεις τόσο για τη θεωρητική εξήγηση του ποινικού φαινομένου, όσο και για τις κανονιστικής φύσεως ρυθμίσεις των "θεμελίων της πολιτείας"
.

Ως προς την πρώτη σειρά αντιρρήσεων που ανακύπτουν από την οπτική αυτή, σημειώσαμε ήδη ότι η κατανόηση των ανθρώπινων πράξεων με όρους αναγκαιότητας δεν οδηγεί στη δικαιολόγηση, αλλά στην αιτιολόγησή τους - όπως επισημαίνει ο ίδιος ο Σπινόζα όταν του προβάλλει τη σχετική αντίρρηση ο "φιλελεύθερος θεολόγος" του 17ου αιώνα Μπλέιενμπερχ. Οι παραβάτες ενεργούν με βάση την αναγκαιότητα της φύσης τους (καθόσον βεβαίως η τελευταία επηρεάζεται από ένα αρνητικό πάθος) και, από οντολογική άποψη, δεν θα μπορούσαν να ενεργήσουν διαφορετικά - όπως και κάθε άλλο ον. "Ένα άλογο συγχωρείται που είναι άλογο και όχι άνθρωπος"
. Η αποδοχή όμως του αιτιώδους καθορισμού των εγκληματιών στις κακές τους πράξεις δεν έχει το νόημα ότι αυτοί θα ήταν προτιμότερο να μένουν ατιμώρητοι.

Σημειωτέον πάντως ότι, παρά το απόλυτο της διατύπωσης περί "δηλητηριωδών φιδιών", η αναγωγή της εγκληματικής δραστηριότητας στη φύση του δρώντος δεν πρέπει να θεωρηθεί ως προσφυγή σε κάποια θεωρία περί "εγκληματικών φύσεων" όπως αυτές που κυριάρχησαν στην εγκληματολογία το 19ο ιδίως αιώνα ομνύοντας, και αυτές επίσης, στο όνομα της αιτιοκρατίας
. Εκ πρώτης όψεως, πράγματι, δημιουργείται μια εντύπωση συγγένειας, η οποία μάλιστα εντείνεται ακόμα περισσότερο από μία εντυπωσιακή σύμπτωση στην επιχειρηματολογία: ο αυτουργός της διασημότερης μεταξύ των προαναφερθεισών θεωριών, ο Cesare Lombroso αυτοπροσώπως, στο διαβόητο "Ο εγκληματίας άνθρωπος", βλέπουμε να επαναλαμβάνει σχεδόν αυτούσιο το σκεπτικό με το οποίο ο Σπινόζα απέκρουε στην επιστολή του την αντίρρηση του Όλντενμπεργκ. Χωρίς να επικαλείται ή να δείχνει ότι έχει υπόψη του το Σπινόζα, ο Λομπρόζο, προκειμένου να πείσει τους τυχόν επικριτές του ότι η "φυσιοκρατική" του εξήγηση για την εγκληματική δραστηριότητα δεν οδηγεί στην ασυδοσία, διαβεβαιώνει και αυτός ότι, αν το έγκλημα συμβαίνει αναγκαία, η απάντηση της οργανωμένης πολιτείας προς αυτό επέρχεται εξίσου αναγκαία
.

Σε πολλά σημεία της εργασίας χρειάστηκε να επαναλάβουμε ότι η φραστική ομοιότητα δεν σημαίνει απαραίτητα ουσιαστική συγγένεια, αλλά νομίζω ότι δύσκολα μπορεί να βρει κανείς πιο κραυγαλέα περίπτωση σύγκλισης ως προς το γράμμα και απόκλισης ως προς το πνεύμα μεταξύ δύο θεωρήσεων. Ας προσπαθήσουμε να δούμε γιατί:

Στο έργο του, ο ιταλός εγκληματολόγος δεν παύει μεν να επαναλαμβάνει ότι η ανάλυσή του βασίζεται σε "στοιχεία" και αποτελεί την τελευταία λέξη της επιστήμης, στην ουσία όμως σκέπτεται με έναν τρόπο απολύτως κανονιστικό - με την έννοια που θα έδιδε στον όρο ο Σπινόζα·  με την έννοια δηλαδή ότι θέτει άρρητα έναν κανόνα για την ανθρώπινη φύση, μια "γενική ιδέα του ανθρώπου", και διερωτάται πώς μπορεί να ερμηνευθεί η παρέκκλιση από το πρότυπο αυτό. Εκεί λοιπόν επιστρατεύει αντικειμενικά κατ' αυτόν δεδομένα, όπως τα ανατομικά χαρακτηριστικά (π.χ. το ήπαρ, το θώρακα, το κρανίο κ.λπ.) των καταδίκων. Τα στοιχεία αυτά τα αναλύει ντετερμινιστικά με την "ανθρωπομετρική" του μέθοδο
 και τα βρίσκει συγκρίσιμα με εκείνα που παρατηρούνται σε άλλους παρεκκλίνοντες, όπως οι παράφρονες και οι βάρβαροι
. Πράγμα που δείχνει ότι το νεωτερικό σχέδιο μιας "επιστήμης του ανθρώπου" μπορεί ενίοτε να συνοδεύεται από μια παραδοσιακότατη αντίληψη περί ιεραρχίας των όντων και από έναν απροκάλυπτο φυλετισμό.

Αυτή λοιπόν η εμφανιζόμενη ως αιτιώδης ανάλυση ενδιαφέρεται για τους "εγκληματογόνους" εκείνους παράγοντες που μπορούν και πρέπει να εντοπισθούν μέσα στο υποκείμενο της παράβασης ώστε να αναγνωρίζονται οι "γεννημένοι εγκληματίες". Κατ' αρχάς δηλαδή μοιράζεται τον ίδιο ριζικό ατομικισμό με τη θεωρία περί ενοχής, κατά της οποίας ξιφουλκεί
. Περαιτέρω, η πρακτική συνέπεια που συνάγει ο Lombroso από την κοσμοθεωρητική αυτή τοποθέτηση είναι ότι η ποινή δεν είναι πλέον η ενδεδειγμένη "απάντηση της κοινωνίας" για τους ως άνω αναγκαίως εγκληματούντες, αλλά πρέπει να αντικατασταθεί από την "κοινωνική άμυνα"
. 

Για το Σπινόζα, η φύση των πραγμάτων (και των ανθρώπων) δεν είναι τίποτε άλλο από τον προσίδιο τρόπο με τον οποίο αυτά (‑οί) καθορίζονται να ενεργήσουν. Υπό το φως λοιπόν της ταύτισης μεταξύ φύσης και δύναμης για δράση, η αναγωγή της παραβατικής δράσης στη φύση του παραβαίνοντος δεν πρέπει καν να θεωρηθεί ως απόπειρα ερμηνείας (και δη "επιστημονικής") της δράσης αυτής - με την έννοια της αναγωγής σε κάποιο άλλο στοιχείο που θα αποκάλυπτε την "αλήθεια" της: αποτελεί απλώς αναδιατύπωσή της με διαφορετικά λόγια, εξειδίκευση της προαναφερθείσας ταύτισης, ως γενικής αρχής της σπινοζικής φιλοσοφίας, στην ιδιαίτερη περίπτωση του παραβάτη. Με βάση δε τη σπινοζική ομοιότροπη σύλληψη του Είναι, είναι ειδικότερα σαφές γιατί η αναδιατύπωση αυτή δεν μπορεί να συνιστά θεώρηση του παραβάτη ως υποδεέστερου τύπου ανθρώπου.

Γι' αυτό το λόγο, αν στις προαναφερθείσες εγκληματολογικές θεωρίες η αναφορά στη "φύση" υποβιβάζει τον παραβάτη, στο Σπινόζα αντίθετα τον ανατιμά. Έστω και αν - ή μάλλον, ακριβώς επειδή - οι θεωρίες αυτές ζητούν την κατανόηση ή και τον οίκτο μας για "αυτούς τους δυστυχείς" οι οποίοι "δεν φταίνε" για την παραβατικότητά τους
. Διότι ο οίκτος, σύμφωνα με μια φιλοσοφική οπτική που υιοθετεί απολύτως και ο Σπινόζα, μπορεί να είναι μια διαφορετική έκφραση της σκληρότητάς μας
. Εξάλλου, η λύση της "κοινωνικής άμυνας" έναντι των "αδιορθώτων"
 στην πράξη δεν συνεπάγεται αναγκαία ηπιότερη μεταχείρισή τους
.

Συνεπώς, η χρήση της "φύσης" στο Σπινόζα δεν έχει την έννοια ταυτοποίησης κάποιας συγκεκριμένης ομάδας ανθρώπων ως αμετάκλητα προσδιορισμένης - εκ γενετής ή για λόγους ψυχολογικούς, κοινωνικούς ή άλλους - προς την παραβατικότητα. Η δική του αιτιοκρατία αναφέρεται στην αναγκαιότητα των συναντήσεων μεταξύ σωμάτων και όχι σε έναν βιολογικής τάξεως προκαθορισμό. Κατ' αυτό τον τρόπο, αποδίδει στον παρανομούντα περισσότερο σεβασμό
, καθότι καταγράφει την ενέργειά του ως παραγωγή και όχι ως ελαττωματικότητα, ως απόρροια της ικανότητάς του να επιφέρει αποτελέσματα και όχι ως εκδήλωση του στίγματος της εγκληματικής φύσης
. 

Ασχέτως τούτου, όπως σαφώς δηλώνεται στο ήδη παρατεθέν απόσπασμα από τις "Αρχές της φιλοσοφίας του Καρτέσιου", η καταγραφή αυτή κάθε άλλο παρά καθιστά περιττή την επιβολή ποινών. Το σπινοζικό "βέλτιστο κράτος" λοιπόν θα θεωρούσε το έγκλημα ως δύναμη του εγκληματούντος, και όχι ως αδυναμία του για την οποία να πρέπει να μετανοήσει - και έτσι να καταστεί ακόμη πιο αδύναμος. Για αυτή την παραγωγική δύναμη ακριβώς θα τον υπέβαλλε σε κολασμό (και όχι σε μέτρα "κοινωνικής άμυνας"). 

3β. ... και τιμωρείται αναγκαία 

Ο κολασμός βεβαίως ρητά δηλώνεται ότι πρέπει να επιβάλλεται με βάση όχι την εκδικητικότητα, αλλά την ηθικότητα. Αυτή η δήλωση, πάντως, δεν μεταβάλλει το γεγονός ότι το υποθετικό κολαστικό σύστημα του σπινοζικού κράτους εμφανίζεται ασυμβίβαστο με τις επικρατούσες σήμερα αρχές, που συνοψίζονται υπό τον γενικό όρο του κράτους δικαίου. Στον σημερινό νομικό, ο οποίος σκέπτεται το ποινικό φαινόμενο υπό το πρίσμα των αρχών αυτών, γεννάται αυθόρμητα η ένσταση ότι το σύστημα αυτό κομίζει κάτι το άμετρο και ανεξέλεγκτο, καθότι, ταυτίζοντας τον ποινικό παραβάτη με τον πολιτικό αντίπαλο (της πολιτείας), τον εκθέτει ανυπεράσπιστο μπροστά στην ισχύ της τιμωρίας. 

Από κανονιστική άποψη, επομένως, η δεύτερη σειρά αντιρρήσεων που γεννούν οι σπινοζικές ρυθμίσεις ανάγεται στο γενικότερο ζήτημα ότι, καταργώντας (ή μη εισάγοντας) την αυτονομία του νομικού επιπέδου, διαγράφουν την εγγυητική λειτουργία του δικαίου. Ως προς τούτο, οι συναφείς ρυθμίσεις που περιλαμβάνονται στα ειδικά κεφάλαια της Π. Π. εμφανίζονται ως ανεπανόρθωτα ατελείς, θα είχαμε την τάση να τις ταξινομήσουμε ως πρωτόγονα ακόμα σχεδιάσματα ενός θεσμού που τότε βρισκόταν στην αρχή της πορείας του.

Η πρόβλεψη νομικών εγγυήσεων, όπως αναφέραμε ήδη με αφορμή τα "θεμέλια της πολιτείας"
, είναι γεγονός ότι δεν αποτελεί κεντρικό μέλημα του Σπινόζα
. Με το να ισχυριστούμε όμως ότι αυτό συνιστά ελάττωμά της δεν κερδίζουμε κάποια θετική γνώση για τη σκέψη αυτή (όπως υποστηρίχθηκε σε γενικό επίπεδο στην Εισαγωγή της παρούσας εργασίας). Με σπινοζικούς όρους, ένας τέτοιος ισχυρισμός απλώς θα αποκάλυπτε ότι, σύμφωνα με τον τρόπο με τον οποίο είναι συγκροτημένη η φαντασία μας, κάθε προσέγγιση του δικαίου πρέπει να περιλαμβάνει μια θεωρία των εγγυήσεων
. 

Αν πρόκειται να αποφύγουμε το σκόπελο της αναδρομικής θεώρησης της ιστορίας, οφείλουμε να εξετάσουμε τις σπινοζικές θέσεις περί κολασμού με βάση αυτό που είναι και όχι με βάση αυτό που δεν έχουν (ακόμα). Όσο και αν είναι αναπόφευκτο το βλέμμα με το οποίο τις προσεγγίζουμε να είναι σημερινό και τα ερωτήματα τα οποία θέτουμε προς αυτές να προέρχονται από μια σημερινή προβληματική, δεν είναι θεμιτό να προβάλουμε σε αυτές τη μεταγενέστερη γνώση μας και να επικαλούμαστε στοιχεία που μόνο αργότερα προέκυψαν προκειμένου να αντλήσουμε επιχειρήματα κατ' αυτών
. 

Σε διαφορετική περίπτωση, αν κρίναμε τις θέσεις του Σπινόζα με τα σημερινά κριτήρια, οι αντιρρήσεις που προκύπτουν θα εμφανίζονταν έως και αντιφατικές: η δεύτερη, κανονιστικής φύσεως ένσταση που συνάγεται με βάση τη σύγχρονη προβληματική προς τις θέσεις αυτές ήταν ότι καθιστούν τον κατηγορούμενο έρμαιο στις διαθέσεις της πολιτικής εξουσίας χωρίς εγγυήσεις αμερόληπτης κρίσης. Η "οντολογική" ένσταση, από την άλλη, συνίστατο στο ότι, αν γίνει καθολικά αποδεκτό ότι ο εγκληματίας αμαρτάνει σύμφωνα με τη φύση του, τότε υπάρχει φόβος να καταλήξουμε σε μία κοινωνία γενικευμένου εγκλήματος. 

Με άλλα λόγια, η σχεσιακή-αιτιοκρατική σύλληψη του εγκλήματος και της ποινής φαίνεται να προκαλεί μία διπλή ανασφάλεια, έναντι της οποίας χρειαζόμαστε δύο σειρές εγγυήσεων, αντίθετης κατεύθυνσης η μια προς την άλλη: πρέπει να προστατέψουμε πρώτα την κοινωνία από την αποχαλίνωση των εγκληματιών που η σύλληψη αυτή θα επιφέρει, αλλά επίσης πρέπει να προστατέψουμε και τους ίδιους τους εγκληματίες από την κοινωνία. 

Tι μπορεί να σημαίνει αυτή η διπλή και αντιφατική αξίωση από τη σπινοζική θεωρία, η οποία εμφανίζεται ταυτόχρονα υπερβολικά επιεικής και υπερβολικά άγρια προς τους παρανομούντες; Απλούστατα, ότι η προβληματική τού υποκειμένου (όπως και κάθε άλλη, εξάλλου) δεν απαντά παρά σε προβλήματα που μόνο η ίδια προηγουμένως έχει θέσει, και ότι είναι άστοχο να ζητάμε από μία άλλη προβληματική, που δεν νοεί τον κόσμο μέσα από τις ίδιες κατηγορίες, να έχει λύσεις για τα ίδια αυτά προβλήματα. Δηλαδή ότι, με τον ίδιο τρόπο που η χριστιανική θρησκεία, σύμφωνα με τον Νίτσε, εμφανιζόταν ως φάρμακο μόνο αφού προηγουμένως είχε η ίδια προκαλέσει την αρρώστια, έτσι και η σύγχρονη θεωρία των εγγυήσεων πιθανόν να εμφανίζεται ως η λύση, για ένα πρόβλημα όμως το οποίο η ίδια κατασκευάζει νοητικά ως τέτοιο και το οποίο, για να το θεωρήσει κανείς ως πρόβλημα, χρειάζεται να έχει ήδη αποδεχθεί την οπτική της. 

Εν πάση περιπτώσει, αν αντιμετωπίσουμε κατά τα ανωτέρω τις θέσεις του Σπινόζα περί κολασμού από την "άποψη της αιωνιότητας", όπως θα έλεγε ο ίδιος, και όχι από αυτήν της διάρκειας, αντιπαραβάλλοντάς τις με σημερινές ερωτηματοθεσίες, χωρίς όμως να τις καθυποτάσσουμε σ' αυτές, αυτό θα μπορούσε επί παραδείγματι να παραγάγει ένα συλλογισμό όπως ο εξής: 

Αν για την εγκληματική δράση ευθύνεται ή όχι η συνείδηση του εγκληματία δεν ενδιαφέρει μόνο ως αφηρημένο ζήτημα φιλοσοφικών προτιμήσεων, αλλά έχει συγκεκριμένες συνέπειες για την υλική οργάνωση των ποινικών συστημάτων. Ενδεικτικά, όλα τα νεότερα ποινικά συστήματα συνδέουν ειδικές συνέπειες με το ενδεχόμενο κατά την τέλεση ενός εγκλήματος να είναι "απούσα" η συνείδηση ή η βούληση του δράστη - ό,τι κι αν μπορεί να σημαίνει αυτό (για παράδειγμα να υπάρχει, όπως χαρακτηριστικά το θέτει ο ελληνικός Ποινικός Κώδικας, "διατάραξη της συνείδησης"): αυτό αποτελεί λόγο άρσης του καταλογισμού
. Από το αναντίρρητο γεγονός, ότι η σπινοζική φιλοσοφία είναι ξένη προς οποιαδήποτε αναφορά στη συνείδηση, θα έπρεπε άραγε να οδηγηθούμε μέχρι το συμπέρασμα ότι έτσι ευνοεί τις λεγόμενες, με σημερινούς όρους, "αντικειμενικές θεωρίες" περί του αδίκου
; Να θεωρήσουμε δηλαδή ότι ως μόνη ικανή και αναγκαία συνθήκη για επιβολή ποινής δέχεται την πραγματική τέλεση της αξιόποινης πράξης και ότι είναι ασύμβατη έστω με την ιδέα της διαβάθμισής της βάσει υποκειμενικών περιστάσεων που να συντρέχουν στο πρόσωπο κάθε συγκεκριμένου παραβάτη;

Τα τελευταία κεφάλαια της Π. Π., μολονότι, όπως είπαμε, είναι ενίοτε εξαιρετικά λεπτομερή, δεν αποτελούν πάντως σχέδιο ποινικού κώδικα, οπότε δεν δίδουν κάποια ευθεία απάντηση στο ερώτημα αυτό. Η Θ.-π. Π., από την άλλη, αν αναφέρεται στη διάκριση πράξης και εσωτερικής διάθεσης, το κάνει μόνο για να αποδώσει την πρώτη στην δικαιοδοσία του κρατικού καταναγκασμού και τη δεύτερη στη δικαιοδοσία της εκκλησίας
 - χωρίς, ευλόγως, να εισέρχεται σε περισσότερες λεπτομέρειες ως προς το πώς ακριβώς πρέπει να αντιμετωπίζει η κρατική εξουσία αυτές τις "πράξεις". Από το σπινοζικό έργο πάντως μπορούμε να αντλήσουμε δύο επιχειρήματα, με βάση τα οποία είναι δυνατό λογικά να αποκλείσουμε την ταύτισή του με μια θεωρία αντικειμενικής ευθύνης. Το ένα είναι συστηματικής τάξεως και το άλλο βασίζεται σε μια μερική, ad hoc αναφορά της Πολιτικής Πραγματείας. 
α) Ως προς το πρώτο: αν το "εννοιολογικό σύμπαν" του Σπινόζα είναι ξένο προς την προβληματική τού υποκειμένου, αυτό σημαίνει ότι διαφοροποιείται από τον τρόπο που εκεί συλλαμβάνεται όχι μόνο η δράση της βούλησης και της συνείδησης ως κινουσών αιτιών του ανθρώπινου πράττειν, αλλά και η υποτιθέμενη "απουσία" τους. Με άλλα λόγια, ενώ για την προβληματική τού υποκειμένου ο αναγκαίος καθορισμός των ανθρώπινων πράξεων νοείται μόνο ως εξωτερικός καθορισμός (και άρα ως καταργών την αυτονομία του δρώντος), για το Σπινόζα αυτό δεν ισχύει, διότι τα όρια ετερονομίας και αυτονομίας δεν συμπίπτουν με τα όρια (εξωτερικού) καθορισμού και απροσδιοριστίας: τόσο η αυτόνομη, όσο και η ετερόνομη δράση είναι εξίσου αναγκαίες. Συνεπώς, το ότι όλες οι πράξεις είναι αιτιοκρατικά καθορισμένες δεν έρχεται σε αντίθεση με το ενδεχόμενο ορισμένες από αυτές να έχουν το δράστη τους ως αιτία. 

β) Πέραν αυτής της γενικής οντολογικής θεώρησης, στην Π. Π. υπάρχει ένα χωρίο όπου, ενόψει μιας ειδικής και μάλλον πεζής ρύθμισης σχετικά με το αριστοκρατικό κράτος
, γίνεται επίκληση μιας τέτοιας διάκρισης μεταξύ παραβάσεων ανάλογα με το αν οφείλονται σε ίδιες ενέργειες ή σε "ανωτέρα βία" και εισάγεται αντίστοιχη διαφοροποίηση ως προς τις έννομες συνέπειές τους: 

"Αν κάποιος ευγενής χάσει τα αγαθά του από κάποια κακοτυχία που δεν μπορούσε να αποφύγει (infortunio quod vitari nequit) και αυτό μπορέσει να το αποδείξει αδιαμφισβήτητα, θα αποζημιώνεται στο ακέραιο από τη δημόσια περιουσία. Αν όμως αντίθετα διαπιστωθεί ότι την περιουσία του την ξόδεψε σε σπατάλες, πολυτέλειες, τυχερά παιχνίδια, πόρνες κ.τ.τ., ή γενικά ότι είναι υπερχρεωμένος, θα στερείται την ιδιότητα του ευγενούς και θα θεωρείται ανάξιος κάθε τιμής και αξιώματος". 

Αυτή η αποσπασματική και έμπρακτη αναγνώριση της θέσης ότι κυρώσεις πρέπει να επιβάλλονται για πράξεις που παράγονται μόνο από την εσωτερική και όχι από την εξωτερική προς τον δρώντα αιτιότητα, αποτελεί μια θετική ένδειξη ότι το ζήτημα μιας ειδικότερης κλιμάκωσης των ποινών δεν είναι ασύμβατο με τη λογική των σπινοζικών κρατών που σκιαγραφούνται στο τέλος της Π. Π.

Από γενικότερη άποψη, όμως, ο μερικός αυτός συλλογισμός υποβάλλει και τη σκέψη ότι η μη εισαγωγή της διάκρισης νομικού και πολιτικού δεν συνεπάγεται κατ' ανάγκην το ανεξέλεγκτο της κολαστικής εξουσίας.

Αυτό προκύπτει ήδη στο αφηρημένο επίπεδο του ορισμού της ποινής: εκεί, ο πολιτικός της καθορισμός συνεπάγεται δύο συμμετρικούς αποκλεισμούς, από τους οποίους ο ένας πρέπει πάντοτε να συνυπολογίζεται και να τίθεται ως "αντίστροφος περιορισμός" για τον άλλο. Αν η απόρριψη του σωφρονιστικού, "βελτιωτικού" στόχου της ποινής και, γενικά, της βουλησιαρχικής προβληματικής του υποκειμένου εμφανίζεται ως "στέρηση των δικαιωμάτων" του κατηγορουμένου, η σύστοιχή της απόρριψη της εκδίκησης ως θεμελίου της ποινής ενεργεί ως θεωρητικό αντίβαρο προς αυτήν, αποκλείοντας την εξόντωση του τιμωρούμενου
.

3γ. Κάποιες μη νομικές "εγγυήσεις"

Στο επίπεδο των συγκεκριμένων ρυθμίσεων, τώρα, επίσης εντοπίζονται στοιχεία με βάση τα οποία μπορεί να προεκταθεί ένας τέτοιου τύπου συλλογισμός. 

Τα στοιχεία αυτά μαρτυρούν έμπρακτα ότι η μη πρόβλεψη νομικών εγγυήσεων κάθε άλλο παρά συνεπάγεται αδιαφορία για την ανάγκη ορθής διάγνωσης των τυχόν εγκλημάτων και ακριβοδίκαιης εφαρμογής των νόμων. Αυτό, αν μη τι άλλο, δηλώνει η επιμονή των αναπτύξεων των τελευταίων κεφαλαίων της Π. Π. στην πρόβλεψη μιας σειράς ουσιαστικών και δικονομικών ακόμη προϋποθέσεων, με τις οποίες σκοπείται να εξασφαλισθεί η ομοιόμορφη και απροσωπόληπτη απονομή της δικαιοσύνης (σύνθεση των δικαστηρίων, διαδικασία συνεδριάσεων και ψηφοφορίας, δυνατότητα έφεσης
 κ.ο.κ.). 

Για να μην αναλωθούμε σε μια περιπτωσιολογία των προϋποθέσεων αυτών, αρκεί να επισημάνουμε δύο τύπους παραγόντων που επιστρατεύει ο Σπινόζα, προκειμένου να περιορίσει τον κίνδυνο καταστρατηγήσεων ή καταχρήσεων της κολαστικής εξουσίας, όπως αυτοί συμπυκνώνονται χαρακτηριστικά στην παρ. 41 του κεφ. 8 της Π. Π. 

1) Στην παράγραφο αυτή αναφέρεται, κατά πρώτο λόγο, στη λειτουργία του ειδικού συμβουλίου, το οποίο προτείνει να δημιουργηθεί στο πλαίσιο του αριστοκρατικού κράτους, του "συμβουλίου των συνδίκων" όπως το ονομάζει ("των οποίων το μόνο καθήκον θα είναι να φροντίζουν ώστε οι νόμοι του κράτους [...] να παραμένουν απαραβίαστοι")
. Οι σύνδικοι λοιπόν έχουν καθήκον ελέγχου και δικαίωμα ακύρωσης των αποφάσεων των δικαστηρίων
. 

Η πρόταση βεβαίως για "σύσταση ειδικού συμβουλίου ελέγχου" ηχεί ως ό,τι πιο τετριμμένο υπάρχει στο οπλοστάσιο της νομικοπολιτικής θεωρίας, καθότι είναι έκθετη στην κατηγορία ότι απλώς μεταθέτει αντί να επιλύει το πρόβλημα. (Αυτόματα γεννάται το ερώτημα ποιος θα ελέγχει αυτό το συμβούλιο· ερώτημα το οποίο, άπαξ και τεθεί, μπορεί να επεκτείνεται επ' άπειρον). Ως προς το συμβούλιο αυτό των συνδίκων, όμως, παρατηρούμε ότι πρόκειται για ένα όργανο πολιτικό και όχι δικαστικό. Αποτελείται από ευγενείς (οι οποίοι, στο συγκεκριμένο κράτος, είναι οι αποκλειστικοί φορείς και η πηγή της πολιτικής εξουσίας) και υπάγεται ιεραρχικά στο υπέρτατο συμβούλιo, το ανώτατο πολιτικό όργανο του κράτους. 

Προς αποφυγή λοιπόν ενός regressus ad infinitum στη λογική της αυτάρκειας μιας κλειστής έννομης τάξης που αυτοελέγχεται, ο Σπινόζα προβλέπει όχι την προσφυγή σε κάποιον "υποθετικό θεμελιώδη κανόνα", αλλά ένα πολιτικό "σημείο εξόδου" προς τον εξωδικαιικό χώρο.

Αυτό δεν είναι περίεργο, εφόσον η δικαιοσύνη δεν θεωρείται από το Σπινόζα ως ανεξάρτητη βαθμίδα, αλλά ως συστατική λειτουργία της πολιτικής εξουσίας. Η προέκταση της λογικής αυτής βλέπουμε ότι οδηγεί εδώ σε μία "σύγχυση των εξουσιών" (δικαστικής και εκτελεστικής, με τους σημερινούς όρους) η οποία δεν γίνεται αντιληπτή ως ανωμαλία ή παρέκβαση από τη νομότυπη διαδικασία, αλλά εισάγεται ακριβώς ως μέσο αποτροπής τέτοιων παραβιάσεων. Η υπεράσπιση των συμφερόντων των ασθενεστέρων αναμένεται ότι θα επιτευχθεί ακριβώς μέσω αυτής της θεσμικά κατοχυρούμενης "ανάμιξης της πολιτικής στη δικαιοσύνη".

Και ούτως εχόντων των πραγμάτων, όμως, ποιος παράγοντας θα έκανε τη λειτουργία αυτού του, έστω πολιτικού, συμβουλίου να διαφέρει ουσιαστικά από κάποιο νομικό; Εδώ έγκειται η σημασία της σχετικής επισήμανσης της παραγράφου 41: σύμφωνα με αυτήν, τέτοιο παράγοντα αποτελεί αυτό που, αν δεν υπήρχε κίνδυνος σύγχυσης με μεταγενέστερες ορολογικές χρήσεις, θα είχε κανείς τον πειρασμό να αποκαλέσει κοινωνικό έλεγχο επί του συμβουλίου αυτού. Με βάση την ίδια τη σπινοζική διατύπωση, πάντως, θα ήταν απόλυτα θεμιτός ο όρος λαϊκός έλεγχος (με την έννοια του "πληβειακού", δηλ. του προερχομένου από τους ανθρώπους του λαού - σε αντιδιαστολή με τους ευγενείς). Οι σύνδικοι, λόγω της αποστολής τους, "δεν θα μπορούν να αποφύγουν να γίνουν μισητοί σε πολλούς από τους ευγενείς και, αντιθέτως, θα είναι πάντα δημοφιλέστατοι στον απλό λαό [plebi], του οποίου την επιδοκιμασία θα προσπαθούν και οι ίδιοι με κάθε τρόπο να αποσπάσουν"
. 

Η αποτελεσματικότητα λοιπόν των συνδίκων στον έλεγχο των κακοδικιών θα εξαρτηθεί σε τελευταία ανάλυση από την ικανότητά τους να επιτύχουν τη συμμαχία και τη στήριξη του κοινού λαού. Το "αρχιμήδειο σημείο" για την εξωδικαστική, μη αυτοαναφορική θεμελίωση της ελεγκτικής αποστολής τους παρέχεται εδώ από τη "γείωσή" της στον κοινωνικό συσχετισμό δυνάμεων. Αν εξαιρέσουμε την αναφορά στις "συντεχνίες που αποκαλούνται Gilden στην κάτω Γερμανία"
, η οποία όμως αναφέρεται σε ιστορικά υπαρκτό φαινόμενο, η θεώρηση αυτή της δικαιοσύνης υπό το πρίσμα των "ταξικών διαιρέσεων" της πολιτείας συνιστά μάλλον το καθαρότερο παράδειγμα, κατά το οποίο ο Σπινόζα προβλέπει ρητά μια θέση στα θεμέλια της πολιτείας για τη θεσμική αποτύπωση της βασικής ορίζουσας της πολιτείας, της "δύναμης του πλήθους", όταν αυτή δεν κατοχυρώνεται νομικά - καθιερώνοντας ένα δίαυλο για την είσοδό της στο επίσημο πολιτικό σύστημα, από το οποίο είναι αποκλεισμένη.

2) Στην ίδια παράγραφο ρυθμίζεται ακόμη ένας σημαντικός παράγοντας κατά τρόπο "ώστε οι δικαστές να μην είναι άδικοι απέναντι στους ανθρώπους του λαού και να μην ευνοούν υπερβολικά τους ευγενείς από φόβο"
: πρόκειται για το σύστημα των αμοιβών τους. Με την πρόβλεψη ότι οι δικαστές θα αμείβονται αποκλειστικά από τις χρηματικές ποινές και τα πρόστιμα που θα επιβάλλουν, αναμένεται ότι θα διστάζουν να αθωώσουν έναν ("συνάδελφό" τους) ευγενή που έχει παρανομήσει
.

Παρατηρούμε ότι, με την πρόβλεψη αυτή, ο Σπινόζα θέτει τη φιλαργυρία ως αντίβαρο του φόβου και της συνακόλουθης εύνοιας, μιλώντας αποκλειστικά με όρους προερχόμενους από τη θεωρία του των παθών - πράγμα άλλωστε που συνιστά απλώς συμμόρφωση στη διακηρυσσόμενη σε όλη την έκταση της Π. Π. μεθοδολογική του επιλογή
. Καθορίζει έτσι τη δεύτερη προϋπόθεση ώστε οι δικαστές να εκτελούν ακριβοδίκαια το καθήκον τους, η οποία είναι οικονομικής τάξεως
. 

Σύμφωνα με την προϋπόθεση αυτή, ακολουθείται μια λογική "κινήτρων", όπως θα λέγαμε σήμερα, η οποία αποσκοπεί επίσης να καταπολεμήσει και το αρκετά οικείο σ' εμάς φαινόμενο της "de facto αρνησιδικίας" ή, πάντως, της κωλυσιεργίας κατά την απονομή της δικαιοσύνης, δια της μη χορήγησης μόνιμου μισθού στους δικαστές. Πράγμα που ίσως μαρτυρεί ότι μεταξύ του γραφειοκρατικού προσωπικού του ανεπτυγμένου ολλανδικού κράτους είχαν ήδη εμφανισθεί φαινόμενα κακώς νοούμενης "δημοσιοϋπαλληλικής νοοτροπίας"
. 

Εν πάση περιπτώσει, πέρα από την ιδιαίτερή τους στόχευση και τη λειτουργικότητα που τυχόν θα είχαν στην πράξη οι συγκεκριμένες αυτές ρυθμίσεις, φέρνουν στο φως μια σημαντική συνιστώσα της οπτικής, υπό την οποία ο Σπινόζα σκέπτεται το ρόλο του δικαστή: το ότι είναι ξένη προς το πρότυπο του ουδέτερου και αμέτοχου τρίτου. 

Είναι συναφώς ενδεικτικό ότι, στις προαναφερθείσες ανωτέρω ρυθμίσεις για τη δικαιοσύνη του μοναρχικού κράτους (21 κεφ. 7), ο Σπινόζα υπενθυμίζει πως οι δικαστές δεν θα μπορούν (όπως και όλοι οι άλλοι πολίτες, εξάλλου) να έχουν ακίνητη περιουσία. "Αν θέλουν να κερδίσουν χρήματα, μπορούν μόνο να παρέχουν δάνεια στους συμπολίτες τους. Μ' αυτό τον τρόπο θα προσπαθούν μάλλον να τους συντρέξουν και όχι να τους παγιδεύσουν". Εν προκειμένω, ο δικαστής συλλαμβάνεται και αυτός ως υποκείμενο οικονομικής δραστηριότητας στον ίδιο βαθμό με όλους τους άλλους πολίτες. Στο βαθμό αυτό, συλλαμβάνεται επίσης ως υποκείμενο συμφερόντων. Αν μάλιστα τα συμφέροντα αυτά διαπλέκονται με εκείνα των άλλων πολιτών, αυτό κρίνεται ότι όχι μόνο δεν νοθεύει αλλά, αντίθετα, εξυπηρετεί την ορθή απόδοση δικαιοσύνης. 

Για να το διατυπώσουμε γενικότερα, με την υπενθύμιση αυτή υπογραμμίζεται ότι ο δικαστής συλλαμβάνεται ως αμερόληπτος μεν, όχι όμως ως ουδέτερος τρίτος όρος
 αιρόμενος υπεράνω των πεζών, βιοτικών ζητημάτων που ανακύπτουν στην πολιτεία. Οι δικαστές δεν μπορεί παρά να είναι και αυτοί υποκείμενα παθών, (μεταξύ των οποίων και του πάθους της φιλαργυρίας), πράγμα το οποίο πρέπει όχι απαραίτητα να εξαλειφθεί, αλλά να αναγνωρισθεί και να διοχετευθεί σε κατεύθυνση ευνοϊκή για τη λειτουργία της πολιτείας - και συγκεκριμένα στην κατεύθυνση της επιθυμίας συνδρομής των συμπολιτών, έστω και δια της παροχής δανείων. 
Η εν λόγω οικονομική προσέγγιση, λοιπόν, τόσο υπό τη "χρηματική" της εκδοχή, όσο και υπό την εκδοχή της που ανάγεται στην "οικονομία των παθών", επιβεβαιώνει και εξειδικεύει, και ως προς τους ίδιους τους δικαστές, την επικράτηση της λογικής τής pietas, της τάσης της έλλογης κοινωνικότητας, έναντι της λογικής της εκδίκησης και της επιθυμίας καταστροφής. 

Συνοψίζοντας τα προαναφερθέντα, μπορούμε να ισχυριστούμε τα εξής: από την εξέταση των διάσπαρτων στοιχείων του σπινοζικού ποινικού συστήματος, καθίσταται προφανές ότι από αυτό απουσιάζουν βασικοί όροι τους οποίους σήμερα θεωρούμε συνώνυμους της ασφάλειας δικαίου και της προστασίας των πολιτών από την κρατική αυθαιρεσία. αυτό όμως δεν σημαίνει κατ' ανάγκην ότι απουσιάζει η μέριμνα για τις αξίες αυτές. Το "σύμπαν" του σπινοζικού κράτους - των τριών σπινοζικών κρατών - δεν είναι οργανωμένο στη βάση κάποιων νομικών εγγυήσεων. η τήρηση όμως των νόμων τους (είτε αυτοί είναι υπέρ είτε εις βάρος των παρανομούντων) δεν μπορεί να εξασφαλίζεται από τους ίδιους τους νόμους. Μπορεί να εξασφαλιστεί στο επίπεδο του συσχετισμού των δυνάμεων που συγκροτεί το κράτος ως τέτοιο. στο επίπεδο αυτό προβλέπεται στα "ιδεατά συντάγματα" της Πολιτικής Πραγματείας μια σειρά από αυτοματισμούς άλλης τάξεως. Χάρη σε αυτούς, το σπινοζικό κράτος θα έπρεπε μάλλον να αποκληθεί "κράτος οικονομίας" και, πάνω απ' όλα, "κράτος πολιτικής" παρά κράτος δικαίου. 

Πράγματι, στο κράτος αυτό θεσμοθετείται π.χ. το ενιαίο των κρατικών λειτουργιών και όχι η διάκρισή τους, πράγμα που εκδηλώνεται σε αποφάνσεις όπως η εξής: "τους δικαστές πρέπει να τους επιλέγει το ανώτατο συμβούλιo μεταξύ των ευγενών, δηλαδή (...) των ίδιων των συντακτών των νόμων"
. Με την παραδοχή λοιπόν ότι το έργο της εφαρμογής των νόμων δεν διαφέρει ποιοτικά και δεν πρέπει να διακρίνεται από εκείνο της θέσπισής τους, επιδιώκεται η υπαγωγή του έργου αυτού στους προεκτεθέντες μηχανισμούς, πολιτικής και οικονομικής τάξεως, οι οποίοι αποτελούν μέσα ουσιαστικού κυρίως και όχι διαδικαστικού ελέγχου της ορθότητας κατά την τέλεσή του. 

Αυτά περίπου μπορεί να συναγάγει κανείς με σχετική ασφάλεια για τα χαρακτηριστικά που θα είχε το σπινοζικό ποινικό σύστημα, ένα σύστημα κολασμού χωρίς τις έννοιες της ενοχής και της μετάνοιας, αν βασισθεί στις ρητές αναφορές που υπάρχουν περί αυτού στα κείμενα. Από κει και πέρα, οι τυχόν κρίσεις ως προς τα πραγματικά αποτελέσματα και ως προς τη λειτουργικότητα που θα είχε μια τέτοια οργάνωση της δικαιοσύνης, ανάγονται στο πεδίο της εικασίας, εφόσον αυτή δεν δοκιμάσθηκε ποτέ στην πράξη. 

ΚΕΦΑΛΑΙΟ Δ΄

ΤΟ ΖΗΤΗΜΑ ΤΗΣ ΕΡΜΗΝΕΙΑΣ:

ΤΟ ΔΙΚΑΙΟ ΚΑΙ ΟΙ ΑΦΗΓΗΣΕΙΣ

Στο πνευμα του προηγούμενου κεφαλαίου, ένα ακόμη ερώτημα που θα άξιζε να διερευνηθεί, ιδίως στο πλαίσιο μιας εργασίας φιλοσοφίας του δικαίου, θα ήταν ποια ακριβώς θέση προβλέπεται στο εσωτερικό του σπινοζικού δικαιικού συστήματος για την ερμηνεία του δικαίου. Κατά πόσο δηλαδή μπορεί να συναχθεί κάποια σπινοζική θεωρία - ή, έστω, κάποιες νύξεις - για τη μέθοδο γνωστικής ιδιοποίησης των νόμων που ισχύουν στην πολιτεία.

Αν ο Σπινόζα διακηρύσσει ο ίδιος ότι, όταν καταπιάνεται με την πολιτική, δεν σκοπεύει να πει κάτι πρωτάκουστο
, με τη δικαιοσύνη θα λέγαμε ότι δεν καταπιάνεται καν
. Όποτε αναφέρεται στη δικαιοσύνη, ο Σπινόζα δείχνει με όλους τους τρόπους ότι δεν ενδιαφέρεται να εισαγάγει κάποια νέα σύλληψή της, αλλά παραλαμβάνει αυτούσιο τον συνηθέστερο ορισμό της, το γνωστό το ίδιον εκάστω αποδιδόναι, που έχει καθιερωθεί ήδη από την εποχή του Πλάτωνα
: π.χ. στο ήδη αναφερθέν Σχόλιο 2 του Θ. 37 Δ΄ της Ηθικής, προκειμένου να εξηγήσει γιατί, κατ' αυτόν, στη φυσική κατάσταση δεν νοείται δίκαιο ή άδικο, χρησιμοποιεί το επιχείρημα ότι "στη φυσική κατάσταση δεν μπορεί να νοηθεί καμία βούληση να αποδίδουμε στον καθένα αυτό που του προσήκει (unicuique suum tribuendi), ... δηλαδή στη φυσική κατάσταση δεν υπάρχει τίποτε που να μπορεί να χαρακτηριστεί δίκαιο ή άδικο". 
Ακουλουθώντας και εδώ τη γενική νομιναλιστική τάση της φιλοσοφίας του, ο Σπινόζα εξαγγέλλει απλώς τη "ρεαλιστική" ταύτιση μεταξύ του Δικαίου και της (εκάστοτε) θεσμοποιημένης δικαιοσύνης. Από κάποιον που απορρίπτει την ιδέα ενός υπερ-θετικού ή, έστω, εξω-θετικού ορισμού του δικαίου, ευλόγως δεν μπορεί να αναμένεται μια απάντηση στο ερώτημα quid Jus.

Αν επομένως το σπινοζικό έργο δεν περιέχει κάποια ιδιαίτερη ολοκληρωμένη θεωρία για το τί είναι δίκαιο, κατά μείζονα λόγο δεν μπορεί να κομίζει κάποια λεπτομερώς επεξεργασμένη αντίληψη για την ερμηνεία του. Όχι ότι ο Σπινόζα δεν αναφέρεται καθόλου σε αυτήν: αρκετά σημεία της Πολιτικής πραγματείας δείχνουν ότι λαμβάνει υπόψη του την πραγματικότητα της ερμηνείας των κανόνων δικαίου και τη σημασία της
. Πουθενά όμως δεν βρίσκουμε κάποιο σημείο όπου η ερμηνεία αυτή να καθίσταται αντικείμενο ειδικής διερεύνησης. Στα αποσπάσματα που αναφέραμε λαμβάνεται ως δεδομένο ότι το δίκαιο ερμηνεύεται, χωρίς κατά τα άλλα να εκφράζεται κάποια άποψη σχετικά με το πώς ακριβώς ερμηνεύεται ή θα έπρεπε να ερμηνεύεται.

Δεν τίθεται επομένως θέμα να αναζητήσουμε ή να συναγάγουμε κάποια "σπινοζική μεθοδολογία του δικαίου". Η ίδια η έννοια της μεθοδολογίας, εξάλλου, από γενική, φιλοσοφική άποψη και όχι μόνο στο ειδικό επίπεδο του δικαίου, δεν χαίρει μεγάλης εκτίμησης στο πλαίσιο του σπινοζικού έργου
.

Αν όμως στο έργο αυτό δεν περιέχεται μια θεωρία για την ερμηνεία του δικαίου, από την άλλη υπάρχει ένα σημείο όπου το ζήτημα της ερμηνείας τίθεται στο επίκεντρο και αναλύεται διεξοδικά, σε διαφορετικό βέβαια πλαίσιο. Πρόκειται για το περίφημο έβδομο κεφάλαιο της Θεολογικο-πολιτικής Πραγματείας, το de Interpretatione Scripturae, όπου αναπτύσσεται μια ολόκληρη σπινοζική θεωρία περί ερμηνείας - μια θεωρία μάλιστα που θεωρείται ως ένα από τα πλέον πρωτότυπα σημεία της συνολικής φιλοσοφίας του Σπινόζα. Εκεί βέβαια το ζητούμενο είναι η εύρεση του νοήματος της Αγίας Γραφής. Θα ήταν όμως χρήσιμο να εξετασθεί αν από τη θεωρία αυτή, σε συνδυασμό με τα δεδομένα που προέκυψαν από το προηγούμενο κεφάλαιο για τη λειτουργία της δικαιοσύνης στα σπινοζικά κράτη, μπορεί να αντληθούν κάποιες θέσεις για την εύρεση του νοήματος των κανόνων δικαίου. 

Η εξέταση του ζητήματος αυτού θα αποτελέσει αντικείμενο του παρόντος κεφαλαίου. Ήδη από τώρα, πάντως, μπορούμε να σημειώσουμε ότι μια τέτοια συσχέτιση είναι λιγότερο αυθαίρετη από όσο φαίνεται εκ πρώτης όψεως. Στη γνωστή αλληλογραφία του Σπινόζα με τον Μπλέιενμπερχ, στην οποία έχουμε αναφερθεί πάνω από μία φορά, υπάρχει μια εξαιρετικά πυκνή παράγραφος, η οποία νομιμοποιεί τον παραλληλισμό της ερμηνείας της Γραφής (μεταξύ άλλων και) με την ερμηνεία των νόμων. Το κρίσιμο αυτό χωρίο είναι το εξής: 

" ... η Γραφή, επειδή προορίζεται κυρίως για τον κοινό λαό, ομιλεί διαρκώς με τον ανθρώπινο τρόπο, διότι ο λαός δεν είναι εξοικειωμένος να κατανοεί υψηλά πράγματα. και γι' αυτό πιστεύω ότι όλα τα πράγματα, τα οποία ο Θεός αποκάλυψε στους προφήτες ότι είναι αναγκαία για τη σωτηρία, γράφτηκαν με το νομικό τρόπο, και έτσι συνέβη ώστε οι Προφήτες έπλασαν ολόκληρες παραβολές" 
. 
Ακριβέστερα, ο λόγος της Αγίας Γραφής καθίσταται εδώ αντικείμενο μιας τριπλής συσχέτισης. Το βασικότερο χαρακτηριστικό του λόγου αυτού είναι κατ' αρχάς ο ανθρωπομορφισμός του, δύο δε παρεπόμενα αυτού χαρακτηριστικά είναι η δόμησή του σύμφωνα με ένα πρότυπο δικαστικό και, ταυτόχρονα, με ένα πρότυπο μυθοπλαστικό. 

Η ανάλυση του παρόντος κεφαλαίου αποτελεί ουσιαστικά ανάπτυξη των ανωτέρω τριών ιδιοτήτων. 

1. Ο Νόμος και οι ιστορίες (του)

Πάνω απ' όλα, ο άνθρωπος ενδιαφέρεται για αλληλουχίες. Οι ιστορίες δημιουργούν στον κόσμο την αίσθηση ότι υπάρχει κάποιο νόημα, ότι πίσω από την απίστευτη σύγχυση των φαινομένων που τους περιβάλλουν κρύβεται μια έσχατη τάξη, μια διαδοχική σειρά. Οι άνθρωποι αποζητούν αυτή την τάξη περισσότερο από κάθε τι άλλο, θα έλεγα μάλιστα ότι η ιδέα της τάξης ή της ιστορίας έχει να κάνει με την ιδέα του Θεού. Οι ιστορίες είναι υποκατάστατο του Θεού ή το αντίθετο. […] Οι ιστορίες, με το να δημιουργούν αλληλουχίες, κάνουν τη ζωή πιο υποφερτή και βοηθούν στην καταπολέμηση του φόβου. Γι' αυτό τα παιδιά θέλουν ν' ακούνε ιστορίες πριν αποκοιμηθούν. Γι' αυτό το λόγο η Βίβλος είναι ένα μοναδικό βιβλίο.

Βιμ Βέντερς, Απίθανες ιστορίες

Το επεισόδιο της Αγίας Γραφής το σχετικό με τους πρωτοπλάστους και το δένδρο της γνώσης ("η ιστορία του πρώτου ανθρώπου", όπως το αποκαλεί ο ίδιος με τον καθιερωμένο λατινικό όρο), αποτελεί για το Σπινόζα πηγή ιδιαίτερου θεωρητικού ενδιαφέροντος και αντικείμενο επανειλημμένων αναφορών. 

Το ενδιαφέρον αυτό είναι ευεξήγητο: το συγκεκριμένο επεισόδιο προσφέρεται για μια έκθεση του βασικότερου σημείου της σπινοζικής κριτικής προς το θεολογικό τρόπο σκέψης. Και αυτό διότι εμφανίζεται ως το χαρακτηριστικότερο παράδειγμα υποκατάστασης της αληθούς (=σπινοζικής) έννοιας του νόμου, όπως την εκθέσαμε στο κεφ. 1 (ιδίως ενότητες 1 και 2), δηλ. της σχεσιακής-αιτιοκρατικής, από μία έννοια ψευδή και, συγκεκριμένα, κανονιστική-βουλησιαρχική. "Η απαγόρευση προς τον Αδάμ συνίστατο λοιπόν σε αυτό και μόνο, ότι δηλαδή ο Θεός αποκάλυψε στον Αδάμ ότι η βρώση του καρπού αυτού του δένδρου προκαλεί το θάνατο, κατά τον ίδιο τρόπο που αποκαλύπτει και σ' εμάς, μέσω της φυσικής νόησης, ότι το δηλητήριο είναι θανατηφόρο"
. Ο Αδάμ όμως (και, μαζί του, όλοι οι μεταγενέστεροι ερμηνευτές του επεισοδίου
) εξέλαβαν την αποκάλυψη αυτής της αναγκαίας σχέσης ως δεοντολογική επιταγή ενός νομοθέτη.

Επιπλέον, η υποκατάσταση αυτή των εννοιών του νόμου συντελείται στο πλαίσιο μιας αφήγησης, στην οποία γίνεται αναφορά στο παράδειγμα της τροφής. Ένα παράδειγμα που είναι ιδιαίτερα προσφιλές στο Σπινόζα, καθότι του επιτρέπει να εκφράσει σαφέστερα τη θεμελιώδη υλικότητα υπό την οποία νοεί το ηθικό φαινόμενο
. Να δείξει δηλαδή ότι δεν υπάρχει το Καλό και το Κακό, αλλά υπάρχουν καλά και κακά πράγματα. ότι τα ονόματα αυτά δεν υφίστανται ως ουσιαστικά, ως υποστασιοποιημένες κατηγορίες ενός ηθικού νόμου με αυτόνομη ύπαρξη, αλλά μόνο ως επίθετα. Προκύπτουν από τις συγκεκριμένες συναντήσεις μας με τα άλλα σώματα - από τις οποίες άλλες μεν βοηθούν το σώμα μας να διατηρεί την ίδια σχέση κίνησης και ηρεμίας ανάμεσα στα μέρη του, άλλες δε αποσυνθέτουν αυτή τη σχέση. 

Παρεμπιπτόντως, η θεμελιώδης αυτή υλικότητα εμφανίζει σαφείς αναλογίες με τη νιτσεϊκή "επαναξιολόγηση όλων των αξιών". Στο "Λυκόφως των ειδώλων", π.χ., υπάρχει ένα χωρίο, το οποίο αποτελεί ένδειξη μιας εντυπωσιακής σύμπτωσης των δύο γραμμών σκέψης ακόμα και στα παραδείγματα που χρησιμοποιούν. 

"Δίνω ένα παράδειγμα. O καθένας ξέρει το βιβλίο του περίφημου Κορνάρο, όπου αυτός συστήνει την πενιχρή του δίαιτα σαν συνταγή για μια μακρόχρονη, ευτυχισμένη και ενάρετη ζωή. Λίγα βιβλία διαβάστηκαν τόσο πολύ. ακόμη και σήμερα πουλιούνται στην Αγγλία χιλιάδες αντίτυπα κάθε χρόνο. Είμαι πεπεισμένος ότι σπάνια ένα βιβλίο (εκτός βέβαια από τη Βίβλο) έκανε τόσο κακό, μίκρυνε τόσες ζωές όσο αυτό το καλοπροαίρετο 'κομψοτέχνημα'. Λόγος: η σύγχυση της αιτίας με το αποτέλεσμα. Ο αξιέπαινος Ιταλός σκέφτηκε πως η δίαιτά του ήταν η αιτία της μακροχρόνιας ζωής του, ενώ η προϋπόθεση για μια μακροχρόνια ζωή, ενώ η αφύσικη βραδύτητα του μεταβολισμού του, η εξαιρετικά περιορισμένη κατανάλωση ήταν η αιτία της πενιχρής του δίαιτας"
. 

Και εδώ, λοιπόν, κάθε ανύψωση ενός ιδεατού κανόνα ζωής σε δεσμευτικό ηθικό νόμο αποδίδεται σε μια παρανόηση, σε μια αφαίρεση, στην αντιστροφή μιας αιτιώδους σχέσης. Ο πρωταγωνιστής της "ιστορίας του πρώτου ανθρώπου" παρανόησε την αιτιώδη σχέση που του αποκάλυψε ο Θεός ανάμεσα σ' αυτό που θα έτρωγε και στη δυστυχία του, την ερμήνευσε ως νόμο και "θέλησε" να επιλέξει την παρανομία. "Το να ρωτήσουμε το Θεό γιατί δεν του έδωσε ταυτόχρονα μια θέληση τελειότερη, θα ήταν εξίσου παράλογο όσο το να τον ρωτούσαμε γιατί δεν εφοδίασε τον κύκλο με όλες τις ιδιότητες της σφαίρας" (Επιστολή 19, ό.π.). Ο πρωταγωνιστής της ιστορίας που αναφέρει ως παράδειγμα ο Νίτσε παρανόησε τη σχέση που ο ίδιος ανακάλυψε ανάμεσα σ' αυτό που θα έτρωγε και την ευτυχία του, ερμηνεύοντας την τελευταία ως αποτέλεσμα της ολιγάρκειάς του. Υπέθεσε ότι αρχικά είχε περιθώρια επιλογής ανάμεσα στο να φάει ή να μην φάει, και ότι, αφού έκανε την ορθή επιλογή, η ευζωία του ήταν απόρροια της επιλογής του αυτής, τη στιγμή που "η ολιγάρκειά του δεν ήταν θέμα ελεύθερης θέλησης: αρρώσταινε όταν έτρωγε παραπάνω" (Νίτσε, ό.π.). 
Στη σύγχυση αυτή συνοψίζεται, σε τελευταία ανάλυση, η λειτουργία της ιστορίας του πρώτου ανθρώπου, όπως θεματοποιείται από το Σπινόζα. Δι' αυτής, ο λόγος της Αγίας Γραφής για τα ανθρώπινα πράγματα ξεκινά με την αφήγηση ενός κολασμού· κατ' αυτό τον τρόπο, αναδεικνύεται ότι στο αφετηριακό του σημείο συμπλέκονται δύο μηχανισμοί: ο μηχανισμός παραγωγής ιστοριών και ο μηχανισμός μετατροπής των φυσικών σε ηθικούς νόμους. Σε όλη την υπόλοιπη έκταση της Γραφής αναπαράγεται αυτό που εμφανίζεται εδώ ως η μήτρα της. η μεταμφίεση της σχέσης αίτιο-αποτέλεσμα σε σχέση ορισμένη συμπεριφορά-κύρωση τίθεται ως σύμφυτη με την αφηγηματική δραστηριότητα, με την εκτύλιξη των ιστοριών στις οποίες αυτή συνίσταται.

"Οι διδαχές της Γραφής που αφορούν το στοχασμό και μόνο είναι κατά βάση οι εξής: ότι υπάρχει ένας Θεός, δηλαδή ένα ον που έφτιαξε τα πάντα, τα κατευθύνει και τα διατηρεί με υπέρτατη σοφία. που λαμβάνει τη μεγαλύτερη μέριμνα για τους ανθρώπους - για εκείνους δηλαδή που ζουν ευσεβώς και εντίμως. ενώ τους λοιπούς τους τιμωρεί με πλείστες όσες ποινές και τους διαχωρίζει από τους καλούς. Αυτά η Γραφή τα θεμελιώνει με μόνη την εμπειρία, ήτοι με τις ιστορίες που αφηγείται"
.

Το παραπάνω απόσπασμα δείχνει ότι, ήδη πριν από το ρωσικό φορμαλισμό και τη σημειωτική θεωρία, είχε παρατηρηθεί πως το πλήθος και η ποικιλομορφία των ιστοριών είναι σε τελευταία ανάλυση αναγώγιμα σε έναν περιορισμένο αριθμό σταθερών στοιχείων ("λειτουργιών", όπως θα έλεγε ο Bλαντιμίρ Προπ
) και προκύπτουν από τον διαφορετικό κάθε φορά συνδυασμό τους. Οι ιστορίες της Γραφής "αποδεικνύουν" εμπειρικά - δίνοντάς τους μία μορφή απτή και προσιτή στη φαντασία - αυτόν το μικρό αριθμό βασικών αληθειών στις οποίες συνοψίζονται οι θεωρητικής τάξης διδαχές της Γραφής, αναπαράγοντας επ' άπειρον το παραπάνω σενάριο: υπάρχει ένας Θεός-πατέρας που γέννησε και ρυθμίζει τα πάντα και που έχει ορισμένες απαιτήσεις από τα τέκνα του. κάποιος άνθρωπος (ή ένα σύνολο, ή όλος ο λαός των Εβραίων) παραβαίνει τον πατρικό νόμο (ή ενεργεί σύμφωνα με αυτόν). ο "δράστης" αυτός τιμωρείται (ή, αντίστοιχα, ανταμείβεται) για τη δράση του. 

Αυτές τις αλήθειες οι ιστορίες της Γραφής τις αποδεικνύουν μεταφράζοντάς τις σε ακολουθίες γεγονότων. Δεν θα μπορούσε άλλωστε να γίνει αλλιώς, προκειμένου για ιστορίες: όπως επισημαίνει ο Ρολάν Μπαρτ, η γλώσσα της αφήγησης, όντας παρατακτική γλώσσα, από τη φύση της δεν γνωρίζει την υποταγμένη σύνταξη και, γι' αυτό, δεν μπορεί να χρησιμοποιήσει δευτερεύουσα αιτιολογική πρόταση. Έτσι, ο μόνος τρόπος που έχει προκειμένου να παραστήσει μία αιτιώδη σχέση μεταξύ δύο στοιχείων είναι να παραθέσει τα δύο αυτά στοιχεία το ένα μετά το άλλο. "Πραγματικά, όλα δείχνουν ότι το ελατήριο της αφήγησης είναι ακριβώς η σύγχυση της συνέχειας στο χρόνο (consécution) και της συνέπειας (conséquence): αυτό που έρχεται μετά, στην αφήγηση διαβάζεται ως αυτό που προκλήθηκε από. στην περίπτωση αυτή, η αφήγηση θα ήταν μια συστηματική εφαρμογή του λογικού σφάλματος (το οποίο καταδίκασε ο σχολαστικισμός) της διατύπωσης post hoc, ergo propter hoc - που θα μπορούσε κάλλιστα να είναι το έμβλημα της Μοίρας, της οποίας η αφήγηση δεν είναι τελικά παρά η γλώσσα"
. 

Γι' αυτό, ο χώρος της αφήγησης είναι ο παράδεισος εκείνου που ο Νίτσε θα αποκαλούσε "αιτιώδες ένστικτο", ο προνομιακός χώρος όπου μπορεί να λειτουργήσει ο μηχανισμός της σύγχυσης των αιτίων. Οι αφηγήσεις της γραφής λένε στερεότυπα: "ο Α ενήργησε σύμφωνα με το νόμο. ο Α ευτύχησε" ή "ο Β ενήργησε αντίθετα με το νόμο. ο Β δυστύχησε". Εφόσον η φύση της γλώσσας της αφήγησης (όπως ακριβώς και της γλώσσας του ονείρου
, εξάλλου) είναι όπως την περιγράψαμε παραπάνω, οι αποφάνσεις αυτές διαβάζονται ως ακολούθως: "ο Α, επειδή ενήργησε σύμφωνα με το νόμο, ευτύχησε" (αντίστοιχα και για τη δεύτερη απόφανση). Και, βεβαίως, μέσω του γνωστού μηχανισμού της ταυτοποίησης (της μίμησης των παθών, με σπινοζικούς όρους) που τίθεται σε λειτουργία με κάθε αφήγηση, μεταφράζονται σε: "γι' αυτό πρέπει να κάνω κι εγώ το ίδιο".

2. Σημεία και τέρατα: οι κίνδυνοι της ανάγνωσης

Και είπε Κύριος προς Μωυσή και Ααρών λέγων· και αν λαλήση προς υμάς Φαραώ λέγων. δότε ημίν σημείον ή τέρας, και ερείς Ααρών τω αδελφώ σου λάβε την ράβδον και ρίψον επί την γην εναντίον Φαραώ και εναντίον των θεραπόντων αυτού, και έσται δράκων.

Έξοδος, Ζ΄ στ. 8-9.

Ένα άλλο κοινό χαρακτηριστικό που συνδέει τον ανθρωπομορφισμό με τις λειτουργίες του νόμου και των αφηγήσεων είναι ότι υπόκεινται απόλυτα στη δεσμευτική λειτουργία του σημείου. 

Η δέσμευση που συνεπάγεται η λειτουργία των σημείων νοείται με διπλή έννοια:

α) Οι ιστορίες της Γραφής είναι παραβολές, με άλλα λόγια βρίσκονται εδώ για να παραστήσουν κάτι άλλο. Πίσω απ' αυτές κρύβεται ένα νόημα, στο οποίο παραπέμπουν και το οποίο πρέπει να αποκρυπτογραφηθεί. Κατ' αυτή την έννοια, οι παραβολές της Γραφής είναι οι ίδιες σημαίνοντα του ηθικού τους διδάγματος.

β) Προκειμένου να γίνει πιστευτό και αποδεκτό ότι μια ιστορία είναι αληθινή και - κυρίως - ότι αυτή και όχι άλλες έχει μεγάλη σημασία για τη σωτηρία και τον ορθό τρόπο ζωής μας, χρειάζεται κάποιο σημείο που να μας πείθει γι' αυτό: "Οι προφήτες λοιπόν δεν ήταν βέβαιοι για την αποκάλυψη του Θεού μέσω της ίδιας της αποκάλυψης, αλλά μέσω κάποιου σημείου"
. 

΄Iδιον λοιπόν του αφηγηματικού/νομικού τρόπου είναι ότι, για να λειτουργήσει, έχει πάντοτε ανάγκη από μια εξωτερική εγγύηση. Μια ιστορία που μας αφηγείται κάποιος, προκειμένου να μας εμπνεύσει την υπακοή, δεν περικλείει από μόνη της τη βεβαιότητα, εφόσον δεν περιέχει η ίδια την αλήθεια της. Συνεπώς, κάποιος που ξέρει μια τέτοια ιστορία, δεν ξέρει (από μόνο το γεγονός αυτό) αν η ιστορία αυτή είναι αληθινή και αν τον οδηγεί όντως στη σωτηρία. για να το μάθει, του χρειάζεται ένα κριτήριο που βρίσκεται εκτός της πρώτης του γνώσης. 

Αυτό το ήξεραν βέβαια πολύ καλά πρώτοι απ' όλους οι ίδιοι οι Προφήτες. "Αυτό καταδεικνύεται ακόμα καλύτερα από αυτό που λέει στο Θεό ο Γεδεών: και δώσε μου ένα σημείο (για να ξέρω) ότι είσαι εσύ που μου μίλησες (Κριταί κεφ. 6 στ. 17)"
. Την ανάγκη ενός τέτοιου σημείου εξάλλου την αναγνωρίζει ο ίδιος ο Θεός της Γραφής και σπεύδει να το παράσχει από μόνος του: "Και στο Μωυσή επίσης είπε ο Θεός: και αυτό (ας είναι) για σένα σημείο ότι εγώ σε απέστειλα ... "
. Όταν κανείς ισχυρίζεται ότι είναι προφήτης και ζητά από τους άλλους να τον πιστέψουν και να κάνουν ό,τι τους πει, πρέπει και να αποδεικνύει την προφητική του ιδιότητα. και μάλιστα, ακόμα και αφού την έχει αποδείξει, πρέπει επίσης να πείθει τους ακροατές του για το ακριβές των ισχυρισμών του σε κάθε συγκεκριμένη ατομική περίπτωση
. Aυτό είναι απολύτως εύλογο. πρέπει κανείς να προφυλάσσεται, διότι υπάρχουν και ψευδοπροφήτες. Ακόμα χειρότερα: και οι ψευδοπροφήτες, μη υστερώντας καθόλου από τους γνήσιους στο σημείο αυτό, έχουν εξίσου το χάρισμα να εμφανίζουν σημεία στο ακροατήριό τους
.

Με βάση τη σύνδεση της προφητείας με τη φαντασία, μπορούμε με βεβαιότητα να συμπεράνουμε ότι για το Σπινόζα η γνώση που αποκτούμε από τους προφήτες εντάσσεται σαφώς στο πρώτο είδος γνώσης. Σύμφωνα με τη θεωρία για τα τρία είδη γνώσης, όπως αυτή εκτίθεται στην Ηθική
, το πρώτο - και ατελέστερο - είδος γνώσης περιλαμβάνει όλα όσα γνωρίζει κανείς όχι αυτοτελώς, αλλά ex auditu ή ab experientia vaga. Δεδομένου τώρα ότι, όπως εξηγείται στην αρχή του 1ου κεφαλαίου της Θ.-π. Π., η λέξη nabi στα εβραϊκά σημαίνει ρήτορας/ερμηνευτής, η προφητική γνώση είναι γνώση που αποκτούμε όχι μέσω του (ορθού) Λόγου, αλλά μέσω του προφορικού λόγου ενός orator, μέσω της ομιλίας. έτσι, δεν μπορεί παρά να είναι, εξ ορισμού, γνώση εξ ακοής. Όπως λοιπόν η γραφή, το ίδιο - και ακόμα περισσότερο - η φωνή, και όλα όσα μας μεταφέρονται μέσω αυτής, δεν είναι σε θέση να μας παράσχουν ιδέες αυτοτελείς, ιδέες που να περικλείουν τη βεβαιότητα.

Οι ιστορίες της Γραφής είναι ιστορίες, όπως θα λέγαμε σήμερα, "στρατευμένες". Δεν μας οδηγούν από μόνες τoυς στην αλήθεια και την ευδαιμονία, αλλά η αλήθεια τους βρίσκεται έξω απ' αυτές: στην ηθική διδασκαλία, της οποίας αποτελούν απλώς το όχημα.

Αυτή ακριβώς η φύση των ιστοριών είναι που καθιστά αναγκαία την εισαγωγή του στοιχείου που θέσαμε ως θέμα του παρόντος κεφαλαίου, του στοιχείου της ερμηνείας. Εφόσον η προφητική γνώση χαρακτηρίζεται κατ' εξοχήν από αμφιβολία, για να διαβάσουμε σε αυτήν τον κανόνα της ζωής μάς χρειάζεται ένας κανόνας της ανάγνωσης. Επειδή η γραφή - ακόμα και η Αγία - αποτελεί μία ανθρώπινη σημαίνουσα δραστηριότητα, τείνει πάντα να καθίσταται αυτόνομη από τα συγκεκριμένα υποκείμενα τα οποία την θέτουν σε κυκλοφορία και να εκφεύγει από το νόημα με το οποίο (οφείλει να) γίνεται αντιληπτή από τους αρχικούς πομπούς ή δέκτες της. Έτσι, η χρήση ιστοριών για τη θεμελίωση ενός ακολουθητέου κανόνα ζωής εγκυμονεί πάντοτε έναν σημαντικό (και με τις δύο έννοιες) κίνδυνο να μην προσληφθεί ορθά. 

Επί παραδείγματι, η γνώση των αφηγήσεων, αν δεν οδηγεί στην ευδαιμονία, παράγει ωστόσο απόλαυση. Έτσι ο κοινός λαός, για τον οποίο προορίζονται, παρασυρμένος από τη γοητεία που αναπόφευκτα εμπεριέχει κάθε αφήγηση, δεν αποκλείεται να αγνοήσει ή να παρακάμψει το κανονιστικό περιεχόμενο της ιστορίας και να κρατήσει μόνο το στοιχείο της διαδοχής εξαιρετικών γεγονότων, στην οποία αυτή συνίσταται
. Αυτό θα σήμαινε ότι ο κοινός λαός διαβάζει την αφήγηση μόνο "κυριολεκτικά" και όχι ως παραβολή.

Η ερμηνεία λοιπόν απαιτείται προκειμένου να αποφευχθεί ο κίνδυνος των πολλαπλών αναγνώσεων, εκεί που μόνο μία ενδείκνυται. Η δόμηση όλων των ιστοριών με βάση τα σημεία, τα οποία από τη φύση τους είναι αμφίσημα και δεν εμπεριέχουν τη βεβαιότητα, καθιστά αναγκαία μια πρόσθετη εργασία, με την οποία να αποδοθεί δεσμευτικά το επιβεβλημένο νόημα σε αυτά τα σημεία - και να τα διακρίνει από τα "τέρατα", με τα οποία πολύ συχνά είναι παρόμοια. 

"Σε κάποιο βιβλίο θυμάμαι ότι διάβασα πως κάποιος άνδρας, που έφερε το όνομα Ορλάνδος μαινόμενος, συνήθιζε να ιππεύει ένα φτερωτό τέρας στους αιθέρες, να υπερίπταται οποιωνδήποτε περιοχών ήθελε, να κατασφάζει αυτός μόνος του ένα μεγάλο αριθμό ανθρώπων και γιγάντων και άλλα φανταστικά πράγματα του ίδιου είδους που είναι τελείως ασύλληπτα για τη νόηση. Στον Οβίδιο όμως είχα διαβάσει μία πολύ παρόμοια ιστορία που αναφερόταν στον Περσέα και, τέλος, στο βιβλίο των Κριτών και των Βασιλέων μία άλλη για τον Σαμψών (ο οποίος μόνος και άοπλος κατέσφαξε χιλιάδες άνδρες) και για τον Ηλία ο οποίος πετούσε στους αιθέρες και στο τέλος ανήλθε στους ουρανούς με ένα άρμα με πύρινα άλογα"
. 

Αν οι ιστορίες χάσουν το κανονιστικό τους προνόμιο, απογυμνωθούν από τη δεσμευτική τους σύνδεση με μία πρακτική και με έναν ακολουθητέο κανόνα ζωής, τότε εκπίπτουν σε κοινές αφηγήσεις
. Και αυτό διότι ακριβώς το προνόμιό τους, αυτό που διακρίνει τις σωτήριες από τις μη σωτήριες ιστορίες, δεν έγκειται στο περιεχόμενο ή την πλοκή τους, που είναι συχνά παραπλήσια, αλλά σε ένα συμπλήρωμα νοήματος που πρέπει να τους δοθεί εκ των έξω. Το γεγονός αυτό, εξάλλου, το ότι δηλαδή ο κοινός λαός, "πέρα από την ανάγνωση των ιστοριών, έχει ανάγκη και κάποιους ποιμένες ή λειτουργούς της εκκλησίας που να τον διδάσκουν [ipsum doceant]", είναι που εμφανίζει ως αναγκαία τη μεσολάβηση κάποιων doctores, εκείνων ακριβώς τους οποίους είδαμε στην ενότητα Β8 να κατηγορούνται ότι "βρίσκουν στη Γραφή μυστήρια τόσο βαθιά, που να μην μπορούν να εξηγηθούν σε οποιαδήποτε ανθρώπινη γλώσσα"
.

3. Oι ιστορίες και οι νόμοι τους

Αν αυτό που αναμένεται από την ερμηνεία είναι να παράσχει τη διάκριση μεταξύ των ορθών και των παρεκκλινουσών αναγνώσεων των ιστοριών, αυτό σημαίνει ότι το έργο της, σε τελευταία ανάλυση, ανάγεται σε μια ιεράρχηση των ίδιων των ιστοριών. Στόχος των τελευταίων είναι να οδηγήσουν στον ορθό κανόνα ζωής. αλλά, "από αυτή την άποψη, ορισμένες ιστορίες υπερτερούν έναντι άλλων. Oι αφηγήσεις που περιέχονται στην Παλαιά και στην Καινή Διαθήκη έχουν περισσότερη αξία από την κοσμική ιστορία, ορισμένες δε από αυτές έχουν περισσότερη αξία από άλλες, κατά το μέτρο που από αυτές προκύπτουν ιδέες που οδηγούν στη σωτηρία" (Π. Π. σ. 20).

Aν όμως χρειάζεται να τονίσουμε ότι όλες οι ιστορίες δεν είναι ίδιες, αυτό συμβαίνει επειδή παραδόξως οι ιστορίες, σε ένα γενικό επίπεδο, είναι - ή, έστω, εμφανίζονται ως - ίδιες. Καθώς γράφει πολύ πριν από αυτό που αποκλήθηκε αργότερα "ανάδυση της ηπείρου της ιστορίας" στη δυτική σκέψη, ο Σπινόζα είναι υποχρεωμένος να αφιερώσει χρόνο και έμφαση για να υπογραμμίσει κάτι που σ' εμάς φαίνεται αυτονόητο, ότι η κοσμική ιστορία διαφέρει από την εκκλησιαστική παράδοση. Η Ιστορία με γιώτα κεφαλαίο, νοούμενη (για να το εκφράσουμε τελείως πρόχειρα και γενικά) ως το σύνολο του κοινωνικού γίγνεσθαι, ως η μελέτη μιας αντικειμενικής κίνησης μέσα στο χρόνο, είτε τη θεωρήσουμε ως "την αφήγηση των ανθρώπινων πράξεων ως εκδηλώσεων της ελευθερίας της βούλησης, όσο βαθιά κι αν είναι κρυμμένες οι αιτίες τους"
, είτε ως την ενσάρκωση/αλλοτρίωση του απόλυτου πνεύματος, είτε ως διαδοχή των τρόπων παραγωγής της κοινωνικής ζωής, δεν υπάρχει ακόμη· αποτελεί, ως γνωστόν, ανακάλυψη των επόμενων αιώνων. Αυτό που υπάρχει στο σπινοζικό κείμενο είναι οι ιστορίες, πάντα στον πληθυντικό (historiae), όρος εντελώς γενικός στον οποίο συμπεριλαμβάνονται - καταρχήν αδιαφοροποίητα - τουλάχιστον τρεις ομάδες περιπτώσεων που υπό το σημερινό καθεστώς γνώσης ανήκουν σε τελείως διαφορετικές περιοχές του λόγου:

α) Οι θρησκευτικές αφηγήσεις, καταρχήν της ιουδαιοχριστιανικής παράδοσης, αλλά, όπως είδαμε σε προηγούμενο παράθεμα (σημ. 23), ενδεχομένως και άλλων, όπως της ισλαμικής.

β) Τα "δραματικά ποιήματα", γενικά τα έργα της τέχνης του λόγου, που αποτελούν βεβαίως μυθοπλαστικά δημιουργήματα (αυτό που στις σύγχρονες λατινογενείς γλώσσες δηλώνεται με το περιληπτικό ουσιαστικό fiction
).

γ) Αυτό που στα παρατεθέντα αποσπάσματα σημαίνεται με όρους όπως "κοσμική ιστορία" (ακριβέστερα ιστορίες: historiae profanae) ή "κοινά χρονικά" και που θα ήταν πλησιέστερα σε αυτό που νοούμε εμείς σήμερα ως Ιστορία: αφηγήσεις που διασώζουν και μας μεταφέρουν συμβάντα του παρελθόντος, πεπραγμένα βασιλέων, αρχιερέων, στρατηγών, πολέμους, στάσεις κ.ο.κ. Της κατηγορίας αυτής ευρεία χρήση κάνει ο ίδιος ο Σπινόζα στη "Πολιτική πραγματεία" του, ακολουθώντας και στο σημείο αυτό το παράδειγμα του πρώτου διδάξαντος, του "οξυδερκέστατου Φλωρεντινού" Νικολό Μακιαβέλι. Στο έργο του αυτό, που αντικείμενό του είναι η σωτηρία όχι της ψυχής, αλλά της πολιτείας, ο Σπινόζα, προκειμένου να ενισχύσει και να κάνει ευκολότερα αποδεκτό κάποιο επιχείρημά του, επικαλείται συχνά "την ίδια την εμπειρία" (η οποία και ως όρος συνδέεται άμεσα με το θέμα των "ιστοριών"
). 

Κατά γενικό κανόνα, οι αναφορές αυτές της Π. Π. έχουν χαρακτήρα παρενθετικών υπαινιγμών, που σπάνια υπερβαίνουν σε έκταση τη μία περίοδο. Αφού δηλαδή εκθέσει και αποδείξει ορθολογικά κάποια πολιτική θέση, ο Σπινόζα προσθέτει αμέσως μετά μία αναφορά που επικαλείται υπέρ αυτής της θέσης κάποιο προηγούμενο από την ιστορική εμπειρία. Ένα τέτοιο παράδειγμα είναι λ.χ. η παρ. 14 του κεφ. 7:

"Αν όλη η εξουσία μεταβιβαστεί κατά απόλυτο τρόπο σε έναν άνθρωπο, τότε μπορεί πολύ εύκολα απ' αυτόν τον ένα να μεταβιβαστεί σε κάποιον άλλο. Δύο απλοί στρατιώτες επιχείρησαν κάποτε να κάνουν να αλλλάξει χέρια η Ρωμαϊκή Αυτοκρατορία, και το πέτυχαν (Τάκιτ. Ιστ. βιβλ. Ι)". 

΄H ακόμα η παρ. 44 του κεφ. 8:

"Καθότι όμως οι αξιωματούχοι αυτοί [=οι γραμματείς των κρατικών συμβουλίων στην αριστοκρατία - σ.σ.], από την μακροχρόνια ενασχόλησή τους με τα πράγματα, αποκτούν πλατιά γνώση των κρατικών υποθέσεων, συμβαίνει συχνά η γνώμη τους να αποκτά δυσανάλογα μεγάλη βαρύτητα και, τελικά, η τύχη ολόκληρου του κράτους να εξαρτάται σε μεγάλο βαθμό από τις κατευθύνσεις που αυτοί θα δώσουν. πράγμα που υπήρξε η καταστροφή της Ολλανδίας".

Eκτός από αυτές τις σύντομες εμπειρικές νύξεις, στην Π. Π. υπάρχουν και δύο εκτενέστερες, στις οποίες έχουμε ήδη αναφερθεί με άλλη ευκαιρία: η αναφορά στη γέννηση και την παρακμή του κράτους της Αραγωνίας, αφενός, και αφετέρου η εκτίμηση των λόγων για τους οποίους απέτυχε η πρώιμη επαναστατική απόπειρα κατάργησης της (οιονεί) μοναρχίας των Κάτω Χωρών, αμέσως μετά την απελευθέρωσή τους από την ισπανική κυριαρχία. Και οι δύο αναφορές βρίσκονται στο τέλος των αντίστοιχων κεφαλαίων
. Η ανάλυση λοιπόν των δύο από τα τρία είδη πολιτευμάτων που εξετάζονται στην Π. Π. κλείνει με ένα ιστορικό παράδειγμα που επιτρέπει να συλλάβουμε κυρίως την παθολογία της λειτουργίας των αντίστοιχων κρατών στην πράξη. 

Το υλικό από το οποίο αντλεί τα παραδείγματά του ο Σπινόζα το πορίζεται από τρεις κυρίως πηγές: 

α) από Ρωμαίους συγγραφείς (Σαλλούστιο, Τάκιτο, Σενέκα κ.ά.).

β) από νεότερους χρονικογράφους και πολιτικούς συγγραφείς, όπως ο Ολλανδός Pieter van Hove και ο Ισπανός Antonio Perez (στις δύο αυτές περιπτώσεις συχνά δεν λείπει και η βιβλιογραφική παραπομπή, όπως είδαμε προηγουμένως για τον Τάκιτο
). και, βεβαίως, 

γ) από τις δικές του παρατηρήσεις και κρίσεις περί των γεγονότων, των οποίων γίνεται ο ίδιος μάρτυρας στη σύγχρονή του ιστορία των Ηνωμένων Επαρχιών των Κάτω Χωρών.

Η ανωτέρω χρήση των ιστοριών στην Π. Π. θα έπρεπε μάλλον να ενταχθεί στο δεύτερο και όχι στο πρώτο είδος γνώσης, εφόσον η ποσότητα του εμπειρικού υλικού που κοινοποιείται με τις εκάστοτε αναφορές δεν απευθύνεται στη φαντασία ώστε να εμπνεύσει την υπακοή, αλλά εγγράφεται σε μία προσπάθεια κατανόησης των πραγμάτων με βάση τις κοινές έννοιες. Αυτή η τάση για μια ορθολογική μελέτη των παρελθόντων γεγονότων και για την (έστω και a posteriori) χρησιμοποίησή τους προς εξαγωγή συμπερασμάτων για το πολιτικά πρακτέο στο παρόν φαίνεται να παραπέμπει στη νεότερη αντίληψη της ιστορίας ως επιστημονικής, αντικειμενικής εξέτασης όλων όσων συνέβησαν και συμβαίνουν στις ανθρώπινες κοινωνίες, σε αντιδιαστολή αφενός με τους θρησκευτικούς μύθους και αφετέρου με τις μυθιστορίες - κατηγορίες οι οποίες συνιστούν για μας δύο τελείως διαφορετικούς "σχηματισμούς του λόγου". 

Σε αυτό θα συνηγορούσε και το γεγονός ότι ο Σπινόζα σε άλλα σημεία - και κυρίως στο ίδιο το εισαγωγικό πρώτο κεφάλαιο - της Π. Π. χρησιμοποιεί ονόματα συγκεκριμένων ειδών του λόγου που εμπίπτουν στις δύο τελευταίες αυτές κατηγορίες (της μυθοπλασίας και του μύθου) ως καθαρά μειωτικούς χαρακτηρισμούς, κατευθυνόμενους κατά των "φιλοσόφων" που έγραψαν πριν απ' αυτόν για την πολιτική. Για αυτούς λοιπόν ο Σπινόζα, στην πρώτη παράγραφο του πρώτου αυτού κεφαλαίου, λέει ότι "αντί για ηθική, έχουν γράψει σάτιρα, και ότι ποτέ δεν συνέλαβαν μία πολιτική που να μπορεί να τεθεί σε εφαρμογή, παρά μόνο χίμαιρες, πράγματα που να μπορούν να πραγματοποιηθούν μόνο στην Ουτοπία ή στο χρυσό αιώνα των ποιητών - εκεί δηλαδή που κανείς δεν τα είχε ανάγκη". Και παρακάτω, στην παρ. 5, προσθέτει: "Συνεπώς όσοι πιστεύουν ότι ένα πλήθος ανθρώπων που βρίσκονται σε διαμάχη για τις δημόσιες υποθέσεις είναι δυνατό να καθοδηγηθούν έτσι, ώστε να ζουν σύμφωνα με τις υπαγορεύσεις του λόγου και μόνο, ονειρεύονται το χρυσό αιώνα των ποιητών ή άλλους τέτοιους μύθους" (seu fabulam somnient
).

Η διατύπωση λοιπόν του εναρκτήριου κεφαλαίου της Π. Π. μοιάζει να ενισχύει μία τέτοια "θετικιστικού" τύπου ανάγνωση της σπινοζικής στάσης απέναντι στις ιστορίες. τόσο μάλλον που, σε αυτό, η αντιδιαστολή του "ουτοπισμού"
 των φιλοσόφων και της λογοτεχνίζουσας φαντασιοπληξίας τους είναι η εμπειρία (experientia sive praxis), η οποία αποτελεί ως γνωστόν λέξη-φετίχ στο λεξιλόγιο των θετικιστών
. Σε αυτήν (δηλ. στην εμπειρία) συνίσταται το προνόμιο των "πολιτικών", των οποίων το εγκώμιο πλέκει ο Σπινόζα στην αμέσως επόμενη (τη 2η) παράγραφο του πρώτου κεφαλαίου.

Η εμπειρία, λοιπόν, (δηλαδή ο χώρος απ' όπου προέρχονται οι ιστορίες, σύμφωνα με τα αποσπάσματα από τη Θ-π. Π. που παραθέσαμε), στο πεδίο της πολιτικής είναι όχι μόνο αποδεκτή, αλλά και απαραίτητη. είναι αυτή που μας επιτρέπει να διακρίνουμε ανάμεσα στην ιστορία-χίμαιρα και στην ιστορία-θετική γνώση
.

Τα πράγματα όμως δεν είναι τόσο απλά: η σύνδεση με την εμπειρία (και, άρα, η προσφορότητα για άντληση χρήσιμων παραδειγμάτων και επιχειρημάτων για την πολιτική θεωρία) δεν αποτελεί προνόμιο των γεγονότων της Ιστορίας (με τη σημερινή έννοια), αλλά μπορεί να υπάρχει και στις άλλες δύο υποκατηγορίες του συνόλου "ιστορίες" (με την έννοια του 17ου αιώνα). Αυτό τουλάχιστον δείχνει το γεγονός ότι ο Σπινόζα, στην Π. Π., χρησιμοποιεί κανονικότατα παραδείγματα από τις άλλες δύο αυτές κατηγορίες, χωρίς τίποτε στο κείμενό του να δείχνει ότι σε αυτά αποδίδει διαφορετικό καθεστώς απ' ό,τι στα γεγονότα που αναφέρονται στα "κοινά χρονικά". Και συγκεκριμένα:

i) Πλείστα όσα παραδείγματα προέρχονται από την Παλαιά Διαθήκη. Π.χ. στην προαναφερθείσα παρ. 14 του κεφ. 7, λίγες σειρές πριν την αναφορά στους "δύο Ρωμαίους στρατιώτες" του Τάκιτου, διαβάζουμε: 

"Όσο λοιπόν λιγότεροι στον αριθμό και, συνεπώς, ισχυρότεροι είναι οι σύμβουλοι, τόσο περισσότερο κινδυνεύει ο βασιλιάς να του πάρουν την εξουσία και να την μεταβιβάσουν σε άλλον. Τίποτε ασφαλώς δεν τρομοκράτησε περισσότερο τον Δαβίδ από το γεγονός ότι ο σύμβουλός του Αχιτόφελ πήγε με το μέρος του Αβεσσαλώμ".
Κυρίως όμως στη Θ-π. Π. είναι που η εβραϊκή ιστορία καθίσταται, όπως είδαμε
, αντικείμενο εκτενούς διαπραγμάτευσης. Πέρα από τις διάσπαρτες, επ' ευκαιρία αναφορές ανάλογες με την παραπάνω, στο έργο αυτό υπάρχει και το ειδικό κεφάλαιο (το 18ο) που φέρει τον χαρακτηριστικό τίτλο: "Από το κράτος των Εβραίων και από την ιστορία τους συνάγονται κάποια πολιτικά διδάγματα".

Βεβαίως, όπως είναι προφανές απ' αυτό τον τίτλο, και όπως έχει ήδη αναφερθεί, το κεφάλαιο αυτό αφαιρεί από τις ενέργειες των προφητών και των βασιλέων του Ισραήλ το φωτοστέφανό τους και τις αντιμετωπίζει σε ίση μοίρα με τις ενέργειες οποιωνδήποτε άλλων πολιτικών ηγετών. οπότε δεν πρόκειται για αποδοχή της θεολογικής προσέγγισης, αλλά για προσπάθεια εφαρμογής και επέκτασης της ιστορικής-αναλυτικής μεθόδου στο πεδίο της. Πέραν τούτου, όμως,

ii) Από την Π. Π. δεν λείπουν περιπτώσεις, κατά τις οποίες γίνεται επίκληση ενός γεγονότος που ανάγεται σε μία μυθική ή μυθοπλαστική αφήγηση. Η επίκληση αυτή δεν έχουμε λόγους να θεωρήσουμε ότι είναι αλληγορική· αντίθετα γίνεται για να υποστηρίξει εμπειρικά κάποιο μόλις διατυπωμένο λογικό επιχείρημα, και το αντίστοιχο γεγονός αναφέρεται με απόλυτα καταφατικό τρόπο, ως κάτι η αλήθεια του οποίου είναι κοινώς γνωστή και αδιαμφισβήτητη. Έτσι π.χ. χρησιμοποιείται το παράδειγμα του Οδυσσέα και των Σειρήνων στην παρ. 1 του κεφαλαίου 7 της Π. Π. (με το οποίο, επομένως, το συγκεκριμένο κεφάλαιο για τα θεμέλια του μοναρχικού κράτους, που είδαμε προηγουμένως ότι κλείνει με ένα ιστορικό παράδειγμα της παθολογίας ενός τέτοιου κράτους, βλέπουμε εδώ ότι αρχίζει με ένα μυθικό-ποιητικό - όχι όμως μυθοποιητικό - παράδειγμα καλής λειτουργίας του).

Ένα ακόμη ανάλογο παράδειγμα βρίσκουμε στην αρχή (μόνο η αρχή εξάλλου υπάρχει) από το 11ο κεφάλαιο, όπου ο Σπινόζα επρόκειτο να εξετάσει το δημοκρατικό πολίτευμα. Τη φορά αυτή βέβαια δηλώνεται ρητά ότι πρόκειται για ένα προηγούμενο που ανάγεται στο μύθο (fama proditum est). Ωστόσο το γεγονός αυτό, όπως φαίνεται και απ' το ίδιο το κείμενο, δεν αποστερεί το εν λόγω προηγούμενο από τη σύνδεσή του με την εμπειρία - και άρα από τη χρησιμότητά του ως φορέα πολιτικού διδάγματος. Πρόκειται για το παράδειγμα των Αμαζόνων, το οποίο χρησιμοποιείται ως επιχείρημα υπέρ της άποψης ότι οι γυναίκες είναι ex natura και όχι ex instituto κατώτερες από τους άνδρες (Π. Π. κεφάλαιο 11 παρ. 4).

Το θέμα μας βέβαια εδώ δεν είναι να υπεισέλθουμε σε μία εξέταση της ουσίας της πολιτικής τοποθέτησης που υποστηρίζεται με κάθε παράδειγμα, πράγμα που φαίνεται πολύ δύσκολο να το κάνει κανείς χωρίς να διαβάσει το Σπινόζα με τα κριτήρια του σημερινού αναγνώστη (ιδίως στην τελευταία αυτή περίπτωση, κατά την οποία τα κριτήρια αυτά δεν μπορεί παρά να έχουν διαμορφωθεί και με βάση τα αιτήματα της γυναικείας απελευθέρωσης, τα οποία όμως τέθηκαν αιώνες αργότερα από τη συγγραφή της Π. Π.
). Αυτό που θέλουμε να αναδείξουμε και να κρατήσουμε από αυτή την αναφορά, είναι η ακριβής έννοια με την οποία συλλαμβάνει και χρησιμοποιεί ο Σπινόζα το γενικό όρο ιστορίες. 

Ως προς τούτο, από τα παραπάνω έγινε σαφές ότι όλες οι παραπάνω περιπτώσεις αντιμετωπίζονται κατά έναν τρόπο όχι βέβαια ισοπεδωτικό, αλλά πάντως σίγουρα ενιαίο: αν στα αποσπάσματα που παραθέσαμε λαμβάνεται κάθε προφύλαξη και υπογραμμίζονται οι διαφορές, ωστόσο έχουμε να κάνουμε με εσωτερικές διαφοροποιήσεις και αναβαθμούς στα πλαίσια μιας και της αυτής έννοιας. Οι ιστορίες ποιοτικά είναι καταρχήν ίδιες. ως προς τη δομή τους, τόσο οι μεν όσο και οι δε βασίζονται στα ίδια στοιχεία και στην ίδια λειτουργία. Αυτό που τις διαφοροποιεί βρίσκεται έξω απ' αυτές: είναι το δίδαγμα με το οποίο (μπορούν να) συνδέονται. Με άλλα λόγια, το προνόμιο κάποιων ιστοριών απέναντι σε άλλες βρίσκεται όχι στο κείμενο αλλά στην ανάγνωσή του. 

"Συμβαίνει συχνότατα να διαβάζουμε σε διάφορα βιβλία πανομοιότυπες ιστορίες, για τις οποίες σχηματίζουμε πολύ διαφορετική κρίση, στο βαθμό που έχουμε διαφορετική γνώμη για τους συγγραφείς": με αυτά τα λόγια εισάγεται στο κείμενο της Θ.-π. Π. η αναφορά στις τρεις συγγενείς ιστορίες περί φτερωτών τεράτων (βλ. προηγούμενη ενότητα, τέλος). Ειδικότερα, η διαφορά τους είναι ότι "ο πρώτος συγγραφέας δεν θέλησε να γράψει παρά μόνο ελαφρότητες, ο δεύτερος για τα πολιτικά πράγματα
 και o τρίτος για τα ιερά" (Θ-π. Π. κεφ. 7, σ. 48-49).

Αυτό λοιπόν που διακρίνει τις ιστορίες είναι ο σκοπός τους. Η αφήγηση νοείται σαφώς ως μία διαδικασία με συγκεκριμένο σκοπό - και, βεβαίως, με συγκεκριμένο(α) υποκείμενο(α). Όπως μας λέει καθαρά το ίδιο το κείμενο της επιστολής 19, που παραθέσαμε στην εισαγωγή του παρόντος κεφαλαίου, τόσο ο νομικός όσο και ο αφηγηματικός τρόπος, οι οποίοι χαρακτηρίζουν τα κείμενα της Γραφής, ανάγονται στο γεγονός ότι αυτή είναι γραμμένη με τον ανθρώπινο τρόπο (menschelyker wys), ο οποίος βρίσκεται στη ρίζα τόσο του ενός, όσο και του άλλου
. Η ανθρωπομορφική σύλληψη του κόσμου, αυτό που χαρακτηρίσαμε ως προβληματική τού υποκειμένου, είναι το γενικό, και οι άλλοι δύο τρόποι αποτελούν ειδικότερη εκδήλωσή του. Ο νομικός τρόπος διότι, αυτός, συνίσταται στο να βλέπουμε πίσω από κάθε φυσικό γεγονός όχι ένα φυσικό νόμο, αλλά την επενέργεια μιας βούλησης, τη δράση ενός ή πολλών rectores naturae
. Στον αφηγηματικό τρόπο, επίσης, τα όσα συμβαίνουν σκηνοθετούνται ως απόρροια της δράσης ενός βασικού ήρωα. Και οι δύο τρόποι, λοιπόν, υποκαθιστώντας ένα πρόσωπο εκεί που υπάρχει και δρα μία σχέση, συνιστούν έναν φετιχισμό του υποκειμένου. 

Η "επιφυλακτικότητα" του Σπινόζα απέναντι στις ιστορίες καταλαμβάνει, τηρουμένων των αναλογιών, και τη χρήση τους εκ μέρους αυτού του ιδίου, η οποία ποτέ δεν εξισώνεται, ως τέτοια, με τη γνώση των πραγμάτων σύμφωνα με το Λόγο. Για μας, σήμερα, με μόνη την αναφορά των αντίστοιχων όρων τίθενται αυθόρμητα σε λειτουργία οι ακόλουθες ταυτίσεις: ιστορία SYMBOL 174 \f "Symbol" αντικειμενική, ορθολογική επιστήμη (έστω και "του ανθρώπου"). θρησκεία/μυθολογία SYMBOL 174 \f "Symbol" ζήτημα εσώτερης, προσωπικής πίστης. λογοτεχνία SYMBOL 174 \f "Symbol" πεδίο δημιουργίας της υποκειμενικής ανθρώπινης φαντασίας (και, οριακά, ασυδοσίας). Ο Σπινόζα αντίθετα δεν διακρίνει μεταξύ των ποιημάτων και των αφηγήσεων που θα ήταν αδέσμευτες και άλογες αφενός, και της Ιστορίας που θα υπέκειτο στο Νόμο και στο Λόγο αφετέρου, αλλά αντιπαραβάλλει τις ιστορίες συνολικά (ως συναπτόμενες με το Νόμο και την εμπειρία, δηλαδή ενδεχομένως με τη φαντασία και πάντως σίγουρα με τη διάρκεια μέσα στο χρόνο)
 προς τη σύλληψη μέσω εννοιών, δηλαδή με τον ίδιο το Λόγο 
 (που αντιλαμβάνεται τα πράγματα από την άποψη της αιωνιότητας). 

4. Η σύγχυση των φιλοσόφων

Ο Αμπουλγκουαλίντ Μουχάμετ Ιμπν Αχμάντ ιμπν-Μουχάμετ ιμπν Ρουσντ (ένας αιώνας χρειάστηκε να γίνει το μακρύ αυτό όνομα Αβερόης, αφού έγινε στο μεταξύ Μπενραΐστ, Αβενρίζ κι ακόμα Αμπέν-Ρασάντ και Φίλιους Ροσάντις) έγραφε το ενδέκατο κεφάλαιο του έργου του "Ταχαφούτ-ουλ-Ταχαφούτ" (Σύγχυση της Σύγχυσης), όπου υποστηρίζει, αντίθετα με τον Πέρση ασκητή Γκαζαλί, που έχει γράψει το "Ταχαφούτ-ουλ-Φαλαζίφα" (Σύγχυση των Φιλοσόφων), ότι το θείον, γνωρίζει μόνο τους γενικούς νόμους τους σύμπαντος, αυτούς που αναφέρονται στα είδη κι όχι στα άτομα. (...) To φτερό έτρεχε απάνω στη σελίδα, τα επιχειρήματα πλέκονταν ακαταμάχητα· όμως, μια ελαφρά στενοχώρια θόλωνε την ευδαιμονία του Αβερόη. Δεν του την προκαλούσε το Ταχαφούτ, ένα βιβλίο ασήμαντο, αλλά ένα πρόβλημα φιλολογικό, σχετικό με το μνημειώδες έργο που θα τον δικαίωνε μπροστά στον κόσμο: ο σχολιασμός του Αριστοτέλη. Ο Έλληνας αυτός, η πηγή κάθε φιλοσοφίας, δόθηκε στους ανθρώπους για να τους διδάξει όλα όσα μπορεί να μάθει κανείς. Ο δύσκολος ρόλος του Αβερόη ήταν να ερμηνεύει τα βιβλία του, έτσι όπως ερμηνεύουν οι ουλεμάδες το Κοράνι. Λίγα πιο όμορφα και πιο παθιασμένα πράγματα θα καταγράψει η ιστορία από την αφοσίωση αυτού του Άραβα γιατρού, στη σκέψη ενός ανθρώπου απ' τον οποίο τον χώριζαν δεκατέσσερις αιώνες. Στις καθαυτό δυσκολίες θα πρέπει να προσθέσουμε ότι ο Αβερόης, επειδή δεν ήξερε συριακά και ελληνικά, δούλευε με μια μετάφραση μιας άλλης μετάφρασης. Το προηγούμενο βράδι, τον είχαν σταματήσει στην αρχή της Ποιητικής δύο αμφίβολες λέξεις. Οι λέξεις τραγωδία και κωμωδία. Τις είχε συναντήσει και πριν από είκοσι χρόνια στο τρίτο βιβλίο της Ρητορικής. Κανείς, σ' ολόκληρο τον κόσμο του Ισλάμ, δεν μπόρεσε να ξεδιαλύνει ακριβώς το νόημά τους.

Jorge Luis Borges, Η αναζήτηση του Αβερόη 

Oι ιστορίες, λοιπόν, μιλούν μόνο παρατακτικά. Οι ιστορίες μπορούν μόνο να πουν: "Α.Β.". Αντίθετα, ο Λόγος μπορεί να πει: "επειδή Α, Β.". Τη λογική σχέση μεταξύ των κατ' ιδίαν πραγμάτων, η οποία στις ιστορίες είναι άρρητη και συνάγεται μόνο μέσω της παρέμβασης των ερμηνευτών, μπορεί ο Λόγος να την καταστήσει άμεσα αντικείμενο εξέτασης, να τη συλλάβει νοητικά χωρίς να χρειάζεται οπωσδήποτε εμπειρικό στήριγμα.

Aυτή βέβαια την εναλλακτική οδό προς τη γνώση και την αρετή επ' ουδενί λόγω είναι διατεθειμένοι να δεχθούν οι doctores των Γραφών, αυτοί που ως αποστολή έχουν να παρέχουν την ερμηνεία που απαιτείται για την κατανόηση των αφηγήσεων. 

"Μπορεί κανείς να αγνοεί πλήρως αυτές τις αφηγήσεις κι ωστόσο, αν έχει γνώμες που να οδηγούν στη σωτηρία και αν τηρεί τον ορθό κανόνα ζωής, να κατέχει την απόλυτη ευδαιμονία [...]. Οι Εβραίοι [όμως] βλέπουν τα πράγματα με έναν τρόπο τελείως διαφορετικό. [...] Ο Μαϊμονίδης τολμά να ισχυρίζεται ανοιχτά στο κεφ. VIII των Βασιλέων, νόμος ΙΙ, ότι οποιοσδήποτε δέχεται τις επτά εντολές και τις εφαρμόζει πιστά συγκαταλέγεται μεταξύ των ευσεβών ανδρών ανά τα έθνη και κληρονομεί τη μέλλουσα ζωή. αρκεί να αποδέχεται και να εκτελεί τις εντολές αυτές επειδή ο Θεός τις υπαγόρευσε δια του νόμου του και τις αποκάλυψε στο Μωυσή [...]. Αν όμως τις εφαρμόζει υπό την καθοδήγηση του Λόγου, δεν συγκαταλέγεται μεταξύ των ευσεβών. Αυτά είναι τα λόγια του Μαϊμονίδη, ενώ ο Ιωσήφ, υιός του Σεμ Τωβ, προσθέτει στο βιβλίο του Kebob Elohim, ήτοι Δόξα Θεού, ότι ο Αριστοτέλης (για τον οποίο ο ίδιος πιστεύει ότι έχει γράψει την υπέρτατη Ηθική και τρέφει τη μεγαλύτερη εκτίμηση), έστω και αν δεν παρέλειψε τίποτε από όσα ανήκουν στην αληθή ηθική και τα οποία ο ίδιος ανέπτυξε στα "Ηθικά" του, παρά τα εφάρμοσε πιστά, ωστόσο αυτό ουδόλως συντέλεσε στη σωτηρία του, καθότι δεν είχε δεχθεί αυτή τη διδασκαλία ως αποκάλυψη μέσω των προφητών, αλλά μόνο υπό την καθοδήγηση του Λόγου. Όποιος όμως διάβασε προσεκτικά τα προηγούμενα πιστεύω να αναγνωρίσει ότι όλα αυτά είναι απλές φαντασιώσεις"
.

Θέλοντας να αναδείξει τη διαφορά του με τους doctores στο θέμα της ανάγνωσης, o Σπινόζα προσφέρει ταυτόχρονα ο ίδιος ένα μάθημα (της δικής του) ανάγνωσης, κλείνοντας το κεφάλαιο με μία πολυσύνθετη ανάπτυξη όπως η παραπάνω, την οποία παραθέσαμε εν εκτάσει λόγω της σημασίας της. Για να κάνει σαφέστερα αντιληπτή τη θεωρητική του θέση σχετικά με τον "τελείως διαφορετικό τρόπο" με τον οποίο βλέπουν τα πράγματα οι θεολόγοι, o Σπινόζα επικαλείται δύο παραδείγματα. Τα παραδείγματα αυτά είναι ταυτόχρονα ιστορικά-εμπειρικά και θεωρητικά. είναι παραδείγματα (κακής) ανάγνωσης. 

Ο Μαϊμονίδης
 διαβάζει και σχολιάζει τη Γραφή. O Ιωσήφ, αντίθετα, διαβάζει και ερμηνεύει ένα φιλόσοφο, και μάλιστα εκείνον που ο ίδιος, όπως μας πληροφορεί ο Σπινόζα, θεωρούσε ως τον σημαντικότερο. Όπως διαφαίνεται και από τον "ουδέτερο" τρόπο αναφοράς του, ο Σπινόζα δεν συμμερίζεται το θαυμασμό του Ιωσήφ για το περιεχόμενο της διδασκαλίας του Αριστοτέλη. Ωστόσο αυτό δεν είναι το κύριο: ο Αριστοτέλης προφανώς χρησιμεύει εδώ ως τυπικό δείγμα ανθρώπου που έφτασε σε μια ορθολογική ηθική χωρίς το ενδιάμεσο των θρησκευτικών μύθων, άσχετα από τις τυχόν επιφυλάξεις που μπορεί να έχει κανείς για την ουσία της ηθικής αυτής. Διαβάζοντας λοιπόν τον Αριστοτέλη, ο Ιωσήφ, παρ' όλο το θαυμασμό του, αποφαίνεται πως το γεγονός ότι έγραψε (την υπέρτατη ηθική) δεν τον βοήθησε καθόλου, από τη στιγμή που δεν διάβασε (την Aγία Γραφή).

Πρόκειται όμως προφανώς για κακή ανάγνωση. Για να το καταλάβει κανείς αυτό, δεν έχει παρά, ακριβώς, να διαβάσει το πέμπτο κεφάλαιο της Θ-π. Π. Σε αυτό το πολύπλοκο διακειμενικό δίκτυο, που θυμίζει ένα παιχνίδι κατόπτρων, συσσωρεύονται διαδοχικώς αλλεπάλληλα φίλτρα ανάγνωσης: καλούμαστε να διαβάσουμε προσεκτικά το κείμενο του Σπινόζα, για να αποδεχθούμε την ορθότητα της δικής του ανάγνωσης του Μαϊμονίδη και του Ιωσήφ, σύμφωνα με την οποία η ανάγνωση που πραγματοποιούν οι τελευταίοι, προσάπτοντας στον Αριστοτέλη ένα σφάλμα, μία έλλειψη ανάγνωσης, είναι η ίδια εσφαλμένη. 

Η προεκτεθείσα πολεμική του 5ου κεφαλαίου της Θ-π. Π. αποτελεί ένδειξη ότι, ακόμη και όταν πρόκειται για ζητήματα απ' αυτά που συχνά αποκαλούνται "καθαρώς θεωρητικά", η φιλοσοφία δεν αποβάλλει το χαρακτήρα του "πολιτικού αγώνα στο χώρο της θεωρίας"
. Η διαμάχη περί του αληθούς νοήματος των κειμένων - είτε πρόκειται για τα κείμενα των ιστοριών, είτε πρόκειται για τα κείμενα του Αριστοτέλη
 ή κάποιου άλλου φιλοσόφου - αποτελεί εδώ μέρος ενός συνολικού πολιτικού διακυβεύματος: από το αν γίνει δεκτή η μία ή η άλλη ανάγνωση, θα κριθεί αν οι θεολόγοι θα συνεχίσουν να είναι αυτοί που έχουν το προνόμιο να ερμηνεύουν τις ιστορίες και τους νόμους ή αν, αντίθετα, η φιλοσοφία θα κατορθώσει να αναδειχθεί ως η πρακτική που δίνει στις άλλες πρακτικές την αλήθεια τους
, αυτή που μπορεί να μας παράσχει την ορθή ανάγνωση της ιστορίας, του νόμου καθώς και των κακών αναγνώσεών τους που κυριαρχούσαν μέχρι τώρα - των θεολογικών αναγνώσεων. (Οι οποίες βέβαια μόνο τότε πρόκειται να αναγνωριστούν ως "κακές", όταν δηλαδή η φιλοσοφική-ορθολογική ανάγνωση επιβληθεί ως η ορθή). 

Μετέχοντας στην αντιπαράθεση αυτή, ο Σπινόζα από τακτική άποψη επιλέγει ως πιο αδύνατο σημείο του αντιπάλου τους εβραίους θεολόγους και την αυθεντία τους ως σχολιαστών των ιερών κειμένων. Η κριτική εναντίον του Μαϊμονίδη και του Ιωσήφ μπεν Σεμ Τωβ είναι βέβαια λιγότερο επικίνδυνο εγχείρημα από τυχόν επίθεση εναντίον των καθολικών ή των προτεσταντών θεολόγων, ενώ στρατηγικά επιφέρει τα ίδια αποτελέσματα - εφόσον ό,τι αποδειχθεί για τους μεν θα ισχύει mutatis mutandis και για τους δε. Το αδύνατο αυτό σημείο λοιπόν προσπαθεί να το καταλάβει, πράγμα που δεν μπορεί να επιτύχει παρά μόνο εκδιώκοντας απ' αυτό τον αντίπαλο, διεκδικώντας ο ίδιος την εξουσία της ορθής ερμηνείας για λογαριασμό του - για λογαριασμό της φιλοσοφίας. 

Η συγκεκριμένη αντιπαράθεση επομένως δεν είναι απλώς κάποια φιλολογική έρις περί την ερμηνεία κάποιων κειμένων της Αγίας Γραφής στα πλαίσια της εβραϊκής παράδοσης. Κατά την παραδοσιακή οπτική των ταλμουδιστών σχολιαστών του μεσαίωνα (και όσων μεταγενεστέρων την υιοθετούν), προϋπόθεση της σωτηρίας είναι η σχολαστική γνώση και τήρηση ενός δεοντολογικού κώδικα. Άρα το ευ πράττειν συνδέεται με τη αποδοχή και τη συμμόρφωση προς την τελεολογία των αφηγήσεων και του νόμου. Από την έκβαση της ανωτέρω διαμάχης περί την ερμηνεία θα κριθεί αν η οπτική αυτή θα διατηρήσει την ηγεμονία ή θα εκτοπισθεί από την προτεινόμενη εναλλακτική θεώρηση με βάση την "άποψη της αιωνιότητας", κατά την οποία η ορθή πρακτική μπορεί να συναχθεί αυτόνομα ή, μάλλον, συνίσταται ακριβώς στην αυτόνομη σκέψη και δράση. Ως εκ τούτου της είναι περιττή, και μάλιστα βλαβερή, η αφηγηματική/κανονιστική λειτουργία.

5. Το πολιτειακό δίκαιο και η ερμηνεία του στο Σπινόζα

Mετά από αυτή την παρέκβαση, στην οποία εκτέθηκαν όψεις της σπινοζικής σύλληψης για την ερμηνεία της Γραφής, ας επανέλθουμε στο ζήτημα της ερμηνείας του (πολιτειακού) νόμου. Αξίζει να εξετασθεί μήπως κάποιες από αυτές θα μπορούσαν να μεταφερθούν αναλογικά και στη σύλληψη του φιλοσόφου για την ερμηνεία του δικαίου. 

Κάτι τέτοιο προφανώς θα εξαρτηθεί από το βαθμό στον οποίο οι δύο τύποι κειμένων μπορούν να θεωρηθούν συγκρίσιμοι μεταξύ τους. Ως προς το σημείο αυτό ας σημειωθεί ότι, κατά τη σπινοζική οπτική, οι νόμοι, όπως και οι αφηγήσεις, νοούνται ως σύνολα σημείων, τα οποία προορίζονται να εντυπωθούν στη φαντασία του κοινού λαού
 ώστε να του εμφυσήσουν φρόνημα υπακοής.

Θα αντιτείνει κανείς ότι είναι ανακριβές να αποδίδουμε κανονιστικό χαρακτήρα στη Γραφή υπό τους ίδιους όρους με το δίκαιο, εφόσον μόνο το τελευταίο διαθέτει ικανότητα καταναγκασμού. Αυτό είναι αληθές. Ωστόσο, πέραν του γεγονότος ότι, τουλάχιστο στον 17ο αιώνα, και ο εκκλησιαστικός μηχανισμός δεν εστερείτο μέσων επιβολής της τήρησης των θρησκευτικών καθηκόντων στους πιστούς του, από την άποψη που μας ενδιαφέρει εδώ αρκεί ότι και τα δύο συστήματα επιδιώκουν να επιτύχουν ορισμένη συμπεριφορά υπό την απειλή μιας τιμωρίας, επίγειας ή/και μεταθανάτιας. Αυτή η απειλή γνωστοποιείται μέσω σημείων και όχι μέσω αυτοτελών ιδεών
 (αυτός εξάλλου είναι ο λόγος για τον οποίο απαιτείται η ερμηνεία τους, δηλ. η αδυναμία τους να νοηθούν αυτοτελώς με βάση τις κοινές έννοιες). Εφόσον λοιπόν, για το Σπινόζα, η λειτουργία των σημείων είναι κοινή στα δύο συστήματα, φαίνεται λογικό να υποθέσουμε ότι ίσως και ο τρόπος ερμηνείας των σημείων αυτών να είναι ανάλογος.

Από την άλλη πλευρά, βέβαια, είναι γεγονός ότι στο σπινοζικό έργο δεν είναι άγνωστη η νεωτερική διάκριση της νομικής έννοιας της υπακοής από τη θρησκευτική, με βάση το ότι έχει δημόσιο/πολιτικό χαρακτήρα και καταλαμβάνει τις εξωτερικές πράξεις, και όχι, όπως εκείνη, την ηρεμία της ψυχής
.

Ο Σπινόζα λοιπόν διακρίνει τα δύο συστήματα όχι κατά το ότι το ένα διαθέτει δεσμευτικό-κανονιστικό χαρακτήρα ενώ το άλλο τον στερείται, αλλά κατά το ότι ο χαρακτήρας αυτός εκδηλώνεται διαφορετικά σε κάθε περίπτωση. 

Οι δύο αυτές αντίστροφες συνέπειες που προκύπτουν από τη σημειολογική οργάνωση των δύο συστημάτων, δηλαδή αφενός η ομοιότητα και, αφετέρου, η απόκλιση, οριοθετούν και το χώρο μέσα στον οποίο πρέπει να αναζητηθούν οι τυχόν αναλογίες με κρίσιμα σήμερα ζητήματα της ερμηνείας του δικαίου, οι οποίες θα μπορούσαν να συναχθούν από τη σπινοζική ανάλυση.

Πρώτα απ' όλα, μια βασική αρχή της ερμηνείας της Γραφής που αναμφίβολα πρέπει να δεχθούμε ότι θα ίσχυε, κατά την ανωτέρω ανάλυση, και για τη νομική ερμηνεία, είναι η παραδοχή της ενότητας μεθόδου μεταξύ ερμηνείας των κειμένων και ερμηνείας της φύσης. Ο Σπινόζα, παραμένοντας πιστός στο μεθοδολογικό μονισμό που διακρίνει συνολικά τη φιλοσοφία του, από την αρχή ήδη του 7ου κεφαλαίου δηλώνει: "Εν συντομία, ισχυρίζομαι ότι η μέθοδος ερμηνείας της Γραφής δεν διαφέρει σε τίποτε από τη μέθοδο ερμηνείας της φύσης, αλλά συμφωνεί πλήρως με αυτήν" (Θ.-π. Π. σ. 38). 

Αυτή η θέση, όπως είναι προφανές, είναι η ακριβώς αντίθετη από την καθολικά αποδεκτή και σχεδόν αυτονόητη σήμερα διάκριση μεταξύ επιστημών της φύσης και επιστημών του ανθρώπου, με την οποία ουσιαστικά ξεκινά σήμερα κάθε λόγος περί μεθόδου σχετικά με το δίκαιο. Όπως αναφέρεται, κριτήριο της διάκρισης αυτής είναι το ότι "οι μεν φυσικές επιστήμες καταπιάνονται με την εξήγηση αιτιωδών σχέσεων ή γεγονότων του φυσικού κόσμου, ενώ οι επιστήμες του ανθρώπου ασχολούνται με ζητήματα ανθρώπινων εκδηλώσεων ή διανθρώπινων σχέσεων, επιζητώντας να κατανοήσουν το νόημά τους"
. Για το Σπινόζα, αν μία θεωρητική πρακτική ασχολείται με την "αναζήτηση του νοήματος ανθρώπινων εκδηλώσεων ή διανθρώπινων σχέσεων", αυτό κατά τα ανωτέρω δεν αποτελεί επαρκή λόγο να διαχωρίσει κανείς απόλυτα την πρακτική αυτή από την εξήγηση της φύσης
. 

Αυτό όμως δεν γίνεται αντιληπτό από τον ίδιο το Σπινόζα ως πρόταση μηχανιστικής μεταφοράς της φυσικής μεθόδου δίκην εξωτερικού προτύπου για την κατανόηση των κοινωνικών φαινομένων, αλλά μάλλον ως μία κοινή μεθοδολογική απαίτηση ορθολογικότητας που καταλαμβάνει και τους δύο τομείς. Από τις συναφείς μεθοδολογικές νύξεις του Σπινόζα προκύπτει ότι την ενότητα αυτή δεν την αντιλαμβάνεται ως δανεισμό μιας μεθόδου, ήδη συνεστημένης σε ένα πεδίο, εκ μέρους ενός άλλου που ακόμα τη στερείται, αλλά τρόπον τινα ως μια ώσμωση: στον ίδιο βαθμό που ο ιστορικός/ερμηνευτής του νοήματος των κειμένων οφείλει να γίνει φυσικός, αντίστοιχα και η πρακτική του φυσικού, για το Σπινόζα, συνίσταται στο να θεωρεί τη φύση ως ιστορικός 
. Αυτή η φυσικοεπιστημονική προτίμηση του Σπινόζα δεν τον εμποδίζει να χαρακτηρίζει τη μέθοδό του ιστορική-φιλολογική. 
Θα είχε ενδιαφέρον να εξετάσουμε τί θα συνεπαγόταν η εφαρμογή, στην περίπτωση του δικαίου, της αρχής που αποτελεί το βασικότερο χαρακτηριστικό αυτής της μεθόδου, ήτοι της περίφημης διάκρισης μεταξύ της αλήθειας και του νοήματος. Η αρχή αυτή αποδίδετεται στην κανονιστική λειτουργία ως τέτοια, όχι ειδικά με τη Γραφή, οπότε κατά τεκμήριο δεν απάδει προς τη φύση του δικαιικού συστήματος. 

Το νόημα των αποφάνσεων (orationes), το οποίο και μόνο ενδιαφέρει την εργασία τής εν λόγω ιστορικής-φιλολογικής ερμηνείας, είναι εσωτερική ιδιότητα του συστήματος εντός του οποίου αυτές εκφέρονται: προκύπτει από τη γλωσσική χρήση (usu linguae) ή από συλλογισμούς που εκκινούν αποκλειστικά με βάση το προς ερμηνεία κείμενο
. Η σπινοζική ερμηνευτική βασίζεται σε ένα απόλυτο διαζύγιο από την αναζήτηση της αλήθειας των αποφάνσεων, η οποία αναφέρεται στην αντιστοιχία τους με ένα εξωτερικό του συστήματος στοιχείο. Το ερμηνευτικό εγχείρημα θα πρέπει να θεωρείται ότι έχει απόλυτα ολοκληρωθεί απ' τη στιγμή που είμαστε σε θέση να αντιληφθούμε σαφώς το περιεχόμενο που έχει μια απόφανση στο πλαίσιο του συγκεκριμένου σημειωτικού συνόλου, έστω και αν αυτό το περιεχόμενο θεωρούμε ότι αντιβαίνει στον ορθό Λόγο. 

Κατά τούτο, ο Λόγος καθίσταται εργαλείο, όχι όμως και κριτήριο της ερμηνείας. Η εργασία της ερμηνείας είναι αναμφίβολα ορθολογική, με την έννοια ότι για την επιτέλεσή της δεν απαιτείται κανένα ειδικό "δώρο" υπερβατικής ή διαισθητικής φύσεως, παρά μόνο το φυσικό φως. Η "αξίωση ορθολογικότητας" όμως είναι κάτι που αφορά τη μέθοδο εξέτασης και όχι το ίδιο το εξεταζόμενο αντικείμενο: αν μία απόφανση προκύψει ότι έχει σαφές νόημα, αλλά το νόημα αυτό έρχεται σε αντίθεση με τον ορθό Λόγο ή ακόμα και με κάποια άλλη απόφανση της Γραφής, αυτό για τον ερμηνευτή δεν γεννά το παραμικρό πρόβλημα. Προπαντός δεν γεννά την υποχρέωση "συμμόρφωσης" και ομογενοποίησης των αποφάνσεων ώστε να αρθεί η αντίφαση. Η εργασία του σπινοζικού ερμηνευτή θα περατωνόταν με τη διαπίστωση ότι δεν μπορεί να εξαχθεί κάποιο συμπέρασμα ως προς τη "σκέψη της Γραφής" σχετικά με το συγκεκριμένο ζήτημα. ο ερμηνευτής δηλαδή αρκείται να διαπιστώσει την ύπαρξη ενός κενού και δεν οφείλει να το συμπληρώσει.

Η ιστορική-φιλολογική ερμηνεία για το Σπινόζα επιδιώκει να κατανοήσει επαρκώς τί οφείλουμε να κάνουμε σύμφωνα με τη Γραφή· ενδιαφέρεται να ανασυστήσει τη σκέψη των προφητών και των Αποστόλων σχετικά με τον κανόνα ζωής που οδηγεί στη σωτηρία. Όσο για τη σκέψη τους π.χ. σχετικά με τη φύση του κόσμου ή τις ιδιότητες του Θεού, τη θεωρεί ως κάτι "αξιοπερίεργο μάλλον παρά ωφέλιμο". 

H αναλογική μεταφορά της διάκρισης μεταξύ νοήματος και αλήθειας στο χώρο του δικαίου δεν φαίνεται κατ' αρχήν να γεννά ιδιαίτερα προβλήματα από την οπτική των νεότερων τάσεων της μεθοδολογίας του δικαίου. Πράγματι, ουδείς νομικός σήμερα θα έθετε ως στόχο της ερμηνείας την εύρεση της αλήθειας των νομικών διατάξεων - με την έννοια της αντιστοιχίας τους προς ένα αναφερόμενο στον εξωτερικό κόσμο, το οποίο υποτίθεται ότι περιγράφουν
. Η ερμηνεία γίνεται δεκτό ότι αναζητά αποκλειστικά αυτό που οι διατάξεις επιτάσσουν, το (κανονιστικό) νόημά τους
. 

Ο συγκεκριμένος τρόπος, όμως, με τον οποίο ο Σπινόζα χρησιμοποιεί θεωρητικά τη θέση αυτή αγγίζει ένα σημείο, το οποίο δίχασε τη νομική θεωρία καθ' όλο τον εικοστό αιώνα. Το σημείο αυτό θα μπορούσαμε να το διατυπώσουμε ως εξής: 

Με βάση την ανωτέρω διάκριση, η σκοπιά της σπινοζικής ερμηνείας καθίσταται αξιολογικά εξωτερική και επιστημολογικά εσωτερική. Η γνώση του νοήματος του προς ερμηνεία κειμένου προκύπτει από τη συμφωνία του με τις ιεραρχήσεις του σημειωτικού/κανονιστικού συνόλου στο οποίο εντάσσεται το κείμενο αυτό και μόνο - και είναι βεβαίως δυνατή ασχέτως αν ο ερμηνευτής συμμερίζεται τις εν λόγω ιεραρχήσεις. 

Κατά τούτο, η πρακτική αυτή θα μπορούσε χονδρικά να παραλληλιστεί με μια θετικιστικής έμπνευσης σύλληψη της ερμηνείας, στο βαθμό που η τελευταία ως γνωστόν αποσυνδέει τη δυνατότητα γνώσης των νομικών διατάξεων από την αποδοχή του περιεχομένου τους ως δίκαιου
. 

Κατά πόσο είναι θεμιτός και σκόπιμος ο παραλληλισμός αυτός θα εξετάσουμε αμέσως στη συνέχεια. 

5α. "Θετικισμός";

Ήδη στην αρχή του παρόντος κεφαλαίου παρατέθηκε η γνωστή σπινοζική πρόταση, κατά την οποία το δίκαιο και το άδικο δεν νοούνται στη φυσική κατάσταση, παρά μόνο στα πλαίσια της πολιτείας. Στα μάτια του σημερινού αναγνώστη, η πρόταση αυτή εμφανίζεται ως ταυτόσημη με τη βασική παραδοχή όλων των παραλλαγών του νομικού θετικισμού
: είναι γνωστό ότι ο θετικισμός ως δίκαιο ορίζει μόνο τους κανόνες που το κράτος θέτει
, παραπέμποντας τυχόν άλλους καθορισμούς της επιβεβλημένης συμπεριφοράς στο χώρο του "ιδεολογικού" ή, πάντως, του επιστημονικά αδιάφορου. 

Σε ένα εξωτερικό επίπεδο, είναι αληθές ότι υφίσταται μια αναλογία. Θα μπορούσε λοιπόν κανείς να χρησιμοποιήσει, έστω καταχρηστικά και για τις ανάγκες μιας πρώτης περιγραφής, τον όρο αυτό, υπό την προϋπόθεση όμως να μην παραβλέπει τα συμφραζόμενα μέσα στα οποία διατυπώνεται καθεμιά από τις δύο τοποθετήσεις. Διαφορετικά, η επισήμανση της ομοιότητας αυτής περισσότερο θα συσκότιζε παρά θα διαφώτιζε την ιδιαίτερη φύση της σπινοζικής θεωρίας για το δίκαιο
.

Κατ' αρχάς, αρκεί να επισημάνουμε ότι ο νομικός θετικισμός εισήλθε στη σκηνή της ιστορίας των ιδεών απορρίπτοντας την ίδια την ιδέα ενός φυσικού δικαίου, σε αντιπαράθεση προς την οποία και ορίστηκε
. Στην πρακτική φιλοσοφία του Σπινόζα όμως η ιδέα αυτή αποτελεί, όπως εκτέθηκε, κεντρική έννοια. Και μάλιστα, έννοια ευρύτερη εκείνης του πολιτειακού δικαίου, το οποίο δεν παύει να υπάγεται λογικά σε αυτήν και να αποτελεί ειδική εκδήλωσή της
.

Κατά δεύτερο λόγο, η θετικιστική ταύτιση του δικαίου με το κράτος απέβλεψε ιστορικά στην αποδέσμευση του πρώτου από τους θρησκευτικούς καθορισμούς. Ο Σπινόζα, μολονότι συμμερίζεται, όπως αναφέραμε επανειλημμένα, την επιδίωξη εκτοπισμού της επίδρασης της θρησκείας (ή, πάντως, της εκκλησίας) κατά τον καθορισμό του πρακτέου, τη θέση περί αναγωγής του δικαίου στην πολιτεία δεν τη συνδέει καθόλου με την επιδίωξη αυτή. Αρκεί να σκεφτούμε ότι, κατ' αυτόν, η αποκλειστικά πολιτειακή προέλευση δεν αποτελεί προνόμιο του δικαίου, αλλά καταλαμβάνει εξίσου και την ίδια τη θρησκεία
. 

Αυτό μας παραπέμπει σε μια βασική διαφορά μεταξύ των δύο θεωρητικών προσεγγίσεων. Η θετικιστική σύνδεση δικαίου και κράτους συνιστά μια κίνηση χωρισμού, με βασικό στόχο να οριστεί και να περιχαρακωθεί ο χώρος του δικαίου ως χώρος του "καθαρά νομικού"
, απαλλαγμένος από θεωρήσεις ηθικοθρησκευτικού και μεταφυσικού χαρακτήρα
. Βαθμιαία, μάλιστα, η περιχαράκωση κατέλαβε και τις θεωρήσεις πολιτικού χαρακτήρα
. Όλα αυτά έρχονται σε ευθεία αντίθεση με το σπινοζικό εγχείρημα, το οποίο χαρακτηρίζεται από μια τάση απόλυτα μονιστική, όπως έχουμε κατ' επανάληψη αναφέρει.

Το κυριότερο όμως είναι ότι ο θετικισμός ρητώς εισάγει αυτό το "καθαρά νομικό" ως το μόνο δυνατό αντικείμενο μιας επιστημονικής γνώσης του δικαίου. Η προσπάθεια να οριστεί - και να χωριστεί - το "καθαρά νομικό" από τις τυχόν "προσμείξεις" του (το ηθικό, το κοινωνικό, το πολιτικό) αποβλέπει στην εγκαθίδρυση ενός χώρου, στον οποίο να είναι επιτέλους δυνατή η επιστημονική - δηλ. αξιολογικά ουδέτερη - πραγμάτευση του δικαίου
. Στο χώρο αυτόν παραπέμπεται όποιος - συνήθως πρακτικός νομικός ευρισκόμενος προ συγκεκριμένης βιοτικής περιπτώσεως που απαιτεί νομική ρύθμιση ή, έστω, προ αφηρημένου αριθμού μελλοντικών περιπτώσεων - διερωτάται από πού μπορεί να ποριστεί μια αυθεντική γνώση του εφαρμοστέου δικαίου. Προς τούτο, ο θετικισμός κατασκευάζει τη γνωστή εικόνα του "συστήματος κανόνων" που εκπορεύεται από το υποκείμενο "Κράτος" ως ενοποιητική αρχή. Το σύστημα αυτό υποτίθεται ως καθολικό, σε αντιδιαστολή προς τη μερικότητα και την πολυδιάσπαση που χαρακτηρίζει τον άμορφο χώρο της "κοινωνίας". 

Παρόμοιο ζήτημα, φυσικά, δεν τίθεται στο Σπινόζα - και πάντως όχι με την έννοια μιας διερώτησης για τις "πηγές του δικαίου". Το "δίκαιο" το οποίο, κατά τη σπινοζική απόφανση, νοείται μόνο μέσα στο κράτος, δεν είναι το Jus, δεν είναι ένα σύνολο κανόνων το οποίο πρέπει να ερμηνευτεί και να εφαρμοστεί, αλλά το justum (aut injustum)· δεν είναι το Δίκαιο ως ουσιαστικό, αλλά το δίκαιο και το άδικο ως επίθετα. Η απόφανση αυτή επισημαίνει απλώς ότι η παράσταση του δίκαιου και του άδικου γεννιέται στους ανθρώπους στο βαθμό που είναι ενωμένοι σε κράτος, που έρχονται σε σχέση μεταξύ τους, και όχι στο βαθμό που είναι απλώς "άνθρωποι" αφηρημένα και απομονωμένα· με άλλα λόγια, ότι το δίκαιο δεν είναι κάτι το αυθύπαρκτο, δεν είναι ένα πράγμα, το οποίο θα εδημιουργείτο από το Κράτος στο βαθμό που αυτό το τελευταίο αντιδιαστέλλεται προς την κοινωνία, αλλά αντίθετα είναι μία σχέση που γεννιέται από την ένωση των ανθρώπων, την πολιτειακή κατάσταση. Η ένωση αυτή, αναλόγως των συμφραζομένων, θα μπορούσε εξίσου να αποκληθεί είτε κράτος (imperium) είτε κοινωνία (societas), χωρίς να αλλάξει σημαντικά το νόημα της φράσης· χωρίς δηλαδή τη ριζική διάκριση που εγκαθιδρύεται από το 18ο αιώνα και εφεξής. 

Kατά τούτο, η δικαιοσύνη, ή μάλλον - ας μου επιτραπεί ο όρος - η "δικαιότητα", δεν αποτελεί μια ιδιότητα που μπορεί να υπάρχει στην ψυχή του Α (θεωρημένη καθεαυτήν) και να απουσιάζει από αυτήν του Β, αλλά μια εξωτερική έννοια (notio extrinseca) που αποδίδεται σε αυτούς ανάλογα με το αν και κατά πόσο υπακούουν στον κανόνα της πολιτείας ο οποίος "σύμφωνα με κοινή συγκατάθεση όλων καθορίζει ποιο πράγμα είναι καλό και ποιο κακό" (Η Δ΄ Θ. 37 σχ. 2)
. 

Εν όψει των ανωτέρω ριζικών διαφορών, επομένως, δεν θα ήταν ανακριβές να ισχυριστούμε ότι "αν ο πειρασμός του θετικισμού λυμαίνεται ακόμα την ερμηνεία της νομικής και πολιτικής σκέψης του Σπινόζα", ωστόσο "τα ζητήματα αυτά είναι άνευ αντικειμένου, και η επανάληψή τους ακόμα περισσότερο"
. 

Από κει και πέρα, βέβαια, από αυτή την "τοποθέτηση αρχής" για το δίκαιο (justum), συνάγεται κατά μείζονα λόγο ότι και το Δίκαιο ως ουσιαστικό, ως "σύνολο κανόνων", δεν μπορεί παρά να νοείται μόνο στα πλαίσια του κράτους. Περαιτέρω, ο Σπινόζα δεν παραγνωρίζει την ανάγκη εξειδίκευσης και νοηματικής αποσαφήνισης των κανόνων της πολιτείας εν όψει της επιβολής τους. Δεν έχουμε εξάλλου κανένα λόγο να πιστεύουμε ότι θα είχε ιδιαίτερες ενστάσεις και ως προς τις συνήθεις οδούς (π.χ. τη λογική ενοποίηση και ιεράρχηση των κανόνων, την αξίωση πληρότητας και συνοχής του νομικού συστήματος κ.ο.κ.) που προτείνουν προς τούτο οι θετικιστές νομικοί - όχι μόνο αυτοί, εξάλλου
. Tο προϊόν όμως της εργασίας αυτής επ' ουδενί λόγω θα το θεωρούσε ως επιστημονική - ή, με τους δικούς του όρους, αυτοτελή [adequata] - γνώση, αλλά μάλλον γνώση του δεύτερου είδους - στην καλύτερη περίπτωση.

Aπό γνωσεολογική άποψη, το καθεστώς της νομικής αυτής εργασίας θα ήταν ανάλογο με εκείνο που αποδίδει ο Σπινόζα στην πρακτική που ακολουθούν οι έμποροι όταν, με βάση τρεις δοθέντες αριθμούς, πρέπει να συναγάγουν έναν τέταρτο
. Θα επρόκειτο λοιπόν, για να χρησιμοποιήσουμε έναν μεταγενέστερο όρο, για μια τεχνική πρακτική, η οποία δεν αποκλείεται βεβαίως να χρησιμοποιεί το Λόγο ή τις κοινές έννοιες, αλλά οδηγεί στην cognitio και όχι στη scientia. Ο τελευταίος χαρακτηρισμός επιφυλάσσεται μόνο για τη γνώση του τρίτου είδους, τη γνώση των πραγμάτων με βάση τις αιτίες τους.

Μολονότι λοιπόν οι σπινοζικές θέσεις νομιμοποιούν κατά τα λοιπά μία θετικιστικού τύπου αντίληψη της νοητικής οικειοποίησης του δικαίου εκ μέρους των νομικών, αφίστανται αυτής ως προς το κρισιμότερο ζήτημα: την κρίση περί της απόδοσης επιστημονικού ή μη χαρακτήρα στην εργασία αυτή. 

Οι θετικιστές πρεσβεύουν ότι η επιστημονικώ τω τρόπω ενασχόληση με το δίκαιο εγκαινιάζεται με την οριστική εγκατάλειψη της έννοιας του φυσικού δικαίου. Και αυτό διότι θεωρούν ότι η έννοια αυτή αφενός είναι υπερβολικά ιδεατή και αφηρημένη και, αφετέρου, ότι ανάγεται σε μια διερώτηση περί του πώς θα έπρεπε να είναι το δίκαιο. τόσο το πρώτο, όσο και το δεύτερο στοιχείο κρίνονται ανεπίδεκτα λογικής εξέτασης. Έτσι, η θετικιστική οπτική ευνοεί την "περιγραφή των επιταγών [του νόμου]"
, ως πιο συγκεκριμένη έναντι της ασάφειας που συνεπάγεται η αποδοχή αρχών φυσικού δικαίου
. 

Κατά το Σπινόζα, ακριβώς λόγω της ιδιαίτερης έννοιας που προσλαμβάνει σε αυτόν η έννοια του φυσικού δικαίου, η κατανομή είναι ακριβώς η αντίστροφη: η πραγμάτευση της θετικής νομοθεσίας, στο βαθμό που λαμβάνει χώρα εν όψει συγκεκριμένου σκοπού (της δικαστικής πρακτικής), αδυνατεί να παραγάγει μια πλήρη γνώση του δικαίου. Η τελευταία προκύπτει μόνο από την οπτική γωνία του φυσικού δικαίου, η οποία αναλύει αιτιώδεις σχέσεις και δεν υπόκειται σε κανέναν τελεολογικό καθορισμό
. Έτσι, κατ' αυτόν, η θεώρηση που περιορίζεται στην περιγραφή της επιβεβλημένης συμπεριφοράς είναι που ελέγχεται ως αφηρημένη και δεοντολογική, ενώ η ανάλυση με βάση τις έννοιες του φυσικού δικαίου κρίνεται ως συγκεκριμένη και, ως εκ τούτου, προσφορότερη για τη θεωρητική πραγμάτευση του δικαίου.

Η διαφορά, που μόλις διατυπώθηκε σε αφηρημένο επίπεδο, θα γίνει σαφέστερη αν αναφέρουμε ένα συγκεκριμένο παράδειγμα. Για τους θετικιστές, η νομική ως επιστήμη πρέπει να διακρίνεται σαφώς από την κοινωνιολογική μελέτη του νομικού φαινομένου
, ιδίως δε στον Κέλσεν τονίζεται εμφατικά ότι η επιστημονική περιγραφή της νομικώς επιβαλλόμενης συμπεριφοράς είναι ανεξάρτητη από την εξέταση του αν η συμπεριφορά αυτή πράγματι ακολουθείται
. Για το Σπινόζα, χωρίς την εξέταση της πραγματικής συμμόρφωσης των υποκειμένων σε όσα επιβάλλει ο νόμος μιας πολιτείας δεν μπορεί να γίνει λόγος για επαρκή γνώση του Jus της πολιτείας αυτής. Αυτό εξάλλου αποτελεί αναγκαία συνέπεια του ότι, όπως επισημαίνει και ο ίδιος στην προαναφερθείσα
 αυτο-σχολιαστική επιστολή 50, "δεν αναγνωρίζει στην υπέρτατη εξουσία δικαίωμα [Jus] επί των υπηκόων, παρά μόνο στο μέτρο που η ισχύς της υπερβαίνει την ισχύ εκείνων". 

Για την πλήρη γνώση του δικαίου της πολιτείας, επομένως, απαιτείται σύγκριση της εκατέρωθεν ισχύος. Κατά τούτο, η σπινοζική ένταξη του δικαίου στην κρατικά οργανωμένη κοινωνία έχει αντίθετα αποτελέσματα από τη θετικιστικής έμπνευσης αντίστοιχή της, κατά την οποία η προσφυγή σε μια προ- ή υπερ-κρατική αρχή της δικαιοσύνης θα συνεπαγόταν θεωρητική και πρακτική αβεβαιότητα. 

Πράγματι, διακηρυγμένος στόχος της θετικιστικής προσέγγισης είναι να επιτευχθεί ασφάλεια δικαίου, η οποία θα ετίθετο σε κίνδυνο από την τυχόν παραδοχή αφηρημένων και "εμπειρικά μη επαληθεύσιμων" αρχών φυσικού δικαίου
. Αντίθετα, η σπινοζική αναγωγή του δικαίου στην πολιτεία δεν σημαίνει παραπομπή στα παγιωμένα κείμενα που προέρχονται από τη δραστηριότητα του κράτους, προκειμένου να ανευρεθεί το εφαρμοστέο δίκαιο, αλλά συνιστά εγχείρημα που κατ' εξοχήν θα δημιουργούσε ανασφάλεια για το δίκαιο. Δεδομένου ότι, στο Σπινόζα, η πολιτεία ορίζεται ως σχέση κίνησης και ηρεμίας μεταξύ σωμάτων, αν ταυτίσουμε το νόμο με την πολιτεία τότε τον συνάπτουμε με την υλικότητα των συναντήσεων, με τη ρευστότητα της κίνησης που παράγει, διατηρεί στην ύπαρξη ή αποσυνθέτει τα σύνθετα άτομα-κράτη. 

Η θετικιστική αναγωγή του δικαίου στο κράτος, όπως προαναφέρθηκε, ενδιαφέρεται να κατοχυρώσει το μονοπώλιο του κράτους κατά τον καθορισμό της ακολουθητέας συμπεριφοράς έναντι μη κρατικών (εκκλησιαστικών, συντεχνιακών κ.ο.κ.) θεσμών. Ο Σπινόζα, μολονότι δεν θα διαφωνούσε ούτε και με το στόχο της εξασφάλισης του μονοπωλίου αυτού υπέρ του κράτους, όταν προβάλλει την ίδια φραστικά θέση ανοίγει αντί να εγκλείει το δίκαιο - και το κράτος-, τα υπάγει και τα δύο στις διακυμάνσεις των συγκεκριμένων συναντήσεών τους, ως δυνάμεων, με άλλες δυνάμεις· με τις δυνάμεις εκείνες που, με τον ένα ή τον άλλο τρόπο, αμφισβητούν τον καθορισμό του δικαίου και του αδίκου στον οποίο προβαίνει η υπέρτατη εξουσία. 

Η κίνηση αυτή του Σπινόζα μπορούμε ίσως να πούμε ότι αποστερεί το δίκαιο από αυτό που αργότερα ο θετικισμός επρόκειτο να αποκαλέσει "αυθαίρετη - μεταφυσική θεμελίωσή του" σε κάποιον υπερβατικό, εξωνομικό χώρο εκτός του κράτους
. Προχωρεί όμως ακόμη περισσότερο: το αποστερεί ακόμα και από την "αντιμεταφυσική αυθαιρεσία" που συνιστά η εσωτερίκευση της θεμελίωσης αυτής, η μεταφορά της στις κρινόμενες ως απτές και μη ιδεατές διαδικασίες
. Δεν επιτρέπει δηλαδή την κατά γενικό τρόπο αναζήτηση ενός απόλυτου σημείου προέλευσης, μιας πατρότητας για το δίκαιο, είτε ως τέτοιο επιλεγεί το πνεύμα του λαού ή η βούληση του νομοθέτη
, είτε ακόμη η βία
 ή οι "κοινωνικές συνθήκες"
. 

Η θεώρηση του δικαίου ως σχέσης μεταξύ των "εκτατών μερών" της πολιτείας, ως συνάντησης δυνάμεων, αναιρεί την ίδια τη βασική σύλληψη του θετικισμού: την παραδοχή ότι, για να γνωρίσουμε το δίκαιο, αρκεί να το συλλάβουμε ως ένα συνεστημένο corpus, ένα σύνολο κανόνων από τους οποίους αναλόγως επιλέγονται ένας ή περισσότεροι, ερμηνεύονται και εφαρμόζονται μέσω της υπαγωγής σε αυτούς των ατομικών περιπτώσεων. Οι σπινοζικές διατυπώσεις οδηγούν προς μια σύλληψη που θα έβλεπε το δίκαιο μάλλον ως παραγωγή, ως μια αδιάκοπη σύνθεση και αποσύνθεση σχέσεων. 

Με μια τέτοια σύλληψη, εξοβελίζεται από τη γνώση του δικαίου η ίδια η έννοια της υπαγωγής, η ίδια η "αρχιτεκτονικής" καταγωγής θεωρία περί του δικαίου ως σχεδίου που προϋπάρχει νοερά και έπειτα πρέπει να εφαρμοστεί, να "περάσει στην πράξη"
. Η απόρριψη αυτή του σχήματος λογικό (αφηρημένο) μοντέλο/πρακτική (συγκεκριμένη) εφαρμογή του δεν γίνεται με τον τρόπο ενός κοινωνιολογίζοντος πραγματισμού, ο οποίος θα διέκρινε μεταξύ κάποιου "law in books" και κάποιου "law in αction"
 αποδίδοντας (ποσοτικά) περισσότερη σημασία στο δεύτερο. Γίνεται με τον μοναδικό τρόπο του σπινοζικού νομιναλισμού, για τον οποίο το δίκαιο δεν υπάρχει πουθενά αλλού έξω από αυτή την action, έξω από την μόνη πραγματικότητα των συγκεκριμένων συναντήσεων των σωμάτων και των ιδεών. Και, άρα, δεν έχει να περάσει από το "επίπεδο της θεωρίας" στο "επίπεδο της εφαρμογής", διότι απλούστατα δεν υπάρχει παρά μόνο ένα επίπεδο
. 

Αν λοιπόν αντλήσουμε από τις γενικές σπινοζικές θέσεις τις ακραίες τους συνέπειες, θα έπρεπε ίσως να πούμε ότι το Δίκαιο δεν υπάρχει - παρά μόνο με την έννοια του αθροίσματος όλων των δικαιικών πρακτικών, όλων των συναντήσεων με τις οποίες συντίθενται και αποσυντίθενται οι σχέσεις μεταξύ των εκτατών μερών της πολιτείας
. Κατά τον ίδιο τρόπο που "στην ψυχή δεν υπάρχει καμία γενική ιδιότητα (absoluta facultas) του θέλειν ή του μη θέλειν, αλλά μόνο ιδιαίτερα θελήματα"
, έτσι και στην πολιτεία δεν υπάρχει κανένας ιδιαίτερος "τόπος", κανένα γενικό επίπεδο όπου να υπάρχει ήδη συνεστημένο το δίκαιο και να περιμένει να "συγκεκριμενοποιηθεί", αλλά μόνο ιδιαίτερες συναντήσεις σωμάτων, συσχετισμοί δυνάμεων, η συνισταμένη των οποίων αποτελεί και το Jus της πολιτείας, το σύνολο των νόμων που διέπουν την ύπαρξή της
.

5β. Λόγος, βούληση, νόμος

Στην προηγούμενη υπο-ενότητα, αναλύθηκαν οι συνέπειες της σπινοζικής διάκρισης αλήθειας/νοήματος στο πεδίο της μεθοδολογικής αντιπαράθεσης για τη γνώση του δικαίου. Τις συνέπειες αυτές θα μπορούσαμε να τις εκφράσουμε και με μια διαφορετική διατύπωση: το κανονιστικό νόημα του πολιτειακού δικαίου, το οποίο αποκτά την προτεραιότητα έναντι της αλήθειας του, είναι ζήτημα που ανάγεται όχι στο Λόγο, αλλά στην υπακοή. 

Η ειδοποιός διαφορά μεταξύ θεολογικής και νομικής δογματικής, η οποία αναφέρθηκε στην αρχή της ενότητας, όχι μόνο δεν αποκλείει αλλά, αντιθέτως, ευνοεί ακόμη περισσότερο μια τέτοια προέκταση και της προσδίδει εντονότερο νόημα. Πράγματι, όπως είχαμε αναφέρει νωρίτερα, η διάκριση των δύο κανονιστικών συστημάτων μπορεί να εκφραστεί και ως διάκριση ενός ιδιωτικού από ένα δημόσιο δικαίωμα
. Από το γεγονός ότι "ο καθένας έχει απόλυτο δικαίωμα (auctoritas) να ερμηνεύει τη Γραφή" συνάγεται ότι "δεν πρέπει να υπάρχει άλλος κανόνας ερμηνείας από το φυσικό φως που είναι κοινό σε όλους. κανένα φως ανώτερο από τη φύση, καμία εξωτερική αυθεντία (auctoritas)"
. Αλλά η περίπτωση των νόμων είναι διαφορετική: η auctoritas της ερμηνείας τους δεν ανήκει, ακριβώς, στον "καθένα"
, αλλά στην υπέρτατη εξουσία. Άρα, λογικά, γι' αυτούς θα πρέπει εξ αντιδιαστολής να υπάρχει ένας άλλος κανόνας ερμηνείας, ο οποίος να ανάγεται όχι στο φυσικό φως, όχι στην αλήθεια, αλλά, ακριβώς, σε μία "εξωτερική αυθεντία". 

Με άλλα λόγια, η εργασία της ερμηνείας του νόμου θεωρείται ευθέως από το Σπινόζα ως άσκηση εξουσίας
, όχι λιγότερο απ' όσο η θέση του. Η θεώρηση αυτή προσδιορίζει έναν ακόμη πιο περιορισμένο ρόλο του φυσικού φωτός, των "διαδικασιών αλήθειας", στο πλαίσιο της ανωτέρω εργασίας. Εφόσον η εκδίκαση των διαφορών, για την οποία αναφέρθηκε ήδη ότι νοείται εκτός του προτύπου του "ουδέτερου τρίτου"
, συνιστά αναφαίρετο τμήμα της ηγεμονικής λειτουργίας, αυτό συνεπάγεται ότι, αν η υπέρτατη εξουσία ερμηνεύει έτσι και όχι αλλιώς τους νόμους (της), αυτό δεν οφείλεται στο ότι της λείπει η γνώση να τους ερμηνεύσει "καλύτερα". Ως προς τo συγκεκριμένo αυτό σημείο, ο Σπινόζα θα μπορούσε να επαναλάβει το παλαιό πόρισμα του Duns Scotus και, γενικότερα, της πολιτικής σκέψης του νομιναλισμού: auctoritas, non ratio facit (et interpretat, θα προσθέταμε εμείς) legem
. 

Αλλά ως προς αυτό το σημείο, δηλ. της σχέσης εξουσίας και Λόγου, για λόγους πληρότητας θα ήταν χρήσιμο να αναφερθούμε και σε μια εσωτερική εξέλιξη της σκέψης του Σπινόζα μεταξύ των δύο Πραγματειών, την οποία εύστοχα επισημαίνει ο Ετιέν Μπαλιμπάρ
.

Στο 20ό κεφ. της Θεολογικο-πολιτικής Πραγματείας διατυπωνόταν σαφώς η άποψη ότι, όποιος θεωρεί ένα νόμο αντίθετο προς τον ορθό Λόγο (sana Ratio) και ισχυρίζεται δημοσίως ότι πρέπει να καταργηθεί, ενεργεί όχι μόνο νομίμως αλλά και ως καλός πολίτης, άξιος κάθε τιμής εκ μέρους της πολιτείας. Αυτό βεβαίως υπό την προϋπόθεση ότι υποβάλλει τη γνώμη του αυτή στην κρίση της υπέρτατης εξουσίας και δεν επιδιώκει να την υλοποιήσει αυτογνωμόνως ή να τη διαδώσει κατά τρόπο που γεννά τη διχόνοια. 

Η θέση αυτή, συνεχίζει ο Μπαλιμπάρ, εγκαταλείπεται στην Π. Π., για λόγους τόσο θεωρητικούς όσο και πρακτικούς. Οι πρώτοι αφορούν την απόλυτη διάκριση λόγων και έργων, την οποία προϋποθέτει λογικά
, ενώ οι δεύτεροι σχετίζονται με τη βίαιη ανατροπή της αβασίλευτης πολιτείας των Κάτω Χωρών. Η ανατροπή αυτή, η οποία μεσολαβεί χρονικά μεταξύ των δύο έργων, προφανώς εισπράττεται ως σχετική αποτυχία του προτύπου του συμβολαιικώς/ελευθέρως θεσμισμένου κράτους και οδηγεί σε αναθεώρησή του. 

Από την άποψη που μας ενδιαφέρει εδώ, η μερική εγκατάλειψη της προηγούμενης προβληματικής απολήγει σε μια αισθητά διαφορετική προσέγγιση του ίδιου ζητήματος στην Π. Π.:

"Το συμβόλαιο ή οι νόμοι, με τους οποίους ένα πλήθος μεταβιβάζει τα δικαιώματά του σε μία συνέλευση ή σε έναν άνθρωπο, δεν υπάρχει αμφιβολία ότι πρέπει να παραβιαστούν, όταν αυτό εξυπηρετεί την κοινή σωτηρία. Την κρίση ωστόσο για το ζήτημα αυτό, αν δηλαδή η παραβίαση αυτή εξυπηρετεί ή όχι την κοινή σωτηρία, δεν μπορεί να την κάνει κανείς ιδιώτης, αλλά μόνο αυτοί που κατέχουν την εξουσία [...]. άρα, σύμφωνα με το πολιτειακό δίκαιο, ερμηνευτής των νόμων παραμένει ο κάτοχος της εξουσίας" 
. 

Συνεπώς, ο ώριμος Σπινόζα δεν συγκαταλέγει μεταξύ των "θεμελίων του κράτους" το δικαίωμα να επιχειρηματολογεί κανείς κατά της ορθολογικότητας κάποιας κρατικής πράξης, με την οποία διαφωνεί. Όπως του έδειξε πειστικά και η ιστορική εμπειρία, η εναντίωση προς μια τέτοια πράξη δεν ανάγεται σε μια νομική πρόβλεψη αλλά, σε τελευταία ανάλυση, στην πολιτική πρακτική (ή, οριακά, σύγκρουση
). Μολονότι λοιπόν δεν του διαφεύγει ο κίνδυνος οι κατέχοντες το μονοπώλιο της ερμηνείας να το χρησιμοποιήσουν με σκοπό να καταστήσουν αποδεκτές και νομιμοφανείς τις άδικες πράξεις τους
, ο Σπινόζα δεν φαίνεται να θεωρεί ότι ο κίνδυνος αυτός μπορεί να εξουδετερωθεί μέσω της ανάπτυξης μιας θεωρίας περί της ορθής ερμηνείας του νόμου. Στο έργο του πάντως δεν βλέπουμε να τίθενται κάποιοι σχετικοί κανόνες αντίστοιχοι με αυτούς του κεφαλαίου 7 της Θ.-π. Π. που να αφορούν την ερμηνεία του δικαίου. Αυτό οφείλεται στο ότι την ερμηνεία του νόμου τη θεωρεί ως ζήτημα πρωτίστως πολιτικό και όχι ως ζήτημα νοητικών ενεργειών. Εκεί, εκθέτοντας τον τρόπο που βλέπει τη Γραφή, ο φιλόσοφος ασκούσε ένα ιδιωτικό του δικαίωμα. αν ωστόσο έκανε το ίδιο για τους νόμους του κράτους, θα ήταν σαν να τοποθετούσε τον εαυτό του στη θέση του ηγεμόνα - ή μάλλον σε μία θέση ανώτερη ακόμα και από αυτή του ηγεμόνα, εφόσον θα του έθετε κανόνες για το πώς θα πρέπει να ασκήσει ένα καθήκον που προσήκει μόνο σε αυτόν. 

Το ότι, επομένως, στο έργο του δεν ανευρίσκεται κάποια θεωρία για την ερμηνεία του δικαίου δεν οφείλεται σε παράλειψη ή αδιαφορία, αλλά στο ότι, κατ' αυτόν, δεν υπάρχει τίποτε που να μπορεί να διατυπωθεί σχετικά με την ορθή ερμηνεία του δικαίου στο αφηρημένο επίπεδο της θεωρίας. Αυτό που παίζει τον αποφασιστικό ρόλο κατά την εύρεση του νοήματος των νόμων δεν είναι (παρά μόνο οριακά) κάποια σειρά λογικών εργασιών που να μπορούν να κωδικοποιηθούν θεωρητικά, δεν είναι η συμφωνία των πιθανών νοημάτων με τον ορθό Λόγο, αλλά είναι η συμφωνία τους με τον πολιτειακό καθορισμό σχετικά με το καλό και το κακό. 

Αυτό δεν σημαίνει ότι το κατά νόμο πρακτέο είναι απρόσιτο στη νόηση ή ανορθολογικό, αλλά ότι δεν είναι ο (τυχόν) ορθολογικός χαρακτήρας του που το καθιστά τέτοιο. Η θεώρηση αυτή ασφαλώς δεν θα απέκλειε π.χ. τη χρήση του Λόγου προς το σκοπό της ορθής κατανόησης του νοήματος των νομικών κειμένων, όπως ίσχυε και προκειμένου για τη Γραφή. Επίσης, επιπλέον όσων ίσχυαν εκεί, δεν θα απέκλειε και τη χρήση του προς το σκοπό της απάλειψης τυχόν αντιφάσεων των κειμένων αυτών εν όψει της εφαρμογής τους. Και εδώ, όμως, ο Λόγος δεν είναι αυτός που καθορίζει το περιεχόμενο του κατά νόμο πρακτέου που θα προκύψει από μια τέτοια έρευνα - άρα, εξ αντιδιαστολής, ούτε καλείται να ελέγξει τις τυχόν "υπερβάσεις" της εξουσίας κατά τον καθορισμό του. 

Μια από τις έμμονες ιδέες της πολιτικής θεωρίας της νεωτερικότητας αποτελεί η σύλληψη της κριτικής δύναμης του Λόγου ως ορίου και ως βαθμίδας ελέγχου της τιθέμενης ως "αυθαίρετης" βούλησης της εξουσίας (ή βούλησης για εξουσία). το έργο αυτό θεωρείται ότι επιτυγχάνεται, όταν η θέση και η εφαρμογή του νόμου θεμελιώνονται στις αρχές του Λόγου. Η ιδέα αυτή εκφράζεται παραδειγματικά ήδη στην περίφημη ρουσωική θέση - που εν συνεχεία υιοθέτησε και ο Καντ - περί "διακυβέρνησης από νόμους και όχι από ανθρώπους"
. 

Αν ο Σπινόζα, με τις περί ερμηνείας θέσεις του, αποφεύγει να συνταχθεί με την ανωτέρω θέση, αυτό δεν το κάνει επειδή προτιμά τη "βούληση" έναντι της "γνώσης" ως θεμέλιο των πολιτικών αποφάσεων, αλλά επειδή θεωρεί ότι τόσο η πρώτη, όσο και η δεύτερη αποτελούν μέρη της ίδιας ουσιαστικά διαδικασίας και προκύπτουν κατά την ίδια αναγκαία κίνηση. Το καλό και το κακό ορίζονται μόνο μέσα στην πολιτεία· συνεπώς, δεν υπάρχει ένα αυτόνομο και καθολικό επίπεδο του πρακτικού Λόγου, κείμενο υπεράνω του αστάθμητου και συγκυριακού των συναντήσεων μέσα στην πολιτεία, το οποίο να μπορεί παράσχει έναν "καλύτερο" ορισμό του καλού και του κακού και να αξιολογήσει τις ("μερικές") κρίσεις που προκύπτουν από τις συναντήσεις αυτές
. Ο σχηματισμός των αξιακών κρίσεων είναι μια διαδικασία εμμενής στην κίνηση που συγκροτεί την πολιτεία, με την οποία κίνηση αποκτούν κοινό περιεχόμενο οι φόβοι και οι ελπίδες των μελών της· συνεπώς, και οι κρίσεις που προβάλλονται ως δεσμευτικές εκφάνσεις του πρακτικού Λόγου, υπόκεινται κατά το σχηματισμό τους στους ίδιους καθορισμούς με αυτό που καλούνται να ελέγξουν και να περιορίσουν. 

Όχι ότι αυτό τις κάνει να συμπίπτουν πάντοτε και αναγκαία με τις αξιολογήσεις που πράγματι κάνει η υπέρτατη εξουσία. Αν όμως δεν συμπίπτουν, τις εγκαλεί να διατυπώσουν τη διαφορά τους ως αυτό που πράγματι είναι, δηλ. ως πολιτική αντιπαράθεση, και όχι ως αντίθεση ορθού/σφάλματος. "Η αληθής γνώση του καλού και του κακού δεν μπορεί να περιορίσει κανένα πάθος καθόσον είναι αληθής, αλλά μόνο καθόσον θεωρηθεί ως πάθος"
. Κατά τον ίδιο τρόπο, η διατύπωση μιας κρίσης περί του πρακτέου μέσα στην πολιτεία δεν μπορεί να εκτοπίσει μια αντίθετη κρίση της υπέρτατης εξουσίας καθόσον είναι ορθολογικά θεμελιωμένη, αλλά μόνο καθόσον συνιστά υλική δύναμη και, μάλιστα, δύναμη ισχυρότερη από αυτήν που θέλει να περιορίσει. 

Ώστε ο καθορισμός του δικαίου και του αδίκου δεν είναι κατ' αρχήν ορθολογικός, ούτε αντλεί την εγκυρότητά του από το στοιχείο της συγκατάθεσης. Αυτό δεν σημαίνει ότι είναι οπωσδήποτε παράλογος ή ότι έρχεται κατ' ανάγκην σε αντίθεση με τις βουλήσεις των εμπλεκομένων υποκειμένων· απλώς δεν είναι η συμφωνία του με το Λόγο ή με αυτές τις βουλήσεις εκείνο που τον συνιστά ως δίκαιο, που καθορίζει την ουσία - δηλαδή τη δύναμή - του
. Επιπλέον, η ισχύς του δεν αποτελεί συνάρτηση του αν απέρρευσε από μία αυθεντική απόφαση αυτού που κατέχει την εξουσία ή της - καθεαυτήν απαραίτητης - τήρησης κάποιων διαδικαστικών κανόνων
. 

Επανερχόμενοι λοιπόν στην προαναφερθείσα φράση για τους αντίστοιχους ρόλους της εξουσίας και του Λόγου κατά τη δικαιική διαδικασία, οφείλουμε να συμπληρώσουμε ότι η auctoritas (ακριβέστερα, ο συσχετισμός με βάση τον οποίο συναρθρώνονται οι δυνάμεις των συγκροτούντων την πολιτεία, και όχι βεβαίως κάποιο παντοδύναμο πρόσωπο) διαμορφώνει την αλήθεια εξίσου όσο διαμορφώνει και αυτό, το οποίο η αλήθεια αυτή αξιώνει να ελέγξει. 

Κατ' αυτή την έννοια, η σπινοζική ανάγνωση της ανωτέρω θέσης της σχολαστικής παράδοσης διαφέρει της αντίστοιχης χομπσιανής. Πράγματι, ο Χομπς, επικαλούμενος για λογαριασμό του την εν λόγω επιγραμματική διατύπωση, "εκκοσμίκευσε το δόγμα του πρωτείου της βούλησης εν Θεώ έναντι του Λόγου εν Θεώ, το οποίο είχε καθιερώσει ο Duns Scotus κατά την προ-απολυταρχική περίοδο"
. H συναφής τοποθέτηση του Σπινόζα είναι απολύτως αντίστοιχη της "διμέτωπης διαφοροποίησης" που, όπως αναφέρθηκε από το πρώτο κεφάλαιο (ιδίως ενότητα 1) τον χαρακτηρίζει έναντι τόσο της θεολογικής παράδοσης, όσο και της πρώιμης νεωτερικής ανασκευής της: ο Σπινόζα, αντί να "εκκοσμικεύσει" το ανωτέρω δόγμα, αντιπαρατέθηκε επί της ουσίας προς αυτό, ισχυριζόμενος ότι η βούληση του Θεού δεν υπερτερεί της νόησής του αλλά ταυτίζεται προς αυτήν
. Συνακόλουθη είναι και η διαφοροποίησή του από τον Χομπς στο νομικό-πολιτικό πεδίο, όπου παραλείπει οποιαδήποτε αναφορά στην κυρίαρχη, σε εκείνον, έννοια της βούλησης. 

Τέλος, με βάση τα παραπάνω, γίνεται σαφέστερα αντιληπτό αυτό που σημειώσαμε στην αρχή της εργασίας (ενότητα Α1), ότι η σπινοζική πολιτική θεωρία δεν πρέπει να διαβαστεί ως μια βουλησιαρχική θεωρία του δικαίου ως απόφασης. Πράγματι, θα ήταν ανακριβές να θεωρήσουμε ότι ο Σπινόζα, εφόσον απορρίπτει το πρωτείο του ορθού Λόγου στη δικαιική διαδικασία, τότε μοιραία θα συντάσσεται με μία αντίληψη κατά την οποία η κρίση περί του καλού και του κακού είναι ζήτημα ανέλεγκτης απόφασης του κυριάρχου. Αν, στην αρχή του κεφ. 4 της Θ.-π. Π., συνδέει τον ανθρώπινο νόμο με το "θέλημα των ανθρώπων", αυτό δεν συνιστά αποφασιοκρατία (Dezisionismus), κατά τον ίδιο τρόπο που, αντίστροφα, κάποιες διατυπώσεις όπως "η κοινή συγκατάθεση των ανθρώπων" που συναντάμε στο σχ. 2 του Θ. 37 Δ΄ της Ηθικής
 - και αλλού - δεν συνιστούν αποδοχή μιας συναινετικής ή συμβολαιοκρατικής θεωρίας για το δίκαιο. Τόσο η απόφαση, όσο και η συναίνεση χρησιμοποιούνται στα αντίστοιχα σημεία ως όροι με περιγραφική και όχι αναλυτική σημασία, χωρίς καμία απ' αυτές να ανάγεται σε απόλυτη πηγή προέλευσης των κανόνων δικαίου. Για το Σπινόζα, η αντιδιαστολή απόφαση/συμβόλαιο είναι τόσο επουσιώδης, ώστε δεν μπαίνει καν στον κόπο να την κάνει. έτσι, χρησιμοποιεί άλλοτε τον έναν όρο και άλλοτε τον άλλο, χωρίς αυτό στα μάτια του να συνεπάγεται κάποια αντίφαση. Πράγμα απόλυτα φυσικό για ένα φιλόσοφο, για τον οποίο "η βούληση δεν μπορεί να κληθεί ελεύθερη, αλλά μόνο αναγκαία αιτία" (Η Α΄ Θ. 32). 

Σε αυτή την οπτική, το δίλημμα δεν μπορεί να συνίσταται στο αν θα επιλέξουμε τη βούληση του ενός (ντεσιζιονισμός) ή των πολλών (συναίνεση) ώστε να την αναγορεύσουμε σε causa adequata των επιταγών του πολιτειακού δικαίου - και, μέσω αυτής, να εξηγήσουμε το φαινόμενο της εξουσίας. Για να το κάνουμε αυτό, θα χρειαζόταν μάλλον να κατανοήσουμε πώς αυτός ο ένας ή αυτοί οι πολλοί οδηγούνται να θέλουν αυτό που θέλουν
.

6. Η εργασία των νομικών

Ως προς το ζήτημα της γνώσης του δικαίου, στην προηγούμενη ενότητα καταλήξαμε ότι ο Σπινόζα θα θεωρούσε πρόσφορη την εξωτερική μάλλον παρά την εσωτερική οπτική γωνία. Πράγματι, για τον επαρκή ορισμό του δικαίου μιας πολιτείας απαιτείται κατ' αυτόν η εξέτασή του υπό το (αιτιοκρατικό, μη τελεολογικό) πρίσμα του φυσικού δικαίου. Και, κυρίως, απαιτείται η εξέταση της δραστικότητάς του, των πραγματικών αποτελεσμάτων που αυτό επιφέρει. Η ανάγκη αποσαφήνισης των νομικών διατάξεων στο πλαίσιο της δικαιικής πρακτικής δεν αμφισβητείται, αλλά και δεν αναγορεύεται σε επιστημονική δραστηριότητα. Κατά μείζονα λόγο, η αναζήτηση της ενδεδειγμένης προς τούτο μεθόδου δεν αναγορεύεται σε καθήκον της φιλοσοφίας.

Ο προσανατολισμός αυτός αντανακλάται και στις ρητές αναφορές που βρίσκουμε στο σπινοζικό έργο για τη δραστηριότητα των νομικών. Στην ενότητα Β8γ είχαμε αναφέρει ότι στην ανάλυση της Θεολογικο-πολιτικής Πραγματείας εισέρχεται η εξέταση του ρόλου των θεολόγων και της διανοητικής εργασίας τους - ακριβέστερα, η εξέταση των τρόπων απαξίωσης και παραμερισμού της εργασίας αυτής. Εκεί, ως "αντίπαλο δέος" προς τη φυσιογνωμία του θεολόγου προβαλλόταν κατ' εξοχήν ο φιλόσοφος, ο εκπρόσωπος του φυσικού φωτός. Στην Πολιτική Πραγματεία, όπου θεματοποιείται κυρίως η διοικητική-διαχειριστική εκδοχή τής άσκησης της εξουσίας, αναδύεται η μορφή του νομομαθούς (jurisperitus και, σπανιότερα, juris prudens). 

Στα σπινοζικά θεμέλια της πολιτείας περιέχονται ορισμένες ρυθμίσεις για το ρόλο των νομομαθών και τη συμβολή τους στην πολιτική λειτουργία. Αυτές αναμφίβολα βασίζονται σε κάποιες διαπιστώσεις σχετικά με τη φύση και τη σημασία που είχε αρχίσει να αποκτά η εργασία τής εν λόγω ομάδας στην ολλανδική κοινωνία. Πάντως, ούτε οι πρώτες ούτε οι δεύτερες έχουν όπως είπαμε χαρακτήρα μεθοδολογικής καθοδήγησης της πρακτικής των νομικών.

Ο Σπινόζα λοιπόν δεν εκφέρει "εσωτερικά" κάποια άποψη για τον κατάλληλο τρόπο θεμελίωσης των νομικών προτάσεων. δεν προετίθετο (και δεν θα ήταν δυνατό) να συντάξει μια μεθοδολογία του δικαίου. Από την οπτική όμως της δικής του αιτιοκρατικής-σχεσιακής ανάλυσης, καθώς και από την οπτική της βέλτιστης οργάνωσης της πολιτείας, δεν παραμένει αδιάφορος προς την ανάδυση της νομικής πρακτικής και τη νέα αποστολή που αρχίζει να της ανατίθεται από την περίοδο ακριβώς που γράφει. 

Ο νομομαθής εμφανίζεται για πρώτη φορά στο ήδη αναφερθέν χωρίο όπου εκτίθενται τα δικαιώματα της υπέρτατης εξουσίας. Μεταξύ αυτών λοιπόν συγκαταλέγεται το δικαίωμα "να ζητά το λόγο από οποιονδήποτε για τις πράξεις του, να επιβάλλει ποινές σε όσους παρανομούν και να επιλύει δικαστικές διαμάχες μεταξύ των πολιτών ή να διορίζει νομομαθείς που να ασκούν τις λειτουργίες αυτές για λογαριασμό της"
. 

Στο σωζόμενο κείμενο της Π. Π. αναλύονται δύο μόνο εκ των τριών τύπων κράτους, το μοναρχικό και το αριστοκρατικό - ή μάλλον τα δύο αριστοκρατικά, το κοινό και το ομόσπονδο, μεταξύ των οποίων όμως δεν γίνεται καμία διαφοροποίηση από την άποψη που μας ενδιαφέρει εδώ
. Εξ αυτών, οι νομομαθείς αναφέρονται σε σχέση μόνο με το πρώτο. Στο αριστοκρατικό, για την ανάληψη πολιτειακών λειτουργημάτων λαμβάνεται υπόψη η ένταξη στο σώμα των ευγενών και μόνο, όχι η κατοχή κάποιας ικανότητας. Ως προς δε το δημοκρατικό, το πεδίο είναι ανοικτό για υποθέσεις προκειμένου και για το συγκεκριμένο ζήτημα. 

Οι jurisperiti λοιπόν πρέπει απαραιτήτως να περιλαμβάνονται στο βασιλικό συμβούλιο, το ανώτατο συμβουλευτικό σώμα της σπινοζικής μοναρχίας. Σύμφωνα με την κατά φυλές (familiae) οργάνωση του συγκεκριμένου τύπου κράτους, κάθε φυλή καλείται να ορίζει μια τριμελή έως πενταμελή αντιπροσωπεία στο πλαίσιο του συμβουλίου, στην οποία ένα τουλάχιστον μέλος πρέπει να είναι νομομαθής
. Οι νομομαθείς αναλαμβάνουν προνομιακά ορισμένες λειτουργίες, κυρίως εκείνη της επικοινωνίας με το μονάρχη για λογαριασμό ολόκληρου του συμβουλίου. Και, εννοείται, επανδρώνουν μόνοι αυτοί τα δικαστικά όργανα
. 

Η προσφυγή στους νομομαθείς γίνεται βεβαίως με σκοπό να δοθεί λύση στο πρόβλημα της γνώσης που απαιτείται προκειμένου να φέρει κανείς σε πέρας το έργο της διοίκησης. Όχι ότι οι νομομαθείς τίθενται ως οι αποκλειστικοί κάτοχοι της γνώσης αυτής. Αυτή είναι κάτι που αφορά το σύνολο του συμβουλίου: "Ο βασιλιάς πρέπει να θεωρείται ως ο νους της πολιτείας, το δε συμβούλιο ως τα εξωτερικά αισθητήρια του νου ή ως το σώμα της πολιτείας, μέσω του οποίου ο νους αντιλαμβάνεται την κατάσταση της πολιτείας και πράττει αυτό που εκείνος κρίνει καλύτερο"
. Περαιτέρω, οι σύμβουλοι οφείλουν να είναι φορείς όχι μόνο πληροφορίας, αλλά και γνώσης με τη στενή έννοια, και δη στοιχείων "πολιτικής επιστήμης", πράγμα που αποτελεί τυπική προϋπόθεση για το διορισμό τους
. Εν πάση όμως περιπτώσει, οι νομομαθείς χαρακτηρίζονται σαφώς από μια περίσσεια γνώσης σε σχέση με τους λοιπούς συμβούλους
. 

Ώστε, με τη χρήση ενός όρου που υφίστατο ήδη από τη ρωμαϊκή εποχή, προσδιορίζεται εδώ μια ριζικά νέα θέση στο πλαίσιο της σύγχρονης κρατικής μηχανής: η θέση του τεχνικού της εξουσίας, του ανθρώπου που κατ' εξοχήν γνωρίζει την τεχνολογία με την οποία η μηχανή αυτή λειτουργεί και είναι σε θέση να την κινήσει. Στο εσωτερικό του πολιτικού προσωπικού που διεκπεραιώνει τα διοικητικά καθήκοντα για λογαριασμό του μοναρχικού κράτους, οι νομικοί συνιστούν έναν "σκληρό πυρήνα", μια στενότερη ομάδα ακόμη περισσότερο ειδικευμένη. Ως προς τη διανοητική εργασία του θεολόγου, την ερμηνεία της Γραφής, ο Σπινόζα όπως είδαμε
 συντάσσεται απολύτως με την τάση διάχυσής της (ως "δικαιώματος του καθενός") στο κοινωνικό σώμα με σκοπό την αποδυνάμωση του ρόλου της. Απεναντίας, η εμπειρογνωμοσύνη του νομικού φαίνεται να επιβάλλει τη συγκέντρωση.
Εφόσον πάντως γίνει δεκτό ότι, για τη λήψη των ενδεδειγμένων πολιτικών αποφάσεων, απαιτείται προηγουμένως ένα πλαίσιο πρόσφορης γνώσης, ανακύπτει το πρόβλημα του καθορισμού μιας ισορροπίας μεταξύ του φορέα της γνώσης/πληροφορίας και του φορέα της απόφασης. Η επικύρωση της τάσης προς συγκέντρωση της πολιτικής γνώσης φαίνεται να αποτελεί αποδοχή μιας αναπόφευκτης πραγματικότητας μάλλον παρά προβολή ίδιας θεωρητικής επιλογής. Αυτό που σαφώς μπορεί να αποδοθεί στο Σπινόζα, στο βαθμό που μπορεί κανείς να κρίνει με βάση τις σχετικές αναφορές της Π. Π., είναι ωστόσο η μέριμνα ελέγχου της γνώσης αυτής (και των κατόχων της) και σαφούς καθορισμού του τρόπου, με τον οποίο αυτή εισέρχεται στη διαδικασία λήψης των αποφάσεων. 

Για τον έλεγχο αυτό ιδιαίτερη σημασία αποκτά το γεγονός ότι, στο πλαίσιο του βασιλικού συμβουλίου, κάθε αντιπροσωπεία διαθέτει μία μόνο ψήφο
. Αυτό σημαίνει ότι η γνώμη/γνώση του νομομαθούς εκβάλλει στην τελική εισήγηση προς το βασιλιά μόνο μέσω της ενιαίας ψήφου της φυλής του, πράγμα που της επιβάλλει να συνδυαστεί και να αναμετρηθεί με τις γνώμες των "μη ειδικών" (ή, έστω, λιγότερο ειδικών) πολιτικών εκπροσώπων και, ως ένα μέτρο, να υπαχθεί στον έλεγχό τους. "Ο νομομαθής της φυλής παίρνει τις σχετικές οδηγίες και μεταφέρει στο συμβούλιο τη γνώμη που κρίθηκε πως είναι η καλύτερη ...". Ο νομομαθής, επομένως, μολονότι δεν είναι βέβαια ανακλητός, φαίνεται να επιφορτίζεται μια "ειδική πληρεξουσιότητα". Έτσι, επιδιώκεται η τεχνογνωσία του αφενός μεν να αξιοποιηθεί υπέρ της ορθής απόφασης κατά τη διαδικασία της διαβούλευσης, αφετέρου όμως να μην αυτονομηθεί και να μην του παράσχει κάποιο ιδιαίτερο προνόμιο στη διαδικασία αυτή. 

Εκδήλωση της υπαγωγής της νομικής γνώσης στον έλεγχο της πολιτικής στιγμής αποτελεί και η πρόβλεψη, κατά την οποία οι αποφάσεις, που εκδίδουν επί δικαστικών διαφορών τα συμβούλια τα αποτελούμενα από νομομαθείς και μόνο, επικυρώνονται από την ολομέλεια ή τους αναπληρωτές του μεγάλου συμβουλίου, δηλ. από πολιτική αρχή, "για να ελέγχεται αν εκδόθηκαν σύμφωνα με την προβλεπόμενη διαδικασία και χωρίς μεροληψία"
. Ανάλογη λειτουργία, όπως ήδη αναφέρθηκε προηγουμένως
, επιτελεί και ο θεσμός των "συνδίκων" στο πλαίσιο του αριστοκρατικού κράτους. 

Στο δημοκρατικό κράτος, το τί θα ίσχυε ως προς το συγκεκριμένο θέμα, ιδίως αν τεθεί υπό τη στενή αυτή οπτική του ρόλου των νομικών στην πολιτική διαδικασία, αποτελεί αντικείμενο εικασιών και μόνο. Το γενικότερο όμως ζήτημα του ρόλου που διαδραματίζει, για το Σπινόζα, το στοιχείο της γνώσης στη διαμόρφωση των σχέσεων εξουσίας σε ένα τέτοιο κράτος είναι δυνατό να προσεγγιστεί με βάση τα υπάρχοντα κείμενα. Από γενική άποψη, λοιπόν, ο ρόλος αυτός συνάδει προς την προσέγγιση που συνάγεται από τις ανωτέρω ειδικές ρυθμίσεις και την επιβεβαιώνει· και όσον αφορά τη δημοκρατία, από τις συναφείς αναφορές προκύπτει μια στενή συναρμογή μεταξύ του νοητικού και του πολιτικού στοιχείου, στην οποία όμως επικαθοριστικό είναι το δεύτερο.

Πώς ακριβώς νοείται αυτή η συναρμογή θα γίνει σαφέστερο από όσα θα εκτεθούν στο επόμενο και τελευταίο κεφάλαιο. 

ΚΕΦΑΛΑΙΟ E΄

ΕΞΟΥΣΙΑ, ΓΝΩΣΗ ΚΑΙ ΗΘΙΚΗ:

ΣΥΜΠΕΡΑΣΜΑΤΑ

Καθ' ολη την εκταση της εργασίας, ερχόμασταν συχνά αντιμέτωποι με τις συνέπειες του γεγονότος ότι η σπινοζική φιλοσοφία, ως σύνολο, αποτελεί μια ιδιόμορφη συμπύκνωση δύο βασικών θεμάτων: του παραδοσιακού θέματος του άριστου βίου και του προβλήματος της θεμελίωσης του σύγχρονου κράτους. 

Ένας τρόπος για να οριστεί η ιδιαίτερη θέση του Σπινόζα στο πλαίσιο της ιστορίας της φιλοσοφίας των νεότερων χρόνων θα ήταν ο εξής: ότι, σε αυτόν, η ανάδυση της νεότερης προβληματικής σχετικά με την εξουσία ή με την προέλευση και την ισχύ του νόμου δεν εκτοπίζει την παραδοσιακή προβληματική της ορθής καθοδήγησης του βίου· συναντάται και συναρμόζεται με αυτή, έτσι ώστε να εξετάζεται ίσως όχι στο εσωτερικό μιας και της αυτής θεωρίας, αλλά πάντως με βάση το ίδιο εννοιολογικό πλαίσιο. Η ενότητα αυτή του πλαισίου καθορίζεται σε τελευταία ανάλυση από τη ριζικά μονιστική σπινοζική οντολογία, όπως αυτή οικοδομείται με βάση την καθολική ισχύ της έννοιας που αποτέλεσε ακριβώς το θέμα της παρούσας εργασίας, δηλ. του φυσικού νόμου, νοούμενου ως αναγκαίου καθορισμού της δράσης όλων των όντων, με βάση σταθερές σχέσεις μεταξύ μεταβλητών όρων.

Πέραν τούτου, όμως, η επίδραση της κλασικής νεωτερικής τάσης διχασμού ή, πάντως, διάκρισης μεταξύ ηθικών και νομικοπολιτικών ζητημάτων είναι επίσης παρούσα στο σπινοζικό έργο και σχετικοποιεί την ανωτέρω ιδέα περί ταύτισης των δύο προβληματικών. Στις δύο πολιτικές πραγματείες, μπορούν να εντοπισθούν χωρία τα οποία φαίνεται να αναπαράγουν πιστά το μοντέρνο επιχείρημα, κατά το οποίο αυτό που μετράει στην πολιτική είναι οι εξωτερικές πράξεις και η αποτελεσματικότητά τους, όχι η αρετή των πραττόντων. Π.χ.: 

"Ένα κράτος, επομένως, του οποίου η σωτηρία εξαρτάται από την καλή πίστη ενός ανθρώπου και του οποίου οι υποθέσεις δεν είναι δυνατό να αντιμετωπιστούν ορθά παρά μόνο αν αυτοί που τις διαχειρίζονται αποφασίσουν να ενεργήσουν καλόπιστα, θα ήταν ελάχιστα σταθερό. Για να μπορέσει να διατηρηθεί, αντίθετα, πρέπει τα δημόσια πράγματα του κράτους αυτού να ρυθμιστούν με τέτοιο τρόπο, ώστε αυτοί που τα διαχειρίζονται, είτε καθοδηγoύνται από το Λόγο είτε από τα πάθη, να μην μπορούν να ενεργήσουν κακόπιστα ή πονηρά. Ούτε έχει καμία σημασία για την ασφάλεια του κράτους από ποια ψυχική διάθεση κινούνται οι άνθρωποι, όταν διαχειρίζονται σωστά τις υποθέσεις του - αρκεί να τις διαχειρίζονται πράγματι σωστά. Διότι η ελευθερία ή δύναμη της ψυχής είναι ιδιωτική αρετή. η αρετή του κράτους όμως είναι η ασφάλεια"
. 

Στο πεδίο λοιπόν της πολιτικής θεωρίας, η ορθή οργάνωση του κράτους αποκτά το προβάδισμα έναντι της ορθής καθοδήγησης του βίου. Η τελευταία μάλιστα αποκαλείται εδώ "ιδιωτική αρετή", πράγμα που δεν συνάδει απολύτως με το γράμμα, ούτε με το πνεύμα των σχετικών αναπτύξεων ιδίως της Ηθικής. Η υιοθέτηση της επιχειρηματολογίας αυτής εξυπηρετεί βεβαίως προφανείς σκοπούς πολεμικής: δι' αυτής είναι δυνατό να αποκρουστεί η ηθικολογική θεώρηση της ορθής πολιτικής και, κυρίως, η θεμελίωσή της στην αρετή των κυβερνώντων - πράγμα που αποτελεί ευθεία βολή κατά της πολιτικής θεωρίας του Θωμά Ακινάτη
. Είναι όμως γεγονός ότι εγγράφεται και κατά μονιμότερο τρόπο στο οπλοστάσιο της σπινοζικής πολιτικής σκέψης. 

Στο παρόν - και τελευταίο - κεφάλαιο θα εξετάσουμε τις σχέσεις που εγκαθιδρύονται, και τις εντάσεις που ενίοτε αναφύονται, μεταξύ των τάσεων προς διατύπωση αφενός μιας φιλοσοφικής ηθικής και, αφετέρου, μιας απάντησης στα πολιτικά προβλήματα που εγείρει η ιστορική περίοδος, μέσα στην οποία εμφανίζεται η φιλοσοφία του Σπινόζα
. 

1α. Τα παιδιά και οι φιλόσοφοι

Στο ζήτημα της ηθικής, η σπινοζική προσέγγιση αρθρώνεται γύρω από την εγκαθίδρυση μιας απαραμείωτης διαφοράς. Η ηθική του Σπινόζα είναι μια ηθική της δύναμης. Ως εκ τούτου, δεν εκφέρει λόγο που ενδιαφέρεται να υποδείξει, κατά γενικό τρόπο, αυτό που ο καθένας οφείλει να πράττει υπό οποιεσδήποτε περιστάσεις - ακόμα λιγότερο να αναδείξει τη μορφή της γενικότητας ως περιεχόμενο της ηθικής επιταγής. Το ζήτημα του ορθού πράττειν δεν λύεται με βάση έναν αφηρημένο νόμο που θα ίσχυε εξίσου για οποιοδήποτε άλλο υποκείμενο, αλλά συναρτάται πάντοτε με τον συγκεκριμένο πράττοντα
. Από αυτή την άποψη, - μια άποψη που σχετίζεται περισσότερο με τη "νιτσεϊκή" πλευρά της φιλοσοφίας του Σπινόζα -, το ζήτημα του καθήκοντος τίθεται τελείως διαφορετικά για τον δυνατό απ' ό,τι για τον αδύνατο. δεν υπάρχει ένα ενιαίο, καθολικό κριτήριο το οποίο να ισχύει τόσο για τον μεν όσο και για τον δε. 

Αν πρότυπο του άριστου βίου αποτελεί ο δυνατός ή ο φιλόσοφος, το άλλο άκρο του φάσματος των ηθικών συμπεριφορών, όπως είδαμε στην ενότητα Α5, πρέπει να νοηθεί προνομιακά με βάση το πρότυπο του παιδιού, σύμφωνα με μια βαθιά ριζωμένη αναλογία που τείνει να αναδύεται, άμεσα ή έμμεσα, κάθε φορά που ο Σπινόζα αναφέρεται στην κατάσταση της ανελευθερίας. Από μια άποψη, μάλιστα, θα λέγαμε ότι το πρόβλημα της ηθικής, τουλάχιστον νοούμενο με τη συμβατική έννοια, τίθεται οριακά μόνο για τον αδύνατο. Για τον φιλόσοφο, ισχύουν όσα είδαμε προηγουμένως
 να λέει ο Νίτσε για τον "καλά φτιαγμένο" ή "ευτυχισμένο" άνθρωπο: "οφείλει να κάνει ορισμένες πράξεις και αποφεύγει ενστικτωδώς τις άλλες. μεταφέρει την τάξη, την οποία αντιπροσωπεύει από φυσιολογική άποψη, στις σχέσεις του με τους άλλους ανθρώπους και τα πράγματα". 

Αντιθέτως, ο αδύνατος, μη διαθέτοντας μια ανάλογη αυτοτελή γνώση, έχει ανάγκη να του υποδείξουν δεσμευτικά το πρακτέο. με άλλα λόγια, έχει ανάγκη από παραδειγματισμό, από μια παιδ-αγωγική. Αυτός είναι ο λόγος που καθιστά αναγκαία την ύπαρξη των νόμων και/ή των αφηγήσεων, δηλ. συνόλων σημείων, τα οποία εμφανίζουν τον κόσμο ως ένα αρθρωμένο όλο που λειτουργεί με βάση τις εντολές μιας ενιαίας βούλησης, και όχι ως χάος. Τα σύνολα αυτά οργανώνονται με βάση την πολικότητα επιβράβευση (για όποιον συμμορφώνεται με τις εντολές αυτές) / κύρωση (για όποιον τις παραβαίνει). 

Η ανωτέρω συνοπτική έκθεση θα ήταν δυνατό να προκαλέσει την εντύπωση ότι η σπινοζική ηθική διαπερνάται από ένα δυισμό και από μια αριστοκρατικού τύπου θεώρηση του πρακτέου. Η εύκολη λύση τότε θα ήταν να θεωρήσει κανείς ότι η πολιτική του Σπινόζα συνάπτεται με τη νεωτερικότητα, ενώ στην ηθική του επιβιώνουν στοιχεία μιας παραδοσιακής-ιεραρχικής θεώρησης. 

Η εντύπωση αυτή θα εντεινόταν, αν λάμβανε κανείς υπόψη του ότι, σε συγκεκριμένα χωρία, η ηθική ιεράρχηση μοιάζει να παραλληλίζεται προς την κοινωνική. Π.χ. στο ίδιο το απόσπασμα από την επιστολή 19 προς τον Μπλέιενμπερχ, όπου εκτίθεται η τριπλή συσχέτιση του λόγου της Αγίας Γραφής με τον ανθρωπομορφισμό, το νομικισμό και το μυθοπλαστικό πρότυπο
, είδαμε πως η συσχέτιση αυτή αποδίδεται στο γεγονός ότι "η Γραφή έχει γραφεί κυρίως για τον κοινό λαό" [gemeen volk]. Με άλλα λόγια, στο ότι, όποιος θέλει να διαδώσει μια θεωρία στους ανθρώπους, "είναι υποχρεωμένος να την αποδείξει με μόνη την εμπειρία και να προσαρμόσει σε μεγάλο βαθμό τους συλλογισμούς και τους ορισμούς της διδασκαλίας του στην κατανόηση του απλού λαού [plebis], που συνιστά το μεγαλύτερο μέρος του ανθρώπινου γένους [...]. διαφορετικά γράφει μόνο για τους λογίους [doctores], δηλαδή θα μπορέσει να γίνει κατανοητός από έναν σχετικά περιορισμένο αριθμό ανθρώπων"
.
Αυτό εξάλλου που επιβάλλει την παρέμβαση των θεολόγων, προκειμένου να υποδειχθεί στο λαό το πρακτέο, είναι η πνευματική αδυναμία του
. Η χρήση του συγκεκριμένου όρου προσφέρεται για έναν ενδιαφέροντα παραλληλισμό, καθότι ο ίδιος ακριβώς όρος χρησιμοποιείται και στην τελευταία (από τις υπάρχουσες) παράγραφο της Π. Π. σε αναφορά με τις γυναίκες. Συγκεκριμένα, στην εν λόγω παράγραφο υποστηρίζεται ότι η πολιτική ανισότητα μεταξύ ανδρών και γυναικών οφείλεται στην imbecillitas των τελευταίων και, άρα, είναι κάτι που ισχύει φύσει και όχι θέσει. Με αφορμή και τη "συμπτωματική" αυτή χρήση του συγκεκριμένου όρου, φαίνεται να προκύπτει ότι η θεώρηση του Σπινόζα βασίζεται σε ένα πρότυπο όχι μόνο ιεραρχικό αλλά, ταυτόχρονα, πατριαρχικό. Η ηθική τελείωση θα καθίστατο έτσι ένα ζήτημα το οποίο αφορά προνομιακά τους ενήλικες άνδρες, ενώ αντίστοιχα αφήνει εκτός τα παιδιά, τις γυναίκες και τον "κοινό λαό".

Παρόμοιο συμπέρασμα όμως δεν θα απέδιδε ικανοποιητικά την ουσία του σπινοζικού εγχειρήματος. Κατ' αρχάς, ανάλογοι αποκλεισμοί απαντώνται εξίσου στις πλέον δημοκρατικές εκδοχές της πολιτικής θεωρίας (και, ιδίως, πρακτικής) της πρώιμης νεωτερικότητας
 και δεν χαρακτηρίζουν αποκλειστικά τη σπινοζική τοποθέτηση. Το σημαντικότερο όμως δεν είναι αυτό: στα ίδια τα κείμενα του Σπινόζα ενυπάρχουν τα στοιχεία που αποκλείουν ή, έστω, μετριάζουν την ισχύ της "ιεραρχικής" αυτής προσέγγισης. Πρώτα απ' όλα, ως προς τις γυναίκες, πρέπει να σημειωθεί ότι αυτές δεν καθίστανται μεν υποκείμενα της πολιτικής, θεωρούνται όμως - εξίσου όσο και οι άνδρες - υποκείμενα της ηθικής
. 

Kατά δεύτερο λόγο, το πρότυπο του φιλοσόφου εισάγει μεν ως προϋπόθεση την κατοχή μιας ειδικής ικανότητας και, άρα, μια απόσταση έναντι του κοινού λαού, αλλά η ικανότητα αυτή συνίσταται στη χρήση του φυσικού φωτός και μόνο. Ως φιλόσοφος νοείται απλώς εκείνος που χρησιμοποιεί στον ύψιστο βαθμό το Λόγο, πράγμα που σε τελική ανάλυση εξαρτάται από την απρόβλεπτη - κι ωστόσο πάντοτε αναγκαία - έκβαση των συναντήσεων μεταξύ των σωμάτων και των ψυχών, και πάντως όχι π.χ. από καταγωγή ή διορισμό. Βεβαίως, είναι αλήθεια ότι στην πράξη σε αυτό το καθεστώς αυτονομίας φθάνουν αναμφίβολα λίγοι αριθμητικά άνθρωποι. "Κάθε τι που είναι περίλαμπρο, είναι τόσο δύσκολο όσο και σπάνιο"
. Αλλά αυτό που έχει σημασία είναι ότι, κατ' αρχήν, δεν υπάρχει κάποιος παράγοντας που να καθιστά αυτούς ειδικά τους ανθρώπους και όχι κάποιους άλλους a priori ικανούς να τελειοποιήσουν το δικό τους jus naturae. Ας θυμηθούμε το περίφημο 2ο αξίωμα στην αρχή του Β΄ μέρους της Ηθικής. το αξίωμα αυτό λέει απλώς: ο άνθρωπος σκέπτεται. Δεν λέει philosophi cogitant, ούτε καν, όπως ο Ντεκάρτ, ego cogito, αλλά homo cogitat: αυτό το homo, όπως είναι προφανές, μπορεί να αναφέρεται σε οποιονδήποτε - και, αν πιστέψουμε τον Α. Μatheron (ό.π.), και σε οποιανδήποτε. 

Ο τονισμός επομένως της ηθικής διαφοράς δυνατών/αδυνάτων δεν οδηγεί σε υποστασιοποίηση των δύο αυτών κατηγοριών ανθρώπων, ως ποιοτικά διακεκριμένων μια και για πάντα οντοτήτων. Ο Σπινόζα αποφεύγει βέβαια να θεωρήσει όλους τους υπαρκτούς ανθρώπους ως εκφράσεις, ως ισάριθμα αντίγραφα της "ουσίας του ανθρώπου", όπως είδαμε στην πολεμική του κατά της ουσιαστικής μερικότητας των καθολικών εννοιών και, ειδικότερα, της γενικής έννοιας "άνθρωπος"
. Αυτό όμως δεν σημαίνει ότι καταλήγει σε ένα ριζικό θεωρητικό ατομικισμό και στην ανακήρυξη του κάθε κατ' ιδίαν πράγματος ως του μόνου δυνατού αντικειμένου της γνώσης και της ηθικής
. Η φύση όλων των ανθρώπων είναι κοινή, πιστεύει παρ' όλο το νομιναλισμό του ο Σπινόζα. Από κει και πέρα, υπάρχουν κάποιοι - οι περισσότεροι - οι οποίοι, υπό την επίδραση των συντριπτικά ισχυρότερων εξωτερικών αιτίων, οδηγούνται να ζουν ετερόνομα και όχι με βάση τους νόμους της κοινής αυτής φύσης, και άλλοι - ελάχιστοι - οι οποίοι κατορθώνουν να υπερισχύσουν της δύναμης των εξωτερικών αιτίων και να φθάσουν στο ύψιστο σημείο δύναμης που εγγράφεται μέσα στη φύση τους αυτή. Αυτό δεν σημαίνει ότι είτε οι μεν είτε οι δε "αποβάλλουν την ανθρώπινη φύση τους και υιοθετούν μια άλλη". 

Έτσι, η διάκριση δυνατού/αδύνατου είναι βέβαια σημαντική, η πιο σημαντική που υπάρχει, αλλά δεν αποτελεί διαφορά υπόστασης, παρά διαφορά βαθμού. Του βαθμού, ακριβώς, στον οποίο ο καθένας κατορθώνει να διατηρεί τη χαρακτηριστική σχέση κίνησης - ηρεμίας που τον συνιστά ως ιδιαίτερο άτομο. Κατά τα λοιπά, όπως ο άνθρωπος γενικά σε σχέση με την υπόλοιπη φύση, έτσι και ο δυνατός άνθρωπος σε σχέση με τους υπόλοιπους ανθρώπους δεν συνιστά κράτος εν κράτει. 

Κατά τούτο, η εισαγωγή του προτύπου του φιλοσόφου δεν έχει ως αποτέλεσμα την πρόκριση κάποιας ειδικής ομάδας ανθρώπων που να κατέχουν το μέτρο της ηθικής συμπεριφοράς
. Έχει μάλιστα το ακριβώς αντίθετο αποτέλεσμα, αν σκεφθούμε ότι η ανοικτή και αέναα αναδημιουργούμενη ομάδα των φιλοσόφων έρχεται να υποκαταστήσει την κλειστή ομάδα των θεολόγων. Ο "φιλόσοφος" - δηλ. η "θέση" του φιλοσόφου και όχι κάποια δεσμευτικά καθορισμένα άτομα - γίνεται σαφές ότι, αμφισβητώντας την ανάγνωση και τη γνώση των θεολόγων, αμφισβητεί την εξουσία τους - τη "θέση" της εξουσίας τους, άρα και κάθε εξουσία που θα βασιζόταν στο θεολογικό πρότυπο που περιγράψαμε παραπάνω. Κατά τα λοιπά, ο φιλόσοφος (δηλ. ο ισχυρός), αναδεικνυόμενος ως μέτρο της ηθικής πράξης, δεν ανάγεται σε κάποιο είδος "υπερανθρώπου". Φράσεις, όπως αυτή που εμφανίζεται στην επιστολή 19 προς τον Μπλέιενμπερχ: "οι φιλόσοφοι, και συνάμα όλοι εκείνοι που είναι υπεράνω του νόμου ..."
, δεν έχουν την έννοια ότι ο φιλόσοφος είναι "ανεξέλεγκτος" και "δικαιούται να κάνει ό,τι θέλει" αφήνοντας τη δέσμευση από τους νόμους για τους ταπεινούς και τους αδυνάτους. Σημαίνουν απλώς ότι αυτός δεν έχει ανάγκη το νόμο προκειμένου να πράξει ορθά. Ούτως ή άλλως, αυτός ενεργεί ήδη όπως επιβάλλει η ανάγκη της ομόνοιας και της συμβίωσης των ανθρώπων μέσα στην πολιτεία, χωρίς τον καταναγκασμό και την απειλή μιας κύρωσης.

Επομένως, το homo cogitat (και κατά μείζονα λόγο το foemina cogitat, αν ισχύει) επιτρέπει τουλάχιστο να συλλάβουμε ένα πλήθος ανθρώπων που να μπορούν να νοούν τα πράγματα αυτοτελώς με βάση τις αιτίες τους, αντί να τα γνωρίζουν μέσω μιας διδασκαλίας τελεολογικής ως προς το περιεχόμενό της και πατερναλιστικής ως προς τη μορφή μετάδοσής της. Να συλλάβουμε δηλαδή μια κατάσταση, κατά την οποία το προνόμιο των θεολόγων και η αποκλειστικότητά τους να ερμηνεύουν τον κόσμο θα είχε ίσως διαλυθεί σε αυτό το πλήθος και όχι απλώς αντικατασταθεί από τη διανοητική εργασία κάποιων άλλων doctores, φιλοσόφων αυτή τη φορά.

Πράγματι, η υιοθέτηση της σκοπιάς του "άριστου βίου" στην περίπτωση του Σπινόζα δεν καταλήγει σε αριστοκρατισμό ή καχυποψία απέναντι στην τάση εισόδου των μαζών στο πολιτικό προσκήνιο - μια καχυποψία την οποία δεν απέφυγε ο Νίτσε, σύμφωνα τουλάχιστο με την κυρίαρχη ανάγνωση της φιλοσοφίας του. Η επιλογή της οπτικής του φιλοσόφου, του ενεργούντος σύμφωνα με τον ορθό Λόγο, στο πεδίο της ηθικής, δεν συνοδεύεται από υποτίμηση του "απλού λαού" στο πεδίο της πολιτικής. Αντιθέτως μάλιστα, συνοδεύεται από μια οξεία κριτική προς "εκείνους οι οποίοι τα ελαττώματα που ενυπάρχουν σε όλους τους θνητούς τα περιορίζουν στον απλό λαό [plebem] και μόνο" και ισχυρίζονται ότι σε αυτόν "δεν υπάρχει καμία αλήθεια και καμία κρίση"
. Ο Σπινόζα, παραλαμβάνοντας και πάλι το περίφημο επιχείρημα ότι ο λαός εκ φύσεως στερείται ικανότητας σκέψης και κρίσης, το αντιστρέφει, όπως προηγουμένως στην περίπτωση της υπεράσπισης της δημοκρατίας
, σε μια από τις πλέον ένθερμες απολογίες υπέρ αυτού του "κοινού λαού". Στην απολογία αυτή, σε μία πρώιμη φάση της ιστορίας της νεότερης πολιτικής σκέψης, διατυπώνεται με εξαιρετική θεωρητική σαφήνεια - και, ταυτόχρονα, με αξιοθαύμαστη πολιτική τόλμη - η αναγκαία σχέση μεταξύ της κατοχής γνώσης και της πιθανότητας άσκησης της εξουσίας εκ μέρους των μαζών
. 

1β. Η προοπτική της ενηλικίωσης

Η αναφορά αυτή στην πιθανότητα μιας ηθικής-γνωστικής και, ταυτόχρονα, πολιτικής χειραφέτησης του κοινού λαού οδηγεί το σημερινό αναγνώστη να σκεφθεί τη σπινοζική παρέμβαση με όρους ουτοπίας ή, πάντως, με όρους μιας χρονικής-εξελικτιστικής θεώρησης· με άλλα λόγια, να την προσεγγίσει υπό το πρίσμα του ιδεολογικοπολιτικού ρεύματος που κυριάρχησε στη δυτική σκέψη σύντομα μετά από τη χρονική στιγμή, κατά την οποία διατυπώθηκε. Σε τελευταία ανάλυση, ακόμη και στο επίπεδο των χρησιμοποιούμενων μεταφορών, η προοπτική διάρρηξης της ταύτισης μεταξύ του κοινού λαού και της κατάστασης του παιδιού φαίνεται εξαιρετικά κοντά στο στόχο της εξόδου του ανθρώπου από την ανωριμότητά του για την οποία ο ίδιος είναι υπεύθυνος, όπου η έξοδος αυτή νοείται ως κατάκτηση της αυτόνομης χρήσης του Λόγου.

Για τη χειραφέτηση αυτή, είναι αναμφίβολο ότι απαιτείται και για το Σπινόζα κάποιου είδους "διαφώτιση" ή, πάντως, η μετάδοση γνώσης προς τις μάζες. Κάτι τέτοιο υποδηλώνει το ίδιο το γεγονός ότι έγραψε τις Πραγματείες του, αλλά και, ακόμη ειδικότερα, το γεγονός ότι σε αυτές επικαλείται άφθονα εμπειρικά παραδείγματα από τις ιστορικές αφηγήσεις
. Δεδομένου ότι, όπως ο ίδιος αναφέρει ρητά, οι ιστορίες διευκολύνουν τη διάδοση μιας πεποίθησης στον κοινό λαό, μπορούμε να είμαστε σίγουροι ότι ο Σπινόζα, γράφοντας την Π. Π., ενδιαφέρεται να γίνει κατανοητός όχι μόνο από τον "σχετικά περιορισμένο αριθμό ανθρώπων", για τον οποίο κάνει λόγο, αλλά και από τον κοινό λαό. 

Η παιδευτική αυτή χρήση των αφηγήσεων μας οδηγεί στο ζήτημα της (κοινωνικής) παιδαγωγικής. Ένα ζήτημα που αποκτά κεντρική σημασία στο πλαίσιο της νεότερης πολιτικής σκέψης. Ενδεικτικά, προκειμένου για το στοχαστή με τον οποίο είχαμε αντιπαραβάλει το Σπινόζα ως προς τον τρόπο θεώρησης της παιδικής ηλικίας, τον Ζ. Ζ. Ρουσώ, αξίζει να θυμηθούμε ότι ο τελευταίος ήταν και παιδαγωγός. Τις παιδαγωγικές του μάλιστα απόψεις τις εξέφρασε όπως είναι γνωστό στον Αιμίλιο, ένα έργο γραμμένο με την εξωτερική μορφή της μυθιστορηματικής αφήγησης. Το έργο αυτό καθίσταται έτσι παιδαγωγικό "εις την δευτέραν": πρώτα κατά το ότι, όπως κάθε άλλη ιστορία, μας διδάσκει εμπειρικά το ορθό πράττειν. Επιπλέον όμως κατά το ότι το πράττειν αυτό αφορά το ίδιο τη διδαχή. πρόκειται λοιπόν για τη διαπαιδαγώγηση των παιδαγωγών. Και μάλιστα το περιεχόμενο της διδαχής αυτής, όπως θα 'πρεπε να περιμένουμε, είναι ότι τα παιδιά θα πρέπει να διδάσκονται με βάση την εμπειρία
. 

Και ο Σπινόζα, βέβαια, θεωρεί την εμπειρία ως χρήσιμο διδακτικό μέσο, το οποίο όμως μπορεί απλώς να αναπληρώσει τη χρήση του Λόγου για την εδραίωση μιας διδασκαλίας
. Η χρήση της ενδείκνυται μόνον επειδή, "για να συναχθεί μια αλήθεια από μόνες τις έννοιες της νόησης, χρειάζεται μία μακρά αλληλουχία συλλογισμών και, επιπλέον, εξαιρετικά μεγάλη σωφροσύνη, διαύγεια πνεύματος και αυτοκυριαρχία, ιδιότητες που όλες τους απαντώνται πολύ σπάνια μεταξύ των ανθρώπων"
. 

Διατυπώσεις όπως οι ανωτέρω φαίνεται να ευνοούν το συμπέρασμα ότι η μόνη λύση που απομένει για τη ζητούμενη "ενηλικίωση" είναι η εκ των έξω εισαγωγή του Λόγου στις μάζες. Η ισχύς όμως ενός τέτοιου συμπεράσματος σχετικοποιείται από την ύπαρξη άλλων αναπτύξεων του Σπινόζα, τις οποίες μπορούμε νόμιμα να αξιοποιήσουμε και να εφαρμόσουμε και στον ίδιο. 

Κατ' αρχάς, από τη γνωστή παράγραφο "υπεράσπισης της δημοκρατίας", με σαφήνεια συνάγεται η βασική θέση ότι ο καλύτερος τρόπος για να γίνουν οξύτερα τα μυαλά των ανθρώπων είναι η παραγωγική τους συνάντηση εντός της multitudo
. Οπότε, εκλείπει η ίδια η δυνατότητα να συλλάβουμε ένα χώρο έξω από τη multitudo, από τον οποίο να εισαχθεί σε αυτήν η γνώση. Για τη σπινοζική γνωσιοθεωρία, ούτως ή άλλως οι ιδέες μας δεν μας ανήκουν, αλλά παράγονται μέσα μας στο βαθμό που ο νους μας αποτελεί τροποποίηση (modus) του κατηγορήματος της νόησης. Για να επαναδιατυπώσουμε το ίδιο πράγμα με πολιτικούς όρους, όποιος καθ' υπόθεσιν κατέχει αυτή τη γνώση, για την οποία τίθεται ζήτημα διάδοσής της στις μάζες, δεν μπορεί, σε τελευταία ανάλυση, να την απέκτησε αλλού παρά στο εσωτερικό τους. Η ίδια η σπινοζική φιλοσοφία λοιπόν μας παρέχει τα μέσα να την συλλάβουμε όχι ως μια απόπειρα εκ των άνω διαφωτισμού τού πλήθους, αλλά ως μια επεξεργασμένη και αναστοχασμένη έκφραση των κινήσεών του - εφόσον, χωρίς αυτό, δεν θα ήταν καν δυνατό να έχει συγκροτηθεί και διατυπωθεί ως φιλοσοφία.

Βέβαια, ακόμη και έτσι, η σύνδεση της παραγωγής της απαιτούμενης γνώσης με τη συνάντηση των πνευμάτων (ingenii) και με τη διαβούλευση στους κόλπους του λαού δεν βρίσκεται τελικά πολύ μακριά από την καντιανή παραπομπή στη "δημόσια άσκηση του Λόγου" ως συνώνυμο της Aufklärung. Πέρα όμως από το ζήτημα της εξωτερικότητας ή μη της ζητούμενης γνώσης ως προς τις μάζες, υφίσταται μια διαφοροποίηση του Σπινόζα από τον κλασικό δυτικό ορθολογισμό ως προς την ίδια τη φύση της γνώσης αυτής. Εξαιρετικά ενδιαφέρουσες από αυτή την άποψη, δηλ. την άποψη του τρόπου με τον οποίο βλέπει ο Σπινόζα τη σχέση της γνώσης (και των παραγωγών-κατόχων της, των διανοητικά εργαζομένων) με την ανθρώπινη πρακτική, είναι οι θέσεις που αναπτύσσει σχετικά με το ρόλο που πρέπει να αποδίδεται στον ορθό Λόγο ως προς το ζήτημα της ερμηνείας της Γραφής - δηλ. του κώδικα συμπεριφοράς από τον οποίο, στην εποχή του, συνάγεται ο κανόνας ζωής που ακολουθεί ο "απλός λαός"
. 

Προσπαθώντας να εδραιώσει τη δική του μεθοδολογική επιλογή, ο Σπινόζα αναλαμβάνει, στο τέλος του 7ου κεφαλαίου της Θεολογικο-πολιτικής Πραγματείας, έναν διμέτωπο αγώνα: κατά πρώτο λόγο, στρέφει τα πυρά του κατά εκείνων "που κρίνουν ότι το φυσικό φως είναι ανίσχυρο ως προς την ερμηνεία της Γραφής και ότι γι' αυτήν απαιτείται κάποιο υπερφυσικό φως". Απορρίπτοντας με καυστικό τρόπο αυτή την ενορατική-ανορθολογική προσέγγιση των χριστιανών θεολόγων
, ο Σπινόζα ταυτόχρονα βάλλει κατά του Μαϊμονίδη, ο οποίος αντίθετα ήταν υπέρμαχος μιας ορθολογιστικού τύπου ερμηνείας, κατά την οποία, αν κάπου προκύψει ότι η διατύπωση της Γραφής νομιμοποιεί περισσότερα του ενός ερμηνευτικά ενδεχόμενα, τότε ο ερμηνευτής οφείλει να επιλέξει αυτό που συμφωνεί με τον ορθό Λόγο. Και αν, όμως, το περιεχόμενο είναι τελείως σαφές, αλλά αντίθετο προς το Λόγο, τότε, σύμφωνα με τον Μαϊμονίδη, πρέπει να αναζητήσουμε μία αλληγορική ερμηνεία, προκειμένου να αποκαταστήσουμε την αλήθεια (και όχι απλώς το νόημα) της Γραφής. 

Στην κριτική του στην παραδοσιακή θεολογική άποψη, ο Σπινόζα φαίνεται να συμβαδίζει με το κλασικό "διαφωτιστικό" διάβημα των περισσότερων στοχαστών της νεότερης εποχής ως προς την κριτική και απομυθοποιητική λειτουργία που απονέμει στο Λόγο. Επισημαίνει ότι, αν δεχθούμε την ανάγκη κάποιου ειδικού δώρου, πέρα από το φυσικό φως, για την ανάγνωση της Γραφής, τότε αναπόφευκτα πρέπει επίσης να δεχθούμε την ύπαρξη κάποιας αυθεντίας που να κατέχει αυτό το δώρο και να μας παρέχει την αυθεντική ερμηνεία. Από κει και πέρα όμως, στην κριτική που απευθύνει στη δεύτερη άποψη, εκδηλώνεται ακόμη μία φορά η ιδιαιτερότητα που κομίζει η σπινοζική σκέψη σε σχέση με μια συμβατική ορθολογιστική προσέγγιση: ο Σπινόζα δεν διστάζει να επεκτείνει την κριτική αυτή λειτουργία ώστε να καλύψει και το ενδεχόμενο να αναδειχθεί σε παρόμοιας περιωπής "δώρο" ο ίδιος ο ορθός Λόγος και σε ανάλογη αυθεντία οι φορείς του. 

"Aν η θέση αυτή [του Μαϊμονίδη - σ.σ.] ήταν σωστή, τότε ο κοινός λαός, που ως επί το πλείστον αγνοεί την αποδεικτική σκέψη ή δεν έχει χρόνο να καταπιαστεί με αυτή, δεν θα μπορούσε να παραδεχθεί οτιδήποτε σχετικά με τη Γραφή παρά μόνο βάσει της αυθεντίας ή της μαρτυρίας των φιλοσοφούντων και, ως εκ τούτου, θα έπρεπε να υποθέσει ότι οι φιλόσοφοι δεν μπορεί να σφάλλουν ως προς την ερμηνεία της Γραφής. αυτό θα συνιστούσε πραγματικά μια νέα εκκλησιαστική αυθεντία και ένα νέο είδος θρησκευτικών λειτουργών ή αρχιερέων"
.

Σε αυτή τη δυσοίωνη και επιφυλακτική προοπτική για το τί θα σήμαινε μια τέτοια παραπομπή στον Ορθό Λόγο ως τελικό κριτή του νοήματος των κειμένων, άρα και των κανονιστικών τους επιπτώσεων, αποτυπώνεται σαφώς ο μη ορθολογιστικός - όχι όμως και ανορθολογικός - χαρακτήρας της σπινοζικής προσέγγισης. Ο Σπινόζα δεν εισάγει μία απόλυτη διάκριση του φαντασιακού και του ορθολογικού ως δύο διαφορετικών κόσμων, αλλά αντιμετωπίζει και τα δύο ως διαφορετικές τροπικότητες του Είναι, ως διαφορετικές μορφές ύπαρξης στα πλαίσια του ίδιου συνεχούς. Και μάλιστα, το στοιχείο των παθών, της φαντασίας, "υπό την κυριαρχία του οποίου γεννιούνται και, ως επί το πλείστον, ζουν οι άνθρωποι"
 και από το οποίο καθορίζεται η αντίληψή τους για το καλό και το κακό, δεν θεωρείται ως κάτι που πρόκειται ή πρέπει σταδιακά να υποχωρήσει και να αντικατασταθεί από μια αντίληψη βασισμένη στη Γνώση και την Αλήθεια. Διότι "η αληθής γνώση του καλού και του κακού δεν μπορεί να περιορίσει κανένα πάθος καθόσον είναι αληθής, αλλά μόνο καθόσον θεωρηθεί ως πάθος"
. Από τη σπινοζική δηλαδή εκδοχή της προοπτικής τής απελευθέρωσης απουσιάζει το στοιχείο της πίστης σε μια γραμμική πρόοδο στην ιστορία του ανθρώπινου γένους, σε μια προβλεπόμενη επικράτηση του φωτός έναντι του σκότους
. 

2. Οι "δύο γραμμές άμυνας": σχέση ηθικής και πολιτικής

Αξιοποιώντας όσα αναφέρθηκαν στην προηγούμενη ενότητα, θα μπορούσαμε να διατυπώσουμε τη σχέση μεταξύ της προβληματικής του άριστου βίου και της προβληματικής του άριστου πολιτεύματος στο εσωτερικό της θεωρίας του Σπινόζα κατά γενικό τρόπο ως εξής: 

Η σπινοζική φιλοσοφική παρέμβαση αποτελεί ένα ενιαίο σχέδιο, το οποίο απλώς διακλαδώνεται σε "δύο γραμμές άμυνας". Η Ηθική έχει σκοπό να δείξει - σε όποιον είναι διατεθειμένος να δει - το δρόμο για τη σωτηρία, τον τρόπο για να φθάσει κανείς στο ύψιστο σημείο δύναμης και ελευθερίας που μπορεί να κατακτήσει σύμφωνα με τη φύση του. Από κει και πέρα, εφόσον δεν φαίνεται ρεαλιστικό να περιμένουμε στο ορατό μέλλον μια συμμόρφωση και μια καθολική αποδοχή αυτής της υπόδειξης
, είναι δυνατό και επιβεβλημένο να βρεθούν εκείνα τα πολιτικά μέσα με τα οποία η multitudo των ανθρώπων θα οδηγηθεί αν όχι στην αρετή, τουλάχιστο στην κοινωνικότητα· δηλαδή στο να ζει καθοδηγούμενη σαν από μια και μόνη σκέψη - έστω και αν αυτή η σκέψη δεν απορρέει από το Λόγο, αλλά από κάποιο πάθος. 

Οι διατυπώσεις που ανάγονται στη λογική αυτή της "δεύτερης γραμμής άμυνας" αφθονούν στην Πολιτική πραγματεία, με χαρακτηριστικότερη περίπτωση την παρ. 6 του κεφ. 10. Εκεί αναφέρεται ότι πρέπει "να θέσουμε τα θεμέλια του κράτους κατά τέτοιο τρόπο, ώστε οι περισσότεροι να ζουν όχι βέβαια με σοφία - διότι αυτό είναι αδύνατο -, αλλά πάντως οδηγημένοι από τα πάθη εκείνα, από τα οποία να προκύπτει η μεγαλύτερη ωφέλεια για την πολιτεία". 

Ο συγκεκριμένος τρόπος, όμως, με τον οποίο χαράσσεται εδώ η διαχωριστική γραμμή της δικαιοδοσίας πολιτικής και ηθικής, από μια άλλη άποψη συνεπάγεται μια ακόμη στενότερη διαπλοκή των δύο:

Σε γενικό επίπεδο, η διαπλοκή αυτή εκφράζεται ήδη στο γεγονός ότι, για το Σπινόζα, η ηθική τελείωση δεν νοείται ως ένα "αυστηρώς προσωπικό" ζήτημα εσωτερικής ψυχικής διάθεσης του υποκειμένου, αλλά έχει ανάγκη την παρέμβαση της πολιτικής στιγμής· χρειάζεται τη ζωή και την επικοινωνία μέσα στη συλλογικότητα. Όπως εκθέσαμε στο πρώτο κεφάλαιο της παρούσας εργασίας (ιδίως ενότητα 10), ο ορθός βίος, ο βίος του φιλοσόφου, είναι ακριβώς ο βίος εντός της πολιτείας. Όποιος ζει σύμφωνα με το Λόγο, τείνει να συνδέεται με τους άλλους με δεσμούς φιλίας. Και το αντίστροφο: όποιος για τον ένα ή τον άλλο λόγο εντάσσεται στη συλλογικότητα, έχει περισσότερες ελπίδες να οδηγηθεί σε μια ηθική (σύμφωνη με το Λόγο) ζωή
. 

Αν αυτό μαρτυρεί την παρουσία της πολιτικής διάστασης στο εσωτερικό της Ηθικής, από την άλλη στην Πολιτική πραγματεία (όπου ο Σπινόζα παραιτείται από τον "ιδιωτικό" στόχο της προσέγγισης της αρετής), η οπτική της Ηθικής του δεν παύει να παραμένει ενεργός στους "εν στενή εννοία" πολιτικούς συλλογισμούς του. 

Μια χαρακτηριστική λ.χ. περίπτωση, κατά την οποία είδαμε να χρησιμοποιούνται έννοιες προερχόμενες από την ηθική θεωρία του Σπινόζα στο πεδίο της πολιτικής, ήταν η έκθεση των μειονεκτημάτων του μοναρχικού κράτους ως συνδεομένου με την τάση του πολέμου
. Εκεί είχαμε ήδη αναφέρει, επιγραμματικά, ότι η διάκριση μοναρχίας/δημοκρατίας τίθεται τρόπον τινα ως το πολιτικό αντίστοιχο της βασικής διάκρισης της Ηθικής μεταξύ αρνητικών και θετικών παθών. Συγκεκριμένα, ως προς τη μοναρχία, από το υπάρχον κείμενο της Π. Π. σαφώς συνάγεται η σύνδεσή της με τα πάθη της Λύπης ή αρνητικά πάθη - την καχυποψία, το φόβο και το μίσος. Το ότι δε στο δημοκρατικό κράτος επικρατούν τα πάθη της Χαράς, όσο κι αν δεν διατίθεται σε πλήρη μορφή το 11ο κεφάλαιο της Πολιτικής πραγματείας για να μας το βεβαιώσει, μπορούμε πάντως να το βρούμε εκφρασμένο ρητά και πέρα από κάθε αμφιβολία στην αρχή του έργου, πριν αρχίσει η εξέταση των κατ' ιδίαν πολιτευμάτων, αμέσως μετά τη διατύπωση της θέσης ότι "σκοπός της πολιτείας είναι να διατηρήσει την ειρήνη και την ομόνοια": 

"Πρέπει όμως να σημειώσουμε ότι, όταν λέγω πως το κράτος εγκαθιδρύεται με αυτό το σκοπό, εγώ τουλάχιστον εννοώ εκείνο το κράτος που εγκαθιδρύει ένα ελεύθερο πλήθος και όχι εκείνο που επιβάλλεται στο πλήθος με το δίκαιο του πολέμου. διότι το ελεύθερο πλήθος καθοδηγείται περισσότερο από την ελπίδα παρά από το φόβο, ενώ το υποταγμένο περισσότερο από το φόβο παρά από την ελπίδα. το πρώτο καλλιεργεί τη λατρεία της ζωής, ενώ το δεύτερο προσπαθεί απλώς να αποφύγει το θάνατο"
. 

Το στοιχείο που αναφέρεται εδώ ότι διακρίνει το ελεύθερο από το υποταγμένο πλήθος είναι ακριβώς το ίδιο με εκείνο που, στην Ηθική, τίθεται ως διακριτικό σημείο του ελεύθερου ανθρώπου από τον αμαθή και ανελεύθερο
 - δηλαδή, εν τέλει, με εκείνο στο οποίο συνοψίζεται το ίδιο το αντικείμενο της Ηθικής, ο λόγος για τον οποίο γράφτηκε. 

Η παραλληλία αυτή δείχνει ότι η ηθική οπτική κατευθύνει τη σπινοζική σκέψη ακόμη και στον πυρήνα της πολιτικής του ανάλυσης, εφόσον η σύγκριση των πολιτευμάτων γίνεται στο φως μιας πολύ γνωστής διάκρισης μεταξύ θετικών και αρνητικών παθών του Γ΄ μέρους της Ηθικής. Αν τα πάθη, γενικά μιλώντας, είναι πάντα το αποτέλεσμα της επενέργειας των εξωτερικών αιτίων επί ενός φυσικού πράγματος (ιδίως ενός ανθρώπου, φυσικά), υπάρχουν πάθη που ελαττώνουν τη ικανότητά μας να δρούμε (που είναι και τα "πάθη με τη στενή έννοια": animi pathemata) και πάθη που την αυξάνουν. Η ελπίδα μαρτυρεί ίσως μία σχετική αδυναμία μας, κατά το ότι δεν έχει εμάς τους ίδιους ως αυτοτελή αιτία, παρά προέρχεται από αιτίες εξωτερικές· ταυτόχρονα όμως αυξάνει τη δύναμη της ψυχής μας να σκέπτεται. Για το λόγο αυτό είναι ασφαλώς προτιμητέα ως κατευθυντήρια σκέψη του πλήθους που συγκροτείται σε πολιτεία. 

Ο φόβος μπορεί μεν και αυτός, υπό ορισμένες προϋποθέσεις, να είναι χρήσιμο εργαλείο για την επίτευξη της ομόνοιας του πλήθους, μόνον όμως ως έσχατη λύση. "Διότι ένα κράτος, το οποίο δεν θα απέβλεπε σε τίποτε άλλο παρά στο να κρατά τους ανθρώπους υπό την κυριαρχία του φόβου, θα ήταν μάλλον ένα κράτος χωρίς ελαττώματα, παρά ένα κράτος με αρετές" (Π. Π. κεφ. 10 παρ. 8). Άλλο είναι οι άνθρωποι να ζουν μαζί επειδή υποχρεώνονται, και άλλο να επιθυμούν, να ορέγονται οι ίδιοι την πολιτειακή κατάσταση. Βέβαια, τόσο στη μια όσο και στην άλλη περίπτωση το κράτος εγκαθιδρύεται. ωστόσο, πολλά πράγματα αλλάζουν ανάλογα με το πώς ακριβώς εγκαθιδρύεται
. 

Σε συμφωνία με τον κυρίαρχο στη φιλοσοφία του Σπινόζα ευδαιμονισμό, στο πεδίο της πολιτικής ιεραρχικά πρώτος στόχος είναι οι πολίτες να βιώνουν το πρακτέο όχι ως εξαναγκασμό, αλλά ως δική τους επιθυμία. Aκόμη και εκεί όπου το ζητούμενο δεν είναι η "ιδιωτική αρετή" της ηρεμίας της ψυχής, υπάρχει πάντα έδαφος να επιτευχθεί μια στοιχειώδης συμφωνία των επιθυμιών της multitudo με αυτό που επιβάλλεται για τη διατήρηση της πολιτείας. Έστω και αν από την ομολογουμένως διφορούμενη διατύπωση του Σπινόζα μπορεί να συναχθεί ότι τότε οι πολίτες ενδεχομένως δεν πράττουν αυτό που θέλουν, αλλά απλώς (πείθονται να) θέλουν αυτό που πράττουν.

"Οι άνθρωποι πρέπει να κυβερνώνται έτσι που να πιστεύουν ότι δεν κυβερνώνται, αλλά ότι ζουν σύμφωνα με το δικό τους χαρακτήρα (ex suo ingenio) και με τη δική τους ελεύθερη απόφαση. δηλαδή έτσι, που να δεσμεύονται μόνον από την αγάπη της ελευθερίας και την προσπάθεια να αυξάνουν τα αγαθά τους και να αποκτούν κρατικά αξιώματα" (Π. Π. κεφ. 10 παρ. 8).

Στο προηγούμενο χωρίο γίνεται σαφής η σύνδεση των θετικών αυτών παθών με την ελευθερία. (Πρόκειται για την αγάπη της ελευθερίας, αφενός, και αφετέρου της "προσπάθειας να αυξάνουν τα αγαθά τους και να αποκτούν κρατικά αξιώματα", που αποτελούν αντιστοίχως εκδηλώσεις της avaritia και της ambitio gloriae, δηλ. παθών αγάπης και όχι μίσους
). Έστω και αν δεν πρόκειται εδώ για την κυρίως ειπείν ελευθερία με την έννοια του 5ου κεφ. της Ηθικής, αλλά ίσως ακόμα και για την αυταπάτη της ελευθερίας (της "ελεύθερης απόφασης") - ή πάντως για την αυτοσυνείδηση των ανθρώπων: ut homines ... ex libero suo decreto vivere sibi videantur.
Συμπερασματικά, η παρουσία της σχετικής έντασης μεταξύ ηθικής και πολιτικής προβληματικής κατ' ουδένα τρόπο πρέπει να θεωρηθεί ότι συνεπάγεται κάποια μονοσήμαντη αναγωγή της ηθικής σε "χώρο του Λόγου" και της πολιτικής σε "χώρο των παθών". Η αναλογία με την παράταξη δύο γραμμών άμυνας μπορεί να χρησιμοποιηθεί όχι μόνο για τη σχέση της πολιτικής συνολικά προς την ηθική, αλλά και για μια σχέση εσωτερική στην πολιτική: τη σχέση θετικών και αρνητικών παθών. Αυτός ο σχετικός χωρισμός ηθικής και πολιτικής που δεν είναι παρά μια ειδική μορφή σύνδεσης, αυτή η στενή συσχέτιση που όμως δεν καταλήγει στην ταύτιση, επιδέχεται ειδικότερα τις εξής διαβαθμίσεις: 

- Η ηθική οπτική συμμετέχει κατ' αρχάς στο πολιτικό εγχείρημα ήδη στο επίπεδο των σκοπών του. Μπορεί ο σκοπός του κράτους να είναι άμεσα η ειρήνη και η ασφάλεια, σε ένα απώτερο όμως επίπεδο η επίτευξη αυτών των σκοπών δημιουργεί τις συνθήκες για την ηθική τελείωση
. 

- Πέρα απ' αυτό, η ηθική συμμετέχει και στο "καθεαυτό" πολιτικό επίπεδο: μεταξύ των περισσότερων μέσων που είναι πρόσφορα για τη σύσταση και τη διατήρηση του κράτους, η ηθική οπτική είναι αυτή που σε μεγάλο βαθμό καθορίζει ποιο πρέπει να επιλεγεί. Οι άνθρωποι είναι δυνατό να ακολουθήσουν μια πρακτική παρακινούμενοι από ποικίλες επιθυμίες. Γι' αυτό, μεταξύ μιας επιθυμίας που γεννιέται από ένα πάθος και μιας επιθυμίας που γεννιέται από το Λόγο, είναι πάντα προτιμητέα η δεύτερη. 

- Αν αυτό δεν είναι δυνατό, υπό ίσες συνθήκες είναι προτιμητέο ένα θετικό παρά ένα αρνητικό πάθος ως οδηγός της δράσης των ανθρώπων
. Τα θετικά πάθη μπορούν να λειτουργήσουν τρόπον τινα ως προθάλαμος του Λόγου, πράγμα που συνιστά μια δίοδο επικοινωνίας μεταξύ των δύο χώρων. Για το λόγο αυτό, εξάλλου (δηλαδή έναν ηθικής τάξεως λόγο), είναι που προκρίνεται η δημοκρατία ως "καλύτερο πολίτευμα": επειδή προσφέρεται καλύτερα από κάθε άλλο για να παραγάγει αυτό που διαφορετικά "κανείς δεν θα είχε σκεφθεί από μόνος του" και να καταστήσει οξύτερα τα hebetia ingenia
.

Με βάση την παιδευτική αυτή αποστολή που αποδίδεται στο "κράτος του ελεύθερου πλήθους" - μια επιλογή η οποία οφείλει ακόμη αρκετά στην αρχαία πολιτική φιλοσοφία
 - πρέπει εν κατακλείδι να σημειώσουμε ότι η δημοκρατία, ως θεωρητική έννοια πλέον και όχι απλώς ως πολιτική προτίμηση, αποκτά εξαιρετικά κρίσιμη θέση στο εσωτερικό του φιλοσοφικού συστήματος του Σπινόζα· αναδεικνύεται σε πραγματικό κομβικό σημείο στο εσωτερικό του, με την έννοια ότι λειτουργεί ως συνδετικός κρίκος ανάμεσα στα δύο μείζονα θεωρητικά πεδία που καλύπτει ο στοχασμός του, ως η άρθρωση στην οποία συναντώνται οι δύο εκ πρώτης όψεως ετερογενείς προβληματικές στις οποίες αναφερθήκαμε στην αρχή της παρούσας ενότητας.

3. Ο πολιτειακός νόμος και η ελευθερία

Η προσέγγιση των "δύο γραμμών άμυνας" που εκτέθηκε στην προηγούμενη ενότητα φαίνεται πρόσφορη για την κατανόηση της θέσης που αποδίδεται στο πλαίσιο του σπινοζικού συστήματος σε ένα στοιχείο επίσης καίριο για την αντιπαραβολή του συστήματος αυτού με τις κυρίαρχες εκδοχές της ηθικής και πολιτικής σκέψης των νεότερων χρόνων: το στοιχείο του νόμου. Πράγματι, ο νόμος για το Σπινόζα εντάσσεται καθ' ολοκληρίαν στη δεύτερη γραμμή άμυνας της πολιτείας. Ο νόμος, για να δανειστούμε την έκφραση από τον τίτλο του βιβλίου του Alexandre Matheron, έχει αποκλειστικά να κάνει με τη "σωτηρία των αμαθών". 

Η ένταξη αυτή έχει ως αποτέλεσμα μια ορισμένη αμφιθυμία που χαρακτηρίζει τη σχέση του Σπινόζα με το πολιτειακό δίκαιο. Το να μην αμαρτάνεις υπακούοντας στο νόμο, υποστηρίζει ο Σπινόζα απευθυνόμενος στον Μπλέιενμπερχ, δεν μαρτυρεί αρετή, αλλά αδυναμία· διότι έτσι ενεργείς οδηγούμενος από το φόβο (metus) της τιμωρίας, δηλαδή από ένα (αρνητικό) πάθος, και όχι από το Λόγο
. Και ωστόσο είναι καλό να ενεργείς έτσι έστω και από φόβο, αν δεν μπορείς να το κάνεις επειδή αντιλαμβάνεσαι έλλογα την αναγκαιότητα και την ωφέλεια αυτής της ενέργειας - ή, εν πάση περιπτώσει, είναι "μικρότερο κακό". 

Δεν είναι πάντως γι' αυτό κάτι αμελητέο και αδιάφορο για το φιλοσοφικό στοχασμό. Παραθέσαμε σε άλλο σημείο τη φράση του Νέγκρι ότι "στο Σπινόζα, ο νόμος δεν θεματοποιείται καν"
. Αυτή η διατύπωση βέβαια είναι χρήσιμη σε ένα γενικό επίπεδο, καθότι αποδίδει τη γενική τάση του όλου έργου του φιλοσόφου· ενέχει όμως προφανώς ένα στοιχείο υπερβολής. Αν το πάρουμε κατά γράμμα, ο Σπινόζα φυσικά και ασχολείται με το νόμο: κατά μία έννοια, όλη η Πολιτική πραγματεία καταπιάνεται με την εύρεση εκείνων των νόμων που επιτρέπουν στο κράτος να διατηρηθεί όσο γίνεται περισσότερο, εξασφαλίζοντας την ειρήνη και την ασφάλεια των υπηκόων. Όπως όμως προσπαθεί να κάνει σαφές με κάθε ευκαιρία, κάτι τέτοιο δεν είναι υπόθεση μόνο κάποιων νόμων. "Διότι αν τα πολιτειακά δικαιώματα, δηλαδή η κοινή ελευθερία, επαφίεντο μόνο στο ισχνό στήριγμα που παρέχουν οι νόμοι, τότε η κτήση των δικαιωμάτων αυτών για τους πολίτες θα καθίστατο όχι απλώς επισφαλής, όπως δείξαμε στην παρ. 3 του προηγ. κεφ., αλλά τελείως ανέφικτη"
. 

Ένα σημείο, στο οποίο αυτή η νομικοπολιτικής φύσεως αμφιθυμία αντανακλάται στο εσωτερικό της σπινοζικής ηθικής θεωρίας, είναι το Σχόλιο του Θ. 54 του τέταρτου μέρους της Ηθικής. Στο θεώρημα αυτό - όπως και στο Σχόλιό του - δεν γίνεται καθόλου λόγος για το νόμο καθεαυτόν· γίνεται όμως λόγος για το πάθος της μετάνοιας, ένα πάθος ιδιαίτερα συνδεδεμένο με τη λειτουργία του δικαίου (ιδίως του ποινικού), όπως είχαμε την ευκαιρία να διαπιστώσουμε στο οικείο κεφάλαιο
. 

Κατά το κείμενο λοιπόν του θεωρήματος "η μετάνοια δεν είναι αρετή, δηλαδή δεν γεννιέται από το Λόγο. αλλά αυτός που μετανοεί για κάτι που έκανε είναι δυο φορές άθλιος". Είναι παράλληλα χαρακτηριστικό ότι, στην Εξήγηση που ακολουθεί τον ορισμό του συγκεκριμένου πάθους
 - στην οποία βρίσκουμε μια ριζική άρνηση της αυτονομίας της ηθικής συνείδησης, μέσω ακριβώς της αναγωγής της σε μια διαδικασία επίπονης μάθησης -, ο Σπινόζα από την ιδέα της μετάνοιας περνά σε εκείνη της ανατροφής των παιδιών και, στη συνέχεια, σε εκείνη των συστημάτων αξιών και των μεταξύ τους διαφορών. Ως κοινό στοιχείο για τις τρεις αυτές ομάδες ιδεών επικαλείται τη λειτουργία του κολασμού (και της ανταμοιβής), η οποία παράγει την παράσταση περί του καλού και του κακού μέσα στο υποκείμενο
.

Από το κείμενο του Θεωρήματος και της Εξήγησης καθίσταται σαφές ότι η λειτουργία του δικαίου δεν πρέπει να συγχέεται με την προοπτική της ζητούμενης "ενηλικίωσης των μαζών" με την αυστηρή έννοια του όρου, εφόσον σε μεγάλο βαθμό λειτουργεί και αυτό με βάση ένα πρότυπο χειραγώγησης. Και για το δίκαιο, ως αναγκαία έκφραση του καθορισμού του καλού και του κακού μέσα στην πολιτεία, ισχύουν όσα συνδέονται προς το πάθος της μετάνοιας και, ιδίως, η ταύτισή του με τον ετεροκαθορισμό και την αδυναμία.

Το Σχόλιο όμως που επακολουθεί αμέσως μετά την απόδοση "διπλής αθλιότητας" στον μετανοούντα, μετριάζει αυτή την ασυνήθιστα οξεία, για τα μέτρα του Σπινόζα, απόρριψη με την εξής προσθήκη:

"Καθώς οι άνθρωποι σπανίως ζουν σύμφωνα με τις επιταγές του Λόγου, τα δύο αυτά πάθη, ήτοι η ταπεινότητα και η μετάνοια, [...] επιφέρουν μάλλον ωφέλεια παρά ζημία. έτσι ώστε, αν πρόκειται κανείς να αμαρτήσει, ας αμαρτήσει κατ' αυτό τον τρόπο. Διότι, αν οι ψυχικά αδύναμοι άνθρωποι ήταν όλοι ταυτόχρονα επηρμένοι, αν κανένα πράγμα δεν τους προκαλούσε ντροπή και δεν φοβούνταν τίποτε, τί θα μπορούσε να τους συγκρατεί ενωμένους; Ο όχλος, όταν δεν φοβάται, προκαλεί τρόμο. [...]. Και όντως, όσοι υπόκεινται σε αυτά τα πάθη, μπορούν πολύ ευκολότερα από άλλους να οδηγηθούν ώστε να ζουν υπό την καθοδήγηση του Λόγου".

Terret vulgus, nisi metuat: πρόκειται για την ίδια φράση, την οποία ο Σπινόζα αναφέρει στην παρ. 27 κεφ. 7 της Π. Π., μόνο και μόνο για να την αντικρούσει, αποδίδοντάς την σε αυτούς που "θα θεωρήσουν γελοία αυτά που έγραψε"
. Εδώ, όμως, η ιδιότητα αυτή του όχλου θεματοποιείται από την άλλη όψη της, αυτή του "αναγκαίου κακού", και χρησιμοποιείται από τον ίδιο το Σπινόζα ως μέρος της επιχειρηματολογίας του. (Αυτό φυσικά δεν αποτελεί "ασυνέπεια" εκ μέρους του, αλλά αποτελεί φυσική συνέπεια της "αμφιθυμίας της οπτικής γωνίας των μαζών"
). Εφόσον λοιπόν ο νόμος λειτουργεί με βάση το μηχανισμό της μετάνοιας, μπορούμε νόμιμα να επεκτείνουμε και σε αυτόν όσα είδαμε παραπάνω ότι ισχύουν για εκείνη. Ήτοι: α) ότι είναι περιττός - και μάλιστα βλαβερός - για όσους καθοδηγούνται από το Λόγο. β) Ότι είναι παρ' όλα αυτά ωφέλιμος - ως μικρότερο κακό - για τους υπολοίπους, διότι τους συγκρατεί και τους καθιστά λιγότερο επίφοβους. γ) Πέραν του ότι περιορίζει το κακό, υπό ορισμένες συνθήκες μπορεί εμμέσως να οδηγήσει ευκολότερα αυτούς τους πολλούς στο καλό καθεαυτό, δηλαδή στην ευδαιμονία. 

Αυτή η τελείως ειδική θέση του νόμου μπορεί να εξηγήσει την εμφάνιση σε διαφορετικά σημεία του έργου του θέσεων οι οποίες, όταν δεν έχουμε υπόψη μας αυτή την "διαβάθμιση" του πάντως ενιαίου εγχειρήματός του σε δύο σειρές επιχειρηματολογίας, πιθανόν να μας φαίνονταν αντιφατικές. Πράγματι, το σύνολο της Πολιτικής πραγματείας διαπερνάται από αυτή τη "διπλή κίνηση", από την αναζήτηση των κατάλληλων νόμων για κάθε είδος κράτους και, ταυτόχρονα, τη διαρκή υπενθύμιση της σχετικής ανεπάρκειας των νόμων - και ιδίως των νόμων που απαγορεύουν - να παράσχουν από μόνοι τους το θεμέλιο των κρατών αυτών. Σε αρκετά σημεία του ανωτέρω έργου είναι σαφής η πρόκριση μιας σαφούς "αντιαπαγορευτικής" νομοθετικής πολιτικής, μιας επιλογής υπέρ της "ελάχιστης δυνατής καταστολής"
. Αυτό προφανώς συνάπτεται προς την ηγεμονική σύλληψη που υποστηρίξαμε ότι προκρίνει ο Σπινόζα για την εξουσία, νοώντας την κυρίως ως ικανότητα παραγωγής ορισμένης συμπεριφοράς από τα υποκείμενα και όχι ως δύναμη άρνησης και αποκλεισμού
.

Ακόμη και στο πλαίσιο της αντίληψης αυτής, δεν κρίνονται όλα τα "θετικά" μέσα εξίσου πρόσφορα για τη σύσταση του "κράτους του ελεύθερου πλήθους". Μεταξύ των διάφορων τρόπων, με τους οποίους είναι δυνατό να εκμαιευθεί η επιθυμητή συμπεριφορά, υπάρχουν μερικοί που, έστω και αν λειτουργούν με βάση την παρακίνηση και όχι την απαγόρευση, ανάγονται εξίσου σε ένα ανελεύθερο πρότυπο. Τέτοιος τρόπος είναι προπαντός η λογική της παροχής κινήτρων για την αρετή. Η λογική αυτή αποφεύγει μεν το πρώτο, αλλά καταλαμβάνεται απολύτως από το δεύτερο εκ των στοιχείων του ζεύγους τιμωρία/ανταμοιβή, στο οποίο συνίσταται η "πατερναλιστική" λειτουργία του τελεολογικού αφηγηματικού προτύπου της Αγίας Γραφής και, γενικότερα, της εξουσίας θεολογικού τύπου. Ο Σπινόζα δεν κρύβει τη βαθιά δυσπιστία, ίσως και την αντιπάθειά του για τη συμπεριφορά των "εξαρτημένων αντανακλαστικών" και του ανταγωνισμού που συνδέεται με την παροχή επαίνων και τιμητικών διακρίσεων.

"Όσο για τα αγάλματα, τους θριάμβους και άλλα παρόμοια κίνητρα της αρετής, αυτά είναι σημεία δουλείας μάλλον παρά ελευθερίας. Διότι έπαθλα αρετής απονέμονται στους δούλους, όχι στους ελεύθερους" (Π. Π. κεφ. 10 παρ. 8).

Τα έπαθλα, μεταχειριζόμενα τους πολίτες ως ανώριμους ανθρώπους, καταλήγουν να γεννούν σε αυτούς όχι την άμιλλα (aemulatio), αλλά το φθόνο. Η πρώτη, κατά τον ορισμό της
, αφορά τις έντιμες ή χρήσιμες πράξεις και, άρα, είναι θετικό πάθος, ενώ ο δεύτερος είναι αρνητικό και ωθεί τους πολίτες προς αντίθετες κατευθύνσεις. Επιπροσθέτως, τα έπαθλα καλούνται να λειτουργήσουν ως σημεία της υπεροχής του τιμώμενου και, ως εκ τούτου, είναι φανερό ότι δεν οδηγούν στην αρετή, αλλά μάλλον απομακρύνουν από αυτήν. Όπως η γνώση με βάση τα σημεία είναι γνώση του πρώτου είδους και άρα δεν έχει σχέση με το Λόγο
, έτσι και μία αρετή που έχει ανάγκη μιας εξωτερικής επιβεβαίωσης και επιβράβευσης δεν έχει σχέση με την πραγματική αρετή, αλλά μάλλον με το πάθος της κενοδοξίας
.

Η προηγούμενη τοποθέτηση μάλλον μαρτυρεί το πλέον προωθημένο σημείο στο οποίο φθάνει ο καθορισμός της πολιτικής από την ηθική προβληματική: με αυτήν, ακόμη και η (μη απαγορευτική) λογική των κινήτρων και του ανταγωνισμού τίθεται εκτός των ενδεδειγμένων μέσων θεμελίωσης του κράτους. Ο λόγος είναι ότι τα μέσα για τη συγκρότηση της libera multitudo δεν μπορεί να είναι τέτοια που να έρχονται σε αντίθεση με το στόχο και να τον ακυρώνουν, δηλ. να είναι ανελεύθερα. Και η λύση της απονομής επάθλων εμπίπτει σε αυτό το ασυμβίβαστο, επειδή διαταράσσει την ισότητα μεταξύ των πολιτών. Όπως δε με αφοπλιστική απλότητα και συντομία αναφέρει η ίδια παράγραφος (8 κεφ. 10), η κατάργηση της ισότητας επιφέρει αυτόματα κατάργηση και της ελευθερίας. 
Μετά από όλους αυτούς τους αποκλεισμούς, μπορεί άραγε να βρεθεί κάποιο μέσο ικανό να αντιστρέψει την τάση διατήρησης του κοινού λαού στην κατάσταση του παιδιού, χωρίς να την αναπαράγει; 

Υπάρχει μία φράση στη Θεολογικο-πολιτική Πραγματεία η οποία, μολονότι δεν φαίνεται να έχει διατυπωθεί με αυτό το σκοπό, κατά τη γνώμη μου συγκεφαλαιώνει κατά τον καλύτερο τρόπο τη στοχοθεσία και τη μεθοδολογία της σπινοζικής παρέμβασης στην πολιτική: 

"...absolute nemo vi aut legibus potest cogi ut fiat beatus, sed ad hoc requiritur pia et fraterna monitio ... " 
.

Υπό το πρίσμα τής fraterna monitio πρέπει αναμφίβολα να αντιλαμβανόταν ο ίδιος ο Σπινόζα το ρόλο που επιφύλασσε στη δημόσια διατύπωση της δικής του θεωρίας: η "αδελφική παραίνεση" είναι εμφανώς το αντίθετο μιας μονομερούς, εκ των άνω υπόδειξης του πρακτέου με βάση το πατριαρχικό πρότυπο. Εξ ορισμού απευθύνεται προς κάποιον που τοποθετείται στο ίδιο επίπεδο με τον παραινούντα, στο επίπεδο της "αδελφότητας"
.

Έπειτα, στόχος της παραίνεσης αυτής είναι αυτός που την δέχεται να καταστεί beatus. Αυτό υπογραμμίζει ότι, για το Σπινόζα, η ηδονιστική προβληματική παραμένει πάντοτε ο κυρίαρχος καθορισμός της διανοητικής εργασίας. Με άλλα λόγια, ότι η γνώση και διάδοση των επιταγών του Λόγου έχει νόημα όχι επειδή η τήρησή τους επιβάλλεται από μια υπερβατολογική κανονιστική τάξη, αλλά επειδή οδηγεί στην ευδαιμονία. Αυτό ακριβώς, εξάλλου, καθιστά αδελφική τη διδασκαλία της (σπινοζικής) αλήθειας: ο δέκτης της παραίνεσης καλείται δι' αυτής να καταστεί δυνατός, να επιδιώξει αυτό που του είναι χρήσιμο, και όχι να συμμοφωθεί με μια δεοντολογία που του επιβάλλεται εσωτερικά ή εξωτερικά.

Αυτό ακριβώς, τέλος, μας οδηγεί στο τρίτο σημαντικό στοιχείο που αναδεικνύει η παρατεθείσα φράση της Θ.-π. Π.: ο στόχος της αυτονομίας του πλήθους δεν είναι κάτι που μπορεί να επιτευχθεί vi aut legibus. 
Έτσι, η λειτουργία του δικαίου ορίζεται - επομένως, ταυτόχρονα περιορίζεται - από την ηθική οπτική. Πραγματικά, ο Σπινόζα συμφωνεί ότι ο νόμος πρέπει αναμφίβολα να χαρακτηρίζεται από γενικότητα και καθολική ισχύ
. Δεν τον αναγορεύει όμως ποτέ στο στοιχείο εκείνο, το οποίο θα διαμεσολαβούσε κάποια "ιδιαίτερα" συμφέροντα σε ένα "γενικό" συμφέρον. Δεν θεωρεί ότι ο νόμος παράγει ο ίδιος τη σύμπηξη της ενότητας της multitudo, αλλά ότι παράγεται απ' αυτήν, είναι το εποικοδόμημά της
. Η ομόνοια των πολιτών είτε θα επιτευχθεί μέσω της συνάντησής τους μέσα στη συλλογικότητα και μέσω της deliberatio, είτε δεν θα επιτευχθεί καθόλου. Και πάντως δεν θα επιτευχθεί μέσω του νόμου, ο οποίος για το Σπινόζα είναι πάντα επιβολή. Μάλιστα, η θέσπιση και - ακόμα περισσότερο - η εφαρμογή νόμων μαρτυρούν μια σχετική αποτυχία της διαβούλευσης: οι νόμοι υπάρχουν για να επιβάλλουν τη "χαρακτηριστική σχέση" της πολιτείας, τη λογική με βάση την οποία οι άνθρωποι συσπειρώνονται σε ένα σώμα, σε όσους δεν είναι διατεθειμένοι να την αποδεχθούν. 

Η σχετικοποίηση της σημασίας του νόμου δεν σημαίνει βέβαια ότι οι τελευταίοι θα ήταν καλό να "συγχωρούνται" ή να αντιμετωπίζονται με επιείκεια. Αντιθέτως, είναι αναγκαίο για την πολιτεία να "πατάσσονται σαν δηλητηριώδη φίδια"
. Η ανάγκη όμως αυτή αποτελεί ένδειξη ότι η ομόνοια σε αυτή την πολιτεία δεν έχει επιτευχθεί στο "υψηλότερο σημείο ισορροπίας"
.

Ο Σπινόζα ουδόλως αρνείται ότι ο νόμος της πολιτείας πρέπει να επιβάλλεται. Αυτό όμως δεν τον οδηγεί στο σημείο να αποκαλέσει την επιβολή αυτή "ελευθερία" και να ισχυριστεί, μαζί με τον Ρουσώ, ότι, δι' αυτής, οι παρανομούντες "εξαναγκάζονται να είναι ελεύθεροι"
. Πράγματι, ως προς τούτο είναι σημαντικό να σημειώσουμε ότι η ίδια η ελευθερία, η βασικότερη ίσως έννοια με την οποία οφείλει να αναμετρηθεί κάθε νεότερη πολιτική θεωρία, στο πλαίσιο της σπινοζικής φιλοσοφίας αποτελεί ηθική-οντολογική κατηγορία και όχι - ή μόνο εμμέσως - νομικοπολιτικό αίτημα. Συνδέεται δηλαδή όχι με το πολιτειακό, αλλά με το φυσικό δίκαιο, το οποίο παραμένει μέχρι τέλους η ευρύτερη και λογικά υπέρτερη έννοια. 

Αυτό συνιστά ίσως τη σημαντικότερη συνέπεια που προκύπτει από το συγκεκριμένο ορισμό του φυσικού δικαίου στο πλαίσιο της εν λόγω φιλοσοφίας, όπως εκτέθηκε στην παρούσα εργασία. Ο Σπινόζα απορρίπτει αυτό που θα μπορούσαμε να αποκαλέσουμε νομική σύλληψη της ελευθερίας, διότι, κατ' αυτόν, το ζήτημα της ελευθερίας δεν μπορεί να ανάγεται στο πρόβλημα του συνόλου των προϋποθέσεων, υπό τις οποίες η βούληση του ενός μπορεί να ενωθεί με τη βούληση του άλλου
. Kαι αυτό διότι αποτελεί σχέση όχι βουλήσεων, αλλά δυνάμεων
. Έτσι, η ελευθερία τίθεται κατ' αρχήν ως ζήτημα οντολογικό και, ως εκ τούτου, ως πρόβλημα της πολιτικής, νοούμενης ως πεδίου στο οποίο συναντώνται οι δυνάμεις των ανθρώπων και στο οποίο κρίνεται αν αυτές θα συνεργήσουν ή θα συγκρουστούν μεταξύ τους.

Κατ' αυτόν, επομένως, ο νόμος είναι απλώς ένα μέσο, του οποίου η χρησιμότητα δεν πρέπει να υπερτιμάται. Ούτε βέβαια να υποτιμάται. σε καμία πάντως περίπτωση δεν είναι η ενσάρκωση του Λόγου μέσα στην Ιστορία
. Η σύλληψη που μόλις εκτέθηκε είναι σαφές ότι δεν έχει καμία σχέση με την υπερβατικότητα που άρρητα προϋποθέτουν ή ρητά αποδίδουν στο νόμο οι περισσότερες από τις μεταγενέστερες πολιτικές θεωρίες
. Ιδίως αυτές που τον βλέπουν ως το προνομιακό μέσο πραγμάτωσης μιας τελεολογίας που οδηγεί τις κοινωνίες στον εξανθρωπισμό και στον εξορθολογισμό τους, συντελώντας, μέσω της καθολικότητάς του, στην υπέρβαση του μερικού και του διάσπαρτου που χαρακτηρίζει τις ατομικότητες.

Κλείνοντας, αν έπρεπε να προσδιορίσουμε με επιγραμματικό τρόπο μια θέση για το Σπινόζα μέσα στη νεότερη ιστορία της πολιτικής φιλοσοφίας, θα μπορούσαμε να χρησιμοποιήσουμε την εξής διατύπωση: ένας από τους κοινούς τόπους που συνήθως χρησιμοποιούμε για να μιλήσουμε για τους πολιτικούς στοχαστές του 17ου-18ου αιώνα είναι να τους τοποθετούμε ως προς τους θεμελιώδεις χαρακτηρισμούς του φιλελευθερισμού και της δημοκρατικότητας
, όπου ο πρώτος συνήθως θεωρείται ευρύτερος από το δεύτερο. Αυτό έχει την έννοια ότι, όπως λέγεται, οι θεωρίες όλων σχεδόν των στοχαστών αυτών ήταν φιλελεύθερες, κατά το ότι, σχηματικά, στον ένα ή τον άλλο βαθμό αποδέχονταν την "αρνητική" προβληματική των ατομικών δικαιωμάτων και της μη επέμβασης της κρατικής εξουσίας στην ιδιωτική σφαίρα, ενώ μόνο ορισμένων απ' αυτούς ήταν επιπλέον και δημοκρατικές - με την έννοια της θετικής αποδοχής μιας λαϊκής συμμετοχής στην πολιτική διαδικασία. Αυτό βέβαια με την εξαίρεση κάποιων περιθωριακών περιπτώσεων που δεν ήταν τίποτε από τα δύο. Κατόπιν όσων εκτέθηκαν στην παρούσα εργασία, πιστεύω ότι μπορεί να υποστηριχθεί πως ο Σπινόζα είναι ίσως ο μόνος - ή πάντως ο πρώτος - μεγάλος πολιτικός φιλόσοφος, ο οποίος υπήρξε δημοκράτης, αλλά μη φιλελεύθερος (από ορισμένες απόψεις μάλιστα και αντι-φιλελεύθερος) στη θεωρία.

� Τα στοιχεία αυτά προέρχονται κατά βάση από το έργο της προηγούμενης σημείωσης, καθώς και από το Étienne Balibar, Spinoza et la politique, PUF, Paris 1985 (σ. 122-123). Για περισσότερες λεπτομέρειες, ο Έλληνας αναγνώστης μπορεί ήδη να αναφερθεί στην κατατοπιστική εισαγωγή του Γ. Βώκου στην ελληνική έκδοση της Πολιτικής Πραγματείας (εκδ. Πατάκη, Αθήνα 1996, σ. 10 κ.ε.).


� Π. Κονδύλη, Η κριτική της μεταφυσικής στη νεότερη σκέψη, Γνώση, Αθήνα 1983, σ. 285.


� Πρβλ. την παρεξηγήσιμη, με βάση τις κρατούσες σημασίες των όρων, διατύπωση tantum juris quantum potentiae, η οποία επαναλαμβάνεται συχνά στο σπινοζικό έργο και στην οποία θα αναφερθούμε στη συνέχεια της εργασίας (κεφ. 1 ενότητα 3).


� Εκτενέστερη αναφορά και στην ιδέα αυτή αμέσως κατωτέρω, στο πρώτο κεφάλαιο της εργασίας.


� Εννοείται λοιπόν ότι ο γράφων αναλαμβάνει την ευθύνη της απόδοσης ή, αντίστοιχα, της λογικής παραγωγής των ανωτέρω θέσεων, επίσης του (θεωρητικού) χαρακτηρισμού τους, αλλά όχι φυσικά και του περιεχομένου των θέσεων αυτών.


� Για τον ίδιο δηλαδή λόγο, για τον οποίο δεν είναι ορθό να πούμε ότι τυφλός είναι κάποιος που στερείται την όραση (και να θεωρούμε ότι έτσι δίδουμε έναν επαρκή ορισμό του τυφλού). Η σχεδόν προκλητική αυτή διατύπωση των συνεπειών της προαναφερθείσας αρχής ανευρίσκεται στην επιστολή 31 του Σπινόζα προς τον Blyenbergh, στην οποία επίσης θα έχουμε την ευκαιρία να αναφερθούμε στη συνέχεια της εργασίας.


� Αυτό ισχύει κατά μείζονα λόγο προκειμένου για μια φιλοσοφία τόσο συστηματική όσο αυτή του Σπινόζα, στην οποία είναι φανερό ότι η κάθε μεμονωμένη θέση είναι έτσι επειδή όλες οι άλλες είναι έτσι. Αν λοιπόν ισχυριστούμε ότι μια σπινοζική θέση δεν κρίνεται ικανοποιητική και ότι θα επιθυμούσαμε να είναι αλλιώς, αυτό θα μας οδηγούσε, μακροπρόθεσμα αλλά αναγκαία, να απορρίψουμε την ίδια τη φιλοσοφία ως σύνολο. Και σε αυτή την περίπτωση, όμως, δεν θα πρόκειται, κυρίως ειπείν, για "κριτική", με την έννοια της επισήμανσης ενός ελαττώματος, αλλά απλώς για διαφορετική επιλογή κατεύθυνσης μέσα στη φιλοσοφία. Και μια επιλογή, από ένα σημείο και πέρα, δεν μπορεί καθεαυτή να χαρακτηρισθεί λιγότερο ή περισσότερο τέλεια από οποιαδήποτε άλλη. Μία φιλοσοφία δεν μπορεί να αποδοθεί σε "λάθη" ή "αδυναμίες". 


� Όπως π.χ. η ήδη αναφερθείσα θέση ότι το δικαίωμα του καθενός είναι η δύναμή του. 


� Louis Althusser, Philosophie et philosophie spontanée des savants, F. Maspero, Paris 1974, σ. 18.


� Επίσης το 2ο κεφάλαιο της Πολιτικής Πραγματείας, το οποίο όμως σε μεγάλο βαθμό επαναλαμβάνει, σε μεγαλύτερη έκταση, τις διατυπώσεις του πρώτου χωρίου.


� Πρβλ. το απόσπασμα από το 1ο κεφάλαιο της Πολιτικής Πραγματείας, όπως παρατίθεται στην "Προδιάθεση" (ανωτέρω, ενότητα 2 της Εισαγωγής).


� Ούτως ή άλλως, ακόμη και η ίδια η voluntas γνωρίζουμε ότι, για το Σπινόζα, "δεν μπορεί να χαρακτηρισθεί ελεύθερη, αλλά μόνον αναγκαία αιτία" (Η Θ. 32 Α΄).


� "Ρer proximas suas causas"· Θ-π. Π., κεφ. 4, τόμος Ι σελ. 2 (η υπογράμμιση δική μου).


� "Σύμφωνα με τη θεωρία αυτή, η πλήρης συναγωγή των ιδιοτήτων ενός πράγματος [...] μπορεί να προκύψει μόνο βάσει ενός γενετικού ορισμού, δηλαδή ενός ορισμού που δείχνει τα μέσα κατασκευής του. Έτσι, μπορεί κανείς να γνωρίσει ευκολότερα τις ιδιότητες μιας σφαίρας αν ξέρει πώς γεννήθηκε, για παράδειγμα από την κίνηση μιας γραμμής, της οποίας η μία άκρη είναι σταθερή, γύρω από αυτό το σημείο" (Elhanan Yakira, La causalité de Galilée à Kant, éd. PUF, Paris 1994, σελ. 54).


 Για την έννοια της διάκρισης αυτής ειδικά στο Σπινόζα βλ. Gilles Deleuze, Spinoza, philosophie pratique, éd. de Minuit, Paris 1981, σ. 85. Επίσης Alexandre Matheron, Individu et communauté chez Spinoza, éd. de Minuit, Paris 1969, σ. 11-12.


� Πρβλ. Η Α΄ Θ. 28.


� Βλ. παρακάτω, κεφ. 4, ενότητα 5β τέλος.


� Πράγμα που αντιστρέφει το σχήμα του Θωμά Ακινάτη, κατά το οποίο ο φυσικός νόμος αποτελεί έκφραση του αιώνιου θείου νόμου (με τους δικούς του όρους, αποτελεί participatio στον αιώνιο αυτό νόμο). Βλ. Divi Thomae Aquinatis, Summa Theologica, Romae, ex typographia Senatus, MDCCCLXXXVI, Prima Secundae Partis, Questio 91, Articulus 2, σελ. 651. Αναλυτικότερα στην αμέσως επόμενη ενότητα. 


� Π. Π. κεφ. 2 παρ. 8.


� Thomae Aquinatis, Liber de Veritate Catholicae Fidei contra errores Infidelium seu Summa contra Gentiles, Βιβλίο ΙΙΙ, κεφ. 78 (Marietti, Taurini-Romae 1967, σελ. 109). 


� Πρβλ. και Michel Villey, La formation de la pensée juridique moderne, éd. Montchrestien, Paris 1968, σ. 124-125.


� Το κοσμοείδωλο αυτό βεβαίως είχε σχεδόν ολοκληρωτικά ηττηθεί ήδη στα χρόνια του Σπινόζα. Πάντως, ο Παναγιώτης Χρ. Νούτσος (Ο νομιναλισμός. Οι κοινωνικοπολιτικές προϋποθέσεις της υστερομεσαιωνικής φιλοσοφίας, εκδ. Κέδρος, Αθήνα 1980, σ. 51) επισημαίνει συναφώς ότι: "η θωμιστική διδασκαλία [κατά την οποία] ο νόμος της φύσης απορρέει από τις θείες εντολές", "παρέμεινε για πολλούς αιώνες κυρίαρχη στη σκέψη των καθολικών", παραθέτοντας και τον - λίγο προγενέστερο του Σπινόζα - T. Campanella, Monarchia Messiae (1623, έκδ. L. Firpo, Torino 1960), κατά τον οποίο "ο αιώνιος νόμος είναι η σοφία με την οποία ο θεός κατευθύνει τα δημιουργήματά του σε καθορισμένους σκοπούς".


� Βλ. π.χ. Summa contra Gentiles, Βιβλίο ΙΙΙ, κεφ. 22 (με τον χαρακτηριστικό τίτλο Quomodo diversimode res ordinantur in suos fines), ιδίως παρ. 2029. 


� Summa Theologica, Prima Secundae Partis, Questio 44, Articulus 4: "Deus sit causa finalis omnium" (ό.π., σελ. 360).


� Louis Althusser, Montesquieu, la politique et l' histoire, PUF, Paris 1959, σ. 29. Οι υπογραμμίσεις στο πρωτότυπο. Πρβλ. συναφώς Summa Theologica, Prima Secundae Partis, Questio 93, Articulus 3 (ό.π., σ. 663), κατά το οποίο omnis Lex a Lege aeterna derivetur. Eξάλλου, στην ανάλυση του εν λόγω άρθρου η νομοθετική δράση του Θεού ρητώς παραλληλίζεται με τις εντολές ενός βασιλέα προς τους κατώτερους διοικητικούς υπαλλήλους, αφενός, και με τις οδηγίες ενός αρχιτέκτονα προς τους τεχνίτες αφετέρου. 


� Βλ. ενδεικτικά Yakira, ό.π., ιδίως σελ. 25.


� Πρβλ. Althusser, ibid.


� Αυτό μεταξύ άλλων εμφαίνεται και στη γενικευμένη χρήση της ιδέας του κοινωνικού συμβολαίου, με την οποία ακριβώς ο σχηματισμός των ανθρώπινων κοινωνιών παύει πλέον να συνάπτεται με κάποια έμφυτη κοινωνικότητα του ανθρώπου ή με την ιδιότητά του ως πολιτικού ζώου και εξηγείται ως προϊόν συνειδητής απόφασης. Περί αυτού βλ. το επόμενο κεφάλαιο.


� Για τον οποίο "ο άνθρωπος ανήκει σε δύο κόσμους: στον αισθητό κόσμο, τον ετερόνομο, και στο νοητό κόσμο, τον αυτόνομο" (Εγκυκλοπαίδεια της Πλειάδος, Η ιστορία της φιλοσοφίας. Η καντιανή επανάσταση, Μορφωτικό Ίδρυμα Εθνικής Τραπέζης, Αθήνα 1978, σελ. 69).


� Βλ. Καρλ Μαρξ, Το Κεφάλαιο, εκδ. Αναξίμανδρος, Αθήνα χ.χρ., τόμος ΙΙΙΑ, σ. 1035. 


� Η Γ΄ Πρόλογος. Π. Π. κεφ. 2 παρ. 6.


� Μεταξύ αυτών και τον Hegel, ο οποίος, στις παραδόσεις του, ισχυρίστηκε ότι, προκειμένου για το Σπινόζα, θα ήταν προτιμότερο να μιλάει κανείς όχι για αθεϊσμό, αλλά για "ακοσμισμό" ("Akosmismus"). "Κατά το Σπινόζα, ό,τι 'είναι', είναι μόνο 'Θεός'". Και, παρακάτω: "bei ihm ist 'zu viel Gott'" (G.W.F. Hegel, Vorlesungen ueber die Geschichte der Philosophie, Leiden, A. H. Adriani 1908, σ. 891). 


� Η Α΄ Θ. 32 Πόρισμα 1.


� Ό.π. Θ. 17.


� Βλ. π.χ. Η Α΄ Παράρτημα - και passim.


� Κεφ. 4, ό.π.


� Όπως ίσως θα έλεγε ο Π. Κονδύλης (βλ. Η ηδονή, η ισχύς, η ουτοπία, εκδ. Στιγμή, Αθήνα 1992, σ. 75).


� Θ.-π. Π. κεφ. 16 αρχή (τ. ΙΙ σ. 121).


� Κ. Μ. Σταμάτη, Ο ελληνικός νομικός ιδεαλισμός στο μεσοπόλεμο, εκδ. Σάκκουλα, Θεσσαλονίκη 1984, σ. 70-71. Οι υπογραμμίσεις και τα εισαγωγικά στο πρωτότυπο.


� Θ.-π. Π., ό.π.


� Πρβλ. Pierre Macherey, Hegel ou Spinoza, éd. La Découverte, Paris 1990, σ. 218: "N' existent à proprement parler que des relations".


� Η Β΄, Λήμμα Ι μετά το Αξίωμα ΙΙ. 


� Πρβλ. Gilles Deleuze, Spinoza et le problème de l' expression, éd. de Minuit, Paris 1968, σ. 183 επ.


� Βλ. τον ορισμό μετά το Θ. 13 του Β΄ μέρους της Ηθικής: "Όταν κάποια σώματα του ιδίου ή διαφορετικού μεγέθους συγκρατούνται από άλλα σώματα έτσι, ώστε να εφαρμόζουν το ένα προς το άλλο ή, αν κινούνται με την ίδια ή με διαφορετική ταχύτητα, ώστε να μεταδίδουν το ένα προς το άλλο την κίνησή τους σύμφωνα με μία ορισμένη σχέση, τα σώματα αυτά λέμε ότι είναι ενωμένα μεταξύ τους, και όλα από κοινού συνθέτουν ένα Άτομο, το οποίο διακρίνεται από τα υπόλοιπα μέσω αυτής της ένωσης των σωμάτων" (η υπογράμμιση δική μου). 


� Η σπινοζική θεωρία για τα τρία είδη γνώσης εκτίθεται στο Η Β΄, Σχόλιο 2 του Θ. 40.


� Για τα θέματα αυτά μπορεί κανείς πάντοτε να αναφερθεί στην κλασική πλέον ανάλυση του Martial Gueroult, Spinoza. II. L' âme, Aubier-Montaigne, Paris 1974. 


� Η Β΄ Θ. 10 Πόρισμα.


� Η Δ΄ Πρόλογος.


� Θ.-π. Π. κεφ. 16, σ. 122. Πρβλ. επίσης, μεταξύ άλλων, Η Γ΄ Θ. 57 Σχόλιο.


� Τόσο μάλλον που, στο Σχ. 1 του Η Δ΄ Θ. 37, οδηγεί στο συμπέρασμα ότι "οι άνθρωποι έχουν πολύ περισσότερο δικαίωμα επί των ζώων απ' ό,τι έχουν τα ζώα επί των ανθρώπων".


� Πρβλ. π.χ. Η B΄ Θ. 10 κ.ε. 


� Gueroult, ό.π., σελ. 103, σημ. 1.


� Πρβλ. και Η Β΄ Θ. 10: "Στην ουσία του ανθρώπου δεν ανήκει το είναι της υπόστασης, ήτοι η υπόσταση δεν συνιστά τη μορφή του ανθρώπου".


� Βλ. και Alexandre Matheron, Individu et communauté chez Spinoza, éd. de Minuit, Paris 1969, σ. 10: "Nous pouvons donc affirmer qu' il y a des essences individuelles" (η υπογράμμιση στο πρωτότυπο).


� Πρβλ. Η Γ΄ Θ. 57. Βλ. και αμέσως παρακάτω, ενότητα 3. 


� Kατά το οποίο "καμία καθολική έννοια [...] δεν υφίσταται καθ' οιονδήποτε τρόπο εκτός της ψυχής" (William of Ockham, "Five Questions on Universals", in: P.V. Spade (ed.), Five Texts on the Medieval Problem of Universals, Hackett Publishing Co, Indianapolis/Cambridge 1994, σ. 230).


� "... αυτοί οι όροι σημαίνουν ιδέες συγκεχυμένες στον ύψιστο βαθμό. Από παρόμοιες τέλος αιτίες προήλθαν οι έννοιες εκείνες, που αποκαλούνται καθολικές [η υπογράμμιση στο πρωτότυπο - σ.σ.], όπως άνθρωπος, άλογο, σκύλος κ.ο.κ. [...] Π.χ. εκείνοι που συχνά με θαυμασμό παρατηρούσαν το ανάστημα των ανθρώπων, υπό το όνομα άνθρωπος νοούν ένα ζώο με όρθιο ανάστημα. εκείνοι πάλι που συνήθισαν να παρατηρούν κάτι άλλο, θα σχηματίσουν μία άλλη κοινή εικόνα των ανθρώπων, ήτοι ότι ο άνθρωπος είναι ένα ζώο που γελάει, ένα ζώο δίποδο χωρίς φτερά, ένα έλλογο ζώο, και ομοίως και για τα υπόλοιπα ο καθένας ανάλογα με τη διάθεση του σώματός του θα σχηματίσει καθολικές εικόνες των πραγμάτων" (Η Β΄ Θ. 40 Σχ. 1). Όπως γίνεται αντιληπτό, πρόκειται εδώ για "τη γενική ιδέα του ανθρώπου" στην οποία αναφερόταν προηγουμένως ο Gueroult.


� Η Γ΄ Θ. 2 Σχ.


� Πρβλ. και Π. Π. κεφ. 2 παρ. 4. 


� Βλ. John Locke, Two treatises of Government, κεφ. ΙΧ, παρ. 123-124 (Cambridge University Press, 1967, σελ. 368-369).


� "Ο ισχυρότερος δεν είναι ποτέ αρκετά ισχυρός ώστε να είναι πάντοτε ο κυρίαρχος, αν δεν μετασχηματίσει την ισχύ του σε δίκαιο και την υπακοή σε υποχρέωση ..." κ.ο.κ. (Jean-Jacques Rousseau, Du contrat social, Livre I, chap. III Union Générale d' éditions, Paris 1973, σ. 64). 


� Βλ. αναλυτικότερα κατωτέρω, κεφ. Β ενότητα 2.


� Η Δ΄ Θ. 37 Σχ. (και σε αρκετά άλλα σημεία με παραπλήσια διατύπωση. π.χ. Π. Π. κεφ. 2 παρ. 4).


� Πρβλ. και την Εισαγωγή του Γ. Βώκου στην ελληνική έκδοση της Πολιτικής Πραγματείας (εκδ. Πατάκη, Αθήνα 1996) σ. 86.


� Συλλογισμός ανάλογος με εκείνον που πραγματοποιεί ο Αlexandre Matheron στο Le droit du plus fort. Hobbes contre Spinoza, in: Revue Philosophique, no 2, 1985, σ. 151.


� Η Γ΄ Θ. 6.


� Στο αμέσως επόμενο Θ. 7. 


� Πρβλ. και Paolo Cristofolini, Spinoza. Chemins dans l' "Éthique", éd. PUF, Paris 1996, σελ. 43: "Σε αυτή τη συνειδητή ενόρμηση της διατήρησης του εαυτού μας και της δύναμής μας έγκειται για το Σπινόζα η ανθρώπινη ουσία. Στην πραγματικότητα, εδώ έχουμε απλώς τον πολύ γενικό ορισμό της ουσίας, εφόσον αυτή η ενόρμηση εκδηλώνεται με πολυάριθμους τρόπους".


� Σύμφωνα με τον ορισμό του τρίτου είδους γνώσης στο Η Β΄ Θ. 40 Σχ. 2.


� Η Γ΄ Θ. 9 Σχ.


� Η Α΄ Παράρτημα.


� Η ελληνική λέξη επιθυμία μόνο κατά προσέγγιση και ελλείψει καταλληλότερου όρου μπορεί να χρησιμοποιηθεί για να αποδώσει τη σπινοζική cupiditas. Στην τρέχουσα χρήση, η επιθυμία τείνει να συνδέεται αφενός με την έλλειψη (του επιθυμούμενου αντικειμένου) και, αφετέρου, με ό,τι φευγαλέο και ανεξιχνίαστο υπάρχει (μέσα στο υποκείμενο). Η cupiditas όμως "δεν είναι τίποτε άλλο από την ίδια την ουσία του ανθρώπου, από την φύση του οποίου έπονται αναγκαία όλα όσα χρησιμεύουν για τη συντήρησή του. έτσι ο άνθρωπος καθορίζεται ώστε να τα πράξει" (ibid). 


� Έκφραση δανεισμένη από τον τίτλο κειμένου του Κοσμά Ψυχοπαίδη στο περ. Ο ΠολΙτηΣ δεκαπενθήμερος, τ. 8 (30.6.95), σ. 23 επ.


� Αυτό προκύπτει από το Σχόλιο που ακολουθεί, στο οποίο επισημαίνεται η διαφορά στο αντίστοιχο πάθος της libido του μεν και των δε - δηλαδή στο πάθος, μέσα από το οποίο οδηγούνται από τη φύση τους να αναπαραγάγουν το είναι τους. 


� Στο ίδιο Σχόλιο.


� Η Γ΄ Πρόλογος. Επίσης Π. Π. κεφ. 1 παρ. 1.


� "Διότι δεν καθορίζονται όλοι κατά φυσικό τρόπο να ενεργούν σύμφωνα με τους κανόνες και τους νόμους του Λόγου. Αντιθέτως, όλοι γεννιούνται σε πλήρη άγνοια των πραγμάτων και, προτού γίνουν ικανοί να γνωρίσουν τον αληθή κανόνα της ζωής και να αποκτήσουν το ήθος της αρετής, έστω και αν ανατράφηκαν καλά, μεγάλο μέρος της ζωής τους έχει περάσει. Ωστόσο, στο μεταξύ οφείλουν να ζήσουν και να διατηρήσουν τον εαυτό τους όσο εξαρτάται απ' αυτούς, ήτοι παρακινούμενοι μόνο από την όρεξη" (Θ.-π. Π. κεφ. 16, σ. 122).


� Όπως π.χ. συμβαίνει στον Καντ, για τον οποίο "μια αρχή η οποία βασίζεται μόνο στον υποκειμενικό όρο της δεκτικότητας σε μια ευχαρίστηση ή δυσαρέσκεια [...] μπορεί να χρησιμεύσει ως έμβλημα για το υποκείμενο που διαθέτει αυτή τη δεκτικότητα, αλλά όχι ως νόμος" (Ιmmanuel Kant, Kritik der praktischen Vernunft, Werke, hrsg. von der Koeniglich Preussischen Akademie der Wissenschaften, Berlin 1910, Band V, σελ. 22). Πρβλ. και Εγκυκλοπαίδεια της Πλειάδος, Η ιστορία της φιλοσοφίας. Η καντιανή επανάσταση, Μορφωτικό Ίδρυμα Εθνικής Τραπέζης, Αθήνα 1978, σελ. 70: [για τον Καντ] "η πρακτική φύση του ανθρώπου [...] κατέχει μια δυιστική σύνθεση: τον ηθικό νόμο και την τάση προς την ευτυχία, δύο τάσεις κάθε άλλο παρά ταυτόσημες".


� Πράγμα που οδήγησε τον Louis Guillermit στη διατύπωση ότι ο Σπινόζα φτάνει "μέχρι το σημείο να αποκαλέσει την οντολογία του Ηθική" (Ο Emmanuel [sic] Kant και η κριτική φιλοσοφία, in: Φρανσουά Σατελέ (επιμ.), Η φιλοσοφία. Τόμος Γ΄, Από τον Καντ ως τον Χούσσερλ, εκδ. Γνώση, Αθήνα 1985, σελ. 58). 


� Η αποδοχή αυτή είναι π.χ. φανερή στον τίτλο του κεφ. 16 του 3ου βιβλίου της Summa contra gentiles του Θωμά Ακινάτη, το οποίο φέρει τον χαρακτηριστικό τίτλο "Quod finis cuiuslibet rei est bonum". 


 Για μια λεπτομερέστερη ανάπτυξη σχετικά με την αριστοτελική κριτική της πλατωνικής ιδέας του αγαθού, τη θωμιστική ανάγνωσή της και τις συναφείς αναφορές που απαντώνται στο σπινοζικό έργο βλ. Auguste Bayonas, Spinoza, la pensée antique et les preuves aristotéliciennes de l' existence de Dieu, in: Α.Π.Θ./Επιστημονική Επετηρίδα Φιλοσοφικής Σχολής, τόμος 12ος, Θεσσαλονίκη 1973, σ. 186.


� Στο ήδη δις προαναφερθέν Σχόλιο του Θ. 9 Γ΄ της Ηθικής.


� Η ιδέα αυτή διαπνέει συνολικά το έργο του γερμανού φιλοσόφου. τελείως ενδεικτικά βλ. το Θεώρημα ΙΙΙ και, βεβαίως, τον θεμελιώδη νόμο του καθαρού πρακτικού Λόγου στην Kritik der praktischen Vernunft (Werke, hrsg. von der Koeniglich Preussischen Akademie der Wissenschaften, Berlin 1910, Band V, σελ. 27 και 30 αντίστοιχα).


� Την παραδοχή αυτή προϋποθέτουν διατυπώσεις όπως π.χ. η εξής: "Το κατάλληλο πρότυπο αποτελεί πολλώ μάλλον η επικοινωνιακή κοινότητα των ενδιαφερομένων, οι οποίοι, ως μετέχοντες σε έναν πρακτικό λόγο [Diskurs], δοκιμάζουν την αξίωση ισχύος των κανόνων και, στο βαθμό που την αποδέχονται αιτιολογημένα [mit Gruenden], σχηματίζουν την πεποίθηση ότι, υπό τις δεδομένες συνθήκες, οι προτεινόμενοι κανόνες είναι 'δίκαιοι'" (Jürgen Habermas, Legitimationsprobleme im Spätkapitalismus, Suhrkamp Verlag, Frankfurt a.M. 1973, σελ. 144).


� Επ' αυτού, μάλιστα, έχει αντιθέτως υποστηριχθεί ότι "το ίδιον του σπινοζισμού είναι επίσης ότι υποτάσσει στο Λόγο, μέσω των αναγκαίων παρεκβάσεων, αυτό που σε πρώτη ματιά θα φαινόταν το πλέον αντίθετο προς αυτόν" (Pierre-François Moreau, Spinoza et l' Expérience, in: Spinoza et la politique, Actes du Colloque de Santiago du Chili, L' Harmattan, Paris/Montréal 1997, σ. 33). Στο κείμενό του αυτό, ο Moreau, εν μέρει εκλαϊκεύοντας τις θέσεις που αναπτύσσει στη σημαντική, από άποψη τόσο όγκου όσο και περιεχομένου, διατριβή του Spinoza. L' Expérience et l' Éternité, PUF, coll. Epiméthée, Paris 1994, ισχυρίζεται ότι ο σπινοζισμός, εντάσσοντας την εμπειρία μεταξύ των αντικειμένων της φιλοσοφικής σκέψης, "εμφανίζεται ως ένας στοχασμός πάνω στις μορφές και τα μέσα της ορθολογικότητας. Ο Λόγος γι' αυτόν δεν είναι ένα δεδομένο, αλλά μια κατασκευή [construit]. Αυτό αναμφίβολα συνιστά την επικαιρότητα των ερωτημάτων του στον καιρό μας, όπου ο Λόγος φαίνεται να συναντά ασταμάτητα νέους αντιπάλους". Με βάση τα ανωτέρω, ο εν λόγω συγγραφέας οδηγείται να διατυπώσει, έστω με επιφύλαξη ("ίσως"), την προκλητική φράση ότι "το να διερωτάται κανείς για το Σπινόζα είναι σήμερα ένας τρόπος να απαντήσει στο ερώτημα: τί είναι Διαφωτισμός;".


 Η εξέταση της προβληματικής αυτής δεν ανήκει συστηματικά στο αντικείμενο της παρούσας εργασίας. Ορισμένες παρατηρήσεις για τη συγγένεια, αλλά και για τις σημαντικές διαφορές του Σπινόζα σε σχέση με το διαφωτιστικό εγχείρημα διατυπώνονται κατωτέρω σε διάφορα σημεία της εργασίας και ιδίως στο τελευταίο κεφάλαιο, ενώ η χρήση της εμπειρίας θεματοποιείται στην ενότητα Δ3.


� Βλ. Ηθικά Νικομάχεια 1140 β 7.


� Δηλαδή κατά την οποία "για να μπορεί η ηθική κρίση να είναι αναγκαία, πρέπει να υπάρχει κάτι που να είναι αγαθό 'καθ' εαυτό' [...]. Μόνο ένα πράγμα υπάρχει που να είναι πραγματικά αυτό το απόλυτο και ανεξάρτητο από όρους αγαθό, δηλαδή η αγαθή βούληση 'καθ' εαυτήν' και όχι τα περιορισμένα αυτά αγαθά, όπως η ευτυχία, η ευχαρίστηση, η συντήρηση του εαυτού σου και του είδους σου ή η τελειότητα. Το μόνο πράγμα που δεν εξαρτάται από προϋποθέσεις είναι η θέληση για την πραγμάτωση του αγαθού, η οποία μας προσφέρεται με τη μορφή του καθήκοντος" (Η καντιανή επανάσταση, ό.π., σημ. 66. η υπογράμμιση δική μου).


� Η Δ΄ Θ. 25.


� "Τι μπορεί να είναι η θεωρία μας;" διερωτάται ο Φρίντριχ Νίτσε, σε κάποιο σημείο του Λυκόφωτος των ειδώλων. Η απάντηση που δίνει ο ίδιος ο Νίτσε στο ερώτημά του αυτό θα μπορούσε να επαναληφθεί σχεδόν αυτούσια προκειμένου και για το Σπινόζα: "η θεωρία μας είναι ότι κανείς δεν απονέμει στον άνθρωπο τις ιδιότητές του - ούτε ο Θεός, ούτε η κοινωνία, ούτε οι γονείς και οι πρόγονοί του, ούτε ο εαυτός του. (Η ανοησία της τελευταίας ιδέας διδάχτηκε ως 'νοητή ελευθερία' από τον Καντ - ή ίσως και από τον Πλάτωνα). Ο άνθρωπος δεν είναι το αποτέλεσμα κάποιας ειδικής επιδίωξης, μιας θέλησης, ενός σκοπού. ούτε είναι το αντικείμενο μιας απόπειρας προσέγγισης ενός 'ιδανικού ανθρώπου' ή μιας 'ιδανικής ευτυχίας' ή μιας 'ιδανικής ηθικής'. Είναι παράλογο να θέλουμε να αναθέσουμε την ουσία κάποιου στον ένα ή στον άλλο σκοπό. Επινοήσαμε την έννοια του "σκοπού": στην πραγματικότητα δεν υπάρχει σκοπός" (Το λυκόφως των ειδώλων, Εκδοτική Θεσσαλονίκης χ. χρ. σ. 46. Οι υπογραμμίσεις και τα εισαγωγικά είναι στο πρωτότυπο).


� Το συγκεκριμένο Θεώρημα εντοπίζει ένα βασικό, για το Σπινόζα, γνώρισμα της σκέψης σύμφωνα με το Λόγο, ήτοι το ότι "στη φύση του Λόγου δεν είναι να θεωρεί τα πράγματα ως τυχαία, αλλά ως αναγκαία". Κατά το Πόρισμα δε του θεωρήματος, "το ότι θεωρούμε τα πράγματα ως τυχαία, σε σχέση τόσο με το παρελθόν όσο και με το μέλλον, ανάγεται στη φαντασία και μόνο". 


� "Ας υποθέσουμε ένα παιδί που είδε χθες πρώτη φορά το πρωί τον Πέτρο, το μεσημέρι τον Παύλο και το βράδι τον Συμεών, ενώ σήμερα το πρωί ξαναείδε τον Πέτρο. Είναι προφανές ... ότι μόλις δει το πρωινό φως ... θα φανταστεί ολόκληρη την ημέρα και, μαζί με την εικόνα του πρωινού, θα φανταστεί τον Πέτρο, με εκείνη του μεσημεριού τον Παύλο και με του βραδινού τον Συμεών, δηλαδή θα φανταστεί την ύπαρξη του Παύλου και του Συμεών σε σχέση με τον μέλλοντα χρόνο. αντίθετα, αν δει τον Συμεών το βράδι, θα αναφέρει τον Πέτρο και τον Παύλο στον παρελθόντα χρόνο ... Αν συμβεί μια φορά να δει τον Ιάκωβο στη θέση του Συμεών, τότε το επόμενο πρωί θα φανταστεί μαζί με το βράδι πότε τον Συμεών και πότε τον Ιάκωβο..." κ.ο.κ.


� Η Ε΄ Θ. 6.


� Στο Σχόλιο του συναφούς θεωρήματος - 32 Γ΄ - αναφέρεται ότι: "όλα αυτά [ενν. το ότι οι άνθρωποι έχουν την τάση να καταλαμβάνονται από τα συναισθήματα των ομοίων τους] θα δούμε ότι μας τα διδάσκει η ίδια η εμπειρία, αν θελήσουμε να την συμβουλευθούμε. ιδίως αν προσέξουμε τα πρώτα χρόνια της ηλικίας μας. Πραγματικά, τα παιδιά, καθώς το σώμα τους είναι σαν να βρίσκεται συνεχώς σε αμφίρροπη κατάσταση, παρατηρούμε ότι γελάνε ή κλαίνε από μόνο το γεγονός ότι βλέπουν τους άλλους να γελάνε ή να κλαίνε. και οτιδήποτε βλέπουν να κάνουν οι άλλοι θέλουν κι αυτά όμοια να το μιμηθούν και, τέλος, επιθυμούν ό,τι φαντάζονται πως ευχαριστεί τους άλλους". 


� Από την άλλη, δεν πρέπει να παραβλέπουμε ότι η φροϋδική libido είναι ευρύτερη από τη σπινοζική, όπως η τελευταία ορίζεται στον Ορισμό αρ. 48 των παθών (Η Γ΄).


� Έτσι και: F. Burbage - N. Chouchan, Freud et Spinoza. La question de la transformation et le devenir actif du sujet, στο: O. Bloch (dir.), Spinoza au XXe siècle, PUF, Paris 1993, ιδίως σελ. 533.


� Η αντίρρηση αυτή φυσικά απηχεί την καρτεσιανή σύλληψη της σχέσης νόησης/βούλησης. Σύμφωνα με τη σύλληψη αυτή, η νόηση "παρουσιάζει" τρόπον τινά ενώπιον της βούλησης κάποιες εξίσου νόμιμες από λογική άποψη αποφάνσεις, από τις οποίες η δεύτερη επιλέγει μία με βάση τα δικά της, ηθικά κριτήρια και καταφάσκει σε αυτήν και όχι στις άλλες. Π.χ. η βούληση είναι αυτή που αποφασίζει ότι "ο θεός δεν με εξαπατά", ενώ από λογική άποψη αυτό θα ήταν νοητό. Βλ. Descartes, Œuvres et lettres, Gallimard, Paris 1953, σ. 305-6 (4η Méditation).


 Σημειωτέον ότι, ήδη στην πρακτική φιλοσοφία του Θωμά Ακινάτη, υφίσταται η λεπτομερής διάκριση μεταξύ του consilium, που ανατίθεται στη νόηση, και του eligere, consentire και uti, τα οποία καθορίζει εν συνεχεία η βούληση ανάλογα με την intentio finis της πράξης (Summa Theologica, 1a 2 æ, Q 13. ό.π., σελ. 114). Έτσι, ο Σπινόζα και εδώ διαφοροποιείται με την ίδια κίνηση τόσο από το σχολαστικισμό, όσο και από τον καρτεσιανισμό.


� Ενός Σχολίου που συνειρμικά ανακαλεί τη γνωστή φροϋδική παρομοίωση του εγώ με έναν αναβάτη, ο οποίος όμως συχνά άγεται από το άλογό του αντί να το κατευθύνει εκεί που θέλει αυτός.


� Για το εγχείρημά του αυτό ο Σπινόζα γράφει χαρακτηριστικά ότι "αν δεν δώσω ένα εμπειρικό παράδειγμα του πράγματος, μου φαίνεται απίθανο να μπορέσω να κάνω τους ανθρώπους να εξετάσουν απροκατάληπτα (aequo animo) το σημείο αυτό. τόσο σταθερά είναι πεπεισμένοι ότι το σώμα άλλοτε κινείται και άλλοτε ηρεμεί με ένα απλό νεύμα της ψυχής".


� Στο ίδιο πάντα κείμενο του Σχολίου του Θ. 2 Γ΄:


 - "Ομοίως ο παραληρών, η φλύαρη γυναίκα, το παιδί και πολλοί άλλοι του ιδίου φυράματος πιστεύουν ότι μιλούν από ελεύθερη απόφαση της ψυχής τους, ενώ στην πραγματικότητα δεν μπορούν να συγκρατήσουν την ορμή που έχουν για να μιλούν". 


 - "Παραδείγματος χάριν, δεν μπορούμε να πούμε μία λέξη, αν δεν τη θυμόμαστε".


 - "Όταν όμως ονειρευόμαστε πως μιλάμε, νομίζουμε ότι μιλάμε με απόφαση της ψυχής. Και όμως δεν μιλάμε ή, και αν μιλάμε, αυτό συμβαίνει από μια αυθόρμητη κίνηση του σώματος".


 Η άμεση μετάβαση από την ιδέα του παιδιού στην ιδέα της γλώσσας είναι απόλυτα ομαλή, δεδομένου ότι η λατινική λέξη in-fans που χρησιμοποιεί εδώ ο Σπινόζα (όπως ακριβώς και η ελληνική νή-πιο, εξάλλου) δηλώνει κατά λέξη αυτό που δεν μιλάει.


� Βλ. Jacques Lacan, Écrits - Livre III, éd. du Seuil, Paris 1981, σ. 157. Τις σχέσεις του τελευταίου προς το Σπινόζα αναλύει εν συντομία η Elizabeth Rοudinesco, Lacan et Spinoza. Essai d' interprétation, στο: Spinoza au XXe siècle, ό.π., σελ. 577, χωρίς πάντως να αναφέρεται ειδικά στο θέμα της γλώσσας.


� "Άκουσα κάποτε κάποιον να φωνάζει ότι η αυλή του πέταξε στην κότα του γείτονα ...". Η Β΄ 47 Σχ.


� Η Γ΄, εξήγηση του Ορισμού 1 των παθών.


� Έτσι και Pierre-François Moreau, Spinoza, éd. du Seuil-écrivains de toujours, Paris 1975, σελ. 99.


� Η Γ΄, ό.π.


� "Αν, αντίθετα, οι περισσότεροι άνθρωποι γεννιούνταν ώριμοι και κάποιος γεννιόταν παιδί, τότε όλοι θα λυπούνταν τα παιδιά διότι θα θεωρούσαν την παιδική ηλικία όχι ως κάτι φυσικό και αναγκαίο, αλλά ως ελάττωμα ή αμάρτημα της φύσης" (Σχόλιο του Θ. 6 του Ε΄ μέρους). 


� O όρος "προβληματικός" προφανώς χρησιμοποιείται καταχρηστικά και μόνο χάριν της αντιδιαστολής. Για το Σπινόζα δεν υπάρχουν προβληματικοί και μη προβληματικοί, δεδομένου ότι τόσο οι καθοδηγούμενοι από το Λόγο όσο και οι ανόητοι αποτελούν εξίσου μέρος της κοινής δύναμης της φύσης.


� Sigmund Freud, Aus der Geschichte einer infantilen Neurose, Gesammelte Werke, London, Imago Pub. Co, 1940, Band 8, σ. 171. η υπογράμμιση στο πρωτότυπο.


� Στο ίδιο Σχόλιο του Πορίσματος του Θ. 49 Β΄ ο Σπινόζα δηλώνει: "αγνοώ πώς πρέπει να κριθεί αυτός που αυτοαπαγχονίζεται ή πώς πρέπει να κριθούν τα παιδιά, οι μωροί, οι φρενοβλαβείς κ.ά.". Σημειωτέον επίσης ότι για τον "Ισπανό ποιητή" του Σχ του Θ. 39 Δ΄, ο οποίος έπαθε διαταραχή της προσωπικότητας και είχε λησμονήσει την προηγούμενη ζωή του, αναφέρεται ότι "θα μπορούσε να τον πάρει κανείς για ενήλικο νήπιο, αν είχε ξεχάσει και τη μητρική του γλώσσα" - ακόμα μια φράση, στην οποία συμπυκνώνονται και οι τρεις προαναφερθείσες συνιστώσες της αυτόνομης δυναμικής του σώματος. 


� Jean-Jacques Rousseau, Du contrat social, Livre I, Chap. I (Union Générale d' éditions, Paris 1973, σ. 60). H υπογράμμιση στο πρωτότυπο. 


� Ασφαλώς πρόκειται για εκ των υστέρων χαρακτηρισμό: ο όρος δεν απαντάται στο κείμενο του ίδιου του Ρουσώ με την έννοια που χρησιμοποιείται εδώ. Πιστεύουμε όμως ότι απαντώνται τα βασικά εκείνα στοιχεία που συνδέονται με αυτή στη μετέπειτα φιλοσοφική παράδοση, η οποία κορυφώνεται με τον Ηegel. 


 Τον όρο "αλλοτρίωση" σε αναφορά με τον Ζαν-Ζακ Ρουσώ έχει στο παρελθόν χρησιμοποιήσει και ο Louis Althusser, Sur le "contrat social" (in Cahiers pour l' analyse no 8, éd. du Seuil 1967, σελ. 10), αλλά με ελαφρά διαφορετικό νόημα. 


� Ρουσώ, ό.π., σ. 79.


� Σε άλλο κείμενό του, εξάλλου, δηλώνει ρητά ότι "η ελευθερία συνίσταται όχι τόσο στο να πραγματοποιείς τη βούλησή σου, όσο στο να μην υπόκεισαι στη βούληση ενός άλλου" (J.J. Rousseau, Lettres écrites de la Montagne, Lettre VIII, Ed. Ides et Calendes, Neuchâtel 1962, σ. 239).


� Η Α΄ Θ. 28. 


� Πρόσφατο και χαρακτηριστικό παράδειγμα αυτής της παρανόησης - όπως και πολλών άλλων - αποτελεί το Αλτουσέρ και Σπινόζα. Τρία ερωτήματα: για τον ανθρωπισμό, το ασυνείδητο και την τέχνη του Γ. Διζικιρίκη (Φιλιππότης, Αθήνα 1994, σ. 44 και passim), ο οποίος, στο ζήτημα της σχέσης ντετερμινισμού και ελευθερίας, κάνει λόγο για "δυσκολίες και αδιέξοδα" της σπινοζικής σκέψης και, περαιτέρω, για "σπινοζικό παράδοξο".


 Την ίδια παρανόηση συναντούμε και σε μια ακόμη νεοελληνική αναφορά, αυτή όμως αρκετά προγενέστερη και σαφώς πιο περιορισμένων φιλοδοξιών, η οποία σήμερα έχει καθαρά ιστορικό ενδιαφέρον: ένα σημείωμα του ποιητή Κωστή Παλαμά στο περιοδικό "Κυριακή, του Ελευθ. Βήματος" της 13ης Ιανουαρίου 1927 για τα 250 χρόνια από το θάνατο του ολλανδού φιλοσόφου, με τον τίτλο "Σπινόζας" (sic). Κατά το σημείωμα αυτό, "έζησε κατ' εξοχήν ελεύθερος - τί περίεργο - ο άνθρωπος που καταδικάζει με τη φιλοσοφία του ίσα-ίσα το αυτεξούσιο, την αυτενέργεια" (Κ. Παλαμά, ΄Απαντα, τόμος 13ος, εκδ. Γκοβόστη, Αθήνα χ.χρ.).


� Στο τέλος της ενότητας 3.


� Όπως π.χ. για τον Ζ.Π. Σαρτρ: "το ζήτημα της ελευθερίας μου τίθεται αέναα μέσα στο είναι μου. δεν είναι μια επιπρόσθετη ποιότητα ή μια ιδιότητα της φύσης μου. είναι επακριβώς το υλικό τού Είναι μου" (Jean-Paul Sartre, L' être et le néant, éd. Gallimard, Paris 1943, σ. 514. οι υπογραμμίσεις στο πρωτότυπο).


� H Γ΄ Θ. 2 Σχ.


� Η καθοδήγηση αυτής της προσπάθειας, εξάλλου, είναι ο λόγος ύπαρξης ολόκληρης της Ηθικής. αν ο άνθρωπος γεννιόταν ελεύθερος, η Ηθική δεν θα είχε λόγο να γραφεί. 


� Η απόρριψη της ελευθερίας της βούλησης απαντάται και στον Χομπς, όχι όμως και η απόρριψη της αρνητικής σύλληψης της ελευθερίας. Απολύτως ενδεικτική συναφώς μια διατύπωση της Ιόλης Πατέλλη, από το Η φιλοσοφία του Χομπς. Λόγος και αιτιότητα στη νέα φυσική και πολιτική επιστήμη, Ίδρυμα Σάκη Καράγιωργα, Αθήνα 1995 σ. 150: "Τη μόνη ελευθερία που αναγνωρίζει ο Hobbes είναι την ελευθερία που έχει κανείς να κάνει κάτι το οποίο βούλεται να κάνει. Η μεν βούληση, δηλαδή, δεν είναι ελεύθερη, η δε πράξη που συνιστά αντικείμενό της είναι από την άποψη ότι δεν υπάρχει κανένα εξωτερικό κώλυμα για την πραγματοποίησή της". 


� O John Gray (Liberalisms. Essays in Political Philosophy, Routledge, London/New York 1989), στρεφόμενος ιδίως κατά του Isaiah Berlin και του κειμένου του Two concepts of liberty, αμφισβητεί την αναγκαία σύνδεση της φιλελεύθερης θεωρίας με την αρνητική σύλληψη της ελευθερίας ("Ένας από τους πιο αμφιλεγόμενους ισχυρισμούς του Μπερλίν είναι ότι υπάρχει κάποια ειδική συγγένεια μεταξύ των αρνητικών θεωρήσεων της ελευθερίας και των διανοητικών παραδόσεων του κλασικού φιλελευθερισμού". ΄Ο.π. σ. 62). Το ότι όμως οι παραδόσεις αυτές ταυτίζουν την ελευθερία με τη δυνατότητα επιλογής μεταξύ πολλών λύσεων, όχι μόνο δεν το αμφισβητεί, αλλ' αντιθέτως το διεκδικεί ως στοιχείο που εγγράφεται στο ενεργητικό τους ("my argument so far has been that a freedom-promoting policy is one which expands the options open to men [...] against those classical liberals who insist that their intellectual tradition is partly defined by advocacy of a narrowly negative view of liberty" - σ. 63, η υπογράμμιση δική μου).


� Το λυκόφως των ειδώλων, Εκδοτική Θεσσαλονίκης χ. χρ. σ. 45. Οι υπογραμμίσεις και τα εισαγωγικά στο πρωτότυπο.


� Σε μια ανάλογη σύνδεση προβαίνει και ο Σαρτρ, ό.π. σ. 639: "Η ουσιώδης επίπτωση των προηγούμενων παρατηρήσεών μας είναι ότι ο άνθρωπος, καταδικασμένος καθώς είναι να είναι ελεύθερος, φέρει το βάρος του κόσμου ολόκληρου πάνω στις πλάτες του: είναι υπεύθυνος για τον κόσμο και για τον εαυτό του, και αυτό είναι τρόπος ύπαρξης γι' αυτόν". 


� Bλ. Deleuze, Spinoza. Philosophie pratique, éd. de Minuit, Paris 1981, σ. 44 - 63.


� Επιστολή 20, σ. 261.


� Επιστολή 20, συνδυασμός τριών χωρίων που βρίσκονται στις σ. 261 και 268.


� Σημειώνουμε ότι, όταν γράφονται οι επιστολές αυτές, ο Μπλέιενμπερχ έχει υπόψη του μόνο τις "Αρχές της φιλοσοφίας του Καρτέσιου" και τους "Μεταφυσικούς στοχασμούς" που τις συνοδεύουν, το πρώτο και τελευταίο έργο που ο Σπινόζα μπόρεσε να εκδώσει με το όνομά του όσο ζούσε. Επομένως, οι παρατηρήσεις της επιστολής του βασίζονται σε αυτό και μόνο.


� Blyenbergh, ό.π. σ. 268.


� Βλ. προηγουμένως, ενότητα 2.


� ΄Ο.π., σ. 268.


� Βλ. σχετικά K.O. Meinsma, Spinoza en zijn kring: historisch-kritische studiën over Hollandsche vrijgeesten, 's-Gravenhage, M. Nijhoff 1896, ιδίως κεφ. ΙΙΙ και ΙV. Πρβλ. επίσης το κατατοπιστικό Glossaire des sectes et mouvements réligieux au temps de Spinoza, του H.G. Hubbeling, που τίθεται ως Παράρτημα στη γαλλική μετάφραση του ανωτέρω έργου (Spinoza et son cercle, Paris, Vrin 1983). Εξάλλου, ο Έλληνας αναγνώστης μπορεί ήδη να συμβουλευθεί σχετικά την Εισαγωγή του Γ. Βώκου στην ελληνική έκδοση της Πολιτικής Πραγματείας (εκδ. Πατάκη, Αθήνα 1996, σ. 15 επ.). 


� Για μια εκτενέστερη αναφορά στις σχέσεις του Σπινόζα με τις διάφορες σέκτες που δρούσαν στις Κάτω Χώρες την περίοδο εκείνη βλ. Leszek Kolakowski, Chrétiens sans Eglise, γαλλ. μετ. éd. Gallimard, Paris 1943, σ. 206 επ.


� Κατά μια σχηματική διατύπωση, "με το δόγμα του 'προορισμού' [της Μεταρρύθμισης], η τύχη των ψυχών μετά θάνατον γινόταν εντελώς ανεξάρτητη από τις ενέργειες των ιερέων. [...] Η θεολογία των [Ιησουιτών] ήταν ακριβώς η αντίθετη της θεολογίας των Προτεσταντών: πίστευαν στην ελεύθερη βούληση και αντετίθεντο στον 'προορισμό'" (Μπέρτραντ Ράσσελ, Ιστορία της δυτικής φιλοσοφίας - Ενότητα ΙV, Από την Αναγέννηση στον Χιουμ, εκδ. Αρσενίδη, Αθήνα χ.χρ. σελ. 201-202).


 Ας μην ξεχνάμε ότι αντιλήψεις ανάλογες με την πρώτη, ότι δηλαδή η σωτηρία του ανθρώπου είναι κάτι που δεν εξαρτάται από τη δική του προσπάθεια αλλά από τη θεία βούληση, είχαν αναπτυχθεί στο πλαίσιο του ύστερου νομιναλισμού, από τον οποίο η σπινοζική θεωρία είχε επηρεαστεί σε σημαντικό βαθμό κατά τη διάπλασή της. Περί αυτών βλ. ενδεικτικά W.J. Courtenay, Nominalism and late medieval religion, in: C. Trinkaus/H.A. Oberman (eds), The pursuit of holiness in late medieval and renaissance religion, Leiden, E.J. Brill 1974, ιδίως σελ. 27 ("excessive stress on the omnipotence of God") και 47 (ενότητα με τίτλο Soteriology).


� Π. Π. κεφ. 2 παρ. 9. πρβλ. και κεφ. 4 παρ. 5.


� "Δεν μπορώ να κρύψω ότι εκπλήσσομαι εξαιρετικά όταν λέγεις: αν ο Θεός δεν τιμωρούσε τα αμαρτήματα (εννοείται ως δικαστής με ποινή που να μην είναι συνέπεια του ίδιου του αμαρτήματος. διότι αυτό και μόνο είναι το ερώτημά μας) ποιος λόγος θα με εμπόδιζε να διαπράττω με απληστία κάθε είδους έγκλημα; Όποιος βέβαια απέχει από το έγκλημα (πράγμα που ελπίζω να μην συμβαίνει μ' εσένα) από το φόβο της ποινής και μόνο, αυτός δεν ενεργεί ουδόλως από αγάπη και ελάχιστα κατέχει την αρετή. Καθ' όσον με αφορά, απέχω ή προσπαθώ να απέχω από όσα προφανώς απάδουν προς την ιδιαίτερη φύση μου και με απομακρύνουν από την αγάπη και τη γνώση του Θεού" (επιστολή αρ. 21 του Σπινόζα στον Μπλέιενμπερχ, της 28.1.1665, σ. 280. η υπογράμμιση δική μου).


� Η E΄ Θ. 42.


� Στην ίδια επιστολή 21, ό.π.


� Βλ. τον ορισμό αρ. 13 στο Γ΄ της Ηθικής για το πάθος του φόβου και την εξήγηση του ίδιου ορισμού για το πάθος της ελπίδας. (Στην εξήγηση αυτή εξάλλου αναφέρεται ότι "δεν υπάρχει ελπίδα χωρίς φόβο και φόβος χωρίς ελπίδα"). 


� Βλ. Filippo Mignini, Introduzione a Spinoza, Editore Laterza, Bari 1994, σελ. 179-180: "Η διάδοση, της οποίας έτυχε η Θεολογικο-πολιτική Πραγματεία κυρίως στην Ολλανδία, τη Γαλλία, τη Γερμανία, την Αγγλία και την Ελβετία [...] δεν άργησε να προκαλέσει αντιπαραθέσεις, κριτικές και ανασκευές, στις οποίες ενεργοποιούνται, με μικρότερη ή μεγαλύτερη βιαιότητα, οι κατηγορίες που είχαν ήδη διατυπωθεί στην αλληλογραφία και προασπίζουν τα δικαιώματα της θρησκείας, της ευσέβειας και της θεολογίας".


 Αυτά εξάλλου τα έργα αποκήρυξης του σπινοζισμού βρίσκονται ήδη συγκεντρωμένα σε ειδική πτέρυγα στο μουσείο (και άλλοτε σπίτι) του Σπινόζα στο Leiden, όπου καταλαμβάνουν σαφώς περισσότερο χώρο απ' ό,τι τα έργα ανάλυσης και ερμηνείας της φιλοσοφίας του.


� Αυτή τη "μετέωρη" μεταξύ δύο κυρίαρχων εκδοχών στάση, η οποία χαρακτηρίζει τη σπινοζική παρέμβαση, επισημαίνει και ο Γ. Βώκος στην Εισαγωγή του για την ελληνική έκδοση της Πολιτικής Πραγματείας (εκδ. Πατάκη, Αθήνα 1996). Ενδεικτικά σ. 25: "Ένα παράδειγμα. Ο Σπινόζα παίρνει θέση στη μεγάλη διαμάχη που φέρνει αντιμέτωπους τους θιασώτες της ελευθερίας της Βούλησης και του Προορισμού, ως προς το κρίσιμο πρόβλημα της σωτηρίας. [...] Ο Σπινόζα θα παρακάμψει τις δύο αντιμαχόμενες μερίδες, δείχνοντας ότι η σωτηρία των ανθρώπων εξαρτάται από τις πράξεις τους, χωρίς όμως αυτό να συνεπάγεται ότι οι τελευταίες θα αποτελέσουν αντικείμενο επιβράβευσης εκ μέρους οποιουδήποτε" (η υπογράμμιση δική μου).


� "Στο μεσαίωνα, η κοσμοαντίληψη ήταν ουσιωδώς θεολογική. [...] Το θρησκευτικό λάβαρο κυμάτισε για τελευταία φορά στην Αγγλία το 17ο αιώνα και, πενήντα μόλις χρόνια αργότερα, η νέα αντίληψη, που έμελλε να γίνει η κλασική αντίληψη της αστικής τάξης, η νομική αντίληψη, εμφανίστηκε στη Γαλλία χωρίς μεταμφίεση" (Friedrich Engels/Κarl Kautsky, Juristensozialismus, άρθρο στη Neue Zeit, έτος 5ο (1887), φύλλο β΄, σ. 49-51 = Marx-Engels, Werke, τ. 21, Dietz Verlag, Berlin 1973, σελ. 491-492. η υπογράμμιση στο πρωτότυπο).


� Επισημαίνεται δηλαδή ότι "όλες οι μεστές έννοιες της σύγχρονης πολιτειολογίας είναι εκκοσμικευμένες θεολογικές έννοιες" (Carl Schmitt, Πολιτική Θεολογία, ελλ. μετ. Λεβιάθαν, Αθήνα 1994, σελ. 65).


� Βλ. Εισαγωγή, σημ. 3.


� Η συγκεκριμένη απόφανση προέρχεται από ένα στοχαστή, του οποίου οι απόψεις θεωρούνται κατά τα λοιπά τελείως διάφορες έως αντίθετες από εκείνες του Ρουσώ: τον Τόμας Χομπς. Βλ. Leviathan, κεφ. XIV αρχή (London 1651, repr. Oxford, Clarendon Press 1909, σ. 99).


� Βλ. ενδεικτικά Κ. Μπ. Μακφέρσον, Ατομικισμός και ιδιοκτησία, εκδ. Γνώση, Αθήνα 1986, ιδίως σελ. 350 στοιχ. (vii) - και passim. Επίσης Γιώργου Πάσχου, Πολιτική δημοκρατία και κοινωνική εξουσία (2η έκδοση), Παρατηρητής, Θεσσαλονίκη 1981, ιδίως σελ. 177 επ.


� Ή τουλάχιστον η "παραδοσιακή" φιλελεύθερη σύλληψη, σύμφωνα με τη διάκριση που εκθέτει ο Φιλήμων Παιονίδης στο εισαγωγικό του σημείωμα (το οποίο φέρει τον τίτλο "Παραδοσιακός και εξισωτικός φιλελευθερισμός") για το βιβλίο τού Ronald Dworkin Φιλελευθερισμός (εκδ. Σάκκουλα, Θεσσαλονίκη 1992, σελ. 16).


� Πρβλ. John Locke, Two treatises of Government, κεφ. ΙΧ, παρ. 124 (ό.π., σελ. 368): "The great and chief end therefore, of Mens uniting into Commonwealths, [...] is the Preservation of their Property" (οι υπογραμμίσεις στο πρωτότυπο). 


� Rousseau, Du contrat social, ό.π. σελ. 87.


� Σύμφωνα με τη γνωστή διατύπωση του Καντ (από την 5η πρόταση της Idee zu einer allgemeinen Geschichte in weltbuergerlicher Absicht· βλ. Kant's Werke, hrsg. von der Koeniglich Preussischen Akademie der Wissenschaften, Berlin 1910, Band VIII, σελ. 22).


� Διατύπωση που αποτελεί και τον τίτλο της 5ης ενότητας του Λυκόφωτος των ειδώλων του Νίτσε.


� Πρβλ. π.χ.: "Ο Α. Smith δεν υποστηρίζει ότι σε όλες τις περιπτώσεις τα εγωιστικά συμφέροντα καθοδηγούνται από το αόρατο χέρι. Ούτε υποστηρίζει ότι τα εγωιστικά συμφέροντα προωθούν πάντα το συμφέρον της κοινωνίας. Η υπεροχή του συστήματος τιμών ως οργανωτικού μηχανισμού της οικονομικής ζωής έγκειται στο ότι συνδέει το ισχυρό κίνητρο του εγωιστικού συμφέροντος με τη γενική ευημερία. αυτό όμως μόνο υπό την προϋπόθεση ότι 'πλαισιώνεται από τους κατάλληλους θεσμούς'" (Διονύση Γ. Δρόσου, Αγορά και κράτος στον Adam Smith. Κριτική στην αναδρομική θεμελίωση του νεο-φιλελευθερισμού, Ίδρυμα Σάκη Καράγιωργα, Αθήνα 1994 σ. 95).


� Ενδεικτικά: Immanuel Kant, Grundlegung der Metaphysik der Sitten - ΙΙΙ, στην προαναφερθείσα έκδοση, Band ΙV, σελ. 459, υποσημείωση: "Το λογικό συμφέρον του Λόγου, που είναι να αναπτύσσει τις γνώσεις του ...".


� Kant, Idee .., εισ. & 1η πρόταση (ό.π., σελ. 18). Πρβλ. και Gilles Deleuze, La philosophie critique de Kant, éd. PUF-le philosophe, Paris 1963, σ. 107: "Μέσω του μηχανισμού των δυνάμεων και μέσω της σύγκρουσης τάσεων (πρβλ. την "ακοινώνητη κοινωνικότητα"), η αισθητή φύση, μέσα στον ίδιο τον άνθρωπο, επιστατεί στην καθιέρωση μιας Κοινωνίας, η οποία είναι ο μόνος τόπος όπου ο έσχατος σκοπός μπορεί να πραγματοποιηθεί ιστορικά".


� Σε αυτό το πνεύμα, οι Horkheimer/Adorno διείδαν στη σπινοζική φιλοσοφία (με ειδικότερη αναφορά στο πόρισμα του Θ. 22 Δ΄ της Ηθικής, κατά το οποίο "η προσπάθεια διατήρησης εαυτού είναι το πρώτο και μόνο θεμέλιο της αρετής") το "έμβλημα όλου του δυτικού πολιτισμού, στο οποίο συμφιλιώνονται όλες οι θρησκευτικές και φιλοσοφικές αποκλίσεις της αστικής τάξης" (Dialektik der Aufklärung, in: Th. Adorno, Gesammelte Schriften, Suhrkamp Verlag, Frankfurt a.M. 1981, σ. 46). Προχωρούν μάλιστα και σχολιάζουν ότι με αυτήν "το εγώ, που εξυψώνεται σε υπερβατολογικό και λογικό υποκείμενο, μετά τη μεθοδική εξάλειψη όλων των φυσικών καταλοίπων, θεωρούμενων ως μυθολογικών, δεν θα πρέπει να είναι ούτε σώμα, ούτε αίμα, ούτε ψυχή ...". Τα σχόλια αυτά μαρτυρούν μια τελείως πρόχειρη ανάγνωση - ή καμία απολύτως ανάγνωση - των σπινοζικών ηθικών κειμένων, τα οποία πουθενά δεν εισηγούνται την ανάδυση του υπερβατολογικού υποκειμένου και τη "μεθοδική εξάλειψη" του σώματος· εισηγούνται μάλιστα ακριβώς το αντίθετο (βλ. και αμέσως παρακάτω). Πιθανόν οι συγγραφείς να συγχέουν εδώ το Σπινόζα με τον Ντεκάρτ.


 Σε ανάλογο πνεύμα επικρίνει την ανωτέρω αναφορά και ο Pierre Macherey (L' actualité philosophique de Spinoza. Heidegger, Adorno, Foucault, σε: Αvec Spinoza. Études sur la doctrine et l' histoire du spinozisme, éd. PUF, Paris 1992, σελ. 229), θεωρώντας την όμως καταλληλότερη όχι για τον Ντεκάρτ, αλλά για τον Χομπς. Για μια εκτενέστερη, αλλά μάλλον περιγραφική επισκόπηση βλ. Guenther Mensching, Spinoza dans l' école de Francfort, στο: O. Bloch (dir.), Spinoza au XXe siècle, PUF, Paris 1993, σ. 345.


� Ο οποίος, στο The philosophy of economic science (in: W. Stark (ed.), Jeremy Bentham's Economic Writings, George Allen & Unwin, London 1952, τ. Ι, σελ. 117), διακηρύσσει απερίφραστα ότι: "ομιλώ και προτρέπω την ανθρωπότητα να ομιλήσει γλώσσα μισθοφορική [a mercenary language]. Το θερμόμετρο είναι το όργανο για τη μέτρηση της θερμότητας του καιρού. το βαρόμετρο το όργανο για τη μέτρηση της πίεσης του αέρα. Όσοι δεν είναι ικανοποιημένοι με την ακρίβεια των οργάνων αυτών πρέπει να βρουν άλλα ακριβέστερα, διαφορετικά ας αποχαιρετήσουν τη φυσική φιλοσοφία. Το χρήμα είναι το όργανο για τη μέτρηση της ποσότητας πόνου ή ηδονής. Όσοι δεν είναι ικανοποιημένοι με την ακρίβεια του οργάνου αυτού πρέπει να βρουν κάποιο άλλο ακριβέστερο, διαφορετικά ας αποχαιρετήσουν την πολιτική και την ηθική".


� Πρόκειται βέβαια για ουσιαστικοποιημένο επίθετο που χρησιμοποιείται στη θέση του αφηρημένου ουσιαστικού. Εδώ ο Σπινόζα ακολουθεί ακόμα μια φορά μια συνήθη γλωσσική του πρακτική με ουσιαστικές φιλοσοφικές συνέπειες: όπως, στο πεδίο της γνωσεολογίας, ακολουθεί τη νομιναλιστική παράδοση και μιλάει μόνο για το αληθές (verum), αποφεύγοντας την αφηρημένη veritas, έτσι και εδώ προτιμά το utile από την utilitas.


� Περί αυτού βλ. μια ενδιαφέρουσα ανάλυση στο Scott Meikle, Aristotle's Economic Thought, Clarendon Press, Oxford 1995, ιδίως σελ. 119. Εκεί, ο συγγραφέας, για να δείξει τη διαφορά της αριστοτελικής χρείας από τη νεότερη έννοια της ζήτησης, χρησιμοποιεί την επιγραμματική διατύπωση: "Το τί χρειάζομαι δεν εξαρτάται από το τί πιστεύω, ενώ το τί ζητώ εξαρτάται". Περαιτέρω, επισημαίνει, με ειρωνικό τρόπο, την ίδια σύνδεση της φιλελεύθερης αντίληψης του ωφέλιμου με την ιδέα του χρήματος που ευθαρσώς αποδέχεται και διεκδικεί ο Μπένθαμ (προηγουμένως, σημ. 142): "Η έννοια της ανάγκης δεν αρέσει ιδιαίτερα στους οικονομολόγους, ιδίως φιλελεύθερων τάσεων. Όπως παρατηρεί ο Ουίγγινς, η αναφορά της συνήθως προκαλεί μία τυποποιημένη επαγγελματική αντίδραση: "Τί εννοείς με τον όρο 'ανάγκη'; Μήπως είναι απλώς κάτι που θέλεις, αλλά δεν είσαι διατεθειμένος να το πληρώσεις;" (Meikle, ibid).


� Είναι ενδεικτικό ότι ο Alexandre Matheron, σε αναφορά με το Σπινόζα, χρησιμοποιεί την εκ πρώτης όψεως οξύμωρη διατύπωση "έλλογος ωφελιμισμός" (Individu et communauté chez Spinoza, éd. de Minuit, Paris 1969, σ. 247 επ. και 266 επ.). Ούτως ή άλλως, με την ανωτέρω διατύπωση ο συγγραφέας χαρακτηρίζει μια στάση η οποία δεν ταυτίζεται με τον σπινοζικό ηθικό βίο αλλά μπορεί απλώς, υπό προϋποθέσεις, να οδηγήσει σε αυτόν.


� Η Δ΄ Θ. 38.


� Αυτός ο φυσικός καθορισμός τού revera utile διαφοροποιεί τη σπινοζική ηθική από τη "θεωρία των ηθικών συναισθημάτων" του Άνταμ Σμιθ, όπως αυτή διαμορφώνεται ιδίως με τη χρήση της κεντρικής έννοιας της συμπάθειας. Πράγματι, από τυπική άποψη η έννοια αυτή δείχνει να επιτελεί μια ανάλογη λειτουργία, δεδομένου ότι καλείται να παραγάγει λογικά την κοινωνικότητα με βάση την προτίμηση προς εαυτόν (βλ. Ζαν Ματιό, ΄Ανταμ Σμιθ. Φιλοσοφία και οικονομία, εκδ. Πατάκη, Αθήνα 1997, ιδίως κεφ. 1). Ωστόσο, η σμιθιανή συμπάθεια βασίζεται αφενός στην ιδέα ενός εγώ, του οποίου αποτελεί ιδιότητα (ό.π., σελ. 30) - μια ιδέα η οποία είναι άγνωστη στο Σπινόζα, έστω και ως όρος. Αφετέρου, και κυρίως, αποτελεί αποκλειστικά μηχανισμό αναλογίας (των συναισθημάτων του εγώ με εκείνα του άλλου), χωρίς να ενδιαφέρουν η συγκεκριμένη εκάστοτε φύση και οι αιτίες των συναισθημάτων αυτών. Όπως αναφέρει σχετικά ο Ματιό (ibid.), "o Σμιθ προτείνει, επομένως, μια ηθική χωρίς θεωρία περί παθών, δηλαδή χωρίς θεωρία περί του φυσικού καθορισμού της πράξης". Στο Σπινόζα, όπως εκτίθεται εδώ, συμβαίνει το αντίθετο: η δική του ηθική προτείνει ή, μάλλον, είναι ακριβώς αυτό, δηλ. μια "θεωρία περί παθών" και περί του "φυσικού καθορισμού της πράξης". 


� Bλ. σχετικά και Παναγιώτη Χρ. Νούτσου, Ο νομιναλισμός. Οι κοινωνικοπολιτικές προϋποθέσεις της υστερομεσαιωνικής φιλοσοφίας, εκδ. Κέδρος, Αθήνα 1980, ιδίως την Εισαγωγή και τη σελ. 100 του κυρίως έργου.


� "Εφόσον θεωρηθεί από φυσική άποψη και εφόσον αποβλέψουμε μόνο στο ότι ένας άνθρωπος σηκώνει το χέρι, σφίγγει την παλάμη και κινεί με δύναμη το χέρι προς τα κάτω, είναι μία αρετή που νοείται από την κατασκευή [fabrica] του ανθρώπινου σώματος" (Η, Σχόλιο του Θ. 59 Δ΄).


� Πρβλ. και το "αρχιτεκτονικό" παράδειγμα της οικοδόμησης του σπιτιού στον Πρόλογο του Δ΄ της Ηθικής. 


� Η Δ΄, Ορισμός 1.


� Η απόφανση "το καλό και το κακό είναι σχετικά" θα μπορούσε να λεχθεί ότι εκφράζει πολύ καλά τη σπινοζική αντίληψη της ηθικής, υπό τον όρο να εκληφθεί στην κυριολεξία της: ότι η κρίση για το καλό και το κακό εκφράζει μία σχέση. τη σχέση του σώματός μας με ένα εξωτερικό σώμα που μας επηρεάζει. Επειδή ο όρος "σχετικότητα" έχει αμετάκλητα συνδεθεί με το σχετικισμό και άρα με τον αγνωστικισμό (=αν "όλα είναι σχετικά" τότε δεν μπορεί να υπάρξει καμία γνωστική πρόσβαση και κανένας λόγος περί αυτών), θα ήταν προτιμότερο να χρησιμοποιήσουμε έναν άλλο όρο: τον όρο σχεσιακότητα. 


� Τον σχετικιστικό προσδιορισμό της σπινοζικής ηθικής απορρίπτει και ο Norberto Bobbio, σε μία παρεμπίπτουσα αναφορά του στο Giusnaturalismo e positivismo giuridico (Edizioni di Comunità, Milano 1965, σ. 185), ο οποίος παρατηρεί: "όταν θέλουμε να προσδιορίσουμε το ηθικό σύστημα που είναι αντίθετο προς το φυσικοδικαιικό, αναφερόμαστε στον ηθικό σχετικισμό. [...] ακόμη και μια ηθική τής δύναμης (Σπινόζα) μπορεί δικαίως να χαρακτηρισθεί φυσικοδικαιική" (η υπογράμμιση δική μου). 


� Συναφώς, η Jacqueline Lagrée υποστηρίζει κατ' αρχάς, πολύ εύστοχα, ότι "η άρνηση της υπερβατικότητας των κανόνων [στο Σπινόζα] δεν καταλήγει επομένως ούτε στον ηθικό μηδενισμό ούτε στον καθαρό σχετικισμό". αμέσως μετά, δε, συνεχίζει: "αλλά σε μια εσωτερίκευση των κανόνων και σε έναν ηθικό ατομικισμό βασισμένο στην οντολογική θέση ότι κάθε άτομο είναι deus quatenus" (Spinoza et la subversion des normes religieuses, in: Spinoza et la politique, Actes du Colloque de Santiago du Chili, L' Harmattan, Paris/Montréal 1997, σ. 52). To δεύτερο τμήμα της φράσης και, ειδικότερα, η απόδοση ατομικιστικού χαρακτήρα στη σπινοζική ηθική, έστω και υπό τη συγκεκριμένη διευκρίνιση, δεν συνάδει προς τα εδώ υποστηριζόμενα: ο ατομικισμός αποτελεί ήδη φιλοσοφικό όρο με καθορισμένο περιεχόμενο, το οποίο δεν ανευρίσκεται στις σπινοζικές θέσεις.


� Ενότητες 3 και 4.


� Σχόλιο Θ. 18 Δ΄.


� Βλ. Η Δ΄ Ορισμός 8.


� Ταυτόχρονα βέβαια και ψυχικό, ipso facto. Το ψυχικό όμως στο Σπινόζα δεν είναι ως γνωστόν η αντιδιαστολή του σωματικού. είναι το ίδιο πράγμα θεωρημένο υπό ένα διαφορετικό κατηγόρημα.


� Βλ. Η Δ΄, Θ. 50, 53 και 54 αντίστοιχα.


� "Μόνο βέβαια μια άξεστη και θλιβερή δεισιδαιμονία μπορεί να απαγορεύει τις τέρψεις. Για ποιο λόγο, αλήθεια, θα ήταν καλύτερο να καταπραΰνουμε την πείνα και τη δίψα, από το να διώχνουμε τη μελαγχολία; Αυτή είναι η λογική μου και σε αυτό έχω καταλήξει. Καμία θεία δύναμη, ούτε κανείς άλλος, παρά μόνο ο φθονερός, μπορεί να χαίρεται με την αδυναμία και τα δεινά μου ή να θεωρεί για αρετή τα δάκρυά μας, τους λυγμούς μας, το φόβο μας και άλλα αυτού του είδους, που είναι σημεία ψυχικής αδυναμίας".


� Στο ίδιο Σχόλιο, ό.π. 


� Πρβλ. και Deleuze, Spinoza. Philosophie pratique, éd. de Minuit, Paris 1981, σ. 34.


� "Εκείνοι, αντίθετα, που ξέρουν μόνο να μέμφονται τους ανθρώπους, να επιτιμούν τα ελαττώματα παρά να διδάσκουν τις αρετές και να αποκαρδιώνουν τους ανθρώπους αντί να τους ενθαρρύνουν, είναι ανυπόφοροι και στους εαυτούς τους και στους υπολοίπους. Έτσι πολλοί, λόγω της ανυπομονησίας τους και ενός ψευδο-θρησκευτικού ζήλου, προτιμούν να ζουν ανάμεσα στα ζώα παρά ανάμεσα στους ανθρώπους" (Η Δ΄ κεφ. 13).


� Η Ε΄ Θ. 32, απόδειξη.


� Πρβλ. το ακόλουθο απόσπασμα από τον εκτενή επίλογο του Α΄ της Ηθικής: "Έτσι, όποιος αναζητά τις αληθείς αιτίες των θαυμάτων και επιδιώκει να νοήσει τα φυσικά πράγματα ως λόγιος [doctus] και όχι να τα θαυμάζει σαν ανόητος, θεωρείται γενικώς αιρετικός και ασεβής και χαρακτηρίζεται έτσι από εκείνους, τους οποίους ο κοινός λαός λατρεύει ως ερμηνευτές της φύσης και των θεών. Διότι αυτοί γνωρίζουν ότι, αν εκλείψει η άγνοια, θα αναιρεθεί ο αφελής θαυμασμός, που είναι το μόνο μέσο που έχουν για να επιχειρηματολογούν και να διαφυλάττουν την εξουσία τους" (η υπογράμμιση δική μου).


� Η Δ΄ Σχ. Θ. 63. Γι' αυτό εξάλλου "δεν είναι παράξενο που συχνά γίνονται ανυπόφοροι και μισητοί στους ανθρώπους" (ibid). 


� Κατά τούτο, ελέγχεται ως ανεπαρκής ο ισχυρισμός του Max Horkheimer (Απαρχές της αστικής φιλοσοφίας της ιστορίας, Κάλβος, Αθήνα 1971, σελ. 61) ότι "η απάντηση του Χομπς και των διαδόχων του [στους οποίους ρητά συμπεριλαμβάνει το Σπινόζα - σ.σ.], η οποία ήδη βρισκόταν κατατεθειμένη στον Μακιαβέλλι, ήταν απλή: όλες οι ιδέες, που αποκλίνουν από την ακριβή θεωρία της ανθρώπινης φύσης, έχουν εφευρεθεί από ανθρώπους για την εξουσίαση άλλων ανθρώπων".


� Karl Marx, Zur Kritik der Hegelschen Rechtsphilosophie, in: Marx-Engels, Werke, τ. 1, Dietz Verlag, Berlin 1983, σελ. 378.


� Βλ. Το λυκόφως των ειδώλων, Τρίτη πραγματεία παρ. 15 (Εκδοτική Θεσσαλονίκης χ.χρ., σ. 206).


� Bλ. Ζίγκμουντ Φρόυντ, Το μέλλον μιας αυταπάτης (δημοσιευμένο στα ελληνικά σε ενιαίο τόμο με το Ο πολιτισμός πηγή δυστυχίας, υπό τον τίτλο του δεύτερου, εκδ. Επίκουρος, Αθήνα 1974, σ. 109): "Έχουν γίνει πολλές υποδείξεις (από μένα και ιδιαίτερα από τον Τέοντορ Ράικ) σχετικά με το μέχρι ποιες λεπτομέρειες μπορεί να επεκταθεί η αναλογία ανάμεσα στη θρησκεία και στην αναγκαστική νεύρωση ... Ευσταθεί επίσης ότι ο θρησκευτικά πιστός προστατεύεται σε μεγάλο βαθμό από τον κίνδυνο ορισμένων νευρωτικών ασθενειών. η αποδοχή της γενικής νεύρωσης τον απαλλάσσει από τον κίνδυνο να διαμορφώσει ατομική νεύρωση". 


� Tη διάκριση ακριβώς αυτή αρνείται να κάνει ο Φρόιντ στην αρχή τού Ο πολιτισμός ... (ό.π.), σε πείσμα της υπόδειξης του Romain Rolland. Ο τελευταίος τού είχε παρατηρήσει ότι όλα όσα λέει είναι βέβαια πολύ σωστά, αλλά αφορούν στην "πλαστή θρησκευτικότητα", ενώ δεν καταλαμβάνουν το γνήσιο θρησκευτικό συναίσθημα, στο οποίο ο Φρόιντ παραλείπει να αναφερθεί. Ο συγγραφέας, με κομψό μεν αλλά σαφή τρόπο, απαντά ότι κατ' αυτόν τέτοια διαφοροποίηση δεν υφίσταται.


� Πρβλ.: "Όποιος για ολόκληρες δεκαετίες παίρνει υπνωτικά, δεν μπορεί φυσικά να κοιμηθεί αν του αφαιρέσουν το μέσο ... η επίδραση της θρησκευτικής παρηγοριάς μπορεί να τοποθετηθεί ισότιμα δίπλα στην επίδραση των ναρκωτικών". Και, αλλού: "Δεν συμφωνώ [...] πως ο άνθρωπος δεν μπορεί να στερηθεί την παρηγοριά της θρησκευτικής αυταπάτης ... Εννοείται, δεν αντέχει εκείνος ο άνθρωπος που τον έχετε ποτίσει με το γλυκό - ή γλυκόπικρο - δηλητήριο από μικρό παιδί ... Ίσως [όμως] αυτός, που δεν πάσχει από νεύρωση, να μη χρειάζεται το δηλητήριο για να τον καταπραΰνει" (Το μέλλον μιας αυταπάτης = Ο πολιτισμός ..., ό.π., σ. 113. η υπογράμμιση δική μου). 


� Πρβλ. π.χ.: "Εξάλλου δεν είπα τίποτε που να μην το έχουν πει πριν από μένα άλλοι, καλύτεροι άνδρες πληρέστερα, δυνατότερα και εντυπωσιακότερα. Τα ονόματα αυτών των ανδρών είναι γνωστά. δε θα τα αναφέρω, γιατί δε θέλω να δώσω την εντύπωση πως επιδιώκω να καταταγώ στις γραμμές τους" (ό.π., σ. 102). Μπορούμε να υποθέσουμε ότι είναι η εικόνα του Σπινόζα - ή πάντως η εικόνα που είχε ο Φρόιντ για το Σπινόζα - που σκιαγραφείται σε χωρία όπως αυτό ή κάποια άλλα του συγκεκριμένου έργου του, όπως το παρακάτω: "Φιλόσοφοι παρατεντώνουν τη σημασία λέξεων, ώσπου δεν τους απομένει τίποτε από το αρχικό τους νόημα, ονομάζουν θεό οποιαδήποτε ασαφή αφαίρεση που έχουν δημιουργήσει, και παρουσιάζονται στον κόσμο σα μονοθεϊστές, θεοσεβείς, σεμνύνονται πως έχουν αναγνωρίσει μια ανώτερη, καθαρότερη έννοια του θεού, αν και ο θεός τους είναι μόνο μια ανούσια σκιά και όχι η ισχυρή προσωπικότητα του θρησκευτικού δόγματος" (σ. 100). 


� "... [ήθελα] να επιστήσω, ει δυνατόν, την προσοχή εκείνων που πιστεύουν πως αυτή η αρχή, ότι δηλαδή ο καθένας οφείλει να επιζητά ό,τι του είναι ωφέλιμο, είναι το θεμέλιο της ανηθικότητας, και όχι της αρετής και της ηθικότητας (pietatis). Εγώ λοιπόν έδειξα πως συμβαίνει ακριβώς το αντίθετο" (Σχ. του Πορ. 2 Θ. 18 Δ΄).


� Η Δ΄ Πρόλογος.


� Και σε αντίθεση με τους θεολόγους, οι οποίοι, τουλάχιστον σύμφωνα με τον Μαρξ, "ξεχωρίζουν δύο είδη θρησκειών. Κάθε θρησκεία που δεν είναι η δική τους είναι επινόηση των ανθρώπων, η δική τους όμως είναι αποκάλυψη του θεού" (Κ. Μarx, La misère de la philosophie, éd. Sociales, Paris 1946, σ. 96-97).


� Συναφώς, είναι χαρακτηριστική και η χρήση της έκφρασης "θα μας είναι χρήσιμο [ex usu] να διατηρήσουμε τα ονόματα αυτά ...". ως καλό ο Σπινόζα νοεί το ωφέλιμο επειδή απλούστατα κρίνει καλό (=ωφέλιμο) να νοήσει αυτό. 


� Έτσι και Jacqueline Lagrée, Spinoza et la subversion des normes religieuses, ό.π., σ. 52.


� Εξάλλου, με βάση ακριβώς την αιτιοκρατική αυτή σύλληψη, το περίεργο θα ήταν το αντίθετο. Για το Σπινόζα, όταν τίθεται η αιτία κάποιου πράγματος, από αυτό δεν αναιρείται, αλλά αντίθετα τίθεται και το ίδιο το πράγμα. Συνεπώς θα ήταν ανακόλουθο γι' αυτόν από την ύπαρξη της αιτίας να συναγάγει την ανυπαρξία του αποτελέσματος. Το συμπέρασμα αυτό συνάγουν μόνον όσοι θεωρούν ότι οι αξίες τους είναι κάτι αυθύπαρκτο, ότι είναι αιτία εαυτού, και ότι, αν τις αναγάγουμε σε κάποια αιτία έξω απ' αυτές, τότε τις "υποβιβάζουμε", τις κάνουμε να χάσουν την αίγλη τους. 


� Πρβλ.: "Ο τύπος υπερβατολογικής ανάλυσης παίρνει την πιο επεξεργασμένη του μορφή στην Πρακτική Φιλοσοφία του Καντ, η οποία συνδέει την ιδέα του ορθού πράττειν με έναν ηθικό φορμαλισμό του κανόνα" (Κ. Ψυχοπαίδη, Φορμαλισμός, ιστορισμός και δεσμευτικότητα της πολιτικής πράξης, Τιμητικός τόμος "Μνήμη Σάκη Καράγιωργα" του Ινστιτούτου Περιφερειακής Ανάπτυξης ΠΑΣΠΕ, Αθήνα 1988, σελ. 361).


� Η Δ΄ 38.


� Η Δ΄ 31.


� Πόρισμα 1 του Θ. 35 Δ΄.


� Βλ. σχετικά Μ. Αγγελίδη, Η γένεση του φιλελευθερισμού. Προβλήματα σύστασης του πολιτικού σε θεωρίες του κοινωνικού συμβολαίου, Ίδρυμα Σάκη Καράγιωργα, Αθήνα 1994 σ. 161 και passim. Επίσης Κ.Μπ. Μακφέρσον, Ατομικισμός και ιδιοκτησία, εκδ. Γνώση, Αθήνα 1986, σ. 18.


� Το οποίο, σύμφωνα τουλάχιστον με τη θεωρητική κατασκευή του Étienne Balibar, αποτελεί την έτερη, εναλλακτική σε σχέση με την ιδιοκτησία, δυνατή θεμελίωση της "πρότασης της ισοελευθερίας" (égaliberté). Βλ. "Droits de l' homme" et "droits du citoyen". La dialectique moderne de l' égalité et de la liberté, in: Les frontieres de la démocratie, éd. la Découverte, Paris 1992 σ. 139.


� Η Δ΄ Θ. 37. 


� Στις πρώτες σειρές της πρώιμης και ημιτελούς Πραγματείας για τη μεταρρύθμιση της νόησης, π.χ., ο Σπινόζα, εκθέτοντας τους λόγους που τον έκαναν να στραφεί προς το φιλοσοφικό στοχασμό, αναφέρει ότι "τέλος, αποφάσισα να ερευνήσω αν υπήρχε κάτι που να είναι αληθές αγαθό και καθεαυτό μεταδόσιμο" (η υπογράμμιση δική μου). Και, παρακάτω: "αυτός λοιπόν είναι ο σκοπός προς τον οποίο τείνω: να αναχθώ σε αυτή την ανώτερη φύση και να κάνω ό,τι μπορώ, ώστε πολλοί να αναχθούν σε αυτή μαζί μου".


� Μακφέρσον, ό.π., σ. 249. Ο ισχυρισμός ότι "το άτομο είναι ο ιδιοκτήτης του εαυτού του" απαντάται αυτολεξεί στον Λοκ. Bλ. 2η Treatise of Government, κεφ. V, παρ. 27: "Εvery Man has a Property in his own Person" (John Locke, Two treatises of Government, Cambridge University Press, 1967, σελ. 305).


� "The mutual Preservation of their Lives, Liberties and Estates, which I call with a general Name, Property ..." (Locke, ό.π., κεφ. ΙΧ, παρ, 123, σελ. 368. οι υπογραμμίσεις στο πρωτότυπο).


� Ειδικά για τον Λοκ π.χ. είναι ενδεικτικό ότι η έννοια της αυτοσυντήρησης εμφανίζεται αμέσως στην αρχή του κεφαλαίου V (On Property) της Δεύτερης Treatise of Government: "οι άνθρωποι, εφόσον γεννηθούν, έχουν δικαίωμα στη συντήρησή τους και, συνεπώς, σε κρέας και ποτό και όσα άλλα πράγματα παρέχει η φύση" (ό.π., σελ. 303).


� Σύμφωνα με τη διατύπωση του Μακφέρσον, ό.π., σ. 18.


� Πρβλ. προηγουμένως ενότητα 7.


� Eίναι από αυτή την άποψη χαρακτηριστικό ότι, όταν ο Σπινόζα δίνει τον δικό του ορισμό για το conatus, την προσπάθεια καθενός κατ' ιδίαν πράγματος να εμμείνει στο είναι του (στο Θ. 7 Γ΄ της Ηθικής), στο ίδιο το κείμενο της απόδειξης του θεωρήματος μνημονεύει ρητά την περίπτωση η προσπάθεια αυτή να γίνεται από κοινού με άλλα πράγματα (cujuscunque rei potentia sive conatus, que ipsa vel sola vel cum aliis quidam agit ...). Η μνεία μάλιστα αυτή δεν επιβάλλεται από τα συμφραζόμενα του συγκεκριμένου θεωρήματος, το οποίο θα ήταν απόλυτα κατανοητό και χωρίς αυτήν. Αυτό δείχνει ότι, στη σπινοζική σκέψη, η συλλογική διάσταση είναι ήδη παρούσα στο οντολογικό επίπεδο του ορισμού των ατομικών ουσιών.


� Πρβλ. Hugo Grotius, De iure belli ac pacis, Prolegomena, παρ. 16: "ipsa humana natura, quæ [...] ad societatem mutuam appetendam ferret ...". Κατά τούτο, ο Grotius προφανώς δεν συντάσσεται με τη νεότερη τάση ανασκευής της αριστοτελικής αντίληψης για τον κοινωνικό δεσμό, κατά την οποία "φύσει μεν ούν η ορμή εν πάσιν επί την τοιαύτην κοινωνίαν" (Πολιτικά, 1253α 29-30).


� Κατά τούτο, θα ήταν πολύ ορθότερο η θεωρία του Σπινόζα να ενταχθεί όχι στoν ατομικισμό (individualismus), αλλά στον ατομισμό (atomismus), με βάση άλλωστε και τη συμπάθειά του προς τον Επίκουρο, τον Δημόκριτο και τον Λουκρήτιο, εκφρασμένη και γραπτώς μία τουλάχιστον φορά (βλ. επιστολή 56 προς τον Hugo Boxel, τ. ΙΙ σελ. 378).


� Αυτό σημαίνει επίσης ότι το άτομο δεν είναι πάντοτε εξ ορισμού το ίδιο με τον εαυτό του. Αν η σχέση αυτή μεταβληθεί δραστικά, τότε αναπόφευκτα πρέπει να συμπεράνουμε ότι μεταβάλλεται η φύση του. "Πραγματικά, υπάρχουν φορές που ο άνθρωπος υφίσταται τέτοιες μεταβολές, ώστε δεν είναι εύκολο να πούμε ότι είναι ο ίδιος", αναφέρει ο Σπινόζα στο Σχ. του Θ. 39 Δ΄, εισάγοντας το ήδη αναφερθέν παράδειγμα του Ισπανού ποιητή που παραφρόνησε.


� Πρβλ. τον ορισμό του κατ' ιδίαν πράγματος (res singulare. Η Β΄ ορ. 7): "Όταν πολλά άτομα συμβάλλονται σε μία πράξη κατά τέτοιον τρόπο, ώστε όλα να είναι από κοινού η αιτία ενός αποτελέσματος, τα θεωρώ κατά τούτο ως ένα κατ' ιδίαν πράγμα". Σύμφωνα με τον ορισμό αυτό, το σπινοζικό άτομο μπορεί να περιλαμβάνει τόσο πολλαπλάσια, όσο και υποπολλαπλάσια του ενός ανθρώπινου υποκειμένου.


� Πρβλ. Η Δ΄, Πρόλογος (παρατίθεται προηγουμένως, ενότητα 8 αρχή).


� Αυτό εξάλλου επιβεβαιώνεται από το γεγονός ότι, σε άλλα σημεία, στα οποία μέριμνα του συγγραφέα είναι να αποκρούσει διαφορετικής τάξεως θεωρητικούς αντιπάλους, απαντώνται ανάλογες "ανθρωπολογικές" διατυπώσεις με το ακριβώς αντίθετο περιεχόμενο. Π.χ. στην παρ. 12 του κεφ. 8 της Π. Π. εμφανίζεται η φράση "οι άνθρωποι είναι φύσει εχθροί", η οποία, αν ληφθεί αποκομμένη, θα αρκούσε για να τον εντάξει στην προβληματική του Μακιαβέλι ή του Χομπς.


� Πρβλ. π.χ. το ακόλουθο απόσπασμα: "Καθώς όλοι επιθυμούν εξίσου να είναι οι πρώτοι, [οι άνθρωποι] έρχονται σε διαμάχες μεταξύ τους και προσπαθούν με όλες τους τις δυνάμεις να καθυποτάξουν ο ένας τον άλλο. και αυτός που βγαίνει νικητής επαίρεται περισσότερο ότι έβλαψε τον άλλο, παρά ότι ωφέλησε τον εαυτό του" (Π. Π. κεφ. 1 παρ. 5).


� Πρβλ. Η Δ΄ Θ. 34. 


� Η avaritia (φιλαργυρία) είναι "η απεριόριστη επιθυμία και αγάπη του πλούτου" (ορισμός 47). O ίδιος ακριβώς συλλογισμός ισχύει αναλόγως προκειμένου για την επιθυμία απόκτησης δόξας, με βάση αυτή τη φορά το πάθος της ambitio (ορ. 44).


� Πρβλ. Η Β΄ Θ. 48 Σχ. 


� Μακφέρσον, ό.π., σελ. 349. η υπογράμμιση δική μου.


� Βλ. Η Γ΄ Θ. 1, 3 και το γενικό ορισμό των παθών στο τέλος του συγκεκριμένου μέρους. Για μια εξαντλητική ανάπτυξη του σημείου αυτού βλ. Deleuze, Spinoza et le problème de l' expression, éd. de Minuit, Paris 1968, σ. 197 επ.


� Αξίζει να αναφέρουμε ότι το θεώρημα αυτό είναι ένα από τα πολύ λίγα της Ηθικής που φέρουν δύο διαφορετικές αποδείξεις και δύο Σχόλια (και, μάλιστα, τέτοιας έκτασης). 


� Όπως ο ολλανδός W. Meijer, γραμματέας της Vereniging het Spinozahuis [=Ένωση "το σπίτι του Σπ."] κατά το μεσοπόλεμο. Τον Meijer ακολούθησε και ο Ch. Appuhn στην πρώτη του έκδοση της γαλλικής μετάφρασης της Ηθικής. Αργότερα όμως, στη δίγλωσση έκδοση την οποία επιμελήθηκε, αναίρεσε την αρχική εκ μέρους του υιοθέτηση του κειμένου όπως το αποκατέστησε ο Meijer και επανέφερε τη φράση στην αρχική της - και ορθότερη. βλ. αμέσως κατωτέρω - θέση. Βλ. σχετικά Spinoza, Éthique, demontrée suivant l' ordre géometrique et divisée en cinq parties, Traduction nouvelle avec notice et notes par Charles Appuhn, Paris - Librairie Garnier Frères χ. χρ., Τ. 2 σ. 74 και την οικεία note της σ. 248. 


� Πρβλ. Η Ε΄, Πρόλογος.


� Αυτό π.χ. ισχυρίζεται επί λέξει ο Michael Lessnoff (Social Contract, McMillan, London 1986), ο οποίος, στα "συμπεράσματά" του, χρησιμοποιεί μια διατύπωση "ελαφρώς πομπώδη", όπως ο ίδιος τη χαρακτηρίζει, κατά την οποία η θεωρία τού κοινωνικού συμβολαίου "είναι ένα γνήσιο ιστορικό υποκείμενο" (σελ. 158). 


� Ενδεικτικά, ο προαναφερθείς Lessnoff αφιερώνει στη θεωρία τού Σπινόζα μία μόλις παράγραφο, εν παρόδω, δηλώνoντας μάλιστα με αφοπλιστική ειλικρίνεια ότι "with this [theory] we may deal very briefly" (ό.π., σελ. 71) και, παρακάτω, ότι ο Πούφεντορφ "requires lengthier consideration" (ibid). Στην παράγραφο αυτή, πάντως, προλαβαίνει να ισχυριστεί ότι η εν λόγω θεωρία είναι "very strange indeed" και ότι "ποτέ δεν υπήρξε θεωρία λιγότερο πρόσφορη να στηρίξει τις πολιτικές απόψεις του δημιουργού της". Για την κρίση αυτή βλ. αναλυτικότερα κατωτέρω, ενότητα B8.


 Ανάλογη έλλειψη διαπιστώνει ο Manfred Walther, στο κείμενό του Carl Schmitt et Baruch Spinoza ou les aventures du concept du politique, in: O. Bloch (dir.), Spinoza au XXe siècle, PUF, Paris 1993, σ. 361 επ., προκειμένου για τη γερμανόφωνη θεωρία συνολικά, για την οποία "η πολιτική φιλοσοφία του Σπινόζα δεν είχε πολύ μεγάλη απήχηση [...] σε σύγκριση με τη μεταφυσική του". Ακόμη περισσότερο για το στοχαστή, ο οποίος αποτελεί ειδικό αντικείμενο της παρουσίασής του, δηλ. τον Σμιτ, είναι εντυπωσιακή η κρίση του Walther ότι η ερμηνεία του για Σπινόζα "δεν έχει τις ρίζες της στη μελέτη της Πολιτικής Πραγματείας, την οποία ο Σμιτ απ' ό,τι φαίνεται δεν γνώριζε" (ό.π., σ. 364).


 Αντιθέτως, σε πιο πρόσφατα έργα η κατάσταση δείχνει να μεταβάλλεται. Π.χ. στην Einführung in Rechtsphilosophie und Rechtstheorie der Gegenwart, hrsg. von Arthur Kaufmann und Winfried Hassemer, C.F. Mueller Juristischer Verlag, Heidelberg 1985, αφιερώνονται κάποιες παρατηρήσεις στην πολιτική θεωρία του Σπινόζα (σ. 49-50). Παρά την αναπόφευκτη σχηματικότητά της (που οδηγεί σε κατά προσέγγιση διατυπώσεις όπως: "ο Σπινόζα επιδίωξε να πετύχει μια ορισμένη σύνδεση των θεωριών του Γκρότιους και του Χομπς"), η αναφορά αυτή δεν προδίδει το περιεχόμενο της σπινοζικής διδασκαλίας.


� Π.χ. για τον Λοκ, "the Law of Nature stands as an eternal Rule to all Men, Legislators as well as others" (2η Treatise of Government, παρ. 136. η υπογράμμιση στο πρωτότυπο).


� Το τρίτο του 1ου βιβλίου. Βλ. και προηγουμένως, ενότητα 5β.


� Πρβλ. ενδεικτικά J. Habermas, Theorie und Praxis. Sozialphilosophische Studien, Luchterhand Verlag, Neuwied und Berlin 1969, σ. 35: "H δυσκολία είναι εμφανής: o Hobbes πρέπει να συναγάγει τους κανόνες μιας τάξης από την αιτιότητα της φύσης των ανθρώπινων ορμών". 


� Εφόσον "προστάζει τους ανθρώπους να επιδιώκουν την ειρήνη" (Leviathan, κεφ. XIV. London 1651, repr. Oxford, Clarendon Press 1909, σελ. 100). Πρβλ. και Πασχάλη Κιτρομηλίδη, Πολιτικοί στοχαστές των νεώτερων χρόνων, Διάττων, Αθήνα 1989, σ. 68: "Το αίτημα της αυτοσυντήρησης και της επιδίωξης της ειρήνης είναι φυσικές επιταγές, που αν εκληφθούν ως εντολές του Θεού μπορούν να ονομαστούν 'Φυσικοί Νόμοι', κατά τον Χόμπς, και προσδίδουν ηθική χροιά στις πράξεις των ανθρώπων".


� Όπως παρατηρεί σχετικά και ο Christian Lazzeri (Les lois de l' obéissnace: sur la théorie spinoziste des transferts de droit, in: Les études philosophiques, no 4, 1987, σ. 413), "διακριτή από την πραγματική δύναμη του καθενός, [η ελευθερία στον Χομπς] εκφεύγει έτσι των κατηγοριών της φυσικής τού De Corpore ... To χομπσιανό φυσικό δίκαιο δεν έχει κανένα θεμέλιο στη φυσική του" (η υπογράμμιση δική μου).


� Αντίθετος πάντως σε αυτό ο Norberto Bobbio (Giusnaturalismo e positivismo giuridico, Edizioni di Comunità, Milano 1965, σ. 173), o οποίος, σχολιάζοντας την ήδη αναφερθείσα εικόνα του Σπινόζα περί μεγάλων και μικρών ψαριών, θεωρεί τη χρήση της ως άρρητη παραδοχή αξιολογικής κρίσης, κατά την οποία "είναι καλό - ή είναι κακό - το μεγάλο ψάρι να τρώει το μικρό".


� Βλ. κατωτέρω, ενότητα 2.


� Πρβλ. Η Θ. 32 Α΄: "η βούληση δεν μπορεί να χαρακτηρισθεί ελεύθερη, αλλά μόνον αναγκαία αιτία". Βλ. και προηγουμένως, ενότητα Α4.


� Το προαναφερθέν σημείο είναι το 16ο κεφ. της Θ.-π. Π., το οποίο αναφέρεται ρητά στα reipublicae fundamenta (η ίδια η έκφραση εμφανίζεται στον τίτλο του).


� Θ.-π. Π., σ. 122.


� Ibid.


� Λέο Στράους, Φυσικό δίκαιο και ιστορία, Γνώση, Αθήνα 1988, σ. 219.


� Θ.-π. Π., ό.π. Η ίδια διατύπωση επαναλαμβάνεται στην Π. Π. (κεφ. 2 παρ. 8).


� ΄Ο.π., σ. 123. η υπογράμμιση δική μου.


� "Και αν οι σχολαστικοί γι' αυτό το λόγο, ότι δηλαδή οι άνθρωποι στη φυσική κατάσταση δύσκολα μπορούν να παραμείνουν αυτόνομοι, θέλησαν να αποκαλέσουν τον άνθρωπο κοινωνικό ζώο, εγώ δεν θα είχα να πω τίποτε επ' αυτού που να τους αντικρούει" (Π.Π. κεφ. 2 παρ. 15. Πρβλ. και Η Δ΄, Πόρισμα 2 του Θ. 35, Σχόλιο).


� Έτσι και Auguste Bayonas, Spinoza, la pensée antique et les preuves aristotéliciennes de l' existence de Dieu, ό.π., σ. 190.


� Πρβλ. το ίδιο Σχόλιο (σημ. 20): "Ας γελοιοποιούν λοιπόν όσο θέλουν οι σατιρικοί τα ανθρώπινα πράγματα, ας τα απεχθάνονται οι θεολόγοι και ας υμνούν όσο μπορούν οι μελαγχολικοί την απολίτιστη και άγρια ζωή, ας περιφρονούν τους ανθρώπους και ας θαυμάζουν τα ζώα: οι άνθρωποι παρ' όλα αυτά θα διαπιστώνουν εμπειρικά ότι μπορούν να προμηθεύονται πολύ ευκολότερα όσα χρειάζονται με αμοιβαία βοήθεια και μόνο με ενωμένες τις δυνάμεις τους ..."


� Θ.-π. Π., ό.π., σ. 123.


� Ibid.


� Ibid.


� Π.χ. οι άνθρωποι αποδέχονται να κατευθύνονται τα πάντα με βάση το Λόγο, επειδή "κανείς δεν τολμά ανοικτά να αντιταχθεί σε αυτό, για να μη φανεί ότι στερείται λογικής" (Θ.-π. Π., ό.π.). Για τα ανωτέρω πρβλ. και την εξαντλητική ανάλυση του Lazzeri, ό.π. (σημ. 10), σελ. 422-423.


� Du contrat social, Livre I, chap. V, Union Générale d' éditions, Paris 1973, σ. 71.


� Τόσο εδώ όσο και, αργότερα, στην Π. Π., ο Σπινόζα χρησιμοποιεί τον όρο "υπέρτατη εξουσία" (summa potestas), ενίοτε και στον πληθυντικό. Ως προς αυτήν, διευκρινίζει ότι μπορεί να ανήκει "είτε σε έναν, είτε σε ολίγους, είτε σε όλους" (Θ.-π. Π. σ. 127). Ανάλογη διευκρίνιση κάνει βεβαίως και ο Χομπς για τον δικό του Soveraign (Leviathan, κεφ. XIX, ό.π. σελ. 142) μόνο που, ακριβώς, χρησιμοποιεί τελικά το συγκεκριμένο όρο, ο οποίος είναι εμφανώς ανθρωπομορφικός και δείχνει να βασίζεται στο πρότυπο του μονάρχη. Η summa potestas αντίθετα δεν παραπέμπει άμεσα σε ένα πρόσωπο και γι' αυτό θα ήταν άστοχο να αποδοθεί ως "ο κυρίαρχος" όπως κάνει ο Appuhn: le Souverain. Αντιθέτως, ο Samuel Shirley στην τελευταία αγγλική μετάφραση - Spinoza, Tractatus Theologico-politicus, E. J. Brill, 1991 - παραμένει πιστός στο πρωτότυπο: "the sovereign powers". 


� Εξ ου και η "πεποίθηση" που εκφράζει ο Σπινόζα στην Π. Π. ότι "τα περισσότερα αριστοκρατικά κράτη υπήρξαν προηγουμένως δημοκρατικά" (κεφ. 8 παρ. 12). Στην πεποίθηση αυτή θα επανέλθουμε και στη συνέχεια της εργασίας (βλ. παρακάτω, σημ. 123 και 277 του παρόντος κεφαλαίου).


� "Το φυσικό δικαίωμα των ανθρώπων, το οποίο καθορίζεται από τη δύναμη καθενός, όταν αφορά τον καθένα ξεχωριστά, τότε είναι ανύπαρκτο και υφίσταται μάλλον στη φαντασία παρά στα πράγματα, αφού η κτήση του δεν χαρακτηρίζεται από καμία ασφάλεια. [...] Συμπεραίνουμε λοιπόν πως το φυσικό δικαίωμα, το οποίο είναι ίδιον του ανθρώπινου γένους, δεν είναι νοητό παρά εκεί όπου οι άνθρωποι έχουν κοινά δικαιώματα" [communa jura, πράγμα που ως γνωστόν μπορεί να σημαίνει και "κοινούς νόμους"]. Π. Π., παράγραφος 15 του κεφ. 2. Στην ίδια κατεύθυνση μας οδηγεί και η διατύπωση ότι το δημοκρατικό κράτος (δηλαδή αυτό που συγκροτείται με το κοινωνικό σύμφωνο) "βρίσκεται πλησιέστερα προς τη φυσική κατάσταση" (Θ.-π. Π. σ. 126).


� Π.χ. στην αρχή του κεφ. ΧΙ της 2ης Treatise of Government ο Λοκ διερωτάται ρητορικά γιατί άραγε ο άνθρωπος της φυσικής κατάστασης να εγκαταλείψει την ελευθερία του και να υποταχθεί σε μια άλλη εξουσία. Αμέσως δε απαντά ο ίδιος: "To which 'tis obvious to Answer, that though in the state of Nature he hath such a right, yet the Enjoyment of it is very uncertain" (παρ. 136. ό.π. σ. 368).


� Βλ. π.χ. Die Metaphysik der Sitten, Rechtslehre, Μέρος Ι, παρ. 15 (Werke, τ. VI, σ. 264). 


� Βλ. Immanuel Kant, Die Metaphysik der Sitten, Werke τ. VI, σ. 315. Πρβλ. επίσης Κ. Σταμάτη, Kράτος δικαίου και ιστορία στη νομική σκέψη του Καντ, Το Σύνταγμα, 1989: "ο Καντ απέδιδε στο φυσικό δίκαιο νόημα αρχετυπικό και όχι οντολογικό" (σ. 44).


� Ενδεικτική της απόρριψης αυτής είναι ιδίως η εξής φράση: "Δεν θα αναφερθώ στα θεμέλια των υπόλοιπων μορφών εξουσίας [πέραν της δημοκρατικής] και ούτε απαιτείται εδώ να γνωρίζουμε πώς αυτές προέκυψαν και, συχνά, συνεχίζουν να προκύπτουν, προκειμένου να γνωρίσουμε τον τρόπο λειτουργίας τους [earum jus]" (Θ.-π. Π. σ. 126-7). Εδώ λοιπόν η γνώση της λογικής παραγωγής προτιμάται έναντι της ιστορικής.


 Το θεωρητικό καθεστώς της έννοιας του pactum αναλύει ο Étienne Balibar στο Jus - Pactum - Lex. Sur la constitution du sujet dans le Traité Théologico-politique (in Studia Spinozana 1, ed. Giancotti et al., Koenighausen & Neumann, Wuerzburg 1985, σελ. 105 επ.), επισημαίνοντας επίσης ότι, "σε σύγκριση με τις κλασικές μορφές του κοινωνικού συμβολαίου, ο ορισμός του [στη Θ.�π. Π.] ξενίζει", διότι δεν έχει χαρακτήρα θεωρητικού προτύπου, ούτε τεκμαιρόμενου ιστορικού συμβάντος. Για να προσδιορίσει θετικά τη φύση της έννοιας αυτής, ο Μπαλιμπάρ χρησιμοποιεί (με πολλές επιφυλάξεις, είναι αλήθεια) τον αρκετά συζητήσιμο όρο διαλεκτική (σ. 109). 


� Σύμφωνα με τον Filippo Mignini ("Sub specie aeternitatis", Revue philosophique de la France et de l' Etranger, no 1, Janvier-Mars 1994, σ. 41 επ.), η συγκεκριμένη έκφραση "χαρακτηρίζει έναν ιδιαίτερο τρόπο (une modalité) της γνώσης". Με επιφυλάξεις επ' αυτού, όχι όμως κρίσιμες από την άποψη που μας ενδιαφέρει στην παρούσα εργασία, η Chantal Jacquet, Sub specie aeternitatis. Εtude des concepts de temps, durée et éternité chez Spinoza, éd. Kimé, Paris 1997, ιδίως σελ. 110 - και passim, για μια εκτενή ανάλυση της σημασίας που προσλαμβάνει η άποψη της αιωνιότητας στη σπινοζική φιλοσοφία.


� Βλ. προηγουμένως, στην εισαγωγή του παρόντος κεφαλαίου.


� "Μετά την απελευθέρωσή τους από την ανυπόφορη καταπίεση των Αιγυπτίων, [οι Εβραίοι] δεν δεσμεύονταν από κανένα σύμφωνο με κανένα θνητό και ανέκτησαν το φυσικό τους δικαίωμα να κάνουν οτιδήποτε έκειτο εντός της εξουσίας τους, και ο καθένας μπορούσε να αποφασίσει εκ νέου αν θα το διατηρούσε ή θα το μεταβίβαζε σε άλλον. Αφού λοιπόν επανήλθαν έτσι στη φυσική κατάσταση (in hoc statu naturali constituti] ..." (Θ.-π. Π. κεφ. 17, σ. 135).


� Όπως τον χαρακτηρίζει ο ίδιος (Π. Π. κεφ. 10 παρ. 1).


� Στη σύσταση του εβραϊκού κράτους αναφέρεται βέβαια και ο Χομπς (Λεβιάθαν, κεφ. ΧΧ, ό.π., σελ. 157). Αυτό όμως συμβαίνει, ακριβώς, στο 20ό κεφάλαιο του έργου του, όταν δηλαδή έχει ήδη εκθέσει, όπως λέει ο ίδιος, "όσα βρήκε με το στοχασμό του πάνω στα δικαιώματα του κυριάρχου", τη δε βιβλική αναφορά τη χρησιμοποιεί απλώς προς επίρρωση των ευρημάτων του αυτών. Η ιστορική αυτή αναφορά άλλωστε καταλαμβάνει λίγες μόνο σελίδες, ενώ το υπόλοιπο σύγγραμμα εμπνέεται από τη συμβολαιική προβληματική (ακριβώς αντίστροφα δηλαδή από ό,τι ισχύει για τη Θεολογικο-πολιτική Πραγματεία). Τέλος, από αυτήν αντλεί το συμπέρασμα ότι οι Εβραίοι ανακήρυξαν μονάρχη το Μωυσή, πράγμα το οποίο ο Σπινόζα ρητά αποκρούει στη δική του ανάλυση, η οποία χαρακτηρίζει το εβραϊκό κράτος θεοκρατικό.


� Niccolό Machiavelli, Il Principe, Feltrinelli, Milano 1991, σ. 49. η υπογράμμιση δική μου.


� Ibid. 


� Ο Princeps και το Tutte le opere του Μακιαβέλι είναι γνωστό ότι περιλαμβάνονταν στη βιβλιοθήκη του. βλ. J.M.M. Aler (επιμ.), Catalogus van de bibliotheek der Vereniging het Spinozahuis te Rijnsburg, E. J. Brill, Leiden 1965, σ. 26 (με αριθμούς 86 και 87 αντίστοιχα). Πρβλ. και Carla Gallicet Calvetti, Spinoza lettore del Machiavelli, pubblicazioni della Università Cattolica, Milano 1972, ιδίως σελ. 197 επ.


� Θ.-π. Π., ό.π.


� Π.χ. η σύναψη του κοινωνικού συμφώνου "δεν συνιστά καμία παρέκκλιση (repugnantia) από το φυσικό δίκαιο" (Θ.-π. Π., τ. ΙΙ, σ. 125). Η πολιτεία που εγκαθιδρύεται δια του συμφώνου έχει "ύψιστο φυσικό δικαίωμα επί των πάντων" (ibid).


� Κάτι δηλαδή σαν τον "ουτοπισμό" που προσάπτεται στους "φιλοσόφους" στην αρχή τής Π. Π. (κεφ. 1, παρ. 1).


� Θ.-π. Π., κεφ. 17, αρχή, σ. 131.


� "Ποτέ δεν θα υπάρξει τέτοια υπέρτατη εξουσία που να μπορεί να εκτελεί τα πάντα όπως θέλει. Θα ήταν μάταιο να διατάξει κανείς έναν υπήκοο να μισεί εκείνον που τον ευεργέτησε, να αγαπά εκείνον που τον έβλαψε ..." κ.ο.κ. (ibid). 


� Τον όρο αυτό χρησιμοποιεί ο Lazzeri, ό.π. (σημ. 10), σελ. 437. 


� Βλ. κεφάλαιο Α, ενότητα 3.


� Π. Π. κεφ. 4 παρ. 4. η υπογράμμιση δική μου.


� Η Δ΄ Θ. 5.


� Βλ. παρ. 10.


� "Μια υπόσχεση προς κάποιον τρίτο, η οποία δίδεται μόνο με λόγια και αφορά κάποια πράξη την οποία δικαιούται κανείς εξίσου να παραλείψει, παραμένει ισχυρή μόνο στο βαθμό που δεν αλλάζει η θέληση αυτού που την έδωσε. Διότι όποιος έχει την εξουσία να παραβεί την υπόσχεση που έδωσε, αυτός δεν εκχωρεί το δικαίωμά του. αυτό που δίνει είναι μόνο λόγια. Αν λοιπόν ο άνθρωπος αυτός, ο οποίος σύμφωνα με το δίκαιο της φύσης είναι κριτής του εαυτού του, κρίνει [...] ότι η υπόσχεση πρέπει να παραβιαστεί, τότε η παραβίαση αυτή θα είναι σύμφωνη με το δίκαιο της φύσης" (Π. Π. κεφ. 2 παρ. 12).


� "Αν δύο συνέλθουν από κοινού και ενώσουν τις δυνάμεις τους, θα έχουν από κοινού μεγαλύτερη δύναμη και, κατά συνέπεια, μεγαλύτερο δικαίωμα στη φύση απ' ό,τι ο καθένας μόνος του. Και όσο περισσότεροι ενώνουν κατ' αυτό τον τρόπο τις δυνάμεις τους, τόσο μεγαλύτερο δικαίωμα θα έχουν όλοι από κοινού" (ό.π., παρ. 13).


� "Το δικαίωμα εκείνο, που καθορίζεται από τη δύναμη του πλήθους, είθισται να αποκαλείται κράτος" (ό.π., παρ. 17).


� Με την έννοια του ορισμού μετά το Θ. 13 του Β΄ της Ηθικής. 


� Σύμφωνα πάντως με τον Εrnst Bloch, "ο Althusius είναι ο πρώτος που διατύπωσε την έννοια του λαού ως κυριάρχου. Είναι αλήθεια ότι, όπως έδειξε ο Gierke, η επαγγελία της λαϊκής κυριαρχίας ανάγεται στον ύστερο Μεσαίωνα. Εμφανίζεται αίφνης στο νομιναλιστή Μαρσίλιο της Πάδουας" (Naturrecht und menschliche Wuerde, Suhrkamp Verlag, Frankfurt a.M. 1961, σ. 60). 


� Με την έννοια που δίνει στον όρο ο Λ. Αλτουσέρ (βλ. Για τον Μαρξ, ελλ. μετ. εκδ. Γράμματα, Αθήνα 1978, σ. 255). 


� Βλ. Jean Bodin, Les six livres de la république, Bιβλίο 1ο, κεφ. 8 (Fayard, Paris 1986, σ. 179), όπου υποστηρίζεται ότι "il est icy besoin de former la definition de souveraineté, parce qu' il n y a ni jurisconsulte, ni philosophe politique, qui l' ait definie". Bλ. και Εrnst Bloch, Vorlesungen zur Philosophie der Renaissance, Suhrkamp Verlag, Frankfurt a.M. 1972, σελ. 125. 


� Βλ. προηγουμένως ενότητα Α3.


� Rousseau, Du contrat social, Livre I, Chap. III, Union Générale d' éditions, Paris 1973, σ. 64.


� Καθώς και σε άλλα εμπνεόμενα από ανάλογη οπτική, σε ακόμη καθαρότερη μορφή. Βλ. π.χ.: "η ιστορία διδάσκει, ότι μια κυρίαρχη εξουσία, που θα επέμενε στον εντελώς ανέλεγκτο προσδιορισμό των αποφάσεών της χωρίς να συνυπολογίζει τις ενδεχόμενες αντιδράσεις των εξουσιαζομένων, θα οδηγούσε ευθύς στην αυτοκατάλυσή της" (Παύλου Κ. Σούρλα, Νομοθετική θεωρία και νομική επιστήμη, Aντ. Ν. Σάκκουλα, Αθήνα-Κομοτηνή 1981, σ. 132).


� Η φράση του Ρωμαίου συγγραφέα violenta imperia nemo continuit diu (από τις Τρωάδες, πράξη Β΄, στ. 258) αναφέρεται στα κεφ. 5 και 16 (σελ. 16 και 125 αντίστοιχα) της Θεολογικο-πολιτικής Πραγματείας.


� Π. Π. κεφ. 10 παρ. 8.


� T. II, σ. 132.


� Ρουσώ, ό.π. (σημ. 61). Σημειωτέον ότι στην ίδια ακριβώς υπόθεση του ένοπλου ληστή, προς τον οποίο υποσχόμαστε όλη μας την περιουσία προκειμένου να μας απελευθερώσει, προσφεύγει και ο Σπινόζα (Θ.-π. Π. κεφ. 16, σ. 123-124), και μάλιστα δίνει ακριβώς την ίδια απάντηση: παρόμοια υπόσχεση παύει να μας δεσμεύει, μόλις απελευθερωθούμε. Και εδώ όμως από ένα πανομοιότυπο επιχείρημα συνάγεται μια διαφορετική συνέπεια: για το Σπινόζα, αυτή η μη δεσμευτικότητα δεν καταδεικνύει την ανάγκη "μετασχηματισμού της ισχύος σε δίκαιο", αλλά την υπεροχή της δραστικότητας των παθών (εν προκειμένω του φόβου, ή της απαλλαγής από αυτόν) έναντι οποιασδήποτε φραστικής υπόσχεσης.


� Il Principe, ό.π. (σημ. 40), κεφ. 18, σ. 98-99.


� Π. Π. κεφ. 10 παρ. 7.


� Βλ. ενότητα Β6.


� "Είθισται ωστόσο να ερωτάται αν η υπέρτατη εξουσία δεσμεύεται από τους νόμους και, συνεπώς, αν μπορεί να αμαρτάνει" (Π. Π. κεφ. 4 παρ. 4. η υπογράμμιση δική μου). 


� "Αν με νόμο εννοούμε το πολιτειακό δίκαιο, με βάση το οποίο μπορεί κανείς να διεκδικήσει τα αστικά του δικαιώματα (ipso jure civili), ενώ με αμάρτημα μία πράξη που απαγορεύεται από το πολιτειακό δίκαιο, αν δηλαδή πάρουμε τα ονόματα αυτά με τη γνήσια έννοιά τους, τότε δεν μπορούμε κατά κανένα τρόπο να πούμε ότι η πολιτεία δεσμεύεται από νόμους ή ότι μπορεί να αμαρτάνει" (αμέσως επόμενη παρ.). 


� Ibid.


� Λεβιάθαν, κεφ. XVIII , ό.π., σελ. 136. 


� Αυτό γίνεται φανερό σε χωρία όπως: " ... επειδή κάθε υπήκοος με τη θέσμιση αυτή [ενν. το κοινωνικό συμβόλαιο] καθίσταται αυτουργός [author] όλων των πράξεων και των κρίσεων του θεσμιζόμενου κυριάρχου, έπεται πως οτιδήποτε πράττει αυτός δεν μπορεί να συνιστά αδίκημα εις βάρος οποιουδήποτε εκ των υπηκόων του. ούτε θα πρέπει να κατηγορηθεί από οποιονδήποτε εξ αυτών για αδικία" (ibid).


� Βλ. π.χ. 2η Treatise of Government, παρ. 135 (ό.π., σελ. 375) επ.


� Βλ. π.χ. Leviathan, κεφ. XXVI, συνεπαγωγή αρ. 2 του ορισμού του θετικού δικαίου (ό.π., σελ. 204): "The Soveraign of a Common-wealth [...] is not subject to the Civill Lawes".


 Για τα ανωτέρω πρβλ. και Π. Κιτρομηλίδη, Πολιτικοί στοχαστές των νεώτερων χρόνων, Διάττων, Αθήνα 1989, σ. 83 και 69 αντίστοιχα. 


� Πρβλ. Η Γ΄ Θ. 4: "Kανένα πράγμα δεν μπορεί να καταστραφεί παρά μόνο από εξωτερική αιτία".


� Εάν δεν δεσμευόταν από αυτούς, τότε "θα έπρεπε να τη θεωρήσουμε όχι ως φυσικό πράγμα, αλλά σαν μια χίμαιρα" (Π. Π. κεφ. 4 παρ. 4). Εξάλλου, "η πολιτεία δεν υποχρεούται να τηρεί τους όρους αυτούς για κανένα άλλο λόγο, παρά για τον ίδιο λόγο ο οποίος υποχρεώνει τον άνθρωπο στη φυσική κατάσταση να μην αυτοκτονεί, εφόσον θέλει να παραμείνει κύριος και όχι εχθρός του εαυτού του. Πράγμα βέβαια που δεν συνιστά συμμόρφωση σε μια υποχρέωση, αλλά την ίδια την ελευθερία της ανθρώπινης φύσης" (ό.π.. η υπογράμμιση δική μου).


� Με την τρέχουσα έννοια του όρου. με την έννοια που του προσδίδει ο Σπινόζα, η χρήση του δεν θα ήταν αδόκιμη.


� Βλ. την αρχή του ημιτελούς 11ου κεφ. της Π. Π.


� Εδώ θα ήταν ενδιαφέρον να αναφερθούμε και σε μια συναφή διατύπωση του Ν.Α. Πουλαντζά: "Τίποτε λοιπόν το πιο σφαλερό από μια εικαζόμενη αντίθεση ανάμεσα στην αυθαιρεσία, τις υπερβασίες, την αγαθή βούληση του ηγεμόνα και το κράτος του νόμου. Όραμα που αντιστοιχεί στη δικαιική-νομιστική αντίληψη για το Κράτος, αντίληψη της πολιτικής φιλοσοφίας του κατεστημένου αστικού Κράτους ενάντια στην οποία εκδηλώθηκαν τόσο ο Μαρξ όσο και ο Μαξ Βέμπερ και από την οποία δεν γελάστηκαν οι θεωρητικοί της αιματηρής κυοφορίας αυτού του Κράτους, ο Μακιαβέλλη και ο Χομπς" (Το κράτος, η εξουσία, ο σοσιαλισμός, Θεμέλιο, Αθήνα 1982, σ. 109. διατηρείται η ορθογραφία και η ορολογία τής ελλ. μετάφρασης). Αν αληθεύουν τα εδώ εκτιθέμενα, στους θεωρητικούς αυτούς που "δεν γελάστηκαν" θα πρέπει ίσως να προσθέσουμε και το Σπινόζα.


� Bλ. ενδεικτικά: "Η κλασική φιλελεύθερη θεώρηση για το κράτος είναι ότι σε αυτό δεν μπορεί να ανατεθεί παρά μια λειτουργία 'νυχτοφύλακα'. [...] Οι μεταγενέστεροι φιλελεύθεροι στοχαστές έχουν πολύ σαφέστερη άποψη επ' αυτού του ζητήματος (του περιορισμού) των καθηκόντων του κράτους" (Grahame Lock, κεφάλαιο "Liberalisme" στο συλλογικό έργο - από κοινού με τους Herman van Gunsteren και Étienne Balibar - Sterke Posities in de politeke filosofie, Stenfert Kroese, Leiden/Antwerpen 1989, σ. 86).


� " ... ένας βασιλιάς που είναι ανήλικος, ασθενής ή υπέργηρος, είναι βασιλιάς μόνο κατά παραχώρηση. την πραγματική εξουσία την έχουν αυτοί που διαχειρίζονται τις ανώτατες κρατικές υποθέσεις, δηλαδή αυτοί που βρίσκονται πλησιέστερα στο βασιλιά. Για να μην αναφέρω ότι ένας βασιλιάς που είναι έρμαιο της φιληδονίας του συμβαίνει συχνά να ρυθμίζει τα πάντα κατά τις ορέξεις των παλλακίδων ή των παρακοιμωμένων του" (ibid. οι υπογραμμίσεις, όπου δεν αναφέρεται αλλιώς, είναι δικές μου). 


� Bλ. Η Γ΄ ορ. 48.


� "Από όλα τα παραπάνω έπεται ότι όσο πιο απόλυτα μεταβιβάζονται σε ένα βασιλιά τα δικαιώματα μιας πολιτείας, τόσο λιγότερο αυτόνομος είναι ο ίδιος και τόσο αθλιότερη είναι η κατάσταση των υπηκόων του" (Π. Π. κεφ. 6 παρ. 8).


� "Αν σε κάποιο κράτος το σύνολο των δικαιωμάτων μεταβιβαστεί σε έναν, τότε αυτός θα φοβάται πάντοτε περισσότερο τους πολίτες του κράτους του και όχι τους εχθρούς, και συνεπώς θα προσπαθεί διαρκώς να προφυλάξει τον εαυτό του και, αντί να μεριμνά για τα συμφέροντα των υπηκόων του, θα τους επιβουλεύεται" (Π. Π. κεφ. 6 παρ. 6).


� Σύμφωνα με τον απολύτως εύστοχο όρο που εισήγαγε ο Balibar (στο Spinoza: la crainte des masses, in: Spinoza nel 350o anniversario della nascita, atti del Congresso, Urbino 4-8 ottobre 1982, a cura di Emilia Giancotti, Bibliopolis, Napoli 1985, σελ. 293).


� Αυτή η αιφνιδιαστική αντιστροφή της παραδοσιακής εικόνας του μονάρχη ως απόλυτου κυρίαρχου υπάρχει ήδη στη Θεολογικο-πολιτική Πραγματεία. π.χ. στο 17ο κεφάλαιο, χωρίς να είναι ακριβώς αυτό το θέμα του, ο Σπινόζα κάνει την εξής παρατήρηση: "αν τη μεγαλύτερη εξουσία να διατάζουν την είχαν εκείνοι που είναι οι πιο επίφοβοι, τότε ασφαλώς την εξουσία αυτή θα την είχαν οι υπήκοοι των τυράννων, διότι οι τύραννοι αυτούς φοβούνται περισσότερο από οτιδήποτε άλλο" (Θ.-π. Π. κεφ. 17, τ. ΙΙ σ.133). 


� Πρβλ. ιδίως: "Τα θεμέλιά του [του αριστοκρατικού κράτους, σ.σ.] πρέπει να βασίζονται μόνο στη βούληση και στην κρίση του συμβουλίου και όχι στην επαγρύπνηση του πλήθους, εφόσον το τελευταίο είναι αποκλεισμένο τόσο από το να δίνει τη γνώμη του όσο και από το να ψηφίζει. Η αιτία λοιπόν για την οποία στην πράξη η εξουσία δεν είναι απόλυτη δεν μπορεί να είναι άλλη από το γεγονός ότι το πλήθος είναι επίφοβο στους κατόχους της εξουσίας· γι' αυτό και διατηρεί για τον εαυτό του κάποια ελευθερία, την οποία διεκδικεί και κατακτά, αν όχι νομικά εκφρασμένη, πάντως σιωπηρά" (Π. Π. κεφ. 8 παρ. 4).


� "... δεν υπάρχει χειρότερη κατάσταση από εκείνη μιας άλλοτε ισχυρής πολιτείας η οποία αρχίζει να κλονίζεται ή, ακόμα χειρότερα, καταρρέει με το πρώτο χτύπημα και ξεπέφτει στη δουλεία, ενώ αυτό προηγουμένως φαινόταν αδύνατο. Σε μια τέτοια περίπτωση θα ήταν προτιμότερο για τους υπηκόους να μεταβιβάσουν τα δικαιώματά τους κατά απόλυτο τρόπο σε έναν άνθρωπο, παρά να διεκδικούν για την ελευθερία τους εγγυήσεις αβέβαιες και ανεφάρμοστες, δηλαδή τελικά ανίσχυρες, και έτσι να προετοιμάζουν το δρόμο για την πιο βάναυση υποδούλωση των απογόνων τους" (ibid).


� Θ.-π. Π. σ. 149.


� Π. Π. κεφ. 5 παρ. 7.


� "Προσποιούμενος ότι δίνει μαθήματα στους βασιλείς, ο Μακιαβέλι έδωσε μεγάλα μαθήματα στους λαούς. Ο Ηγεμόνας του Μακιαβέλι είναι το βιβλίο των δημοκρατών (républicains)". Rousseau, Du contrat social, Union Générale d' éditions, Paris 1973, σ. 140.


� Ο άγγλος μεταφραστής της Πολιτικής πραγματείας A.G. Wernham, με σημείωσή του στο αντίστοιχο σημείο του έργου (κεφ. 5 παρ. 7), την χαρακτηρίζει "quite indefensible". Βλ. Benedict de Spinoza, The political works, Oxford - The Clarendon Press (χ.χρ.) σ. 313.


� Η Γ΄ Ορισμός 20. 


� "[Ο κάτοχος της εξουσίας,] με το να προβαίνει σε σφαγές και λεηλασίες εις βάρος των υπηκόων του, σε αρπαγές γυναικών και σε άλλες παρόμοιες πράξεις, μετατρέπει το φόβο σε αγανάκτηση και, συνεπώς, την πολιτειακή κατάσταση σε κατάσταση εχθρότητας" (Π. Π., παρ. 4 του κεφ. 4). 


� Η Γ΄ Πρόλογος.


� Βλ. Two Treatises of Government, II, παρ. 222 επ. (ό.π., σελ. 430).


� Π. Π. κεφ. 7 παρ. 30.


� "Αφού όμως πέρασαν πολλά χρόνια, ο βασιλιάς Δον Πέδρο, ο επονομαζόμενος 'στιλέτο', χρησιμοποιώντας πιέσεις, δώρα, υποσχέσεις και κάθε είδους εξυπηρετήσεις, επέτυχε τελικά την ανάκληση του δικαιώματος αυτού" (ibid). 


� Tη βαθμιαία επικράτηση της νεωτερικής αυτής σημασίας του όρου "επανάσταση" αναλύει διεξοδικά ο Alain Rey στο Révolution. Histoire d' un mot, Gallimard, Paris 1989, όπου μεταξύ άλλων σημειώνει: "Το 17ο αιώνα, η σχετικά σπάνια και συχνά θρησκευτική χρήση της λέξης εκτός της αστρονομίας ή της χρονολόγησης της προσέδιδε συμπαραδηλώσεις συναφείς με τη θεία πρόνοια" (σελ. 80).


� "... είναι σίγουρο ότι οι στάσεις, οι πόλεμοι, η περιφρόνηση ή η παραβίαση των νόμων δεν πρέπει να καταλογιστούν τόσο στην πονηρία των υπηκόων, όσο στην κακή κατάσταση του κράτους. [...] Αν λοιπόν σε μια πολιτεία βασιλεύει μεγαλύτερη κακία και διαπράττονται περισσότερα εγκλήματα απ' ό,τι σε μια άλλη, αυτό σίγουρα πηγάζει από το γεγονός ότι η πολιτεία αυτή δεν προνόησε αρκετά για την ομόνοια και δεν νομοθέτησε με αρκετή σύνεση, συνεπώς oύτε απέκτησε το απόλυτο δικαίωμά της ως πολιτεία" (Π. Π. κεφ. 5 παρ. 2).


� Βλ. προηγουμένως, ενότητα Β1, τέλος.


� "Με τον ίδιο τρόπο που, όσοι ζωγραφίζουν τοπία, τοποθετούνται χαμηλά στην πεδιάδα για να θεωρήσουν τη φύση των ορέων και των υψηλών τόπων, ενώ για να θεωρήσουν τη φύση των χαμηλών τόπων τοποθετούνται ψηλά επάνω στα όρη, ομοίως, για να γνωρίσει κανείς καλά τη φύση των λαών απαιτείται να είναι ηγεμόνας και για να γνωρίσει καλά τη φύση των ηγεμόνων απαιτείται να είναι λαϊκός" (Machiavelli, ό.π., σελ. 30).


� Πρβλ. και Η Δ΄ Θ. 40.


� "Οι άνθρωποι, καθοδηγημένοι από τη φύση, συσπειρώνονται σε ένα σώμα είτε λόγω ενός κοινού φόβου, είτε από επιθυμία να εκδικηθούν για κάποια κοινή ζημία" (Π. Π. κεφ. 3 παρ. 9). 


 Σημειωτέον ότι η φράση in unum conspirare, με την οποία δηλώνονται εδώ τα αποτελέσματα που θα έχει επί του πλήθους η αγανάκτηση, χρησιμοποιείται αυτούσια στο κεφ. 16 της Θ.-π. Π. κατά την έκθεση της υπόθεσης του κοινωνικού συμφώνου (σ. 123). Αυτό επιβεβαιώνει ότι η κίνηση εγκαθίδρυσης της κρατικής εξουσίας θεωρείται φαινόμενο ιδίας τάξεως με την κίνηση αμφισβήτησής της.


� "... μια ενέργεια, η οποία θα έκανε τους περισσότερους να αγανακτήσουν, κάθε άλλο παρά συμπεριλαμβάνεται στο δικαίωμα της πολιτείας. [...] καθώς το δικαίωμα της πολιτείας καθορίζεται από την κοινή δύναμη του πλήθους, είναι σίγουρο ότι όσο μια πολιτεία γεννά η ίδια αιτίες ώστε να συσπειρώνονται οι περισσότεροι εναντίον της, τόσο περισσότερο μειώνεται η δύναμη και το δικαίωμά της" (ibid). 


� Du contrat social, ό.π., σ. 64.


� Στο Le droit du plus fort, Hobbes contre Spinoza, in: Revue Philosophique, no 2, 1985, σ. 151. η υπογράμμιση στο πρωτότυπο.


� Non au sexe roi, συνέντευξη στο Nouvel Observateur, αρ. 644 (12 Μαρτίου 1977). στα ελληνικά στο: Εξουσία, γνώση και ηθική, εκδ. Ύψιλον, Αθήνα 1987, σ. 85.


� "Πρέπει να ιδρυθούν και να οχυρωθούν μία ή περισσότερες πόλεις και όλοι οι πολίτες τους, είτε κατοικούν μέσα απ' τα τείχη είτε έξω απ' αυτά σε γειτονικούς αγρούς, να απολαύουν των ιδίων πολιτειακών δικαιωμάτων. Αλλά υπό έναν όρο: ότι κάθε μία θα διαθέτει έναν ορισμένο αριθμό πολιτών για την άμυνα τόσο της ίδιας όσο και ολόκληρης της πολιτείας" (Π. Π. κεφ. 6 παρ. 9). 


� Βλ. Il Principe, κεφ. ΧΙΙ (ό.π., σελ. 76).


� Π. Π. κεφ. 6 παρ. 10. Οι προβλέψεις αυτές επαναλαμβάνονται και προκειμένου για το αριστοκρατικό κράτος στις παρ. 8 και 9 του 8ου κεφ., με κάποιες τροποποιήσεις επιβαλλόμενες από τη φύση του καθεστώτος, η κυριότερη από τις οποίες είναι η "χαλάρωση" της απαγόρευσης για πρόσληψη μισθοφόρων. Η απαγόρευση αυτή, όπως αναγκάζεται να παραδεχτεί ο Σπινόζα, δεν επιβάλλεται απόλυτα από τη φύση των θεμελίων του συγκεκριμένου κράτους. Αντιθέτως η απαγόρευση διατηρεί πλήρη ισχύ στα πλαίσια ενός τέταρτου "υπο-είδους" κράτους που εξετάζεται από το Σπινόζα όχι στην Πολιτική, αλλά στην Θεολογικο-πολιτική Πραγματεία: τη θεοκρατία (βλ. Θ-π. Π. κεφ. 17, τ. ΙΙ σ. 142). Και, βεβαίως, έχουμε κάθε λόγο να πιστεύουμε ότι θα ίσχυε πολύ περισσότερο και στη δημοκρατία.


� Δηλ. την τέχνη των στρατιωτικών κατασκευών και, γενικά, του πολιορκητικού πολέμου, ο οποίος, όπως αναφέρει και σε υποσημείωση στο οικείο σημείο της μετάφρασής του ο C. Appuhn, "στις Ηνωμένες Επαρχίες τον 17ο αιώνα ήταν ο κατ' εξοχήν πόλεμος". Σχεδόν ταυτόσημη υποσημείωση περιλαμβάνει και η προαναφερθείσα αγγλική μετάφραση (βλ. προηγουμένως σημ. 2 και 94 αντίστοιχα).


� Ίσως δεν θα ήταν άστοχο να συσχετίσουμε το γεγονός αυτό με την εξής παρατήρηση του Goeran Therborn: "στην ευρωπαϊκή ιστορία της τελευταίας μισής χιλιετίας [...] φαίνεται ότι υπάρχουν δύο τέτοια κύματα εμφύλιων πολέμων. Το ένα εκτείνεται από τη δεκαετία του 1540 έως εκείνη του 1690, με αποκορύφωμα τα μέσα του 17ου αιώνα· το άλλο από το 1792 έως τη δεκαετία του 1840. Αυτή η περίοδος καλύπτει την παγίωση των πρώιμων νεότερων κρατών, είτε αυτά ήταν απόλυτα μοναρχικά κράτη είτε, κατά κρίσιμη εξαίρεση, συνταγματική μοναρχία όπως στη Βρετανία, ή ακόμα και αστική δημοκρατία, όπως στις Κάτω Χώρες, και τους θρησκευτικούς εμφύλιους πολέμους" (European Modernity and beyond, Sage Publications, London-Thousand Oaks-New Delhi 1995, σ. 22. η υπογράμμιση δική μου).


� Machiavelli, ό.π., σελ. 82.


� Θ.-π. Π. κεφ. 17 (ό.π.). Kαι αυτό διότι "οι ηγεμόνες μπορούν να καταπιέζουν το λαό μόνο με ένα στράτευμα αμειβόμενο απ' αυτούς. Εξάλλου, τίποτε δεν φοβούνται περισσότερο απ' ό,τι την ελευθερία ενός στρατεύματος από πολίτες, οι οποίοι με το θάρρος, τους κόπους τους και το άφθονο αίμα που έχυσαν κατέκτησαν την ελευθερία και τη δόξα του κράτους" (ibid).


� Π.χ. στο κεφ. 7 παρ. 2 της Π. Π., η αγανάκτηση, δηλ. το πάθος που μειώνει το δικαίωμα της πολιτείας, βλέπουμε να συνδέεται ρητά με το ένοπλο πλήθος: τα θεμέλια της πολιτείας αναφέρεται ότι πρέπει να είναι τέτοια, που να μην μπορούν να καταλυθούν "χωρίς αυτό να προκαλέσει την αγανάκτηση του μεγαλύτερου μέρους του ένοπλου πλήθους". 


� Βλ. π.χ. Π. Π. κεφ. 6 παρ. 6.


� Ως πρώτο σκέλος της διάκρισης θέτουμε την τυραννία και όχι γενικά τη μοναρχία, επειδή, όπως μόλις προηγουμένως είδαμε, σε μια μοναρχία είναι επίσης δυνατό και επιβεβλημένο να καθιερωθεί στρατός κληρωτών και, άρα, να εξουδετερωθεί η τάση του μονάρχη να επιβουλεύεται τους υπηκόους του.


� "Ένα ολόκληρο πλήθος ποτέ δεν θα μεταβίβαζε τα δικαιώματά του σε λίγους ή σε έναν, αν μπορούσε να διατηρήσει την ενότητα στο εσωτερικό του και να αποφύγει τις συγκρούσεις που συχνά γεννιούνται στις μεγάλες ενώσεις και που οδηγούν σε στάσεις" (Π. Π. κεφ. 7 παρ. 5).


� Σημειωτέον ότι, στην ολλανδική εκδοχή της Πολιτικής πραγματείας, το συγκεκριμένο χωρίο αναφέρει όχι ότι το πλήθος ελεύθερα μεταβιβάζει, αλλά το ελεύθερο πλήθος μεταβιβάζει. Αυτό θα ήταν περισσότερο σύμφωνο με τη νομιναλιστικής καταγωγής τάση του Σπινόζα να χρησιμοποιεί επίθετα και όχι ουσιαστικά (ή, εν προκειμένω, επιρρήματα), αφήνει δε να νοηθεί ότι η ελευθερία είναι κάτι που χαρακτηρίζει το ίδιο το πλήθος και όχι την απόφασή του.


� Αυτό συνδέεται με την πεποίθηση του Σπινόζα ότι "τα περισσότερα αριστοκρατικά κράτη υπήρξαν προηγουμένως δημοκρατικά", την οποία αναφέραμε και προηγουμένως (σημ. 29). Στην παρ. 12 του κεφ. 8, όπου εκθέτει κάτι που θα έμοιαζε με μια δική του υπόθεση "ανακύκλισης των πολιτευμάτων", δηλώνει τα εξής: "νομίζω ότι έτσι συμβαίνει τα δημοκρατικά κράτη να μεταβάλλονται σε αριστοκρατικά, και αυτά τέλος σε μοναρχικά". 


 Αυτό θα μπορούσε να οδηγήσει στο συμπέρασμα ότι για το Σπινόζα η δημοκρατία είναι "το πιο φυσικό πολίτευμα" όχι μόνο με μια λογική, αλλά και με μια χρονική έννοια· με την έννοια δηλαδή ότι κατ' αυτόν όλα τα κράτη "ξεκινάνε" ιστορικά από μία κατάσταση δημοκρατίας και αργότερα, λόγω των εσωτερικών τους αντιθέσεων, εκπίπτουν στις άλλες μορφές κρατών. Περί αυτού βλ. αναλυτικότερα κατωτέρω, ενότητα Β9.


� Π. Π. κεφ. 7 παρ. 30. Βλ. και προηγουμένως, σημ. 99.


� Π. Π. κεφ. 8 παρ. 9. Μία παρόμοια άποψη αναπτύσσεται στην παρ. 7 του κεφ. 5, αποδιδόμενη στον Μακιαβέλι, ο οποίος πιθανολογείται ότι ήθελε "να δείξει πόσο απερίσκεπτα προσπαθούν πολλοί να βγάλουν απ' τη μέση έναν τύραννο, ενώ οι αιτίες που κάνουν τον ηγεμόνα να γίνεται τύραννος δεν είναι δυνατό να αρθούν αλλά, αντιθέτως, τόσο περισσότερο ενισχύονται, όσο περισσότερες αιτίες φόβου γεννιούνται για τον ηγεμόνα". 


� Π. Π. κεφ. 7 παρ. 12. Γι' αυτό, "από τη στιγμή που οι πολίτες θα ανέχονταν την πρόσληψη μισθοφόρων στρατιωτών, θα βρίσκονταν πλήρως υποταγμένοι και θα έβαζαν τις βάσεις για ένα διαρκή πόλεμο" (ibid).


� Π. Π. κεφ. 8 παρ. 31.


� "Άνθρωποι που μένουν πολύ καιρό σε απραξία, αρχίζουν να κάνουν πονηρές σκέψεις. γι' αυτό οι βασιλείς οδηγούνται στο να κάνουν πόλεμο κυρίως λόγω των ευγενών, καθότι για ένα βασιλιά περιστοιχισμένο από ευγενείς περισσότερη ασφάλεια και ησυχία παρέχει ο πόλεμος παρά η ειρήνη" ( Π. Π. κεφ. 7 παρ. 21). 


� Σύμφωνα με μια αρκετά εκτενή ανάλυση-ερμηνεία που δίνει ο ίδιος ο Σπινόζα στο 18ο κεφ. της Θ.-π. Π., αυτή ακριβώς ήταν η φύση των αιματηρών πολέμων που ακολούθησαν την "ένδοξη επανάσταση" στην Αγγλία και την εκτέλεση του Καρόλου του Α΄. δηλαδή μια απόπειρα περισπασμού από το εσωτερικό μέτωπο εκ μέρους του Κρόμγουελ, του "νέου μονάρχη με άλλο όνομα". "Αυτός ο νέος μονάρχης δεν είχε άλλο μέσο για να παραμείνει στην εξουσία από το να καταστρέψει ριζικά τη βασιλική γενιά, να θανατώσει τους φίλους του βασιλιά ή όσους ήταν ύποπτοι ότι ήταν φίλοι του βασιλιά, να διακόψει, μέσω του πολέμου, την άνεση της ειρήνης, η οποία αποτελεί πρόσφορο έδαφος για διάδοση φημών, έτσι ώστε η προσοχή του λαού, απασχολημένη με νέες σκέψεις, να αποσπαστεί από το φόνο του βασιλιά" (Θ.-π. Π. σ. 155).


� Πράγμα που επίσης αποτελεί βασική μέριμνα του Σπινόζα κατά την θέση των θεμελίων του κράτους. Π.χ. στο κεφ. 7 της Πολιτικής πραγματείας, αφού εκθέσει τον κατ' αυτόν επιβεβλημένο τρόπο οργάνωσης του συμβουλίου του μονάρχη, αναφέρει (στην παρ. 7) ως ένα από τα πλεονεκτήματά του "ότι το μεγαλύτερο μέρος αυτού του συμβουλίου δεν θα έχει φιλοπόλεμη διάθεση, αλλά πάντα θα αγαπά και θα επιδιώκει την ειρήνη. Διότι ο πόλεμος, εκτός του ότι θα τους κάνει πάντα [ενν. τους συμβούλους - σ.σ.] να φοβούνται μήπως χάσουν τα αγαθά και την ελευθερία τους, θα τους επιβάλλει και νέα οικονομικά βάρη και, ακόμα, θα αναγκάζει τα παιδιά και τους συγγενείς τους, που ως τότε ασχολούνταν με τις οικιακές τους φροντίδες, να αρχίσουν να ασκούνται στα όπλα και να τρέχουν σε εκστρατείες, από τις οποίες το μόνο κέρδος που θα αποκομίσουν όταν γυρίζουν σπίτι θα είναι κάποιες αχρείαστες ουλές". Επίσης στο τέλος του κεφαλαίου διατυπώνει τη γενικότερη αρχή ότι "το σταθερότερο απ' όλα τα κράτη είναι εκείνο, που είναι τόσο ισχυρό ώστε να μπορεί να υπερασπιστεί τα δικά του αγαθά, όχι όμως και τόσο ώστε να εποφθαλμιά τα ξένα και που, γι' αυτόν ακριβώς το λόγο, προσπαθεί με όλες του τις δυνάμεις να αποφύγει τον πόλεμο και να διαφυλάξει την ειρήνη". 


� De Cive X, 17 (in: Hobbes, Opera, ed. Molesworth, Londini apud Joannem Bohn, MDCCCXXXIX, v. II, σ. 277). Ακριβέστερα, ο Χομπς επικαλείται το γεγονός ότι, στους πολέμους, όλη η εξουσία ανατίθεται απόλυτα σε έναν στρατηγό και σε αυτό βασίζει το συλλογισμό ότι, αφού οι πολιτείες συνήθως "δεν είναι τίποτε άλλο παρά μεγάλα στρατόπεδα", άρα "monarchia absolutissima civitatis sit optimus omnium status".


� Π. Π. κεφ. 7 παρ. 5.


� Κεφ. 5 παρ. 4.


� "Μια πολιτεία, της οποίας η ειρήνη εξαρτάται από την αδράνεια των υπηκόων, που υπακούουν σαν τα πρόβατα και μαθαίνουν μόνο στη δουλεία, θα έπρεπε μάλλον να την ονομάσουμε ερημία παρά πολιτεία" (ibid). 


� "Από την άλλη, η εμπειρία φαίνεται να διδάσκει ότι είναι προς το συμφέρον της ειρήνης και της ομόνοιας όλη η εξουσία να ανατεθεί σε έναν άνθρωπο. Διότι κανένα κράτος δεν διήρκεσε τόσο πολύ χωρίς κάποια αξιοσημείωτη μεταβολή όσο το κράτος των Τούρκων. και, αντίστροφα, καμιά κατηγορία κρατών δεν υπήρξε πιο βραχύβια, και σε καμιά άλλη δεν ξέσπασαν τόσες στάσεις, απ' ό,τι σε αυτά που υπήρξαν λαϊκά ή δημοκρατικά. Αν όμως η σκλαβιά, η βαρβαρότητα και η απομόνωση πρέπει να αποκαλούνται ειρήνη, τότε δεν υπάρχει για τους ανθρώπους μεγαλύτερη δυστυχία από την ειρήνη" (Π. Π. κεφ. 6 παρ. 4. η υπογράμμιση δική μου). Αξίζει επίσης να προσέξουμε ότι, μεταξύ των κακών που συνεπάγεται η "αρνητική" έννοια της ειρήνης, συγκαταλέγεται εδώ και η απομόνωση, δηλαδή το αντίθετο της κοινωνικότητας και της συλλογικής ζωής. Εφόσον η αρχή λειτουργίας της πολιτείας (το jus της) συνίσταται στο vivere ex communi decreto, μια πολιτεία στην οποία κάτι τέτοιο δεν συμβαίνει ευλόγως δεν μπορεί να επικαλείται το δικαίωμά της ως πολιτεία.


� Bλ. τους Discorsi sopra la prima deca di Tito Livio (Garzanti editore, Milano 1993, σελ. 99), ιδίως την παρ. ΙV του Πρώτου Βιβλίου, η οποία φέρει τον χαρακτηριστικό τίτλο Che la disunione della Plebe e del Senato Romano fece libera e potente quella republica. 


� Ώστε, τηρουμένων των αναλογιών, θα μπορούσαμε να επεκτείνουμε και για το Σπινόζα μια ενδιαφέρουσα παρατήρηση του Herman van Gunsteren σχετικά με τον Μακιαβέλι: "Λέγεται ότι ο Μακιαβέλι είναι θεωρητικός της βίας. Αυτό είναι μισή αλήθεια. Ο Μακιαβέλι δίδει πράγματι ρητώς στη βία μια θέση στην πολιτική. Αναλύει όμως πάντοτε τη βία από την οπτική τής διατήρησης μιας πολιτικής τάξης. Η βία είναι ένα μήνυμα με πολιτική σημασία" (Lock/Gunsteren/Balibar, Sterke Posities in de politeke filosofie, Stenfert Kroese, Leiden/Antwerpen 1989, σ. 42).


� Κεφ. 16, τ. ΙΙ σ. 128.


� Στο βαθμό αυτό διαφοροποιείται από το γνωστό ορισμό του Καρλ Σμιτ. ο τελευταίος, μολονότι διευκρινίζει ότι ο Feind, ο οποίος, κατ' αυτόν, ορίζεται από το Πολιτικό, είναι ο δημόσιος και όχι ιδιωτικός εχθρός (και ο ίδιος τον προσδιορίζει με την ελληνική λέξη πολέμιος), επιμένει στον υπαρξιακό (σύμφωνα με τη δική του διατύπωση) χαρακτήρα της ιδιότητας αυτής. Βλ. Καρλ Σμιττ, Η έννοια του πολιτικού, Κριτική, Αθήνα 1988, σ. 45 και 50.


� "Βλέπουμε για παράδειγμα το φόβο του θανάτου να υπερνικάται συχνά από τη σφοδρή επιθυμία κάποιου ξένου πράγματος. Αυτοί που τρέπονται σε φυγή τρομοκρατημένοι από τον εχθρό δεν μπορούν να συγκρατηθούν από το φόβο κανενός άλλου πράγματος, αλλά πηδούν σε ποτάμια ή ρίχνονται στη φωτιά για να ξεφύγουν από τα ξίφη των εχθρών" (Π. Π. κεφ. 10 παρ. 10). 


� Έκφραση δανεισμένη από τον Antonio Negri: l' orizzonte della guerra είναι o τίτλος του κεφαλαίου V3 της ΄Αγριας Ανωμαλίας (L' anomalia selvaggia. Saggio su potere e potenza in Baruch Spinoza, Feltrinelli, Milano 1981).


� Αναφερόμενος στο κράτος εκείνο που μπορεί να εξασφαλίσει την ειρήνη και την ασφάλεια, ο Σπινόζα λέει: "εγώ τουλάχιστον εννοώ εκείνο το κράτος που εγκαθιδρύει ένα ελεύθερο πλήθος, και όχι εκείνο που επιβάλλεται στο πλήθος με το δίκαιο του πολέμου" (παρ. 6 του κεφ. 5 της Π. Π.). Το δίκαιο εδώ δεν υπεισέρχεται καθόλου στο παιχνίδι του καθορισμού του ειρηνικού και ασφαλούς κράτους - αν υπεισέρχεται, αυτό γίνεται ακριβώς σε σύνδεση με το αντίθετό του.


� "Ιmperium quod multitudo libera instituit". Π. Π. κεφ. 5 παρ. 6.


� Βλ. προηγουμένως, σημ. 77.


� Βλ. προηγουμένως, ενότητα 2. Κατ' αυτή την έννοια πρέπει να νοηθεί αυτό που είδαμε να λέει ο Σπινόζα στην παρ. 2 του 5ου κεφ. για την πολιτεία στην οποία διαπράττονται εγκλήματα και οι νόμοι παραβιάζονται, ότι δηλαδή "δεν απέκτησε το απόλυτο δικαίωμά της ως πολιτεία". Βλ. ανωτέρω σημ. 102.


� Πρβλ. για παράδειγμα (προς αποφυγήν): "... η έννοια του γενικού συμφέροντος είναι (μαζί με τη δικαιοσύνη και τη νομική ασφάλεια) μία από τις τρεις ανώτατες αξίες του δικαίου. Έχοντας λοιπόν υπόψη τον προαναφερθέντα τελικό σκοπό της ιστορίας και του δικαίου, μπορούμε να δεχθούμε, σε πολύ αδρές γραμμές, ότι το γενικό συμφέρον, στην ευρύτατή του έννοια, συμπίπτει με το πανανθρώπινο συμφέρον και αποτελεί ένα υψηλό ιδανικό, που περιλαμβάνει το σύνολο των κοινών συμφερόντων, των κοινών στόχων των ανθρώπων, που η επιδίωξή τους θεωρείται, κατά τις επικρατούσες σε κάθε εποχή ηθικές αντιλήψεις, ως λογικά αναγκαία για την πραγματοποίηση της ευημερίας του κάθε ανθρώπου και την πρόοδο του πολιτισμού ..." κ.ο.κ., κ.ο.κ. (Γ. Μιχαηλίδη-Νουάρου, Ζωντανό δίκαιο και φυσικό δίκαιο, Αφοι Σάκκουλα, Αθήνα 1982, σ. 380-381).


� Η Myriam Revault d' Allonnes, με άλλη βέβαια αφορμή, παρατηρεί συναφώς: "Εξ ού και η αναγκαία εγκατάλειψη του διλήμματος: είτε η πολιτική είναι το βασίλειο του δέοντος, είτε επαφίεται στον εαυτό της, στα τεχνάσματα και στις πανουργίες τού 'οφθαλμόν αντί οφθαλμού'. Ούτε πολιτική του Λόγου (του αλάθητου του Λόγου: διότι οι άνθρωποι δεν ζουν αποκλειστικά υπό την κυριαρχία του), ούτε πολιτική της νόησης η οποία 'λύνει τα προβλήματα ένα ένα' [...]. Διότι η σκέψη του Σπινόζα, η οποία νοεί τους θεσμούς στο πλαίσιο μιας συστατικής [constitutive] δυναμικής ή μέσα σε μια 'σύνθεση σχέσεων', δεν είναι εξομοιώσιμη προς τη χομπσιανή βουλησιαρχία του τεχνάσματος" (Hannah Arendt et Spinoza, in: O. Bloch (dir.), Spinoza au XXe siècle, PUF, Paris 1993, σ. 384).


� " ... οι Ολλανδοί, για να αποκτήσουν την ελευθερία τους, πίστεψαν ότι ήταν αρκετό να αποσχισθούν από τον έπαρχό τους και να αποκόψουν την κεφαλή από το σώμα του κράτους, και ούτε καν διανοήθηκαν να αναμορφώσουν το ίδιο το κράτος, παρά άφησαν όλα τα υπόλοιπα μέλη του όπως ήταν διαμορφωμένα μέχρι τότε" (ό.π.).


� " ... έτσι ώστε η Ολλανδία έμεινε επαρχία χωρίς έπαρχο, σαν σώμα χωρίς κεφαλή, και το ίδιο το κράτος έμεινε χωρίς όνομα. Μετά απ' αυτά, δεν είναι καθόλου περίεργο το γεγονός ότι οι περισσότεροι από τους υπηκόους ούτε καν ήξεραν σε ποιον ανήκε η ανώτατη κρατική εξουσία. Αλλά και αν αυτό δεν συνέβαινε, πάντως εκείνοι που κατείχαν πράγματι την εξουσία ήταν σημαντικά λιγότεροι από όσους χρειάζονται για να κυβερνήσουν το πλήθος και να συντρίψουν τους ισχυρούς τους αντιπάλους. Έτσι φτάσαμε στο σημείο οι τελευταίοι να συνωμοτούν συχνά ατιμώρητα εναντίον τους και τελικά να κατορθώσουν να τους ανατρέψουν" (ibid).


� "Ώστε η αιφνίδια ανατροπή της πολιτείας αυτής δεν οφείλεται στο γεγονός ότι αναλώθηκε χρόνος σε ανώφελες συζητήσεις, αλλά στην άσχημη κατάσταση του ίδιου του κράτους και στον μικρό αριθμό των κυβερνώντων" (ibid).


� Σε αυτή την υπο-κατηγορία είναι προφανές ότι εντασσόταν και το κράτος των Κάτω Χωρών, οπότε τα λεγόμενα για το κράτος αυτού του είδους αποκτούσαν αυτόματα κρίσιμη σημασία για το εδώ και το τώρα του Σπινόζα και των σύγχρονων με αυτόν αναγνωστών του.


� Ibid. H φράση dum Romani deliberant perit Sagunthus προέρχεται από τον Τίτο Λίβιο (xxi, vii, I).


� Ο ίδιος ο Σπινόζα γνωρίζει πολύ καλά ότι η επίκληση της αποτελεσματικότητας αποτελεί σύνηθες επιχείρημα των "εχθρών της ελευθερίας". Π.χ. στο προηγούμενο κεφάλαιο, το περί μοναρχίας, (όπου δεν έχει καν θέσει θέμα συναπόφασης του πλήθους αλλά απλώς διαφάνειας των αποφάσεων - που πάντως λαμβάνει ο μονάρχης), παρατηρεί: "Πραγματικά, μόνιμη επωδός όλων όσοι διακαώς επιθυμούν να κατακτήσουν την απόλυτη εξουσία υπήρξε πάντα ότι ύψιστο συμφέρον της πολιτείας είναι οι υποθέσεις της να αντιμετωπίζονται με μυστικότητα, και άλλα παρόμοια, τα οποία όσο περισσότερο καλύπτονται με μία επίφαση χρησιμότητας, τόσο καθαρότερα φαίνεται στο τέλος ότι οδηγούν στην πιο επαχθή δουλεία" (Π. Π. κεφ. 7 παρ. 29).


� Έκφραση εμπνευσμένη από την προσέγγιση του Antonio Negri (ό.π., σημ. 140, ιδίως κεφ. ΙΧ 3).


 Σημειωτέον ότι, σε ένα νεώτερο άρθρο του, o Negri αποτολμά μια ενδιαφέρουσα προσπάθεια "ελεύθερης εικασίας", όπως ο ίδιος την χαρακτηρίζει, σχετικά με το περιεχόμενο που πιθανόν να είχε το ελλείπον κεφάλαιο της Π. Π. περί δημοκρατίας (Reliqua Desiderantur: Congettura per una definizione del concetto di democrazia nell' ultimo Spinoza, in Studia Spinozana 1, ed. Giancotti et al., Koenighausen & Neumann, Wuerzburg 1985 σελ. 143 επ.). Πάντως στα πλαίσια του άρθρου αυτού δεν αναφέρεται στη συγκεκριμένη παράγραφο.


� Το Spinoza et le problème de l' expression, éd. de Minuit, Paris 1968.


� Στο κείμενό του Deleuze dans Spinoza (in: Αvec Spinoza. études sur la doctrine et l' histoire du spinozisme, éd. PUF, Paris 1992, σελ. 243), ο Pierre Macherey αντιδιαστέλλει τη σπινοζική σύλληψη της γνώσης ως συγκρότησης [constitution] και ως παραγωγής προς την καρτεσιανή σύλληψη της γνώσης ως αναπαράστασης. Με βάση τον παραλληλισμό μεταξύ του γνωσεολογικού και του πολιτικού επιπέδου, (στον οποίο θα αναφερθούμε αμέσως στη συνέχεια), πιθανόν να μπορούσαμε να προεκτείνουμε την ανωτέρω αντιδιαστολή και προκειμένου για το τελευταίο αυτό επίπεδο. Στην περίπτωση αυτή, έχοντας υπόψη και τη διπλή έννοια του γαλλικού όρου représentation, θα καταλήγαμε στο πολύ ενδιαφέρον συμπέρασμα ότι η παραγωγική αυτή σύλληψη της δημοκρατίας αντιδιαστέλλεται προς την αντιπροσωπευτική. 


� Rousseau, Du contrat social, Livre II Chap. III (Union Générale d' éditions, Paris 1973, σ. 87).


� Το παράδειγμα είναι του ίδιου του Ρουσώ (ό.π., Livre IV Chap. I - σ. 178). Ο τίτλος μάλιστα του κεφαλαίου δηλώνει σαφώς ότι "η γενική βούληση δεν μπορεί να καταστραφεί".


� ΄Ο.π., σελ. 87.


� Champ perceptif, σύμφωνα με την έκφραση του A. Matheron (Individu et communauté chez Spinoza, éd. de Minuit, Paris 1988, ιδίως σελ. 279-282 και passim).


� Η Β΄ Θ. 14.


� Στον πρόλογο της Θεολογικο-πολιτικής Πραγματείας, ο Σπινόζα, επικρίνοντας τους σύγχρονούς του θεολόγους για το ότι ερμήνευαν τη Γραφή αποδίδοντάς της νοήματα ξένα προς αυτή, με σκοπό περισσότερο να εντυπωσιάσουν παρά να καθοδηγήσουν το ποίμνιο, μεταξύ άλλων τους προσάπτει ότι "δεν τους ήταν αρκετό να παραφρονούν οι ίδιοι μαζί με τους Έλληνες (cum Graecis insanire), θέλησαν να κάνουν και τους προφήτες να παραφρονούν μαζί τους" (Θ.�π. Π., τ. Ι σ. 353).


� Βλ. προηγουμένως, ενότητα Α5.


� Σύμφωνα με το λατινο-ελληνικό λεξικό "Σιδέρη", το επίθετο hebes σημαίνει: "1. αμβλύς, ασθενής, άτονος. 2. ανόητος, βλαξ". 


� " ... ότι ο όχλος δεν έχει κανένα μέτρο, ότι τρομοκρατεί όταν δεν είναι ο ίδιος φοβισμένος και ότι ο λαός είτε υπηρετεί με δουλοπρέπεια, είτε κυριαρχεί με υπεροψία, ότι δεν υπάρχει στο λαό καμία αλήθεια και καμία κρίση κ.ο.κ." (Π. Π. κεφ. 7 παρ. 27).


� "Αυτά που γράψαμε ίσως να φανούν γελοία σε εκείνους, οι οποίοι τα ελαττώματα που ενυπάρχουν σε όλους τους θνητούς τα περιορίζουν στον απλό λαό και μόνο. Ωστόσο η φύση είναι μία και κοινή για όλους. Συμβαίνει όμως συχνά να παρασυρόμαστε από την ισχύ και την καλλιέργεια, και γι' αυτό, όταν δύο κάνουν την ίδια πράξη, λέμε ότι στον ένα επιτρέπεται να το κάνει αυτό ατιμώρητα και στον άλλο όχι, ενώ δεν διαφέρει η πράξη, αλλά αυτός που την κάνει" (ibid).


� Πρβλ.: "εξουσιαστές και εξουσιαζόμενοι, κυρίαρχος και πολίτες αποτελούν εξίσου μέρος της multitudo" (Étienne Balibar, Spinoza et la politique, PUF, Paris 1985, σελ. 86. η υπογράμμιση στο πρωτότυπο).


� Η επιχειρηματολογία αυτή βρίσκεται, ακόμη μια φορά, σε μετωπική αντιπαράθεση με την πολιτική φιλοσοφία του Θωμά Ακινάτη, για τον οποίο, "καθώς μεταξύ των νοημόνων πλασμάτων ορισμένα υπερέχουν των άλλων, [...] οι κατώτερες νοήμονες φύσεις οφείλουν να κυβερνώνται από τις ανώτερες" (Summa contra gentiles, Βιβλίο ΙΙΙ, κεφ. LXXIX αρχή). 


 Συναφώς ο Grahame Lock σημειώνει χαρακτηριστικά ότι ο Θωμάς, "στο έργο του Summa contra gentiles, υποστηρίζει ότι μεταξύ των ανθρώπων υφίσταται τάξη. Οι ευφυείς κυριαρχούν κατά φυσικό τρόπο επί των λιγότερο ευφυών, οι οποίοι προορίζονται από τη φύση να υπηρετούν" (κεφάλαιο "Middeleeuwen" [=Μεσαίωνας] στο συλλογικό έργο - από κοινού με τους van Gunsteren και Balibar - Sterke Posities in de politeke filosofie, Stenfert Kroese, Leiden/Antwerpen 1989, σ. 26). 


� "... όλοι επαίρονται όταν κυριαρχούν, τρομοκρατούν όταν δεν φοβούνται, και παντού η αλήθεια κακοποιείται από φανατικούς αντιπάλους ή τυφλούς υποστηρικτές. αυτό συμβαίνει προπαντός όταν στην εξουσία βρίσκεται ένας ή όταν βρίσκονται λίγοι" (ibid).


� Γι' αυτόν ακριβώς το λόγο, στην προαναφερθείσα παράγραφο της "υπεράσπισης της διαβούλευσης" υποστηρίζεται ότι η ελευθερία και το κοινό καλό χάνονται όταν "για τα πάντα αποφασίζουν λίγοι σύμφωνα με τις διαθέσεις τους και μόνο (ex solo suo affectu)". Πραγματικά, όπως μόλις τώρα είδαμε, όταν αποφασίζουν λίγοι υπάρχει μεγαλύτερη πιθανότητα να αποφασίζουν με βάση τις διαθέσεις του σώματός τους, δηλαδή τα πάθη τους, παρά με βάση τις έννοιες του Λόγου.


� "quand le peuple suffisamment informé délibère ..."· Rousseau, ό.π., σ. 87.


� Πρβλ. και L. Althusser, Sur le "contrat social", in Cahiers pour l' analyse no 8, éd. du Seuil 1967 (ιδίως μέρος 6).


� "Το ότι ο λαός δεν μπορεί να κρίνει και να αντιληφθεί την αλήθεια, αυτό δεν είναι καθόλου περίεργο, όταν οι σημαντικότερες υποθέσεις του κράτους αντιμετωπίζονται ερήμην του και, έτσι, το μόνο που του μένει είναι να κάνει εικασίες με βάση τα λίγα πράγματα που δεν μπορούν να μείνουν κρυφά - αφού το να μπορεί κανείς να αναστείλει την κρίση του είναι σπάνια αρετή. Το να ενεργούμε λοιπόν πάντοτε ερήμην των πολιτών και μετά να ζητάμε απ' αυτούς να μην διατυπώνουν λανθασμένες κρίσεις και κακοπροαίρετες ερμηνείες, είναι η μεγαλύτερη ανοησία. Διότι αν ο λαός μπορούσε να αυτοσυγκρατείται και να αναστέλλει την κρίση του για πράγματα ελάχιστα γνωστά, ή να κρίνει σωστά τα πράγματα όταν λίγα μόνο στοιχεία έχει στη διάθεσή του, τότε ασφαλώς θα ήταν περισσότερο άξιος να άρχει παρά να άρχεται" (ibid). 


� Πρβλ. και Balibar, ό.π., σελ. 115 κ.ε. 


� Π. Π. κεφ. 3 παρ. 3.


� Bλ. Two treatises of Government, Cambridge University Press, 1967, σελ. 368.


� Σύμφωνα με την παρ. 9 του κεφ. 2 της Πολιτικής πραγματείας, ο κάθε άνθρωπος "είναι αυτόνομος, εφόσον είναι σε θέση να αποκρούει κάθε βίαιη επίθεση, να εκδικείται σύμφωνα με την απόφαση της ψυχής του για κάθε βλάβη που υφίσταται και, γενικά μιλώντας, να ζει σύμφωνα με την ιδιοσυγκρασία του (quatenus ex suo ingenio vivere potest)".


� Βλ. π.χ. Π. Π. κεφ. 7 παρ. 8. Πρβλ. επίσης Christian Lazzeri, L' économique et le politique chez Hobbes et Spinoza, in Studia Spinozana, αρ. 3, ed. Bertman et al., Koenighausen & Neumann, Wuerzburg 1987, σελ. 175 (ιδίως σελ. 193 επ.).


� Kαθότι το ingenium συνάπτεται με το συγκυριακό, με το ιστορικά ιδιαίτερο. Περί της έννοιας του ingenium βλ. αναλυτικότερα κατωτέρω, ενότητα 9.


� "Κανείς δεν θα είχε, λέγω, το χρόνο και τις δυνάμεις που απαιτούνται αν έπρεπε ο ίδιος να οργώσει, να σπείρει, να θερίσει, να αλέσει, να μαγειρέψει, να υφάνει, να ράψει και να εκτελέσει αρκετές ακόμη εργασίες χρήσιμες για τη διατήρηση της ζωής" (τ. Ι σ. 15).


� Αυτοί αναφέρεται ότι "συνεχίζουν βέβαια από συνήθεια να τρέφουν το σώμα τους, αλλά με φειδώ, διότι πιστεύουν ότι όσο μέρος των αγαθών τους αναλίσκεται για τη διατήρηση του σώματός τους, πηγαίνει χαμένο". Κατά τούτο, προφανώς αφίστανται από τον κανόνα ζωής που είναι "ίδιον ενός σοφού άνδρα" εξίσου όσο και οι οπαδοί της "άξεστης και θλιβερής δεισιδαιμονίας" του Σχ. του Πορίσματος 2 του Θ. 45 Δ΄ της Ηθικής (βλ. προηγουμένως, κεφ. Α σημ. 160). Έτσι, ο "κοσμικός ασκητισμός", το πνεύμα της αποταμίευσης, συναντά από άλλο δρόμο τον προτεσταντικό και, γενικότερα, τον θρησκευτικό ασκητισμό, με τον οποίο καταλήγει να έχει τα ίδια αποτελέσματα. Μια ιδέα ανάλογη με τη σύντομη αυτή νύξη επρόκειτο όπως είναι γνωστό να αναπτύξει εν εκτάσει ο Μαξ Βέμπερ στο Die protestantische Ethik und der Geist des Kapitalismus (in: Gesammelte Aufsaetze zur Religionssoziologie - I, J.C.B. Mohr Verlag, Tuebingen 1947). Θυμίζουμε ενδεικτικά ότι η πρώτη ενότητα του 2ου κεφαλαίου του έργου τιτλοφορείται "τα θρησκευτικά θεμέλια του κοσμικού ασκητισμού" (ό.π., σελ. 84).


� Πρβλ. επίσης το Θ. 60 του Δ΄ της Ηθικής: " Μια επιθυμία που γεννιέται από μια χαρά ή μια λύπη που αναφέρεται σε κάποιο συγκεκριμένο μέρος του σώματος και όχι σε όλα τα μέρη, δεν έχει σχέση με την ωφέλεια ολόκληρου του ανθρώπου".


� "Αυτοί αντίθετα που γνωρίζουν τη αληθή χρησιμότητα των χρημάτων, και ρυθμίζουν τα πλούτη τους ανάλογα με τις ανάγκες τους και μόνο, ζουν αρκούμενοι σε λίγα" (ibid). 


 Αυτό εξάλλου έκανε και ο ίδιος ο Σπινόζα, ο οποίος είναι γνωστό ότι σε ηλικία είκοσι ετών είχε αποχωρήσει από την εμπορική επιχείρηση του πατέρα του (και γενικά είχε παραιτηθεί από τα δικαιώματά του στο σύνολο της πατρικής κληρονομίας υπέρ των συγγενών του), μέχρι δε το τέλος της ζωής του ζούσε κατασκευάζοντας φακούς, δηλαδή πραγματικά "αρκούμενος σε λίγα".


� Για μια ενδιαφέρουσα ανάλυση της αριστοτελικής μεταφυσικής περί ανταλλακτικής αξίας, χρηματιστικής, αληθούς και κίβδηλου πλούτου κ.ο.κ. και της (ανεπιτυχούς, κατά το συγγραφέα) ανασκευής της εκ μέρους της νεότερης αγγλοσαξωνικής φιλοσοφίας βλ. Scott Meikle, Aristotle's Economic Thought, Clarendon Press, Oxford 1995, ιδίως κεφ. 2 - και passim.


� ΄Ο.π., κεφ. 17.


� Π. Π. κεφ. 2 παρ. 10. Βλ. προηγουμένως, ενότητα Β2.


� Ενότητα 2, τέλος.


� Βλ. Η Γ΄, ορισμός 19 των παθών.


� ΄Ο.π., ορισμός 23.


� "Οι αγροί και το σύνολο του εδάφους και, αν γίνεται, ακόμη και τα σπίτια πρέπει να είναι υπό την εξουσία του δημοσίου, δηλαδή εκείνου που κατέχει το ύψιστο πολιτειακό δικαίωμα, ο οποίος να τα εκμισθώνει με ετήσιο μίσθωμα στους πολίτες" (παρ. 12). Μια ρύθμιση εμπνευσμένη προφανώς από το εξισωτικό ιδιοκτησιακό καθεστώς του πρώτου εβραϊκού κράτους (ιδίως από το θεσμό του Ιωβηλαίου). Βλ. Θ.-π. Π. κεφ. 17 (τ. ΙΙ σελ. 145).


� Η πρόβλεψη αυτή δεν διέφυγε της προσοχής τού Αlbert Ο. Ηirschman, ο οποίος της αφιερώνει μία σελίδα τού The passions and the interests: political arguments for capitalism before its triumph, Princeton University Press, 1977 (σελ. 74-75). 


� "Διότι έτσι όλοι, προκειμένου να βγάλουν κάποιο κέρδος, θα είναι αναγκασμένοι να ασκούν το εμπόριο ή να πιστώνουν ο ένας στον άλλο τα χρήματά τους" (ibid).


� Από αυτή την άποψη είναι χαρακτηριστικό ότι από την απαγόρευση αυτή προβλέπεται παρέκκλιση προκειμένου περί του αριστοκρατικού κράτους (βλ. Π. Π. κεφ. 8 παρ. 10), προς τα θεμέλια του οποίου κρίνεται προφανώς ότι εναρμονίζεται η κτήση γης. Και εδώ πάντως προβάλλονται λόγοι σχετικοί με την ασφάλεια και τη διατήρηση του κράτους και, συγκεκριμένα, ότι οι υπήκοοι, που ούτως ή άλλως στερούνται του δικαιώματος πολιτικής συμμετοχής, πρέπει τουλάχιστον να αποκτήσουν ιδιοκτησιακά δικαιώματα, προκειμένου να έχουν κάποιο συμφέρον από την ύπαρξη της πολιτείας και κάποιο λόγο να αγωνιστούν γι' αυτήν, όταν κινδυνεύσει.


� Πρβλ. Alexandre Matheron, Individu et communauté chez Spinoza, éd. de Minuit, Paris 1969, σ. 200 επ., ιδίως σ. 205: "[le commerce] est l' activité pacifique par excellence".


� Πρβλ.: "Αυτό όμως που [οι μερκαντιλιστές] κήρυσσαν με ακόμη μεγαλύτερη επιμονή ήταν η απαγόρευση εξαγωγής χρημάτων ..." (Isaak Ilych Rubin, Ιστορία οικονομικών θεωριών, Κριτική, Αθήνα 1994, σ. 59. η υπογράμμιση στο πρωτότυπο).


� Και, συγκεκριμένα, διότι τότε οι πολίτες του κράτους "θα ασχολούνται με υποθέσεις οι οποίες είτε βρίσκονται σε αμοιβαία διαπλοκή, είτε απαιτούν τα ίδια μέσα για να προωθηθούν. Κατ' αυτό τον τρόπο, το μεγαλύτερο μέρος του συμβουλίου θα έχει συνήθως μία και την αυτή αντίληψη για τα κοινά" (κεφ. 7 παρ. 8).


� Η λογική αυτή αντανακλάται π.χ. σε χωρία όπως: "[πρέπει] να θέσουμε τα θεμέλια του κράτους κατά τέτοιο τρόπο, ώστε οι περισσότεροι να ζουν όχι βέβαια με σοφία - διότι αυτό είναι αδύνατο -, αλλά πάντως οδηγημένοι από τα πάθη εκείνα, από τα οποία να προκύπτει η μεγαλύτερη ωφέλεια για την πολιτεία. Έτσι, θα πρέπει να επιδιωχθεί με κάθε τρόπο οι πλούσιοι να είναι αν όχι εγκρατείς, τότε τουλάχιστο φιλάργυροι" (Π. Π. κεφ. 10 παρ. 6). 


 O προαναφερθείς Αlbert Ο. Ηirschman, στην ανάλυσή του (The passions and the interests, ό.π.) αναφέρεται, όπως σημειώθηκε, στη σπινοζική "στιγμή", αλλά υποστηρίζει ότι "ο πρώτος μεγάλος φιλόσοφος που έδωσε κυρίαρχη θέση στην ιδέα ότι τα πάθη μπορεί να καταπολεμηθούν επιτυχώς μόνο μέσω άλλων παθών, δεν είχε την παραμικρή πρόθεση να μεταφράσει την ιδέα αυτή στο βασίλειο της πρακτικής ηθικής ή πολιτικής διαχείρισης [engineering]. Πράγματι, η σκέψη αυτή δεν απαντάται στα πολιτικά έργα του Σπινόζα ..." (σελ. 24). Ωστόσο, η παρατεθείσα παράγραφος της Π. Π. δείχνει ότι η πρόθεση αυτή δεν ήταν και τόσο ξένη στο σπινοζικό εγχείρημα.


� Για την πρωτοκαθεδρία αυτή, είναι διδακτικές ορισμένες παρατηρήσεις που διατυπώνουν - χωρίς βεβαίως να έχουν διόλου υπόψη τους το Σπινόζα - οι J. Parry και M. Bloch, επιμελητές τού Money and the morality of exchange, Cambridge University Press, 1989, στην εισαγωγή της έκδοσης: "Η ιδέα ότι από τα Ιδιωτικά Ελαττώματα απορρέει Δημόσια Ωφέλεια υπήρξε θεωρία περί κρατικής οργάνωσης προτού καταστεί δικαιολόγηση του καπιταλισμού της αγοράς, διότι η απόκτηση χρημάτων εθεωρείτο ως ένας πιο φωτισμένος τρόπος να χειρίζεται κανείς τις υποθέσεις του απ' ό,τι 'πάθη' με πιο πολεμοχαρή φύση" (σελ. 19. η υπογράμμιση δική μου).


� "Εκεί [ενν. στο μοναρχικό κράτος] οι βασιλείς και οι υπουργοί τους δεν μοιράζονται τα βάρη του κράτους με τους υπηκόους, πράγμα που εδώ [= στο αριστοκρατικό] αντίθετα συμβαίνει". Και, παρακάτω: "όσοι θέλουν να κυβερνούν μόνοι αυτοί, πρέπει να προσπαθούν με όλη τους τη δύναμη να κρατούν φτωχούς τους υπηκόους τους". 


� "Ποιο έθνος είχε ποτέ να πληρώσει τόσο πολλούς και βαρείς φόρους όσο το ολλανδικό; Κι ωστόσο το έθνος αυτό όχι μόνο δεν εξαντλήθηκε, αλλά αντίθετα αύξησε τόσο τα πλούτη του ..." κ.λπ. (ibid.).


� Περί αυτού βλ. τις εξαιρετικές αναπτύξεις του Ηirschman, ό.π., ιδίως σελ. 42 επ. (όπου και το κεφάλαιο με το χαρακτηριστικό τίτλο Interest as a new paradigm). 


� Βλ. προηγουμένως, σημ. 154.


� Την οποία έχουμε ήδη αναφέρει δύο φορές (βλ. προηγουμένως, ενότητες 4 και 5 αντίστοιχα).


� "Οι θεσμοί, εγκαθιδρυμένοι όπως ήταν με κοινή απόφαση όλων, παρέμειναν απαραβίαστοι για απίστευτα μεγάλο χρονικό διάστημα, με την ίδια πάντα αφοσίωση του βασιλιά έναντι των υπηκόων και των υπηκόων έναντι του βασιλιά. Αφότου όμως ο Φερδινάνδος, ο πρώτος βασιλιάς που αποκλήθηκε "Καθολικός", κληρονόμησε το βασίλειο της Καστίλης, οι Καστιλιάνοι άρχισαν να φθονούν αυτή την ελευθερία των Αραγωνέζων. γι' αυτό δεν έπαυαν να προτρέπουν τον Φερδινάνδο να ανακαλέσει την ισχύ των δικαιωμάτων αυτών. Αυτός, όμως, που δεν ήταν ακόμη συνηθισμένος στην απόλυτη εξουσία και φοβόταν να αποτολμήσει κάτι τέτοιο, απάντησε στους συμβούλους του τα εξής: ότι, εκτός του ότι είχε δεχτεί να αναλάβει το βασίλειο των Αραγωνέζων υπό τις γνωστές προϋποθέσεις και είχε ορκιστεί να τις τηρεί ευλαβικά, και εκτός του ότι είναι απάνθρωπο να παραβαίνεις τον όρκο που έχεις δώσει, ήταν επιπλέον πεπεισμένος ότι το βασίλειό του θα ήταν σταθερό μόνο αν η ασφάλεια του βασιλιά δεν θεωρείται μείζονος σημασίας από την ασφάλεια των υπηκόων, έτσι ώστε να μην υπερισχύει ο βασιλιάς των υπηκόων, ούτε αντίθετα οι υπήκοοι του βασιλιά. γιατί αν μια απ' τις δυο πλευρές καταστεί ισχυρότερη, τότε η ασθενέστερη πλευρά θα προσπαθήσει όχι μόνο να ανακτήσει την προηγούμενη ισότητα, αλλά και να προκαλέσει στην άλλη το ίδιο κακό και την ίδια πίκρα που υπέστη αυτή. πράγμα που θα επέφερε την καταστροφή της μιας απ' τις δύο - ή και των δύο" (Π. Π. κεφ. 7 παρ. 30).


� Η μείωση αυτή του θαυμασμού είναι απόλυτα φυσική, δεδομένου ότι ένα συναίσθημα που δοκιμάζουμε για κάποιο πράγμα είναι εντονότερο όταν το πράγμα αυτό το φανταζόμαστε ως ελεύθερο, παρά όταν το φανταζόμαστε ως αιτιακά καθορισμένο. Βλ. Η Γ΄ Θ. 49.


� Θ.-π. Π. κεφ. 17, τ. ΙΙ σ. 133.


� Θ.-π. Π. κεφ. 14, σ. 107.


� Πρβλ. π.χ.: "Ο Μωυσής δεν επιχείρησε να πείσει τους Ισραηλίτες με το Λόγο, αλλά να τους υποχρεώσει με σύμφωνο, όρκους και ευεργεσίες. [...] όλα αυτά τα μέσα οδηγούν όχι στη γνώση, αλλά μόνο στην υπακοή" (ibid).


� Η διατύπωση αυτή βέβαια θα πρέπει να νοηθεί με αυστηρά μεταφορική σημασία, δεδομένου ότι, για το Σπινόζα, η θρησκεία κάθε άλλο παρά φυσική είναι. Βλ. αμέσως παρακάτω.


� Πρβλ. - για το πρώτο - κεφ. 6 παρ. 40. για το δεύτερο, κεφ. 8 παρ. 46: "Όλα όσα σχετίζονται με τη θρησκεία τα εκθέσαμε διεξοδικά στη Θεολογικο-Πολιτική Πραγμ. Τότε όμως είχαμε παραλείψει να αναφερθούμε σε κάποια ζητήματα για τα οποία δεν ήταν εκεί ο κατάλληλος τόπος. ήτοι ότι όλοι οι ευγενείς πρέπει να έχουν την ίδια θρησκεία, αυτή την απλούστατη και οικουμενική θρησκεία την οποία σκιαγραφήσαμε στην πραγματεία αυτή".


� Πρβλ. τις "πολεοδομικές" υποδείξεις της ίδιας (46 κεφ. 8) παραγράφου για την ανοικοδόμηση των ναών. Οι υποδείξεις αυτές εμπνέονται από την άποψη ότι, προκειμένου για το συγκεκριμένο τύπο κράτους, "αν και πρέπει να δοθεί στον καθένα η ελευθερία να λέει αυτά που πιστεύει, ωστόσο οι μεγάλες συναθροίσεις πρέπει να απαγορεύονται".


� Πρβλ. π.χ. την προαναφερθείσα παρ. 40 του κεφ. 6 Π. Π.: "κανείς απολύτως ναός δεν πρέπει να κτισθεί με δαπάνες των πόλεων [...]. Εκείνοι λοιπόν στους οποίους επιτρέπεται να ασκούν δημόσια τη θρησκευτική τους λατρεία, μπορούν, αν θέλουν, να κτίσουν ναό με δικά τους έξοδα. Όσο για το βασιλιά, αυτός ας έχει στην Αυλή ένα δικό του ναό όπου να τιμά τη θρησκεία στην οποία πιστεύει".


� Αυτό υποδηλώνεται εμμέσως, αλλά σαφώς και στο ίδιο το κείμενο του 14ου κεφ., όπου, αμέσως μετά την εξαγγελία των επτά σημείων στα οποία αναλύεται η vera religio, επισημαίνεται ότι οι περί του θείου πεποιθήσεις του υποκειμένου απαιτείται και αρκεί να είναι πρόσφορες να παραγάγουν από αυτό μια συμπεριφορά βασισμένη στη δικαιοσύνη και τη φιλαλληλία, ενώ πέραν τούτου δεν έχει, για τους σκοπούς της πίστης, καμία σημασία ("nihil ad Fidem") ποιο ειδικότερο νοηματικό περιεχόμενο αποδίδεται εκάστοτε στη φύση του θεού. Η επισήμανση αυτή αναλύεται περαιτέρω με μια σειρά παραδείγματα ζευγών εναλλακτικών αντιλήψεων, για τις οποίες αναφέρεται ότι είναι εξίσου αδιάφορες για την υπακοή. από τα ζεύγη αυτά, ο δεύτερος όρος εκφράζει σταθερά τη σπινοζική αντίληψη όπως αυτή διατυπώνεται στην Ηθική, ενώ ο πρώτος την ανθρωπομορφική/τελεολογική (πρβλ. τ. ΙΙ σελ. 111). 


� Ο Μπέρτραντ Ράσσελ (Ιστορία της δυτικής φιλοσοφίας - Ενότητα ΙV, Από την Αναγέννηση στον Χιουμ, εκδ. Αρσενίδη, Αθήνα χ.χρ. σελ. 270) ομολογεί ότι "δεν καταλαβαίνει πολύ καλά" πώς ο Σπινόζα συμβιβάζει τη γνώμη, κατά την οποία "η ελευθερία της γνώμης είναι πράγμα σπουδαίο [...] με την άποψη ότι τα θρησκευτικά ζητήματα πρέπει να ρυθμίζονται από το κράτος". 


� Ας θυμηθούμε εδώ ότι, όπως ο ίδιος ρητά δηλώνει, ένας απ' τους λόγους που τον έκαναν να γράψει τη Θ-π. Π. ήταν "οι προκαταλήψεις των θεολόγων". "Γνωρίζω, πράγματι", γράφει ο Σπινόζα στη γνωστή επιστολή 30 προς τον Oldenburg, "ότι προπαντός οι προκαταλήψεις αυτές δεν επιτρέπουν στους ανθρώπους να επιδοθούν στη φιλοσοφία. κρίνω λοιπόν χρήσιμο να αποκαλύψω τις προκαταλήψεις αυτές και να απαλλάξω τα σκεπτόμενα πνεύματα απ' αυτές" (τ. ΙΙ σ. 305).


� Αυτό γίνεται ακόμη περισσότερο προφανές, αν έχουμε στο μυαλό μας τη λατινική εκδοχή του όρου, την οποία χρησιμοποιεί ο Σπινόζα. Βλ. τον ορισμό που δίνει ο ίδιος για την religio στο Δ΄ μέρος (Θ. 37 Σχ. 1) της Ηθικής. 


� Περισσότερες λεπτομέρειες για την εννοιολογική σχέση μεταξύ της θρησκείας, όπως νοείται στη Θ.-π. Π., και της σπινοζικής "θεο-λογίας" που εκτίθεται στην Ηθική, καθώς και για τη σύνδεση του ζητήματος αυτού με την υπακοή, μπορεί κανείς να βρει στην άψογη ανάλυση του Alexandre Matheron Le Christ et le salut des ignorants chez Spinoza, Aubier-Montaigne, Paris 1971, ιδίως κεφ. ΙΙΙ.


� Πρβλ.: "Μου προξενεί συνεπώς τεράστια έκπληξη η αφέλεια εκείνων, (...) που βρίσκουν στη Γραφή μυστήρια τόσο βαθιά, που να μην μπορούν να εξηγηθούν σε οποιαδήποτε ανθρώπινη γλώσσα, και που εισήγαγαν στη θρησκεία τόσο πολλά ζητήματα φιλοσοφικού στοχασμού, ώστε η Εκκλησία να μοιάζει με Ακαδημία και η θρησκεία με επιστήμη, ή μάλλον, με αντιδικία" (Θ.-π. Π. κεφ. 13, τ. ΙΙ σ.102).


� Όπως αναφέρει ο τίτλος του 15ου κεφ. του έργου.


� Κατά τον ίδιο τρόπο εξάλλου αξιοποιεί και τις ιστορικές αναλύσεις για το κράτος των Εβραίων. Βλ. τις δύο μεθεπόμενες υποσημειώσεις.


� Θ.-π. Π. κεφ. 16, τ. ΙΙ σ. 129.


� Βλ. Θ.-π. Π. κεφ. 19 αρχή (τ. ΙΙ σ. 156-157).


� Γι' αυτό και ο Μωυσής ήταν σε θέση να τιμωρεί τους Εβραίους που δεν τηρούσαν το Σάββατο μόνο μετά και όχι πριν τη σύναψη του συμφώνου μεταβίβασης των δικαιωμάτων τους στο Θεό και τη σύσταση της εβραϊκής θεοκρατίας.


� Στο Reliqua Desiderantur (Studia Spinozana 1, ό.π., σελ. 161), ο Α. Negri εξαίρει το ρόλο που (υποθέτουμε ότι) θα διαδραμάτιζε το στοιχείο αυτό στο πλαίσιο της ώριμης πολιτικής θεωρίας του Σπινόζα και καταλήγει στη διατύπωση: "Αν στη Θ.-π. Π. η ανοχή ήταν προπαντός διανοητική ελευθερία, εδώ [=στη σύλληψη της Π. Π. περί δημοκρατίας - σ.σ.], γίνεται καθολικό δικαίωμα. Αυτή η κάποια αριστοκρατικότητα η οποία, στην απόφανση libertas philosophandi, προβάλλεται στον ίδιο τον τίτλο της Θ.-π. Π., εδώ διαλύεται μέσα στην έννοια της multitudo". Εάν αυτή η εξαιρετικά ενδιαφέρουσα congettura libera ευσταθεί, ενισχύει ακόμη περισσότερο το εδώ υποστηριζόμενο επιχείρημα.


� Η υιοθέτηση της διάκρισης αυτής στοίχισε μεταξύ άλλων στο Σπινόζα και μια οξύτατη επίθεση - από την οποία δεν έλειπαν και φυλετικές αιχμές - εκ μέρους του Καρλ Σμιτ. Κατ' αυτόν, "λίγα μόλις χρόνια μετά την εμφάνιση του Λεβιάθαν, το βλέμμα του πρώτου φιλελεύθερου εβραίου έπεσε στο σχεδόν ανεπαίσθητο ρήγμα [μεταξύ ιδιωτικού και δημοσίου]". Ο εν λόγω εβραίος λοιπόν φέρεται ότι οδήγησε "μέχρι την πλήρη άνθηση [...] το σπόρο του θανάτου ο οποίος κατέστρεψε εκ των έσω τον ισχυρό Λεβιάθαν" (Carl Schmitt, Der Leviathan in der Staatslehre des Thomas Hobbes: Sinn und Fehlschlag eines politischen Symbols, Ηamburg, Hanseatische Verlagsanstalt, 1938, σελ. 86-87).


� "Εφόσον [η θρησκεία] συνίσταται στην εντιμότητα και στην ειλικρίνεια της ψυχής και όχι στις εξωτερικές πράξεις, δεν υπάγεται στο δημόσιο δίκαιο και στη δημόσια αρχή. Η εντιμότητα και η ειλικρίνεια της ψυχής δεν επιβάλλονται στους ανθρώπους δια νομικού καταναγκασμού ή δια της κρατικής εξουσίας. [...] Ο μόνος λόγος για τον οποίο η υπέρτατη εξουσία ερμηνείας των νόμων και η υπέρτατη κρίση για τα δημόσια πράγματα ανήκουν στους αξιωματούχους του κράτους, είναι ότι ανάγονται στο δημόσιο δίκαιο: για τον ίδιο λόγο η υπέρτατη εξουσία εξήγησης της θρησκείας και κρίσης περί αυτής ανήκει στον καθένα, ήτοι επειδή αποτελεί ιδιωτικό δικαίωμα [uniuscujusque juris est]" (Θ.-π. Π. κεφ. 7, τ. ΙΙ σ. 55. η υπογράμμιση δική μου).


� Πρβλ. Η Β΄ Θ. 7: "Η τάξη και η αλληλουχία των ιδεών είναι η ίδια με την τάξη και την αλληλουχία των πραγμάτων". 


 Ο όρος "παραλληλισμός" καθαυτός δεν ανήκει στο λεξιλόγιο του Σπινόζα, αλλά σε αυτό του Λάιμπνιτς. έχει όμως καθιερωθεί μεταξύ των σχολιαστών, διότι θεωρείται ότι αντιστοιχεί πολύ ικανοποιητικά στο περιεχόμενο της θεωρίας του. Πρβλ. και Gueroult, Spinoza. II. L' âme, Aubier-Montaigne, Paris 1974, σελ. 14, σημ. 21 ("Nous employons par commodité ...").


� Tις οποίες αναλύει διεξοδικά ο A. Matheron στο Le Christ et le salut ..., ό.π., ιδίως σ. 99 - και passim.


� Θ.-π. Π. κεφ. 20, τ. ΙΙ σ. 168.


� Πρβλ. και την προαναφερθείσα παρατήρηση του Νέγκρι (σημ. 224).


� Όπως γίνεται προφανές, η θέση αυτή είναι διαμετρικά αντίθετη προς τη βιαστική εκτίμηση του Lessnoff (Social Contract, McMillan, London 1986, σελ. 71) ότι "ποτέ δεν υπήρξε θεωρία λιγότερο πρόσφορη να στηρίξει τις πολιτικές απόψεις του δημιουργού της" (βλ. και προηγουμένως, ενότητα 1, σημ. 5). Η αντίφαση, κατά τον Lessnoff, έγκειται ακριβώς στο ότι, "από πολιτική άποψη, η πιο παθιασμένη έγνοια του [του Σπινόζα, σ.σ.] φαίνεται ότι ήταν να υπερασπιστεί τη θρησκευτική ελευθερία. Ωστόσο, η θεωρία του υπερακοντίζει και αυτόν τον Χομπς, συνάγοντας μια παντελώς απόλυτη κυρίαρχη εξουσία από μια παντελώς εγωιστική ανθρώπινη φύση, συνδυασμένη με μια άκρατη αιτιοκρατία και, ταυτόχρονα, με μια συνακόλουθη άρνηση κάθε ηθικής υποχρέωσης" (ibid).


� "Di natura aporetica", είναι η διατύπωση που χρησιμοποιεί ο Νέγκρι (ό.π., σ. 161) για να χαρακτηρίσει τις σπινοζικές προτάσεις περί δημοκρατίας.


� Πρβλ. και Π. Π. κεφ. 3 παρ. 8: "όλα εκείνα, τα οποία δεν είναι δυνατό κανείς (...) να οδηγηθεί να κάνει, δεν συμπεριλαμβάνονται στο δικαίωμα της πολιτείας. Κανείς π.χ. δεν μπορεί να εγκαταλείψει την κριτική του ικανότητα· γιατί ποιες υποσχέσεις ή απειλές θα μπορούσαν να οδηγήσουν έναν άνθρωπο να πιστέψει ότι το όλο δεν είναι μεγαλύτερο απ' το μέρος του, ή ότι ο Θεός δεν υπάρχει, ή πάλι να θεωρήσει ως άπειρο ένα σώμα που βλέπει ότι είναι πεπερασμένο και, γενικά μιλώντας, να τον οδηγήσουν να πιστέψει κάτι που είναι αντίθετο σ' αυτό που αισθάνεται ή σκέφτεται;" (η υπογράμμιση δική μου). 


� Αυτό ίσως να υπαινίσσεται η διατύπωση της Myriam Revault d' Allonnes (Hannah Arendt et Spinoza, in: O. Bloch (dir.), Spinoza au XXe siècle, PUF, Paris 1993, σ. 384), κατά την οποία "η πολιτική θεσμοποίηση της ελευθερίας [στο Σπινόζα] χαρακτηρίζει τη συγκρότηση και την ίδια την ανάπτυξη του πραγματικού".


� Πρβλ. Θ.-π. Π. κεφ. 20: "Αλλά ας υποτεθεί ότι η ελευθερία αυτή μπορεί να καταργηθεί και ότι οι άνθρωποι μπορούν να συγκρατούνται σε τέτοιο βαθμό, που να μην τολμούν ούτε καν να ψιθυρίσουν κάτι, αν δεν τους το επιβάλλει η υπέρτατη εξουσία (...). Έτσι, μοιραία οι άνθρωποι στην καθημερινή τους ζωή θα κατέληγαν να λένε άλλα απ' αυτά που σκέπτονται, με αποτέλεσμα να υπονομευθεί η καλή πίστη, η οποία είναι ύψιστης σημασίας για την πολιτεία (...). Είναι όμως πέρα από τα όρια του δυνατού όλοι οι άνθρωποι να εξαναγκασθούν να μιλούν καθ' υπόδειξη. Αντιθέτως, όσο περισσότερο προσπαθεί κανείς να τους στερήσει την ελευθερία του λόγου, τόσο πιο πεισματικά ανθίστανται (...). Έτσι, παίρνουν το θάρρος να καταγγέλλουν τους νόμους και να αντιτίθενται με όλες τους τις δυνάμεις στους αξιωματούχους του κράτους, θεωρώντας τιμή τους και όχι όνειδος να παρακινούν σε στάση" (τ. ΙΙ σ. 169. οι υπογραμμίσεις δικές μου). 


� Kατά τούτο δείχνει να υπερέχει του Ρουσώ, όπως τουλάχιστον τον εμφανίζει ο Robert Derathé στο Jean-Jacques Rousseau et la science politique de son temps (Paris, Vrin 1970). Εκεί, ο συγγραφέας, εξετάζοντας τις απόψεις του γάλλου φιλοσόφου για το δίκαιο της πολιτείας και την ελευθερία της σκέψης, καταλήγει απερίφραστα στο συμπέρασμα ότι "στον Ρουσώ, η θεωρία της συνείδησης και εκείνη της γενικής βούλησης σχηματίσθηκαν ανεξάρτητα η μία από την άλλη. Έχουμε εδώ δύο ρεύματα σκέψης που ακολουθούν το καθένα το δρόμο του, χωρίς ποτέ να συναντώνται. Ο Ρουσώ καταλήγει σε διαφορετικά συμπεράσματα αναλόγως του αν στοχάζεται την πολιτική ή αν σκέπτεται ως ηθικολόγος. Προφανώς δεν κατάφερε να δώσει μια ικανοποιητική λύση στο πρόβλημα των σχέσεων της ατομικής συνείδησης και του πολιτειακού νόμου" (σ. 343). Κατά τα εδώ υποστηριζόμενα, ο Σπινόζα αν μη τι άλλο απέφυγε το διχασμό μεταξύ ηθικολόγου και πολιτικού στοχαστή και ενέταξε τα δύο αυτά θέματα σε ενιαία προβληματική. Βλ. αναλυτικότερα κατωτέρω, ενότητα Ε2.


� Βλ. την παρ. 40 του κεφ. 6 της Π. Π.: "κανείς νόμος [δεν πρέπει] να θεσπιστεί για ζητήματα πεποιθήσεων, εκτός αν αυτές είναι στασιαστικές και ανατρέπουν τα θεμέλια της πολιτείας". 


� Βλ. και την Εισαγωγή του Γ. Βώκου στην ελληνική έκδοση της Πολιτικής Πραγματείας (εκδ. Πατάκη, Αθήνα 1996), σ. 15 επ.


� Βλ. ανωτέρω ενότητα Α3, σημ 34.


� Ίσως δεν θα ήταν άστοχο να υποθέσει κανείς ότι, και εδώ, ο Σπινόζα έχει κυρίως στο νου του τον Θωμά Ακινάτη.


� Βλ. Π. Π. κεφ. 1, ιδίως παρ. 1. 


� Τη διαδικασία αυτή έχει κατ' εξοχήν αναλύσει ο Ν.Α. Πουλαντζάς, τελώντας, ως προς το σημείο αυτό, σε συνεχή διάλογο - αλλά και αντιπαράθεση - με το έργο του Μισέλ Φουκώ. Βλ. ιδίως Το κράτος, η εξουσία, ο σοσιαλισμός, Θεμέλιο, Αθήνα 1982, μέρος πρώτο. 


� Βλ. ανωτέρω ενότητα Β8.


� Bλ. Kritik der reinen Vernunft (Werke, Βand III, σελ. 291): "Als unparteiliche Kampfrichter müssen wir ...". 


� "Διότι δεν είναι η αιτία της συμμόρφωσης, αλλά η ίδια η συμμόρφωση που καθιστά κάποιον υπήκοο. Όποια και αν είναι η αιτία για την οποία ένας άνθρωπος αποφασίζει να εκτελεί τις εντολές της υπέρτατης εξουσίας, είτε είναι ότι φοβάται την τιμωρία, είτε ότι ελπίζει να κερδίσει κάτι απ' αυτό, είτε ότι αγαπά την πατρίδα ή οποιοδήποτε άλλο συναίσθημα ..." κ.λπ. (Θ.-π. Π. κεφ. 17, τ. ΙΙ σελ. 132. η υπογράμμιση δική μου).


� "Η φιλοπατρία των Εβραίων δεν ήταν απλώς φιλοπατρία, αλλά ευσέβεια" (Θ.-π. Π. κεφ. 17 σ. 144, και passim).


� Θ.-π. Π. τ. ΙΙ σ. 136.


� Μετά από τη σύναψή του, "το κράτος αυτό και μόνο, δυνάμει του συμφώνου, δικαίως εκαλείτο κράτος του Θεού και ο Θεός εκαλείτο βασιλιάς των Εβραίων. Συνεπώς, οι εχθροί του κράτους αυτού ήταν εχθροί του Θεού· πολίτες που επιχειρούσαν να καταλάβουν την υπέρτατη εξουσία διέπρατταν εσχάτη προδοσία κατά του Θεού και οι νόμοι του κράτους ήταν νόμοι και παραγγέλματα του Θεού" (ibid).


� Είναι αξιοσημείωτο ότι ένας εκ των πέντε παραγόντων που συγκρατούσαν τους Εβραίους αξιωματούχους από τον πειρασμό της δεσποτείας ήταν "το γεγονός ότι η θρησκεία ήταν ο μόνος δεσμός που τους κρατούσε ενωμένους". Η συντομία της αναφοράς δεν ξέρω αν μας επιτρέπει να αποδώσουμε εξ αντιδιαστολής στο Σπινόζα το συμπέρασμα ότι, στο εβραϊκό τουλάχιστον κράτος, η θρησκεία ήταν μάλλον το "όπιο" των αρχόντων, ενώ για το λαό υπήρχε κυρίως ο πατριωτισμός - έστω, ο πατριωτισμός της θρησκείας. 


� Βλ. προηγουμένως, ενότητα Β5.


� "Επομένως, η φιλοπατρία των Εβραίων [...] ευνοείτο και τρεφόταν σε τέτοιο βαθμό από τις καθημερινές τους τελετές, που αναπόφευκτα έγινε μέρος της φύσης τους. Διότι η καθημερινή τους λατρεία [...] ήταν τελείως διαφορετική και τους καθιστούσε τελείως μοναδικούς και διακριτούς από τους άλλους λαούς" (Θ.-π. Π., τ. ΙΙ σελ. 144. η υπογράμμιση δική μου). 


� Σύμφωνα με μια διατύπωση που οφείλεται στον Ν. Πουλαντζά, ό.π. (σημ. 242), σελ. 143 επ.


� "A sola opinione pendet" (σ. 145).


� Βλ. προηγουμένως, ενότητα Α8.


� Βλ. προηγουμένως ενότητα Β5.


� Μεταξύ των παραγόντων που καθιστούσαν την κατάσταση ανυπόφορη για τους υπόλοιπους Εβραίους περιλαμβάνονταν και "τα δώρα που όφειλαν να κάνουν στους Λευίτες και τους ιερείς, καθώς και η υποχρεωτική απαλλαγή των πρωτότοκων γιων τους δια της καταβολής ενός ποσού κατά κεφαλήν στους Λευίτες" (πάντα από το 17ο κεφ.. τ. ΙΙ, σ.147). Έτσι, οι Εβραίοι δυσφορούσαν για το γεγονός ότι "είχαν να συντηρήσουν αργόσχολους ανθρώπους (...), ιδιαίτερα σε εποχές δυσπραγίας".


� Είναι χαρακτηριστικό ότι, για να περιγράψει τη θέση των Λευιτών μέσα στο κράτος των Εβραίων, ο Σπινόζα χρησιμοποιεί - με την πιο κυριολεκτική έννοια όμως αυτή τη φορά - την έκφραση imperium in imperii, με την οποία επέκρινε την ανθρωπολογία των προηγούμενων απ' αυτόν φιλοσόφων στον Πρόλογο του Γ΄ της Ηθικής. 


� Και εφόσον είναι έτσι, δεν θα ήταν ίσως αυθαίρετο να προεκτείνουμε το έργο αυτό και για τους εκάστοτε μεταγενέστερους αναγνώστες. για παράδειγμα, πιθανόν να είχε αρκετά αιφνιδιαστικά αποτελέσματα αν δοκίμαζε κανείς σε περισσότερο πρόσφατα ιστορικά γεγονότα την ισχύ της ανάλυσης αυτής και, ειδικότερα, της σύνδεσης ανάμεσα στην ανατροπή της αρχικής εξισωτικής θεμελίωσης μιας πολιτείας - μέσω της βαθμιαίας συγκέντρωσης της εξουσίας στα χέρια μιας ομάδας υπεύθυνης για τη διαφύλαξη της ιδεολογικής καθαρότητας - και την κατάρρευση της πολιτείας αυτής. 


� Π. Π. κεφ. 8 παρ. 5. Σημειωτέον ότι ο όρος inferioris Germania, που χρησιμοποιείται εδώ, δεν δηλώνει το νότιο τμήμα της (σημερινής) Γερμανίας, αλλά αποτελεί προφανώς μεταφορά στα λατινικά της λέξης Neerduytsland, που στην τότε κοινή γλώσσα δήλωνε την περιοχή της σημερινής Ολλανδίας και μέρους του Βελγίου.


� Κατά τούτο, ο Σπινόζα ακολουθεί μια οδό που επρόκειτο βεβαίως να βαδίσει μέχρι τέλους ο Montesquieu. Βλ. ενδεικτικά De l' esprit des lois, Βιβλίο 19ο, éd. Gallimard, Paris 1995, σ. 564 επ., ιδίως κεφ. V.


� Το ίδιο ακριβώς συμπέρασμα, δηλ. η αναγωγή των διαφορών μεταξύ εθνών στην πρακτική τής κρατικής συγκρότησης και όχι σε φύσει δεδομένες ιδιαιτερότητες, μπορεί να συναχθεί και αν εξετάσουμε υπ' αυτό το πνεύμα την προαναφερθείσα (προηγουμένως, σημειώσεις 102 και 145) παρ. 2 του κεφ. 5 Π. Π., κατά την οποία "αν σε μια πολιτεία βασιλεύει μεγαλύτερη κακία και διαπράττονται περισσότερα εγκλήματα", αυτό δεν οφείλεται "στην πονηρία των υπηκόων, όσο στην κακή κατάσταση του κράτους". 


� Θ.-π. Π. κεφ. 3, τ. Ι σελ. 390.


� Το κείμενο αμέσως μετά την παρατεθείσα φράση από το κεφ. 17 συνεχίζει ως εξής: "η φύση δεν δημιουργεί έθνη, αλλά άτομα, τα οποία διακρίνονται σε έθνη μόνο από τις διαφορές στη γλώσσα, στους νόμους και στα καθιερωμένα έθιμα. Από αυτές μόνο οι δύο τελευταίες, των νόμων και των εθίμων, μπορεί να είναι η αιτία του ιδιαίτερου χαρακτήρα (...), του ιδιαίτερου τρόπου ζωής, των ιδιαιτέρων αντιλήψεων ενός έθνους".


� Θ.-π. Π. κεφ. 3, in fine.


� Όπως πράττει και προκειμένου περί της σχέσης νοημοσύνης και δημοκρατίας (βλ. προηγουμένως ενότητα Β6).


� Η φράση αυτή εμφανίζεται, σε διάφορες παραλλαγές, σε αρκετά σημεία της Θ.-π. Π.. δύο τουλάχιστον από αυτά τα σημεία βρίσκονται στο συγκεκριμένο (17ο) κεφάλαιο. 


� Πρβλ. Η Γ΄ Θ. 40: "Όποιος φαντάζεται ότι κάποιος τον μισεί και πιστεύει ότι δεν του έχει δώσει καμία αιτία μίσους, θα τον μισήσει και αυτός". 


� "Και αυτό [δηλ. το μίσος των Εβραίων κατά των άλλων εθνών] ενισχυόταν από την καθολική αιτία της συνεχούς αύξησης του μίσους, δηλαδή την αμοιβαιότητα του μίσους. διότι τα άλλα έθνη αναπόφευκτα τους επεφύλασσαν εξίσου έντονο μίσος σε ανταπόδοση" (Θ.-π. Π., ό.π.). Αξίζει εδώ να προσέξουμε ότι ο Σπινόζα, μολονότι εβραϊκής καταγωγής ο ίδιος, παραμένει ακόμα μια φορά πιστός στη βασική επιστημολογική του διακήρυξη, κατά την οποία δεν θέλει να καταδικάσει, να γελοιοποιήσει ή να θρηνήσει για τα ανθρώπινα πάθη, αλλά μόνο να τα κατανοήσει (Βλ. Η Γ΄ Πρόλογος, Π. Π. κεφ. 1 παρ. 1). Έτσι, κατά την ανάλυσή του για το μίσος κατά των Εβραίων όχι μόνο αποφεύγει να εμπλακεί συναισθηματικά σε κάποιου είδους πολεμική ή σε θεωρητικοποιημένη "ανταπόδοση" του μίσους αυτού, αλλά αντιθέτως δείχνει μάλλον να ευνοεί την άποψη ότι οι Εβραίοι ήταν αυτοί που "πρώτοι" μίσησαν τα άλλα έθνη - τα οποία στη συνέχεια μιμήθηκαν το πάθος τους αυτό και τους το ανταπέδωσαν. 


� Θα μπορούσαμε να πούμε ότι αυτή είναι η βασική θέση τής Anomalia Selvaggia. Βλ. π.χ. κεφ. ΙΧ 2. Πρβλ. επίσης τον πρόλογο του Gilles Deleuze στη γαλλική μετάφραση του έργου, PUF, Paris 1982 σ. 9. 


� "Αν κάποιος, εξαιτίας κάποιου άλλου που ανήκει σε διαφορετική τάξη ή έθνος απ' αυτόν, νοιώσει χαρά ή λύπη, συνοδευόμενη από την ιδέα εκείνου υπό το γενικό όνομα (sub nomine universalis) της τάξης ή του έθνους ως αιτίας, τότε θα αγαπήσει ή θα μισήσει όχι μόνο αυτόν, αλλά όλους της ίδιας τάξης ή του ίδιου έθνους". 


� Η απόδειξη αυτή παραπέμπει μονολεκτικά στο Θ. 16 του ίδιου μέρους, σύμφωνα με το οποίο ένα πράγμα μπορεί να γίνει αντικείμενο αγάπης ή μίσους "από μόνο το γεγονός ότι φανταζόμαστε πως έχει κάτι το όμοιο με ένα πράγμα που συνήθως μας προκαλεί χαρά ή λύπη, έστω και αν αυτό, κατά το οποίο το πράγμα ομοιάζει με το αντικείμενο [της χαράς ή της λύπης] δεν είναι η αυτοτελής αιτία των συναισθημάτων αυτών" (η υπογράμμιση δική μου).


� Θ.-π. Π. κεφ. 17 (τ. ΙΙ, σ. 147). 


� "Για όσο διάστημα ζούσαν μεταξύ των άλλων εθνών, πριν από την έξοδο από την Αίγυπτο, [οι Εβραίοι] δεν είχαν ιδιαίτερους νόμους. δεσμεύονταν μόνο από το φυσικό δίκαιο και, ασφαλώς, και από τους νόμους της πολιτείας στην οποία κατοικούσαν, εφ' όσον αυτοί δεν αντέβαιναν στο φυσικό θείο δίκαιο" (Θ.-π. Π. κεφ. 5, τ. ΙΙ σ. 15).


� "Apprime notandum" (Θ.-π. Π. τ. ΙΙ σ. 144).


� Η αναφορά αυτή μεταξύ άλλων εξασφάλισε στο Σπινόζα και τον τίτλο τού "πρώτου σιωνιστή των τριών τελευταίων αιώνων", τον οποίο του απένειμε ο David ben Gurion στη συμβολή του στον τόμο για τα τριακόσια χρόνια από τη γέννηση του φιλοσόφου (βλ. "Lasset uns gutmachen das Unrecht", στο Spinoza. Dreihundert Jahre Ewigkeit, Spinoza-Festschrift 1632-1932, hrsg. von S. Hessing, 2. Auflage, M. Nijhoff, Den Haag 1962, σελ. 7).


� "... όποιος ζει σε ένα κράτος, όπου η χριστιανική θρησκεία είναι απαγορευμένη, οφείλει να απέχει από τις τελετές αυτές [τις θρησκευτικές - σ.σ.], κι ωστόσο είναι δυνατό να ζει με ευδαιμονία. Ένα παράδειγμα γι' αυτό βρίσκουμε στην Ιαπωνία, όπου η χριστιανική θρησκεία είναι απαγορευμένη. Οι Ολλανδοί, οι οποίοι ζουν εκεί, κατ' απαίτηση της Εταιρίας των Ανατολικών Ινδιών απέχουν από πράξεις εξωτερικής λατρείας" (ibid.). 


 Για την Εταιρία αυτή παρατίθεται ενδεικτικά το ακόλουθο απόσπασμα: "Πολύ γρήγορα, η εταιρία επεξέτεινε το δίκτυο των πρακτορείων της μέχρι τη θάλασσα της Κίνας και την Ιαπωνία, από τη μια πλευρά, και μέχρι τον Ινδικό Ωκεανό και την Περσία από την άλλη. Στη διάρκεια της διαδικασίας αυτής, οι θέσεις των Πορτογάλων καταστρέφονταν συστηματικά. Περί το 1685, η εταιρία είχε ήδη είκοσι διαφορετικές εγκαταστάσεις και το προσωπικό της έφθανε συνολικά τις 11.000 υπαλλήλους" (Roelof van Gelder, Les Messieurs XVII, in: Henry Mechoulan (dir.), Amsterdam XVII siècle, éd. Autrement-Série Mémoires No 23, Paris 1993, σ. 89).


� Π. Π. κεφ. 8 παρ. 12. Όπως είναι γνωστό, για το Σπινόζα η "μεταβολή" αυτή είναι ένα άλλο όνομα για την καταστροφή, εφόσον η ύπαρξη ενός κράτους (και, γενικά, ενός πράγματος) ταυτίζεται με την προσπάθεια να διατηρήσει τη φύση του. "Διότι ένα άλογο, π.χ., καταστρέφεται εξίσου αν μεταβληθεί σε άνθρωπο, όσο και αν μεταβληθεί σε έντομο" (Η Δ΄ Πρόλογος).


� Στην παράγραφο αυτή, ο Σπινόζα λέει βέβαια: "είμαι πλήρως πεπεισμένος ότι τα περισσότερα αριστοκρατικά κράτη υπήρξαν προηγουμένως δημοκρατικά", αλλά ακριβώς αυτό το "είμαι πλήρως πεπεισμένος" (plane mihi persuadeo) αποτελεί ένδειξη όχι μιας μεγαλύτερης, αλλά μιας μικρότερης βεβαιότητας, δεδομένου ότι παραπέμπει στην πεποίθηση και όχι στη σαφή γνώση. Όταν εξαγγέλλει π.χ. τα Θεωρήματα της Ηθικής του, ο Σπινόζα χρησιμοποιεί απλώς κύριες προτάσεις στην οριστική του ενεστώτα και όχι δευτερεύουσες ειδικές: λέει "η υπόσταση είναι φύσει προγενέστερη των διαθέσεών της" (Η Α΄ Θ. 1) και όχι "είμαι πεπεισμένος ότι η υπόσταση ...". 


� Πρβλ. την παρ. 9 του ιδίου κεφαλαίου 8, όπου η σχέση αυτή διατυπώνεται ρητά: "αφού οι υπήκοοι [στο αριστοκρατικό κράτος] αποκλείονται από το δικαίωμα γνώμης και ψήφου, η θέση τους εξομοιώνεται με αυτή των αλλοδαπών".


� "Όταν ένα πλήθος αναζητά νέο χώρο εγκατάστασης και, τελικά, τον βρίσκει και αρχίζει να τον καλλιεργεί, διατηρεί ακέραιο το δικαίωμα της ίσης κυριαρχίας, καθότι κανείς δεν παραδίδει την εξουσία σε κάποιον άλλο με τη θέλησή του" (ibid). "Eξάλλου, στη φυσική κατάσταση το τελευταίο πράγμα που μπορούν οι άνθρωποι να διεκδικήσουν και να κάνουν δικό τους είναι το έδαφος, καθώς και οτιδήποτε συνδέεται με το έδαφος κατά τέτοιο τρόπο, που κανείς να μην μπορεί να το αποσπάσει και να το πάει όπου θέλει. Το έδαφος λοιπόν, και οτιδήποτε συνδέεται με αυτό κατά τον τρόπο που είπαμε, είναι κατ' εξοχήν κοινό κτήμα [communis juris] της πολιτείας, δηλαδή όλων εκείνων που μπορούν να το υπερασπιστούν με τις ενωμένες δυνάμεις τους, ή εκείνου στον οποίο όλοι έδωσαν την εξουσία να το υπερασπιστεί για λογαριασμό τους. Και συνεπώς το έδαφος, και οτιδήποτε συνδέεται με αυτό, πρέπει να έχει μεγάλη σημασία για τους πολίτες, στο βαθμό που είναι γι' αυτούς ο αναγκαίος χώρος όπου μπορούν να πατήσουν σταθερά [pedem figere] και να προασπίσουν το κοινό τους δικαίωμα, την ελευθερία τους" (Π. Π. κεφ. 7 παρ. 19). 


� "Για την επίτευξη του πρώτου, όμως [της ορθής αναλογίας αρχόντων/αρχομένων, σ.σ.], γεννιέται μια μέγιστη δυσκολία από το φθόνο" (στην ίδια παράγραφο 12 του κεφ. 8). 


� Ως ένα από αυτά τα μέσα προτείνεται βεβαίως η χορήγηση υπηκοότητας στους μετανάστες δεύτερης γενιάς: "Όσοι όμως γεννήθηκαν και ανατράφηκαν από αλλοδαπούς γονείς μέσα στο κράτος, θα μπορούν να αποκτήσουν τα δικαιώματα του πολίτη και να εγγραφούν στους καταλόγους κάποιας φυλής καταβάλλοντας ένα ορισμένο ποσό χρημάτων στους χιλιάρχους της φυλής αυτής. Ακόμη και αν κάποια φορά οι χιλίαρχοι δωροδοκηθούν και δεχθούν κάποιον ξένο μεταξύ των πολιτών της φυλής τους για ποσό μικρότερο από το καθορισμένο, αυτό καθόλου δεν θα βλάψει το κράτος. αντιθέτως, πρέπει να επινοούνται μέσα ..." κ.τλ. (Π. Π. κεφ. 6 παρ. 32).


� Προηγουμένως, βέβαια, ο Ισπανός βασιλιάς εξανάγκασε τους Εβραίους είτε να προσηλυτιστούν είτε να εξορισθούν. το ίδιο όμως έκανε και ο Μανουήλ της Πορτογαλίας χωρίς να χορηγήσει καθεστώς Πορτογάλου υπηκόου στους εκχριστιανιζόμενους, με αποτέλεσμα οι εκεί Εβραίοι να διατηρήσουν πεισματικά την εβραϊκότητά τους και να μην αφομοιωθούν. Βλ. Θ.�π. Π. κεφ. 3, in fine.


� Έκφραση δανεισμένη από το Η ηδονή, η ισχύς, η ουτοπία του Π. Κονδύλη (εκδ. Στιγμή, Αθήνα 1992, σ. 75).


� "Γιατί οι άνθρωποι, σε καιρό ειρήνης, ξεχνούν το φόβο και λίγο λίγο από άγριοι και βάρβαροι γίνονται πιο ανθρώπινοι και πολιτισμένοι, και από πολιτισμένοι γίνονται μαλθακοί και αδρανείς και συναγωνίζονται ο ένας τον άλλο όχι στην αρετή, αλλά στη ματαιοδοξία και τη χλιδή. γι' αυτό αρχίζουν να περιφρονούν τα πάτρια ήθη και να υιοθετούν ξένα, με άλλα λόγια, να υποδουλώνονται" (Π. Π. κεφ. 10 παρ. 4). Αξίζει να προσέξουμε ότι, ακριβώς, για την υιοθέτηση των ξένων ηθών είναι ευνοϊκότερος ο καιρός της ειρήνης, δηλαδή ο καιρός κατά τον οποίο η αντίθεση ιδίου/ξένου εξασθενεί και πάντως χάνει τον ακραίο χαρακτήρα που έχει σε καιρό πολέμου. 


� Κεφ. 20 (τ. ΙΙ σ. 171).


� Με αυτό το δεδομένο βέβαια μπορεί να σκεφτεί κανείς ότι ο Σπινόζα, προκειμένου να αποφύγει τον εθνικισμό, μεταπίπτει στον απόλυτο κρατισμό. Αυτό υπό μια ορισμένη έννοια πιθανόν να ευσταθεί, αλλά έχουμε εξηγήσει ήδη τί σημαίνει γι' αυτόν "απόλυτο κράτος" (βλ. προηγουμένως, ενότητα Β3). 


� Πρβλ.: "Ο Μπρωντέλ και ο Βαλλερστάιν έδειξαν, κι αυτή είναι μια από τις σημαντικότερες συμβολές τους, ότι στην ιστορία του καπιταλισμού αναδείχθηκαν και άλλες 'κρατικές' μορφές εκτός της εθνικής και ότι οι μορφές αυτές, για κάποιο χρονικό διάστημα, διατηρήθηκαν σε ανταγωνισμό προς το έθνος, πριν τελικά απωθηθούν ή εργαλειοποιηθούν. Παράδειγμα η μορφή της αυτοκρατορίας, και κυρίως η μορφή του διεθνικού πολιτικο-εμπορευματικού δικτύου, επικεντρωμένου σε μία ή περισσότερες πόλεις (οι μέχρις εδώ υπογραμμίσεις στο πρωτότυπο). Η 'πόλη' δείχνει ότι δεν υπήρχε μία κρατική 'αστική' μορφή, αλλά πολλές. [...] η ιστορία των Ηνωμένων Επαρχιών τον 17ο αιώνα προσδιορίζεται αυστηρά από αυτή την εναλλακτική προοπτική που θα έχει απόηχους σ' ολόκληρη την κοινωνική ζωή, συμπεριλαμβανομένης της θρησκευτικής και της πνευματικής" (Ε. Μπαλιμπάρ, Η μορφή έθνος: ιστορία και ιδεολογία, σε Μπαλιμπάρ-Βαλλερστάιν, Φυλή, έθνος, τάξη. Οι διφορούμενες ταυτότητες, εκδ. ο Πολίτης, Αθήνα 1993, σ. 133).


� "Όταν θέτουμε αυτά τα τα θεμέλια, πρέπει να λαμβάνουμε οπωσδήποτε υπόψη μας τα ανθρώπινα πάθη. και δεν αρκεί να δείξουμε τί θα έπρεπε να γίνει, αλλά κυρίως τί μπορεί να γίνει για να έχουν οι άνθρωποι σαφείς και σταθερούς νόμους (...). Διότι αν τα πολιτειακά δικαιώματα, δηλαδή η κοινή ελευθερία, επαφίεντο μόνο στο ισχνό στήριγμα που παρέχουν οι νόμοι, τότε η κτήση των δικαιωμάτων αυτών για τους πολίτες θα καθίστατο όχι απλώς επισφαλής, όπως δείξαμε στην παρ. 3 του προηγ. κεφ., αλλά τελείως ανέφικτη" (Π. Π. κεφ. 7 παρ. 2).


� Μια ανάλογη προσπάθεια ανέλαβε ο Gail Belaief (Spinoza's philosophy of law, Mouton, The Hague - Paris 1971), σε μια οπτική αρκετά διαφορετική από αυτήν που ακολουθείται εδώ. Πρόκειται ουσιαστικά για την απόπειρα ενός πρακτικού νομικού να προσεγγίσει το Σπινόζα, με κύριο ενδιαφέρον να συναγάγει κάποια διδάγματα ή, έστω, κάποιες αναλογίες σχετικά με τρέχοντα ζητήματα της εμπειρίας του - εν προκειμένω δηλαδή της εμπειρίας τού αγγλοσαξωνικού δικαίου. Δηλώνει μάλιστα ρητά ότι ο αναγνώστης του δεν απαιτείται να γνωρίσει σε βάθος τη μεταφυσική του Σπινόζα, προκειμένου να αξιοποιήσει τα διδάγματα αυτά (βλ. ενδεικτικά κεφ. V. C., σελ. 107 και, κυρίως, τα Conclusions στο τέλος του έργου). 


� Βλ. προηγουμένως, ενότητα Α7. 


� Κατά το οποίο "η πολιτική των φιλοσόφων, δηλαδή η πολιτική που συγκροτεί τις φιλοσοφίες σε φιλοσοφικά συστήματα, είναι τελείως άλλο πράγμα από την πολιτική αντίληψη των δημιουργών τους" (Λ. Αλτουσέρ, Yποστήριξη της Αμιένης, στον τόμο Θέσεις, εκδ. Θεμέλιο, Αθήνα 1981, σ. 125).


� Βλ. προηγουμένως, ενότητα Β2.


� Π. Π. κεφ. 2 παρ. 10. βλ. επίσης ενότητα Β2.


� Στο Surveiller et punir (βλ. ελληνική μετάφραση: Μισέλ Φουκώ, Επιτήρηση και τιμωρία - η γέννηση της φυλακής, εκδ. Ράππα, Αθήνα 1989 - ιδίως κεφ. Α΄ και Β΄).


� ΄Ο.π., μέρος Β΄, κεφ. 1 (σελ. 99).


� Στην παρ. 26 του κεφ. 7, αφού εκθέσει τον τρόπο που πρέπει να οργανωθεί η απονομή της δικαιοσύνης στο μοναρχικό κράτος, ο Σπινόζα προσθέτει: "Ίσως η διαδικασία αυτή να μην μπορεί να τηρηθεί από όσους συνηθίζουν, προκειμένου περί εγκλημάτων, να καταδικάζουν τον κατηγορούμενο με βάση όχι πειστήρια, αλλά βασανιστήρια. Εγώ όμως εδώ εξετάζω τη διαδικασία εκείνη που συνάδει κατά τον καλύτερο τρόπο με την καλή διακυβέρνηση της πολιτείας και καμία άλλη".


� Βλ. π.χ. Π. Π. κεφάλαιο 8 παρ. 25.


� Στο υπόψη έργο του Φουκώ αναφέρονται ενδεικτικά ορισμένες τέτοιες μαρτυρίες. η πρώτη μάλιστα απ' αυτές προέρχεται από την Gazette d' Amsterdam και αφορά ένα περιστατικό που έλαβε χώρα στις 2 Μαρτίου 1757 - δηλαδή έναν αιώνα μετά την εποχή που έζησε ο Σπινόζα. Βλ. Επιτήρηση και τιμωρία, ό.π., Α΄ - Το βασανιστήριο, σ. 11. 


� Βλ. προηγουμένως, ενότητα Β4.


� Σύμφωνα με το Θεώρημα αυτό, "η εύνοια δεν αντιτίθεται στο Λόγο, αλλά μπορεί να συμφωνεί μαζί του και να γεννιέται απ' αυτόν". Η εύνοια καταρχήν είναι και αυτή πάθος, και μάλιστα ένα πάθος του οποίου τον ορισμό βρίσκουμε στο Γ΄ της Ηθικής αμέσως πριν από εκείνον της αγανάκτησης και το οποίο συνιστά το "θετικό αντίστοιχο" εκείνης: "Η εύνοια είναι η αγάπη για κάποιον που έκανε καλό σε έναν άλλο".


� Γενική θεωρία του ποινικού δικαίου - β΄, εκδ. Σάκκουλα, Θεσσαλονίκη 1978, σελ. 195-196. Η διάκριση βεβαίως απηχεί την αντίστοιχη του Comte για τις τρεις φάσεις στην πορεία της ανθρωπότητας συνολικά. 


� Για την ελευθερία της βούλησης έχει ήδη αναφερθεί εκτενώς γιατί δεν συνάδει προς τη σπινοζική προσέγγιση (βλ. κεφ. Α, ιδίως ενότητες 4 και 5). όσο για την αρχή της επιείκειας, θα διευκρινισθεί αμέσως κατωτέρω.


� Για περισσότερες λεπτομέρειες βλ. ενδεικτικά Μανωλεδάκη, ό.π., σ. 197 (κατά τον οποίο "είναι φανερό πως οι 'απόλυτες' θεωρίες είναι γέννημα της πρώτης και δεύτερης περιόδου της ιστορικής εξελίξεως της ποινής, ενώ οι 'σχετικές' θεωρίες της τρίτης"). Βλ. επίσης Claus Roxin, Sinn und Grenzen staatlicher Strafe, Juristische Schulung 1966, σ. 377 επ.


� Βλ. Winfried Hassemer, Praevention in Strafrecht, JuS 1987, σ. 260 επ. 


� Βλ. συνοπτική έκθεση σε Στ. Αλεξιάδη, Εγκληματολογία, Σάκκουλα, Θεσσαλονίκη 1989, σ. 440-441.


� Βλ. ενδεικτικά U. Neumann - U. Schroth, Neuere Theorien von Kriminalitaet und Strafe, Wissenschaftliche Buchgesellschaft, Darmstadt 1980, σ. 19 επ. Επίσης Λ. Μαργαρίτη - Ν. Παρασκευόπουλου, Ποινoλογία, δ΄ έκδ., Σάκκουλα, Θεσσαλονίκη 1995, σ. 35 επ.


� "... ο α ν θ ρ ω π ι σ τ ι κ ό ς χαρακτήρας της αφετηρίας των 'σχετικών θεωριών' ήταν νωπός για θεωρητικούς και εφαρμοστές του δικαίου ..." (Μανωλεδάκης, ό.π., σ. 200). Η υπογράμμιση (δια της αραιώσεως των στοιχείων) στο πρωτότυπο.


� Με - δικαιολογημένες - επιφυλάξεις αναφέρονται στη συγκεκριμένη αντίληψη περί γραμμικής προόδου του ποινικού φαινομένου και οι Μαργαρίτης - Παρασκευόπουλος (ό.π., σ. 21). 


� ΄Ο.π., σ. 201. Η υπογράμμιση όπως και προηγουμένως.


� Σημειωτέον ότι μια κάπως αναλυτικότερη σύνοψη αυτών ακριβώς των λειτουργιών της ποινής απαντάται ήδη το 1802 σε ένα νεανικό κείμενο του Χέγκελ, το Περί των επιστημονικών τρόπων πραγμάτευσης του φυσικού δικαίου, της θέσης του στην πρακτική φιλοσοφία και της σχέσης του με τις θετικές επιστήμες του δικαίου. Eκεί, ο γερμανός φιλόσοφος, αναφερόμενος κάπως ειρωνικά ή, πάντως, αποστασιοποιημένα σε αυτές τις "θετικές επιστήμες του δικαίου", κρίνει ότι: "από την ποινή άλλοτε κρατούν τον καθορισμό [Bestimmheit] της ηθικής διόρθωσης του εγκληματία, άλλοτε εκείνον της προκληθείσας βλάβης, άλλοτε εκείνον της παράστασης της ποινής σε άλλους, άλλοτε εκείνον της παράστασης που σχηματίζει γι' αυτήν ο ίδιος ο εγκληματίας - η οποία προηγήθηκε του εγκλήματος -, άλλοτε εκείνον της αναγκαιότητας η παράσταση αυτή να γίνει πραγματική, η απειλή να εκτελεσθεί κ.λπ., και μια τέτοια μερικότητα αναδεικνύεται σε σκοπό και ουσία του όλου. το αποτέλεσμα φυσικά είναι ότι, καθώς ένας τέτοιος καθορισμός δεν τελεί σε αναγκαία σχέση με τους άλλους καθορισμούς [...], γεννιέται μια ατέλειωτη βάσανος για να βρεθεί η αναγκαία σχέση τού ενός προς τους άλλους" (Ueber die wissenschaftlichen Behandlungsarten des Naturrechts, seine Stelle in der praktischen Philosophie, und sein Verhaeltnis zu den positiven Recthswissenschaften, in: Schelling-Hegel, Kritisches Journal der Philosophie, ανατυπωμένο με επιμέλεια του H. Buchner, Hildersheim, Georg Olms Verlagsbudhhandlung, 1967, τεύχος ΙΙ, σελ. 11).


� Με την υπενθύμιση βέβαια ότι, στην εποχή του, τόλμη απαιτούνταν μάλλον για να απορρίψει κανείς και όχι για να υποστηρίξει τη θεωρία της ανταπόδοσης.


� Κατά τούτο αξίζει να σημειωθεί ότι βρίσκεται στους αντίποδες του Χέγκελ, ο οποίος στο προαναφερθέν κείμενο ισχυρίζεται ότι, αποκλειομένων όλων των "μερικοτήτων" που αναφέρει εκεί, μόνο ("ορθολογικό") περιεχόμενο της ποινής μπορεί να είναι η ανταπόδοση (Hegel, Ueber die wissenschaftlichen Behandlungsarten ..., ό.π., σελ. 59).


� Η Δ΄ Θ. 37 Σχ.


� Ιδίως η δεύτερη ορίζεται ως "η επιθυμία η οποία κατέχει έναν άνθρωπο που ζει υπό την καθοδήγηση του Λόγου ώστε να συνδέεται με τους άλλους με φιλία". 


 Στο Σχόλιο αυτό είχαμε αναφερθεί και στην εισαγωγή του κεφ. Β.


� Θ-π. Π., κεφ. 7, σ. 43.


� Βλ. προηγουμένως, ενότητα Α9.


� Πρβλ. Π. Π. κεφ. 3 παρ. 13.


� Πρβλ. Π. Π. κεφ. 2 παρ. 9.


� Βλ. Η Γ΄ Θ. 27.


� Έγκλημα δεν είναι τίποτε άλλο, πέρα απ' αυτό που η νομοθεσία μιας πολιτείας απαγορεύει. τα πάθη, από την άλλη, είναι οι καθορισμένες (48 τον αριθμό) διαθέσεις του σώματός μας οι οποίες μειώνουν τη δύναμή μας για δράση, και των οποίων τους ορισμούς βρίσκουμε στο Γ΄ της Ηθικής. Η περίπτωση μιας νομοθεσίας, η οποία ως εγκλήματα να χαρακτηρίζει ακριβώς αυτές τις 48 διαθέσεις και τίποτε άλλο, είναι προφανώς απίθανη. εξάλλου για το Σπινόζα δεν είναι ούτε καν ευκταία, δεδομένου ότι υπάρχουν πάθη, τα οποία μια ενδεχόμενη απαγόρευση όχι μόνο δεν θα περιέστελλε, αλλά αντίθετα θα ενέτεινε (πρβλ. Π. Π. κεφ. 10 παρ. 5).


� Πρβλ. προηγουμένως, Β5.


� Βλ. και Η Β΄, Θ. 18, Σχόλιο.


� Π. Π. κεφ. 8 παρ. 25.


� Π. Π. κεφ. 8 παρ. 41. Περί των συνδίκων βλ. κατωτέρω, ενότητα 3.


� Εκδοτική Θεσσαλονίκης χ.χρ. σ. 142-143. Οι υπογραμμίσεις είναι του ίδιου του Νίτσε. Το κείμενο στα εισαγωγικά είναι φυσικά η απόδοση στα ελληνικά της γερμανικής εκδοχής του ορισμού 17 των παθών που χρησιμοποιεί ο Νίτσε. στην ελληνική μετάφραση της Μίνας Ζωγράφου το χωρίο αυτό έχει ως εξής: "Η τύψη της συνείδησης είναι η λύπη που τη συνοδεύει η ιδέα ενός παρελθόντος πράγματος που συνέβη αντίθετα με την ελπίδα μας". Όσο για τον "ερμηνευτή του Σπινόζα" που αναφέρεται στο παραπάνω απόσπασμα, στην αναφερόμενη έκδοση της Γενεαλογίας της Ηθικής υπάρχει η εξής σημείωση: "Kuno Fischer (1824-1907), καθηγητής στη Χαϊδελβέργη. 'Εγραψε μία δίτομη ιστορία της σύγχρονης φιλοσοφίας".


� Πρβλ. Φουκώ, Επιτήρηση και τιμωρία, ό.π., σ. 349 κ.ε.


� Ηθική, απόδειξη του Θ. 54 Δ΄. Στο ίδιο το κείμενο του θεωρήματος αυτού εμφανίζεται η διατύπωση ότι "όποιος μετανοεί είναι δυο φορές άθλιος" (bis miser).


� Κατ' αυτή την έννοια, η σπινοζική σύλληψη της ποινής θα μπορούσε να χαρακτηρισθεί ειδικότερα ως θεωρία αρνητικής γενικής πρόληψης (για την έννοια της σχετικής διάκρισης βλ. ενδεικτικά C. Roxin, Strafrecht. Allgemeiner Teil, Bd. I, C.H. Beck, Muenchen 1992, σ. 48).


� Βλ. Ν. Παρασκευοπούλου, Φρόνημα και καταλογισμός στο Ποινικό δίκαιο, Σάκκουλα, Θεσσαλονίκη 1987, σελ. 52: "Το Ποινικό δίκαιο λοιπόν πρέπει να δεχθεί την υπόθεση της ελευθερίας [της βούλησης] και της ύπαρξης προσωπικής ευθύνης".


� Πρβλ. και μια λακωνική παρατήρηση του Jan Broekman, The minimum content of positivism, in: Rechtstheorie, αρ. 16 (1985), σ. 359: "Τα ουσιαστικά στοιχεία του νομικιστικού υποδείγματος σκέψης είναι αντανάκλαση μιας ειδικής εικόνας του ανθρώπου. Η εικόνα αυτή μπορεί να χαρακτηριστεί ως δυιστική και έχει τις ρίζες της στις φιλοσοφίες του Ντεκάρτ και του Χομπς [...]. Η δυιστική εικόνα του ανθρώπου συνίσταται [...] στο χωρισμό μεταξύ της res interna και της res externa, στην άποψη ότι η υποκειμενικότητα είναι ο πυρήνας της ζωής, της δράσης και της αντίληψης και στη διαίρεση σώματος και ψυχής [...]. Το ποινικό δίκαιο, για παράδειγμα, αναπτύχθηκε στη Γαλλία και την κεντρική Ευρώπη στο φόντο της καρτεσιανής ψυχολογίας. Η ψυχολογία αυτού του τύπου αντιμετώπιζε την ανθρώπινη ψυχή ως μια συλλογή λίγο πολύ ανεξάρτητων ιδιοτήτων" (η υπογράμμιση δική μου).


� Βλ. Roxin, ό.π., σ. 715 επ., Παρασκευόπουλο, ό.π., σ. 49. O Alessandro Baratta (Ideologie und Idee in der strafrechtsphilosophischen Lehre von der Willensfreiheit, in: Philosophie und Strafrecht, Carl Heymanns Verlag, Koeln, Berlin, Bonn, Muenchen 1985) ισχυρίζεται ότι θα αποτελούσε πρόοδο να αναγνωρίσουμε τον ιδεολογικό χαρακτήρα της εικόνας αυτής περί ανθρώπου (σελ. 290).


� Αυτό καθίσταται φανερό στην εξιστόρηση των "τριών περιόδων" θεώρησης της ποινής στον Μανωλεδάκη, ό.π., σ. 196, όπου αναφέρεται πως "έγινε κατανοητό ότι το έγκλημα δεν είναι έκφραση 'δαιμονικού πνεύματος' ούτε μια ατομική επικράτηση του 'κακού' στη γενική πάλη του προς το 'καλό' (άποψη που συντηρείται και στηρίζεται στο δόγμα της ελευθερίας της βουλήσεως), αλλά αποτελεί κοινωνικό φαινόμενο που έχει τις ρίζες του μέσα στο ίδιο το κοινωνικό σύστημα" και, αμέσως μετά, η κατανόηση αυτή συνδέεται ευθέως με την επικράτηση της "αρχής της επιείκειας" επί της "αρχής της δικαιοσύνης".


� Αυτό ισχύει όχι μόνο σε νομικό (με τη στενή έννοια), αλλά και φιλοσοφικό-κοσμοθεωρητικό επίπεδο, όπου μάλιστα μπορεί να ανάγεται και σε κριτήριο αξιολόγησης άλλων θεωριών. Κάτι τέτοιο μπορεί π.χ. να διαπιστωθεί σε αποσπάσματα όπως το παρακάτω: "Η πρώτη αδυναμία αφορά μια ασυνέπεια, που χαρακτηρίζει την όλη φιλοσοφική στάση του Fechner. Πράγματι, [...] ο συγγραφέας αυτός δέχεται στο πρόβλημα της γενέσεως του δικαίου την αρχή της αιτιότητας (ή αιτιοκρατίας) και αποδίδει τη γένεση και τη διαμόρφωση του θετικού δικαίου σε ορισμένους πραγματιστικούς και ιδεολογικούς παράγοντες που ενεργούν αιτιοκρατικά (οι υπογραμμίσεις στο πρωτότυπο). [...] Ερχόμαστε τώρα σε ένα άλλο αδύνατο σημείο, σε μια ανεδαφική σκέψη, που συναντούμε αυτή τη φορά στη μελέτη του W. Maihofer για το φυσικό δίκαιο. Όπως είδαμε, ο συγγραφέας αυτός εκθέτει, υπό την επίδραση του υπαρξισμού, ότι ο άνθρωπος έχει ριχτεί σε μια πραγματικότητα που δεν δημιούργησε ο ίδιος, σ' ένα κόσμο βασικά κακό, μυστηριώδη και απάνθρωπο, που δεν οφείλεται στην ανταγωνιστική φύση του ανθρώπου, αλλά 'στην ανταγωνιστική, αντινομική και παράδοξη δομή του κόσμου' που ζούμε. Είναι ολοφάνερο ότι η σκέψη αυτή του Maihofer είναι ανεδαφική και άστοχη, παρά το ότι κολακεύει τον άνθρωπο και του προσφέρει ένα εύκολο 'άλλοθι' για να αποφύγει τις ευθύνες του" (Γ. Μιχαηλίδη-Νουάρου, Ζωντανό δίκαιο και φυσικό δίκαιο, Αφοι Σάκκουλα, Αθήνα 1982, σ. 282-283. η υπογράμμιση δική μου). Τα παραπάνω αποτελούν μία ενδιαφέρουσα ένδειξη του τί σημαίνει να υιοθετεί κανείς στη φιλοσοφία το πρότυπο του εισαγγελέα, ή, με άλλη διατύπωση, του "υπαλλήλου της ηθικής τάξης" του "προορισμένου από το κράτος για τη διαμόρφωση των πνευμάτων και των ψυχών" (φράση του Victor Cousin, όπως παρατίθεται στο: Γεράσιμου Βώκου, Φιλοσοφία και εκπαιδευτική πολιτική, Λωτός, Αθήνα 1987, σ. 95).


� Βλ. προηγουμένως, ενότητα Α7 τέλος.


� "Όταν τέλος προσθέτει ότι αν αυτά [ενν. η θεωρία του Σπινόζα για την ελευθερία της βούλησης -σ.σ.] ευσταθούν, κάθε κακή πράξη θα ήταν συγχωρητέα, ερωτώ: και γιατί, αλήθεια; Οι κακοί άνθρωποι δεν είναι λιγότερο επίφοβοι ούτε λιγότερο ολέθριοι όταν είναι αναγκαία κακοί" (τ. ΙΙ σελ. 384).


� Προς (αναδρομική) επιβεβαίωση του χαρακτηρισμού που αποδίδεται στη σπινοζική σκέψη με τον τίτλο του έργου τού Antonio Negri Η άγρια ανωμαλία.


� Βλ. προηγουμένως, ενότητα Α9. Πρβλ. και επιστολή 19 προς τον Βlyenbergh, για τη σύνδεση του κακού (ως δηλητηρίου) με την ιστορία του προπατορικού αμαρτήματος (τ. ΙΙ σελ. 255).


� Φουκώ, Επιτήρηση και τιμωρία, ό.π., σ. 66.


� Ακόμη και ο σύγχρονος όρος "πολιτικό έγκλημα" έχει νόημα μόνο στο εσωτερικό τού επιπέδου αυτού: το ποια εγκλήματα θα χαρακτηριστούν ως τέτοια κρίνεται με βάση τους ορισμούς κάποιου νομικού κειμένου. Παρόμοια εγκλήματα θεωρούνται ως εξαιρετικές περιπτώσεις και, κυρίως, δεν παύουν πάντως να αποτελούν υποπεριπτώσεις της νεότερης έννοιας της ποινικής παραβατικότητας και ως τέτοιες να καταστέλλονται, δηλ. με βάση το εννοιολογικό οπλοστάσιο και τα μέσα του συστήματος ποινικής δικαιοσύνης.


� Φουκώ, ό.π., σ. 76.


� Α. Μαυρομμάτη - Γ. Μηλιός, Πολιτική εξουσία, δίκαιο και καταστολή, περιοδικό Θέσεις, τ. 18 (Ιαν. 1987), σελ. 11. Εξάλλου, το σύγχρονο διαζύγιο μεταξύ του "ειδικά νομικού", νοούμενου ιδίως ως τεχνικού, από το πολιτικό στοιχείο είναι ένα φαινόμενο που χαρακτηρίζει το σύνολο του δικαίου και όχι μόνο το ποινικό. Πρβλ. π.χ.: "Η άποψη περί αυτονομίας του δικαίου απέναντι στην πολιτική, [...] που καθόρισε την επιστημονική αυτοσυνειδησία των νομικών για πολλές δεκαετίες, ήρθε να ανατρέψει τη μακραίωνη παραδοχή της διασυνδέσεως δικαίου και πολιτικής που κυριαρχούσε τόσο υπό το κράτος της παραδοσιακής ενιαίας πρακτικής φιλοσοφίας όσο και στο πλαίσιο του καινοτόμου ρεύματος της σχολής του φυσικού δικαίου" (Παύλος Κ. Σούρλας, Η διαπλοκή δικαίου και πολιτικής και η θεμελίωση των νομικών κρίσεων, εκδ. Α. Ν. Σάκκουλα, Αθήνα - Κομοτηνή 1989, σ. 27).


� Από το Παράρτημα στις "Αρχές της φιλοσοφίας του Καρτέσιου" (βλ. προηγουμένως, ενότητα 2).


� "On le forcera d' être libre", σύμφωνα με τη διατύπωση του κεφ. VII του Contrat Social, ό.π., σελ. 77. 


� Π. Π. κεφ. 7 παρ. 30.


� Το ίδιο εξάλλου ισχύει και για τις αρχές του αιώνα. Βλ. π.χ. Εβγκένι Πασουκάνις, Μαρξισμός και δίκαιο, Οδυσσέας, β΄ έκδ., Αθήνα 1985, σ. 189: "Το Ποινικό Δίκαιο, όπως και το δίκαιο στο σύνολό του, είναι μορφή σχέσεων ανάμεσα σε απομονωμένα εγωιστικά άτομα [...]. Οι πιο ενημερωμένοι από τους αστούς εγκληματολόγους έχουν συλλάβει πολύ καλά το δεσμό μεταξύ του Ποινικού Δικαίου και της νομικής μορφής γενικά [...]. Γι' αυτό, στους ακραίους εκπροσώπους της κοινωνιολογικής και ανθρωπολογικής σχολής που ζητούν να μπουν  σ τ ο  α ρ χ ε ί ο  οι αντιλήψεις περί εγκλήματος και ενοχής και να τελειώνουμε γενικά με τη νομική επεξεργασία του Ποινικού Δικαίου, απαντούν πολύ λογικά μ' αυτό: και τί συμβαίνει στην περίπτωση τις αρχής της Αστικής ελευθερίας, των εγγυήσεων για τη νομιμότητα της διαδικασίας, της αρχής nullum crimen sine lege, κ.λπ.;".


� Επιστολή 78 προς τον Oldenburg, ό.π.


� "Η παραδοσιακή εγκληματολογία, όπως είναι γνωστό, έτεινε να αποδίδει τα αίτια της εγκληματικότητας σε παράγοντες φυσιολογικούς ή ψυχολογικούς ή στο κοινωνικό περιβάλλον [...]. Οι θεωρίες αυτές [...] ερευνούσαν τον ψυχικό κόσμο των δραστών οντολογικά ως αυθύπαρκτο εμπειρικό φαινόμενο" (Παρασκευόπουλος, ό.π., σ. 98).


�"Μας λένε: 'μα εσείς, αρνούμενοι τη δυνατότητα καταλογισμού, ποιο δικαίωμα έχετε να τιμωρείτε κάποιον; Λέτε ότι είναι ανεύθυνος και μετά τον πλήττετε. Quelle inconsequénce et quelle dureté!' ['Οποία ασυνέπεια, οποία σκληρότης!' - γαλ. στο πρωτότυπο]. (…) Απαντώ: (…) Υπάρχει αναγκαιότητα στο έγκλημα, αλλά υπάρχει αναγκαιότητα στην άμυνα [της κοινωνίας] και, άρα, στην ποινή" (Prof. Cesare Lombroso, L' uomo delinquente in rapporto all' antropologia, giurisprudenza e alle discipline carcerarie, Fratelli Bocca, Roma-Torino-Firenze 1878, σελ. 382).


� Ibid, σ. 29 (κεφ. ΙΙ, με τίτλο Antropometria e fisionomia di 1279 delinquenti italiani").


� Π.χ. στη σελ. 22 του Uomo delinquente διαπιστώνεται "σύμπτωση μεταξύ πολλών από τις αλλοιώσεις που επήλθαν στα κρανία των εγκληματιών και εκείνων που παρατηρούνται στα - φυσιολογικά - κρανία των έγχρωμων ή κατώτερων φυλών".


� Έχει ενδιαφέρον να θυμίσουμε εδώ ένα απόσπασμα της Π. Π. που παραθέσαμε ήδη με άλλη αφορμή και που δείχνει τη διαφορά της ανωτέρω προσέγγισης από τη σπινοζική: "η παραβίαση των νόμων δεν πρέπει να καταλογιστ[εί] τόσο στην πονηρία των υπηκόων, όσο στην κακή κατάσταση του κράτους" (Π. Π. κεφ. 5 παρ. 2).


� Βλ. ιδίως το επίμετρο του F. Poletti στο τέλος τού Uomo delinquente, ό.π., το οποίο φέρει τον τίτλο Teoria della tutela penale.


� Π.χ. αφού εκθέσει την περιπτωσιολογία ορισμένων uomini delinquenti, ο συγγραφέας αναφωνεί: "Όλοι αυτοί οι δυστυχείς καταδικάστηκαν ως ένοχοι. Ποιος όμως δεν βλέπει ότι, στον εγκέφαλό τους, το έγκλημα συγχεόταν με την ενορμητική μορφή της ηθικής τρέλας;" (σελ. 650 της γαλλικής μετάφρασης της τέταρτης έκδοσης του έργου - César Lombroso, L' homme criminel, F. Alcan, Paris 1887).


� Βλ. Η Δ΄, Θ. 50.


� Incorrigibili, είναι ο όρος που χρησιμοποιεί ο Λομπρόζo. Βλ. επόμενη υποσημείωση.


� Δι' αυτής θα πρέπει να "εξασφαλισθεί η διόρθωσή τους ή, καλύτερα, η ανικανότητά τους να βλάπτουν", ισχυρίζεται ο Λομπρόζo (ό.π., σ. 438, υπό το κεφάλαιο Τerapia del delitto). Ως τέτοια θεραπεία, ο Professore προτείνει εγκλεισμό των "συνήθων εγκληματιών", μη προσδιορισμένης διάρκειας, "ενδεχομένως σε νησιά", ή, "ακόμα καλύτερα, ένταξή τους σε ομάδες [...] με στρατιωτική πειθαρχία, προορισμένες για τα οδικά έργα" (ibid.). Kαι αυτό μολονότι θα προτιμούσε ίσως να προτείνει την ποινή του θανάτου, η οποία "είναι δυστυχώς γραμμένη στο βιβλίο της φύσης". Εν πάση περιπτώσει, απαιτούνται μέτρα με τα οποία "εφαρμόζουμε στην κοινωνία τη διαδικασία εκείνη της φυσικής επιλογής, στην οποία οφείλεται όχι μόνο η ύπαρξη της φυλής μας, αλλά και, πιθανότατα, της ίδιας της δικαιοσύνης, η οποία προχωρεί χέρι με χέρι με την εξάλειψη των πιο βίαιων" (σ. 439-440). Βλ. συναφώς και οξεία κριτική σε Μανωλεδάκη, ό.π., σ. 200.


� Το ίδιο αποτέλεσμα βεβαίως θεωρούσε ότι επετύγχανε ο Χέγκελ προβαίνοντας στην ακριβώς αντίθετη επιλογή, δηλ., όπως είδαμε, στην πρόκριση της ανταπόδοσης ως μόνου δυνατού θεμελίου της ποινής. Πρβλ. Εrnst Bloch, Naturrecht und menschliche Wuerde, Suhrkamp Verlag, Frankfurt a.M. 1961, σ. 145: "Μόνο η ποινή-αντίποινο, διδάσκει ο Χέγκελ με έμφαση, 'ικανοποιεί τον εγκληματία στην ανθρώπινη αξιοπρέπειά του'" (ο Bloch πάντως δεν διευκρινίζει από πού ακριβώς προέρχεται η φράση που παραθέτει). 


� Πρβλ. και το Σχόλιο του Θ. 59 Δ΄ της Ηθικής, κατά το οποίο η πράξη του ξυλοδαρμού, "εφόσον θεωρηθεί από φυσική άποψη, είναι μία αρετή ..." (βλ. ανωτέρω σημ. 149 του 1ου κεφ.). 


 Σημειωτέον ότι, από ηθική άποψη, είναι βεβαίως προφανές ότι το έγκλημα δεν μπορεί να προέρχεται από την αρετή ή τελειότητα του εγκληματούντος, αλλά από τη φύση του καθόσον αυτή καθορίζεται από τη δύναμη ενός αρνητικού πάθους. Βλ. και προηγούμενη ενότητα, τέλος. Ωστόσο, στην ανάλυση των θεμελίων της πολιτείας, η ηθική αυτή διάκριση δεν ενδιαφέρει: όπως σημειώνει ο Σπινόζα, "επειδή εδώ εξετάζουμε την καθολική δύναμη (ή δίκαιο) της φύσης, δεν μπορούμε να κάνουμε καμία διάκριση μεταξύ των επιθυμιών που γεννιούνται μέσα μας από το Λόγο και εκείνων που γεννιούνται από άλλες αιτίες - απ' τη στιγμή που τόσο οι μεν, όσο και οι δε είναι αποτελέσματα της φύσης και αποτελούν εκδηλώσεις της φυσικής δύναμης, με την οποία ο άνθρωπος προσπαθεί να διατηρηθεί στο είναι του" (Π. Π. κεφ. 2 παρ. 6). 


� Βλ. προηγουμένως, ενότητα Β3.


� "Προφανώς, τις θεωρεί ως πλάσματα της φαντασίας [fictions], τα οποία μας βγάζουν από τον ορισμό του δικαίου ως πραγματικής δύναμης. Πράγμα που ισοδυναμεί με το να πούμε ότι οι αιτίες που αναζητούμε δεν είναι της τάξης της νομικής παράστασης, αλλά της πολιτικής πρακτικής. Δεν υπάρχει άραγε εδώ ένας κύκλος; Χωρίς αμφιβολία, αλλά είναι ο κύκλος της άσκησης της εξουσίας, η οποία δεν μπορεί να αντλεί την ισχύ της ανά πάσα στιγμή παρά μόνο από αυτούς τους οποίους υποχρεώνει (σε μια δυικότητα δράσης και αντίδρασης) και όχι ο κύκλος μιας ιδεατής εγγύησης, η οποία θα προηγείτο τρόπον τινά του εαυτού της" (Étienne Balibar, Jus - Pactum - Lex, in Studia Spinozana 1, 1985, σελ. 114).


� Πρβλ. Η Α΄ Παράρτημα και Β΄ Θ. 16 πόρισμα 2.


� Ούτε εξάλλου υπέρ αυτών: θα ήταν εξίσου μάταιο να προβάλλαμε λ.χ. ισχυρισμούς του τύπου ότι και η καθιέρωση της διάκρισης ποινικού και πολιτικού ιστορικά δεν απάλλαξε τους τιμωρούμενους από τη σκληρότητα της τιμωρίας, ή άλλους ανάλογους.


� Για να συνεχίσουμε την αναφορά στον Ποινικό Κώδικα, ας σημειώσουμε ότι υπάρχει ως γνωστόν και μία διαβάθμιση, ένας "δεύτερος βαθμός" σε αυτή την "απουσία της συνείδησης": πρόκειται για την περίπτωση κατά την οποία η έλλειψη καταλογισμού είναι η ίδια καταλογιστέα στο δράστη, ο οποίος συνειδητά περιήγαγε τον εαυτό του σε κατάσταση απώλειας της συνείδησης. Πρβλ. το άρθρο 35 Π.Κ. με το χαρακτηριστικό τίτλο "Υπαίτια διατάραξη της συνείδησης".


� Βλ. σχετικά Μανωλεδάκη, ό.π., σ. 200.


� Βλ. προηγουμένως, ενότητα Β8.


� Κεφ. 8 παρ. 47. Τις ρυθμίσεις που εισάγονται στην παράγραφο αυτή ο Σπινόζα τις χαρακτηρίζει ρητά ως "όχι τόσο θεμελιώδους σημασίας".


� Σύμφωνα με μια διατύπωση του Στ. Αλεξιάδη (Εγκληματολογία, ό.π., σ. 236), "όταν γινόταν δεκτός (ή όπου γίνεται δεκτός) ως σκοπός των ποινικών μέτρων (της ποινής) η κοινωνικά στείρα ανταπόδοση, η έρευνα της προσωπικότητας του εγκληματία καθαυτή δεν ενδιαφέρει καθόλου". Είναι ενδιαφέρον να παρατηρήσουμε ότι, στο Σπινόζα, η "έρευνα της προσωπικότητας" του εγκληματία πράγματι δεν ενδιαφέρει, χωρίς όμως να γίνεται δεκτός ως στόχος της ποινής η ανταπόδοση, και μάλιστα η "κοινωνικά στείρα".


� Πρβλ. π.χ. Π. Π. κεφ. 6 παρ. 26 (προκειμένου για το μοναρχικό κράτος): "Αν το μέρος εκείνο που έχασε τη δίκη μπορέσει να αποδείξει ότι κάποιος από τους δικαστές δωροδοκήθηκε από τον αντίπαλό του ή ότι είχε κάποιον άλλο κοινό λόγο να δείξει φιλία προς εκείνον ή μίσος προς τον ίδιο ή, τέλος, ότι η προβλεπόμενη διαδικασία δεν τηρήθηκε, η απόφαση αυτή θα ανατρέπεται στο σύνολό της". 


� ΄Ο.π., παρ. 20. Αυτοί "θα έχουν την εξουσία να καλούν ενώπιον του δικαστηρίου τους και να καταδικάζουν σύμφωνα με τους τεθειμένους νόμους οποιονδήποτε αξιωματούχο του κράτους παραβεί τους νόμους που αφορούν το αξίωμά του". 


� Εξ ού στην προαναφερθείσα παρ. 41 εκφράζεται η πεποίθηση ότι "εκείνο που θα τους αποτρέπει [ενν. τους δικαστές] από το να πάρουν κάποια άδικη ή πάντως παράλογη απόφαση και να ενεργήσουν με δόλο είναι ο σεβασμός τους προς τους συνδίκους".


� ΄Ο.π., παρ. 41. Kαι στη σύλληψη αυτή θα μπορούσε να διαγνωσθεί ένας απόηχος του προαναφερθέντος ισχυρισμού του Μακιαβέλι ότι η διαμάχη μεταξύ λαού και Συγκλήτου απέβη υπέρ και όχι εις βάρος της ισχύος της Ρωμαϊκής πολιτείας. Bλ. προηγουμένως, ενότητα Β5, σημ. 136.


� Π. Π. κεφ. 8 παρ. 5 (βλ. προηγουμένως, ενότητα Β9β αρχή).


� Π. Π. κεφ. 6 παρ. 41.


� Από την άλλη, η ήδη αναφερθείσα απαγόρευση των βασανιστηρίων θα τους εμποδίζει να καταδικάσουν κάποιον που δεν έχει παρανομήσει. Εδώ εμφανίζεται η συστηματική ένταξη της ανωτέρω απαγόρευσης στη συνολική λογική των σπινοζικών διευθετήσεων: πρόκειται για ένα μέτρο που δεν ανάγεται σε μια ιδεολογικής ή συναισθηματικής φύσεως προτίμηση υπέρ της ανθρωπιστικής μεταχείρισης, αλλά υπαγορεύεται από την ανάγκη ορθής επιβολής του νόμου της πολιτείας, η οποία προϋποθέτει να τιμωρούνται όλοι όσοι παρανομούν, αλλά κανείς πέρα από αυτούς.


� Η πρόβλεψη αυτή επιβεβαιώνει τις αναλύσεις του Ηirschman στο προαναφερθέν The passions and the interests για τη χρήση της επιδίωξης πλουτισμού ως αντίβαρου σε άλλα, βλαβερότερα πάθη. Ταυτόχρονα βέβαια αποτελεί ακόμη μία ένδειξη ενάντια στην επιμέρους εκτίμησή του ότι ο Σπινόζα "δεν είχε την παραμικρή πρόθεση να μεταφράσει την ιδέα αυτή στο βασίλειο της πρακτικής ηθικής ή πολιτικής διαχείρισης" (σελ. 24. βλ. και προηγουμένως, κεφ. Β, σημ. 197).


� Ανάλογες σταθμίσεις διέπουν την οργάνωση της δικαιοσύνης στο μοναρχικό κράτος, όπου όμως τίθεται αντίστροφα ο φόβος (των διαδόχων) ως περιορισμός της φιλαργυρίας των δικαστών. Βλ. κεφ. 7 παρ. 21.


� "Συνηθίζουν παντού να τους δίνουν έναν ετήσιο μισθό. αυτό όμως τους κάνει να μη βιάζονται και πολύ να επιλύσουν τις δικαστικές διαφορές και συχνά μερικές υποθέσεις δεν τελειώνουν ποτέ" (ibid). 


� Όπως π.χ. συμβαίνει στον Λοκ, για τον οποίο μια από τις βασικές ελλείψεις της φυσικής κατάστασης, η οποία θεραπεύεται με την είσοδο στην πολιτική, είναι ο indifferent Judge. Βλ. Two Treatises of Government, II, παρ. 125 (ό.π., σελ. 369).


� Π. Π. κεφ. 8 παρ. 40.


� Βλ. προηγουμένως, ενότητα Α1.


� Πρβλ.: "Στο Σπινόζα, ο νόμος δεν θεματοποιείται καν" [non si assume neppure]. Αntonio Negri, L' anomalia selvaggia (ό.π.), σ. 231.


� Βλ. Πολιτεία 332 c. επίσης Πολιτικός 295 Ε - 295Α.


� " ... τί άλλο είναι οι δικαστές αν όχι ερμηνευτές των νόμων; " (Π. Π. κεφ. 8 παρ. 37). Πρβλ. επίσης ενδεικτικά κεφ. 2 παρ. 7 ή κεφ. 4 παρ. 4. 


� "Με τη μέθοδο, χαράσσουμε τα όρια της περιοχής, την οποία δικαιούται να ερευνά το πνεύμα και καθορίζουμε ποια μέσα (ποιοι κανόνες) μπορούν να χρησιμοποιηθούν προς τούτο. Θα φανεί ότι ο Σπινόζα βρίσκεται στο διαμετρικά αντίθετο σημείο από αυτή τη θεωρία περί μεθόδου [...]. Ο Σπινόζα θα στραφεί κυρίως κατά της καρτεσιανής πρόθεσης να ρυθμιστεί και να κατευθυνθεί εκ των έξω η επιστημονική γνώση. Η γνώση κατευθύνει και ρυθμίζει η ίδια τον εαυτό της, με βάση τις ίδιες της τις ιδέες" (W.N.A. Klever (επιμ.), Spinoza. Verhandeling over de verbetering van het verstand [=Πραγματεία για τη μεταρρύθμιση της νόησης], Ambo, Baarn 1986, Inleiding [εισαγωγή] σελ. 20).


� Επιστολή 19 (τ. ΙΙ σ. 259). 


� Από ομιλία του γερμανού σκηνοθέτη στο Λιβόρνο της Ιταλίας το 1982· δημοσιευμένο στα ελληνικά στη συλλογή Η λογική των εικόνων, Σέλας, Αθήνα 1991.


� Πάντοτε από την επιστολή 19 (τ. ΙΙ σελ. 255). 


� Ως τέτοιοι πρέπει να νοηθούν, και εδώ, οι σχολαστικοί θεολόγοι και, ιδίως, ο Θωμάς Ακινάτης, ο οποίος συλλαμβάνει το προπατορικό αμάρτημα ως ανυπακοή που συνεπάγεται συγκεκριμένες ποινές (βλ. π.χ. Summa Theologica, 2a 2ae, Q. 164, ό.π., σελ. 1071: "De poenis peccati primi hominis"). 


� Πρβλ.: "κατά το Σπινόζα, το κακό που υφίσταται ένας άνθρωπος έχει πάντα χαρακτήρα δυσπεψίας, τοξίνωσης, δηλητηρίασης" (Deleuze, Spinoza et le problème de l' expression, éd. de Minuit, Paris 1968, σ. 226).


� Φρειδερίκου Νίτσε, Το Λυκόφως των ειδώλων, Εκδοτική Θεσσαλονίκης χ.χρ. σ. 39. Αξίζει μάλιστα να αναφερθεί και η γενική θέση, την οποία καλείται να στηρίξει το παράδειγμα του "περίφημου Κορνάρο". "Η γενικότερη φόρμουλα στην οποία βασίζεται κάθε θρησκεία και κάθε ηθική είναι η εξής: 'Κάνε αυτό και κείνο, άσε αυτό και κείνο - έτσι θα γίνεις ευτυχισμένος! Αλλιώς ...' Στο στόμα μου, τούτη η φόρμουλα γίνεται το αντίθετο του εαυτού της [...]: ένας καλά φτιαγμένος άνθρωπος, ένας 'ευτυχισμένος', οφείλει να κάνει ορισμένες πράξεις και αποφεύγει ενστικτωδώς τις άλλες. μεταφέρει την τάξη, την οποία αντιπροσωπεύει από φυσιολογική άποψη, στις σχέσεις του με τους άλλους ανθρώπους και τα πράγματα. Με μια λέξη: η αρετή του είναι αποτέλεσμα της ευτυχίας του. Μια μακρόχρονη ζωή, πολλοί απόγονοι - δεν είναι αυτά αμοιβές της αρετής. μάλλον η ίδια η αρετή είναι εκείνη η επιβράδυνση του μεταβολισμού που οδηγεί, μεταξύ άλλων, και σε μια μακρόχρονη ζωή ..." (Φρειδερίκου Νίτσε, op. cit., Εκδοτική Θεσσαλονίκης χ. χρ. σ. 39-40. οι υπογραμμίσεις στο πρωτότυπο). Η τελευταία φράση μοιάζει να αποτελεί απλώς παραλλαγή του τελευταίου θεωρήματος της Ηθικής, κατά το οποίο "η μακαριότητα δεν είναι η ανταμοιβή της αρετής, αλλά η ίδια η αρετή".


� Θ.-π. Π. κεφ. 5, τ. ΙΙ σ. 19.


� "Στις περιπτώσεις που παρατέθηκαν βρίσκει κανείς αξίες σταθερές και αξίες μεταβλητές. Αυτό που αλλάζει, είναι τα ονόματα (και ταυτόχρονα οι ιδιότητες) των πρωταγωνιστών. αυτό που δεν αλλάζει, είναι οι πράξεις τους, ή οι λειτουργίες τους" (Vladimir Propp, Μοrphologie du conte, κεφ. 2, éd. Poétique/Seuil - Collection Points, Paris 1965 σ. 29 επ.. η υπογράμμιση στο πρωτότυπο).


� Roland Barthes, Introduction à l' analyse structurale des récits, Communications τ. 8, 1966 (=Roland Barthes et al.: Poétique du récit, éd. du Seuil, Paris 1977, σ. 22).


� "Για να αναπαραστήσουν  α ι τ ι ώ δ ε ι ς  σ χ έ σ ε ι ς,  τα όνειρα έχουν δύο διαδικασίες, που είναι στην ουσία τους ίδιες. Ας υποθέσουμε ότι οι ονειρικές σκέψεις ήταν ως εξής: 'Εφόσον αυτό έγινε έτσι, τότε δεν μπορούσε παρά να συμβεί εκείνο'. Τότε η πλέον κοινή μέθοδος αναπαράστασης θα ήταν να εισαχθεί η εξαρτημένη πρόταση ως ένα εισαγωγικό όνειρο και να ακολουθήσει η κύρια πρόταση ως το κυρίως όνειρο. (...) Και στις δύο περιπτώσεις η  α ι τ ι ώ δ η ς  γ έ ν ε σ η  (γερμ. Verursachung) αναπαρίσταται μέσω μιας α λ - λ η λ ο δ ι α δ ο χ ή ς  (Nacheinander)" (Sigmund Freud, Die Traumdeutung, F. Deuticke, Leipzig-Wien 1911, σ. 246-7). Η τελευταία υπογράμμιση (με πλάγια στοιχεία) είναι δική μου. αυτές με το διπλό διάστημα υπάρχουν στο πρωτότυπο. 


� Θ-π. Π. κεφ. 2, τ. ΙΙ σ. 372.


� Ibid. Αποδίδω στα νέα ελληνικά τη λατινική μετάφραση του ίδιου του Σπινόζα από το εβραϊκό πρωτότυπο. 


� Ibid. Το χωρίο αυτό, (αν και αυτό δεν αναφέρεται επακριβώς απ' το Σπινόζα), είναι προφανώς ο στ. 12 του κεφ. 6 της Εξόδου: "και είπε Μωυσής προς τον Θαν. τις ειμί εγώ, ότι πορεύσομαι προς Φαραώ βασιλέα Αιγύπτου, και ότι εξάξω τους υιούς Ισραήλ εκ γης Αιγύπτου; είπε δε ο Θεός προς τον Μωυσήν λέγων. ότι έσομαι μετά σού, και τούτο σοι το σημείον, ότι εγώ σε εξαποστέλλω εν τω εξαγαγείν τον λαόν μου εξ Αιγύπτου".


� "O Εζεκίας, ο οποίος ήξερε από καιρό ότι ο Ησαΐας ήταν προφήτης, ζήτησε ένα σημείο για την προφητεία [του τελευταίου] που προέλεγε την ανάρρωσή του" (Θ-π. Π., ό.π.).


� Ibid. βλ. και τα υπόλοιπα παραδείγματα που αναφέρονται στο κεφάλαιο "Περί προφητείας".


� Β΄ Θ. 40 σχόλιο 2.


� Θ-π. Π. κεφ. 5, τ. ΙΙ σ. 20.


� Θ-π. Π. κεφ. 7, τ. ΙΙ σ. 48-49.


� "Αν λοιπόν διαβάσει κανείς τις αφηγήσεις της Αγίας Γραφής και έχει πίστη σ' αυτές χωρίς να λαμβάνει υπόψη του το δόγμα που αυτή θέλει να διδάξει μέσω των αφηγήσεων αυτών και χωρίς να διορθώνει τη ζωή του, θα είναι ακριβώς το ίδιο σαν να διάβαζε το Κοράνι ή δραματικά ποιήματα ή τουλάχιστον κοινά χρονικά, με την ίδια προσοχή που αποδίδει συνήθως σε αυτά ο κοινός λαός" (τ. ΙΙ σ. 20-21).


� Βλ. προηγουμένως, κεφ. Β σημ. 218.


� Immanuel Kant, Idee zu einer allgemeinen Geschichte in weltbuergerlicher Absicht (Werke, Band VIII, σελ. 17).


� Το ουσιαστικό αυτό προέρχεται ετυμολογικά από το λατινικό ρήμα fingo. ακριβώς αυτό το ρήμα χρησιμοποιεί ο Σπινόζα για να χαρακτηρίσει τη δραστηριότητα των προφητών σε απόσπασμα που παραθέσαμε προηγουμένως: "prophetae parabolam finxerunt". 


� Πρβλ. σε προηγούμενο απόσπασμα: "αυτά η Γραφή τα θεμελιώνει με μόνη την εμπειρία, ήτοι με τις ιστορίες που αφηγείται" (ανωτέρω σημ. 11).


� Η πρώτη βρίσκεται στην τριακοστή (από τις 31) παράγραφο του κεφ. 7, όπου εξετάζονται τα θεμέλια του μοναρχικού κράτους, και η δεύτερη στην δέκατη τέταρτη (και τελευταία) παράγραφο του 10ου κεφ., θέμα του οποίου είναι το αριστοκρατικό κράτος - και ειδικότερα τα αίτια που είναι πιθανό να οδηγήσουν στην καταστροφή ενός τέτοιου κράτους. 


� Ακριβέστερα, για τους συγγραφείς της περίπτωσης β) ο Σπινόζα δεν αναφέρει σελίδα ή τίτλο βιβλίου, αλλά μόνο το όνομα ("ut Antonius Perezius optime notat …") ή και απλώς τα αρχικά ("acutissimus Belga V. H."). Γνωρίζουμε πάντως ότι στη βιβλιοθήκη του υπήρχε από ένα αντίγραφο του έργου του πρώτου Consideratiën van Staat ofte Polityke Weg-schaal και του έργου του δεύτερου Las Obras y relaciones (βλ. Catalogus van de Βibliotheek der Vereniging het Spinozahuis te Rijnsburg, Leiden E.J. Brill 1965).


� Eίναι ενδιαφέρον να σημειώσουμε ότι στη γαλλική μετάφραση του Ch. Appuhn το σημείο αυτό αποδίδεται ως εξής: "c' est à dire, se complaisent dans la fiction".


� Υπενθυμίζουμε ότι το έργο, με το οποίο η ουτοπία καθιερώθηκε ως ευρέως χρησιμοποιούμενος όρος του πολιτικού μας λεξιλογίου, η Utopia του Thomas More, ήταν (ως προς τη μορφή του τουλάχιστον) ένα μυθιστόρημα.


� Πρβλ. π.χ. Norberto Bobbio, Teoria della scienza giuridicα, G. Giappichelli ed., Torino, (πιθανόν) 1949, σ. 64: "Ο θετικιστής είναι αντιμεταφυσικός όχι διότι δεν συμμερίζεται τη μεταφυσική ιδέα της συνολικής γνώσης. αλλά διότι υποστηρίζει ότι δεν είναι αυτή η ορθή οδός: ότι η ορθή οδός για να φθάσουμε στη συνολική γνώση δεν είναι η θεωρησιακή οδός αλλά η πειραματική, η οδός της υπομονετικής και εργατικής καταγραφής των πειραματικά ηλεγμένων γεγονότων. [...] Ακόμη και οι νόμοι της σκέψης, που συνιστούν το παραδοσιακό αντικείμενο της λογικής, θεωρούμενης ως επιστήμης νόμων που προηγούνται της ίδιας της εμπειρίας, οφείλουν να διαλυθούν σε γεγονότα της εμπειρίας".


� Βλ. και Pierre-François Moreau, Spinoza. L' Expérience et l' Éternité, PUF, coll. Epiméthée, Paris 1994, σ. 467 επ.


� Βλ. προηγουμένως, ενότητα Β1.


� Όπως αναφέρει και ο Κ. Μπ. Μακφέρσον (Η ιστορική πορεία της φιλελεύθερης δημοκρατίας, εκδ. Γνώση, Αθήνα 1986, σ. 36), "μέχρι τον δέκατο ένατο αιώνα οι γυναίκες θεωρούνταν γενικά ως μη πλήρη μέλη της κοινωνίας. Βρίσκονταν μέσα στην πολιτική κοινωνία, αλλά δεν ανήκαν σ' αυτήν".


� Είναι ενδιαφέρον ότι, στη γαλλική μετάφραση του Appuhn, στο σημείο ακριβώς αυτό του κειμένου υπάρχει η εξής υποσημείωση του μεταφραστή: "Ομολογούμε ότι δεν μπορούμε να αντιληφθούμε το λόγο για τον οποίο ο Σπινόζα θέλει να μετατρέψει το ποίημα των Μεταμορφώσεων σε έργο πολιτικής". Η αντίρρηση αυτή πιθανόν να ευσταθεί ως προς την ουσία της. ωστόσο εμείς, αν έχουμε υπόψη μας την τριμερή διάκριση των ιστοριών στο έργο του Σπινόζα που εκτέθηκε παραπάνω, ίσως μπορούμε (αν όχι να αντιληφθούμε, πάντως) να υποψιαστούμε το λόγο για αυτό το χαρακτηρισμό: έχοντας αναφέρει άλλα δύο παραδείγματα, από τα οποία το ένα προέρχεται από ένα έργο μυθοπλασίας και το άλλο από την Αγία Γραφή, ο Σπινόζα δεν μπορούσε να μείνει συνεπής και να διατηρήσει αυτή τη διάκριση παρά μόνο εντάσσοντας τον Οβίδιο στους συγγραφείς πολιτικο-ιστορικών έργων, έστω και αν έτσι μόνο κατά προσέγγιση αποδίδει το πραγματικό περιεχόμενο του έργου του.


� Και αυτό διότι, όπως επισημαίνει ο Étienne Balibar με άλλη αφορμή (στο Jus - Pactum - Lex, in Studia Spinozana 1, 1985 σελ. 123), "η ίδια η δομή του φαντασιακού περιγράφεται εδώ [ενν. στην Θ.-π. Π.] ως ο κόσμος του καλού και του κακού, της βούλησης και του νόμου". 


� Βλ. Ηθική Α΄, Παράρτημα.


� Ίσως σε αυτό να οφείλεται το ενδιαφέρον που εκδηλώνουν για το Σπινόζα οι Jacques Lenoble και François Ost, οι οποίοι, με μια φράση λακωνική και κάπως διφορούμενη στο κλείσιμο του έργου τους Droit, mythe et raison (Facultés Universitaires St. Louis, Bruxelles 1980), τον συγκαταλέγουν μεταξύ των συγγραφέων που θα πρέπει να "δουλευτούν" (seraient à travailler): "ο Σπινόζα, του οποίου η αυτοαναφορική σκέψη γεννά την προσδοκία μιας γόνιμης ανάγνωσης με όρους μυθο-λογικής ..." (σ. 553 και τελευταία). 


 Η "μυθο-λογική", την οποία χρησιμοποιούν οι συγγραφείς (ως ουσιαστικό) στο προηγούμενο απόσπασμα, αποτελεί νεολογισμό που εισάγουν οι ίδιοι προκειμένου να προσδιορίσουν το εγχείρημά τους. Το εγχείρημα αυτό συνίσταται στη διαπίστωση ότι "στα διάφορα επίπεδα του νομικού λόγου (discours) παρατηρείται η διαπλοκή του Λόγου (raison) και του μύθου" (σ. 551). Αμέσως δε στη συνέχεια παρατηρούν ότι "έτσι, φωτίσαμε τη σχέση του δικαστή προς το κείμενο του νόμου μέσω των διδαγμάτων των θεωριών της ερμηνευτικής και του κειμένου. οι θεωρίες αυτές συγκεκριμένα δείχνουν τον εξέχοντα ρόλο που ασκούν η αυθεντία και η παράδοση στην ανάγνωση ενός κειμένου - ενός κειμένου που παρουσιάζεται με τη σειρά του ως δικαιικό αντικείμενο, υποδοχή ενός κανονικού (canonique) νοήματος που απαιτεί ένα τελετουργικό και κάποιους διδασκάλους (docteurs) για να επανενεργοποιηθεί.


 Ομοίως, η κριτική ανάλυση της θεωρίας του δικαίου αξιοποίησε προβληματισμούς της σύγχρονης επιστημολογίας η οποία επισημαίνει το νομικο-θρησκευτικό χαρακτήρα των κλασικών θεωριών της γνώσης. Οι θεωρίες αυτές συλλαμβάνουν το σύμπαν με βάση την εικόνα ενός μεγάλου βιβλίου - αποδιδόμενου στον εξέχοντα Αυτουργό του - του οποίου οι άνθρωποι καλούνται να κλίνουν τους νόμους σύμφωνα με τους κανόνες της επιστήμης που έρχεται να εγγυηθεί την αλήθεια" (ibid).


� Η ριζική διάκριση της λειτουργίας της σκέψης από την αφηγηματική/ονειρική γλώσσα χαρακτηρίζει εξίσου και το φροϋδικό εγχείρημα: "Υπάρχουν βέβαια όνειρα, στα οποία λαμβάνουν χώρα οι πιο πολύπλοκες πνευματικές λειτουργίες, στα οποία θέσεις αιτιολογούνται ή καταρρίπτονται, γελοιοποιούνται ή αντιπαραβάλλονται όπως και στη σκέψη της εγρήγορσης. Μόνο που και εδώ τα φαινόμενα απατούν: όταν εισέλθουμε στην ερμηνεία παρόμοιων ονείρων, βλέπουμε ότι όλα αυτά είναι  ο ν ε ι ρ ι κ ό  υ λ ι κ ό  κ α ι  ό χ ι  ε π ι τ έ- λ ε σ η  δ ι α ν ο η τ ι κ ή ς  ε ρ γ α σ ί α ς  (intellektueller Arbeit)  μ έ σ α  σ τ ο  ό ν ε ι ρ ο. Mέσω της φαινομενικής σκέψης του ονείρου αποδίδεται το  π ε ρ ι ε χ ό μ ε ν ο των ονειρικών σκέψεων, και όχι οι  σ χ έ σ ε ι ς  τ ω ν  ο ν ε ι ρ ι κ ώ ν  σ κ έ ψ ε ω ν  μ ε τ α ξ ύ  τ ο υ ς, στην εξακρίβωση των οποίων συνίσταται η σκέψη" (Sigmund Freud, Die Traumdeutung, F. Deuticke, Leipzig-Wien 1911, σ. 246-7. οι υπογραμμίσεις όπως στη σημ. 14). Η αναλογία μπορεί να συνεχιστεί ακόμα παραπέρα, αν σκεφτούμε ότι, όπως γίνεται προφανές από τον ίδιο τον τίτλο του αναφερόμενου έργου, στον Φρόιντ τα όνειρα είναι ακριβώς αυτά που χρήζουν ερμηνείας. 


� Δημοσιευμένο στα ελληνικά στη συλλογή Ο δημιουργός και άλλα κείμενα, εκδ. Ύψιλον, Αθήνα 1981. 


 Ο Αβερόης είναι ο γνωστός Άραβας φιλόσοφος και σχολιαστής που γεννήθηκε στην Κόρδοβα τον 12ο αιώνα.


� Θ-π. Π. κεφ. 5 in fine (τ. ΙΙ σ. 21-22). η υπογράμμιση του Σπινόζα.


� Μοσέ μπεν Μαϊμόν, ο γνωστός εβραίος φιλόσοφος και σχολιαστής που γεννήθηκε στην Κόρδοβα τον 12ο αιώνα.


� Σύμφωνα με τη γνωστή θέση του Λουί Αλτουσέρ (βλ. την "Yποστήριξη της Αμιένης", στον τόμο Θέσεις, εκδ. Θεμέλιο, Αθήνα 1981, σ. 125).


� Δεν πρέπει να ξεχνάμε ότι ο Αριστοτέλης υπήρξε επίσης ο πρώτος που διατύπωσε μία θεωρία της αφήγησης στην αντιδιαστολή της με την αναπαράσταση· εννοούμε φυσικά την "Ποιητική" του, δηλ. ακριβώς στο έργο που είδαμε να ταλανίζει τον μυθοπλαστικό Αβερρόη στην αφήγηση του Μπόρχες. Πρβλ. Barthes, ό.π. (σημ. 13) σελ. 26: "Ωστόσο, ο ίδιος ο Αριστοτέλης, αντιπαραθέτοντας την τραγωδία (που ορίζεται από την ενότητα της δράσης) στην ιστορία (που ορίζεται από την πολλαπλότητα των δράσεων και την ενότητα του χρόνου) απέδιδε ήδη την προτεραιότητα στο λογικό επί του χρονολογικού".


� Bλ. Λουί Αλτουσέρ, Ο μετασχηματισμός της φιλοσοφίας, εκδ. O Πολίτης, Αθήνα 1992, σ. 11-12.


� Για τη σημειολογική λειτουργία της ποινής και της απειλής της βλ. προηγουμένως ενότητα Γ1, τέλος. Σε αυτήν θα αναφερθούμε επίσης εκτενέστερα στο επόμενο κεφάλαιο.


� Βλ. προηγουμένως, ενότητα 2 παρόντος κεφ.


� Βλ. προηγουμένως, ενότητα Β8.


� Κ.Μ. Σταμάτη, Εισαγωγή στη μεθοδολογία του δικαίου, εκδ. Σάκκουλα, Θεσσαλονίκη 1991, σ. 19 κ. επ.


� Έτσι και Paolo Cristofolini, Spinoza. Chemins dans l' "Éthique", éd. PUF, Paris 1996, σελ. 40: "Ας το επαναλάβουμε, η θεωρία [του Σπινόζα] δεν συνεπάγεται ένα σαφή διαχωρισμό μεταξύ φυσικών επιστημών και επιστημών του ανθρώπου".


� "Πραγματικά, το ίδιο όπως η μέθοδος κατά την ερμηνεία της φύσης συνίσταται στην ουσία της στο να θεωρούμε πρώτα τη φύση ως ιστορικοί και, αφού συγκεντρώσουμε έτσι κάποια βέβαια δεδομένα, να συνάγουμε από αυτά τους ορισμούς των φυσικών πραγμάτων, το ίδιο, για να ερμηνεύσουμε τη Γραφή, είναι αναγκαίο να αποκτήσουμε μία ακριβή ιστορική γνώση της και, αφού θα κατέχουμε μια τέτοια γνώση, δηλαδή κάποια βέβαια δεδομένα και αρχές, μπορούμε από αυτά να εξαγάγουμε ως θεμιτό συμπέρασμα τη σκέψη των συγγραφέων της Γραφής" (Θ.-π. Π. σ. 38).


� "Αποκαλώ τις προτάσεις (sententias) σαφείς ή ασαφείς αναλόγως αν το νόημά τους συνάγεται εύκολα ή δύσκολα από το Λόγο με βάση τα συμφραζόμενα της απόφανσης (ex contextu orationis). διότι αυτό που μας απασχολεί είναι μόνο το νόημα των αποφάνσεων και όχι η αλήθεια τους" (Θ.-π. Π. τ. ΙΙ σ. 40).


� Πρβλ. Π. Σούρλα, Θεμελιώδη ζητήματα της μεθοδολογίας του δικαίου, εκδ. Σάκκουλα, Αθήνα-Κομοτηνή 1986, μ. Α΄, σ. 33 κ.ε. 


 Ακόμη και η "αντικειμενική έκθεση" του θετικισμού χαρακτηρίζεται αληθής όταν αντιστοιχεί προς το περιεχόμενο των νομικών διατάξεων οι οποίες, ως τέτοιες, αποτελούν υποδείξεις συμπεριφοράς και όχι γεγονότα. "Elle décrit la prescription", κατά την έκφραση του Michel Troper (Le positivisme juridique, in: Revue de synthèse, no 118-119, avril-septembre 1985, σ. 202). Περί αυτού βλ. αμέσως κατωτέρω.


� Βλ. Constantin M. Stamatis, Argumenter en droit. Une théorie critique de l' argumentation juridique, éd. Publisud, Paris 1995, σελ. 133 (chap. IV, II, 1: "La fonction prescriptive du langage juridique").


� Χαρακτηριστικό δείγμα της σύλληψης αυτής η υποθετική αναφορά του Κέλσεν στο παράδειγμα ενός αναρχικού, ο οποίος πιστεύει ότι το δίκαιο πρέπει να εξαλειφθεί, χωρίς αυτό να τον εμποδίζει να το γνωρίσει επιστημονικά. Βλ. Hans Kelsen, Reine Rechtslehre, Verlag Franz Deuticke, Wien 1960, σελ. 224 (υποσημείωση).


� Ο προαναφερθείς εξάλλου (ενότητα Α1) ορισμός του κανόνα δικαίου, στο κεφ. 4 της Θ.-π. Π., ως του κανόνα εκείνου που "επιβάλλουν οι άνθρωποι στους εαυτούς τους και σε άλλους", σχεδόν συμπίπτει με τo ισχυρισμό, στον οποίο συνίσταται η πρώτη εκ των πέντε σημασιών του θετικισμού που επισημαίνει ο H.L.A. Hart στο Positivism and the Separation of Law and morals (in: Essays in Jurisprudence and Philosophy, Oxford, Clarendon Press 1983, σ. 57, υποσημείωση 25).


� Πρβλ. Α. Μανιτάκη, Ζητήματα ιστορικοδιαλεκτικής θεώρησης της νομικής μορφής, σε: Ν. Αλιμπράντη κ.ά., Μελέτες για μια κριτική θεώρηση του δικαίου, εκδ. Σάκκουλα, Θεσ/νίκη 1985, σ. 40: "Η θετικιστική σχολή του δικαίου, η οποία ταυτίζει ουσιαστικά το δίκαιο με το νόμο ...".


� Αξίζει να σημειωθεί ότι η προαναφερθείσα σύντομη έκθεση της σπινοζικής νομικής θεωρίας που βρίσκουμε στην Einführung in Rechtsphilosophie und Rechtstheorie der Gegenwart (hrsg. Kaufmann/Hassemer, C.F. Mueller, Heidelberg 1985), κλείνει ουσιαστικά με τη φράση: "Das klingt sehr nach Positivismus" (σ. 50). Επισημαίνει δηλαδή τη σύνδεση, χωρίς όμως να την προσυπογράφει απολύτως.


� Βλ. ενδεικτικά Alessandro Baratta, Positivismo giuridico e scienza del diritto penale, Milano, Giuffré editore, 1966, σελ. 5 επ. - ο οποίος πάντως εν συνεχεία επισημαίνει και τα κοινά σημεία που χαρακτηρίζουν, παρά τις διαφορές τους, το νομικό θετικισμό και τις (νεότερες) θεωρίες φυσικού δικαίου.


� Βλ. προηγουμένως, ενότητα Α1.


� Βλ. προηγουμένως, ενότητα Β8.


� Βλ. Κ.Μ. Σταμάτη, ό.π., σ. 27 κ. επ.


� Mε τα λόγια του Michel Troper, "Η διάκριση μεταξύ της επιστήμης του δικαίου και της ηθικής είναι κοινή σε όλους τους νομικούς θετικιστές" (Le positivisme juridique, ό.π., σ. 198). 


� Βλ. επ' αυτού Stamatis, Argumenter en droit (ό.π.), σελ. 20-21.


� Βλ. Kelsen, Reine Rechtslehre, ό.π., σ. 1.


� Με βάση τη θέση αυτή, ο Norberto Bobbio (στο προαναφερθέν Giusnaturalismo e positivismo giuridico, Edizioni di Comunità, Milano 1965, σ. 82) κατατάσσει το Σπινόζα μεταξύ των "δύο κύριων μοντέλων που γνωρίζει" για αυτό που ορίζει ως μορφική (ή νομικιστική) σύλληψη της δικαιοσύνης, η οποία συνίσταται στην "αναγωγή της δικαιοσύνης στην ισχύ (validità)". Πάντα κατά τον Bobbio, η αναγωγή αυτή υποστηρίζεται πολύ σπάνια στην καθαρότητά της και αποτελεί κυρίως "παράδειγμα για τους ταξινομητές των θεωριών ή στόχο για τους λάτρεις της πολεμικής" (ibid). Το δεύτερο λοιπόν από τα σπάνια αυτά δείγματα αποτελεί ο Σπινόζα - με πρώτο τον Χομπς.


� Αntonio Negri, L' anomalia ..., σ. 230. Στο εν λόγω χωρίο, ο συγγραφέας αναφέρεται με  ασυνήθιστα δριμείες εκφράσεις σε όσους υιοθετούν μια θετικιστική ανάγνωση της σπινοζικής θεωρίας, αποδίδοντάς τους inguaribile imbecillità (!).


 Δεν ξέρω αν ο Νέγκρι επιλέγει συνειδητά το συγκεκριμένο όρο, αλλά είναι ενδιαφέρον να παρατηρήσουμε ότι η imbecillitas αποτελεί έννοια που απαντάται στην ηθική θεωρία του Σπινόζα, και μάλιστα χρησιμοποιείται μεταξύ άλλων για να εξηγήσει την ανάγκη της ερμηνείας των (θρησκευτικών) κανόνων και της ύπαρξης ενός ειδικευμένου σώματος ερμηνευτών που να την παρέχουν. Βλ. εκτενέστερα επόμενο κεφ., ενότητα 1, σημ. 8.


� Βλ. π.χ. Bobbio, ό.π., σ. 104, ο οποίος ορίζει το θετικισμό ως "έναν τρόπο προσέγγισης της μελέτης του δικαίου" και, αμέσως μετά, διευκρινίζει ότι με αυτό εννοεί "κάτι διάφορο από τη μέθοδο: πράγματι, δεν πρόκειται για τα εργαλεία ή τις τεχνικές που χρησιμοποιούνται κατά την έρευνα, ως προς τα οποία ο νομικός θετικισμός δεν παρουσιάζει κανένα ιδιάζον χαρακτηριστικό" (η υπογράμμιση δική μου).


� Η Β΄ 40 Σχ. 2.


� Σύμφωνα με την ήδη παρατεθείσα έκφραση του Troper περί description και prescription (ανωτέρω, σημ. 54).


� Πρβλ. Α.Ι. Μάνεση, Συνταγματικό Δίκαιο Ι, εκδ. Σάκκουλα, Θεσ/νίκη 1980, σ. 37: "Όμως, το εννοιολογικό περιεχόμενο της δικαιοσύνης ή της υπερβατικής 'ιδέας του δικαίου' παραμένει πάντα ασαφές και ρευστό, αβέβαιο και αναπόδεικτο, όχι μόνον από επιστημονική - νομική, κοινωνικολογική, ψυχολογική - άποψη, αλλά και από φιλοσοφική".


� Διότι ο νους παράγει αληθή γνώση όχι καθόσον αποβλέπει προς κάποιο σκοπό, αλλά καθόσον υπάρχει ενεργώς ως τρόπος (modus) της νόησης και, ως τέτοιος, καθορίζεται αναγκαία να σκέπτεται (Η Δ΄ 26, απόδειξη).


� Βλ. π.χ. Troper, Le positivisme juridique, ό.π., σ. 199.


� Kelsen, Reine Rechtslehre, ό.π., σ. 81. Πρβλ. και Σταμάτη, Εισαγωγή ... (ό.π.), σ. 21: "Προς την κοινωνιολογία του δικαίου διαστέλλεται ωστόσο [η νομική επιστήμη] κατά το ότι η τελευταία πραγματεύεται πρώτιστα την κοινωνική πραγματικότητα του θετικού δικαίου [...]. Η νομική δογματική όμως από την πλευρά της πραγματεύεται ορισμένο θετικό δίκαιο υπό το πρίσμα της κανονιστικής του διαστάσεως".


� Εισαγωγή, ενότητα 2.


� Η επιδίωξη της ασφάλειας δικαίου θεωρείται από τον Baratta (Rechtspositivismus und Gesetzpositivismus, in: Philosophie und Strafrecht, Carl Heymanns Verlag, Koeln, Berlin, Bonn, Muenchen 1985, σελ. 235) ως ένα από τα τρία βασικά στοιχεία που χαρακτηρίζουν το νομικό θετικισμό.


� Βλ. και Κ.Μ. Σταμάτη, Κριτική της καθαρής θεωρίας του δικαίου στο παράδειγμα του θεμελιώδους κανόνα, εκδ. Σάκκουλα, Θεσ/νίκη 1980, σ. 8 επ.


� Πρβλ. και τις αναπτύξεις των Jacques Lenoble και François Ost στο προαναφερθέν Droit, mythe et raison, Facultés Universitaires St. Louis, Bruxelles 1980. Π.χ. στη σελίδα 470, οι συγγραφείς παραθέτουν τη φράση του Κέλσεν, κατά την οποία "το δίκαιο μοιάζει με τον βασιλέα Μίδα. Οτιδήποτε άγγιζε εκείνος, μεταμορφωνόταν αμέσως σε χρυσό. κατ' ανάλογο τρόπο, οτιδήποτε έρχεται σε επαφή με το δίκαιο, γίνεται δίκαιο", και στη συνέχεια σχολιάζουν: "Επειδή διακήρυξε ότι δεν υπάρχει κανείς βασιλέας Μίδας ενθρονισμένος πέραν του θετικού δικαίου, ο Κέλσεν φαντάζεται ότι έχει οριστικά εξορκίσει από τη νομική σκέψη τα κατάλοιπα της μεταφυσικής και της θρησκευτικότητας που τη συσκότιζαν. Πρέπει να παρατηρηθεί ότι το σχέδιο αυτό αποτυγχάνει στο βαθμό που ο Κέλσεν, προσπαθώντας να απαντήσει σε ένα ερώτημα που είναι το ίδιο φορτισμένο με μεταφυσική και πίστη, επανεισάγει το ιδεώδες στους κόλπους του ίδιου του θετικού δικαίου, δεκαπλασιάζοντας έτσι τη δραστικότητά του. Αποκηρύσσοντας τους μετα-δικαιικούς 'βασιλείς Μίδες', χωρίς να εγκαταλείπει το μυθο-λογικό στοιχείο της φιλοσοφικής λίθου (αναζήτηση μιας επιστημονικής θεμελίωσης της αντικειμενικής νομικής ισχύος), αποδίδει στο ίδιο το δίκαιο την υπερφυσική δύναμη μετουσίωσης του πραγματικού, ειδικότερα την ικανότητα να αυτοεπικυρώνεται και να θεμελιώνει την υπακοή προς τον εαυτό του".


� Βλ. Π.Κ. Σούρλα, Η διαπλοκή δικαίου και πολιτικής και η θεμελίωση των νομικών κρίσεων, εκδ. Α. Ν. Σάκκουλα, Αθήνα - Κομοτηνή 1989, σ. 29 και 31 αντίστοιχα, όπου εκτίθενται οι δύο αυτές θεμελιώσεις.


� Πρβλ. Α. Μανιτάκη, ibid. (σημ. 58), για μια ανάλογη κριτική της σύλληψης της βίας ως "ουσίας του δικαίου".


� Bλ. π.χ. Πασουκάνις, Μαρξισμός και δίκαιο, κεφ. 3ο (ό.π., σελ. 92 επ.). Επίσης, με περισσότερες όμως αποχρώσεις, Μάνεση, ό.π., σ. 67 (όπου διευκρινίζεται ότι οι "κοινωνικές σχέσεις" αποτελούν τη μία μόνο εκ των δύο "κύριων σταθερών συνιστωσών" του δικαίου).


� Πρβλ. και Broekman, The minimum content of positivism, Rechtstheorie, αρ. 16 (1985), σ. 361: "Επομένως, [στο θετικισμό] το πρόβλημα του κανόνα παραμένει μέσα σε ένα a priori νομικιστικό υπόδειγμα σκέψης. Το τελευταίο κυριαρχείται από την ιθύνουσα ιδέα της εφαρμογής [η υπογράμμιση δική μου]. Το 'γιατί' και το 'πώς' αυτού του γενικού προτύπου της εφαρμογής ως ειδικού υποδείγματος σκέψης δεν τίθεται υπό συζήτηση". 


� Σύμφωνα με τους όρους που συνθέτουν και τον τίτλο του οικείου άρθρου του Roscoe Pound στο Reports of the Maryland State Bar Association, αρ. 14 (1909), σ. 298 (Law in books and law in αction, ανατύπωση σε: American Law Review, αρ. 44 (1910), σ. 12).


� Ο Pierre Macherey, ο οποίος επίσης θεωρεί ότι "η θέση του Σπινόζα [...] δεν μπορεί να εξομοιωθεί προς ένα είδος προδρομικού [avant la lettre] θετικισμού", εξετάζει τη σχέση του δικαίου όχι ειδικά με το κράτος, αλλά με τη φύση, και καταλήγει στη διατύπωση: "Αν όμως η ουσιώδης αρχή του πολιτικού νατουραλισμού του Σπινόζα είναι ότι η φύση θεμελιώνει το δίκαιο, αυτό δεν σημαίνει ότι το δεύτερο απορρέει από την πρώτη όπως από μία βάση η οποία θα προϋπήρχε αυτού κατά τρόπο ανεξάρτητο" (Spinoza, la fin de l' histoire er la ruse de la raison, in: Αvec Spinoza. Études sur la doctrine et l' histoire du spinozisme, éd. PUF, Paris 1992, σελ. 119).


� Είναι ενδιαφέρον ότι ο Ronald Dworkin, στο Taking rights seriously (Harvard University Press, Cambridge, Massachussets 1978, σ. 15) υπερασπίζεται την άποψή του (την άποψη των "πρακτικών νομικών") έναντι όσων αναφέρει ότι της προσάπτουν, αδίκως κατ' αυτόν, "ορισμένοι νομικοί που μπορούμε να αποκαλούμε 'νομιναλιστές'". Αυτοί, κατά τον Dworkin, "προτρέπουν να λύσουμε τα προβλήματα αυτά με το να τα αγνοήσουμε. Κατά τη γνώμη τους, οι έννοιες της 'έννομης υποχρέωσης' και του 'νόμου' είναι μύθοι [...]. Φυσικά, οι νομιναλιστές νομίζουν ότι γνωρίζουν πώς χρησιμοποιούμε αυτές τις έννοιες εμείς οι υπόλοιποι. Νομίζουν ότι όταν μιλάμε για 'το νόμο' εννοούμε ένα σύνολο άχρονων κανόνων συσσωρευμένων σε κάποια εννοιολογική αποθήκη, οι οποίοι προσμένουν να ανακαλυφθούν από τους δικαστές ...". Ο συγγραφέας δεν αναφέρει ονομαστικά κανένα παράδειγμα για το ποιους ακριβώς νοεί ως "νομιναλιστές". προφανώς αναφέρεται σε συγχρόνους του. Αν όμως είχε υπόψη του τα μόλις αναφερθέντα, πιθανόν να ενέτασσε σε αυτούς και το Σπινόζα.


� H Β΄ Θ. 49 απόδειξη.


� "Έτσι, οι άνθρωποι, οι οποίοι κάνουν συνεχώς πολιτική χωρίς να το γνωρίζουν, από αυτό και μόνο κάνουν και δίκαιο [font du droit], υπό την έννοια ότι διαμορφώνουν το δίκαιο [font le droit] και, με τις πράξεις τους, του προσδίδουν τον μόνο τύπο νομιμότητας που αυτό επιδέχεται" (Macherey, ibid.).


� Βλ. προηγουμένως, ενότητα Β8.


� Θ.-π. Π., ό.π.


� "... δεν μπορούμε ούτε καν να διανοηθούμε ότι μπορεί να επιτραπεί στον κάθε πολίτη να ερμηνεύει τα διατάγματα και τους νόμους της πολιτείας. Διότι αν αυτό επιτρεπόταν, απ' αυτό και μόνο ο καθένας θα γινόταν κριτής του εαυτού του και, έτσι, θα μπορούσε πάντα να συγχωρείται για τις πράξεις του ή να τις επενδύει με μία επίφαση δικαίου και, συνεπώς, να οργανώνει τη ζωή του σύμφωνα με την προσωπική του κρίση" (Π. Π. κεφ. 3 παρ. 4). Τα υπόλοιπα παραθέματα προέρχονται από το κεφ. 7 της Θ.-π. Π. 


� Ενδεικτικά, στην παρ. 17 του κεφ. 2 της Π. Π., όπου δίδει τον ορισμό του κράτους (δηλ. "του δικαιώματος εκείνου, που καθορίζεται από τη δύναμη του πλήθους"), ο Σπινόζα αναφέρει αμέσως στη συνέχεια: "το δικαίωμα αυτό το κατέχει απόλυτα εκείνος ο οποίος, με κοινή συναίνεση, έχει τη μέριμνα των δημοσίων υποθέσεων, ήτοι την εξουσία να θέτει, να ερμηνεύει και να καταργεί τους νόμους, να οχυρώνει πόλεις, να αποφασίζει σχετικά με τον πόλεμο και την ειρήνη κ.λπ. ". Έτσι, το jus interpretandi αναφέρεται μεταξύ των αρμοδιοτήτων του κυριάρχου πριν ακόμη και από το jus belli ac pacis.


� Βλ. προηγουμένως, ενότητα Γ3γ.


� Παρατίθεται σε Εrnst Bloch, Vorlesungen zur Philosophie der Renaissance, Suhrkamp Verlag, Fraknkfurt a.M. 1972, σελ. 136-137.


� Στο κείμενο "Spinoza, politique et communication", in: Cahiers Philosophiques, τ. 39, Ιούνιος 1989, σ. 17 (δημοσιευμένο ως επίμετρο στην ελλ. μετ. της Πολιτικής Πραγματείας, εκδ. Πατάκη, Αθήνα 1996, σ. 284).


� Περί αυτού βλ. όσα αναφέραμε προηγουμένως (ενότητα Β8β) κατά τη συσχέτιση μεταξύ της ελευθερίας σκέψης που κατοχυρώνεται στη Θ.-π. Π., αφενός, και του παραλληλισμού ψυχής και σώματος που εκτίθεται στην Ηθική, αφετέρου. 


� Κεφ. 4, παρ. 6.


� Μετά το ανωτέρω παράθεμα της παρ. 6, αμέσως έπεται η εξής διατύπωση: "αν η φύση τους [ενν. των νόμων αυτών] είναι τέτοια, που να μην μπορούν να παραβιαστούν χωρίς ταυτόχρονα να παραλύσει η ζωτική δύναμη της πολιτείας, δηλαδή χωρίς ταυτόχρονα ο κοινός φόβος των περισσότερων πολιτών να μετατραπεί σε αγανάκτηση, τότε με την παραβίαση αυτή η πολιτεία αυτόματα διαλύεται και το συμβόλαιο παύει να ισχύει. Οπότε πλέον δεν μπορεί κανείς να την υπερασπιστεί με βάση το πολιτειακό δίκαιο, αλλά με βάση το δίκαιο του πολέμου". 


� Βλ. π.χ. Θ.-π. Π. κεφ. 17, σ. 141.


� "Ένας ελεύθερος λαός [...] υπακούει στους νόμους, αλλά δεν υπακούει παρά μόνο στους νόμους. και, ακριβώς δυνάμει των νόμων, δεν υπακούει στους ανθρώπους" (J.J. Rousseau, Lettres écrites de la Montagne, Lettre VIII, Ed. Ides et Calendes, Neuchâtel 1962, σ. 240).


� Για το Σπινόζα, ο Λόγος "δεν είναι παρά η ουσία του πνεύματός μας, καθόσον αυτό νοεί σαφώς και ευκρινώς" (Pierre-François Moreau, Spinoza, éd. du Seuil-écrivains de toujours, Paris 1975, σελ. 98).


� Η Δ΄ Θ. 14.


� Ο προαναφερθείς Belaief σημειώνει σχετικά: "H σύλληψη του Σπινόζα για την αμοιβαία συσχέτιση βούλησης και Λόγου τού επιτρέπει να καταλάβει μια ενδιάμεση θέση ανάμεσα στις θεωρίες που θέτουν το Λόγο ως πηγή του δικαίου και εκείνες που θέτουν τη βούληση ως πηγή του δικαίου" (Spinoza's philosophy of law, Mouton, The Hague - Paris 1971, σ. 124). Η παρατήρηση αυτή βαίνει προς την ορθή κατεύθυνση, αρκεί να διευκρινιστεί ότι: 1) η βούληση και η νόηση στο Σπινόζα δεν τελούν σε "αμοιβαία συσχέτιση", αλλά ταυτίζονται, πράγμα που κατ' ουσίαν σημαίνει υπαγωγή της πρώτης στη δεύτερη (βλ. ανωτέρω ενότητα Α5α). 2) Το γεγονός ότι κάποιος δεν ταυτίζεται με καμία εκ των δύο εναλλακτικών εκδοχών ενός φιλοσοφικού διλήμματος δεν σημαίνει απαραίτητα ότι τοποθετείται "στη μέση" μεταξύ αυτών, καθότι αυτή η "μέση" εξακολουθεί να ορίζεται από αυτό που ορίζουμε ως "άκρες" και, άρα, να τοποθετείται πάντοτε στο εσωτερικό του αντίστοιχου θεωρητικού πεδίου.


� Σχετικώς ο Belaief (ό.π., σελ. 16) παρατηρεί ότι "η αποτελεσματικότητα ενός νόμου για το Σπινόζα εξαρτάται από το τί κάνει, από το περιεχόμενό του, και όχι από το ποιος τον θέσπισε ή πώς εφαρμόζεται".


� Ernst Bloch, Naturrecht und menschliche Wuerde, Suhrkamp Verlag, Frankfurt a.M. 1961, σελ. 61.


� Η Α΄ Θ. 17, πόρισμα 2, Σχ.


� "... in statu Civili, ubi ex communi consensu decernitur, quid bonum quidve malum sit ...".


� Πρβλ. και Étienne Balibar, Jus - Pactum - Lex, ό.π., σελ. 123: "Αν δεν υπάρχει Lex παρά μόνο για κάποιες βουλήσεις που την αναγνωρίζουν ως τέτοια (ακόμη και κατά την παραβίασή της), από την άλλη δεν υπάρχουν βουλήσεις παρά μόνο σε αναφορά προς μια Lex (humana και/ή divina) που εγκαθιδρύει σκοπούς και αξίες. Η βούληση είναι η συνείδηση (φαντασιακή, όπως κάθε συνείδηση) μιας επιθυμίας που συνοδεύεται από την παράσταση ενός νόμου".


� Π. Π. κεφ. 4 παρ. 2. Εδώ χρησιμοποιείται μια τρίτη γλωσσική μορφή: legum (latarum) peritus.


� Πρβλ. Π. Π. κεφ. 9 παρ. 6 in fine.


� Π. Π. κεφ. 6 παρ. 15.


� ΄Ο.π., παρ. 26.


� ΄Ο.π., παρ. 19.


� "Για το συμβούλιο αυτό επιλέξιμοι θα είναι όσοι κατέχουν τον τρόπο διακυβέρνησης, τα θεμέλια και την κατάσταση ή συνθήκη της πολιτείας, της οποίας είναι υπήκοοι" (ό.π., παρ. 21).


� "Όποιος όμως θέλει να καταλάβει θέση νομομαθούς, πέρα από τη διακυβέρνηση και την κατάσταση της πολιτείας της οποίας είναι υπήκοος, πρέπει να γνωρίζει επίσης και αυτήν των άλλων πολιτειών, με τις οποίες η δική του διατηρεί σχέσεις" (ibid).


� Βλ. προηγουμένως, ενότητα Β8.


� ΄Ο.π., παρ. 25.


� ΄Ο.π., παρ. 26.


� Βλ. ενότητα Γ3.


� Π. Π. κεφ. 1 παρ. 6.


� Βλ. Summa Theologica, 1a 2ae, Q 92: "impossibile est, quod bonum communis societatis bene se habeat, nisi cives sint virtuosi, ad minus illi, quis convenit principari" (ό.π., σ. 658. η υπογράμμιση δική μου). Βλ. επίσης, αναλυτικότερα, Alexandre Matheron, Spinoza et la décomposition de la politique thomiste: Machiavelisme et Utopie, in: Archivio di Filosofia - lo Spinozismo ieri e oggi, Padova - CEDAM 1978, σ. 29 κ. επ.


� Οι εντάσεις αυτές αντανακλώνται, με ελαφρά διαφορετικό πνεύμα, στο σύντομο αλλά εξαιρετικά εύστοχο κείμενο του Manfred Walther, Carl Schmitt et Baruch Spinoza ou les aventures du concept du politique, in: O. Bloch (dir.), Spinoza au XXe siècle, PUF, Paris 1993. Π.χ.: "Ο Σπινόζα, όπως εμφανίζεται στο έργο του Σμιτ, παρουσιάζεται υπό διπλή όψη: μεταφυσικώς και φιλοσοφικώς, είναι ο πρώτος αντίπαλος της εποχής του αφηρημένου, εργαλειακού και μηχανιστικού ορθολογισμού, της εποχής των 'αποπολιτικοποιήσεων και των ουδετεροποιήσεων' [...]. Ταυτόχρονα, στην πολιτική είναι ο πρώτος φιλελεύθερος που διακήρυξε την αυτονομία του εσωτερικού χώρου της υποκειμενικότητας, η οποία, στο κοινωνικό επίπεδο, βρίσκει την πλήρη της ανάπτυξη στην ελευθερία γνώμης" (σ. 369).


� "Η καθολικότητα λοιπόν που προτείνει ο Σπινόζα είναι αρκετά διαφορετική από εκείνην του αφηρημένου νόμου: πρόκειται για μια συγκεκριμένη καθολικότητα, για κάτι που απαιτεί την ενότητα καθολικότητας και ατομικότητας" (Manlio Iofrida, La fonction de l' écriture dans la pensée de Spinoza ou Spinoza après Derrida, στο: O. Bloch (dir.), Spinoza au XXe siècle, PUF, Paris 1993, σ. 256.


� Ενότητα Δ1, σημ. 10.


� Το απόσπασμα αυτό ήδη παρατέθηκε προηγουμένως, στην ενότητα Δ.1, αρχή.


� Θ-π. Π. κεφ. 5, τ. ΙΙ σ. 19.


� ΄Ο.π., σ. 20: "Γι' αυτό το λόγο [ο κοινός λαός], πέρα από την ανάγνωση των ιστοριών, έχει ανάγκη και κάποιους ποιμένες ή λειτουργούς της εκκλησίας που να του δίνουν μία διδασκαλία ανάλογη με την πνευματική του αδυναμία" (pro imbecillitate ejus ingenii). 


� Αρκεί να σκεφτεί κανείς ότι ένας πολύ μεταγενέστερος στοχαστής, ο Τζέιμς Μιλ, ο οποίος "ήταν εκείνος που το 1820 ανέπτυξε το ισχυρότερο επιχείρημα υπέρ του καθολικού δικαιώματος ψήφου" (Κ.Μπ. Μακφέρσον, Η ιστορική πορεία της φιλελεύθερης δημοκρατίας, εκδ. Γνώση, Αθήνα 1986, σ. 60), "υποστήριξε ότι θα ήταν ασφαλές να αποκλεισθούν όλες οι γυναίκες, όλοι οι άνδρες κάτω των σαράντα ετών και το ένα τρίτο των φτωχότερων ανδρών πάνω από σαράντα ετών" (ibid., σ. 61).


 Συναφώς, η Ελένη Βαρίκα (Μητρότητα, πατρότητα, συμβόλαιο και άλλοι μύθοι της κλασικής πολιτικής θεωρίας, Δίνη φεμινιστικό περιοδικό, τ. 7/1994, σελ. 32 κ. επ.), ισχυρίζεται ότι "παρά τις σημαντικές μεταβολές στη θέση των γυναικών (τουλάχιστον σε ένα μέρος του πλανήτη), οι επιλογές των γυναικών εξακολουθούν σε μεγάλο βαθμό να είναι αυτές που διατύπωσε στη θεωρία ο 17ος αιώνας" (σ. 41· η υπογράμμιση δική μου). 


� Εφόσον τουλάχιστον δεχθούμε την εξαιρετικά ενδιαφέρουσα σχετική ανάλυση του A. Μatheron, ο οποίος υποστηρίζει ότι οι γυναίκες, μολονότι για το Σπινόζα στερούνται πολιτικών δικαιωμάτων στο δημοκρατικό πολίτευμα, ωστόσο καθόλου δεν στερούνται την ικανότητα να χρησιμοποιούν το Λόγο και, άρα, να κατακτούν στον αντίστοιχο βαθμό την αυτονομία τους. Βλ. Femmes et serviteurs dans la democratie spinoziste, στo Speculum Spinozanum, Routledge & Kegan Paul, London 1977, σ. 368.


� Σύμφωνα με την πρόταση που κλείνει την Ηθική.


� Πρβλ. προηγουμένως, ενότητα Α3 σημ. 47.


� Για "ηθικό ατομικισμό" ομιλεί πάντως η Jacqueline Lagrée στο Spinoza et la subversion des normes religieuses, ό.π., σ. 52, όπως αναφέρθηκε ήδη (κεφ. Α, σημ. 154).


� Πρβλ. και Cristofolini, Spinoza. Chemins dans l' "Éthique", éd. PUF, Paris 1996, σελ. 46: "Πράγματι, οι περισσότεροι αποκλείονται της σοφίας, αλλά το γεγονός αυτό δεν απορρέει από μια προηγούμενη κατάσταση κατωτερότητας των μεν έναντι των δε. το μήνυμα της Ηθικής απευθύνεται καθολικά στους πολίτες της ελεύθερης πολιτείας που είναι ικανοί να το δεχθούν και όχι σε μια κοινωνική ελίτ".


� Τ. ΙΙ σελ. 259.


� Π. Π. κεφ. 7 παρ. 27.


� Βλ. προηγουμένως, ενότητα Β6.


� "Το ότι ο λαός δεν μπορεί να κρίνει και να αντιληφθεί την αλήθεια, αυτό δεν είναι καθόλου περίεργο, όταν οι σημαντικότερες υποθέσεις του κράτους αντιμετωπίζονται ερήμην του [...]. Το να ενεργούμε λοιπόν πάντοτε ερήμην των πολιτών και μετά να ζητάμε απ' αυτούς να μην διατυπώνουν λανθασμένες κρίσεις και κακοπροαίρετες ερμηνείες είναι η μεγαλύτερη ανοησία. Διότι, αν ο λαός μπορούσε να αυτοσυγκρατείται και να αναστέλλει την κρίση του για πράγματα ελάχιστα γνωστά ή να κρίνει σωστά τα πράγματα, όταν λίγα μόνο στοιχεία έχει στη διάθεσή του, τότε ασφαλώς θα ήταν περισσότερο άξιος να άρχει παρά να άρχεται" (Π. Π., ό.π.. η υπογράμμιση δική μου). Πρβλ. και προηγουμένως, ενότητα Β6.


� Βλ. προηγουμένως, ενότητα Δ3.


� Πρβλ.: "Θέλετε να μάθετε στο παιδί γεωγραφία και αρχίζετε να ψάχνετε υδρόγειες σφαίρες και χάρτες: πόσες μηχανές! Προς τί αυτές οι αναπαραστάσεις; γιατί δεν αρχίζετε δείχνοντάς του το ίδιο το αντικείμενο, έτσι ώστε να ξέρει τουλάχιστο για ποιο πράγμα του μιλάτε! Ένα ωραίο απόγευμα θα κάνετε περίπατο σε έναν κατάλληλο τόπο, όπου ο ορίζοντας, ανοιχτός, αφήνει να φαίνεται καθαρά ο ήλιος που δύει, και θα παρατηρήσετε τα αντικείμενα ..." κ.λπ., κ.λπ. (J.J. Rousseau, Émile, Nouveaux classiques Larousse, Paris 1972, Tome I σελ. 96).


� "Η εμπειρία, όμως, αν δεν είναι τέτοια, που να νοείται σαφώς και ευκρινώς, μολονότι πείθει τους ανθρώπους, δεν μπορεί βεβαίως να επιδράσει στη νόηση και να διαλύσει τα νέφη των αμφιβολιών της στον ίδιο βαθμό με τη συναγωγή του διδακτέου πράγματος από μόνα τα νοητικά αξιώματα" (Θ.-π. Π. κεφ. 5, τ. ΙΙ σελ. 18). Η διδακτική αυτή λειτουργία συνιστά τον πρώτο (τον "επιβεβαιωτικό") εκ των τριών τρόπων [modes] παρέμβασης της εμπειρίας, τους οποίους κωδικοποιεί ο Pierre-François Moreau στο άρθρο του Spinoza et l' Expérience, in: Spinoza et la politique, Actes du Colloque de Santiago du Chili, L' Harmattan, Paris/Montréal 1997, σ. 29.


� Ibid.


� Βλ. προηγουμένως, ενότητα Β6.


� Βλ. προηγουμένως, ενότητα Δ5α.


� "Τι ακριβώς είναι αυτό το φως το επιπλέον του φυσικού, το αφήνω σε αυτούς να το εξηγήσουν" (Θ.-π. Π. κεφ. 7, σ. 50).


� Θ.-π. Π. κεφ. 7, σ. 53. Νωρίτερα, εξάλλου, στο ίδιο κεφάλαιο διατυπώνεται ο κανόνας ότι, "όταν αναζητούμε το νόημα της Γραφής, πρέπει πριν απ' όλα να φυλαχθούμε να μην είμαστε προκατειλημμένοι από τη λογική μας, στο βαθμό που βασίζεται στις αρχές της φυσικής γνώσης (για να μην μιλήσουμε για τις προλήψεις)". Πέρα λοιπόν από τις προλήψεις, οι οποίες, όπως ο καθένας γνωρίζει, υπάρχει κίνδυνος να μας απομακρύνουν από την ορθή ερμηνεία, βλέπουμε ότι ο ίδιος ο Λόγος (οι "αρχές της φυσικής γνώσης") μπορεί και αυτός, υπό ορισμένες συνθήκες, να αποτελέσει πηγή προκατάληψης.


� Π. Π. κεφ. 2 παρ. 8.


� Η Δ΄ Θ. 14.


� Πρβλ. και P. -F. Moreau, Spinoza. L' Expérience et l' Éternité, PUF, coll. Epiméthée, Paris 1994, σ. 483: "Όταν ο Σπινόζα σκέπτεται την ιστορία, τη σκέπτεται με αφετηρία αυτή τη θεωρία περί τύχης [fortune]: δεν υπάρχει άλλη ορθολογικότητα για τα κράτη απ' ό,τι για τα άτομα. [...] Δεν υπάρχει ούτε γενική πορεία της ιστορίας, εξίσου όπως δεν υπάρχει προνοιακή πρόθεση για τα άτομα".


� Πρβλ.: "όσοι πιστεύουν ότι το πλήθος ή οι άνθρωποι που βρίσκονται σε διαμάχη για τις δημόσιες υποθέσεις είναι δυνατό να καθοδηγηθούν έτσι, ώστε να ζουν σύμφωνα με τις υπαγορεύσεις του Λόγου και μόνο, ονειρεύονται το χρυσό αιώνα των ποιητών ή άλλους τέτοιους μύθους " (Π. Π. κεφ. 1 παρ. 5). 


� Βλ. προηγουμένως, ενότητα Β6. Πρβλ. και Macherey, Hegel ou Spinoza, éd. La Découverte, Paris 1990, σ. 88: "Η ελευθερία του σοφού δεν συνίσταται στο ότι καταργεί τα πάθη και τα αποτελέσματα της δουλείας, αλλά στο ότι τροποποιεί τη σχέση προς τα πάθη του [...]: αναγνωρίζοντας την αναγκαιότητα που εκφράζουν και αυτά με τον τρόπο τους, τα μετασχηματίζει σε πάθη χαράς [...]. Σε αυτό ειδικώς συνίσταται η σπινοζική πολιτική" (η υπογράμμιση δική μου).


� Βλ. προηγουμένως, ενότητα Β5.


� Π. Π. κεφ. 5 παρ. 6.


� "Ένας ελεύθερος άνθρωπος σκέπτεται λιγότερο από οτιδήποτε άλλο το θάνατο, η δε σοφία του είναι μελέτη όχι του θανάτου, αλλά της ζωής" (Η Δ΄ Θ. 67).


� Βλ. και Π. Π. κεφ. 5 παρ. 6. 


� Φιλοδοξία είναι "η άμετρη επιθυμία για δόξα" (Η Γ΄ ορισμός 44), ενώ φιλαργυρία "η απεριόριστη επιθυμία και αγάπη του πλούτου" (ό.π., ορισμός 47). Βλ. και προηγουμένως, ενότητα Α9.


� Αυτό δεν σημαίνει ότι, κατά το Σπινόζα, οι άνθρωποι εγκαθιδρύουν το κράτος με σκοπό να επιτύχουν αρχικά την ασφάλειά τους και ενδεχομένως, στη συνέχεια, βίο σύμφωνο με το Λόγο. Εφόσον, όπως έχουμε αρκετές φορές σημειώσει, το στοιχείο της τελεολογίας είναι ξένο προς τη σπινοζική σκέψη, ως σκοπό εδώ δεν πρέπει να νοούμε αυτό το οποίο έχει κατά νου ένα υποκείμενο όταν κάνει μια πράξη, αλλά έναν εμμενή σκοπό, αυτό που απορρέει από την εσώτερη λογική της ίδρυσης και της λειτουργίας του κράτους. 


� Πρβλ. την προαναφερθείσα παρ. 6 του κεφ. 10 Π. Π.: "Έτσι, θα πρέπει να επιδιωχθεί με κάθε τρόπο οι πλούσιοι να είναι αν όχι εγκρατείς, τότε τουλάχιστο φιλάργυροι".


� Σύμφωνα με τη γνωστή παράγραφο 14 του κεφ. 9. Η ανάλυση που εκτέθηκε εδώ ως προς την πολιτική λειτουργία των παθών συμμερίζεται εν πολλοίς την προσέγγιση του Alexandre Matheron (στο Individu et communauté ..., ό.π.), ο οποίος όμως κάνει χρήση του όρου φιλελεύθερο κράτος ("dans l' Εtat libéral, toutes les conditions sont réunies pour que les sentiments positifs l' emportent largement sur les sentiments negatifs" - σ. 508), θεωρώντας το ως συνώνυμο του τέλειου κράτους. Όπως θα γίνει σαφέστερο στη συνέχεια και στο τέλος της, η παρούσα εργασία δεν προσυπογράφει την ορολογική αυτή ταύτιση. 


Η επιλογή αυτή βέβαια αποτελεί λογική συνέπεια της γενικότερης προσπάθειας του συγκεκριμένου συγγραφέα να εντάξει το Σπινόζα, ως μια έστω ιδιόμορφη περίπτωση, στο σχήμα του "κτητικού ατομικισμού" του Μακφέρσον - στην οποία δεν τον ακολουθούμε εδώ. Όπως εξάλλου δεν τον ακολουθούμε στην κάπως παράδοξη επιμονή του να υποτάσσει την ανάλυσή του σε ένα σχήμα εμπνευσμένο από τα καββαλιστικά σύμβολα και από την παράδοση του εβραϊκού μυστικισμού.


� Όπως αναφέραμε και προηγουμένως, ενότητα Β6.


� Στην πολλάκις αναφερθείσα επιστολή 19.


� Βλ. προηγ. σημ. 2 του Δ΄ κεφαλαίου.


� Π. Π. κεφ. 7 παρ. 2. 


� Βλ. προηγουμένως ενότητα Γ2. Υπενθυμίζεται επίσης ότι ο ίδιος λατινικός όρος που χρησιμοποιεί εδώ ο Σπινόζα, η Paenitentia, στις λατινογενείς γλώσσες προσδιορίζει σήμερα τη φυλακή και το σωφρονιστικό σύστημα.


� Ορισμός 27 του Γ΄ της Ηθικής, κατά τον οποίο "η μετάνοια είναι μία λύπη που συνοδεύεται από την ιδέα κάποιας πράξης, που πιστεύουμε ότι την κάναμε με ελεύθερη απόφαση της ψυχής". Από τον ορισμό αυτό και μόνο είναι προφανής η άμεση σχέση του πάθους αυτού με την προβληματική της "ελευθερίας της βούλησης" ή του υποκειμένου και με την ποινικολογική θεώρηση του δράστη ως "υπεύθυνου για τις πράξεις του".


� "Δεν είναι παράξενο ότι όλες γενικά οι πράξεις, που από συνήθεια ονομάζονται κακές (η υπογράμμιση του Σπινόζα), ακολουθούνται από λύπη, ενώ εκείνες που αποκαλούνται ορθές, από χαρά. Αυτό εξαρτάται σε μεγάλο βαθμό από την εκπαίδευση [...]. Πράγματι, οι γονείς, καθώς αποδοκιμάζουν τις μεν και συχνά τιμωρούν γι' αυτές τα παιδιά τους, και αντιθέτως τα παρακινούν και τα επαινούν για τις δε, γίνονται αιτία ώστε οι μεν να συνδεθούν με συναισθήματα λύπης και οι δε με συναισθήματα χαράς. Αυτό επιβεβαιώνεται και από την εμπειρία. Διότι τα έθιμα και η θρησκεία δεν είναι παντού τα ίδια, αλλά αντιθέτως αυτά που για κάποιους είναι ιερά, για άλλους είναι ανόσια, και αυτά που για κάποιους είναι έντιμα, για άλλους είναι πονηρά. Ανάλογα λοιπόν με το πώς έχει εκπαιδευθεί ο καθένας, μετανοεί για αυτή την πράξη και επαίρεται για την άλλη".


� Βλ. ενότητα Β6, σημ. 166.


� Balibar, "Spinoza, l' anti-Orwell - la crainte des masses", Les Temps Modernes αρ. 470, Σεπτέμβριος 1985, σελ. 354.


� Βλ. π.χ. κεφ. 10, παρ. 5: " Για να αποφύγουν αυτά τα κακά πολλοί προσπάθησαν να θεσπίσουν νόμους κατά της πολυτέλειας· μάταια όμως. Διότι νόμοι που να μπορεί κανείς να τους παραβιάσει χωρίς να βλάψει κάποιον άλλο, θεωρούνται καταγέλαστοι και κάθε άλλο παρά θέτουν φρένο στις ορέξεις και τις επιθυμίες των ανθρώπων· αντιθέτως, τις εξάπτουν περισσότερο: γιατί μας έλκει πάντα το απαγορευμένο και επιθυμούμε αυτό που μας αρνούνται. Ούτε θα λείψει ποτέ από τους αργόσχολους ανθρώπους η ευστροφία προκειμένου να αποφύγουν τους νόμους που θεσπίζονται για πράγματα τα οποία δεν μπορούν να απαγορευτούν απόλυτα, όπως είναι τα συμπόσια, τα τυχερά παιχνίδια, ο καλλωπισμός και άλλα αυτού του είδους, τα οποία είναι κακά μόνο όταν φτάνουν στην υπερβολή· και η υπερβολή πρέπει να εκτιμάται ανάλογα με την περιουσία του καθενός, άρα δεν μπορεί να καθοριστεί με έναν καθολικό νόμο".


� Βλ. προηγουμένως, ενότητα Β2.


� Η Γ΄ ορισμός 33.


� Η Β΄ Θ. 40 Σχ. και Θ. 41.


� Kενοδοξία (gloria) είναι μία χαρά που συνοδεύεται από την ιδέα κάποιας πράξης μας, που φανταζόμαστε ότι θα την επαινέσουν οι άλλοι (ορ. 30 των παθών). 


� "Απολύτως κανείς δεν είναι δυνατό να υποχρεωθεί με τη βία ή με τους νόμους να είναι ευδαίμων. προς τούτο απαιτείται μια χρηστή και αδελφική παραίνεση" (Θ.-π. Π. κεφ. 7, τ. ΙΙ σελ. 54).


� Προς την ίδια κατεύθυνση οδηγεί και η παρουσία του επιθέτου pia, το οποίο δεν παραπέμπει σε μια θρησκευτικής τάξεως ευσέβεια, αλλά στη σπινοζική pietas - δηλ. την επιθυμία να πράττουμε το καλό, η οποία γεννάται από το γεγονός ότι ζούμε υπό την καθοδήγηση του Λόγου (Η Δ΄ Θ. 37 Σχ. 1). Πρβλ. και προηγουμένως, ενότητα Γ3.


� Π.χ.: "Για τους λόγους αυτούς, το αμάρτημα δεν μπορεί να νοηθεί παρά στα πλαίσια του κράτους, εκεί δηλαδή όπου καθορίζεται με νόμους του κράτους, οι οποίοι είναι κοινοί για όλους, τί είναι καλό και τί κακό" (Π. Π. κεφ. 2 παρ. 19). Ή: "Διότι το καθήκον τους [ενν. των δικαστών -σ.σ.] είναι μόνο να φροντίζουν ώστε κανείς ιδώτης να μην αδικήσει κάποιον άλλο. δηλαδή να επιλύουν αντιδικίες μεταξύ ιδιωτών, τόσο ευγενών όσο και ανθρώπων του λαού, και να επιβάλλουν ποινές στους παραβάτες, ακόμα και σε ευγενείς, συνδίκους ή γερουσιαστές, εφόσον αυτοί ενεργούν αντίθετα με τους νόμους, οι οποίοι είναι δεσμευτικοί για όλους" (Π. Π. κεφ. 8 παρ. 38). 


� Η εικόνα του οικοδομήματος είναι μία αρκετά παλιά μεταφορά για το κράτος. και στο Σπινόζα, συναντάμε την "αρχιτεκτονικής" καταγωγής έκφραση για τα θεμέλια του κράτους. Και εφόσον μιλάμε για θεμέλια, θα πρέπει να υπάρχει και κάτι το οποίο θα χτιστεί πάνω σε αυτά. "Προκειμένου ένα μοναρχικό κράτος να παραμείνει σταθερό, πρέπει να τεθούν γερά τα θεμέλια στα οποία θα εποικοδομηθεί (quibus superstrui debet)", αναφέρει η παρ. 8 του κεφ. 6 της Π. Π. Από το ρήμα superstruo (το οποίο επανεμφανίζεται στην παρ. 39 του ίδιου κεφ.) παράγεται ως γνωστόν στα λατινικά το ουσ. superstructura.


� Βλ. προηγ. ενότητα Γ2.


� Υπενθυμίζεται εδώ η παρ. 2 του κεφ. 5 Π. Π., στην οποία ο Σπινόζα υποστηρίζει ότι "αν σε μια πολιτεία διαπράττονται περισσότερα εγκλήματα απ' ό,τι σε μια άλλη, αυτό σίγουρα πηγάζει από το γεγονός ότι η πολιτεία αυτή δεν προνόησε αρκετά για την ομόνοια και δεν νομοθέτησε με αρκετή σύνεση, συνεπώς oύτε απέκτησε το απόλυτο δικαίωμά της ως πολιτεία" (Βλ. και προηγουμένως, κεφ. Β σημ. 102).


� Βλ. προηγουμένως, κεφ. Γ σημ. 55. Αξίζει να σημειωθεί ότι την άποψη αυτή συμμερίζεται ο Χέγκελ, ο οποίος μάλιστα αναδεικνύεται ίσως ρουσωικότερος του Ρουσώ, υποστηρίζοντας ότι "η ποινή είναι η αποκατάσταση της ελευθερίας, ο δε εγκληματίας παρέμεινε εξίσου ελεύθερος, ή μάλλον, κατέστη ελεύθερος, εφόσον εκείνος που τιμωρεί ενήργησε κατά τρόπο έλλογο και ελεύθερο" (Ueber die wissenschaftlichen Behandlungsarten ..., ό.π., σελ. 60).


� Πρβλ. Immanuel Kant, Μetaphysik der Sitten, I. Μetaphysische Anfangsgruende der Rechtslehre, παρ. B΄ (Werke, Band VI, σελ. 230).


� Σχετική και η παρατήρηση του Macherey στο Spinoza, la fin de l' histoire er la ruse de la raison (Αvec Spinoza. Études sur la doctrine et l' histoire du spinozisme, éd. PUF, Paris 1992, σελ. 115): "Αν η κατανόηση της κοινωνικής ύπαρξης των ανθρώπων συνίσταται στο να την υπαγάγουμε σε αναγκαίες συνθήκες, αυτό άραγε δεν σημαίνει ότι ο στοχασμός περί το δίκαιο είναι δυνατός μόνον υπό την προϋπόθεση να εγκλεισθεί σε στενά όρια, εκτός των οποίων, αν όχι εναντίον των οποίων, πρέπει να διατηρηθεί το σχέδιο της απελευθέρωσης που προσιδιάζει στο φιλόσοφο;".


� Συναφώς, είναι εύγλωττη η διατύπωση που χρησιμοποιείται κατά τον ορισμό των τριών εννοιών του νόμου (αρχή του κεφ. 4 της Θ.-π. Π.. βλ. προηγουμένως ενότητα Α1, σελ. 4), κατά την οποία τον πολιτειακό νόμο οι άνθρωποι "τον επιβάλλουν στους εαυτούς τους και σε άλλους [...] για να ζουν ασφαλέστερα και ανετότερα, ή για άλλους λόγους". 


� Πρβλ.: "Οι νόμοι όμως δεν μπορούν να παραμείνουν άθικτοι αν δεν υποστηρίζονται τόσο από το Λόγο, όσο και από το κοινό πάθος των ανθρώπων. διαφορετικά, δηλαδή αν βασίζονται μόνο στη βοήθεια του Λόγου, θα είναι σίγουρα ανίσχυροι και εύκολα θα υπερνικώνται" (Π. Π. κεφ. 10 παρ. 9).


� Βλ. σχετικά Γ. Πάσχου, Πολιτική δημοκρατία και κοινωνική εξουσία (2η έκδοση), Παρατηρητής, Θεσσαλονίκη 1981, σελ. 159 επ.





